
tilintarkastuslainsäädännön uudistamishankkeisiin. 

-tutkimusohjelman huippuyksikössä (NordSTEVA). 


Jani Wacker, HTT, toimii julkisoikeuden yliopistonlehtorina Tampereen yliopiston 

Johdanto 


Kokoomateoksessa syvennytään tilintarkastuksen, evaluaation ja omistajaohjauksen 
ajankohtaisiin ilmiöihin ja kysymyksiin. Tarkastuksella ja arvioinnilla viitataan sys- 
temaattiseen prosessiin, jossa hankitaan ja arvioidaan evidenssiä valittujen kriteerien 
perusteella. Tarkastus kohdistuu erityisesti taloudellisiin tapahtumiin (tilinpäätök- 
seen), toimintaan (johdon toimiin) sekä normien noudattamiseen (Ks. American Ac- 
counting Association 1971, 2; Näsi 2009, 21; Ruohonen 2020, 35). Arviointi puolestaan 
voi kohdistua esimerkiksi julkisten toimijoiden tilivelvollisuuteen sekä resurssien 
käytön taloudellisuuteen, vaikuttavuuteen ja oikeudenmukaisuuteen (Kihn ym. 2017, 
16). Myös omistajaohjausta ja julkisen talouden vastuullista varainkäyttöä koskevat 
kysymykset ovat kiinteä osa arvioinnin tutkimusta. 

Tilintarkastusta selittävä keskeinen teoria on agenttiteoria (Jensen & Meckling 
1976). Sen mukaan tilintarkastajan tehtävä on varmistaa, että agentin (johdon) pää- 
miehelleen (omistajalle) antama informaatio on oikeaa ja riittävää. Tilintarkastajan 
odotetaan valvovan myös muiden sidosryhmien ja yleisen edun näkökohtia. (Pajunen 
ym. 2019, 80; Satopää 2019, 33-36). Lisäksi tilintarkastajalta voidaan nykyisin pyytää 
myös yritysvastuuraporttien varmentamista (Gullkvist 2023). Vastaavasti arviointi 


Kihn, L-A., Oulasvirta, L., Ruohonen, J. & Veikkola, E. (2023). Ajankohtaiset ilmiöt 
tilintarkastuksen ja evaluaation tutkimuskohteina. Teoksessa Janne Ruohonen, Lili-Anne Kihn, 
Lasse Oulasvirta & Elisa Veikkola (toim.), Tilintarkastus ja evaluaatio: Talouden ja sääntelyn 
vuoropuhelu. Tampere: Tampere University Press, 15-23. 
https://urn.fi/URN:ISBN:978-952-359-046-5 

hyödyttää julkisten varojen valvontaa ja yleistä yhteiskunnallista etua, kun sitä käyte- 
tään yhteiskunnallisen päätöksenteon tukena (Vedung 2007). 

Tarkastuksesta, arvioinnista ja omistajaohjauksesta yhteiskunnallisesti merkittä- 
vinä toimintoina tarvitaan tieteellisesti tutkittua tietoa. Koska näistä teemoista ilmes- 
tyy melko vähän suomenkielistä tutkimusta (Kihn ym. 2021, 10), jatkotutkimuksille 
on tarvetta myös siksi. Kokoomateoksessa valittuja teemoja lähestytään monitietei- 
sellä lähestymistavalla. Tutkimusartikkelit kytkeytyvät tilintarkastuksen ja omista- 
jaohjauksen teemojen osalta laskentatoimeen ja oikeustieteeseen. Tilintarkastuksen 
kysymyksissä laskentatoimen ja juridiikan näkökulmat ovat vahvasti toisiinsa kie- 
toutuneet, koska tilintarkastusta ohjaavat EU-direktiivit, monet muut säädökset ja 
kansainväliset standardit. Arvioinnin teemoja käsittelevät artikkelit pohjautuvat hal- 
lintotieteelliseen julkisjohtamiseen. 

Liiketaloustieteellisen laskentatoimen tutkimuksen perimmäinen tarkoitus on 
yritystoiminnan ymmärtäminen sekä yrityksiä ja niiden toimintaa koskevien sään- 
nönmukaisuuksien etsintä (Salmi & Järvenpää 2000, 265). Kokoomateoksen lasken- 
tatoimen tutkimuksissa kiinnitetään huomiota erityisesti yritysvastuuraporttien 
varmentamiseen ja tilintarkastukseen erilaisissa konteksteissa. Oikeustieteellisen 
lähestymistavan osalta kokoomateoksessa painottuvat lainopilliset tutkimukset, joi- 
den tarkoituksena on tuottaa tietoa voimassa olevan oikeuden sisällöstä. Lainoppi eli 
oikeusdogmaattinen tutkimus on sääntötutkimusta, jonka tarkoituksena on oikeus- 
normien sisällön selvittäminen eli tulkinta (Aarnio 1989, 48). Lainopillisessa tutki- 
muksessa selvitetään tarkastusta ja arviointia koskevan voimassa olevan sääntelyn 
sisältöä. Teemoja lähestytään myös de lege ferenda -näkökulmasta eli voimassa ole- 
van sääntelyä tarkastellaan kriittisesti ja annetaan ehdotuksia tulevaisuuden säänte- 
lymuutoksista, ja perustellaan muutoksia nykysääntelyn sisältöön. Oikeustieteellinen 
tutkimusote liittyy kiinteästi talouden erilaisten ilmiöiden voimassa olevan säänte- 
ly-ympäristön ja sääntelyn muutospaineiden kysymyksiin. Tavoitteena on tarkastusta 
ja omistajaohjausta koskevien ajankohtaisten ilmiöiden sääntelyn tarkastelu. Lisäksi 
mukana on oikeuspoliittisen tutkimuksen piirteitä, mikä ilmenee nykyisen sääntelyn 
tarpeellisuuden ja tarkoituksenmukaisuuden arvioimisena. 

Hallintotieteellisen julkisjohtamisen alaa koskevissa artikkeleissa puolestaan kes- 
kitytään arvioinnin teemaan. Evaluaatiota voi kutsua arviointitutkimukseksi silloin, 
kun sitä tehdään tieteellisen tutkimuksen säännöillä kuten tämän kirjan arviointi- 
osan artikkeleissa. Evaluaatiotutkimuksella on pitkät perinteet ja useita erilaisia tut- 
kimuskoulukuntia (Rossi ym. 2004). Yhteistä niille on kuitenkin se, että evaluaation 
yhteiskunnallinen hyöty tulee tulosten käyttämisestä päätöksenteossa ja implemen- 
taatiossa. Arvioinnissa on kyse huolellisesta julkisen politiikan toteutuksesta, loppu- 
suoritteista ja tuloksesta jälkikäteen tehdystä arviosta, jota on tarkoitus käyttää käy- 
tännön päätöksentekotilanteessa (Vedung 2009). Ex post -tyyppisen arvioinnin lisäksi 
arvioinnin hyödyllisyyttä voidaan lisätä ennakkoarvioinneilla (ex ante) ja jatkuvalla 

toimeenpanon aikana tehtävällä arvioinnilla. Arvioinnin menetelmiin luetaan laaja 
joukko tieteellisen menetelmän erilaisia sovelluksia, joista kokonaisvaltaisimpia ovat 
erilaiset kustannus-hyötyanalyysit. 


Tarkastusinstituutio talouden ja sääntelyn muutoksissa 


Tarkastusinstituutio on yhteiskunnassa tapahtuvaa toimintaa, jota normittaa lainsää- 
däntö. Sääntelyn avulla pyritään vaikuttamaan siihen, mitä, miten ja milloin tarkas- 
tetaan ja kenen toimesta tilintarkastus tehdään. Normit konkretisoituvat varsinaises- 
sa käytännön tilintarkastustyössä ja tilintarkastajat käytännön toimijoina ratkaisevat, 
mitä tilintarkastukseen sisältyy. (Kosonen 2005, 22 ja 33-35) Tilintarkastuksen kysy- 
myksissä painottuvat nykyään vahvasti kansainvälisten tilintarkastusalan standardi- 
en (ISA-standardien) hyödyntäminen ja merkitys. Esimerkiksi hallinnon tarkastus 
kuitenkin pohjaa vahvasti kansalliseen sääntelyyn, sillä kansainvälisissä tilintarkas- 
tusstandardeissa hallinnon tarkastusta ei itsenäisenä tarkastuskohteena tunnisteta. 
Ensimmäisen osan tutkimusartikkelit muodostavat kokonaisuuden, jossa syvenny- 
tään tilintarkastuksen ajankohtaisiin ilmiöihin. Artikkelit välittävät kuvaa tarkastu- 
sinstituution nykytilasta ja siihen kohdistuvista muutospaineista. 

Tarkastusteeman artikkeleissa syvennytään tilintarkastajan käytännön työn kan- 
nalta keskeisiin ja ajankohtaisiin osa-alueisiin: yritysten kestävyysraportoinnin var- 
mentamiseen, tilintarkastuksen laatuun, tilintarkastajan työn ajankohtaisiin sub- 
stanssikysymyksiin, sekä tilintarkastustutkimukseen. 

Tarkastuksen ulkoinen toimintaympäristö — talouselämä, yritystoiminta ja sään- 
tely-ympäristö - muuttuu jatkuvasti ja sen myötä myös tilintarkastusinstituutio. 
Esimerkiksi ilmastonmuutoksen ja muiden kestävyysongelmien torjunta keskeisenä 
megatrendinä on tuonut yritysvastuun liiketoiminnan keskiöön. Yritysten vastuul- 
lisuusraportointi on yritysten keskeisten sidosryhmien, sijoittajien ja lainsäätäjien 
vaatimuksista lisääntynyt. (Hellström & Parkkonen 2022, 15) Kirjan tarkastuksen 
teemaa käsittelevän osan ensimmäisissä artikkeleissa tarkastellaan juuri yritysten 
vastuullisuusraportoinnin varmentamista. Euroopan unionin vuonna 2014 hyväksy- 
män Muun kuin taloudellisen tiedon -direktiivi (Non-Financial Reporting Directive, 
2014/95/EU) myötä vastuullisuusraportointi tuli pakolliseksi Suomessa suurille yleis- 
ten edun kannalta merkittäville yhtiöille tilikaudesta 2017 alkaen. Vastuullisuusra- 
portin varmentaminen on kuitenkin ollut vapaaehtoista. 

Benita Gullkvistin artikkelissa tutkitaan suomalaisten pörssiyhtiöiden vastuul- 
lisuusraportoinnin ulkopuolista varmentamista ennen ja jälkeen Muun kuin ta- 
loudellisen tiedon -direktiiviin voimaantuloa. Tulokset valottavat pörssiyritysten 
varmennuskäytännön kehitystä ja nykytilaa kyseisten yhteisöiden vastuullisuus- ja 

varmuusraporttien sisällönanalyysin pohjalta. Lisäksi tutkimuksessa avataan, mitä 
tietoa varmennusraportit antavat lukijalle, ja ehdotetaan monia jatkotutkimusten ai- 
heita. 

Uusi kestävyysraportointidirektiivi (2022/2464, CSRD) julkaistiin virallisessa leh- 
dessä joulukuussa 2022, ja se tuli voimaan 5.1.2023. Direktiiviehdotus laajentaa mer- 
kittävästi vastuullisuusraportoinnin ja sen varmentamisen pakollisuutta. Timo Kai- 
sanlahden artikkelissa arvioidaan uuden kestävyysraportointidirektiivin vaikutuksia 
tilintarkastajan toiminnalle. Artikkelissa tarkastellaan tarkastajan varmennuksen 
kohteena olevia seikkoja sekä sitä, millaisin toimin tarkastus tehdään ja miten tilin- 
tarkastaja lausuu suorittamistaan toimistaan. 

Teoksen kolme seuraavaa artikkelia liittyvät tilintarkastuksen laatuun. Tilintar- 
kastuksen laatu voidaan määritellä kokonaistodennäköisyydeksi sille, että tilinpää- 
töstiedot sisältävät olennaisen virheen, jonka tilintarkastaja havaitsee ja myös raportoi 
virheestä. (DeAngelo 1981, 186) Koska tilintarkastajalla ei ole mahdollisuutta käydä 
läpi jokaista kirjausta, tarkastukseen liittyy riski siitä, että tilintarkastaja ei havaitse 
tilinpäätökseen sisältyvää olennaista virhettä (ISA 200.13€). Tästä käytetään nimitystä 
havaitsemisriski. Kati Pajusen, Antti Rautiaisen ja Jani Saastamoisen artikkelissa ana- 
lysoidaan havaitsemisriskin yhteyttä tilintarkastajan kokemaan ahdistukseen. Suo- 
malaisille tilintarkastajille tehtyyn kyselyyn pohjautuva tutkimus tuottaa uutta tietoa 
havaitsemisriskistä tilintarkastajien työhyvinvoinnin kannalta. 

Tuomas Honkamäen, Markus Mätön, Hannu Ojalan ja Henri Teittisen artikkelissa 
jatketaan tilintarkastuksen laadun teemasta niin kutsutun ehdollisen konservatismin 
näkökulmasta. Ehdollinen konservatismi nivoutuu kansainvälisiin raportointipe- 
riaatteisiin sekä suomalaisessa kirjanpitokäytännössä sovellettavaan varovaisuuden 
periaatteeseen. Ehdollinen konservatismi ilmenee kirjanpidossa siten, että realisoi- 
tumattomat tappiot kirjataan aikaisemmin kuin realisoitumattomat voitot. Artikke- 
lissa tutkitaan tilastollisin menetelmin tilintarkastuksen laadun ja verokannustimien 
roolia ehdollisen konservatismin esiintymisessä suomalaisten ei-pörssilistautuneiden 
osakeyhtiöiden tilinpäätöksissä. 

Tilintarkastusstandardit sisältävät lainsäädäntöä tarkemman viitekehyksen ja oh- 
jeistuksen tilintarkastukseen. Kansainvälisten tilintarkastusstandardien noudatta- 
minen on keskeinen osa hyvän tilintarkastustavan mukaista tilintarkastusta. Riitta 
Laineen ja Jarkko Raition artikkelissa tarkastellaan, miten kansainvälisiä tilintarkas- 
tusstandardeja sovelletaan ja noudatetaan Suomessa, sekä kuvataan, miksi ne ovat 
tärkeitä tilintarkastuksen laadulle ja yhtenäisyydelle. Lisäksi artikkelissa arvioidaan 
uutta yksinkertaisten yhteisöjen tilintarkastukseen sovellettavaa standardia. 

Tilintarkastajien työn ajankohtaisiin substanssikysymyksiin keskittyy Lili-An- 
ne Kihnin, Eeva-Mari Ihantolan, Jaakko Rönkön ja Mari Filatovin artikkeli asun- 
to-osakeyhtiön hallinnon tarkastuksesta. Hallinnon tarkastus on tilintarkastuslain 
(18.9.2015/1141, TTL) 3:1:n mukaan yksi lakisääteisen tilintarkastuksen kohteita yh- 

teisön tai säätiön tilikauden kirjanpidon ja tilinpäätöksen lisäksi. Artikkelissa tar- 
kastellaan sitä, miten tilintarkastajat käytännössä kokevat hallinnon tarkastuksen 
tarkoituksen, merkityksen ja sisällön asunto-osakeyhtiöissä. Tutkimus pohjautuu 
kokeneilta tilintarkastajilta kerättyyn laadulliseen haastatteluaineistoon. Tutkimus 
tekee näkyväksi muun muassa hyvän tilintarkastustavan perustana olevaa ammat- 
tiosaamista sekä hyväksi todettuja käytäntöjä asunto-osakeyhtiöiden hallinnon tar- 
kastuksen osalta. 

Tilintarkastuksen lisäksi tilintarkastajan tehtäväksi säädetään tilintarkastuslaissa 
(TTL 1:1.1:n 2 kohta) kirjallisten lausuntojen antaminen muissa laeissa tai asetuksissa 
säädetyissä tilanteissa. Yhteistä näille tilintarkastajan muille lakisääteisille tehtäville 
on, että ne tehdään tietyissä erityistilanteissa (Horsmanheimo ym. 2017, 16). Veik- 
ko Vahteran ja Timo Torkkelin artikkeleissa tarkastellaan tilintarkastajan lausunnon 
antamistehtävistä osakeyhtiölain (21.7.2006/624, OYL) edellyttämiä todistuksia osa- 
keyhtiötä perustettaessa ja osakeannin yhteydessä. Lainopillisten artikkeleiden tut- 
kimuskohteena on tarkastusta koskeva osakeyhtiö-, kirjanpito- ja vero-oikeudellinen 
sääntely. Veikko Vahteran artikkelissa arvioidaan kriittisesti osakeyhtiölain maksu- 
kontrollisääntelyä, joka edellyttää muun muassa, että uusien osakkeiden rekisteri-il- 
moituksen yhteydessä on toimitettava rekisteriviranomaiselle tilintarkastajan todistus 
maksun tulemisesta yhtiölle, jos yhtiössä on oltava lain tai yhtiöjärjestyksen perus- 
teella tilintarkastaja (OYL 2:8.3:n 2 kohta). Artikkelissa esitetään kannanotto sään- 
telyn muuttamisesta niin, että tilintarkastajan todistusta koskevasta vaatimuksesta 
luovuttaisiin yksityisten yhtiöiden osalta (de lege ferenda). Timo Torkkelin artikkelissa 
tartutaan tilintarkastuksen ikuisuusongelmaan: apporttisijoitukseen. Osakeyhtiölain 
sääntelyn mukaan rekisteri-ilmoitukseen on liitettävä tilintarkastajan lausunto ap- 
porttiselvityksestä ja siitä, oliko omaisuudella vähintään maksua vastaava taloudelli- 
nen arvo yhtiölle. Artikkelissa tarkastellaan apporttia rasittavaan vierasvelkapanttiin 
liittyviä kirjanpito- ja vero-oikeudellisia kysymyksiä. 

Heidi Alitalon, Teija Vehmaksen ja Lili-Anne Kihnin artikkelissa muodostetaan 
kokonaiskuva Suomessa 2010-luvulla tehdystä tilintarkastustutkimuksesta alan väi- 
töskirjojen pohjalta ja verrataan sitä aiempina vuosikymmeninä tehtyyn tilintarkas- 
tusalan väitöskirjatutkimukseen. Tutkimuksia analysoidaan erityisesti tutkimusstra- 
tegisten piirteiden eli aihepiirin ja tutkimusotevalinnan suhteen. Artikkeli päättää 
tarkastusta käsittelevän osion muodostamalla kokonaiskuvan siitä, mitä aiheita suo- 
malaisissa tilintarkastusalan väitöskirjoissa on jo tutkittu ja miten. Lisäksi artikkeli 
nostaa esille mahdollisia jatkotutkimusten aiheita. 

Julkisten varojen käyttö — vastuullisuuden 
arviointi ja omistajaohjauskeinot 


Evaluaatiota toteuttavat akateemiset tutkijat, tutkimuslaitokset sekä sellaiset arvi- 
oinnin lakisääteiset elimet, kuten kuntien ja kuntayhtymisen tarkastuslautakunnat 
ja valtion tarkastusvirasto. Kuntien ja kuntayhtymien — sekä myös uutena toteutta- 
jatahona hyvinvointialueiden — tarkastuslautakunnat tekevät toiminnantarkastusta 
ja tuloksellisuusarviointia (Ala-aho ym. 2019). Myös monet ministeriöt tekevät itse 
ja tilaavat erilaisia arviointeja reformeista ja lakiuudistuksista asianomaisella hallin- 
nonalalla. Näissä arvioinneissa korostuu praktinen tiedonintressi eli evaluoinnin tu- 
losten hyödyntäminen päätöksenteossa ja toimeenpanossa (Rossi ym. 2004, 411-412, 
Vedung 2009, 255-256). Vasta silloinhan arvioinnista on muutakin hyötyä kuin ehkä 
tekijöiden oman osaamisen kehittymisen ja uran kannalta. 

Kokoomateoksen evaluaatioartikkeleissa läpileikkaavana teemana on julkisten va- 
rojen tasapaino ja julkisten varojen vastuullinen käyttäminen. Artikkelit kytkeyty- 
vät erityisesti jälkikäteisen arvioinnin ja tilivelvollisuuden lähestymiskulmiin, mut- 
ta samalla niillä on merkitystä toiminnan parantamisessa. Artikkelien teemat ovat 
jaoteltavissa kahteen eri tarkastelunäkökulmaan: yhtäältä evaluaatioon erilaisissa 
käytännön tilanteissa, ja toisaalta julkisten varojen käytön oikeudellisiin ja omistaja- 
ohjauksellisiin kysymyksiin. 

Jari Stenvallin, Pasi-Heikki Ranniston, Jan-Erik Johansonin ja Elias Pekkolan ar- 
tikkelissa tarkastellaan koronapandemian merkitystä julkisen hallinnon johtamises- 
sa. Artikkelissa analysoidaan systemaattisesti koronajohtamisen onnistumista Suo- 
messa pandemiakriisin aikana. Artikkeli perustuu ministeriöiden, keskushallinnon 
sekä ylimmän poliittisen johdon edustajien haastatteluihin koronatoimien suhteen. 
Kirjoittajien kritiikki kohdistuu kootun aineiston pohjalta siihen, että Suomen hal- 
lituksen koronajohtaminen oli ennakoitavan suunnitelmallisuuden sijasta reagoivaa 
ja kapealaista. Tämän voidaan katsoa heikentäneen koronajohtamisen onnistumista. 
Artikkelin pohjana oleva tutkimus antaa tärkeätä tietoa sille, miten jatkossa tietope- 
rustainen ennakointi vastaavanlaisissa kriiseissä on tärkeätä. 

Tapio Wallenius erittelee artikkelissaan lisäisyyttä (additionality) päätöskriteerinä 
erityisesti julkisten varojen käytössä kehitys- ja sekarahoituksessa sekä vaikuttavuu- 
sinvestoimisessa. Julkisia varoja käytetään lisääntyvästi yksityisen rahoituksen mo- 
bilisoimiseen globaaleihin haasteisiin vastaamiseksi, joten päätöskriteereille on suuri 
tarve. Lisäisyydellä päätöskriteerinä tarkoitetaan, että rahoitus saa aikaan jotain (esi- 
merkiksi investointeja) sellaista, mitä muuten ei tapahtuisi. Walleniuksen artikkeli on 
ensimmäisiä johdonmukaisia käsiteanalyysejä aihealueella. Artikkelissa arvioidaan, 
miten hyvin lisäisyyden käsite toimii päätöskriteerinä, kun julkisia varoja ohjataan 
yrityksille. 

Lasse Oulasvirran ja Sirpa Virran artikkelin analyysi poliisin suorituskyvyn, vai- 
kuttavuuden ja määrärahojen tason välisistä yhteyksistä pureutuu poliisin näkökul- 
masta krooniseksi osoittautuneeseen resurssipulaan. Artikkelissa kuvataan 2000-lu- 
vun alusta asti suomalaiseen poliisiin kohdistuvan tutkimukseen tuloksia, ja toisaalta 
se sisältää myös tulokset sisäministeriön teettämän poliisin määrärahaselvityksestä. 
Artikkelissa pohditaan myös laajemmin poliisin yhteiskunnallista funktiota, poliisil- 
le asetettuja tavoitteita ja ristiriitaa sille annettujen resurssien välillä. Toimintaympä- 
ristön vaikeutuminen ja toisaalta eduskunnan kannanotot ja tulosvaateet edellyttävät 
poliisilta jatkuvasti laajenevaa toiminnan odotusta. 

Mirella Nordbladin ja Jussi Kivistön artikkelissa tarkastellaan johdonmukaisella 
otteella korkeakoulujen laadunarvioinnin kehitystä Suomessa. Artikkelissa kuvataan 
Suomessa tehdyn kolmen auditointikierroksen malleja suhteessa niiden tavoitteisiin 
ja painotuksiin. Korkeakoulujen auditointimallia tarkastellaan myös korkeakoulujen 
eurooppalaisen laadunarvioinnin kehityssuuntia vasten. Tutkimus tuottaa tietoa kor- 
keakoulujen laadunarvioinnin kokonaisvaltaiseen kehityskulkuun liitettynä erityi- 
siin arviointiperinteisiin, -tapoihin ja käsityksiin korkeakoulujen laadusta. 

Suomessa julkisomisteisten yhtiöiden taloudellinen merkitys on huomattava. Val- 
tiolla on perinteisesti ollut tärkeä rooli Suomessa yritysten omistajana, ja myös kun- 
nat hoitavat tehtäviään enenevässä määrin osakeyhtiön muodossa. Julkisomisteisuus 
asettaa yhtiöiden omistajaohjaukselle erityisiä haasteita johtuen esimerkiksi valtio- ja 
kuntaomisteisten yhtiöiden joukon heterogeenisyydestä ja toiminnan tavoitteiden eri- 
laisuudesta. (Kankaanpää 2020, 16-18) Kolmessa viimeisessä artikkelissa käsitellään 
julkisomisteisten yhtiöiden omistajaohjausta sekä kokoavasti julkisen talouden tasa- 
painon sääntelyä EU:ssa ja Suomessa. Suomessa on verraten paljon julkisten tahojen 
omistamia osakeyhtiöitä, ja niiden edustamien toimialojen kirjo on laaja (Ruohonen 
ym. 2021, 14-18; Valtioneuvoston periaatepäätös 2016, 1). Erityisesti kuntayhtiöiden 
määrä on viimeisten kymmenen vuoden aikana kasvanut selvästi. Omistajaohjauksen 
kysymykset kytkeytyvät kiinteästi julkisen sektorin arvioinnin ja valvonnan teemoi- 
hin. Kuntakonserneissa on omistajaohjauksen keinoin huolehdittava siitä, että toi- 
minta on taloudellisesti tehokasta ja lainmukaisesti järjestetty. 

Jari Kankaanpään artikkelissa tutkitaan suomalaisten pörssiyhtiöiden hallitusten 
hyvän hallintotavan mukaista valvontavoimaa. Artikkelissa erityinen mielenkiinto 
kohdistuu siihen, onko valtio-omisteisten pörssiyhtiöiden hallitusten valvontavoima 
yksityisesti omistettuja yhtiöitä korkeampi. Yrityksen hallituksen valvontavoiman 
katsotaan tutkimuksessa koostuvan seuraavista tekijöistä: hallituksen jäsenten riip- 
pumattomuus yhtiöstä ja merkittävistä omistajista, tarkastus- ja nimitysvaliokunnan 
olemassaolo, hallituksen kokoustamistiheys sekä se, onko yhtiön toimitusjohtaja hal- 
lituksen jäsen. Artikkelissa hahmotetaan näiden osatekijöiden esiintymistä yksityi- 
sesti omistetuissa ja valtio-omisteisissa yrityksissä tilastollisin menetelmin 1562 suo- 
malaisen pörssiyrityksen käsittävästä aineistosta. 

Janne Ruohosen artikkelissa tarkastelun kohteena on kuntaomisteiset osakeyhtiöt, 
joiden määrä on artikkelin mukaan ollut selvässä kasvussa 2000-luvulla. Kuntaomis- 
teisten yhtiöiden kasvanut määrä edellyttää niiden omistajaohjaukseen panostamista. 
Yksi tyypillisistä omistajaohjauksen keinoista on konserniohje, jonka määräyksillä 
pyritään kuntakonsernin kokonaisedun huomionottamiseen kuntayhtiöiden toimin- 
nassa. Kuntakonsernin kokonaisetu voi kuitenkin olla ristiriidassa osakeyhtiön edun 
kanssa. Artikkelissa selvitetään, miten tämä kuntakonsernin kokonaisedun edistämi- 
sen ja kuntayhtiön edun edistämisen mahdollinen ristiriita tulee ratkaista. Artikkeli 
perustuu analyysiin 25 suurimman kaupungin konserniohjeiden sisällöistä koskien 
kuntakonsernin kokonaisedun edistämistä. 

Osion viimeisessä artikkelissa Jani Wacker tarkastelee oikeudellisesta näkökul- 
masta Suomen julkiseen talouteen kohdistuvia tasapainoisuusvelvoitteita ja niihin 
liittyvää valvontaa. Artikkelissa perehdytään tasapainoisuuden sääntelyn lähtökoh- 
tiin erityisesti EU-oikeudellisen sääntelyn osalta. Maailmanlaajuinen koronapande- 
mia on kurittanut Suomen ja muiden EU-jäsenvaltioiden taloutta, ja koronakriisi on 
vaikuttanut myös EU:n säännöksiin koskien jäsenvaltioiden julkista taloutta. 

Suomalaisten pörssiyhtiöiden 
vastuullisuusraportoinnin 
ulkopuolinen varmentaminen 


Benita Gullkvist 


Tavoitteena on tutkia suomalaisten pörssiyhtiöiden vastuullisuusraportoinnin ulko- 
puolista varmentamista ennen ja jälkeen Muun kuin taloudellisen tiedon -direktii- 
viin voimaantuloa. Tutkimus tehdään laadullisena sisällönanalyysinä, joka rajataan 
pörssiyhtiöiden vuoden 2015—2021 vastuullisuusraporttien varmennusraportteihin. 
Tulokset osoittavat, että vastuullisuus- ja varmuusraportoinnin määrän kehityksessä 
on selkeitä toimialojen ja yrityskoon välisiä eroja. Runsas 40 prosenttia Helsingin 
pörssissä listatuista yhtiöistä varmennuttaa vuosittain vastuullisuusraporttinsa ulko- 
puolisilla varmentajilla. Pörssiyhtiöiden varmennuskäytännöissä ei ole tapahtunut 
merkittäviä muutoksia vuoden 2017 jälkeen, mutta varmennuksen trendi on nouseva. 
Varmennusraporttien sisältö on melko samanlainen ja raportit täyttävät hyvin ISAE 
3000 -varmennusstandardin vähimmäisvaatimukset. Varmennusraportit noudattavat 
vakiomuotoa, joten informaation hyötyarvo voidaan kyseenalaistaa. 


Avainsanat: pörssiyhtiö, yhteiskuntavastuu, vastuullisuusraportointi, varmennus, si- 
sällönanalyysi 

Benita Gullkvist 
Johdanto 


Viime vuosikymmenen aikana yritysten yhteiskuntavastuuta' koskevien tietojen jul- 
kistamissäännökset ovat lisääntyneet maailmanlaajuisesti (EY 2021; Gulenko 2018). 
Yksi näistä on EU:n vuonna 2014 hyväksymä Muun kuin taloudellisen tiedon -direk- 
tiivi (Non-Financial Reporting Directive, 2014/95/EU), joka käsittelee ei-taloudellisten? 
tietojen ja monimuotoisuutta? koskevien tietojen julkistamista (Euroopan komissio 
2014). Tämän direktiivin perusteella vastuullisuusraportointi tuli pakolliseksi Suo- 
messa suurille yleisten edun kannalta merkittäville yhtiöille tilikaudesta 2017 alkaen, 
mutta vastuullisuusraportin varmennus jäi vapaaehtoiseksi. 

Sekä tieteellisessä kirjallisuudessa että kansainvälisten tilintarkastus- ja konsult- 
tiyhteisöjen kartoituksissa on huomattu, että vastuullisuusraporteissa julkistettujen 
tietojen uskottavuus on ratkaisevan tärkeää. Lisäksi on esitetty, että uskottavuutta on 
mahdollista parantaa kolmannen osapuolen varmennuksella*. (Deloitte 2016; KPMG 
2017; Dando & Swift 2003; Cheng, Green & Chi Wa Ko 2015; Krasodomska, Simnett 
& Street 2021.) 

Varmennuksen tärkeydestä huolimatta, vastuullisuusraporttien varmennuskäy- 
täntö ei kuitenkaan ole käytössä kaikissa yrityksissä (Simnett, Nugent & Huggins 
2009; Casey & Grenier 2015). Yritys voi kokea, että vastuullisuustietojen varmennuk- 
sesta saadut hyödyt eivät ole aiheutuvia kustannuksia suuremmat. Koska vastuulli- 
suustietojen varmentaminen on vapaaehtoista, yritykset ovat toistaiseksi voineet päät- 
tää itse, maksavatko varmennuspalveluista vai ei. Tähän on kuitenkin tulossa muutos 
EU:n kestävyysraportointisääntelyn myötä. Uudessa kestävyysraportointidirektiivis- 
sä (EU) 2022/2464 (Corporate Sustainability Reporting Directive, CSRD), joka tuli 
voimaan 5.1.2023 ja on pantava täytäntöön 1.1.2024 ja sen jälkeen alkaville tilikausille, 
säädetään muun muassa yksityiskohtaisemmista raportointivaatimuksista ympäris- 
tön, sosiaalisten seikkojen ja yrityshallinnon osalta (Euroopan komissio 2022). Lisäksi 
uusi kestävyysraportointidirektiivi edellyttää kestävyystietojen varmentamista joko 
tilintarkastajan tai muun kansallisella lailla varmennustehtävää suorittamaan hyväk- 
sytyn tahon toimesta. Tietojen varmentamisvelvoite merkitsisi monelle yhtiölle muu- 
tosta nykyiseen vapaaehtoiseen varmennuskäytäntöön. 


' — Yritysten yhteiskuntavastuuseen kuuluu kolme ulottuvuutta: taloudellinen, ekologinen ja so- 


siaalinen (Harmaala & Jallinoja 2012, 16). 


? Komission temaattiset osa-alueet ovat: ympäristö; sosiaalinen ja henkilöstö; ihmisoikeuksien 


kunnioittaminen, korruption ja lahjonnan torjunta (Euroopan Komissio 2014). 


3 Monimuotoisuudella tarkoitetaan erilaisuutta ja eroavaisuuksia. Euroopan Komissio (2014) 


korostaa muun muassa, että yritykset viestivät toimintaperiaatteistaan sukupuolten tasapuolisuu- 
den ja luonnon monimuotoisuuteen liittyen. 


1 Vastuullisuuden varmennus (sustainability assurance) on prosessi, jossa riippumaton kolmas 


osapuoli varmentaa yritysten ei-taloudelliset tiedot ja laatii raportin (kutsutaan varmennusrapor- 
tiksi), joka sisältää kolmannen osapuolten päätelmät näiden tietojen laadusta ja luotettavuudesta 
(Dando & Swift, 2003; Boiral ym. 2019). 

Suomalaisten yritysten vastuullisuusraporttien varmennuskäytännöstä ei tiet- 
tävästi ole vielä julkaistu tutkimustuloksia. Vuoden 2017 Muun kuin taloudellisen 
tiedon -direktiivin voimaantulon jälkeistä tutkimusta on vasta ilmestymässä. Kan- 
sainvälisissä tutkimuksissa pakollisen vastuullisuusraportoinnin muotoja ja siihen 
liittyvää varmennusta on tutkittu vasta vähän (Gulenko 2018). Tämän artikkelin ta- 
voitteena on tutkia suomalaisten pörssiyhtiöiden vastuullisuusraportoinnin ulkopuo- 
lista varmentamista. Tässä haetaan vastauksia seuraaviin tutkimuskysymyksiin: 1) 
Onko vuoden 2017 Muun kuin taloudellisen tiedon -direktiivi muuttanut yritysten 
vastuullisuusraporttien varmennuskäytäntöä ja jos on, niin miten? 2) Mitä tietoa var- 
mennusraportit antavat lukijalle? Tutkimus tehdään laadullisena sisällönanalyysinä, 
joka rajataan suomalaisten pörssiyhtiöiden vuoden 2015-2021 vastuullisuus- ja var- 
mennusraportteihin. Tutkimusajanjakso on valittu siten, että vastuullisuusraporttien 
varmennuskäytäntöjä voidaan verrata ennen ja jälkeen Muun kuin taloudellisen tie- 
don -direktiivin voimaantuloa. Artikkelin keskeinen kontribuutio on tuoda ajankoh- 
taista ymmärrystä suomalaisten pörssiyhtiöiden varmennuskäytännöstä ja varmen- 
nusraporttien sisällöstä ennen uuden kestävyysraportointidirektiivin käyttöönottoa. 
Lisäksi tämä artikkeli täydentää olemassa olevaa tutkimusta pakollisen vastuullisuus- 
raportoinnin vapaaehtoisesta varmennuskäytännöstä. 

Artikkeli rakentuu seuraavasti. Alussa käsitellään lyhyesti vastuullisuusraportoin- 
tiin ja varmennukseen liittyviä sääntelytoimia, varmennukseen liittyviä standarde- 
ja ja suosituksia sekä esitellään varmennuspalvelun antajat (jatkossa varmentajat) ja 
heidän pätevyytensä. Lisäksi esitellään lyhyt yhteenveto asiaan liittyvästä aiemmasta 
tutkimuksesta. Seuraavaksi kuvaillaan tutkimusmenetelmät ja tutkimusaineisto. Sen 
jälkeen esitellään keskeiset tulokset ja johtopäätökset. 


Tausta 


Viime vuosina kiinnostus ja sääntelytoimet vastuullisuusraportointiin ovat lisäänty- 
neet. Kuten aiemmin on mainittu, Muun kuin taloudellisen tiedon -direktiivi tuli 
voimaan 2014 ja jäsenvaltioiden oli saatettava se osaksi lainsäädäntöään 6.12.2016 
mennessä. Ensimmäinen direktiivin mukainen raportti oli annettava tilikaudesta 
2017. Suomessa tämän direktiivin perusteella vastuullisuusraportointi tuli pakollisek- 
si suurille yleisen edun kannalta merkittäville yhtiöille (PIE), joiden henkilömäärä 
ylittää tilikauden aikana 500 henkeä (kirjanpitolaki (30.12.1997/1336) 3a:1). Kirjan- 
pitolautakunnan antaman lausunnon mukaan ei-taloudellisia tietoja tulee kuitenkin 


* PIE on lyhenne englanninkielisestä käsitteestä Public Interest Entities. PIE-yhteisöillä tar- 


koitetaan yleisen tai julkisen edun kannalta merkittäviä yhteisöjä. Suomen tilintarkastuslaissa 
käytetään ilmaisua julkisen kaupankäynnin kohteena oleva yhteisö, luottolaitos ja vakuutuslaitos. 

esittää kaikkien niiden yritysten, joilla kaksi kolmesta seuraavista ehdoista täyttyy: 
yli 20 miljoonan tase, yli 40 miljoonan liikevaihto tai työntekijöitä keskimäärin yli 
500 (Kirjanpitolautakunta, 2017). Raportoitaviin asioihin kuuluivat muun muassa 
ympäristöasiat, yhteiskunnalliset ja työsuhdeasiat, ihmisoikeuksien kunnioitus sekä 
korruption ja lahjonnan torjunta. Tietojen varmentaminen oli kuitenkin edelleen va- 
paaehtoista, kunhan lakisääteinen tilintarkastaja antoi lausunnon siitä, että yrityksen 
raportoimat ei-taloudelliset tiedot sisältyivät yrityksen raportointiin (Garcia-Sänchez, 
Hussain, Khan & Martinez-Ferrero 2022). Muun kuin taloudellisen tiedon -direktii- 
vin mukaan yritykset ovat itse voineet päättää yritysten raportoimien ei-taloudellis- 
ten tietojen julkaisupaikasta, raportointikehyksestä, raportointistandardien valinnas- 
ta ja raporttiensa varmentamisen käyttöönotosta. 

Vuonna 2023 voimaan tulleen kestävyysraportointidirektiivin tarkoituksena on 
laajentaa ja selkeyttää vastuullisuusraportointivelvoitteita (Euroopan komissio 2021). 
Nykyiseen Muun kuin taloudellisen tiedon -direktiiviin verrattuna, uusi kestävyysra- 
portointidirektiivi laajentaa raportointivelvoitteita koskemaan kaikkia suuria yhtiöi- 
tä, joiden vakinainen henkilömäärä on yli 250 työntekijää. Sääntöjä sovelletaan myös 
pörssissä noteerattuihin pk-yrityksiin. Uudessa kestävyysraportointidirektiivissä Eu- 
roopan komissio määrää myös kestävyysraportoinnin* varmentamisesta. Suomessa 
Työ- ja elinkeinoministeriö (TEM) on valmistellut luonnoksen hallituksen esitykseksi 
(TEM 2023), jolla muutettaisiin kirjanpitolakia ja tilintarkastuslakia. Tavoitteena on 
saattaa asianomaiset lainmuutokset voimaan 2023 vuoden aikana. Uusi kestävyys- 
raportointidirektiivi otetaan käyttöön neljässä vaiheessa seuraavasti: 1. vuonna 2025 
(tilivuotta 2024 koskeva raportointi) niiden yritysten osalta, jotka jo ovat velvollisia 
laatimaan selvityksen Muun kuin taloudellisen tiedon -direktiivin pohjalta, 2. vuon- 
na 2026 (tilivuotta 2025 koskeva raportointi) listattujen ja listaamattomien yhtiöiden 
osalta, jotka täyttävät kaksi seuraavista kriteereistä: yli 250 työntekijää, liikevaihto 
vähintään 40 miljoonaa euroa, tai tase 20 miljoonaa euroa, 3. vuonna 2027 (tilivuotta 
2026 koskeva raportointi) pörssinoteerattujen pienten ja keskisuurten yritysten osalta 
ja 4. vuonna 2029 (tilivuotta 2028 koskeva raportointi) kolmansien maiden yritykset, 
joiden liikevaihto EU:ssa on yli 150 miljoonaa. 

Niin kauan kuin yritysten vastuullisuudesta on raportoitu, raporttien sisältöä ja 
uskottavuutta on epäilty. Ottaen huomioon, että yritykset ovat pitkään voineet päät- 
tää itse mitä raportoivat ja miten, ei ole kovin yllättävää, että raportoinnin laatua on 
kyseenalaistettu. Tehokkaat, kannattavat yritykset ovat voineet raportoida vastuul- 
lisuudesta osoittaakseen ylivoimaista suorituskykyään (Cho, Michelon, Patten, & 
Roberts 2014; Clarkson, Li, Richardson & Vasvari 2008), kun taas heikosti menesty- 


6 Euroopan Komissio käyttää kestävyysraportoinnin termiä, joka korvaa vastuullisuusrapor- 
P y yysrap J P 


toinnin käsitettä tulevaisuudessa (Euroopan Komissio 2021). Tässä artikkelissa käytän vastuulli- 
suusraportoinnin käsitettä, koska tutkimus ajoittuu vuosiin 2015-2021 ennen uuden kestävyysra- 
portointidirektiivin käyttöönottoa ja silloin käytettiin vastuullisuusraportoinnin käsitettä. 


30 


Suomalaisten pörssiyhtiöiden vastuullisuusraportoinnin ulkopuolinen varmentaminen 


vät yritykset ovat käyttäneet Muun kuin taloudellisen tiedon -direktiivin tietoja "vi- 
herpesuna" (greenwashing) lisätäkseen tällä tavalla legitimaatiotaan’ (Clarkson, Li, 
Richardson & Tsang 2019). 

Näin ollen sidosryhmät ovat yhä enemmän kiinnostuneita ei ainoastaan vastuulli- 
suusraportoinnista vaan myös sen varmentamisesta (Velte 2020). Aiempien tutkimus- 
ten tulokset varmennuksen pääomamarkkinavaikutuksista osoittavat, että sijoittajat 
ja lainanantajat ovat kiinnostuneita varmennuksesta (Casey & Grenier 2015; Carey, 
Khan, Mihret & Muttakin 2021; Krasodomska ym. 2021; Venter & van Eck 2021). 
EY:n kartoitus (EY 2021) osoitti, että noin 98 prosenttia kyselyyn osallistuneista si- 
joittajista lukee ei-taloudellisia tietoja, kuten vastuullisuusraportteja. Lisäksi yli kak- 
sikolmasosaa sijoittajista tunnistaa näiden tietojen riippumattoman varmennuksen 
hyödyllisyyden ja merkityksen (EY 2017). Yrityksille varmennuksen valinta voi tar- 
koittaa parempia suhteita sidosryhmiin (Velte 2020), mikä voi puolestaan olla yrityk- 
sille hyödyllistä. 


Varmentamisstandardit ja -suositukset 


Suomen Tilintarkastajat ry julkaisi syyskuussa 2021 suosituksen vastuullisuusraport- 
tien varmentamisesta. Suosituksessa mainitaan, että tilintarkastajan on riittävällä ta- 
valla varmennettava yrityksen laatiman raportin tietojen oikeellisuus (niin sanottu 
tiedon varmennustoimeksianto). Suositus, joka perustuu pääosin ISAE 3000 -varmen- 
nusstandardiin, kattaa pakollisen ja vapaaehtoisen vastuullisuusraportoinnin var- 
mentamisen. (Suomen Tilintarkastajat 2022.) Tämän artikkelin tutkimusajanjaksona 
Suomen Tilintarkastajat ry:n antamaa suositusta ei vielä ole ollut varmentajien käytet- 
tävänä. Sen sijaan varmentajat ovat voineet nojautua kansainvälisiin viitekehyksiin ja 
standardeihin. Kaksi tähän asti kansainvälisesti yleisintä varmennuksessa käytettyä 
standardia ovat olleet ISAE 3000 ja AA1000AS (Soh & Martinov-Bennie 2018). 

ISAE 3000 on International Auditing and Assurance Standards Boardin (LAASB:n)* 
kehittämä varmennusstandardi. Ensimmäinen versio julkaistiin jo vuonna 2003 ja 
sitä on päivitetty 2013. Kahdesta aiemmin mainitusta viitekehyksestä ISAE 3000 liit- 
tyy läheisemmin kirjanpito- ja tilintarkastuskäytäntöihin, joten sen soveltamisala ei 
koske ainoastaan vastuullisuusraportointia. Siksi vastuullisuusraportointiin liittyviä 
tietoja varmentaneet tilintarkastustoimistot ovat useimmiten käyttäneet ISAE 3000 
-standardia. (Deegan, Cooper & Shelly 2006). 


7 Legitimaatiolla tarkoitetaan tilaa, jossa organisaation sosiaaliset arvot vastaavat ympäröivän 


yhteiskunnan arvojärjestelmää (Mätäsaho & Niskala 1996, 298). 


s IAASB on International Federation of Accountantsin (IFAC:n) perustama kansainvälinen ti- 
lintarkastus- ja kirjanpitoelin. 

Varmennusstandardi AA1000AS on kehitetty yhteistyössä useiden sidosryh- 
mien kanssa. Tätä kehitystyötä johti brittiläinen AccountAbility-konsulttiyhtiö. 
AA1000AS-standardi julkaistiin vuonna 2008 ja uusin päivitys on vuodelta 2020. 
AA1000AS eroaa merkittävästi ISAE 3000:sta, koska varmentaja arvioi organisaation 
neljän AA1000 periaatteen noudattamisen laajuuden ja laadun. Nämä periaatteet ovat: 
osallisuus, olennaisuus, reagointi ja vaikutukset. Tavoitteena on tuottaa sidosryhmille 
tietoa siitä, miten kyseinen organisaatio toimii kestävän kehityksen periaatteen mu- 
kaisesti ja siitä, miten organisaatio kommunikoi tämän vastuullisuusraportoinnis- 
saan. AA1000AS mukaan varmentaja voi suorittaa kaksi erilaista varmennustoimek- 
siantoa — joko olla sisällyttämättä tai sisällyttäen kannanoton raportoitujen tietojen 
luotettavuudesta. Varmennuksen taso voi olla korkea tai kohtalainen. (AccountAbi- 
lity 2020.) 

AA1000AS:n ja ISAE 3000:n eroista huolimatta, näitä standardeja voidaan käyttää 
yhdessä ja samassa varmennusprosessissa (Boiral ym. 2019). Aiemmissa tutkimuk- 
sissa on kuitenkin tuotu esiin, että varmennusraportit ovat erilaisia ja läpinäkyvyys 
puuttuu, koska varmentajalla on mahdollisuus raportoida toiminnastaan eri taval- 
la (O'Dwyer & Owen 2005; Perego & Kolk 2012). Tutkimuksissa korostetaan myös 
sitä, että varmentajan ammatillinen tausta ja näkökulma voivat vaikuttaa raporteissa 
esitettävien tietojen läpinäkyvyyteen eri tavoin (Perego 2009; Pflugrath, Roebuck & 
Simnett 2011). 

AA1000AS:n ja ISAE 3000:n lisäksi Global Reporting Initiative (GRI) on antanut 
varmennusta koskevia suosituksia kestävän kehityksen raportointiin liittyviin toi- 
meksiantoihin. GRI ei ota kantaa siihen, miten varmennustoimeksianto tarkalleen 
ottaen tulee suorittaa tai mitä standardia olisi noudatettava. GRI korostaa kuiten- 
kin varmentajan riippumattomuutta organisaatiosta, mikä on tärkeä edellytys puo- 
lueettomien päätelmien julkaisemiselle raportissa. Samoin GRI korostaa varmentajan 
asiantuntemusta sekä aiheesta että varmennuskäytännöistä. Myös tutkijat ovat koros- 
taneet varmentajan riippumattomuuden tärkeyttä, hänen aikaisempaa kokemustaan 
vastuullisuusraportoinnista ja hyvää tietämystä kyseessä olevan yrityksen toimialasta 
(Adams & Evans 2004, 111). Lisäksi hänellä tulisi olla riittävä ymmärrys ja asiantun- 
temus eri tavoista mitata ja raportoida vastuullisuustietoa sekä olla perehtynyt var- 
mennukseen ja evidenssihankintatapoihin (Huggins, Green & Simnett 2011). 


Varmentajat ja raportointi 


Vastuullisuusraportoinnin riippumattomia varmentajia ovat tilintarkastusyhteisöt 
sekä vastuullisuusraportointiin erikoistuneet konsultointi- tai insinööritoimistot. Ti- 
lintarkastusyhteisöt ovat liiketoimintalähtöisiä ja niillä on hyvät tiedot taloudellisesta 
ja ei-taloudellisesta raportoinnista. Niillä on omat auditointia ja sertifiointia koskevat 

menettelyt ja järjestelmät. Näihin kuuluvat myös kestävän kehityksen auditoinnit. In- 
sinööritoimistot tarjoavat teknisiä sertifikaatteja ja asiantuntijoita. Insinööritoimisto- 
jen asiantuntijat ovat kokeneita tekemään riskianalyysejä ja vaikeita yleiskatsauksia, 
kun taas konsultointitoimistot ovat yhteiskuntavastuun asiantuntijoita. Konsultointi- 
toimistot ovat usein pienempiä kuin muut edellä mainitut yritykset, mutta niillä on 
useimmiten yksityiskohtaista tietoa eri sidosryhmistä. Todettakoon, että toisin kuin 
tilinpäätösten tilintarkastuksissa, tilintarkastajilla ei ole ollut monopolia vastuulli- 
suusraportointiin liittyvissä varmennuspalveluissa, vaan tilintarkastusyhteisöjen on 
pitänyt kilpailla muiden palveluntarjoajien kanssa. Kaksikolmasosaa 250 suurimmas- 
ta yrityksestä on kuitenkin valinnut tilintarkastusyhteisön vastuullisuusraporttiensa 
varmentamiseen (KPMG 2020; Soh & Martinov-Bennie 2018). 

Kansainvälisessä varmennusstandardissa on selostettu seikkoja, jotka varmentajan 
on huomioitava kyseisen standardin mukaisessa raportoinnissa. Molemmat standar- 
dit AA1000AS ja ISAE 3000 korostavat, että raportointi räätälöidään toimeksiannon 
ja olosuhteiden mukaisesti. Varmentajan on laadittava kirjallinen varmennusraport- 
ti, jossa hän selkeästi ilmaisee johtopäätöksensä yritystä koskevista tiedoista. ISAE 
3000-varmennusstandardin mukaan  vastuullisuusraportoinnin toimeksiannot 
jaotellaan toimeksiantoihin, jotka antavat ”kohtuullisen varmuuden” ja ”rajoitetun 
varmuuden” vastuullisuusraporteille. ”Rajoitetun varmuuden” antavissa varmennus- 
raporteissa varmentaja yleisesti toteaa, että tehdyn työn perusteella ei ole löytynyt 
seikkoja, jotka antaisivat aiheen olettaa, että varmennustoimeksiannon kohteena ol- 
leet tiedot eivät kaikilta olennaisilta osiltaan antaisi käytettyjen raportointikriteerien 
perusteella tasapainoista ja asianmukaista kuvaa tarkastuksen kohteena olleesta toi- 
minnasta. Sen sijaan kohtuullisen varmuuden antavissa johtopäätöksissä muoto on 
positiivinen, jolloin varmentaja toteaa, että raportointi on olennaisilta osin oikein. 


Aiemmat tutkimukset 


Ioannou ja Serafeim (2017) ennustivat, että vastuullisuusraporttien määrä kasvaa 
Muun kuin taloudellisen tiedon -direktiivin voimaantulon jälkeen. Kyseisen tutki- 
muksen mukaan yritykset haluavat sekä julkistaa vastuullisuusraporttinsa että var- 
mennuttaa ne. Riippumattoman ulkoisen varmennuksen on väitetty olevan tärkein 
väline, jolla voidaan osoittaa raportoinnin uskottavuus ja avoimuus sidosryhmille 
(Cohen & Simnett, 2015; Dando & Swift, 2003; Gürtürk & Hahn 2016; Velte & Stawi- 
noga, 2017). Varmennusraportin on myös todettu edistävän uskottavuutta (Mazzotta, 
Bronzetti & Veltri 2020). 

Lisäksi tutkimukset vahvistavat, että yritysten ominaisuuksilla (kuten toimialal- 
la ja koolla) on tärkeä merkitys varmennuspalvelujen kysyntään (Ruhnke & Gabriel 
2013; Venter & van Eck, 2021). Varsinkin suuremmat yritykset, joilla on merkittävää 

teollista toimintaa tai suurempi ”yhteiskunnallinen jalanjälki”, käyttävät varmen- 
nusta (Simnett ym. 2009). Tyypillinen standardoidun tiedon puute saattaa kuitenkin 
asettaa huomattavia haasteita palvelun antajalle (Boiral ym. 2019; Krasodomska ym. 
2021). 

Yhteinen piirre aiemmissa tutkimuksissa on, että ne on tehty kontekstissa, jois- 
sa vastuullisuusraportointi on (pääosin) ollut vapaaehtoista. Sen sijaan nykyisessä 
EU-ympäristössä Muun kuin taloudellisen tiedon -direktiivin käyttöönoton jälkeen, 
vastuullisuusraportointi on pakollinen. Näin ollen aiempien tutkimusten tulokset 
eivät välttämättä pidä paikkansa kontekstissa, jossa vastuullisuusraportointi on pa- 
kollista. Pakollinen vastuullisuusraportointi voi itsessään toimia välineenä, jolla pa- 
rannetaan vastuullisuusraportoinnin uskottavuutta (Casey & Grenier 2015), jolloin 
varmennusta ei enää tarvita. Ioannou ja Serafeim (2017) sitä vastoin väittävät, että 
pakollinen vastuullisuusraportointivaatimus todennäköisesti lisää vastuullisuusra- 
portointitietojen yleistä tasoa. Tämä puolestaan lisää yritysvastuuta harjoittavien yri- 
tysten tarvetta ilmoittaa sitoutumisestaan ja erottua muista yrityksistä lähettämällä 
signalointiteorian (Spence 1973) mukaan kalliin signaalin, eli maksamalla varmen- 
nuksesta. Ioannouin ja Serafeimin mukaan vapaaehtoisen varmennuksen kysyntä 
kasvaa pakollisen vastuullisuusraportointivaatimuksen jälkeen. Tämä viittaa siihen, 
että yritykset uskovat varmentamisella olevan etuja, kuten tehokas viestiminen nii- 
den sitoutumisesta vastuullisuusasioihin. Aiemmissa tutkimuksissa jää epäselväksi, 
miten esimerkiksi suomalaiset pörssiyhtiöt suhtautuvat vastuullisuusraportoinnin 
varmentamiseen Muun kuin taloudellisen tiedon direktiivin jälkeisellä kaudella, eli 
pakollisen vastuullisuusraportointivaatimuksen astuttua voimaan. Tähän etsitään 
vastausta tämän artikkelin ensimmäisellä tutkimuskysymyksellä. 

Tutkimalla varmennusraporttien sisältöä saadaan vastaus tämän artikkelin toi- 
seen tutkimuskysymykseen eli siihen, mitä tietoa varmennusraportit antavat luki- 
jalle. Tavoitteena on arvioida varmentajan raportoimien tietojen läpinäkyvyyden 
tasoa ja sisällön laatua suhteessa ISAE 3000-varmennusstandardin vähimmäisvaa- 
timuksiin. O'Dwyer ja Owen (2005) tekivät ensimmäisen kokonaisvaltaisen varmen- 
nuskäytäntöjä arvioivan tutkimuksen. He tutkivat sisällönanalyysin avulla yritysten 
varmennusraportteja käyttämällä Account Abilityn, FEE:n ja GRI:n ohjeistuksia var- 
mennusraporttien sisällöistä. Raporttien tärkeimpinä elementteinä todettiin olevan: 
toimeksiannon laajuus, käytetyt standardit ja kriteerit, riippumattomuus, olennai- 
suus, kokonaisuus ja vastaavuus. Tutkijat Jones, Hillier ja Comfort (2014) keskittyi- 
vät ruuan vähittäiskaupan yritysten vastuullisuusraporttien varmennuslausuntojen 
sisältöön. Tulokset osoittivat huomattavaa vaihtelua varmennusprosessin luonteessa, 
sisällössä ja laajuudessa. Useimmiten varmennuslausunnot olivat rajoitetun varmen- 
nuksen tasolla. Jones ym. totesivat, että varmennusraportit eivät ole vertailukelpoi- 
sia keskenään, koska pakottava sääntely ja riittävät yhtenevät menetelmät puuttuvat. 
Myös Girtiirk ja Hahn (2016) tutkivat varmennusraportteja sisällönanalyysin avulla 

ja totesivat, että raportit useimmiten kohdistettiin yritykselle tai johdolle. Ainoas- 
taan muutamissa tapauksissa raportti oli kohdistettu yritykselle ja sen sidosryhmille 
tai pelkästään sidosryhmille. Lisäksi he totesivat, että rajoitettu taso oli tavanomaisin 
laajuus. Lausunnoissa oli kuvailtu varmennustyön toteutusta, mutta ei miten infor- 
maatio oli hankittu. Monessa varmennuksessa oli käytetty sekä standardien että eri 
ohjeistusten yhdistelmiä. 


Tutkimusmenetelmät 


Tämä tutkimus on kvalitatiivinen tutkimus, joka perustuu aiempiin tutkimuksiin 
teorialähtöisesti ja deduktiivisesti (Tuomi & Sarajärvi 2009, 113; Schreier 2012, 60). 
Aineiston analysointimenetelmäksi on valittu laadullinen sisällönanalyysi, mitä on 
myös käytetty vastaavissa aiemmissa tutkimuksissa (esimerkiksi O'Dwyer & Owen 
2005; Gurtiirk & Hahn 2016). Laadullisen sisällönanalyysin avulla voidaan systemaat- 
tisesti kuvata aineiston merkitystä tutkimuskysymysten määrittämästä näkökulmas- 
ta. Sisällönanalyysin avulla saadaan myös syvempää ymmärrystä varmennusraport- 
tien erilaisista elementeistä. (Schreier 2012, 3-4.) Tässä tutkimuksessa elementtejä 
olivat esimerkiksi varmentaja, varmennuksen kohteet, laajuus ja toteutus sekä johto- 
päätökset. 

Tutkimus toteutetaan analysoimalla yritysten vastuullisuusraportteja ja varmen- 
nusraporttien sisältöä ISAE 3000 -varmennusstandardin pohjalta, koska Suomen Ti- 
lintarkastajat ry:n suositus perustuu pääosin kyseiseen varmennusstandardiin. Lisäk- 
si De Beelden ja Tuybensin (2015) mukaan tilintarkastajat käyttivät useimmiten ISAE 
3000 -standardia. Varmennusstandardissa ISAE 3000.69 on lueteltu varmennusrapor- 
tin vähimmäissisältö, mutta varmentaja saa kuitenkin tarvittaessa antaa lisää tietoja. 
Analyysi on strukturoitu eli aineistosta kerätään ainoastaan viitekehykseen sopivia 
asioita (Tuomi & Sarajärvi 2009, 113). Analysoidaan, miten hyvin varmennusraportit 
täyttävät ISAE 3000 -varmennusstandardin vähimmäisvaatimukset, mitkä ovat: ra- 
portin vastaanottaja, toimeksiannon laajuus, varmennuksen kohteet, asiakkaan vel- 
vollisuudet, varmentajan velvollisuudet, kuvaus suoritetuista toimenpiteistä, käytetty 
viitekehys, havainnot ja suositukset, johtopäätökset, riippumattomuuden maininta, 
varmentajan nimi sekä paikka ja päiväys. Varsinaista varmentajien välistä vertailua ei 
tehdä, koska sitä ei katsottu tärkeäksi tutkimustavoitteen näkökulmasta. 

Tutkimusaineistoksi valittiin kaikki Helsingin pörssissä listatut suomalaiset yh- 
tiöt, jotka julkaisivat vastuullisuusraportteja tai vastuullisuusinformaatiota vuosiker- 
tomuksessaan vuosina 2015-2021. Aineisto kerättiin manuaalisesti käymällä ensin 
läpi kaikkio suomalaisten pörssiyhtiöiden vastuullisuus- ja vuosikertomusraportit 


°? Alkuperäiseen aineistoon sisältyi kaikki Suomen pörssin päälistalla olleet yhtiöt v. 2015-2021 


lukuun ottamatta ne yhtiöt, joiden kotipaikka on Ruotsi tai Viro. 

vuosilta 2015-2021. Samanaikaisesti tunnistettiin joukosta ne yhtiöt, jotka varmenta- 
vat raporttinsa. Ajallista muutosta tutkittiin analysoimalla useamman vuoden aikana 
julkaistuja varmennusraportteja. Tutkimuksen aineistoon on otettu mukaan vastuul- 
lisuusraportteja sekä ennen (2015-2016) että Muun kuin taloudellisen tiedon direktii- 
vin voimaantulon jälkeen (2017-2021). Aikarajausta ohjasi myös raporttien erittäin 
hyvä saatavuus” näinä vuosina yritysten internetsivuilta. Tutkimuksen kannalta 
olennaista oli valita tarkasteluun vastuullisuusraportteja, jotka on julkaistu samaan 
aikaan sekä samassa paikassa, tässä tapauksessa Suomessa vuosina 2015-2021. 


Tulokset 


Yritysten vastuullisuusraportointi ja varmennuskäytäntö 


Taulukosta 1 saa yleiskuvan vastuullisuus- ja varmuusraportoinnin kehityksestä Suo- 
messa vuosina 2015-2021. Tutkimusajanjaksolla vastuullisuusraportteja julkaisevien 
pörssiyhtiöiden määrä oli seuraava: 23 kpl vuonna 2015, 22 kpl vuonna 2016, 37 kpl 
vuonna 2017, 48 kpl vuonna 2018, 57 kpl vuonna 2019, 71 kpl vuonna 2020 ja 78 kpl 
vuonna 2021 (Taulukko 1). Kaikki tutkimukseen sisältyvät yritykset, jotka olivat laa- 
tineet vastuullisuusraportin, olivat raportoineet GRI:n ohjeiston mukaisesti. Vuonna 
2013 ilmestyneen G4-ohjeiston mukaan sovellustasoja on kaksi: perustasoinen (Core) 
ja laajatasoinen (Comprehensive). Tutkimuksen mukaan suurin osa yrityksistä mai- 
nitsee raportissaan noudattavansa perustasoa, ainoastaan kolmen yhtiön raportointi 
on laajatasoinen. 


Taulukko 1. Vastuullisuus- ja varmuusraportoinnin kehitys suomalaisissa pörssiyhtiöissä vuosina 2015-2021 


Vuosi 2015 2016 2017 2018 2019 2020 2021 
Vastuullisuusraporttien määrä (kpl) 23 22 37 48 57 71 78 
Vastuullisuudesta raportoitavat yritykset (%)"' 19% 17% 29% 38% 45% 57% 60% 
Varmennusraporttien määrä (kpl) 16 16 20 22 24 28 32 
Varmennusraporttien suhteellinen osuus (%)'? 69% 72% 54% 45% 42% 39% 41% 
Pörssiyhtiöiden lukumäärä (kpl) 121 125 125 126 125 123 129 


12 Varmennustiedot puuttuivat ainoastaan kahdesta fuusiossa syntyneen uuden yhtiön vastuul- 


lisuusraportista fuusiovuodelta ja sitä seuraavalta vuodelta. 


" Vastuullisuudesta raportoitavien yritysten suhteellinen prosenttiosuus saadaan jakamalla 
vastuullisuusraporttien määrä pörssiyhtiöiden lukumäärällä ja kertomalla tulos sadalla. Esimer- 
kiksi vuonna 2015: 23 /121 *100 = 19 %. 


2 — Varmennusraporttien suhteellinen prosenttiosuus saadaan jakamalla varmuusraporttien 


määrä vastuullisuusraporttien määrällä ja kertomalla tulos sadalla. Esimerkiksi vuonna 2015: 16 
/23 *100 = 69 %. 

Vapaaehtoisuudesta huolimatta runsas 40 prosenttia suomalaisista yhteiskunta- 
vastuustaan raportoivista yrityksistä on varmennuttanut vastuuraporttejaan ulko- 
puolisella taholla viime vuosina. Esimerkiksi taulukon 1 mukaan vuoden 2015 23 
vastuullisuusraportista 16 kpl (69 prosenttia), vuoden 2018 48 raportista 22 kpl (45 
prosenttia) ja vuoden 2021 78 raportista 32 kpl (41 prosenttia) käytettiin varmennuk- 
sessa ulkopuolista tahoa. Sekä vastuullisuus- että varmuusraportit ovat siten määräl- 
lisesti lisääntyneet tarkastelujakson aikana taulukon 1 mukaan. Raportointimääris- 
sä ja -aktiivisuudessa on siis tapahtunut muutoksia Muun kuin taloudellisen tiedon 
-direktiivin voimaantulon jälkeen. Varsinkin viimeisten kolmen vuoden aikana on 
havaittavissa nousua sekä vastuullisuusraporttien että varmennusraporttien määris- 
sä. Varmuusraporttien suhteellinen prosenttiosuus vastuullisuusraporteista on kui- 
tenkin laskenut, koska varmennusten määrä ei ole noussut vastuullisuusraportoinnin 
kasvun suhteessa. 

Seuraavaksi yhtiöt ryhmitellään koon mukaan. Tässä artikkelissa käytetään Hel- 
singin pörssin yhtiöiden markkina-arvoon perustuvaa kokoluokittelua, jossa yhtiöt 
luokitellaan pieniin (Small Cap), keskisuuriin (Mid Cap) ja suuriin (Large Cap) yri- 
tyksiin. Taulukosta 2 käy ilmi, että erityisesti keskisuuret ja suuret yhtiöt julkistavat 
vastuullisuustietoa. Kaikki tutkitut suuret yhtiöt (28, 100 prosenttia) julkaisivat vas- 
tuullisuusraportin v. 2021. Valtaosa niistä myös varmentaa vastuullisuusraporttinsa. 
Eniten vastuullisuusraporttien julkaisu on kasvanut keskisuurissa yhtiöissä, mutta 
varmennusraporttien julkistaminen on niissä edelleen harvinaisempaa. Osa pienistä 
pörssiyhtiöistä on kasvavassa määrin julkaissut vastuullisuusraportteja, mutta var- 
mennusraportteja ne eivät ole julkaisseet ollenkaan. 


Taulukko 2. Vastuullisuus- ja varmennusraporttien määrä yrityskoon mukaan 


Pienet yhtiöt (n =54) Keskisuuret yhtiöt (n = 48) Suuret yhtiöt (n = 28) 

Vuosi Vastuullisuus- | Varmennus- Vastuullisuus- | Varmennus- Vastuullisuus- | Varmennus- 

raportti (kpl) | raportti (kpl) raportti (kpl) | raportti (kpl) raportti (kpl) | raportti (kpl) 
2015 4 0 0 0 19 16 
2016 3 0 0 0 19 16 
2017 6 0 7 0 24 20 
2018 9 0 13 1 26 21 
2019 9 0 21 3 27 21 
2020 12 0 31 5 28 23 
2021 13 0 37 8 28 24 


Lisäksi raportoivat yhtiöt ryhmitellään toimialoittain Helsingin pörssin toimi- 
alaluokituksen mukaisesti. Taulukossa 3 on esitetty vastuullisuus- ja varmuusrapor- 
toinnin määrän kehitys toimialoittain. Kuten aiemmissa tutkimuksissa (Simnett ym. 
2009; Venter & van Eck, 2021), myös Suomessa on nähtävänä selkeitä eroja toimiala- 
luokkien välillä. Jää kuitenkin epäselväksi, onko kyse pyrkimyksestä ehostaa yrityk- 
sen legitimiteettiä vai lisääkö varmennus yritysvastuuraporttien uskottavuutta? 

Toimiala Vuosi 2015 2016 2017 2018 2019 2020 2021 
Energia (n = 1) Vastuullisuusraportit (kpl) 1 1 1 1 1 1 1 
Varmennusraportit (kpl) 1 1 1 1 1 1 1 
Kiinteistöyhtiöt (n=4) = Vastuullisuusraportit (kpl) 0 0 0 1 2 2 2 
Varmennusraportit (kpl) 0 0 0 1 1 1 2 
Kulutushyödykkeet Vastuullisuusraportit (kpl) 4 3 8 12 12 15 18 
ee) Varmennusraportit (kpl) 1 1 1 2 2 5 5 
Peruskulutustuotteet Vastuullisuusraportit (kpl) 1 1 1 2 6 8 8 
a8) Varmennusraportit (kpl) 1 1 1 1 2 2 3 
Perusteollisuus (n = 7) Vastuullisuusraportit (kpl) 4 4 5 5 5 5 5 
Varmennusraportit (kpl) 4 4 5 5 5 5 5 
Rahoitus (n = 15) Vastuullisuusraportit (kpl) 1 1 4 5 5 8 9 
Varmennusraportit (kpl) 1 1 1 1 1 1 1 
Teknologia (n = 19) Vastuullisuusraportit (kpl) 1 1 1 1 2 4 4 
Varmennusraportit (kpl) 1 1 1 1 1 1 1 
Teollisuustuotteet ja Vastuullisuusraportit (kpl) 8 8 13 16 17 1924 
palvelut (n= 39) Varmennusraportit (kpl) 5 5 7 7 7 7 8 
Terveydenhuolto (n =7) — Vastuullisuusraportit (kpl) 0 0 0 1 2 4 5 
Varmennusraportit (kpl) 0 0 0 0 1 2 2 
Tietoliikennepalvelut Vastuullisuusraportit (kpl) 2 2 3 3 3 3 3 
054) Varmennusraportit (kpl) 1 1 2 2 2 2 2 
Yleishyödylliset palvelut — Vastuullisuusraportit (kpl) 1 1 1 1 2 2 2 
(n=2) Varmennusraportit (kpl) 1 1 1 1 1 1 2 


Analyysistä käy myös ilmi, että v. 2015-2021 kahdeksan eri palveluntarjoajaa 
ovat varmentaneet suomalaisten pörssiyhtiöiden vastuullisuusraportteja. Nämä ovat 
Deloitte, Ernst & Young, KPMG, PWC, Insinööritoimisto Ecobio Oy, Mitopro Oy, 
DNV GL Business Assurance Finland ja Verifavia SARL. Useimmiten raportoivan 
yhtiön lakisääteinen tilintarkastusyhteisö toimi myös vastuullisuusinformaation var- 
mentajana. Tutkimusajanjakson varmennusraporteista keskimäärin 70 prosenttia oli 
tilintarkastusyhteisöjen tekemiä, mutta prosenttiosuus on laskenut hieman vuonna 
2021 (noin 59 prosenttia). 


3 Koska pörssiyhtiöiden lukumäärä vaihteli vuosittain, suluissa ilmoitettujen toimialan yhtiöi- 


den lukumäärä on raportoitu vain vuodelta 2021. 

Varmennusraporttien sisältö 


Tässä tutkimuksessa analysoitiin myös sitä, noudattaako varmennusraporttien sisäl- 
tö tutkimuksessa käytetyn ISAE 3000 -standardin vähimmäisvaatimuksia. Tulosten 
mukaan lähes kaikissa varmennuksissa oli käytetty ISAE 3000 -standardia. Esimer- 
kiksi vuonna 2021 vain neljässä varmennuksessa oli käytetty AA1000-standardia joko 
yksinomaan tai ISAE 3000 -standardin rinnalla. Vain yhdessä varmennusraportissa 
ei ollut raportoitu standardia ollenkaan. 

Sisällönanalyysista ilmeni, että raportit olivat sisällöltään hyvin samanlaisia, vain 
asioiden esittämisjärjestys ja otsikointi saattoivat vaihdella. Perustiedot, kuten ra- 
portin vastaanottajat, varmentajan tiedot sekä johdon ja varmentajan velvollisuudet, 
kävivät hyvin ilmi kaikista raporteista. Johdon velvollisuuden kohdalla varmentajat 
olivat korostaneet johdon vastuuta laatia ja esittää yrityksen vastuullisuustiedot yri- 
tyksen omien raportointiperiaatteiden sekä yrityksen noudattamien kansainvälisten 
raportointikriteerien mukaisesti. Varmentajan velvollisuudet eriteltiin myös kaikissa 
varmennusraporteissa. 

Muutamissa (esimerkiksi kolmessa vuonna 2015 ja kahdessa vuonna 2021) var- 
mennusraporteissa ei kerrottu varmentajan pätevyyttä. Useimmiten mainittiin, että 
varmentaja noudattaa ”IESBA:n (the International Ethics Standards Board for Ac- 
countants) antamien eettiset säännöt tilintarkastusammattilaisille mukaisia riippu- 
mattomuusvaatimuksia sekä muita eettisiä vaatimuksia”. Toisissa raporteissa todettiin 
lyhyesti, että *Varmennukseen osallistuneet asiantuntijat ovat kokeneita yritysvastuu- 
raportoinnin ja varmentamisen ammattilaisia, joilla on vaadittava osaaminen toimek- 
siannon suorittamiseen”. Koska vastuullisuustieto on monimuotoisempaa verrattuna 
perinteiseen talousraportointiin, korostuu varmentajan ammatillinen pätevyys, sekä 
vastuullisuustiedon että varmennuksen osalta. Siksi maininta pätevyydestä saattaa 
lisätä varmennuksen uskottavuutta. Varmentajan riippumattomuus kävi ilmi kaikista 
varmennusraporteista. 

Kuusi vuonna 2021 julkistettua raporttia oli osoitettu yrityksen johdolle ja sidos- 
ryhmille. Kaikki muut vuoden 2021 raportit oli osoitettu ainoastaan yrityksen joh- 
dolle ja yhden yhtiön raportista tieto puuttui. Varmennuksen tarkoituksena oli siten 
antaa lähinnä yrityksen johdolle varmuus siitä, että yrityksen vastuullisuustieto oli 
oikeaa. 

Raportoiva yhtiö ja varmentaja sopivat keskenään varmennuksen laajuudesta. 
Yhtiö ei ehkä kustannussyistä halua varmentaa vastuullisuusraporttiaan kokonai- 
suudessaan. Tutkimuksesta ilmeni myös, että vuonna 2021 toimeksiannon kohteena 
oli useimmiten vain tietyt vastuullisuusraportin osat, kun taas vuonna 2015 yleisesti 
mainittiin koko raportti kertomatta tarkemmin mikä oli toimeksiannon kohteena. 
Johdon asettamat vaatimukset toimeksiannon laajuudesta vaikuttavat olennaisesti 

toimeksiannon ja mahdollisesti myös raportin laajuuteen. Näin ollen ulkopuolinen 
varmennus voi kohdistua hyvinkin suppeaan osa-alueeseen. 

Varmennuksen toteutukseen kuuluvat varmennustyön ja toimenpiteiden kuvaus. 
Kaikissa varmennusraporteissa ilmaistaan, että kyseessä on rajoitetun varmuuden 
antava toimeksianto. Lisäksi raporteissa on lyhyt selostus siitä, mitä rajoitettu var- 
muus tarkoittaa. Raporteissa kerrotaan myös, että sopivien toimenpiteiden valinta 
perustuu varmentajan harkintaan ja arvioon riskeistä. Raporteista kävi myös ilmi 
erilaiset evidenssin keräämiseksi käytetyt toimenpiteet. Yleisimpiä varmennuksessa 
käytettyjä toimenpiteitä olivat: a) datan arviointi ja testaus, b) johdon ja henkilöstön 
haastattelut ja c) vierailut yrityksissä. Toimenpiteiden määrä vaihteli eri raporteissa ja 
eri yritysten kohdalla. Lisäksi kaikista varmennusraporteista kävi ilmi toimeksian- 
toon liittyvät rajoitukset, joissa käsiteltiin lähinnä yritysvastuutietojen raportoinnin 
tarkkuutta. Lisäksi mainitaan, ettei varmennusraporttia voida käyttää yksistään yhti- 
ön vastuullisuusperiaatteiden toteutumisen arviointiin. 

Varmennuksen johtopäätöksiä voidaan pitää hyvin tärkeänä varmennusraportin 
osana. Kaikissa toimeksiannoissa oli tavoitteena antaa rajoitettu varmuus, jolloin ra- 
portin johtopäätösten esittämistapa noudattaa negatiivista muotoa. Ainoastaan yh- 
dessä raportissa (vuosina 2015-2021) annettiin rajoitetun varmuuden lisäksi kohtuul- 
linen varmuus tietylle toimeksiannon kohteelle. 


Johtopäätökset 


Tämän artikkelin tavoitteena oli tutkia suomalaisten pörssiyhtiöiden vastuullisuus- 
raportoinnin ulkopuolista varmentamista. Tutkimus tehtiin laadullisena sisällön- 
analyysinä, jonka tutkimusaineistoksi muodostui kaikki suomalaisten pörssiyhtiöi- 
den vuoden 2015—2021 vastuullisuus- ja varmennusraportit. Tulokset osoittivat, että 
vastuullisuudesta raportoitavien yhtiöiden sekä absoluuttinen että suhteellinen mää- 
rä on noussut merkittävästi vuosina 2015-2021. Niistä yhtiöistä runsas 40 prosenttia 
varmennuttaa vastuullisuusraporttinsa vuosittain vapaaehtoisesti ulkopuolisilla var- 
mentajilla. 

Tehdyn analyysin perusteella voidaan todeta, että yritykset, jotka varmensivat 
vastuullisuusraportointinsa ulkopuolisella varmentajalla jo ennen vuotta 2017, ovat 
jatkaneet varmennuspalvelujen ostamista myös pakollisen vastuullisuusraportoinnin 
voimaantulon jälkeen. Onko niin, että yhtiöt ovat jatkaneet tietojen varmentamista 
ulkopuolisella varmentajalla tapana erottua joukosta (kun vastuullisuus raportointi 
on kaikille pakollinen), kuten Cohen ja Simnett (2015) väittävät. Vai onko mahdol- 
lisesti niin, että yritykset ovat ennakoineet uuden kestävyysraportointidirektiivin 
voimaantuloa ja jatkaneet varmennusta sen takia? Luvut osoittavat myös, että vaik- 

ka vapaaehtoisten varmennusraporttien määrä on kaksinkertaistunut vuosina 2015- 
2021, varmennusraporttien suhteellinen osuus vastuullisuusraporteista on kuitenkin 
laskenut vuosien aikana, koska vastuullisuusraporttien määrä on noussut enemmän. 
Onko riippumaton ulkopuolinen vapaaehtoinen varmennus lisännyt uskottavuutta 
ja antanut yhtiölle ja raportin käyttäjälle jotakin lisäarvoa? Nämä kysymykset jäävät 
muiden tutkijoiden selvitettäväksi. On kuitenkin todennäköistä, että varmennusra- 
portin asema ja merkitys korostuvat entistä enemmän tulevaisuudessa, kun varmen- 
nus muuttuu pakolliseksi. 

Yhtiöt ovat valinneet vastuullisuusraportin varmentajaksi tilintarkastusyhteisön 
tai yhteiskuntavastuuseen perehtyneen konsultti- tai insinööritoimiston. Useimmiten 
valinta on kohdistunut tilintarkastustoimistoihin ja vielä samaan tilintarkastustoi- 
mistoon, joka on vastannut yhtiön lakisääteisestä tilintarkastuksesta. Jatkotutkimuk- 
sissa voitaisiin selvittää, johtuuko tämä esimerkiksi siitä, että tutun tilintarkastajan 
on helpompi myydä lisäpalveluita yhtiölle tai siitä, että yhtiöt katsovat tilintarkastus- 
toimistojen tarkastustoiminnan sopivan hyvin myös vastuullisuusraportoinnin var- 
mentamiseen. 

Kuten edellä mainittiin, Suomen tilintarkastajat ry on antanut ohjeistuksen var- 
mennusraportin laatimisesta. Käykö tulevaisuudessa siten, että raporteissa on niiden 
standardoituessa entistä vähemmän organisaatiosta yksilöityä tietoa? Tuleeko kehitys 
olemaan samankaltainen, mitä viime vuosien aikana on nähty lakisääteisen tilintar- 
kastuksen osalta, jossa tilintarkastajan viestintä on korostunut entisestään? 

Tässä tutkimuksessa havaittiin, että varmennusraportit eivät juurikaan olleet 
muuttuneet viime vuosien aikana, vaikka varmennusten määrä oli noussut. Tutki- 
musajanjakso on kuitenkin suhteellisen lyhyt, joten vastuullisuusraportit ja varmen- 
nuskäytännöt eivät ole ehkä ehtineet kunnolla kehittyä Suomessa. Lisäksi Muun kuin 
taloudellisen tiedon -direktiivi on Gulenkon (2018) mukaan liian väljä ja epämää- 
räinen ohjenuora monessa asiassa. Uuden kestävyysraportointidirektiivin mukaan 
on kuitenkin odotettavissa lisää standardisointia ja ohjeistusta. Toisaalta lisääntynyt 
standardisointi on hyväksi varmentajille työtehtävän helpottamiseksi ja raporttien 
käyttäjille, koska raporttien vertailtavuus yhtiöiden välillä paranee. Toisaalta stan- 
dardisoinnin lisääminen todennäköisesti vaatii yhtiöitä kehittämään vastuullisuus- 
raportointiaan. 

Yleisenä päätelmänä todettakoon, että nykyiset varmennusraportit täyttävät hyvin 
ISAE 3000-varmennusstandardin vähimmäisvaatimukset. Sisällöltään raportit ovat 
kuitenkin hyvin samanlaisia keskenään ja antavat johdolle rajoitetun varmuuden”. 
Voitaneen jopa väittää, että varmennusraportit noudattivat hyvin standardoitua mal- 
lia jo nykyiselläänkin. Voidaanko siten päätellä, että varmennusraporteissa tärkeintä 
on itse raportti, eikä sen sisältö? Jatkotutkimuksissa voitaisiin esimerkiksi tutkia sitä, 
missä määrin varmennusraporttien tuottaman tiedon koetaan tuovan lisäarvoa eri 
sidosryhmille. 

Kestavyysnakokohdat EU-yritysten 
julkisessa raportoinnissa 
Mitä tietoja ja miten tilintarkastaja varmentaa? 


Timo Kaisanlahti 


Artikkeli käsittelee Euroopan unionin uusia säännöksiä kestävyysraportoinnin var- 
mentamisesta. Tarkastelu kohdistuu siihen, mitkä seikat ovat varmentamisen koh- 
teena, millaisin toimin tämä tehdään ja mitä tilintarkastaja lausuu suorittamistaan 
toimista. Keskeinen kysymys on, miten EU:n säädäntöratkaisut varmennuksesta vai- 
kuttavat kestävyysinformaation vertailukelpoisuuden toteutumiseen. Käsittelyn taus- 
toittamiseksi myös kuvataan yhtäältä vaikutuksia Suomen lainsäädännölle ja toisaalta 
kestävyysnäkökohtien merkitystä tilinpäätöksen lakisääteisessä tilintarkastuksessa. 

Timo Kaisanlahti 


Johdanto 


Tilintarkastajan tehtävä on merkittävä modernin markkinatalouden edellyttämän 
luottamuksen ylläpitämiseksi: tätä toteutetaan tilintarkastuslain (18.9.2015/1141, 
TTL) 3:1.1:n tarkoittamassa kirjanpidon, tilinpäätöksen sekä hallinnon lakisää- 
teisessä tilintarkastuksessa sekä muussa taloudellisen raportoinnin verifioinnissa. 
Tilintarkastuksesta luopuminen vähentäisi tilinpäätösraportoinnin uskottavuutta 
esimerkiksi tavaraluotonantajille ja muille rahoittajille, minkä myötä heidän vaa- 
timansa korko tai muu tuotto nousisi uskottavuuden vähentymistä heijastavalla 
riskilisällä. Viime kädessä he kieltäytyisivät myöntämästä tavaraluottoa tai muuta 
rahoitusta.' Vastaavasti reagoisivat myös osakesijoittajat arvopaperimarkkinoilla.? 
Siten tilintarkastajan käyttäminen ”portinvartijana” todentaman tilinpäätösinfor- 
maation ja muun julkistettavan taloudellisen raportoinnin luotettavuutta on yri- 
tyksen omassa intressissä.? Tätä kuvaa osaltaan se, että yleisörahoitusta tavoittelevista 
yrityksistä osa tilintarkastutti tilinpäätöksensä jo silloin, kun siihen ei ollut vielä 
lakisääteistä velvoitetta (Zeff 2003, 190). 

Tilintarkastajat perustavat tilinpäätösinformaation verifiointinsa kattaviin stan- 
dardeihin siitä, mihin seikkoihin tarkastus kohdistetaan ja millaisia toimia tarkastuk- 
sessa on suoritettava.* Vaikka standardit ovat tilintarkastusalan itsesääntelyä (Hors- 
manheimo, Kaisanlahti & Steiner 2017, 100-101), niillä on merkitystä rahoittajille ja 
muille ulkopuolisille määrittäessään sen, millaista varmuutta tilintarkastukselta on 
aiheellista odottaa (Koh & Woo 1998). Jotta ulkopuolisten odotukset eivät eriytyisi 
varmennuskäytännöstä, tilintarkastusalan intressissä on kommunikoida mahdol- 
lisimman selkeästi, mitä standardien mukainen toiminta tarkoittaa todellisuudessa 
(esim. Association of Chartered Certified Accountants 2019). 

Kirjanpidon, tilinpäätöksen ja hallinnon tarkastamisen ohella tilintarkastajan ve- 
rifiointia edellytetään lakisääteisesti myös joissakin muissa tilanteissa, kuten julki- 
sen tuen tai avustuksen saamiseksi (ks. Laine 2022). Näissäkin kyse on asianomaista 
tukea tai avustusta hakevan taloudellisen tilan todentamisesta tilintarkastuksen toi- 
mesta. Lisäksi tietyn kokoisissa yrityksissä edellytetään tilintarkastajan varmistavan, 


' Taloustieteen käsitteistöllä ilmaistuna tämä on esimerkki ns. epäsuotuisasta valikoitumisesta 


(engl. adverse selection): todellisuuden epäsymmetrisessä informaatioympäristössä markkinoi- 
den hintamekanismi ei yksinään takaa hyvinvointia lisäävien taloudellisten toimien toteutumista 
siinä määrin kuin mikä olisi mahdollista hypoteettisessa optimissa, jossa kaikilla osapuolilla on 
käytettävissään yhtäläinen informaatio. Esim. Vartiainen 2001, 534. 


2 Securities Exchange Commission 2001, kohta III.2 ensimmäinen kappale: ”To a significant 
extent, this makes independent auditors the "gatekeepers" to the public securities markets.” 

3 Ulkopuolisen verifioinnin merkityksestä yrityksen toiminnalle yleisesti ks. Coffee 2002 sekä 
Ferreira-Gomez 2005, 667-669. 

t —Lakisääteisessä tilintarkastuksessa tulee noudattaa hyvää tilintarkastustapaa. Tähän velvoit- 
tava TTL 4:3.1 ei kuitenkaan esitöineen määrittele, mitä sillä tarkoitetaan. Tulkinnasta käytän- 
nössä ks. Suomen Tilintarkastajat 2020. 

että kirjanpitolain (30.12.1997/1336, KPL) 3a luvussa tarkoitettu selvitys muista kuin 
taloudellisista tiedoista on annettu? Tilintarkastajan lakisääteinen tehtäväalue Eu- 
roopan unionissa on kuitenkin nyt merkittävästi laajenemassa myös ei-taloudellisen 
informaation sisältökysymyksiin. 

Pariisin ilmastosopimukseen 12.1.2015* perustuvien velvoitteiden täyttämiseksi 
EU:n komissio julkisti 8.3.2018 kestävän rahoituksen toimintasuunnitelmansa, jota 
sittemmin päivitettiin 5.8.2020.’ Tavoitteena on ohjata pääomavirtoja kestäviin (engl. 
sustainable) sijoituskohteisiin ensisijaisesti asettamalla informaatiovelvoitteita mark- 
kinatoimijoille. Lähestymistapa perustuu käsitykseen sijoittajien valmiudesta ottaa 
investoinneillaan vastuuta kestävän kehityksen edistämisestä. Tämä edellyttää, että 
potentiaalisten sijoituskohteiden kestävyyspiirteistä on käytettävissä vertailukelpoisia 
ja luotettavia tietoja. Ohjelman toteuttamiseksi tilintarkastajille annetaan verifiointi- 
tehtävä näidenkin tietojen osalta. Vaikka kyse ei ole tulosta tai taloudellista asemaa 
koskevasta informaatiosta, merkittävä osa tiedoista tullee olemaan numeraalista. 

Toimintasuunnitelma käsittää useita säädäntöhankkeita, joista osa on jo toteutet- 
tu. Yritysten informaatiovelvoitteiden kannalta keskeisimpiin kuuluvat seuraavat kol- 
me toisiinsa kytkeytyvää hanketta: 

Yhtenäisen luokitusjärjestelmän kehittäminen sen määrittelemiseksi, mikä on kes- 
tävää ja mikä ei. Tästä säädettiin 18.6.2020 annetulla asetuksella 2020/852 (jäljem- 
pana ”Taksonomia-asetus”).* Komissio on sittemmin 6.7.2021 julkistanut delegoidun 
säädöksensä tiedoista, jotka yritysten tulee antaa toimintansa kestävyydestä takso- 
nomia-asetuksen 8 artiklan mukaisesti.? Asetuksen tiedonantovelvoitteet (5, 6 ja 8 
artikla) ovat olleet kahden ilmastotavoitteen osalta voimassa 1.1.2022 alkaen. 

Finanssimarkkinatoimijoiden velvoittaminen kestävyysnäkökohtien huomioimi- 
seen. EU:n parlamentti ja neuvosto säätivät asetuksen 2019/2088 kestävyyteen liit- 
tyvien tietojen antamisesta finanssisektorilla (engl. Sustainable Finance Disclosu- 
re Regulation, SFDR).'* Asetus velvoittaa esimerkiksi sijoitusrahaston julkistamaan 
markkinoinnissaan kestävyysnäkökohtiin liittyvät seikat rahaston varojen sijoittami- 


* Ks. 3 luku. 

€ Sopimus tuli voimaan 4.11.2016. Tavoitteena on pysyttää keskilämpötilan nousu selvästi 2 
celsiusta pienempänä verrattuna esiteolliseen aikaan ja pyrkiä toimiin, joilla lämpeneminen ra- 
jattaisiin 1,5 astetta vähäisemmäksi. (https://ym.fi/pariisin-ilmastosopimus; vierailtu 17.9.2022). 
J https://finance.ec.europa.eu/publications/renewed-sustainable-finance-strategy-and-imple- 
mentation-action-plan-financing-sustainable-growth_en#documents (vierailtu 17.9.2022). 


$ Euroopan parlamentin ja neuvoston asetus (EU) 2020/852 kestävää sijoittamista helpottavasta 
kehyksestä ja asetuksen (EU) 2019/2088 muuttamisesta. 


? Komission delegoitu asetus (EU) 2021/2178 Euroopan parlamentin ja neuvoston asetuksen 
(EU) 2020/852 täydentämisestä täsmentämällä niiden tietojen sisältö ja esitystapa, jotka direk- 
tiivin 2013/34/EU 19 a tai 29 a artiklan soveltamisalaan kuuluvien yritysten on annettava ym- 
päristön kannalta kestävistä taloudellisista toiminnoista, sekä kyseisen tiedonantovelvollisuuden 
noudattamiseksi käytettävä menetelmä. 


' SFDR:n tarkoittamat finanssimarkkinatoimijat määritellään Euroopan parlamentin ja neu- 
voston asetuksessa (EU) 2019/2088 kestävyyteen liittyvien tietojen antamisesta rahoituspalvelu- 

sessa. Vain sellaisten finanssituotteiden, jotka edistävät muiden tavoitteidensa ohella 
ympäristöllisiä tai sosiaalisia näkökohtia (SFDR 8 art.) taikka joissa nimenomaisena 
tavoitteena on kestävien sijoitusten tekeminen (SFDR 9 art.), nimessä saadaan käyttää 
käsitteitä ”kestävä” tai vastuullinen”. 

Läpinäkyvyyden lisääminen kestävyysseikkojen yritysraportoinnissa. Parla- 
mentti ja neuvosto pääsivät kesäkuussa 2022 alustavaan yhteisymmärrykseen 
uudesta direktiivistä yritysten kestävyysraportoinnille (engl. Corporate Sustaina- 
bility Reporting Directive).'' Tämä niin kutsuttu kestävyysraportointidirektiivi (jäl- 
jempänä myös CSRD) korvaa aiemman direktiivin 2014/95 muiden kuin taloudel- 
listen tietojen raportoinnista (engl. Non-Financial Reporting Directive, NFRD).'? 
”Kestävyystietojen virran? yhdenmukaistamiseksi EU:n rahoitusmarkkinoilla 
uusi direktiivi varmistaa yritysten raportoinnin sellaisista tiedoista, joita finans- 
simarkkinatoimijat puolestaan tarvitsevat täyttääkseen omat SFRD:stä johtuvat 
raportointivaatimuksensa.'* 

Seuraavassa arvioidaan CSRD:n tulevia vaikutuksia tilintarkastajan toiminnal- 
le. Tarkastelu kohdistuu siihen, mitkä seikat ovat verifioinnin kohteena, millaisin 
toimintarkastustehdään ja mitentilintarkastaja lausuu suorittamistaan toimista(jak- 
so 3).'° Keskeinen kysymys on, miten CSRD:n säädäntöratkaisut varmennuksesta 
vaikuttavat siihen, miten direktiivin tavoitteena oleva kestävyysinformaation 
vertailukelpoisuus toteutuu (jakso 5). Käsittelyn taustoittamiseksi myös kuvataan 
yhtäältä CSRD:n voimaansaattamisesta seuraavia muutostarpeita Suomen lain- 
säädännölle ja toisaalta kestävyysnäkökohtien merkitystä tilinpäätöksen lakisää- 
teisessä tilintarkastuksessa (jaksot 2 ja 4). Tilintarkastajalle CSRD:ssä asetetut 
ammatilliset ja muut henkilöä koskevat vaatimukset sekä vastuunäkökohdat rajau- 


sektorilla. Tällaisia ovat mm. yhteissijoitusrahastojen hoitajat ja arvopaperisalkkuja hallinnoivat 
sijoituspalveluyritykset (2 art.). 

1 Euroopan parlamentin ja neuvoston direktiivi (EU) 2022/2464, asetuksen (EU) N:o 537/2014, 
direktiivin 2004/109/EY, direktiivin 2006/43/EY ja direktiivin 2013/34/EU muuttamisesta yritys- 
ten kestävyysraportoinnin osalta. Direktiivi tultua voimaan 5.1.2023 kunkin jäsenvaltion tulee 
saattaa se kansallisesti voimaan 18 kuukauden kuluessa. 


2 NFRD-velvoitteiden yleispiirteisyyden ohella yrityskohtaisten kestävyystietojen arviointia 
samoin kuin keskinäistä vertailtavuutta julkistettujen tietojen perusteella on vaikeuttanut käy- 
tännössä se, ettei NFRD edellytä pakottavuutta. Tahdonvaltaisuus ilmenee noudata tai selitä -pe- 
riaatteesta (comply or explain), joka on kirjattu NFRD 19a.1 artiklan toiseksi kappaleeksi: ”Jos 
yritys ei noudata tiettyjä toimintaperiaatteita suhteessa yhteen tai useampaan näistä seikoista, 
muita kuin taloudellisia tietoja koskevassa selvityksessä on annettava selkeä ja perusteltu selvitys 
siitä, miksei se tee näin.” Sama periaate ilmenee myös KPL 3a:2.3:sta. Koska NFRD on minimi- 
direktiivi, kukin jäsenvaltio olisi periaatteessa voinut säätää myös pakottavasta soveltamisesta. 


3 CSRD, johdanto 2 kohta. 


4 Tata kirjoitusta viimeisteltäessä huhtikuussa 2023 ei ollut vielä säädetty lakeja, joilla CSRD 
saatetaan voimaan Suomessa. 


5 CSRD:n merkityksestä yritysten näkökulmasta ks. Kaisanlahti 2021. 

tuvat tämän kirjoituksen ulkopuolelle. Niin ikään käsittelemättä jätetään direktii- 
vin säännökset tilintarkastukselle vaihtoehtoisesta varmennuspalvelusta.!* 


Kestävyysraportointidirektiivin keskeinen sisältö 
ja implementoinnin lähtökohdat Suomessa 


Uudella CSRD:llä muutetaan tilinpäätösdirektiiviä (2013/34, jäljempänä FSD) ja ti- 
lintarkastusdirektiiviä (2006/43, AD) sekä pörssiyhtiöiden tiedonantovelvoitteis- 
ta annettua avoimuusdirektiiviä (2004/109). Siten voimaansaattaminen Suomessa 
edellyttää ainakin KPL 3a luvun - joka nykyisin koskee velvoitetta julkistaa tietoja 
myös ei-taloudellisista seikoista - samoin kuin TTL:n sekä arvopaperimarkkinalain 
(14.12.2012/746, AML) täydentämistä uusien direktiiviartiklojen mukaisesti.” 

Nykyistä seikkaperäisemmät raportointivaatimukset ohjaavat pörssiyhtiöitä ja 
myös pörssilistaamattomia suuryrityksiä raportoimaan toimintansa ns. ESG-näkö- 
kohdista eli ympäristöllisistä vaikutuksista (engl. environment), ihmisoikeuksien ja 
muiden sosiaalisten oikeuksien toteutumisesta (social) sekä hallintonsa järjestämistä 
koskevista seikoista (governance). Suomessa ”suuryritys” määritellään KPL 1:4c:ssä ja 
”pörssiyhtiö” KPL 1:9:n 1 kohdan mukaisesti. Vaikka CSRD rajaa raportointivelvoit- 
teen ulkopuolelle pörssiyhtiöistä ne, jotka kooltaan kuuluvat KPL 1:4b:n mukaisiin 
mikroyrityksiin, tällä ei voine olla käytännön merkitystä ottaen huomioon tuolle ko- 
koluokalle säädettyjen kynnysarvojen alhaisuuden. 

Kestävyysraportointidirektiivin velvoitteet kohdentuvat FSD 1 artiklassa sääde- 
tyn yleisen soveltamisalan mukaisesti suomalaisista oikeushenkilömuodoista vain 
osakeyhtiöihin (FSD, I liite) ja sellaisiin henkilöyhtiöihin, joissa vastuunalaiset yh- 
tiömiehet ovat yksinomaan osakeyhtiöitä (FSD, II liite). Lisäksi soveltamisalaan kuu- 
luvat vakuutusyritykset ja luottolaitokset (uusi FSD 1.3 art.).'* Toisaalta Suomessa 
kirjanpito- ja tilinpäätössääntely on perinteisesti ulotettu yhdenmukaisella tavalla 
kaikkiin yksityisoikeudellisiin oikeushenkilöihin (KPL 1:1.1 kohta 1). Esimerkiksi 
osuuskuntien velvoitteet ovat yhdenmukaisia osakeyhtiöitä koskevien kanssa lukuun 
ottamatta niistä vähäisistä eroista, jotka seuraavat asianomaisten yhteisölakien toi- 


6 Engl. independent assurance services provider, ks. tilinpäätösdirektiivin 2 artiklan uusi 20 


kohta ja 34.3a artikla. 

7 Lakihankkeesta CSRD:n voimaansaattamiseksi Suomessa ks. https://tem.fi/hanke?tunnus- 
=TEM082:00/2022. Hankkeessa laadittu luonnos lakeja koskevaksi hallituksen esitykseksi on 
lausuntokierroksella 8.5.2023 saakka (jäljempänä HE-luonnos). Luonnoksen mukaan lait on tar- 
koitus saattaa voimaan mahdollisimman pian. Tämän artikkelin kirjoittaja toimii työ- ja elinkein- 
oministeriössä esityksen valmistelijana. 

18 Kullakin jäsenvaltiolla on lisäksi mahdollisuus rajata soveltamisalan ulkopuolelle eräitä yri- 
tysmuotoja, jotka luetellaan FSD:n uudessa 1.3a artiklassa. 


49 


Timo Kaisanlahti 


mintakertomussäännöksistä.? Tätä talousinformaation julkisuusperiaatetta seuraten 
luonnoksessa kestävyysraportointia koskevaksi Suomen kansalliseksi lainsäädännök- 
si osuuskunnat rinnastetaan osakeyhtiöihin. Oikeushenkilöllisyyden tyyppi sinänsä 
on ratkaiseva: Soveltamisen kannalta merkitystä vaille jää se, harjoitetaanko edellä 
tarkoitetussa yhtiömuodossa liiketoimintaa vai ei. 
CSRD:n kestävyysraportointivelvoitteet tulevat voimaan portaittain (CSRD 5 art.): 
i) vuonna 2025: yritykset, jotka ovat tähän asti olleet velvollisia noudattamaan 
KPL 3a lukua ei-taloudellisia tietoja koskevan selvityksen esittämisestä julkis- 
tavat uusien säännösten mukaiset tiedot tilivuodestaan 2024;”! 
ii) vuonna 2026: muut suuryritykset, jotka eivät ole kuuluneet KPL 3a luvun sovel- 
tamisalaan julkistavat tiedot tilivuodestaan 2025; 
iii) vuonna 2027: pörssilistatut pk-yritykset julkistavat tiedot tilivuodestaan 2026, 
jollei hyödynnetä yrityskohtaista mahdollisuutta lykätä julkistamista vuoteen 
2028, jolloin ensimmäiset tiedot koskisivat tilivuotta 2027. 


Koska CSRD on minimidirektiivi, jäsenvaltioilla on mahdollisuus nopeuttaa 
voimaantuloa kansallisessa lainsäädännössään. Tätä on kuitenkin pidettävä vain 
hypoteettisena vaihtoehtona niin Suomessa kuin muissakin EU-valtioissa ottaen 
huomioon, että kyse on uudesta sääntelystä, jonka substanssivaatimukset ovat tosi- 
asiallisesti vielä avoimia.” Raportointivelvoitteiden yksityiskohtainen sisältö tullaan 
määrittämään erikseen valmisteltavilla EU-komission asetuksilla, joita koskevat eh- 
dotukset (”Eurooppalaiset kestävyysraportointistandardit”, ESRS) laatii Euroopan 
tilinpäätösraportoinnin neuvoa-antava ryhmä (EFRAG).? Ottaen huomioon stan- 


9 — Vrt. osuuskuntalaki (421/2013) 8:5-8:8 ja osakeyhtiölaki (624/2006) 8:5-8.8. 

HE-luonnos, 10, 19 ja 47. 

2 — Nykyisin kestävyysselvitys — jota KPL 3a luku nimittää NFRD:n tavoin ”selvitykseksi muista 
kuin taloudellisista tiedoista? — on tullut julkistaa KPL 1:9:n tarkoittamassa yleisen edun kannalta 
merkittävässä yhteisössä (engl. Public Interest Entity, PIE) edellyttäen vielä, että se on kooltaan 
KPL 1:4c:n mukainen suuryritys, jonka palveluksessa on ollut tilikauden aikana keskimäärin yli 
500 henkilöä (KPL 3a:1). Luottolaitosten ja vakuutusyhtiöiden ohella yleisen edun kannalta mer- 
kittäväksi on laissa määritelty myös suomalainen yhteisö, jonka liikkeeseen laskemalla arvopape- 
rilla käydään kauppaa AML 2:5:ssä tarkoitetulla säännellyllä markkinalla (yleiskielisesti ilmais- 
tuna ”pörssilistattu? tai ”pörssinoteerattu” yritys). Säännelty markkina (engl. regulated market) 
määritellään rahoitusvälineiden kaupankäynnistä annetun lain (1070/2017, RKL) 1:2.1:n 5 koh- 
dassa. Määritelmä perustuu rahoitusvälineiden markkinoita koskevan direktiivin (2014/65/EU) 
4.1 artiklan 21 kohtaan. Esimerkiksi Nasdag Helsinki -nimisessä pörssissä noteeratun osakkeen 
tai joukkolainan liikkeeseen laskenut yritys on siten PIE yhteisömuodostaan riippumatta; näihin 
kuuluu muun muassa osuuskunta, jos sen joukkolaina on pörssinoteerattu. Toisaalta on rahoitus- 
välineitä, joilla käydään kauppaa viimeksi mainitun artiklan 22 kohdan ja siihen perustuvan RKL 
1:2.1:n 8 kohdan säätämässä monenkeskisessä kaupankäyntijärjestelmässä tai artiklan 23 kohdan 
ja RKL 1:2.1:n 11 kohdan tarkoittamassa organisoidussa kaupankäyntijärjestelmässä. Siten muut 
julkiset arvopaperimarkkinat, kuten First North -listan kaupankäynti, jäävät PIE-määritelmän 
ulkopuolelle. 


2 Suomen lainvalmisteluhankkeessa ehdotetaan CSRD:n mukaisen aikataulun noudattamista, 
ks. HE-luonnos, 41. 


3 ë Säätämällä yksityiskohdista raportointistandardeilla pyritään varmistamaan vaatimusten 
yhdenmukaisuus taksonomia-asetuksen kanssa, CSRD, johdanto 2 kohta. 

dardiluonnosten seikkaperäisyyden, ei voitane pitää todennäköisenä, että Suomen 
kansallisessa täytäntöönpanossa asetettaisiin direktiiviä ja komissioasetusta pidem- 
mälle meneviä vaatimuksia raportoinnin sisällöstä. Komission on vahvistettava en- 
simmäiset kestävyysraportointistandardit viimeistään 30.6.2023 ja erikseen pörssilis- 
tattuja pk-yrityksiä koskevat standardit 30.6.2024 mennessä (FSD 29b.1 ja 29c.1 art.).”° 

Raportointi sisällytetään KPL 3:1a:ssä tarkoitettuun toimintakertomukseen, joka 
tulee kestävyystietojen osalta tilintarkastuksen kohteeksi tai — vaihtoehtoisesti jäsen- 
valtion niin päättäessä — tarkastettavaksi muun riippumattoman verifiointipalvelujen 
tarjoajan toimesta.?* Enää ei ole mahdollisuutta julkistaa kestavyysraporttia oma- 
na asiakirjanaan, mikä sallittiin myös Suomessa NSRD:n jäsenvaltio-option nojalla 
(KPL 34:5). 


Kestävyysraporttia koskevan verifioinnin sisällöllinen 
ulottuvuus - EU:n varmennusstandardin merkitys 


Voimassa oleva KPL 3a:6 on rajannut tilintarkastajan tehtävän kestävyysraportoin- 
nin osalta sangen muodolliseksi. Lainkohdan ensimmäisen virkkeen nojalla on tar- 
kistettava, että ”- - selvitys kirjanpitovelvollisen muista kuin taloudellisista tiedoista 
on annettu.” Säännös vastaa NFRD:n vähimmäissääntelyä.”? Suomen lainsäätäjä on 
kuitenkin asettanut myös lisävaatimuksen. Siinä tapauksessa, että selvitys on annettu 
osana toimintakertomusta, tulee sovellettavaksi TTL 3:5.2:n 4 kohta, joka edellyttää 
muun ohella tilintarkastajalta lausumaa myös siitä, ”- - ovatko tilikauden toimin- 
takertomuksen ja tilinpäätöksen tiedot yhdenmukaisia.” Vastaavaa lausumaa edel- 
lytetään niin ikään silloin, kun kestävyysraportti laaditaan toimintakertomuksesta 
erillisenä asiakirjana (KPL 3a:6 toinen virke). Toimintakertomuksen osalta tilintar- 
kastajan tehtävä on kaikkiaan huomattavasti suppeampi kuin mikä koskee tilinpää- 
töstä. Toimintakertomus on nimenomaisesti poissuljettu oikeaa ja riittävää kuvaa an- 
tamista koskevan lausuman ulkopuolelle (vrt. TTL 3:5.2 kohta 1). Edellä tarkoitetun 
yhdenmukaisuutta koskevan kannanoton ohella hänen tulee lausua vain siitä, onko 


A Suomessa on valmisteltu nimenomaista säännöstä standardien ensisijaisuudesta mahdollises- 


sa ristiriitatilanteessa kansallisen lain kanssa, HE-luonnos, 11. 


% —Luonnosten valmistelusta ks. EFRAG 2002. Luonnosten seikkaperäisyys on herättänyt myös 
kritiikkiä. Eurooppalaisten yritysten etujärjestön mukaan standardisto “- - in its current form 
represents a gigantic sum of extremely granular reporting obligations - -” (BusinessEurope 2023). 


% CSRD:n mukaan on mahdollista, että jokin muu tilintarkastaja toimii kestavyysraportin var- 
mentajana kuin tilinpäätöksen lakisääteisestä tilintarkastuksesta toimeksiannon saanut tilintar- 
kastaja (FSD 34.3 art.). Niin ikään CSRD sallii jäsenvaltion säätävän, että kestävyysvarmennus 
tehdään muun itsenäisen palveluntarjoajan (engl. independent assurance services provider) toi- 
mesta (FSD 2 art. 20 kohta ja 34.3a art.). Näitä tilanteita ei käsitellä jäljempänä. 


277 — Voimassa oleva FSD 19.5 art. EU-valtioista valtaosa on pysyttäytynyt tässä minimivaatimuk- 
sessa, ks. Accountancy Europe 2020. 

toimintakertomuksen laadinnassa noudatettu siihen sovellettavia säännöksiä (TTL 
5:3.2 kohta 3). 

CSRD:n myötä kestävyysraporttien tarkastaminen tulee pakolliseksi Suomessa, 
kuten muissakin EU-valtioissa. FSD:n uusi 28a.1 artikla velvoittaa seuraavasti: ”Ihe 
statutory auditor(s) or the audit firm(s) shall present the results of the assurance of 
sustainability reporting in an assurance report on sustainability reporting. The re- 
port shall be prepared in accordance with the reguirements of assurance standards 
adopted by the Commission or by Member States until the Commission adopts the 
assurance standards referred to in Article 26a.” Jäsenvaltioiden harkintaan on jätetty, 
tuleeko tällainen “ESG-varmennusraportti” (engl. assurance report on sustainability 
reporting) sisällyttää tilintarkastuskertomukseen siinä tapauksessa, että tilinpäätök- 
sen tarkastaja toimii myös kestävyysraportoinnin verifioijana (FSD 28.5 art.). 

CSRD:n nojalla tarkastuksen piiriin kuuluvat seuraavat seikat (FSD 34.1 art. uusi 
alakohta aa):?8 

e FSD:n uusien 29b ja 29c artiklojen mukaisesti hyväksyttävien raportointistan- 

dardien noudattaminen; 

e asianomaisessa yrityksessä noudatettava menettely standardien mukaisesti ra- 

portoitavien seikkojen tunnistamiseksi; 

e kestävyysraportoinnin merkitsemistä (engl. mark up) koskevan vaatimuksen 

noudattaminen FSD:n uuden 29d.1 mukaisesti digitaalisesti; 

e taksonomia-asetuksen 8 artiklassa säädettyjen raportointivaatimusten noudat- 


taminen.” 


Verifioinnille ei kuitenkaan aseteta ainakaan välittömästi yhtä tiukkoja vaatimuk- 
sia kuin mitkä koskevat tilinpäätöksen tarkastamista. Tarkoituksena on taata kestä- 
vyysraportin lukijalle vain ”rajoitettu varmuus” (engl. limited assuarance) raportoitu- 
jen tietojen oikeellisuudesta, kun taas tilinpäätösinformaation kohdalla edellytetään 
”kohtuullista varmuutta” (engl. reasonable assuarance). Rajoitetun varmuuden taso 
on huomattavasti alhaisempi kuin varmuus, joka saavutetaan kohtuullisen varmuu- 
den edellyttämillä toimenpiteillä. ”Rajoitetun varmuuden antavan toimeksiannon 
tuloksena esitettävä päätelmä esitetään yleensä kielteisenä ilmauksena toteamalla, et- 
tei tilintarkastaja ole havainnut mitään seikkaa, jonka perusteella voitaisiin päätellä, 
että tarkastelun kohde on ilmoitettu oleellisesti väärin” (CSRD, johdanto 60 kohta). 
Tilintarkastusdirektiivin uudistetun 26a.3 artiklan nojalla komissio antaa varmen- 


*8 Ks. myös CSRD, johdanto 60 kohta in fine ja Accountancy Europe 2022, 3. 


2 Mainitun asetuksen 8.2 artiklan nojalla muun kuin yrityksen kuin rahoitusmarkkinatoi- 
mijan on kerrottava: osuus liikevaihdosta, joka on saatu tuotteista tai palveluista, jotka liittyvät 
ympäristön kannalta kestävinä pidettäviin taloudellisiin toimintoihin; ja osuus pääomamenoista 
ja osuus toimintamenoista, joka liittyy ympäristön kannalta kestävinä pidettäviin taloudellisiin 
toimintoihin liittyviin omaisuuseriin tai toimintoihin. Näiden tietojen sisältövaatimuksia on vie- 
lä täsmennetty komission delegoidulla asetuksella 2021/2178. 


* Samoin Suomen Tilintarkastajat 2021, 16 

nusstandardin rajoitetun varmuuden tuottavasta tarkastusmenettelystä 1.10.2026 
mennessä, kun taas standardi kohtuullisen varmuuden tarkastuksesta tulee annet- 
tavaksi viimeistään 1.10.2028 kuitenkin edellyttäen, että vaatimusta kohtuullisesta 
varmuudesta on pidettävä ylipäänsä toteuttamiskelpoisena (engl. feasible) kestävyys- 
raporttien kohdalla. 

Yhteinen varmennusstandardi, joka velvoittaa kestävyysraporttien samatasoiseen 
tarkastamiseen kaikissa jäsenvaltioissa, tulee siten mahdollisesti koskemaan vasta 
1.1.2027 alkavia tilikausia, jos komissio antaa standardinsa rajoitetusta varmuudes- 
ta vuonna 2026.* Koska CSRD velvoittaa tiettyä osaa yrityksistä antamaan ensim- 
mäisen kestävyysraporttinsa tilivuodesta 2024, direktiivin määräaika komissiolle 
tarkoittaa, että peräti kolmena ensimmäisenä vuonna raporttitarkastusta koskevat 
sisältövaatimukset jäävät päätettäväksi itsenäisesti kussakin EU-valtiossa. CSRD-uu- 
distus painottuu näin toispuoleisesti, kun kestävyysraporttien sisältöä koskevan 
raportointistandardinsa komissio antaa CSRD:n voimaantulon yhteydessä siten, että 
se on velvoittava heti tilivuodelta 2024. 

CSRD ei sinänsä velvoita jäsenvaltioita säätävän tarkastuksen sisältövaatimuk- 
sista kansallisella varmennusstandardilla tai muutoin. Suomessa täkäläinen tilintar- 
kastajien yhdistys on laatinut asiassa oman suosituksensa, joka yhdistyksen mukaan 
perustuu pääosin kansainväliseen varmennustoimeksiantostandardiin ISAE 3000 
(uudistettu) ”Muut varmennustoimeksiannot kuin mennyttä aikaa koskevaan talou- 
delliseen informaatioon kohdistuva tilintarkastus tai yleisluontoinen tarkastus”. Yh- 
distyksen suosituksessa lausunto-osaksi kuvataan rajoitetun varmuuden saamiseksi 
suoritettavia tarkastustoimia seuraavasti (Suomen Tilintarkastajat 2021, 25): 


”Rajoitetun varmuuden toimeksiannossa evidenssin hankkimismenetelmät 
ovat rajoitetumpia kuin kohtuullisen varmuuden toimeksiannossa, minkä 
vuoksi saadaan rajoitetumpi varmuus kuin kohtuullisen varmuuden toi- 
meksiannossa. Olemme suunnitelleet ja suorittaneet toimeksiannon siten, 
että saamme riittävästi asianmukaista evidenssiä rajoitetulle varmuudelle 
ja johon perustaa johtopäätöksemme, eivätkä siten kaikkea evidenssiä, joita 
vaaditaan kohtuullisen varmuuden saamiseksi. Vaikka huomioimme sisäis- 
ten valvonnan tehokkuutta määrittäessämme toimenpiteidemme luonnetta 
ja laajuutta, varmennustoimeksiantomme ei ole suunniteltu varmentamaan 
sisäistä valvontaa. Toimenpiteemme eivät sisältäneet kontrollitestausta 
tai toimenpiteiden suorittamista liittyen datan yhdistelyyn ja laskemiseen 
IT järjestelmien sisällä. Rajoitetun varmuuden toimeksianto koostuu ky- 
selyistä henkilöille, jotka ovat vastuussa vastuullisuusraportin sekä siihen 


Komissio ei omassa direktiiviehdotuksessaan sitoutunut minkäänlaiseen määräaikaan stan- 


dardien antamiseksi (COM(2021) 189 final (https://eur-lex.europa.eu/legal-content/EN/TXT/?u- 
ri=CELEX:52021PC0189). 

liittyvän tiedon laatimisesta sekä analyyttisten ja muiden toimenpiteiden 
suorittamisesta.” 


Lainauksesta ilmenee, että rajoitettua varmuutta koskevat toimet perustetaan tie- 
toihin, joka saadaan ensisijaisesti kestävyysraportin laatimiseen osallistuneilta hen- 
kilöiltä. Tarkoituksena on varmistautua menettelystä, jolla yrityksessä tunnistetaan 
raportoitavat seikat. Tilintarkastajan tekemistä varmennustoimista johtopäätöksenä 
julkistettava lausuma on muotoiltu negaatioksi yhdistyksen suosituksessa: ”Suorit- 
tamiemme toimenpiteiden ja hankkimamme evidenssien perusteella tietoomme ei 
ole tullut seikkoja, jotka antaisivat aiheen olettaa, ettei Vastuullisuusraportti 20XX 
raportointiajanjaksolla 1.1.-31.12.20XX olisi kaikilta olennaisilta osiltaan laadittu ra- 
portointiperiaatteiden mukaisesti.”” 

Eurooppalaisten tilintarkastajien etuyhteis6, Accountancy Europe, on esittänyt 
koosteen sellaisista toimenpiteistä, jotka ovat merkityksellisiä rajoitetun varmuuden 
saamiseksi. Tilintarkastajan tulisi ainakin (Accountancy Europe 2022, 4): 

e perehtyä asianomaisen yrityksen keskeisiin piirteisiin toimintaympäristöön ja 
kestavyysseikkoihin nähden ottaakseen huomioon olennaiset vaikutukset ja 
riskit samoin kuin mahdollisuudet yritykselle; 

e tarkastella yrityksen toimintamalleja (engl. policies) ja -menettelytapoja, joilla 
vastataan vastuullisuuden haasteisiin, ottaen huomioon myös muut mahdolliset 
käytössä olevat tiedot (disclosures); 

e arvioida kestävyysraportoinnin prosessia, mukaan lukien olennaisina (mate- 
rial) julkistettavaksi valikoituneet seikat yksityiskohtineen; 

e suorittaa tiedusteluja (inquiries) ja tutkia käytössä olevaa dokumentaatiota yri- 
tyksen sisäisestä valvonnasta sellaisten seikkojen tunnistamiseksi, joiden ra- 
portoinnissa olennainen virheellisyys on mahdollinen (likely); 

e toteuttaa analyyttiset tarkastelut ja tiedustelut ensisijaisesti perustuen käytössä 
olevaan (disclosed) kvantitatiiviseen aineistoon sekä tarvittaessa suorittaa lisä- 
toimenpiteitä, kuten tehdä tutustumiskäyntejä ja tausta-aineiston tarkastuksia. 

* arvioida narratiivista tietoa vertaamalla sitä yrityksen sisäisistä ja ulkoisista re- 
sursseista saatuun evidenssiin, joka voidaan hankkia tarkastuskäynneillä sekä 
analysoimalla toimintaa (performance), tuloksellisuutta, epäonnistumisia ja 
haasteita koskevia selityksiä (explanations); 

e punnita tietojen täydellisyyttä ja neutraalisuutta, ottaen huomioon riskin vilpil- 
lisestä tai virheellisestä raportoinnista; 

e arvioida yrityksen käyttöön ottamien raportointiperiaatteiden puolueettomuut- 
ta ja täydellisyyttä pitäen silmällä viherpesuriskin torjumista. 


Lähtökohtana on ymmärtää kestävyystietojen keräämisen prosessi, jotta tilintar- 
kastaja voi identifioida sellaiset osa-alueet, joilla voi toteutua olennainen virhe. Teh- 


* Ibid. Vastaavasti Accountancy Europe 2022, 4. 


3 —Joltain osin kattavammin ks. Suomen Tilintarkastajat 2021, 16-19. 

tyään tämän valinnan keskitytään menettelyihin tietojen tarkasteluun aggregoidulla 
tasolla. Jos tilintarkastaja saa tietoonsa seikan, jossa kyse voi olla olennaisesta virhees- 
tä, tehdään siitä lisäselvitys rajoitetun varmuuden saamiseksi (Accountancy Europe 
2022, 3). Varmennustoimien suuntautuminen perustuu näin asianomaisen tilintar- 
kastajan ammatilliseen harkintaan.?* Huolellisesti toimiessaankin hän voi tulla eri 
johtopäätökseen tarkoituksenmukaisista varmennustoimista kuin kollegansa, joka on 
yhtä ammattitaitoinen ja huolellinen. 


Kestävyysnäkökohtien merkitys 
tilinpäätöksen tarkastamisessa 


Kestävyysraportoinnin ohella ESG-näkökohdilla on merkitystä myös TTL 1:1.1:n 1 
kohdan tarkoittamassa kirjanpidon, tilinpäätöksen ja hallinnon lakisääteisessä tilin- 
tarkastuksessa, vaikkei CSRD tästä nimenomaisesti säädäkään.?5 ESG-näkökohdat 
voivat ensinnäkin olla olennaisia (engl. material) taloudelliselle asemalle niin CSRD:n 
piiriin kuuluvissa kuin sen soveltamisalan ulkopuolelle jäävissä yrityksissä. Tilin- 
tarkastajan tulee ottaa tämä huomioon tilintarkastuskertomuksessaan, jossa lausu- 
taan siitä, antaako tilinpäätös noudatetun tilinpäätössäännöstön mukaisesti oikean ja 
riittävän kuvan toiminnan tuloksesta ja taloudellisesta asemasta (TTL 3:5.2 kohta 1). 

Tilintarkastuksellinen arviointi olennaisuudesta - ja siitä tilintarkastuskertomuk- 
sessa esitettävän lausuman muotoilu — on aina tilannekohtaista. Olennaisuuskynnys 
saattaa ylittyä muun muassa, jos kilpailijoiden uudet ”vihreämmät” tuotevaihtoehdot 
johtavat yrityksen aikaisempaan teknologiaan perustuvan tuotantolaitosinvestoinnin 
taloudellisen pitoajan lyhentymiseen, vähentäen laitoksen kannattavuutta (Financial 
Reporting Council 2020, 3). Esimerkiksi Yhdysvalloissa öljy- ja kaasutuottajat tekivät 
2020 yli 145 miljardin dollarin määräiset alaskirjaukset arvioituaan uudelleen oletuk- 
set pitkänajan hintakehitykselle (Eaton & McFarlane 2020). 


% Suomen Tilintarkastajat 2021, 15: ”Olennaisuuden kysymysten arvioinnissa otetaan huo- 


mioon sekä laadullisia että määrällisiä tekijöitä ja arviointi perustuu tilintarkastajan ammatti- 
maiseen harkintaan.” 


% Esim. Isossa-Britanniassa Financial Reporting Council 2020, 8: "Climate change risks can 
affect many aspects of a company's financial statements. It will be unigue to each entity, and vary 
in impact”. 

°° Olennaisuus määritellään kansainvälisessä ISA 320 -standardissa (”Olennaisuus tilintar- 
kastusta suunniteltaessa ja suoritettaessa”, kohta 9) seuraavasti: ”- - olennaisuudella tarkoitetaan 
- - yhtä tai useampaa tilintarkastajan määrittämää rahamäärää, joka on tilinpäätökselle kokonai- 
suutena määritettyä olennaisuutta pienempi, jotta saataisiin alennetuksi asianmukaisen alhaiselle 
tasolle todennäköisyys sille, että yhteenlasketut korjaamattomat ja havaitsemattomat virheelli- 
syydet ylittävät tilinpäätökselle kokonaisuutena määritetyn olennaisuuden.” 

Ilmastoseikat voivat myös olla olennaisia epävarmuustekijöitä asettaen uhanalai- 
seksi yrityksen kyvyn jatkaa toimintaansa (engl. going concern).” Hiilijalanjäljeltään 
merkittävä yritys, esimerkiksi rakennusalan raaka-ainetuottaja, saattaa altistua mer- 
kittävälle kysyntämuutokselle, jos materiaalien kierrättäminen voimistuu ja uustuo- 
tanto vähentyy. Tämä ei vaikuta yksinomaan tulovirtaodotukseen vaan se on omiaan 
johtamaan myös taloudellisiin haasteisiin rahoittajien pyrkiessä hallitsemaan omia 
ympäristöriskejään SFDR:n velvoittamina. Tällöin tilintarkastajan harkittavaksi saat- 
taa tulla, onko toiminnan jatkuvuus -olettama ollut enää asianmukainen perusta ti- 
linpäätöksen laadinnalle. 

Erityisen merkityksellistä on, että kestävyysraportoinnin vaikutus ulottuu finans- 
simarkkinatoimijoita koskevaan kestävyysinformaatioon. Silloin, kun esimerkiksi 
sijoitusrahastossa tavoitteena on SFRD 9 artiklan mukaisesti kestävien sijoitusten 
tekeminen, se voi erottautua muista ”tummanvihreänä”. Nykyään tällaisella itseluo- 
kittelulla on huomattava merkitys rahastomarkkinoinnissa ja siten pääomavirtojen 
kohdentumisessa. Jos rahaston investointikohteeksi on valikoitunut sellainen yritys, 
jonka kestävyysraportin tiedot ovat harhaanjohtavia tai puutteellisia, tämän seurauk- 
sena rahaston luokittelu tummanvihreäksi voi olla virheellinen, vaikka rahaston it- 
sensä toiminta olisi sinänsä ollut moitteetonta (Sandin 2022). 


Lopuksi 


CSRD:n tavoitteena on edesauttaa sijoittajia ottamaan kestävyysriskit huomioon pää- 
töksenteossaan (CSRD, johdanto 4 kohta). Tämän mahdollistamiseksi komissiolle 
delegoitiin valta kestävyysraporttien varmennuksessa noudatettavien menettelystan- 
dardien hyväksymisestä. Näin varmistettaisiin ”yhdenmukaiset varmennuskäytän- 
nöt ja varmentamisen korkea laatu kaikkialla unionissa” (CSRD, johdanto 69 kohta). 

Direktiivi hyväksyttiin muodossa, jonka myötä Euroopan unionissa ei kuitenkaan 
ole yhtenäistä varmennusmenettelyä käytössä, kun ensimmäiset kestävyysraportit on 
julkistettava. Kussakin jäsenvaltiossa tullaan tukeutumaan kansallisiin menettelyi- 
hin, jolloin ilmeisenä riskinä on käytäntöjen eriytyminen. Tähän on omiaan vaikut- 
tamaan myös se, että varmennukselta edellytetään — ainakin ensi vaiheessa — vain 


37 Kansainvälisen ISA 570 -standardin (Toiminnan jatkuvuus) Vaatimukset-osassa olevan kap- 


paleen 10 mukaan tilintarkastajan tulee harkita, onko sellaisia tapahtumia tai olosuhteita, jotka 
saattavat antaa merkittävää aihetta epäillä yhteisön kykyä jatkaa toimintaansa. Korkein hallin- 
to-oikeus on päätöksessään KHO 583/2020 esittänyt, että mainitun kohdan ”- - voidaan katsoa 
sisältävän myös hyvään tilintarkastustapaan kuuluvan keskeisen periaatteen siitä, että tilintar- 
kastajan tulee arvioida tilintarkastuskohteen kykyä jatkaa toimintaansa. Tilintarkastajan tulee 
arvioida sitä, onko tilinpäätös laadittu oikein, kun se on laadittu toiminnan jatkuvuusperiaatetta 
noudattaen.” Koska standardissa ei kuitenkaan ole kyse lain tavoin velvoittavasta oikeusnormis- 
ta, korkein hallinto-oikeus toisaalta katsoi, ettei seuraamusten määräämistä tule perustaa yksin- 
omaan arviointiin standardien detaljivaatimusten noudattamisesta. 

”riittävyyttä”. Siten tapauskohtainen harkinta korostuu verrattuna tilinpäätöksen la- 
kisääteisen tilintarkastuksen ”kohtuulliseen” varmuuteen. 

Edellä tarkoitettu riski ei ole merkityksellinen yksinomaan kansalaisjärjestöjen 
ja muiden sidosryhmien tiedontarpeelle yritysten toiminnan vaikutuksista ihmisiin 
ja ympäristöön. Kestävyysraportoinnin tuottama informaatio on perusta sijoitusra- 
hastojen ja muiden SFRD:n tarkoittamien rahoitusmarkkinatoimijoiden omien tie- 
donantovelvoitteiden täyttämiselle. Jos kestävyysinformaation luotettavuus kyseen- 
alaistuisi, sijoittajat ottaisivat sen huomioon riskilisänä tuottovaatimuksessaan, jollei 
yrityksillä ole muuta keinoa vakuuttaa uskottavasti kestävyystietojensa olevan luotet- 
tavia (LaGore ym. 2015, 5). Korkeamman tuottovaatimuksen myötä pääomavirtojen 
kanavoiminen kestäviin kohteisiin jäisi siten vähäisemmäksi kuin mikä olisi muuten 
mahdollista. Tällaisen kehitysnäkymän epätoivottavuutta korostaa se, että edellises- 
sä jaksossa kuvatulla tavalla sijoitusrahastojen nykyisen SFRD 8 artiklan mukaisen 
luokittelun väljyys voi mahdollistaa ”vihreyden” hyväksikäytön markkinoinnissa sil- 
loinkin, kun kriteerien täyttyminen jää kyseenalaiseksi. 

Tilintarkastajien kannalta riski odotuskuilun levenemisestä verrattuna kirjanpi- 
don, tilinpäätöksen ja hallinnon tilintarkastamiseen on ilmeinen ainakin kestävyys- 
raportoinnin alkuvaiheessa. Verifioinnin merkityksen arvottamista on omiaan vai- 
keuttamaan se, että EU:n lainsäädäntötoimet ovat vielä kesken, sillä komissio antanee 
ensimmäisen verifiointistandardinsa vasta vuonna 2026. Siten sidosryhmät saattavat 
suhtautua epäilevästi verifioinnin lisäarvoon. Toisaalta tällaisen kehityssuunnan to- 
teutumista vastaan puhuu se, että jo nykyisin osa yrityksistä on ollut valmis mak- 
samaan NFRD-perusteisen raporttinsa sisällöllisestä verifioinnista (European Com- 
mission 2020, 88-89). 

Lisäksi mahdollinen odotuskuilu saattaa johtaa rakennejärjestelyihin tilintarkas- 
tusyhteisöissä (ks. Goldstein 2022). Tällaisen kehitykseen voinee vaikuttaa myös se, 
että CSRD rajoittaa kestävyysraportin verifioivalta tilintarkastajalta tiettyjen lisäpal- 
velujen tarjoamismahdollisuuden silloin, kun asianomainen yritys on pörssiyhtiö tai 
muu KPL 1:9:n tarkoittama yleisen edun kannalta merkittävä yhteisö (tilintarkastus- 
direktiivin uusi 25c art.). 

Pitääkö olla huolissaan? 


Tilintarkastajien ajatuksia havaitsemisriskistä 


Kati Pajunen, Antti Rautiainen ja Jani Saastamoinen 


Havaitsemisriski tarkoittaa sitä, ettei tilintarkastaja havaitse virhettä tai väärinkäy- 
töstä tilintarkastuksen aikana. Isot tilintarkastusskandaalit ovat johtaneet siihen, että 
tilintarkastajat voivat kokea työssään ahdistusta tai pelkoa havaitsemisriskin vuoksi. 
Tässä tutkimuksessa analysoidaan, miten tilintarkastajat kokevat havaitsemisriskin. 
Aineisto on hankittu suomalaisille tilintarkastajille tehdyn kyselyn avulla. Tilintarkas- 
tajat eivät ole yleisesti ahdistuneita havaitsemisriskistä ja tilintarkastajan ammattitaito 
auttaa havaitsemisriskin hallinnassa. Kuitenkin havaitsemisriski voi vaikuttaa haluun 
pysyä alalla. Suunnittelun tärkeys ja ote asiakkuuksista korostuvat havaitsemisriskin 
hallintakeinoina. Lisäksi tuotiin esille havaitsemisriskin tilintarkastajakohtaisuus ja se, 
että epävarmuutta tulee sietää. Tilintarkastajat kokevat havaitsemisriskin eri tavoin, 
joten käytännön johtamisessa olisi kiinnitettävä huomiota havaitsemisriskin hallitse- 
miseen organisaatio- ja tunnetasolla. 


Avainsanat: havaitsemisriski, taloudelliset väärinkäytökset, kyselytutkimus, ahdistus 

Elisa Veikkola (toim.), Tilintarkastus ja evaluaatio: Talouden ja sääntelyn vuoropuhelu. Tampere: 

Pitääkö olla huolissaan? 
Johdanto 


Tilintarkastus on toiminto, jolla pyritään varmistamaan tilinpäätösinformaation laa- 
tua (Healy & Palepu 2001). Mutta etenkään suurissa yrityksissä tilintarkastaja ei käy 
läpi jokaista kirjausta, minkä vuoksi laadun varmistamiseen ja tilintarkastustyöhön 
liittyy havaitsemisriski. Koska tilintarkastuksessa on tiukat aikataulut ja suuri työ- 
määrä, tilintarkastusta pidetään stressaavana ammattina (Yuen ym. 2013). Työn kuor- 
mittavuus voi aiheuttaa ahdistusta, mikä johtaa yleensä heikompaan suoriutumiseen 
(Cheng & McCarthy 2018). 

Riskien arviointi on keskeinen osa tilintarkastusprosessia (FRC 2021). Tilintarkas- 
tusriski tarkoittaa sitä, että tilintarkastaja antaa vakiomuotoisen kertomuksen, vaik- 
ka tilinpäätös on olennaisesti virheellinen, riittävä varmuus tilinpäätöksen oikeelli- 
suudesta jää saavuttamatta, hallinnosta tai kirjanpidosta löytyy huomautettavaa tai 
lisätieto on jäänyt puuttumaan. Tilintarkastusriski muodostuu olennaisen virheel- 
lisyyden riskistä ja havaitsemisriskistä. Olennaisen virheellisyyden riski muodostuu 
ominaisriskista' ja kontrolliriskistä? (ISA 315). Havaitsemisriski tilintarkastuksessa 
tarkoittaa riskiä siitä, ettei tilintarkastaja havaitse tilintarkastuksen aikana tilinpää- 
tökseen sisältyvää olennaista virhettä tai väärinkäytöstä (ISA 200.136). 

Tämän tutkimuksen kohteena on havaitsemisriskin yhteys tilintarkastajan koke- 
maan ahdistukseen. Riskit voivat joskus realisoitua, ja erilaiset tilintarkastusskandaa- 
lit ja vastuuseikkoihin liittyvät oikeudenkäynnit osoittavat, että havaitsemisriski voi 
olla tilintarkastajalle merkittävä työperäisen ahdistuksen lähde (ks. Guénin-Paracini 
ym. 2014). Aiempaa tutkimusta havaitsemisriskin kokemisesta on kuitenkin vielä 
melko vähän, joten Guénin-Paracinin ym. (2014) tutkimus pelosta tilintarkastuksen 
yhteydessä on merkittävin innoittaja tälle tutkimukselle. Suuret tilintarkastus- ja kir- 
janpitoskandaalit ovat vaikuttaneet siihen, että tilintarkastajat voivat kokea pelkoa, 
joten kyseiset tutkijat viettivät aikaa ranskalaisessa Big 4 -tilintarkastusyhteisössä teh- 
den haastatteluja ja havainnointia. He huomasivat, että tilintarkastajat kokevat olonsa 
usein mukavaksi vasta tilintarkastusprosessin päätyttyä, koska riski tilintarkastusris- 
kin realisoitumisesta on huomattava. Kyseisen tutkimuksen mukaan tilintarkastus- 
prosessin lopussa tilintarkastajat osaavat arvioida prosessin onnistumista ja omien 
havaintojensa varmuutta, vaikka tilintarkastusriskit realisoituvatkin käytännössä 
vasta tilintarkastuksen jälkeen. 

Toisaalta tämän tutkimuksen taustalla vaikuttavat aikaisemmat tutkimukset, 
joissa on käsitelty tunteita tilintarkastuksen yhteydessä (Repenning ym. 2022; Bhat- 
tacharjee & Moreno 2013). Kuten muillakin elämän osa-alueilla, tunteet vaikuttavat 


' Kun on olemassa kannanotto, joka on altis virheellisyydelle liiketapahtumien lajista, tilin 


saldosta tai tilinpäätöksessä esitettävästä tiedosta, on kyse ominaisriskistä (ISA 315). 


? Kontrolliriski on riski siitä, että yrityksen sisäinen valvonta ei pysty estämään, havaitsemaan 
tai korjaamaan hyvissä ajoin jotakin asiaa (ISA 315). 

päätöksentekoon tilintarkastuksen yhteydessä (ibid.). Tässä tutkimuksessa tunteista 
keskitymme erityisesti ahdistukseen. Ahdistus on epämukava tunteellinen oloti- 
la, jossa jokin pelottava asia on näköpiirissä (Spielberger 1966, 9-11; ks. myös Freud 
1936). Psykologian kirjallisuudessa hallitseva näkemys on, että ahdistuneisuus hei- 
kentää suoriutumista työpaikalla (Cheng & McCarty 2018). 

Tilintarkastajien kokema työhön liittyvä rasitus ja stressi vähentävät työtyytyväi- 
syyttä, heikentävät työsuoritusta ja lisäävät vaihtuvuutta (Smith ym. 2020). Työtyyty- 
väisyys tai hyvinvointi ovat kuitenkin moniulotteisia käsitteitä eivätkä erilaiset ärsyk- 
keet (stressi, huoli, ärtymys) välttämättä vaikuta aina samalla tavalla (Niemi ym. 2017; 
Wright 2006). Vaikka havaitsemisriski voi aiheuttaa pelkoa (Guenin-Paracini ym. 
2014), ei havaitsemisriskiin liittyvää ahdistuneisuuden kokemusta ja ahdistuneisuu- 
den yhteyttä työtyytyväisyyteen ja alalla pysymiseen ole tietääksemme tutkittu Suo- 
messa. Ymmärrys tällaisesta tilintarkastusalaan spesifisti liittyvästä ahdistuksesta voi 
auttaa tukemaan tilintarkastajien työhyvinvointia ja resilienssiä (ks. Smith ym. 2020), 
tai siis sitkeyttä, palautumiskykyä sekä kykyä pysyä ja pärjätä haastavissa tehtävissä. 

Tässä tutkimuksessa vastataan seuraaviin tutkimuskysymyksiin: Miten tilintar- 
kastajat kokevat havaitsemisriskiin liittyvän ahdistuksen? Selittääkö tilintarkastajan 
tausta koettua ahdistusta? Onko koetulla ahdistuksella yhteyttä tilintarkastajan työ- 
tyytyväisyyteen tai aikomukseen pysyä tilintarkastusalalla? Tutkimusaineistoa olem- 
me hankkineet marraskuun 2021 ja tammikuun 2022 aikana tehdyn suomalaisille 
tilintarkastajille suunnatun sähköisen kyselyn avulla. Teimme kyselylomakkeen val- 
mistelua varten haastattelun yhdelle KHT-tilintarkastajalle lokakuussa 2021. Kysely- 
lomakkeessa kysyttiin taustatietoja ja esitettiin useita Likert-asteikollisia (1-5) vaitta- 
miä. Lopuksi kyselylomakkeessa oli yksi avoin kysymys ja siten mahdollisuus kertoa 
havaitsemisriskistä vapaammin. On syytä pitää mielessä, että ahdistuneisuutta tai sen 
vaikutuksia on hankala mitata objektiivisesti, joten tässä kyselytutkimuksessa tarkas- 
telemme havaitsemisriskiin liittyvän ahdistuksen kokemusta sekä (vaihtuvuuteen ja 
resilienssiin liittyvää) aikomusta pysyä tilintarkastusalalla pitkään. 

Tulosten mukaan havaitsemisriskiä ei koeta yleisesti ahdistavana asiana. Tilin- 
tarkastajan tausta ei pääsääntöisesti selitä koettua ahdistusta. Tämän lisäksi tilintar- 
kastajien kokemus työtyytyväisyydestä tai aikomus pysyä alalla ei juurikaan selity 
ahdistuksella tai taustatekijöillä. Kuitenkin avoimet vastaukset ilmensivät enemmän 
ahdistukseen viittaavia asioita: Havaitsemisriski vaikuttaa siihen, mitä tilintarkastaja 
tekee ja sen hallinta on tilintarkastajakohtaista. Havaitsemisriskin tunnistaminen ja 
hallinta tunnetasolla, ammatillisten prosessien lisäksi, on tärkeää työuralla pysymi- 
sen kannalta. 

Tämä tutkimuksen kontribuutiot tilintarkastuksen tutkimuskirjallisuuteen ovat 
seuraavat. Ensinnäkin tarkastelemme tilintarkastajien kokemaa ahdistusta havaitse- 
misriskiin liittyen, koska tämä aihepiiri on jäänyt vähälle huomiolle aiemmassa tutki- 
muksessa. Toiseksi tutkimuksemme tuo lisää tietoa tilintarkastajan ominaisuuksien 

yhteydestä havaitsemisriskiin. Kolmantena kontribuutiona tutkimuksemme tuottaa 
tietoa havaitsemisriskin ja ahdistuksen yhteydestä tilintarkastajan näkemykseen 
omasta työtyytyväisyydestä, mistä ei ole aiempaa tutkimusta. 


Tutkimuksen keskeisten käsitteiden määrittely 


Verbi havaita viittaa sanakirjan (Suomisanakirja) mukaan sellaisiin asioihin, joita 
huomataan ”pohdinnan tai tutkimuksen perusteella”, ”saadaan selville”, ”oivalletaan”, 
”todetaan” tai ”tajutaan”. Väärinkäytöksiä tai virheitä tilinpäätöksessä ei ole välttä- 
mättä helppo havaita ulkopuolisten odotuksista huolimatta, koska virheet ja väärin- 
käytökset voivat olla taitavasti piilotettuja tai muuten vaikeasti havaittavia asioita. 
Tilintarkastuksessa syntyykin usein odotuskuilu sen välille mitä tilintarkastukselta 
odotetaan ja mitä tilintarkastajat pystyvät käytännössä tarkastuksen aikana tekemään 
(ks. esim. McEnroe & Martens 2001). Siten havaitsemisriski osana tilintarkastukseen 
liittyvää kokonaisriskiä luo oman jännityksensä tilintarkastajan työhön. 

Tilintarkastajan ei kuitenkaan täysin tarvitse jättäytyä sen varaan, että hän havait- 
see kaikki tarpeelliset asiat tilinpäätöksestä ilman etukäteissuunnittelua pelkästään 
hyvään onneen luottaen, koska tilintarkastuksen suunnittelulla pyritään hallitse- 
maan riskejä (ks. ISA 300.9). Lisäksi tilintarkastukseen kuuluu ammatillinen skepti- 
syys, mikä tuo kyseenalaistavaa näkemystä ja tarkkaavaisuutta tilintarkastustyöhön 
(ISA 200.12). Havaitsemisriskiä arvioidaan kuten muitakin tilintarkastusriskejä (ks. 
esim. Colbert 1988). Havaitsemisriski vaikuttaa siihen, miten paljon tilintarkastuse- 
videnssiä kerätään ja millainen tilintarkastussuunnitelma tehdään, ja tilintarkastuk- 
sen epäonnistumista voidaankin hallita havaitsemisriskin huolellisella arvioinnilla 
(Chang, Tsai, Shih & Hwang 2008). 

Havaitsemisriski keskittyy itse tilintarkastajaan, kun taas muut tilintarkastusriskit 
keskittyvät tarkastettavaan kohteeseen (Beattie, Fearnley & Brandt 2002). Tilintar- 
kastajan henkilökohtaiset ominaisuudet nousevat havaitsemisriskin kohdalla kes- 
kiöön, ja tilintarkastajan osaaminen ja kokemus ovatkin hyödyllisiä muun muassa 
väärinkäytösten havaitsemisessa (Johnson ym. 1993). Myös tilintarkastajan persoo- 
nallisuutta on tutkittu suhteessa tilintarkastuksessa suoriutumiseen. Saavutuksiin ja 
etenemiseen suuntautuvat tyypin A tilintarkastajat raportoivat virheistä herkemmin 
kuin tyypin B tilintarkastajat, jotka ovat enemmän luovia ja filosofisia (Chadegani, 
Mohamed & Iskandard 2015). Jos tilintarkastaja antaa virheellisen tilintarkastusker- 
tomuksen, se tarkoittaa tilintarkastuksessa epäonnistumista (Chang ym. 2008). Ti- 
lintarkastajat kehittävätkin kollektiivista resilienssiä hallitakseen paremmin tilintar- 
kastustyön haasteita (Beau & Jerman 2021). Lisäksi tilintarkastajan tausta tai esim. 
kokemus, voi vaikuttaa stressin kokemiseen (Yan & Xie 2016). 

Guénin-Paracinin ja kumppaneiden (2014) mukaan tilintarkastuksen epäonnis- 
tuminen voi aiheuttaa pelkoa ja epämukavia tuntemuksia tilintarkastajissa, mutta 
pelkoakin on monentyyppistä. Hyvä ja ammatillinen pelko kehittää ammattitaitoa, 
mutta patogeeninen ahdistus saattaa tuoda esiin toisenlaisia strategioita hallita pelko- 
ja. Naiivi luottamus ei myöskään ole tilintarkastajalle hyvä ominaisuus (Guénin-Pa- 
racini ym. 2014). Tähän vaikuttanee myös tilintarkastukseen käytettävissä oleva aika, 
koska rajallinen aika voi aiheuttaa tilintarkastajille stressiä (Braun ym. 2000). 

Ahdistus on yleensä tarkemmin määrittelemätön epämiellyttävä tunne, joka joh- 
taa usein varautumaan tulevaan, kun taas pelko kohdistuu usein johonkin tiettyyn 
kohteeseen ja johtaa pakenemaan tilanteesta tai jopa alalta (Levitt 1980, 6; Sweeny & 
Dooley 2017). Vaikka stressikin olisi ehkä voinut olla sopiva käsite tähän tutkimuk- 
seen, päädyimme kuitenkin käsitteeseen ahdistus, koska uskomme sen kuvaavan ko- 
konaisvaltaisemmin tunnetilaa, jota havaitsemisriski voi tilintarkastajalle aiheuttaa. 
Näin tutkimuksemme tarkentaa ahdistuksen ja suomalaisen kontekstin osalta niitä 
tilintarkastustutkimuksia, joissa erilaiset tunteet on huomioitu (ks. esim. Beau & Jer- 
man 2022; Bhattacharjee & Moreno 2013; Repenning, Löhlein & Schäffer 2022), ja 
joiden pohjalta voidaan sanoa, että jonkinlaiset tunteet ovat lähes aina läsnä ihmisen 
toiminnassa (ks. myös Fisher & Ashkanasy 2000; Grandey 2008). 

Yksi tilintarkastuksen tutkimuskirjallisuuden keskeisistä löydöistä on, että tilin- 
tarkastajan tausta on yhteydessä hänen toimintaansa tilintarkastajana, mikä puoles- 
taan voi näkyä kokemuksena ahdistuksesta. Isojen tilintarkastustoimistojen (Big 4) 
on havaittu tuottavan parempilaatuista tilintarkastusta (esim. Berglund ym. 2018). 
Useissa tutkimuksissa on löydetty myös sukupuoleen liittyviä eroja. Naispuoliset 
tilintarkastajat eroavat miehistä persoonallisuudeltaan (Davidson & Dalby 1993), 
laadukkaammalla tilintarkastuksella (esim. Ittonen ym. 2013) ja suuremmalla val- 
miudella jättää tilintarkastusammatti vapaaehtoisesti (Fogarty 1996; Chi ym. 2013). 
Lisäksi naiset keskimäärin ottavat vähemmän riskejä taloudellisissa päätöksissä 
(Charness & Gneezy 2012). Naiset ovat tilintarkastusraportoinnissaan konservatii- 
visempia (Karjalainen ym. 2018; Khlif & Achek 2017). Naisten mukanaolo tilintar- 
kastustiimeissä indikoi vähäisempää tuloksen manipulointia (Nekhili ym. 2022; ks. 
myös Khlif & Achek 2017). 

Tutkimusaineisto ja -menetelmä 


Tutkimusaineisto hankittiin sähköpostin mukana lähetetyn kyselylomakkeen avulla 
marraskuun 2021 ja tammikuun 2022 välisenä aikana. Kyselylomakkeen valmiste- 
lua varten teimme haastattelun lokakuussa 2021 yhdelle KHT-tilintarkastajalle. Tällä 
haastattelulla selvitimme, millaisia ajatuksia havaitsemisriski ja sen hallinta herättää. 
Sisällytimme haastattelun löydökset kyselylomakkeen väittämiin. Haastattelemam- 
me henkilö kertoi, että kun havaitsemisriski on suuri, asiakkaan kanssa on hyvä kes- 
kustella enemmän ja myös asiakkaan liiketoimintaan on perehdyttävä huolellisesti, 
kun taas tuttujen asiakkaiden kanssa havaitsemisriski on usein pienempi. Haastat- 
telemamme tilintarkastaja kertoi, että pelko saattaa olla liian voimakas sana, mut- 
ta ahdistusta tilintarkastuksen yhteydessä voi hänen mielestään esiintyä. Erityisesti 
keväisin tilintarkastajat voivat olla stressaantuneita, ahdistuneita ja kiireisiä. Pelko ei 
ole haastatellun mukaan hyvä asia tilintarkastajan työssä, koska silloin saattaa syntyä 
tilanteita, jolloin on vaikea ”havaita metsää puilta”. Haastattelemamme tilintarkastaja 
kertoi erään kollegansa joutuneen oikeuteen, koska tämä ei havainnut väärinkäytöstä 
tarkastamassaan yhtiössä. Haastattelun avulla pyrimme osaltaan rakentamaan kyse- 
lylomakkeen sellaiseksi, että se vastaisi tilintarkastajien kokemuksia havaitsemisris- 
kistä, vaikka käytimme lomakkeen rakentamisessa myös aikaisempaa tutkimustie- 
toa. 

Sähköposti, joka sisälsi linkin kyselylomakkeeseen, lähetettiin 1 271 tilintarkasta- 
jalle, joiden yhteystiedot saimme Patentti- ja rekisterihallituksen Tilintarkastusval- 
vonnasta. Kyselyyn vastasi 212 tilintarkastajaa kahden muistutusviestin jälkeen vas- 
tausprosentin ollessa 16,76 prosenttia. Aineistosta poistettiin vastaajat, jotka olivat yli 
80-vuotiaita (2 kpl) tai, jotka eivät vastanneet sukupuolta kartoittavaan kysymykseen 
(2 kpl), jolloin analyysiin jäi 208 vastausta. 

Kyselyn avulla on haasteellista mitata tunteita, joten vastaukset ovat subjektiivisia 
vastaajien mielipiteitä. Kyselylomake sisälsi väittämiä, joihin ilmaistiin erimielisyyttä 
tai samanmielisyyttä viisiportaisen Likertin asteikon avulla, jossa 5 tarkoitti ”Olen 
täysin samaa mieltä” ja 1 ”Olen täysin eri mieltä”. Väittämiä oli kaikkiaan 46, joista 
tässä tutkimuksessa käytetään tutkimusongelman kannalta sopivia 17 väittämää. Li- 
säksi kyselyssä kartoitettiin vastaajien taustatietoja. Väittämien lisäksi kyselylomak- 
keessa oli yksi avoin kysymys: ”Mitä muuta haluatte vielä sanoa havaitsemisriskiin 
liittyen?”. 36 vastaajaa vastasi kyselylomakkeen avoimeen kysymykseen. Tässä tut- 
kimuksessa kysyimme asioita tyypillisesti jo pitkään tilintarkastusalalla toimineilta 
henkilöiltä, joten on luultavaa, että ne, jotka suoranaisesti pelkäävät tilintarkastus- 
työhön liittyviä riskejä, ovat voineet jo vaihtaa tehtäviä. Sen sijaan ahdistuksen vaiku- 
tuksia voidaan tällöinkin kysyä ja uskomme, että kyselyllämme saamme kuvan siitä, 
miten ahdistus näkyy tilintarkastustyössä. Tarkastelemme siis tässä tutkimuksessa 

ahdistusta, koska sitä on helpompi kartoittaa kyselyn avulla (ks. esim. Doby ym. 1995; 
Malgwi 2004; Lyons ym. 2018). Lisäksi arvioimme, että jos olisimme maininneet sa- 
nan pelko kyselyssä, olisimme saaneet ehkä vähemmän vastauksia. 

Määrällisiä väittämiä analysoitiin tilastollisin menetelmin. Tilastollinen analyysi 
perustuu kuvaileviin tilastotietoihin sekä tilastolliseen mallinnukseen. Tutkimukses- 
sa käytetään kahta empiiristä mallia. Mallissa 1 selitetään tilintarkastajan taustateki- 
jöillä (tilintarkastajan ikä, kokemus, sukupuoli, tutkinto, kokemus listattujen yhtiöi- 
den tarkastamisesta, toimipaikan koko sekä kuuluminen Big 4 -yhteisöön) vastauksia 
15 väittämään, jotka koskevat havaitsemisriskiin liittyvää ahdistusta ja aikaresurssi- 
en puutetta. Mallissa 2 selitetään taustatekijöillä ja edellä mainituilla 15 väittämällä 
vastauksia työtyytyväisyyteen ja aikomukseen pysyä tilintarkastusalalla. Analyysi 
tehtiin yleisellä rakenneyhtälömallinnuksella, jossa sovellettiin ordered logistic -re- 
gressiota. Kyseinen menetelmä soveltuu Likert-asteikollisten muuttujien analyysiin. 
Tilastolliset analyysit tehtiin Stata 15 -ohjelmistolla. 

Analysoimme avoimeen kysymykseen saamamme laadulliset vastaukset aineisto- 
lähtöisen sisällönanalyysin avulla (ks. esim. Tuomi & Sarajärvi 2018). Analyysiyksik- 
könä oli yksittäinen lause. Jokaisesta lauseesta etsittiin teema, jota se käsittelee. Sen 
jälkeen teemat ryhmiteltiin laajempien kokonaisuuksien alle, joita muodostui analyy- 
sissä neljä kappaletta. 


Tutkimuksen tulokset 


Määrälliset tulokset 


Tilastollinen analyysi 


Taulukossa 1 esitetään aineiston kuvailevia tilastotietoja (tarkat muuttujakuvaukset 
Liitteessä B). Määrällisessä aineistossa oli 208 vastaajaa. Taustiedoista voidaan pää- 
tellä, että 15 prosenttia vastaajista toimi Big 4 -yhteisössä. Tutkimuksen tuloksiin voi 
näin ollen vaikuttaa se, että Big 4 -yhteisöjen tilintarkastajia oli kyselyssä selkeä vä- 
hemmistö. 37 prosentilla vastaajista oli kokemusta listayhtiöiden tarkastuksesta. Nel- 
jäsosa vastaajista oli naisia. Lähes puolet vastaajista oli KHT-tilintarkastajia. 70 pro- 
senttia vastaajista ei toiminut johtavassa asemassa. Vastaajien keski-ikä oli 53 vuotta 
ja kokemusta tilintarkastuksesta vastaajilla oli keskimäärin 29 vuotta. 

Taulukossa 1 esitetään myös kuvailevat tilastotiedot 15 väittämästä, joilla kartoi- 
tettiin vastaajien näkemyksiä havaitsemisriskistä ja siihen liittyvästä ahdistuksesta 
ja aikaresursseista. Näiden lisäksi kysyttiin vastaajien tyytyväisyyttä työhönsä ja ai- 
komusta pysyä tilintarkastusalalla kauan. Kaiken kaikkiaan yksittäisten väittämien 

t-testit osoittavat, että keskimäärin vastaajat olivat joko samaa tai eri mieltä väittä- 
mien kanssa, koska vastaukset poikkesivat tilastollisesti merkitsevästi neutraalista 
(=3) vastauksesta yhtä väittämää lukuun ottamatta. Väittämään ”Aion olla ammatis- 
sani vielä pitkään”, keskimääräinen vastaus oli neutraali (3). Tähän voi olla syynä se, 
että vastaajien keski-ikä oli kohtuullisen korkea. 

Keskimäärin tilintarkastajat olivat tyytyväisiä työhönsä (3,84). Huolta, ahdistusta 
ja pelkoa luotaavista väittämistä vastaajat olivat keskimäärin eri mieltä väittämistä 3, 
5, 13, 15 ja samaa mieltä väittämistä 4, 6, 11, 17. Näistä voidaan päätellä, että vastaajat 
eivät keskimäärin koe havaitsemisriskiä ahdistavana tekijänä. Tämän lisäksi vastaa- 
jat kokevat ahdistuksen jopa parantavan tilintarkastuksen laatua. Vastaajat kokevat 
myös jonkin verran ahdistusta seurauksista, joita voi koitua virheiden havaitsematta 
jättämisestä. Sitä vastoin vastaajilla oli selkeä mielipide tilintarkastuksen aikarajoit- 
teista. Havaitsemisriski katsotaan kasvattavan tilintarkastuksen aikaa (7), mikä näh- 
dään ongelmallisena (8,9, 10). Kollegoille puhumisen (14) koetaan auttavan tilintar- 
kastusriskin hallinnassa. 

Liitteessä A esitetään lisäksi Taulukon 1 muuttujien välinen korrelaatiomatriisi. 
Korrelaatioista voidaan arvioida, että huoli virheiden löytämisestä tilintarkastuk- 
sessa liittyy mahdollisiin seuraamuksiin ja havaitsemisriskin aiheuttamaan stressiin 
(muuttujien 3, 11 ja 13 väliset positiiviset korrelaatiot, p<o,o5). Lisäksi voidaan nähdä, 
että havaitsemisriskiin liittyvä ahdistuksen kokemus (muuttuja 13) yhdistyy tilastol- 
lisesti merkitsevästi (p<o,o5) mm. neuvojen kysymiseen (muuttuja 14), ahdistuksesta 
puhumiseen (muuttuja 15) ja myös ajankäyttöön (muuttuja 16), etenkin ei-listattujen 
yritysten (muuttuja 19) kohdalla. 

Taulukko 1. Kuvailevat tilastotiedot. 


Muuttuja Ka. Kp. Min Max t-testi (#3) 


Likert asteikolliset väittämät 


Olen tyytyväinen työhöni. [1] 3,84 0,82 1 5 14,75*** 

Aion olla ammatissani vielä pitkään. [2] 3,03 — 1,34 1 5 0,36 

Olen huolissani siitä, etten löydä virheitä tai väärinkäytöksiä 2,72 1,10 1 5 -3,65%* 

tilintarkastusprosessin aikana. [3] 

On hyvä olla vähän huolissaan siitä, ettei havaitse virhettä tai 3,85 1,02 1 5 11,92*** 

väärinkäytöstä tilintarkastuksen aikana. [4] 

Ahdistus havaitsemisriskiin liittyen on minulla yleensä suurta. [5] 2,04 0,86 1 5 -16,09*** 

Huoli siitä, ettei löydä virheitä tai väärinkäytöksiä, parantaa 3,16 — 1,01 1 5 2,33* 

tilintarkastusprosessin laatua. [6] 

Havaitsemisriski kasvattaa tilintarkastukseen käytettyä aikaa. [7] 414 = 0,71 1 5 23,32** 

Jos aikaa tilintarkastukselle on niukasti, virheet ja väärinkäytök- — 4,26 = 0,93 1 5 19,64*** 

set voivat jäädä havaitsematta. [8] 

Ei haittaa, jos pienet virheet ja väärinkäytökset jäävät huomaa- — 2,29 0,99 1 5 -10,29*** 

matta, tehokkuus on tärkeintä. [9] 

Pienet virheet vievät usein aikani enkä ehdi katsomaan riittä- 2,08 0,95 1 5 -13,99*%* 

västi korkean riskin asioita. [10] 

Olen huolissani niistä seuraamuksista, joita minulle voi tulla, jos — 3,50 = 1,08 1 5 6,67** 

en havaitse väärinkäytöstä tai virhettä. [11] 

Väsymys voi tehdä sen, etten huomaa tilinpäätökseen sisältyvää 3,56 = 1,00 1 5 8,04*** 

virhettä tai väärinkäytöstä. [12] 

Havaitsemisriski aiheuttaa stressiä minulle. [13] 2,12 0,95 1 5 -4,22** 

Kysyn usein neuvoa kollegoilta, kun minulla on käsillä merkittä- 3,62 = 0,94 1 5 9,57*** 

van havaitsemisriskin tarkastuskohde. [14] 

Puhun kollegoideni kanssa usein pelosta, ettei havaitsekaan 2,03 = 0,90 1 4 -15,53*** 

väärinkäytöstä tilintarkastuksen aikana. [15] 

Minulla menee yleensä paljon aikaa, ennen kuin saan selvyyttä — 2,31 0,95 1 5 -10,47*** 

tarkastuskohteesta. [16] 

Kun tilintarkastusprosessi on lopussa, olen aina helpottunut. [17] 3,27 = 1,04 1 5 3,12 
Taustamuuttujat 

Koko (1= alle 5 henkilöä, 2= 5-20 henkilöä, 3= 21-100 henkilöä, 2,10 1,52 1 5 

4= 101-500 henkilöä, 5= 501 henkilöä tai enemmän) [18] 

Listattu (on tarkastanut listattuja yhtiöitä = 1) [19] 0,37 0,48 0 1 

KHT (KHT-tilintarkastaja = 1) [20] 0,46 050 0 1 

Big 4 (työskentelee Big 4-yhteisössä = 1) [21] 015 0,36 0 1 

Ei-johtava (ei johtavassa asemassa = 1) [22] 0,71 — 0,46 0 1 

Nainen (nainen = 1) [23] 0,26 0,44 0 1 

Ikä (ikä vuosina) [24] 53,16 14,33 22 77 

Kokemus (kokemus tilintarkastustyöstä vuosina) [25] 29,25 18,22 1 65 


Huomautukset: N=208. Väittämät 1-17 mitattu asteikolla: 1 = Eri mieltä ... 5 = Samaa mieltä. 
Tilastollinen merkitsevyys: *** p-arvo < 0,01; ** p-arvo < 0,05; * p-arvo < 0,1, 

Taulukossa 2 esitetään tulokset empiirisestä mallista, jossa taustamuuttujilla seli- 
tetään näkemyksiä tilintarkastusriskiin liittyvästä ahdistuksesta. Yleisesti ottaen tu- 
loksista voidaan havaita, että tilintarkastajan taustalla ei pääsääntöisesti ole yhteyttä 
hänen kokemaansa ahdistukseen. 

Muutamia tilastollisesti merkitseviä yhteyksiä (vähintään 5 %-merkitsevyystasol- 
la) on kuitenkin havaittavissa. Ensinnäkin naispuoliset tilintarkastajat ovat useam- 
min eri mieltä väittämän kanssa ”Ei haittaa, jos pienet virheet ja väärinkäytökset jää- 
vät huomaamatta, koska tehokkuus on tärkeintä” He ovat myös miehiä useammin 
samaa mieltä väittämän ”Olen huolissani niistä seuraamuksista, joita minulle voi tulla, 
jos en havaitse väärinkäytöstä tai virhettä” Tämä viittaa siihen, että verrattuna mie- 
hiin naiset kiinnittävät enemmän huomiota yksityiskohtiin ja ovat taipuvaisempia 
ahdistumaan siitä, että virheitä voi jäädä huomaamatta. 

Toinen havainto on, että KHT-tilintarkastajat ovat useammin eri mieltä väittä- 
mien ”Havaitsemisriski aiheuttaa stressiä minulle”, ”Minulla menee yleensä paljon ai- 
kaa, ennen kuin saan selvyyttä tutkimuskohteesta” ja ”Kun tilintarkastusprosessi on 
lopussa, olen aina helpottunut. Tämä voi viitata siihen, että KHT-tilintarkastajan 
ammattitaito verrattuna HT-tilintarkastajaan antaa itsevarmuutta tilintarkastustyö- 
hön, minkä vuoksi myöskään tilintarkastusprosessin päättyminen ei tuota vastaavaa 
helpotuksen tunnetta. Tilintarkastajan henkilökohtaiset ominaisuudet, kuten esimer- 
kiksi kokemus ja itsetunto, saattavat vaikuttaa tilintarkastuksen tehokkuuteen (ks. 
esim. Salehi & Dastanpoor 2021). 

Kolmantena havaintona on, että ei-johtavassa asemassa olevat ovat useammin eri 
mieltä väittämien ”Puhun kollegoiden kanssa usein pelosta, ettei havaitsekaan väärin- 
käytöstä tilintarkastuksen aikana” ja ”Minulla menee yleensä paljon aikaa, ennen kuin 
saan selvyyttä tarkastuskohteesta” osalta. Yksi selitys estimaateille on, että ei-johta- 
vassa asemassa olevien vastuu tilintarkastusprosessista on vähäisempi kuin johtavas- 
sa asemassa olevilla. Ei-johtavassa asemassa oleva tilintarkastaja on ehkä myös enem- 
män tekemisissä asiakkaiden kanssa, ja sitä kautta syvemmin sisällä tarkastuskohteen 
asioissa, mikä saattaa selittää tätä havaintoa. 

Edellä mainittujen lisäksi löytyy kaksi muuta tilastollisesti merkitsevää estimaat- 
tia. Iältään vanhemmat vastaajat ovat keskimäärin useammin samaa mieltä väittä- 
män ”Puhun kollegoiden kanssa usein pelosta, ettei havaitsekaan väärinkäytöstä ti- 
lintarkastuksen aikana” kanssa, mutta on vaikea sanoa, kysytäänkö kokeneemmilta 
neuvoa vai kasvaako pelko vähitellen esimerkiksi asiakkaiden yhteismäärän nous- 
tessa. Listattuja yhtiöitä tarkastavat tilintarkastajat ovat puolestaan keskimääräistä 
useammin samaa mieltä väittämän ”Kun tilintarkastusprosessi on lopussa, olen aina 
helpottunut” kanssa. 

Taulukko 2. Taustatekijäkohtaiset regressiomallit. 


Riippuva Olen huolissani siitä, — On hyvä olla vähän — Ahdistus havaitse- Huoli siitä, ettei löydä Havaitsemisriski 
muuttuja etten löydä virheitä huolissaan siitä, ettei misriskiin liittyen virheitä tai väärin- — kasvattaa tilintarkas- 
tai väärinkäytöksiä — havaitse virhettä tai — on minulla yleensä — käytöksiä, parantaa tukseen käytettyä 
tilintarkastusproses- väärinkäytöstä tilin- suurta. tilintarkastusproses- aikaa. 
sin aikana. tarkastuksen aikana. sin laatua. 
Kerroin Keskivirhe Kerroin Keskivirhe Kerroin Keskivirhe Kerroin Keskivirhe Kerroin Keskivirhe 
Koko 0,033 0,142 0,008 0,139 0,051 0,146 -0,104 0,144 0,110 0,161 
Listattu 0,401 0,330 0,521 0,335 0,299 0,333 0,119 0,332 -0,099 0,354 
KHT -0,175 0,287 -0,102 0,302 -0,360 0,300 -0,333 0,299 0,333 0,323 
Big 4 0,185 0,566 -1,018* 0,526 -0,344 0,563 0,151 0,561 -0,602 0,630 
Ei-johtava 0,198 0,282 0,107 0,289 -0,246 0,295 — -0,498* 0,295 0,096 0,324 
Nainen 0,203 0,294 0,173 0,300 0,488 0,305 -0,009 0,299 0,299 0,336 
Ikä 0,000 0,010 -0,003 0,010 0,010 0,010 0,007 0,010 0,002 0,011 
Kokemus -0,008 0,007 -0,008 0,007 -0,003 0,007 0,004 0,007 -0,003 0,008 
Riippuva Jos aikaa tilintarkas- Ei haittaa, jos Pienet virheet vievät Olen huolissani Väsymys voi tehdä 
muuttuja = tukselle on niukasti, pienet virheet ja usein aikanienkä — niistä seuraamuksis- sen, etten huomaa 
virheet ja väärinkäy- väärinkäytökset ehdi katsomaan ta, joita minulle voi tilinpäätökseen 
tökset voivat jäädä = jäävät huomaamat- riittävästi korkean — tulla, jos en havaitse sisältyvää virhettä tai 
havaitsematta. ta, tehokkuus on riskin asioita. väärinkäytöstä tai väärinkäytöstä. 
tärkeintä. virhettä. 
Kerroin — Keskivirhe Kerroin — Keskivirhe Kerroin —Keskivirhe Kerroin — Keskivirhe Kerroin — Keskivirhe 
Koko -0,005 0,150 -0,153 0,155 0,132 0,145 -0,097 0,149 -0,059 0,149 
Listattu 0,187 0,345 0,765** 0,326 0,356 0,330 0,814** 0,332 -0,024 0,337 
KHT 0,403 0,308 -0,331 0,289 -0,352 0,295 -0,345 0,297 -0,324 0,299 
Big 4 0,028 0,593 0,329 0,594 -0,171 0,570 -0,140 0,592 0,449 0,574 
Ei-johtava -0,092 0,301 -0,572* 0,306 -0,332 0,298 -0,295 0,301 0,334 0,296 
Nainen 0,041 0,312 —-0,639** 0,309 -0,011 0,298 0,624** 0,311 -0,111 0,309 
Ikä 0,006 0,011 0,017 0,011 0,012 0,010 0,015 0,010 -0,016 0,010 
Kokemus 0,002 0,007 0,009 0,007 -0,005 0,007 -0,001 0,007 -0,008 0,007 
Riippuva Havaitsemisriski Kysyn usein Puhun kollegoideni Minulla menee Kun tilintarkas- 
muuttuja aiheuttaa stressiä neuvoa kollegoilta, | kanssa usein pelos- yleensä paljon aikaa, tusprosessi on 
minulle. kun minulla on ta, ettei havaitse- ennen kuin saan lopussa, olen aina 
käsillä merkittävän — kaan väärinkäytöstä — selvyyttä tarkastus- helpottunut. 
havaitsemisriskin tilintarkastuksen kohteesta. 
tarkastuskohde. aikana. 
Kerroin — Keskivirhe Kerroin — Keskivirhe Kerroin —Keskivirhe Kerroin Keskivirhe Kerroin — Keskivirhe 
Koko -0,284* 0,152 0,093 0,147 0,091 0,146 — -0,269* 0,153 0,017 0,153 
Listattu -0,056 0,341 0,180 0,323 0,077 0,334 0,548 0,339 0,851** 0,334 
KHT -0,670** 0,304 -0,050 0,296 -0,159 0,298 — -0,755** 0,297 — -0,690** 0,299 
Big 4 1,099* 0,595 -0,140 0,578 -0,676 0,572 1,128* 0,600 0,626 0,590 
Ei-johtava — -0,061 0,292 0,324 0,297 — -0,704** 0,295 — -0,710** 0,296 -0,199 0,294 
Nainen 0,440 0,297 0,321 0,305 0,472 0,306 0,156 0,303 -0,012 0,311 
Ikä -0,005 0,011 -0,002 0,010 0,024** 0,011 -0,012 0,010 -0,002 0,011 
Kokemus 0,001 0,007 0,009 0,007 0,006 0,007 0,005 0,007 0,008 0,007 


Huomioita: N = 208. Tilastollinen merkitsevyys: *** p-arvo < 0,01; ** p-arvo < 0,05; * p-arvo < 0,1, 


Taulukossa 3 esitetään empiiristen selitysmallien tulokset, joissa tarkastellaan, 
miten ahdistusta mittaavat kysymykset ja taustamuuttujat ennustavat vastauksia 
kysymyksiin ”Olen tyytyväinen työhöni.” ja ” Aion olla alalla vielä pitkään.” Ylei- 

sesti voidaan havaita, että tilintarkastajan taustatekijät eivät ennusta tyytyväisyyt- 
tä tilintarkastustyöhön tai aikomusta pysyä tilintarkastusalalla: ainoastaan ei-joh- 
tavassa asemassa oleminen ennustaa positiivisesti ja vastaajan ikä negatiivisesti 
aikomusta pysyä tilintarkastusalalla. Molemmat estimaatit ovat loogisia, koska 
uralla eteneminen vaatii luonnollisesti pysymistä tilintarkastajana ja iäkkäämmät 
vastaajat siirtyvät todennäköisesti eläkkeelle ennen pitkää. 


Taulukko 3. Työtyytyväisyyden ja alalla pysymisen regressiomallit 


Riippuva muuttuja Olen tyytyväinen työhöni. Aion olla alalla vielä pitkään. 
Kerroin Keskivirhe Kerroin Keskivirhe 

Olen huolissani siitä, etten löydä virheitä tai väärinkäytöksiä tilintar- -0,094 0,175 -0,092 0,154 

kastusprosessin aikana. 

On hyvä olla vähän huolissaan siitä, ettei havaitse virhettä tai 0,057 0,168 0,138 0,150 

väärinkäytöstä tilintarkastuksen aikana. 

Ahdistus havaitsemisriskiin liittyen on minulla yleensä suurta. -0,056 0,219 -0,297 0,190 

Huoli siitä, ettei löydä virheitä tai väärinkäytöksiä, parantaa tilintar- 0,089 0,176 0,272* 0,154 

kastusprosessin laatua. 

Havaitsemisriski kasvattaa tilintarkastukseen käytettyä aikaa. 0,479** 0,228 0,107 0,208 

Jos aikaa tilintarkastukselle on niukasti, virheet ja väärinkäytökset 0,005 0,169 -0,434*** 0,153 

voivat jäädä havaitsematta. 

Ei haittaa, jos pienet virheet ja väärinkäytökset jäävät huomaamat- -0,097 0,164 -0,124 0,147 

ta, tehokkuus on tärkeintä. 

Pienet virheet vievät usein aikani enkä ehdi katsomaan riittävästi -0,108 0,172 -0,138 0,161 

korkean riskin asioita. 

Olen huolissani niistä seuraamuksista, joita minulle voi tulla, jos en -0,062 0,178 -0,378** 0,159 

havaitse väärinkäytöstä tai virhettä. 

Väsymys voi tehdä sen, etten huomaa tilinpäätökseen sisältyvää -0,466*** 0,178 -0,039 0,154 

virhettä tai väärinkäytöstä. 

Havaitsemisriski aiheuttaa stressiä minulle. -0,273 0,226 0,455** 0,205 

Kysyn usein neuvoa kollegoilta, kun minulla on käsillä merkittävän 0,515*** 0,168 0,061 0,144 

havaitsemisriskin tarkastuskohde. 

Puhun kollegoideni kanssa usein pelosta, ettei havaitsekaan väärin- -0,421** 0,209 -0,407** 0,183 

käytöstä tilintarkastuksen aikana. 

Minulla menee yleensä paljon aikaa, ennen kuin saan selvyyttä -0,259 0,185 -0,005 0,163 

tarkastuskohteesta. 

Kun tilintarkastusprosessi on lopussa, olen aina helpottunut. -0,224 0,166 -0,001 0,149 

Koko -0,173 0,176 -0,221 0,154 

Listattu 0,567 0,409 0,206 0,352 

KHT 0,117 0,363 0,171 0,319 

Big 4 -0,802 0,690 0,155 0,590 

Ei-johtava -0,124 0,357 1,226%** 0,330 

Nainen 0,394 0,360 0,497 0,324 

Ikä 0,010 0,012 -0,066*** 0,012 

Kokemus -0,006 0,008 -0,009 0,007 


Huomioita: mallin log-likelihood: -476,30; N = 208. 
Tilastollinen merkitsevyys: *** p-arvo < 0,01; ** p-arvo < 0,05; * p-arvo < 0,1. 

Ahdistusta koskevat väittämät ennustavat jossakin määrin vastaajan työtyytyväi- 
syyttä ja aikomusta pysyä alalla. Ensinnäkin samaa mieltä oleminen väittämien ”Ha- 
vaitsemisriski kasvattaa tilintarkastukseen käytettyä aikaa” ja ”Kysyn usein neuvoa 
kollegoilta, kun minulla on käsillä merkittävän havaitsemisriskin tarkastuskohde” ovat 
positiivisesti yhteydessä raportoidun korkeamman työtyytyväisyyden kanssa. Tämä 
viittaa siihen, että vertaisilla ja aikaresursseilla on positiivinen yhteys koettuun työ- 
tyytyväisyyteen. Sitä vastoin samaa mieltä oleminen väittämien ”Väsymys voi tehdä 
sen, etten huomaa tilinpäätökseen sisältyvää virhettä tai väärinkäytöstä” ja Puhun 
kollegoideni kanssa usein pelosta, ettei havaitsekaan väärinkäytöstä tilintarkastuksen 
aikana” ennustavat negatiivisesti koettua työtyytyväisyyttä. Tämä viittaa siihen, että 
väsymys ja pelko ennustavat alhaisempaa koettua työtyytyväisyyttä. 

Neljä väittämää on tilastollisesti yhteydessä aikomukseen pysyä alalla. Väittämät 
”Jos aikaa tilintarkastukselle on niukasti, virheet ja väärinkäytökset voivat jäädä ha- 
vaitsematta”, ”Olen huolissani niistä seuraamuksista, joita minulle voi tulla, jos en ha- 
vaitse väärinkäytöstä tai virhettä” ja ”Puhun kollegoideni kanssa usein pelosta, ettei 
havaitsekaan väärinkäytöstä tilintarkastuksen aikana” ovat negatiivisesti yhteydessä 
alalla pysymisaikomuksen kanssa. Tuloksia voidaan tulkita siten, että kokemukset 
ajan riittämättömyydestä, huolesta ja pelosta ennustavat alan vaihtoa. Kuitenkin se, 
että on samaa mieltä väittämän ”Havaitsemisriski aiheuttaa stressiä minulle” kanssa, 
ennustaa aikomusta pysyä alalla. Tulos on yllättävä, eikä sille voida suoraan osoittaa 
selitystä, mutta otsikkoomme viitaten on joskus ehkä myös hyvä olla hieman huolis- 
saan havaitsemisriskistä, kunhan työhön kuuluvan stressin osaa hallita. 


Laadulliset tulokset 


Laadullisten vastausten analysoinnin tuloksena raportoimme neljä kokonaisuutta, 
joihin yksittäisten lauseiden teemat sisältyivät. Ensinnäkin suunnittelulla ja proses- 
seilla on suuri merkitys havaitsemisriskin hallinnassa. Toiseksi asiakkuuksien hallin- 
ta on tärkeä osa havaitsemisriskin hallintaa. Kolmanneksi havaitsemisriskin tilintar- 
kastajalähtöisyys (riippuminen tilintarkastajan työstä ja tilintarkastajasta itsestään) 
korostui aineistossa ja siten tilintarkastajan ominaisuudet vaikuttavat havaitsemisris- 
kin hallintaan. Neljänneksi aineisto nosti esille armollisuuden omaa työtä kohtaan, 
sillä odotuskuilusta huolimatta tilintarkastuksella ei voida päästä täydellisyyteen. 


Suunnittelun ja prosessien tärkeys 


Havaitsemisriskin hallinnassa suunnittelu on tärkeää. Havaitsemisriskin tulee näkyä 
suunnittelussa osana tilintarkastusriskin hallintaa kokonaisuutena. Suunnittelussa ti- 
lintarkastajan kokemuksella ja ammattitaidolla on merkitystä. 

”Käytännön tarkastuksessa harvemmin havaitsemisriskiä tulee arvioitua 
erikseen. Tietenkin se on takaraivossa mukana, kun mietitään riittäviä toi- 
menpiteitä.” 

Myös prosessit vaikuttavat tilintarkastusriskin hallintaan. Vastauksissa tuotiin 
esille, että havaitsemisriski näkyy erityisesti analyyttisissä toimenpiteissä, mutta 
toisaalta ”prikkaus” saattaa altistaa havaitsemisriskille. Kun kerätään paljon tarkas- 
tusevidenssiä, voi vähäisiä väärinkäytöksiä löytyä, mutta yleensä analytiikan avulla 
voidaan keskittyä olennaisiin kohtiin, jolloin mahdollinen ristiriitaisuus tässä saattaa 
kertoa myös siitä, että erilaiset asiakkaat vaativat erilaisia tarkastustoimenpiteitä. Li- 
säksi dokumentoinnin koettiin vievän liikaa aikaa itse tarkastustyöstä. 


”Big4-yhteisöjen tilintarkastuksissa pyritään hyödyntämään huomattavasti 
enemmän analyyttisiä tarkastustoimenpiteitä, kun taas pienemmissä tilin- 
tarkastusyhteisöissä luotetaan perinteisiin aineistotarkastustoimenpiteisiin. 
Oman kokemukseni myötä tilintarkastuksen havaitsemisriski on suurempi 
käytettäessä analyyttisiä tarkastustoimenpiteitä.” 


Asiakkuuksien hallinta 


Havaitsemisriskiä hallitaan hallitsemalla asiakkuutta. On tärkeää tuntea asiakas ja 
sen liiketoiminta, koska se pienentää havaitsemisriskiä. Havaitsemisriski on erilai- 
nen erilaisten asiakkaiden kohdalla. Esimerkiksi pienempien asiakkaiden kohdalla on 
mahdollista käydä läpi koko kirjanpitoaineisto, mikä auttaa havaitsemisriskin hallin- 
nassa. Vastauksissa tuli myös esiin se, että kirjanpidon laatu saattaa olla heikko, mikä 
vaikuttaa havaitsemisriskin huomioimiseen. 


"Asiakkaan tunteminen ja toimiala vaikuttaa havaitsemisriskiin. Samoin ta- 
loushallinnon tuottaja vaikuttaa (merkitystä sillä tekeekö yritys itse taloushal- 
linnon vai onko ulkoistettu tilitoimistolle samoin tilitoimiston osaaminen).” 


Tilintarkastajalähtöisyys 


Havaitsemisriskin tilintarkastajalähtöisyys tuotiin esiin, kun taas muut tilintarkas- 
tusriskit liittyvät lähinnä tarkastettavaan kohteeseen. Havaitsemisriskin hallinta on 
osa ammattitaitoa, ja myös kokemus auttaa siinä. Myös intuitiolla voi olla merkitystä, 
mutta toisaalta tuotiin esille, että ihmistuntemukseen ei tilintarkastuksessa voi täysin 
luottaa. Havaitsemisriski on myös olennainen osa työtä. Osin havaitsemisriski vai- 
kuttaa tiedostamattomasti taustalla, mutta joskus se on näkyvämmin esillä. Toisissa 
vastauksissa havaitsemisriskiä ei pidetty ahdistavana asiana, mutta toisissa vastauk- 
sissa se tuotiin esille ahdistusta aiheuttavana seikkana. Tilintarkastaja itse valitsee 
käyttämänsä työtavat ja menetelmät, joiden avulla voi vaikuttaa työn laatuun ja joilla 
havaitsemisriskiä voi hallita, mutta havaitsemisriskiltä ei voi kokonaan välttyä. 

”Tilintarkastus on riskaabelia puuhaa. Jos ei siedä riskejä ja tee työtään hy- 
vin, pitää välittömästi vaihtaa alaa.” 


Epävarmuuden sietäminen 


Esimerkiksi ISA 315 -standardissa (mm. kohta 11) todetaan, että tilintarkastajan tulee 
havaita olennaiset virheet ja puutteet. Myös aineistomme toi esiin, että tilintarkastajan 
tulee sietää epävarmuutta. Kun on kyse havaitsemisriskistä, on olennaisuus huomioi- 
tava, ts. kaikkea ei ole yleensä mahdollista havaita. Odotuskuilu voi johtaa siihen, että 
tilintarkastukselta vaaditaan kaikkien asioiden huomioimista, mutta se ei yleensä ole 
realistinen tavoite. Lisäksi kun tarkastetaan asioita, jotka eivät näy suoraan tilinpää- 
töksessä, voi havaitsemisriski korostua, mutta riskin toteutuminen ei aina ole ”maail- 
manloppu”, vaan se voi olla myös mahdollisuus oppia: 


”Havaitsemisriskin toteutuminen on aina oman työn ja työmenetelmien kriit- 
tisen arvioinnin paikka, mutta epäonnistumiseen ei pitäisi suhtautua liian 
ankarasti, jos tarkastustyö on muuten tehty hyvin.” 


Johtopäätökset 


Tässä tutkimuksessa analysoitiin havaitsemisriskiä tilintarkastajan näkökulmasta. 
Aineisto hankittiin suomalaisille tilintarkastajille tehdyn kyselyn avulla, ja se sisälsi 
sekä määrällistä että laadullista aineistoa. Lisäksi kyselylomakkeen suunnittelua var- 
ten tehtiin haastattelu yhdelle KHT-tilintarkastajalle. 

Ensimmäinen tutkimuskysymyksemme oli, miten tilintarkastajat kokevat ha- 
vaitsemisriskiin liittyvän ahdistuksen. Kun katsoo kyselyn määrällisiä tuloksia, tilin- 
tarkastajat eivät ole keskimäärin kovin ahdistuneita havaitsemisriskin vuoksi. Ah- 
distuksen koettiin jossain määrin myös parantavan tilintarkastuksen laatua, mutta 
kuitenkin seuraukset, joita voi tulla havaitsemisriskin realisoitumisesta, ahdistivat 
hieman. Korkea havaitsemisriski kasvattaa tilintarkastukseen käytettyä aikaa, mikä 
koetaan ongelmalliseksi. Havaitsemisriskiä voi kuitenkin hallita sillä, että puhuu kol- 
legoille asioista. Toisaalta ahdistuksesta puhuminen on tulkittavissa signaaliksi, joka 
ennustaa huonompaa työtyytyväisyyttä ja vaihtuvuutta (Taulukko 3), mikä on hyvä 
tunnistaa tilintarkastusorganisaatioiden käytännön johtamisessa, jotta alalla pysy- 
mistä voidaan tukea. 

Vaikka Guénin-Paracini ja kumppanit (2014) raportoivatkin, että tilintarkastajat 
kokevat usein helpotusta vasta tilintarkastusprosessin päätyttyä ja että he tuntevat 
jopa pelkoa, niin kyselyn määrällinen aineisto ei antanut indikaatiota siitä, että ha- 
vaitsemisriski koettaisiin merkittävästi ahdistavana asiana. Tätä selittänee se, että 

Guenin-Paracini ym. (2014) perustivat tutkimuksensa tiiviisti tapahtuneeseen osal- 
listuvaan havainnointiin, kun taas tässä tutkimuksessa hyödynnettiin kyselyä. Kui- 
tenkin kyselymme laadullinen aineisto osoittaa, että jotkut tilintarkastajat kokevat 
havaitsemisriskin ahdistavana asiana, mutta toisaalta tilintarkastajalla on monia kei- 
noja hallita havaitsemisriskiä. Niitä ovat asiakkuuksien hallinta ja huolellinen suun- 
nittelu. Toisaalta pieni huolestuneisuus työn laadusta, mitä tuloksemme osoittavat, 
voi kertoa myös ammatillisesta skeptisyydestä ja tarkkaavaisuudesta, joita tilintarkas- 
tustyössä tarvitaan. 

Toinen tutkimuskysymyksemme oli, selittääkö tilintarkastajan tausta koettua ah- 
distusta. Pääsääntöisesti tilintarkastajan taustalla ei ole yhteyttä koettuun ahdistuk- 
seen, mutta muutamia asioita kyselyn perusteella on havaittavissa. Naiset ovat mie- 
hiä enemmän taipuvaisia kiinnittämään huomiota yksityiskohtiin ja ovat enemmän 
ahdistuneita, jos virheitä jää huomaamatta. Tämä tukee Davidsonin ja Dalbyn (1993) 
havaintoa, että naiset ovat tilintarkastajina erilaisia kuin miehet, ja osin myös Ittosen 
ym. (2013) havaintoa naisten tekemän tilintarkastuksen paremmasta laadusta. Naiset 
eivät tyypillisesti ota niin paljon riskejä taloudellisissa asioissa kuin miehet, toteavat 
Charness ja Gneezy (2012), mihin tämän tutkimuksen tulokset myös viittaavat. Li- 
säksi KHT-tilintarkastajat ovat itsevarmempia tarkastustyössään verrattuna HT-tilin- 
tarkastajiin, jolloin myöskään merkittävä helpotuksen tunne ei ilmaannu heille tilin- 
tarkastusprosessin päätyttyä. Kuitenkin listattuja yhtiöitä tarkastavat tilintarkastajat 
kokevat helpotusta tilintarkastusprosessin päätyttyä. Ei-johtavassa asemassa olevat 
tilintarkastajat kokevat myös vähemmän vastuuta tilintarkastusprosessista kokonai- 
suudessaan. lältään vanhemmat tilintarkastajat puhuvat mielellään havaitsemisris- 
kistä kollegoiden kanssa. Laadullinen aineisto korostaa havaitsemisriskin liittymis- 
tä itse tilintarkastajaan, ja tilintarkastajan ammattitaito ja ominaisuudet aiheuttavat 
eroja tilintarkastajien välille suhteessa havaitsemisriskin hallintaan. 

Kolmas tutkimuskysymyksemme oli, onko koetulla ahdistuksella yhteyttä tilin- 
tarkastajan työtyytyväisyyteen tai aikomukseen pysyä tilintarkastusalalla. Kun aikaa 
on käytettävissä tilintarkastukseen riittävästi ja kun asioista voi keskustella kollegoi- 
den kanssa, se johtaa korkeampaan työtyytyväisyyteen. Väsymys ja pelko sen sijaan 
ennustavat, että työtyytyväisyys on alhaisempi. Jos tilintarkastajalla on kokemuksia 
siitä, että aika ei riitä ja että esiintyy huolta tai pelkoa, se ennustaa alan vaihtoa. Toi- 
saalta se, että vastaaja oli samaa mieltä väittämän ”Havaitsemisriski aiheuttaa stressiä 
minulle”, ennustaa aikomusta pysyä tilintarkastusammatissa, mikä voi johtua siitä, 
että on hyväksytty se, että tilintarkastus ammattina on stressaava, mikä pitää vain 
hyväksyä. Tätä tukee osittain laadullisen aineiston havainto, että epävarmuutta tulee 
sietää, koska tilintarkastuksen odotuskuilu on aina olemassa, eikä kaikkiin ulkopuo- 
lelta tuleviin vaatimuksiin pystytä tarkallakaan työllä vastaamaan. Kokonaisuutena 
tarkasteltuna huoli havaitsemisriskistä voi lisätä jossakin määrin ajatuksia alalta pois 
hakeutumiseen. 

Kysymme otsikossa, pitääkö tilintarkastajan olla huolissaan havaitsemisris- 
kin vuoksi ja vastauksemme on se, että välillä on hyvä olla hieman huolissaan. Ti- 
lintarkastus on mahdollista suorittaa ISA-standardien ja hyvän tilintarkastustavan 
mukaan, mutta siitä huolimatta voi jotain jäädä tilintarkastuksessa havaitsematta. 
Tällöin havaitsemisriski realisoituu, vaikka tilintarkastaja olisi tehnyt työnsä huo- 
lellisesti. Juuri tämä voi ahdistaa tilintarkastajia. Havaitsemisriski on hyvin pitkälle 
tilintarkastajakohtainen ja kaikki tilintarkastajat eivät pysty hallitsemaan havaitse- 
misriskiä yhtä hyvin kuin toiset. Vaikka yleisesti suurta huolta ei ollut, kokevat jotkut 
tilintarkastajat havaitsemisriskin ahdistusta aiheuttavana, mihin on syytä kiinnittää 
huomiota työuralla pysymisen kannalta käytännön johtamisessa: ammattitaidon ke- 
hittäminen ja stressinhallintakeinot ovat avainasemassa, kun tilintarkastajia tuetaan 
heidän työssään. Resilienssin kehittäminen (ks. Beau & Jerman 2022 ja Smith ym. 
2020) voikin olla tärkeä osa työssä tukemista ja prosessien kehittämistä, koska toisilla 
tilintarkastajilla tätä kykyä pärjätä haastavissa tehtävissä on enemmän kuin toisilla. 
Resilienssi vähentää loppuunpalamisia ja aikomuksia hakeutua pois alalta (Smith ym. 
2020). Jatkotutkimuksessa voisikin keskittyä laadullisen tutkimuksen keinoin syväl- 
lisemmin resilienssin ymmärtämiseen ja kehittämiseen tilintarkastustyössä. 

Liite B. Muuttujat. 


Likert-asteikolliset muuttujat. Mitta-asteikko: 1 = Täysin eri mieltä, 2 = Jokseenkin eri mieltä, 3 = Ei eri eikä samaa 
mieltä, 4 = Jokseenkin samaa mieltä, 5 = Täysin samaa mieltä. 


Olen tyytyväinen työhöni. [1] 

Aion olla ammatissani vielä pitkään. [2] 

Olen huolissani siitä, etten löydä virheitä tai väärinkäytöksiä tilintarkastusprosessin aikana. [3] 

On hyvä olla vähän huolissaan siitä, ettei havaitse virhettä tai väärinkäytöstä tilintarkastuksen aikana. [4] 
Ahdistus havaitsemisriskiin liittyen on minulla yleensä suurta. [5] 

Huoli siitä, ettei löydä virheitä tai väärinkäytöksiä, parantaa tilintarkastusprosessin laatua. [6] 
Havaitsemisriski kasvattaa tilintarkastukseen käytettyä aikaa. [7] 

Jos aikaa tilintarkastukselle on niukasti, virheet ja väärinkäytökset voivat jäädä havaitsematta. [8] 

Ei haittaa, jos pienet virheet ja väärinkäytökset jäävät huomaamatta, tehokkuus on tärkeintä. [9] 

Pienet virheet vievät usein aikani enkä ehdi katsomaan riittävästi korkean riskin asioita. [10] 

Olen huolissani niistä seuraamuksista, joita minulle voi tulla, jos en havaitse väärinkäytöstä tai virhettä. [11] 
Väsymys voi tehdä sen, etten huomaa tilinpäätökseen sisältyvää virhettä tai väärinkäytöstä. [12] 
Havaitsemisriski aiheuttaa stressiä minulle. [13] 

Kysyn usein neuvoa kollegoilta, kun minulla on käsillä merkittävän havaitsemisriskin tarkastuskohde. [14] 
Puhun kollegoideni kanssa usein pelosta, ettei havaitsekaan väärinkäytöstä tilintarkastuksen aikana. [15] 
Minulla menee yleensä paljon aikaa, ennen kuin saan selvyyttä tarkastuskohteesta. [16] 

Kun tilintarkastusprosessi on lopussa, olen aina helpottunut. [17] 


Taustamuuttujat 


Koko (1 = alle 5 henkilöä, 2 = 5-20 henkilöä, 3 = 21-100 henkilöä , 4 = 101-500 henkilöä 5 = 501 henkilöä tai enem- 
män) [18] 

Listattu (on tarkastanut listattuja yhtiöitä = 1, ei ole tarkastanut listattuja yhtiöitä = 0) [19] 

KHT (KHT-tilintarkastaja = 1, HT-tilintarkastaja = 0) [20] 

Big 4 (työskentelee Big 4-yhteisössä = 1, ei työskentele Big 4-yhteisössä = 0) [21] 

Ei-johtava (ei johtavassa asemassa = 1, johtavassa asemassa = 0) [22] 

Nainen (nainen = 1, mies = 0) [23] 

Ikä (ikä vuosina) [24] 

Kokemus (kokemus tilintarkastustyöstä vuosina) [25] 

Tuomas Honkamäki, Markus Mättö, Hannu Ojala ja Henri Teittinen 


Tässä tutkimuksessa tarkastellaan suomalaisten ei-pörssilistautuneiden osakeyh- 
tiöiden raportoinnin laatua mittaavaa ns. ehdollista konservatismia. Erityinen huo- 
miomme kohdistuu tilintarkastuksen laadun ja verokannustimen rooliin ehdollisen 
konservatismin esiintymiseen yhtiöiden tilinpäätöksissä. Pienimmän neliösumman 
regression ja noin 46 000 yrityksen aineiston avulla saadaan tukea ehdollisen kon- 
servatismin esiintymisestä yleisellä tasolla ja verokannustimen vaikutuksesta siihen. 
Tilintarkastuksen laadun vaikutuksesta ehdollisen konservatismin esiintymiseen ei 
saada empiiristä tukea. Tutkimuksen tulokset tuottavat uutta tietoa suomalaisten 
pk-yritysten verokannustimien, tilintarkastuksen ja ehdollisen konservatismin välisistä 
yhteyksistä, mikä on kiinnostavaa yritysten taloudellisen informaation käytön ja val- 
vonnan näkökulmista. 

verosuunnittelu 

Tuomas Honkamäki, Markus Mättö, Hannu Ojala ja Henri Teittinen 


Johdanto 


Tässä tutkimuksessa tarkastellaan suomalaisten pienten- ja keskisuurten osakeyhti- 
öiden ehdollista konservatismia. Ehdollinen konservatismi liittyy suomalaisessa kir- 
janpitokäytännössä sovellettavaan varovaisuuden periaatteeseen ja kansainvälisiin 
raportointiperiaatteisiin. Kirjanpitolain (30.12.1997/1336, KPL) 3:3.2 mukaan: 


”,. tilinpäätöksessä on lupa ottaa huomioon ainoastaan tilikaudella toteutu- 
neet voitot.” ja 

”tilinpäätöstä laadittaessa on otettava huomioon kaikki taseen vastaavien 
poistot ja arvonalentumiset sekä velkojen arvonlisäykset samoin kuin kaik- 
ki päättyneeseen tai aikaisempiin tilikausiin liittyvät, ennakoitavissa olevat 
vastuut ja mahdolliset menetykset, vaikka ne tulisivat tietoon vasta tilikau- 
den päättymisen jälkeen.” 

Ehdollisen konservatismin soveltaminen ohjaa merkitsemään toteutuneet menot 
kuluksi heti, mutta tulot vasta kun ne ovat realisoituneet. Ehdollisen konservatismin 
periaatetta käytetään yleisesti raportoinnin laadun mittarina (Ball ym. 2000). Sen so- 
veltaminen rajoittaa osinkojen maksua, johdon palkkaukseen käytettävissä olevien 
varojen määrää, yrityksen arvoa laskevien investointien määrää ja helpottaa ulkopuo- 
listen rahoittajien mahdollisuutta valvoa yrityksen toimintaa (Watts 2003; LaFond & 
Watts 2008). Ehdollisen konservatismin taustalla on havaittu olevan verotuksellisia, 
vahingonkorvausriskiin ja johdon henkilökohtaisten hyötyjen saavuttamiseen liit- 
tyviä yhteyksiä ja se parantaa sopimustehokkuutta tilinpäätösinformaation ollessa 
osana sopimusehtoja (Ball & Shivakumar 2005; Ball ym. 2008). Sopimusten tehok- 
kuuteen liittyvän ominaisuutensa vuoksi ehdollista konservatismia pidetään tavoitel- 
tavana tilinpäätösinformaation ominaispiirteenä (Cano-Rodrigues 2010). 

Tässä tutkimuksessa esitetään kolme hypoteesia, joista ensimmäisessä tarkas- 
tellaan, onko ehdollista konservatismia havaittavissa tarkasteltavana vuonna (vuosi 
2021) suomalaisissa pk-yrityksissä. Toisessa hypoteesissa tarkastelun kohteena on, 
vaikuttaako tilintarkastuksen laatu ehdollisen konservatismin määrään. Kolmannes- 
sa hypoteesissa keskitytään tarkastelemaan, vaikuttavatko yritysten verokannustimet 
ehdollisen konservatismin määrään. Keskeisenä tutkimuksemme motiivina on lisätä 
ymmärrystä siitä, nouseeko ehdollisen konservatismin mukaisessa tilinpäätösrapor- 
toinnissa esiin tilintarkastuksen laadun erot, ja miten verokannustimet vaikuttavat 
ehdollisen konservatismin esiintymiseen. Tässä tutkimuksessa verokannustimen em- 
piirisenä mittarina käytetään verotuksessa vahvistettuja tappioita. 

Tutkimuksessa tilastollisessa toteutuksessa on keskeisessä roolissa Ball & Shivaku- 
marin (2005) empiirinen malli, jolla on mahdollista mitata ehdollista konservatismia 
yhtiöissä, jotka eivät ole pörssilistautuneita. Tutkimusaineistossamme on 46 001 suo- 
malaista yrityshavaintoa vuodelta 2021. Aineiston yrityksistä suurten tilintarkastus- 

yhteisöjen (ns. Big4) asiakkaita on 8 020 ja pienempien tilintarkastusyhteisöjen (ns. 
ei-Big4) asiakkaita 37 981. Verokannustimia, verotuksessa vähennettäviä tappioita, on 
13 638 yhtiöllä ja ne puuttuvat 32 363 yhtiöltä. 

Käsillä olevan tutkimuksen empiiriset tulokset osoittivat, että suomalaisilla 
pk-osakeyhtiöillä on havaittavissa ehdollista konservatismia. Lisäksi havaittiin, 
että verokannustimet vaikuttavat ehdollisen konservatismin määrään. Sen sijaan 
tilintarkastuksen laadun yhteydestä ehdollisen konservatismin määrään ei saatu 
empiiristä tukea. 


Teoreettinen tausta ja hypoteesien kehittely 


Laskentatoimen kirjallisuudessa esiintyy kahdenlaista konservatismia, joista edellä 
määriteltiin ehdollinen konservatismi. Niin sanotulla ei-ehdollisella konservatismilla 
tarkoitetaan yleistä suuntautuneisuutta menojen nopeaan kuluksi kirjaamiseen (ks. 
Scott 2015). Fi-ehdollinen konservatismi ei huomioi sitä, onko taloudellinen arvon- 
vähentyminen tapahtunut (Beaver & Ryan 2005). Suomessa paljon käytetty termi, va- 
rovaisuusperiaate, sisältänee myös ei-ehdollisen konservatismin. 

Useat aiemmat tutkimukset ovat raportoineet, että ehdollista konservatismia on 
havaittu yritysten tilinpäätöksissä (Basu 1997; Ryan & Zarowin 2003; Dietrich ym. 
2007), jolloin realisoitumattomat tappiot kirjataan aikaisemmin kuin realisoitumat- 
tomat voitot. Toisin sanoen ehdollisessa konservatismissa tarvitaan suurempaa var- 
muutta tuottojen kuin kulujen kirjaamiseen, eikä realisoitumattomia tuottoja mer- 
kitä tuloslaskelmaan. Ehdollisen konservatismin avulla pyritään suojaamaan yhtiön 
sijoittajia (osakkeenomistajat ja rahoittajat) liian optimistiselta kuvalta yhtiön kannat- 
tavuutta koskien. Tämä on tyypillinen lähestymistapa monissa kirjanpitonormistois- 
sa, myös Suomessa. Esimerkki ehdollisesta konservatismista on vaihto-omaisuuden 
tai saamisten arvonalentuminen alimman arvon periaatteella, kun niiden taloudelli- 
nen arvo on pienentynyt. 

Riippumatta siitä, onko kyse ehdollisesta vai ei-ehdollisesta konservatismista, kon- 
servatiivisella tilinpäätöksellä on monia positiivisia vaikutuksia (Bornemann 2018). 
Esimerkkejä siitä on informaation epäsymmetrian pienentyminen (Lara ym. 2014), 
agentti-päämies ongelman pienentyminen (LaFond & Watts 2008), toimitusjohta- 
jan ylioptimistisuuden vähäisempi heijastuminen tilinpäätösinformaatioon (Ahmed 
& Duellman 2013), johdon ja omistajien välisen tiedon epäsymmetrian ja omistajien 
valvontatarpeen vähentyminen (Ahmed & Duellman 2007; Bona-Sanchez ym. 2011) 
sekä johdon riskinoton pienentyminen (Kravet 2014). 

Aikaisemmat tutkimukset osoittavat, että pk-yrityksillä ja pörssiyrityksillä on merkit- 
täviä eroja muun muassa omistusrakenteessa, hallinnossa, johtamisessa ja palkitse- 
misrakenteessa, ja nämä erot vaikuttavat niiden taloudelliseen raportointiin (ks. esim. 
Ball & Shivakumar 2005). Pörssiyhtiöille on ominaista, että omistus on hajautunutta. 
Pk-yrityksissä omistajat toimivat usein ylimmässä johdossa, omistus on tyypillisesti 
keskittynyttä ja osakkeenomistajilla on suurempi vaikutusvalta johtajiin joko heidän 
hallitusroolinsa tai muun vaikutusvallan kautta (Ball & Shivakumar 2005). 

Yksityisillä yrityksillä ei myöskään ole yhtä laajoja raportointivaatimuksia kuin 
julkisesti noteeratuilla yhtiöillä, eikä niillä vähäisemmän omistuksen hajaantumisen 
vuoksi ole yhtä suurta kysyntää tilinpäätösinformaation korkealle laadulle kuin pörs- 
silistautuneilla yrityksillä. Sen sijaan listautumattomissa yrityksissä verot ovat yksi 
tärkeimmistä raportointikannustimista (katso esim. Burgstahler ym. 2006). 

Aiemmat pörssilistautuneita yrityksiä koskevat tutkimukset osoittavat, että mitä 
suurempi omistusosuus johdolla on yrityksestä, sitä tehokkaammin taloudellinen 
valvonta toimii ja johtaa siten myös parempaan raportoinnin laatuun. (Boubakri ym. 
2005; Beuselinck & Manigart 2007). Sen sijaan ei-listautuneiden yhtiöiden raportoin- 
tiin vaikuttava vahva kytkös veroraportointiin ei yleisesti kannustane ehdolliseen 
konservatismiin vaan tilikauden tuloksen raportoimiseen tilinpäätöksessä veroilmoi- 
tuksen valintoja noudatellen (ks. esim. Ojala ym. 2020 ja Ojala ym. 2023). Lisäksi Bal- 
lin ja Shivakumarin (2005) mukaan pk-yritysten omistajilla on mahdollisuus saada 
olennaisia tietoja myös muiden kanavien kuin tilinpäätösraportoinnin kautta, mikä 
pienentää ehdollisen konservatismin kysyntää pörssiyrityksiin verrattuna. Pk-yrityk- 
sissäkin tilinpäätösnormisto synnyttää kuitenkin velvoitteen sisällyttää tilinpäätö- 
sinformaatioon ehdollista konservatismia. Edellä esitetyn perusteella muodostamme 
ensimmäisen hypoteesin, jonka suuntaa ei ennusteta: 

Hı: Pk-yrityksissä on havaittavissa ehdollista konservatismia 


Tilintarkastustoimiston koko parantaa tilintarkastuksen laatua (DeAngelo 1981; 
Knechel ym. 2013). Laadun paraneminen on seurausta maineriskistä sekä vahingon- 
korvausriskistä. Jälkimmäiseen liittyy niin sanottu syvien taskujen hypoteesi, jon- 
ka mukaan isojen tilintarkastustoimistojen katsotaan saavan herkemmin syytteen 
kuin pienet tilintarkastustoimistot, koska isoilla tilintarkastustoimistoilla on enem- 
män varoja maksaa epäonnistuneesta tilintarkastuksesta (Palmrose 1988; Khurana 
& Raman 2004; Krishnan ym. 2017). Vaikka Suomessa on matala tilintarkastusriski, 
jolloin tilintarkastajia koskevat vahingonkorvausvaatimukset ovat epätodennäköisiä 
(Niemi ym. 2018), uskomme, että isot tilintarkastustoimistot suojelevat mainettaan, 
sillä heillä on enemmän menetettävää, jos tulee epäonnistumisia tilintarkastukses- 
sa (Palmrose 1988; Khurana & Raman 2004; Krishnan ym. 2017). Toisaalta suuren 

tilintarkastustoimiston parempi maksukyky vahingonkorvaustilanteessa vaikuttaa 
suotuisasti suurten tilintarkastustoimistojen kysyntään tilintarkastajaa valittaessa 
(Krishnan ym. 2017). 

Suuret tilintarkastustoimistot pystynevät pienentämään yliarvostettuihin omai- 
suuseriin liittyvää vahingonkorvausriskiään edellyttämällä tilintarkastusasiakkail- 
taan ei-ehdollista konservatismia. Raportoinnin laadun kannalta ei-ehdollinen kon- 
servatismi on ongelmallinen, koska jo kertaalleen kuluksi kirjattua menoa ei voi enää 
kirjata uudelleen kuluksi tuloslaskelmassa silloin, kun kyseisen menon todellinen ta- 
loudellinen arvonalentuminen tapahtuu. Varmistamalla tilinpäätöksen ei-ehdollisen 
konservatismin mukaisen tulkinnan, tilintarkastajat pienentävät riskiään tulla syyte- 
tyiksi virheellisestä tai ylioptimisesta informaatiosta. 

Cano-Rodriguez (2010) toteaakin ei-ehdollisen konservatismin johtavan hei- 
kompaan tilinpäätösinformaation laatuun, koska ei-ehdollisessa konservatismissa 
hyväksytään kulukirjaukset ennen menon taloudellista arvonalentumista. Aiem- 
massa kirjallisuudessa tilintarkastajien on raportoitu varmistuneen, ettei taseen net- 
tokäyttöpääoma ylitä sen jälleenhankintahintaa (Lu & Sapra 2009) ja kannustaneen 
ei-ehdolliseen konservatismiin pienentääkseen maine- ja vahingonkorvausriskiään 
(Cano-Rodriguez, 2010). Tilintarkastajien suuntautuminen (ehdolliseen tai ei-ehdol- 
liseen) konservatiiviseen tilinpäätösraportointiin parantaa tilintarkastuksen laatua 
(esim. Watts 2003 ym. 2016). 

Louis (2005) poikkeaa valtavirran mukaisista tutkimuksista, jotka löytävät positii- 
visen yhteyden tilintarkastusyhteisön koon ja tilintarkastusasiakkaan raportoinnin 
laadun välille. Louis (2005) argumentoi tutkimuksessaan, että suuret tilintarkastus- 
yhteisöt käyttävät parhaita tilintarkastusresurssejaan suurimpien (pörssilistattujen) 
asiakkaidensa tilintarkastuksessa ja lähettävät aloittelevat tilintarkastajat keräämään 
kokemusta pienempien tilintarkastusasiakkaidensa tilintarkastukseen. Louisin (2005) 
mukaan tämä voi johtaa siihen, että pienet tilintarkastusasiakkaat saavat pieniltä ti- 
lintarkastusyhteisöiltä laadukkaampaa ja parempaa tilintarkastuspalvelua. Edellä esi- 
tettyjen argumenttien perusteella muodostetaan toinen hypoteesi (jonka suuntaa ei 
ennusteta), joka koskee tilintarkastuksen laadun ja ehdollisen konservatismin välistä 
yhteyttä: 

Ha: Tilintarkastuksen laadulla on yhteys ehdolliseen konservatismiin 

Yritysten tuloksen ohjaamista koskevat raportointikannustimet liittyvät pääsään- 
töisesti verojen minimoimiseen, osinkoihin tai tarpeeseen esittää poikkeava taloudel- 
linen tulos (Ball & Shivakumar 2005; Ball ym. 2008). Yksityisillä yrityksillä (erityisesti 
pk-yritykset) on vähemmän raportointiin liittyviä kannustimia (ks. esim. Burgstahler 
ym. 2006). Ojala ym. (2016) esittää lisäksi, että suomalaisten ei-pörssilistautuneiden 
yhtiöiden omistajajohtajat pitävät tärkeänä verottajan luottamusta yhtiöidensä rapor- 

tointiin ja ovat siksi valmiita käyttämään tilintarkastusta tilanteessa, jossa tilintarkas- 
tus on vapaaehtoinen. 

Konservatiivisen raportoinnin ja verokannustimien välistä yhteyttä on aikaisem- 
min tutkittu muilla kuin suomalaisilla aineistoilla (ks. esim. Watts 2003; Kim & Jung 
2007; Oiang 2007). Koska kirjanpidon ja verotuksen yhteys on Suomessa kiinteä, yri- 
tyksillä on kannustin minimoida kirjanpidon tulos verojen pienentämiseksi. Edel- 
lisestä johtuen uskomme, että verovelvolliset yhtiöt käyttävät raportoinnissaan sekä 
ehdollista että ei-ehdollista konservatismia. Kolmas hypoteesi, jonka suuntaa ei en- 
nusteta, kuuluu seuraavasti: 


H3: Verokannustimilla on yhteys ehdolliseen konservatismiin 


Tutkimusaineisto ja käytettävät tilastolliset mallit 


Tutkimusaineisto 


Tutkimuksen empiirisenä aineistona käytetään suomalaisten yhtiöiden vuoden 2021 
tilinpäätös- ja tilintarkastajatietoja Amadeus-tietokannasta. Ehdollisen konserva- 
tismin laskemiseksi tietokannasta poimittiin lisäksi yhtiöiden nettokäyttöpääomaa 
koskevat tiedot myös vuodelta 2020. Aineisto rajattiin koskemaan EU:n määritelmän 
mukaisia pk-yrityksiä. Tällöin liikevaihto saa olla enintään 50 miljoonaa euroa, ta- 
seen loppusumma enintään 43 miljoonaa euroa ja henkilöstön lukumäärä saa olla 
enintään 250 (Tilastokeskus, 2022). EU:n määritelmän mukaisen kokoluokan valinta 
helpottanee tämän tutkimuksen tulosten myöhempää vertailua tulevaisuudessa to- 
teutettaviin kansainvälisiin ehdollista konservatismia koskeviin tutkimuksiin. Tä- 
män tutkimuksen aineistosta poistettiin kaikkein pienimmät yhtiöt, joilla ei ole tilin- 
tarkastusvelvollisuutta. Näillä yhtiöillä on täyttynyt enintään yksi seuraavista rajoista 
(sekä päättyneellä että sitä välittömästi edeltäneellä tilikaudella): 1) taseen loppusum- 
ma ylittää 100 000 euroa, 2) liikevaihto tai sitä vastaava tuotto ylittää 200 000 euroa, ja 
3) henkilöstön lukumäärä keskimäärin yli kolme henkilöä (Tilintarkastuslaki). Näillä 
rajauksilla alustavaksi otoskooksi muodostui 71 275 yritystä. Otoksesta poistettiin 
lisäksi yritykset, joilta puuttui empiirisissä testeissä tarvittavia tietoja. Lopullisessa 
otoksessa on edellisten jälkeen 46 001 havaintoa. 

Muuttujat 


Analyyseissä käytetyt muuttujat on kuvattu taulukossa 1. Tutkimuksen keskeinen 
muuttuja on JAKSOTUSERAT, joka on laskettu käyttöpääoman muutoksesta ja pois- 
toista. Nettokäyttöpääoman muutos saatiin, kun vähennettiin 2021 nettokäyttöpää- 
omasta vuoden 2020 nettokäyttöpääoma. Nettokäyttöpääomaan sisällytettiin positii- 
visina erinä: varasto, myyntisaamiset, muut lyhytaikaiset saamiset. Sitä vähentämään 
huomioitiin ostovelat ja muut lyhytaikaiset velat. Poistoihin sisällytettiin myös ar- 
vonalennukset. JAKSOTUSERÄT ja kaikki muut jatkuvat muuttujat skaalattiin taseen 
loppusummalla, jotta analyysissä oli mahdollista vertailla toisiinsa eri kokoisia yhti- 
Öitä. 


Taulukko 1. Muuttujamäärittelyt 


Nimi Selite 

JAKSOTUSERÄT Tilikauden jaksotuserät / Taseen loppusumma1) 

BIG4 Binäärimuuttuja: O, jos yrityksen tilintarkastaja ei ole BIG4 ja 1, jos yrityksen tilintarkas- 
taja on BIG tarkastaja 

VEROTAPPIO Binäärimuuttuja: =0, jos yrityksellä ei ole verotuksessa vähennettäviä tappioita ja 
=1muutoin. 

CFO Operatiivinen kassavirta/Taseen loppusumma 

NEGCFO Binäärimuuttuja: 0, jos CFO20; ja 1, jos CFO<0 

VELKAANTUNEISUUS Pitkäaikaiset velat / Taseen loppusumma 

LNTASE Luonnollinen logaritmi taseen loppusummasta 

KASVU Liikevaihdon suhteellinen muutos 

SYKLI Liiketoimintasykli = Liikevaihto/Taseen loppusumma 


1) Jaksotuserät = AVarasto + AMyyntisaamiset + AMuut lyhytaikaiset saamiset — AOstovelat — AMuut lyhytaikaiset 
velat — Poistot ja arvonalennukset 


Tutkimuksen selittävät hypoteesimuuttujat ovat tilintarkastuksen laatua mittaava 
BIG4 ja verokannustinta mittaava VEROTAPPIO. BIG4 muuttuja saa arvon 1, mikäli 
yhtiön tilintarkastaja kuuluu nk. Big4-yhtiöihin ja on o muutoin. VEROTA PPIO saa 
arvon 1, mikäli yhtiöllä on verotuksessa vähennettäviä tappioita (päättyneen tai sitä 
edeltävän tilikauden kirjanpidollinen tulos on negatiivinen, mahdolliset aiemmat ve- 
rotappiot jätämme huomiotta) ja on o muutoin. 

Ehdollisen konservatismin mallin keskeisiä muuttujia ovat operatiivinen kassavir- 
ta (CFO) sekä binäärimuuttuja negatiiviselle kassavirralle (NEGCFO). Malliin sisälly- 
tetään samat maakohtaiseen tutkimukseen soveltuvat kontrollimuuttujat kuin aiem- 
massa Peek ym. (2010) tutkimuksessa, jonka mallin valintaa seuraamme muutoinkin. 
Kontrollimuuttujiamme ovat yrityksen koko, velkaantuneisuus, kasvu ja liiketoimin- 
tasykli. Yrityksen koko (LNTASE) on luonnollinen logaritmi taseen loppusummasta, 
velkaantuneisuus (VELKAANTUNEISUUS) on pitkäaikaisten velkojen suhteellinen 
osuus taseen loppusummasta, kasvu (KASVU) on määritelty liikevaihdon suhteellise- 

na muutoksena ja liiketoimintasykli (SYKLI) on määritelty liikevaihdon ja taseen lop- 
pusumman suhteena. Myös muissa ehdollista konservatismia käsittelevissä tutkimuk- 
sissa on käytetty saman tyyppisiä kontrollimuuttujia. Esimerkiksi Cano-Rodriguez 
(2010) käyttää kontrollimuuttujina kokoa, velkaantuneisuutta ja kasvua. 


Menetelmät 


Ennen hypoteesien testaamista teemme aineistomme muuttujille t-testit (binääristen) 
hypoteesimuuttujien suhteen. Taulukoissa 2 ja 3 on esitetty osa-aineistojen BIG4 ja 
ei-BIG4 (taulukko 2) sekä VEROTAPPIO ja ei-VEROTAPPIO (taulukko 3) keskiarvot 
ja keskiarvoerojen t-testit. Tämän jälkeen aineiston muuttujille on tehty korrelaatio- 
matriisi (taulukko 4). Hypoteesin testaamiseen on käytetty samankaltaista regressio- 
mallia kuin Peek ym. (2010) tutkimuksessa. Malli pohjaa periaatteeltaan Basun (1997) 
ja Ball ja Shivakumarin (2005) ehdollisen konservatismin malleihin. Mallin ideana 
on testata omistajien tulevien odotusten oikea-aikaisuutta nykyisten kassavirtojen 
perustella. Tässä yksityisille yrityksille kehitellyssä mallissa omistajien odotuksia tar- 
kastellaan tilinpäätöksen tuottaman informaation (jaksotuserien suhteellinen mää- 
rä) riippuvuutta hyvistä ja huonoista uutisista (positiiviset ja negatiiviset kassavirrat). 
Regressioyhtälö on esitetty kaavassa 1. 


JAKSOTUSERAT, (1) 
= Bo + B, CFO, + B2NEGCFO, + B3NEGCFO, x CFO, 


K 
+ 2 V x (Bok + Bx CFO; + Bzr NEGCFO; + B2,NEGCFO, x CFO,) 
k=1 


Tulokset 


Keskiarvotestit 


Taulukossa 2 on vertailtu osa-aineistojen (Bigg ja ei-Big4) keskiarvoja. Taulukosta 
nähdään, että melkein kaikkien muuttujien keskiarvot poikkeavat toisistaan 99 % 
merkitsevyystasolla. Big4-asiakkaat ovat ei-Big4-asiakkaisiin verrattuna suurempia 
taseen loppusummaltaan, niillä on enemmän tappioita verotuksessa, ne ovat velkaan- 
tuneempia ja negatiivisen kassavirran osuus on niillä suurempi. Big4-asiakkailla on 
pienempi operatiivinen kassavirta, pienempi operatiivisen syklin mittarin arvo ja 
niillä on vähäisempi kasvu kuin ei-Big4-asiakkailla. Jaksotuserien määrässä ei ole 
merkitseviä eroja Big4- ja ei-Big4-asiakkaiden välillä. 

Taulukko 2. Kuvailevat tunnusluvut BIG4 tarkastajan mukaan. T-testi keskiarvoeroille (n = 46 001) 


BIG4=0 (n=37981) BIG4=1 (n=8020) 
Keskiarvo Keskihajonta Keskiarvo Keskihajonta t p 
JAKSOTUSERÄT -.034 189 -.036 174 80 429 
CFO 119 155 .092 162 13.90 <.001 
NEGCFO 131 338 173 378 -10.50 <.001 
VELKAANTUNEISUUS 178 178 189 .255 -3.65 <.001 
LNTASE 6.378 6.377 7.699 1.520 -85.20 <.001 
KASVU 180 180 136 474 6.70 <.001 
SYKLI 1.935 1.935 1.775 1.413 9.25 <.001 
VEROTAPPIO 291 454 320 466 -5.05 <.001 


Muuttujakuvaukset taulukossa 1 


Taulukossa 3 on testeissä käytettyjen muuttujien keskiarvoja vertailtu sen mukaan, 
onko yrityksillä verotuksessa vähennettäviä tappioita. Verotappioita omaavat yhtiöt 
ovat pienempiä taseen loppusumman, jaksotuserien absoluuttisen arvon, syklisyyttä 
kuvaavan mittarin arvon ja kassavirran osalta verrattuna yhtiöihin, joilla ei ole vero- 
tappioita. Verotappioilla omaavilla yhtiöillä on enemmän negatiivista kassavirtaa ja 
ne ovat enemmän velkaantuneita. Kasvun osalta vertailuryhmien välillä ei ole tilas- 
tollisesti merkitseviä eroja keskiarvoissa. 


Taulukko 3. Kuvailevat tunnusluvut VEROTAPPION mukaan. T-testi keskiarvoeroille (n = 46 001) 


VEROTAPPIO=0 VEROTAPPIO=1 
(n=32363) (n=13638) 
Keskiarvo Keskihajonta Keskiarvo Keskihajonta t p 
JAKSOTUSERÄT -.003 160 -107 .223 56.15 <.001 
CFO 133 145 .069 172 41.50 <.001 
NEGCFO .090 .285 .252 434 -47.20 <.001 
VELKAANTUNEISUUS 142 201 271 .284 -54.85 <.001 
LNTASE 6.708 1.312 6.371 1.432 24.45 <.001 
KASVU AT2 489 174 662 -.30 182 
SYKLI 1.841 1.323 2.065 1.576 -15.70 <.001 
BIG4 169 314 188 391 -5.05 <.001 


Muuttujakuvaukset taulukossa 1 


Korrelaatiot 


Taulukossa 4 on esitetty tutkimuksessa kaytettyjen muuttujien korrelaatiokertoimet. 
Jaksotuserillä ja operatiivisella kassavirralla on voimakas negatiivinen korrelaatio 
(-0,574). Tämä johtuu siitä, että jaksotuserät, erityisesti käyttöpääoman muutos, ta- 
saa kassavirrassa tapahtuvia muutoksia (Dechow ym. 1994). Jaksotuserät korreloivat 
myös negatiivisen kassavirran (0,278), velkaantuneisuuden (-0,138), taseen loppusum- 

man (0,084), kasvun (0,200), syklin (-0,046) ja verotappion (-0,253) kanssa. Big4 ja 
verotappion välinen korrelaatiokerroin on 0,023. 


Taulukko 4. Korrelaatiomatriisi. Pearsonin korrelaatiokertoimet ja 95 % merkitsevyystasot. (n = 46 001) 


Variables (1) (2) (3) (4) (5) (6) (7) (8) (9) 
(1) JAKSOTUSERAT 1.000 

(2) CFO -0.574* — 1.000 

(3) NEGCFO 0.278* -0.580* — 1.000 

(4) VELKAANTUNEISUUS — -0.138* -0.148* —0.167* 1.000 

(5) LNTASE 0.084* — -0.117* — 0.024* — 0.071* — 1.000 

(6) KASVU 0.200* -0.016* 0.046* —0.035* 0.016* 1.000 

(7) SYKLI -0.046* 0.058* 0.007 -0.162* -0.356* 0.119" 1.000 

(8) BIG4 -0.004 -0.065* 0.047* —0.017* —0.369* -0.031* -0.043* — 1.000 

(9) VEROTAPPIO -0.253* -0.190* —0.215* —0.248* -0.113 0.001 —0.073* —0.023* — 1.000 


* p<0.05, Muuttujakuvaukset taulukossa 1 


Regressioanalyysit 


Taulukossa 5 on esitetty regressiomallin (1) tulokset koko aineistolle. Sarakkeessa 1 
on esitetty perusmalli ilman kontrollimuuttujia ja sarakkeessa 2 kontrollimuuttujat 
on lisätty malliin. Taulukon 5 sarakkeesta 2 nähdään, että CFO:n kerroin (-0,687; p 
< 0,001) on negatiivinen ja interaktiomuuttujan CFOxNEGCFO:n kerroin (0,084; p 
< 0,001) on positiivinen ja tilastollisesti merkitsevä. Merkitsevä interaktiomuuttujan 
kerroin tarkoittaa, että kassavirran yhteys jaksotuseriin eroaa negatiivisen ja positii- 
visen kassavirran yrityksillä. Esimerkiksi sarakkeessa 2 kerroin (-0,687) tarkoittaa, 
että kassavirtojen ollessa positiivinen, kassavirran yhden yksikön kasvu lisää jakso- 
tuserien määrää 0,687 yksiköllä (määritelmän mukaan jaksotuserät ovat keskimäärin 
negatiiviset ja harkinnanvaraisten erien lisääminen kasvattaa jaksotuserien itseisar- 
voa). Negatiivisen kassavirran yrityksillä vastaava kerroin on -0,603 (-0,687 + 0,084). 
Negatiivisen kassavirran yrityksillä kassavirran kasvun yhteys jaksotuseriin on siten 
pienempi. Nämä koko aineistolle tehtyjen testien kertoimet ovat odotetun mukaisia ja 
antavat empiiristä tukea hypoteesille H1, jonka mukaan pk-yrityksissä on havaittavis- 
sa ehdollista konservatismia. 

Taulukko 5. OLS regressio koko aineistolle. Regressiokertoimet ja (p-arvot). Perusmalli 
ilman kontrollimuuttujia (sarake 1) ja malli kontrollimuuttujilla (sarake 2). (n = 46 001) 


(1) (2) 


JAKSOTUSERÄT JAKSOTUSERÄT 
CFO ~746*** mT 
(<.001) (<.001) 
NEGCFO -.044*** -036*** 
(<.001) (<.001) 
CFOxNEGCFO .009"** 084** 
(<.001) (<.001) 
CFOxVELKAANTUNEISUUS -.001** 
(.030) 
CFOxNEGCFOxVELKAANTUNEISUUS 000 
(699) 
CFOxLNTASE -.009*** 
(<.001) 
CFOxNEGCFOxLNTASE -.002 
(573) 
CFOxKASVU 000** 
(.016) 
CFOxNEGCFOxKASVU 000** 
(.012) 
CFOXxSYKLI .000* 
(063) 
CFOxNEGCFOxSYKLI 000** 
(.014) 
Vakio 058*** 058*** 
(<.001) (<.001) 
n 46001 46001 
R2 335 338 


Muuttujakuvaukset taulukossa 1 
*** 0<.01, ** p<.05, * p<.1 


Taulukossa 6 esitetään empiiriset tulokset koskien hypoteesia 2, jonka mukaan ti- 
lintarkastuksen laadulla on yhteys ehdolliseen konservatismiin. Muuttujien CFO ja 
NEGCTO kertoimet ovat samankaltaisia ei-Big4- ja Big4-ryhmissä. Positiivisen kas- 
savirran yhteys jaksotuseriin on suurempi ei-Big4 yrityksillä (-0,708 vs. -0,580). Ha- 
vaittu ero kertoimissa on tilastollisesti merkitsevä (Chi? = 9,51; p = 0,002). Interaktio- 
muuttujan CFOxNEGCFO regressiokerroin on itseisarvoltaan suurempi (0,175; p < 
0,001) Big4-ryhmän yrityksillä kuin ei-Big4-ryhmässä (0,151; p < 0,001). Molemmissa 
ryhmissä kerroin on positiivinen. Interaktiomuuttujan regressiokerroin ei eroa mer- 
kitsevästi ryhmien välillä (Chi? = 0,03; p = 0,853), joten emme saa empiiristä tukea 
hypoteesille 2, jonka mukaan ehdollisen konservatismin ja tilintarkastuksen laadun 
välillä olisi yhteys. 

Taulukko 6. PNS regressio BIG4 ja ei-BIG4 tarkastetuille yhtiöille. Chi2 testi 
kertoimien erolle. Regressiokertoimet ja (p-arvot). (n = 46 001) 


BIG4 Chi2 
EI KYLLÄ (p) 
CFO -.708*** -.580*** 9.51*** 
(<.001) (<.001) (.002) 
NEGCFO -.044*** -.016*** 16.66 
(<.001) (.003) (<.001) 
CFOxNEGCFO 151*** 4758 0.03 
(<.001) (<.001) (853) 
CFOxVELKAANTUNEISUUS -.001* -.070*** 
(.053) (<.001) 
CFOxNEGCFOxVELKAANTUNEISUUS .000 .068*** 
(.260) (<.001) 
CFOxLNTASE -.008*** -.011*** 
(<.001) (<.001) 
CFOxNEGCFOxLNTASE -.020*** -.008* 
(<.001) (094) 
CFOxKASVU .000** .003 
(.022) (301) 
CFOxNEGCFOxKASVU 000* -.004 
(.080) (184) 
CFOXxSYKLI .000 000 
(113) (.327) 
CFOxNEGCFOxSYKLI -.001*** -.001 
(<.001) (.250) 
Vakio 063*** 033*** 
(<.001) (<.001) 
n 37981 8020 
R2 339 359 


Muuttujakuvaukset taulukossa 1 
*** 0<.01, ** p<.05, *p<.1 


Taulukossa 7 esitetään empiiriset tulokset koskien hypoteesia 3, jonka mukaan ve- 
rokannustimen ja ehdollisen konservatismin välillä on yhteys. Molemmissa ryhmissä 
muuttujan CFO kertoimet (-0,648; p < 0,001; -0,823; p < 0,001) ovat negatiivisia ja ti- 
lastollisesti merkitseviä. Interaktiomuuttujan CFOxNEGCFO regressiokerroin on po- 
sitiivinen ja merkitsevä (0,075; p < 0,001) verotappio -ryhmässä, mutta negatiivinen ja 
merkitsevä ei verotappioita omaavassa ryhmässä (-0,428; p < 0,001). Chi? testi edellis- 
ten kerrointen erolle (38,94; p <0,001) on merkitsevä 99 % merkitsevyystasolla. Näin 
ollen hypoteesin 3 mukaan odotettavalle erolle saadaan empiiristä tukea vertailuryh- 
mien väliltä. Ei verotappioita omaavassa ryhmässä kassavirtojen ollessa negatiivinen, 
sen kasvu lisää voimakkaammin jaksotuserien määrää kuin positiivisen kassavirran 

tapauksessa. Ehdollisen konservatismin näkökulmasta voidaan sanoa, ettei huono- 
jen uutisten (negatiivisen kassavirran) yhteys raportointiin loivene, kun tarkastellaan 
pelkästään positiivista tulosta tekeviä yrityksiä. 


Taulukko 7. OLS regressiot erikseen verotappio ja ei-verotappiota yhtiöille. Chi2 
testi kertoimien erolle. Regressiokertoimet ja (p-arvot). (n = 46 001) 


VEROTAPPIO Chi2 
EI KYLLÄ (p) 
CFO --648*** -.823*** 19.02** 
(<.001) (<.001) (<.001) 
NEGCFO 003 ~.045*** 70.35°"" 
(.278) (<.001) (<.001) 
CFOxNEGCFO -.428*** 075*** 38.94*** 
(<.001) (<.001) (<.001) 
CFOxVELKAANTUNEISUUS -.304*** 000 
(<.001) (191) 
CFOxNEGCFOxVELKAANTUNEISUUS A60*** 000 
(<.001) (.873) 
CFOxLNTASE -.014*** -.003* 
(<.001) (.083) 
CFOxNEGCFOxLNTASE .032*** -.008** 
(<.001) (.045) 
CFOxKASVU .000** .001** 
(.038) (.027) 
CFOxNEGCFOxKASVU -.001 -.001** 
(.215) (.014) 
CFOxSYKLI .009*** 000 
(<.001) (.684) 
CFOxNEGCFOXSYKLI 024*** 000 
(<.001) (.581) 
Vakio 098*** -.037*** 
(<.001) (<.001) 
n 32363 13638 
R2 525 343 


Muuttujakuvaukset taulukossa 1 
*** p<.01, ** p<.05, * p<.7 

Pohdinta ja päätelmät 


Tämän tutkimuksen tavoitteena oli tarkastella suomalaisten ei-pörssilistautuneiden 
osakeyhtiöiden raportoinnin laatua mittaavaa niin sanottua ehdollista konservatis- 
mia. Tässä suomalaisten pienten ja keskisuurten osakeyhtiöiden ehdollista konserva- 
tismia käsitelleessä tutkimuksessa on lähtökohtana, että ehdollinen konservatismi so- 
veltuu raportoinnin laadun mittaamiseen otoksessa, jonka muodostavat suomalaiset 
pk-yritykset. Tutkimuksessa hyödynsimme Ball & Shivakumarin (2005) ehdollisen 
konservatismin operationalisointia pk-yritysten tarkastelussa. 

Tutkimuksen ensimmäinen hypoteesi, jonka mukaisesti tarkastelimme raportoin- 
nin hyvää laatua mittaavaa ehdollista konservatismia pk-yrityksissä, sai tukea em- 
piirisissä testeissä. Tulos tukee myös aikaisempaa tutkimusta siinä, että keskittynyt 
omistusrakenne, joka on tyypillistä pk-yrityksissä, vaikuttaa raportoinnin laatuun 
(kts. esim. Boubakri ym. 2005; Beuselinck & Manigart 2007). 

Tutkimuksen toisen hypoteesin mukaisesti tarkastelimme tilintarkastuksen laa- 
dun ja konservatismin välistä yhteyttä pk-yrityksissä. Tutkimustuloksemme osoit- 
tavat, että suurten ja pienten tilintarkastusyhteisöjen välillä ei näytä olevan eroa ti- 
lintarkastuksen laadun ja konservatismin välillä pk-yrityksissä. Tämä havainto on 
yhteneväinen aikaisemman kirjallisuuden suhteen siinä, että pienet tilintarkastus- 
asiakkaat saavat pieniltä tilintarkastusyhteisöiltä laadukasta tilintarkastuspalvelua 
(Louis 2005). 

Tutkimuksen kolmas hypoteesi tarkasteli verokannustimen yhteyttä ehdolliseen 
konservatismiin. Tutkimustuloksissamme näkyy ehdollinen konservatismi niissä 
yrityksissä, joilla on verotuksellisia tappiota. Sen sijaan se ei näy yrityksissä, joilla ei 
ole verotuksen tappioita. Vaihtoehtoinen tulkinta sille, että verotuksen tappiot vai- 
kuttavat ehdolliseen konservatismiin liittyy yrityksen kannattavuuden ja ehdollisen 
konservatismin mahdolliseen yhteyteen. Tappiollinen toiminta itsessään on omiaan 
synnyttämään omaisuuserien kulukirjauksia, koska määritelmällisesti omaisuuserät 
voivat olla merkittynä taseeseen ainoastaan silloin, jos niihin liittyy odotuksia posi- 
tiivisista tulevaisuuden kassavirroista. Tällaisten positiivisten kassavirtojen puuttu- 
misen tulisi synnyttää ehdollisen konservatismin mukainen kulukirjaus. Näin ollen 
yrityksen toiminnan tappiollisuus sellaisenaan voisi aiheuttaa tilanteen, jossa meno- 
jen kuluksi kirjaaminen nopeutuu suhteessa tuottojen kirjaamiseen tuloslaskelmaan 
aiheuttaen konservatiivista raportointia. 

Tutkimuksen tulokset tuottavat uutta tietoa suomalaisten pk-yritysten verokan- 
nustimien, tilintarkastuksen ja ehdollisen konservatismin välisistä yhteyksistä. Se 
myös nostaa esiin uusia kysymyksiä. Tämän tutkimuksen perusteella voidaan todeta, 
että ehdollista konservatismia esiintyy suomalaisissa pk-yrityksissä ja verokannusti- 
milla on vaikutusta sen esiintymiseen. Tilintarkastuksen laadun vaikutuksesta eh- 

dollisen konservatismin esiintymiseen pk-yrityksissä ei saada empiiristä tukea, mikä 
mielestämme voi johtua siitä, että tilintarkastuksen laatua ei voitane yksiselitteisesti 
mitata tilintarkastustoimiston koolla. 

Jatkotutkimuksissa olisi syytä pyrkiä analysoimaan tarkemmin liiketoiminnan 
tappiollisuuden ja ehdollisen konservatismin yhteyttä. Tässä tutkimuksessa hyö- 
dynnetyt raportoinnin laadun havaitsemiseen käytetyt ehdolliseen konservatismiin 
liittyvät testit ovat tutkimuskirjallisuudessa yleisesti hyväksyttyjä ja niitä pidetään 
luotettavina raportoinnin laatua kuvaavina testeinä. Kuitenkin on tärkeää huomata, 
että raportoinnin laatua voidaan testata myös muilla tavoin (Scott 2015). Siksi jatko- 
tutkimuksissa olisi paikallaan käyttää muitakin raportoinnin laadun mittareita. 

Artikkelin tarkoituksena on kuvata, miksi kansainväliset tilintarkastusstandardit 
(ISA-standardit) ovat tärkeitä tilintarkastuksen laadulle ja yhtenäisyydelle, ja miksi ne 
ovat haastavia soveltaa erityisesti pienten yhteisöjen tilintarkastuksessa. Lisäksi artik- 
kelissa kuvataan, miten ISA-standardeja sovelletaan ja noudatetaan Suomessa, sekä 
arvioidaan IAASB:n vuonna 2021 julkaiseman ISA for LCE -standardin luonnoksen 
perusteella, helpottaisiko uusi standardi pienten ja yksinkertaisten yhteisöjen tilintar- 
kastuksen standardeihin liittyvissä haasteissa. 

Riitta Laine ja Jarkko Raitio 
Johdanto 


Artikkelin tarkoituksena on kuvata, miksi kansainväliset tilintarkastusstandardit 
(ISA-standardit, International Standards on Auditing) ovat tärkeitä tilintarkastuksen 
laadulle ja yhtenäisyydelle, ja miksi ne ovat haastavia soveltaa erityisesti pienten yh- 
teisöjen tilintarkastuksessa. Lisäksi artikkelissa kuvataan, miten ISA-standardeja so- 
velletaan ja noudatetaan Suomessa, sekä arvioidaan IAASB:n (International Auditing 
and Assurance Standards Board) vuonna 2021 julkaiseman ISA for LCE -standardin 
(Less Complex Entities) luonnoksen perusteella, helpottaisiko uusi standardi pienten 
ja yksinkertaisten yhteisöjen tilintarkastuksen standardeihin liittyvissä haasteissa. 

Aihe on ajankohtainen ja tärkeä, sillä yksinkertaisten yhteisöjen tilintarkastukseen 
ei ole aiemmin ollut niiden tarpeisiin rakennettua omaa kansainvälistä tilintarkas- 
tusstandardia, ja nyt sellainen on rakenteilla. Suuri osa suomalaisista tilintarkastuk- 
sista voitaisiin arviomme mukaan suorittaa soveltaen uutta ISA for LCE -standardia. 
Lopullisen standardin arvioidaan olevan valmis joulukuussa 2023. 


Tilintarkastus tarvitsee standardeja 


Tilintarkastuksen tehtävä on lisätä yleistä luottamusta yhteisöjen ja säätiöiden tilin- 
päätösraportointia kohtaan.' Tilintarkastuksen arvo syntyy siitä, että tilintarkastettu 
tilinpäätös on luotettavampi kuin tilintarkastamaton tilinpäätös. Laaja tilintarkastus- 
velvollisuus lisää yleistä luottamusta tilinpäätöksiä ja niiden laatijoita kohtaan, mikä 
vähentää muiden toimijoiden tarvetta transaktiokustannusten pienentämiseen. 
Tilintarkastukseen kuuluu, että tilintarkastaja tarkastaa yhteisön tai säätiön kir- 
janpidon, tilinpäätöksen ja hallinnon (tilintarkastuslaki 18.9.2015/1141, TTL 3:1)”. 
Tarkastuksen perusteella hän antaa tilintarkastuskertomuksen, jonka antaakseen 
hänen tulee hankkia riittävästi tilintarkastusevidenssiä. Yhteiskunnallisen luotta- 
muksen kannalta on tärkeää, että tilintarkastus on laadukasta, riittävän yhtenäistä ja 
selkeiden yhteisten pelisääntöjen mukaan suoritettua. Suomessa tilintarkastuksen pe- 
lisääntöihin kuuluu, että se tehdään hyvää tilintarkastustapaa noudattaen (TTL 4:3.1). 
Tilintarkastuslainsäädäntö ohjaa tilintarkastuksen tekemistä hyvin vähän. Tar- 
kempi viitekehys ja ohjeistus tilintarkastukseen saadaankin kansainvälisistä tilintar- 
kastusstandardeista, joiden soveltaminen on keskeinen osa hyvän tilintarkastustavan 
mukaista tilintarkastusta (Suomen Tilintarkastajat). Läpinäkyvästi laaditut, yleisesti 


' Ks. laajemmin tilintarkastuksen roolista ja merkityksestä esim. Ittonen K. 2010. 


Hallinnon tarkastus kuuluu erityisesti suomalaiseen tilintarkastukseen. Ks. hallinnon tar- 
kastuksesta esim. Työ- ja elinkeinoministeriö 2018; Ruohonen J. 2020; Suomen Tilintarkastajat 
ry 2021 

hyväksytyt, laadukkaat ja tarkoituksenmukaiset tilintarkastusstandardit edistävät 
tilintarkastuksen laatua ja sitä kautta myös tilinpäätösraportoinnin laatua ja luotet- 
tavuutta. Standardien tarkoituksena on myös tehdä tilintarkastuksesta uskottavaa 
tilinpäätöksen käyttäjien ja muiden sidosryhmien silmissä, joilla ei itsellään ole mah- 
dollisuutta arvioida tilintarkastuksen laatua. Tästä syystä tilintarkastuksen yhtenäis- 
täminen ja ohjaaminen yleisesti hyväksytyillä ja tunnetuilla standardeilla on tärkeää. 
Standardit toimivat myös viitekehyksenä, jota vasten tilintarkastustyötä arvioidaan 
tilintarkastajien ulkoisessa laadunvalvonnassa. (Ks. esim. tilintarkastusdirektiivi 
2014/56/EU johdanto-osa 13.) 


Kansainväliset tilintarkastusstandardit 


Kansainvälisillä tilintarkastusstandardeilla tarkoitetaan kansainvälisen tilintarkas- 
tajaliitto IFAC:in (International Federation of Accountants) yhteydessä itsenäisenä 
toimivan IAASB:n? (International Auditing and Assurance Standards Board) laatimia 
ISA-standardeja (International Standards on Auditing). [AASB palvelee yleistä etua 
laatimalla korkealaatuisia kansainvälisiä standardeja tilintarkastukseen, laadunhal- 
lintaan, muihin tilintarkastajan tekemiin tarkastuksiin ja palveluihin. IAASB seuraa 
standardeja laatiessaan tarkasti määriteltyä toimintatapaa (due process). Laatimisessa 
on mukana laaja joukko sidosryhmien edustajia myös tilintarkastusalan ulkopuolelta, 
mikä lisää standardien yleistä hyväksyttävyyttä ja sitoutumista. (LAASBa) 
ISA-standardit luovat tilintarkastukselle viitekehyksen, jonka tavoitteena on laa- 
dukas ja yhtenäinen tarkastus. Tilintarkastusstandardien tarkoituksena ei kuitenkaan 
ole tehdä kaikista tilintarkastuksista täysin samanlaisia. Ne ovat periaatelähtöisiä, 
mikä sekä sallii että edellyttää niiden soveltamista tilanteeseen sopivalla tavalla am- 
matillista harkintaa käyttäen. (IFAC 2012.) ISA-standardit on kirjoitettu tilintarkasta- 
jan suorittamaa tilinpäätöksen tarkastusta varten (ISA 200.2) ottamatta kantaa tilin- 
päätöksen laatijan yhteisömuotoon, kokoon tai sen toiminnan luonteeseen, laajuuteen 
tai monimutkaisuuteen. Yksi tilintarkastuksen ja ISA-standardien tärkeimmistä ylei- 
sistä periaatteista on kohtuullinen varmuus. Tilintarkastajan on hankittava kohtuul- 
linen varmuus siitä, ettei tilinpäätöksessä ole väärinkäytöksestä tai virheestä johtu- 


* TAASB:n Terms of Reference 1.0: “IFAC Board has established the International Auditing and 
Assurance Standards Board (IAASB) to function as an independent standard-setting body under 
the auspices of IFAC and subject to the oversight of the Public Interest Oversight Board (PIOB).” 


+ IAASB Terms of Reference 4.0: “The IAASB has 18 members comprising practitioners and 
non-practitioners, of whom no more than nine shall be practitioners and no less than three 
shall be public members. A public member is an individual who satisfies the requirements of a 
non-practitioner and is also expected to reflect, and is seen to reflect, the wider public interest. Not 
all non-practitioners are therefore eligible to be public members. The three public members may 
be members of IFAC Member Bodies.” 

vaa olennaista virheellisyyttä, jotta hän voi antaa lausunnon siitä, että tilinpäätös on 
kaikilta olennaisilta osiltaan laadittu sovellettavan tilinpäätösnormiston mukaisesti. 
(ISA 200.11(a).) Kohtuullinen varmuustaso on korkea, mutta ei kuitenkaan ehdoton 
(ISA 200.13). ISA-standardit on laadittu sillä ajatuksella, että niitä noudattamalla ja 
niihin sisältyvät vaatimukset täyttämällä tilintarkastajan on mahdollista saavuttaa 
kohtuullinen varmuus (ISA 200.3). Jokainen tilintarkastus on kuitenkin erilainen, jo- 
ten tilintarkastaja tarvitsee aina ammatillista harkintaa arvioidakseen, milloin koh- 
tuullinen varmuus on hänen mielestään saavutettu. 

Muita ISA-standardien tärkeitä periaatteita ovat muun muassa riskiperusteisuus 
ja olennaisuus. Tilintarkastajan pitää tunnistaa ja arvioida tilinpäätökseen liitty- 
vät olennaisen virheellisyyden riskit, jotta hän voi suunnitella ja tehdä tilintarkas- 
tuksen asianmukaisesti (ISA 315.11 uudistettu 2019), sekä soveltaa olennaisuuden 
käsitettä asianmukaisesti tilintarkastusta suunnitellessaan ja suorittaessaan (ISA 
320.8). Tilintarkastajan tulee myös suunnitella tilintarkastus siten, että se tulee 
suoritetuksi tehokkaasti (ISA 300.4). Sekä olennaisuuden soveltaminen että tar- 
kastuksen suuntaaminen tunnistettuihin riskeihin tehostavat tilintarkastusta. 


Standardien velvoittavuus Suomessa 


Suomessa voimassa oleva lainsäädäntö ei suoraan velvoita tilintarkastajia ISA-stan- 
dardien noudattamiseen. Tilintarkastuslain 3:3.1:ssä todetaan kansainvälisistä tilin- 
tarkastusstandardeista seuraavasti: 

Sen lisäksi, mitä tässä laissa ja sen nojalla annetuissa säädöksissä säädetään, 1 lu- 
vun 1 $:n 1 momentin 1 kohdassa tarkoitetussa tehtävässä on noudatettava tilinpää- 
tösten ja konsolidoitujen tilinpäätösten lakisääteisestä tilintarkastuksesta, direktiivien 
78/660/ETY ja 83/349/ETY muuttamisesta sekä neuvoston direktiivin 84/253/ETY 
kumoamisesta annetun Euroopan parlamentin ja neuvoston direktiivin 2006/43/EY 
26 artiklassa tarkoitettuja, unionissa sovellettaviksi hyväksyttyjä tilintarkastusstan- 
dardeja (kansainväliset tilintarkastusstandardit). 

Kyseinen säännös ei kuitenkaan ole voimassa, koska komissio ei ole hyväk- 
synyt siinä tarkoitettuja kansainvälisiä tilintarkastusstandardeja sovellettavaksi 
Euroopan unionissa (HE 70/2016: 27).° Vaikka ISA-standardit eivät ole suoraan 
velvoittavia, niin tilintarkastaja ei voi jättää niitä huomiotta, vaan ISA-standardeja 


* — Tilintarkastusvalvonta on nostanut kysymyksen ISA-standardien hyväksymisestä EU:ssa 


esiin vuonna 2021 (PRH 2021). “Auditing standards are not yet harmonized within the EU. Progress 
in guality could be driven by further integrating EU reguirements in common standards. The EU 
Commission should take the necessary steps to be able to adopt the international auditing standards 
(ISA) in accordance with Art. 26 of the Audit Directive. The existing system creates ununiformity 
within EU. EU Commission should find the ways how to proceed towards adoption of the ISA-stan- 
dards and other relevant international standards.” 

tulee soveltaa osana hyvää tilintarkastustapaa (HE 194/2006, 37; ks. kirjallisuu- 
desta esim. Horsmanheimo, Kaisanlahti & Steiner 2017, 101; Ruohonen 2020, 75). 

Suomen tilintarkastuslainsäädäntöä koskevan lainvalmisteluaineiston mukaan 
kansainväliset tilintarkastusalan standardit ovat keskeinen hyvän tilintarkastusta- 
van lähde. Vanhan tilintarkastuslain (459/2007) perustelujen mukaan tilintarkastus- 
standardin noudattamista arvioidaan osana hyvää tilintarkastustapaa siihen saakka, 
kun kyseinen tilintarkastusstandardi on hyväksytty komitologiamenettelyn mukai- 
sesti EU:ssa sovellettavaksi (HE 194/2006, 37). Kun tilintarkastuslakia (1141/2015) 
muutettiin vuonna 2016 (622/2016) EU:n tilintarkastusdirektiivin muutosdirektiivin 
(2014/56/EU) ja EU:n tilintarkastusasetuksen (537/2014) implementoimisen yhteydes- 
sä, lain perusteluissa todettiin edelleen, että kansainvälisiä tilintarkastusstandardeja 
(ISA-standardit) arvioidaan Suomessa osana hyvää tilintarkastustapaa (HE 70/2016, 
10). Tilintarkastuslakiin (TTL 3:3.2) otettiin myös nimenomainen säännös tilintar- 
kastusstandardien soveltamisesta tarkoituksenmukaisessa laajuudessa pienyritysten 
tilintarkastuksissa. Perusteluiden mukaan säännös perustuu tilintarkastusdirektiivin 
26 artiklan 5 kohtaan, jonka mukaan standardeja voidaan näissä tarkastuksissa so- 
veltaa suhteutettuna kyseisten yritysten toiminnan laajuuteen ja monimutkaisuuteen. 
Tarkoituksena on, että tilintarkastusstandardeja voidaan myös sen jälkeen, kun ne on 
unionissa hyväksytty sovellettavaksi, soveltaa joustavasti ottaen huomioon pienyri- 
tyksen toiminnan laajuus ja monimutkaisuus. (HE 70/2016, 26) 

Korkein hallinto-oikeus (KHO) otti ratkaisussaan (Muu päätös 583/2020) kannan, 
jonka mukaan ISA-standardien keskeisiä periaatteita tulee noudattaa osana hyvää ti- 
lintarkastustapaa, vaikka ISA-standardeja ei olekaan vielä hyväksytty EU:ssa. KHO:n 
mukaan: 

Kansainvälisiä tilintarkastusstandardien eli ISA-standardien sisältämien keskeis- 
ten periaatteiden noudattamista on kuitenkin pidettävä osana tilintarkastuslaissa 
säädettyä hyvää tilintarkastustapaa. Koska kysymys ei kuitenkaan ole lakiin verratta- 
vista suoraan sovellettavista oikeusohjeista, korkein hallinto-oikeus katsoo, että stan- 
dardeille ei voida antaa sellaista asemaa, että tilintarkastuslaissa tarkoitettujen seu- 
raamusten määrääminen voisi perustua yksinomaan näissä standardeissa esitettyjen 
yksityiskohtaisten vaatimusten noudattamisen arviointiin. 

KHO toisin sanoen naulasi ISA-standardien keskeiset periaatteet osaksi hyvää ti- 
lintarkastustapaa”. 

Modernin tilintarkastuksen yksi kulmakivistä on tilintarkastukseen kohdistuva 
valvonta (ks. esim. tilintarkastusdirektiivi 2014/56/EU johdanto-osa 17). Jotta ulkoi- 
nen tilintarkastusvalvonta voi olla ennakoitavaa ja yhdenmukaista, sillä tulee olla vii- 


€ —ISA-standardien soveltamiseen liittyvä korkeimman hallinto-oikeuden tulkinta keskeisistä 


periaatteista jättää kuitenkin tilaa tulkinnalle. Koska ISA-standardit eivät sisällä "keskeiset pe- 
riaatteet’ -nimisiä osioita, jää epäselväksi, mitä KHOn tarkoittamat ISA-standardien ‘keskeiset 
periaatteet" ovat. Katso myös Riistama 2021. 

tekehys, johon tehtyjä tilintarkastuksia peilataan. Patentti- ja rekisterihallituksessa 
(PRF) sijaitseva tilintarkastusvalvonta (TTL 7:1) ja ratkaisutoiminnassaan itsenäinen 
tilintarkastuslautakunta (TTL 7:4) valvovat tilintarkastajia. Tilintarkastusvalvonta ja 
tilintarkastuslautakunta käyttävät ratkaisuissaan ISA-standardeja yhtenä hyvän tilin- 
tarkastustavan lähteenä (ks. esim. Ruohonen 2020, 75). Lakisääteisiä tilintarkastuksia 
tekevän tilintarkastajan kohdalla hyvän tilintarkastustavan mukainen toiminta tulee 
arvioitavaksi laaduntarkastuksissa. Laaduntarkastusten lisäksi hyvän tilintarkastus- 
tavan mukaisuuden arviointi voi tulla arvioitavaksi esimerkiksi tilintarkastuslauta- 
kunnassa käsiteltävissä tutkintatapauksissa tai tuomioistuimissa tilintarkastajan va- 
hingonkorvausvastuuta arvioitaessa. 

Suomen Tilintarkastajat ry:llä on käytännössä suuri merkitys ISA-standardien so- 
veltamiselle Suomessa”. Suomen Tilintarkastajat ry on IFAC:n jäsenjärjestönä sitou- 
tunut edistämään ISA-standardien levittämistä, ja se tekee tätä työtä muun muassa 
kääntämällä kansainväliset tilintarkastusalan standardit suomen kielelle sekä laati- 
malla tilintarkastuskertomusmallit ja muut mallit ja ohjeet kansainvälisten standar- 
dien pohjalta, huomioiden kuitenkin suomalaisen lainsäädännön vaatimukset, sekä 
kouluttamalla ja ohjeistamalla tilintarkastajia standardien soveltamisessa. 


Standardeja sovelletaan tilintarkastuksessa 


Suomessa siis noudatetaan kansainvälisiä tilintarkastusstandardeja eli ISA-standar- 
deja. ISA-standardeja sovelletaan tilintarkastuksessa asiakkaaseen ja olosuhteisiin so- 
pivalla tavalla käyttäen ammatillista harkintaa. Asianmukainen soveltaminen edel- 
lyttää ISA-standardien ja asiakkaan tuntemusta sekä riittävää ammattitaitoa. 
Tilintarkastajalla on oltava käsitys koko standardin tekstistä voidakseen ymmärtää 
sen tavoitteet ja soveltaakseen vaatimuksia asianmukaisesti (ISA 200.19). ISA-standar- 
dit koostuvat johdannosta, tavoitteista, määritelmistä ja vaatimuksista. ISA-standar- 
din tavoite on tiiviisti ja yleisellä tasolla ilmaistu. Tavoitetta yksityiskohtaisemmissa 
vaatimuksissa käytetty sanamuoto on tyyliltään määräävä, kuten ”Tilintarkastajan 
on arvioitava...”. Jokaiseen ISA-standardiin liittyy myös soveltamista koskevaa ja 
muuta selittävää ohjeistusta. Soveltamisohjeistus on sanamuodoltaan ei-määräävää, 
kuten ”Tilintarkastaja saattaa katsoa tarpeelliseksi...”. (ISA 200.460.) 
Tilintarkastuksessa tulee noudattaa kaikkia kyseisen tilintarkastuksen kannal- 
ta relevantteja ISA-standardeja. Standardi on relevantti, kun se on voimassa ja sii- 
nä tarkoitetut olosuhteet vallitsevat. (ISA 200.18.) Tämä tarkoittaa esimerkiksi, että 
konsernitilinpäätöksen tilintarkastusta koskevaa standardia ei tarvitse noudattaa, jos 


7 Tilintarkastajarekisteriin merkityistä henkilötilintarkastajista yli 90 prosenttia on Suomen 


Tilintarkastajat ry:n jäseniä. 

konsernitilinpäätöstä ei ole, tai että tiimin kommunikaatiota koskevia vaatimuksia ei 
tarvitse noudattaa, jos tilintarkastaja tekee tilintarkastuksen yksin. 

Standardeissa on myös ehdollisia vaatimuksia, joita pitää noudattaa vain tilantees- 
sa, jossa ehdot täyttyvät (ISA 200.22(b)). Tilintarkastaja voi poikkeuksellisissa olosuh- 
teissa poiketa relevantista vaatimuksesta, jonka ehto täyttyy. Tällöin hänen pitää suo- 
rittaa vaihtoehtoisia toimenpiteitä saavuttaakseen standardin tavoitteen. (ISA 200.23.) 

ISA-standardit on tarkoitettu niin suurten ja monimutkaisten kuin pienten ja yk- 
sinkertaistenkin yhteisöjen tilintarkastukseen. Standardien ja niiden sisältämien vaa- 
timusten skaalaaminen (scalability) tai suhteellinen soveltaminen (proportionate app- 
lication) tarkoittaa vaatimusten soveltamista tarkastettavan yhteisön kokoon, mutta 
myös sen monimutkaisuuteen sopivalla tavalla. Helpottaakseen soveltamista pienten 
ja yksinkertaisten yhteisöjen tilintarkastuksessa IAASB on sisällyttänyt standardien 
soveltamista koskevaan ja muuhun selittävään ohjeistukseen ”Erityisesti pienissä yh- 
teisöissä huomioon otettavia seikkoja”. Tällaiset seikat on koottu ensisijaisesti ajatel- 
len listaamattomia yhteisöjä. (ISA 200.A65b ja A66.) Tällaiset soveltamisohjeet eivät 
poista tilintarkastajalta velvollisuutta noudattaa vaatimuksia, mutta voivat auttaa so- 
veltamaan niitä pienen yhteisön tilintarkastuksessa. 

Viimeisimmissä standardiuudistuksissa ja niistä johtuvissa seurannaismuutoksis- 
sa muihin ISA-standardeihin ”Erityisesti pienissä yhteisöissä huomioon otettavat sei- 
kat” on korvattu “Skaalautuvuuteen liittyvillä seikoilla”. Painotus muutettiin yhteisön 
koosta sen monimutkaisuuteen. Skaalautuvuuteen liittyvät seikat havainnollistavat 
standardin vaatimusten soveltamista kaikkiin yhteisöihin riippumatta siitä, ovatko 
ne luonteeltaan ja olosuhteiltaan yksinkertaisempia vai monimutkaisempia. (ISA 200. 
A65a.) Vaikka yhteisön koko saattaa olla viite sen monimutkaisuudesta, jotkut pienet 
yhteisöt saattavat olla monimutkaisia ja suuret yksinkertaisia (ISA 315.9 uudistettu 
2019), kun asiaa tarkastellaan tilintarkastuksen näkökulmasta. 

IFAC on yhdessä SME-komiteansa (nykyään SME Advisory Group) laatinut oppaan 
Guide to Using ISAs in the Audits of Small- and Medium-Sized Entities, jonka ST-Aka- 
temia Oy on julkaissut suomeksi nimellä ISA-standardien soveltaminen pk-yhteisö- 
jen tilintarkastuksessa. Oppaan tarkoituksena on auttaa tilintarkastajia soveltamaan 
ISA-standardeja pk-yhteisdjen® tilintarkastuksessa. Se sisältää käytännönläheistä oh- 
jeistusta ja esimerkkejä. Oppaan lukeminen ei yksin riitä, vaan tilintarkastajan on 
tunnettava ISA-standardit, joihin se perustuu. (ST-Akatemia 2018.) 

Standardit jättävät paljon tilaa tilintarkastajan ammatilliselle harkinnalle ja am- 
mattitaidolle. Runsaista vaatimuksista ja soveltamisohjeista huolimatta standardeissa 


8 Tässä artikkelissa käytetään etuliitettä ”pk” tarkoittamaan pieniä ja keskisuuria yhteisöjä, ti- 
y P P J y ) 


lintarkastusta tai tilintarkastajia, joiden asiakaskunta koostuu pk-yhteisöistä. Kansainvälisessä 
keskustelussa käytetään termiä SME tai SMP riippuen siitä, puhutaanko yhteisöistä (Small- and 
Medium-Sized Entities) vai tilintarkastajista (Practitioners). Pk-yhteisöihin saatetaan tässä artik- 
kelissa lukea myös yksinkertaiset yhteisöt. Välillä ne mainitaan erikseen. 

ei määrätä yksityiskohtaisesti siitä, miten kukin luku tai tieto tilinpäätöksessä pitäisi 
tarkastaa. Yksittäisten tarkastustoimenpiteiden luonne, ajoitus ja laajuus suunnitel- 
laan jokaisessa tilintarkastuksessa erikseen huomioiden muun muassa tilintarkasta- 
jan tunnistamat riskit, olennaisuus ja olosuhteet. Mitä yksinkertaisempi asiakas ja 
liiketoiminta on kyseessä, sitä vähemmän tilinpäätökseen yleensä liittyy virheellisyy- 
den riskejä. Alhainen riskitaso mahdollistaa korkeampien olennaisuusrajojen käyttä- 
misen. Alhaiset riskit ja korkeammat olennaisuusrajat johtavat siihen, että tarkastus 
voi olla suppeampaa. 

Koska kansainvälisten standardien noudattaminen ei ole Suomessa lain mukaan 
pakollista, vaan tapahtuu osana hyvää tilintarkastustapaa, tilintarkastajien suhtau- 
tuminen niitä kohtaan vaihtelee. Suomen Tilintarkastajat ry toteutti marras-joulu- 
kuussa 2019 jäsenkyselyn, jossa esitettiin väittämiä ISA-standardeihin liittyen. Yksi 
väitteistä oli, että ISA-standardeja pitää noudattaa osana hyvää tilintarkastustapaa. 
Vastaajista 73 prosenttia oli täysin tai jokseenkin samaa mieltä siitä, että ISA-stan- 
dardeja pitää noudattaa osana hyvää tilintarkastustapaa. Vastaajista 24 prosenttia oli 
väitteestä täysin tai jokseenkin eri mieltä. (Suomen Tilintarkastajat 2019.) 

ISA-standardien mukaan tilintarkastaja saa tilintarkastuskertomuksessa sanoa 
suorittaneensa tilintarkastuksen ISA-standardien mukaisesti vain, jos hän on nou- 
dattanut niitä kaikkia asianmukaisesti niin kuin IAASB on tarkoittanut (ISA 200.20). 


Soveltaminen on haasteellista erityisesti pienten ja 
yksinkertaisten yhteisöjen tilintarkastuksessa 


Vaikka ISA-standardit on pyritty laatimaan periaatelähtöisiksi ja niiden soveltuvuut- 
ta eri kokoisten ja eri muotoisten yhteisöjen tilintarkastukseen on edellä kuvatuilla 
tavoilla pyritty helpottamaan, on niiden soveltaminen erityisesti pienten ja yksinker- 
taisten yhteisöjen tilintarkastuksessa osoittautunut haasteelliseksi (Työ- ja elinkein- 
oministeriö 2020, 18). Tämä johtuu muun muassa siitä, että ISA-standardit on laadit- 
tu suuryritysten tilintarkastuksen ja isojen tarkastustiimien lähtökohdista. Ne myös 
kehittyvät listayhtiöiden ja muiden yleisen edun kannalta merkittävien yhteisöjen toi- 
mintaympäristön muuttuessa ja sääntelyn tiukentuessa yhä raskaammiksi ja moni- 
mutkaisemmiksi. Tämä on johtanut siihen, että standardeja on viime vuosien uudis- 
tuksissa skaalattu ennemminkin ylöspäin kuin alaspäin, ja niistä on paikka paikoin 
tullut jopa ylisäädeltyjä (over-engineered) yksinkertaisten yhteisöjen tilintarkastuksen 
näkökulmasta. Esimerkki tästä on vuonna 2019 uudistettu kirjanpidollisten arvioi- 
den tarkastusta koskeva ISA 540 -standardi, joka uudistettiin rahoitusinstrumentte- 
ja koskevan uuden IFRS 9 -standardin vuoksi. Standardien kehittämiseen ja uusien 
standardien laatimiseen kohdistuu jatkossakin paineita erityisesti yleisen edun näkö- 

kulmasta, kun markkinat muuttuvat ja valvontaympäristö tiukentuu. (Accountancy 
Europe 2018.) 

Myös pk-sektorilla on suuri merkitys yhteiskunnassa. Valtaosa tilintarkastuksis- 
ta globaalisti kohdistuu pienempiin yhteisöihin, ja pk-sektorin tilintarkastuksella on 
yleistä yhteiskunnallista luottamusta rakentava vaikutus. Pk-tilintarkastuksen sään- 
telyllä pitäisi luoda sille suotuisat olosuhteet toimia tehokkaasti, mutta samalla laa- 
dukkaasti ja standardeja noudattaen. (Accountancy Europe 2018). 

Monen ISA-standardin vaatimuksen soveltaminen pieneen omistajayrittäjäyh- 
tiöön, asunto-osakeyhtiöön tai non-profit-periaatteella toimivaan organisaatioon 
vaatii ylimääräistä soveltamistaitoa. Soveltamisesta tekee haasteellista muun muassa 
yksityiskohtaisten vaatimusten ja soveltamisohjeistuksen runsaus sekä hankalat il- 
maisut ja lauserakenteet. Myös pienen ja yksinkertaisen yhteisön tilintarkastajan pitää 
tuntea koko standarditeksti ja osata soveltaa sitä asianmukaisesti voidakseen tehdä te- 
hokkaan tilintarkastuksen. Hänen on muun muassa tunnettava yksityiskohtaisetkin 
standardien vaatimukset riskienarvioinnista siitä huolimatta, että pienen yhteisön ris- 
kiarviointi on yleensä yksinkertaista — riskit ovat helposti tunnistettavissa, vähäiset ja 
matalat, ja kohtuullisen varmuuden hankkimiseksi tarvittavat tilintarkastustoimen- 
piteet ovat usein yksinkertaisia. Pienemmissä tilintarkastuksissa ei ole mahdollista tai 
järkevää käyttää aikaa niin paljon, että kaikkien relevanttien standardien relevantit 
vaatimukset voitaisiin pilkulleen täyttää. Tilintarkastuksen pitäisi olla tehokasta, ja 
tilinpäätöksen käyttäjien siitä saama hyöty on suhteutettava hintaan. (Accountancy 
Europe 2018; Laine 20212.) 

Standardien sisältämien vaatimusten runsauden ja yksityiskohtaisuuden on huo- 
mattu johtavan toisinaan myös siihen, että tilintarkastaja keskittyy ennemminkin 
standardien noudattamisen varmistamiseen (compliance-with-the-standards ap- 
proach tai checklist approach) kuin ammatillisen harkinnan käyttämiseen siten, että 
suorittaisi asianmukaiset toimenpiteet kyseisissä olosuhteissa kohtuullisen varmuu- 
den saavuttamiseksi (IAASB 20194). 


Monessa maassa on ratkottu haasteita kansallisesti 


ISA-standardit on otettu käyttöön 127 maassa, sisältäen muun muassa kaikki EU- 
maat (IFAC 2019b). Myös haasteet ISA-standardien soveltamisessa pk-tilintarkastuk- 
seen ovat kansainvälisiä. Haasteisiin on eri maissa vastattu muun muassa laatimalla 
kansallisia standardeja tai soveltamisohjeita pienten yhteisöjen tilintarkastukseen, 
siirtymällä tarkastustapoihin, jotka tuottavat alemman varmuuden kuin tilintarkas- 
tus (kuten yleisluonteinen tarkastus), tai nostamalla tilintarkastajan valitsemisvelvol- 
lisuuden lakisääteisiä rajoja. (Accountancy Europe 2018.) 

Euroopan Tilintarkastajaliitto Accountancy Europe julkaisi huhtikuussa 2018 kes- 
kustelupaperin Simplifying auditing standards for small or non-complex entities, jossa 
se käsitteli pk-tilintarkastuksen haasteita ISA-standardeihin liittyen ja erilaisia ratkai- 
suvaihtoehtoja haasteisiin. Paperin liitteenä julkaistiin selvitys siitä, miten haasteisiin 
on vastattu Accountancy Europen 31 jäsenmaassa. Kymmenessä jäsenmaassa oli an- 
nettu tai oltiin antamassa kansallista ohjeistusta standardien suhteellisesta soveltami- 
sesta ja kymmenessä maassa oli laadittu soveltamista helpottavia työkaluja. Ranskassa 
ja Belgiassa pienimpien yhteisöjen tilintarkastukseen on laadittu oma standardinsa. 
Moni maa, kuten Tanska ja Ruotsi, on nostanut tilintarkastuksen lakisääteisiä rajoja 
2000-luvulla. (Accountancy Europe 2018; Accountancy Europe 2021; IAASB 20194.) 
Joissain maissa pienemmille yhteisöille on säädetty jostain muusta tarkastuksesta 
kuin tilintarkastuksesta. Esimerkiksi Tanskassa pienemmät yhteisöt voivat teettää ti- 
lintarkastuksen sijasta joko alemman varmuuden antavan yleisluonteisen tarkastuk- 
sen tai Tanskassa kehitetyn laajennetun yleisluonteisen tarkastuksen (Lau 2019.) 

Pohjoismainen tilintarkastajaliitto Nordiska Revisorsförbundet (NRF) laati pienten 
yhteisöjen tilintarkastukseen oman standardin Standard for Audit of Small Entities 
(SASE), jota ei kuitenkaan otettu käyttöön. NRF:n SASE-hanke herätti laajaa kansain- 
välistä kiinnostusta ja sai myös IAASB:n pohtimaan pienen yhteisön tilintarkastuk- 
sen kehittämistarpeita (Sviili 2016). 

Suomessa standardien soveltamista pyrittiin tilintarkastuslain muutoksen yh- 
teydessä helpottamaan sallimalla soveltaminen tarkoituksenmukaisessa laajuudessa 
(TTL 3:3.2). Suomen Tilintarkastajat ry on laatinut jäsentensä käyttöön tilintarkas- 
tuksen työkirjan, STanssin. STanssissa on huomioitu ne ISA-standardien vaatimukset 
ja asiat, jotka sen laatijat katsovat keskeisimmiksi hyvän tilintarkastustavan noudat- 
tamisen näkökulmasta. 


Soveltamishaasteisiin tarvitaan kansainvälinen ratkaisu 


Edellä mainitut moninaiset kansalliset ratkaisut pk-tilintarkastuksen suhteen kerto- 
vat siitä, että ISA-standardit eivät sovellu hyvin pienten yhteisöjen tilintarkastukseen. 
Vaikka kansallinen ohjeistus helpottaa tilannetta näissä maissa, poikkeaminen yhtei- 
sistä kansainvälisistä standardeista vähentää tilintarkastuksen kansainvälistä vertai- 
lukelpoisuutta ja saattaa vääristää kilpailua ja heikentää yhteisten standardien mer- 
kitystä ja sitä kautta vähentää sidosryhmien luottamusta tilintarkastukseen. (IFAC 
2012.) 

Luottamuksen ja yhtenäisyyden säilyttämiseksi pienten ja yksinkertaisten yhteisö- 
jen tilintarkastuksen haasteisiin tarvitaan globaali ratkaisu. Ratkaisun tulisi säilyttää 
tilintarkastus relevanttina ja korkean varmuuden tuottavana palveluna myös tällais- 

ten yhteisöjen näkökulmasta, ja täten säilyttää sidosryhmien luottamus myös pk-tilin- 
tarkastuksen laatua ja sitä kautta pk-yhtiöiden tilinpäätösten oikeellisuutta kohtaan. 
Alemman varmuuden tuottaville tarkastuksille on jo omat standardinsa, kuten ISRE 
2400 yleisluonteiselle tarkastukselle?, jolla saavutettava varmuus on rajoitettu. 

KHT-tilintarkastaja Kari W. Saari esitti vuonna 2014, että tilintarkastuksen toi- 
menpiteet pitäisi ISA-standardien skaalaamisen helpottamiseksi jakaa perustoimenpi- 
teisiin ja muihin toimenpiteisiin, kuten IFACin ISA-soveltamisoppaan ensimmäisissä 
painoksissa oli tehty. Perustoimenpiteet olisivat niitä toimenpiteitä, jotka olennai- 
suusrajoista riippumatta tulisi suorittaa jokaisessa tilintarkastuksessa tilintarkastajan 
ammatillisen harkinnan mukaisessa laajuudessa. Riskejä arvioitaisiin samanaikai- 
sesti perustoimenpiteiden kanssa ja riskiarviot viimeisteltäisiin perustoimenpiteiden 
suorittamisen jälkeen. Erillistä standardia ei Saaren mukaan tällöin tarvittaisi. (Saari 
2014.) 

Accountancy Europe esitti keskustelupaperissaan, että ratkaisun pk-yhteisöjen ti- 
lintarkastuksen haasteisiin tulee olla kansainvälinen, tuottaa kohtuullinen varmuus 
ja huomioida tuleva teknologinen kehitys. Se ehdotti yhtenä ratkaisuna ISA-standar- 
dien rakentamista uudelleen ”pienet edellä” -lähestymistapaa käyttäen. Vaatimuk- 
set ja monimutkaisuus rakennettaisiin ehdollisina eräänlaisen ydinajatuksen päälle. 
Toinen Accountancy Europen ratkaisuehdotus oli laatia erillinen standardi pienten ja 
yksinkertaisten yhteisöjen tilintarkastukselle, jossa sovellettavien standardien ei sen 
mielestä tarvitse välttämättä olla samat kuin suurten listayhtiöiden tilintarkastukses- 
sa. (Accountancy Europe 2018.) 

IFAC ja IAASB ovat pitkään puolustaneet niin kutsuttua “Audit is an audit” -nä- 
kemystä, jonka mukaan tilintarkastukselle on oltava vain yksi yhteinen viitekehys - 
ISA-standardit. IFAC argumentoi asiaa Policy Position -paperissaan vuonna 2012 esit- 
tämällä, että kansalliset soveltamisratkaisut ISA-standardien pohjalta ja kansalliset 
standardit aiheuttavat sidosryhmissä sekaannusta ja saattavat vähentää sidosryhmien 
luottamusta tilintarkastukseen muun muassa siksi, että muutoin kuin ISA-standar- 
deja asianmukaisesti noudattamalla ei välttämättä saavuteta kohtuullista varmuutta. 
Sen mukaan ISA-standardit ovat riittävän skaalautuvia kaikenlaisiin ja kaiken kokoi- 
siin tilintarkastuksiin. (IFAC 2012.) 

Sittemmin IAASB on huomannut, ettei ISA-standardeja ymmärretä tai sovelleta 
yhtenäisesti, ja että niiden soveltaminen ja skaalaaminen erityisesti yksinkertaisten 
pk-yhteisöjen tilintarkastuksessa on muuttunut yhä haasteellisemmaksi standar- 
dien monimutkaistumisen myötä. Saatuaan runsaasti palautetta eri sidosryhmiltä 
ISA-standardien soveltamishaasteisiin liittyen IAASB otti pk-tilintarkastuksen haas- 
teisiin vastaamisen kiireellisenä agendalleen vuonna 2018. IAASB haluaa pitää yh- 


? Kansainvälinen yleisluonteisen tarkastuksen standardi ISRE 2400 (uudistettu) Mennyttä ai- 


kaa koskevan tilinpäätöksen yleisluonteisen tarkastuksen toimeksiannot. 

teiset kansainväliset standardit relevantteina ja soveltamiskelpoisina kaikenlaisissa ja 
kaiken kokoisissa tilintarkastuksissa sekä säilyttää tilintarkastuksen laadun korkea- 
na sekä sidosryhmien luottamuksen tilintarkastusta kohtaan. Se pitää huonona sitä, 
että tilintarkastajat eri yrityksissä ja maissa soveltavat yhtenäisesti sovellettavaksi tar- 
koitettuja ISA-standardeja eri tavoin, eikä pidä hyvänä kehityssuuntana sitä, että eri 
maissa päädytään erilaisiin kansainvälistä yhtenäisyyttä heikentäviin ratkaisuihin. 
(IAASB 2019; IAASB 2020.) 

IAASB teki taustaselvityksen, jonka perusteella se päätyi kolmeen vaihtoehtoi- 
seen ratkaisuun: ISA-standardien kokonaisuudistus, erillisen standardin laatiminen 
LCE-tilintarkastukselle ja lisäohjeistuksen laatiminen ISA-standardien skaalaami- 
seksi LCE-toimeksiannoissa. Palautetta kerättyään IAASB päätyi siihen, että yk- 
sinkertaisten yhteisöjen tilintarkastukseen laaditaan oma ISA-standardi. Lisäksi se 
aloitti projektin, jossa selvitetään mahdollisuuksia parantaa nykyisten ISA-standar- 
dien skaalautuvuutta ja suhteellista soveltamista, mutta myös ymmärrettävyyttä ja 
selkeyttä. (LA ASB 2019a; IAASB 2019b; IA ASB 2020.) 

IAASB:n eri ratkaisuvaihtoehdoista saamassa palautteessa korostuivat muun 
muassa tarve globaalille ja pikaiselle ratkaisulle sekä huoli kansallisista ja paikallisista 
ratkaisuista. Erillinen standardi sai eniten kannatusta (46 prosenttia vastaajista), mut- 
ta vastaajat ilmaisivat huolensa siitä, että sidosryhmien silmissä erillisen standardin 
mukaan tehty tilintarkastus tuottaisi alemman varmuuden kuin nykyisten ISA-stan- 
dardien mukaan tehty tilintarkastus. IAASB kysyi selvityksessään myös sitä, mitkä 
ovat merkittävimmät haasteet ISA-standardien soveltamisessa pk-tilintarkastuksessa. 
Esiin nousi havainnot muun muassa siitä, että standardien vaatimuksia noudatetaan 
vain noudattamisen vuoksi (compliance), vaikka se ei tuottaisi mitään lisävarmuutta 
tai muutoin vaikuttaisi tarkastuksen laatuun. Myös laajat dokumentointivaatimukset 
sekä standardien hankala kieli ja pituus sekä vaatimusten runsaus korostuivat vasta- 
uksissa. (LA ASB 2019b.) 


Luonnos standardista yksinkertaisten yhteisöjen 
tilintarkastukseen julkaistiin kesällä 2021 


IAASB julkaisi kesällä 2021 luonnoksen uudesta ISA for LCE -standardista (Interna- 
tional Standard on Auditing for Audits of Financial Statements of Less Complex Enti- 
ties). Suomessa LCE-standardiksi kutsuttu standardi on tarkoitettu yksinkertaisten 
yhteisöjen tilintarkastukseen, ja nykyisiin ISA-standardeihin verrattuna siitä puut- 
tuvat monimutkaisiin seikkoihin ja olosuhteisiin liittyvät vaatimukset. Lähtökohta- 
na on, että kun tarkastettava yhteisö on yksinkertaisempi, on sen tilintarkastuskin 

yksinkertaisempaa. LCE-standardi korvaisi tällaisissa tilintarkastuksissa nykyiset 
ISA-standardit kokonaan. (IAASB 2021.) 

Vaikka ISA-standardeja kohtaan on esitetty kritiikkiä, ne ovat hyvä viitekehys ti- 
lintarkastukselle. LCE-standardi perustuu nykyisiin ISA-standardeihin ja mukana 
ovat ISA-standardeista tutut periaatteet ja terminologia, kuten kohtuullinen varmuus, 
olennaisuus ja riskiperusteisuus, ammatillinen skeptisyys, ammatillinen harkinta ja 
tavoite hankkia tarpeellinen määrä tarkoitukseen soveltuvaa tilintarkastusevidenssiä. 
Mukana ovat myös kaikki sellaiset ISA-standardeista tutut tavoitteet ja vaatimukset, 
jotka ovat relevantteja yksinkertaisten yhteisöjen tilintarkastuksissa. (LAASB 2021.) 

Myös LCE-standardin mukainen tarkastus on tilintarkastusta ja tuottaa asianmu- 
kaisesti sovellettuna tilinpäätöksen oikeellisuudesta kohtuullisen varmuuden samalla 
tavalla kuin nykyisten ISA-standardien mukaan tehty tilintarkastus. Tämä oli yksi 
IAASB:n lähtökohdista LCE-standardille. 

Tilintarkastettu tilinpäätös olisi siis yhtä luotettava käyttäjien näkökulmasta riip- 
pumatta siitä, onko tilintarkastaja soveltanut sen tilintarkastuksessa LCE-standardia 
vai muita ISA-standardeja. Tilintarkastaja huolehtii siitä, että soveltaa asianmukais- 
ta standardia ja asianmukaisella tavalla. Asianmukaiseen soveltamiseen kuuluu sen 
arvioiminen, onko tarkastettava yhteisö LCE-standardissa tarkoitetulla tavalla yk- 
sinkertainen. Mitä monimutkaisempia asioita yhteisöön ja sen tilinpäätökseen liit- 
tyy, sen monimutkaisempaa on yleensä myös tilintarkastus, ja päinvastoin - koos- 
ta riippumatta. IAASB arvioi monimutkaisuutta muun muassa siitä näkökulmasta, 
onko yhteisö yleisen edun kannalta merkittävä. Soveltamisalasta onkin rajattu pois 
listayhtiöt, tietyt rahoitusalan yritykset sekä sellaiset konsernit, joissa konsernin osien 
tarkastuksessa käytetään konsernin tilintarkastustiimin ulkopuolisia tilintarkastajia. 
(IAASB 2021; IAASB 2023.) 

Standardia ei myöskään saisi soveltaa tilintarkastuksissa, joihin tilintarkastaja am- 
matillisen harkintansa perusteella arvioi liittyvän monimutkaisia asioita tai olosuh- 
teita. Monimutkaisuutta voi syntyä esimerkiksi monitasoisesta tai epätavanomaisesta 
organisaatiorakenteesta, toimimisesta tiukasti säännellyllä tai valvotulla toimialalla, 
tietojärjestelmien ja liiketapahtumien monimutkaisuudesta tai muista tilinpäätöksen 
laatimiseen liittyvistä tekijöistä, kuten tiedon hankalasta saatavuudesta tai tilinpää- 
töstietoihin liittyvästä suuresta arviointiepävarmuudesta. (LAASB 2021.) 

Monimutkaisuuden yksiselitteinen määritteleminen on hankalaa, ja IAASB onkin 
kokouksissaan pohtinut sitä, pitäisikö sen esittää standardiin liitettävässä soveltami- 
salaa koskevassa lisäosassa (Authority) soveltamiselle myös jonkinlaisia määrällisiä 
esimerkkirajoja. Ilman sitä eri toimijoiden käsitys LCE-standardin tarpeellisuudesta, 
sisällöstä ja soveltamisalasta voi vaihdella hyvin paljon. LCE-standardi yhtenäistäisi 
pk-tarkastuksen sääntelyä paremmin, jos eri maat soveltaisivat sitä suurin piirtein sa- 
mankokoisiin yhteisöihin. (Laine 2022.) 

LCE-standardissa on vielä paljon kehitettävää 


IAASB:n tavoitteena on, että LCE-standardi tulisi olemaan yksinkertaisten yhteisöjen 
tilintarkastuksessa käyttökelpoisempi ja tarkoituksenmukaisempi viitekehys kuin ny- 
kyiset 34 ISA-standardia, jotka se korvaisi. LCE-standardi on nykystandardeja huo- 
mattavasti lyhyempi ja kirjoitettu muutenkin niitä tiiviimmin, yksinkertaisemmin, 
ymmärrettävämmin ja loogisemmin tilintarkastusprosessin muotoon. Yksityiskoh- 
taisia vaatimuksia on vähemmän ja soveltamisohjeet on esitetty niiden vaatimusten 
yhteydessä, joita ne koskevat. 

Suomen Tilintarkastajien LCE-standardiluonnokseen antamien kommenttien 
mukaan tämä kaikki helpottaa LCE-standardin oppimista ja ymmärtämistä, mikä 
lisää tilintarkastajien metodologista osaamista ja mahdollisuuksia soveltaa standardia 
asianmukaisesti. Tämä puolestaan yhtenäistää ja parantaa tilintarkastuksen laatua ja 
lisää tehokkuutta. (Suomen Tilintarkastajat 2022.) 

Vaikka LCE-standardi on merkittävä askel eteenpäin yksinkertaisten yhteisöjen 
tilintarkastuksen kansainvälisessä ohjeistuksessa, ei sen vaikutus käytännön tarkas- 
tuksen tasolla ole vielä riittävä, kun asiaa arvioidaan standardiluonnoksen pohjal- 
ta. Tämä johtuu siitä, että LCE-standardiluonnos oli laadittu jättämällä nykyisistä 
ISA-standardeista pois ainoastaan ne vaatimukset, jotka liittyvät monimutkaisiin 
olosuhteisiin ja tilanteisiin. Tällaiset vaatimukset eivät aiemminkaan olleet yksinker- 
taisen yhteisön tilintarkastuksessa relevantteja. (Suomen Tilintarkastajat 2022.) 

Standardin skaalautumista on syytä vielä parantaa. Ollakseen tarkoituksenmu- 
kainen LCE-standardin on sovelluttava myös niihin Suomessa tyypillisiin tilantei- 
siin, joissa tarkastus tehdään ilman erillistä suunnitteluvaihetta tai tilikauden aikaista 
tarkastusta, kokonaan aineistotarkastuksena ja tilinpäätöksen valmistuttua sekä yhä 
useammin myös täysin digitaalisesti ja etänä. Huomioitava olisi myös pienten yhtei- 
söjen usein yksinkertainen IT-ympäristö, suppea omistus ja johto sekä se, ettei niillä 
useinkaan ole muodollisia kontrolleja ja laajaa dokumentaatiota tekemistään päätök- 
sistä. Standardia pitäisi tiivistää ja muokata niin, että pakollisia olisivat vain kaikissa 
yksinkertaisissa — aivan pienimmissäkin — toimeksiannoissa välttämättömät vaati- 
mukset. Kohtuullisen varmuuden saavuttamiseksi tilintarkastaja voisi täydentää näitä 
pakollisia vaatimuksia olosuhteiden ja tilanteen mukaisilla relevanteilla toimenpiteil- 
lä - ammatillista harkintaa käyttäen. Tällaiseen lähestymistapaan viitataan standar- 
dikeskustelussa usein termeillä ”pienet edellä” (think small first) tai rakennuspalikka 
-lähestymistapa (building block approach). (Suomen Tilintarkastajat 2022.) 

IAASB voisi poistaa tai muuttaa olosuhteiden ja tilanteen mukaan harkinnanva- 
raisiksi tai vaihtoehtoisiksi erityisesti monia suunnitteluun, riskienarviointiin, kom- 
munikaatioon ja dokumentointiin liittyviä vaatimuksia (Suomen Tilintarkastajat 

2022). Vaikka tilintarkastusprosessin asianmukaisuus on tärkeää, vielä tärkeämpää 
on tarkastaa oikeita asioita ja varmistua siitä, että tilinpäätös on oikein. Tilintarkastus 
tulee tehdä tehokkaasti (ISA 200). 

Kohtuullisen varmuuden tavoitteesta ja sidosryhmien luottamuksesta tilinpää- 
töstä ja tilintarkastusta kohtaan ei tule tinkiä. Puolustettuaan vuosia ISA-standar- 
deja ainoana kohtuullisen varmuuden hankkimisen mahdollistavana viitekehyksenä 
IAASB:n on varmasti vaikea myöntää, että toisinkin voisi olla. Se voisi kuitenkin poh- 
tia huolellisesti jokaisen standardin vaatimuksen kohdalla, onko vaatimuksen täyttä- 
minen aina välttämätöntä kohtuullisen varmuuden saavuttamiseksi. Tätä tehdessään 
sen tulisi koko ajan muistuttaa itselleen, minkä tyyppisiin haasteisiin ja tilintarkas- 
tuksiin LCE-standardilla ollaan ratkaisua hakemassa, sekä se, että ISA-standardien 
kehittyessä tulevina vuosina voi tarve erilliselle LCE-standardille tulla vielä suurem- 
maksi. Kohtuullisen varmuuden maali on vaarassa karata yhä kauemmas jokaisen 
standardiuudistuksen myötä. IAASB:n tulisi muistaa myös, että kohtuullinen var- 
muus on tilintarkastajasta ja olosuhteista riippuva vaihteluväli, joka ei ole absoluutti- 
sesti määriteltävissä tai mitattavissa. (Laine 2022.) 


Yhteenveto ja LCE-standardin haasteita 


Tilintarkastus tehdään Suomessa hyvän tilintarkastustavan mukaisesti, mihin kuu- 
luu olennaisena osana kansainvälisten tilintarkastusalan standardien eli ISA-standar- 
dien soveltaminen. Vaikka ISA-standardit ovat periaatelähtöisinä tarkoitettu sovellet- 
tavaksi erilaisissa ja eri kokoisissa yhteisöissä, ne soveltuvat huonosti pienempien ja 
yksinkertaisempien yhteisöjen tilintarkastukseen. Soveltamishaasteisiin on eri maissa 
vastattu muun muassa laatimalla kansallisia standardeja tai soveltamisohjeita pienten 
yhteisöjen tilintarkastukseen, siirtymällä tarkastustapoihin, jotka tuottavat alemman 
varmuuden kuin tilintarkastus, tai nostamalla tilintarkastajan valitsemisvelvollisuu- 
den lakisääteisiä rajoja. 

Vaikka tällaiset kansalliset ratkaisut helpottavat kyseisen maan pk-tilintarkasta- 
jia, sidosryhmien luottamuksen ja kansainvälisen yhdenmukaisuuden kannalta pi- 
detään kuitenkin parempana sitä, että haasteisiin saataisiin kansainvälinen ratkaisu. 
ISA-standardeja laativa IAASB onkin aloittanut oman standardin laatimisen pienten 
ja yksinkertaisten yhteisöjen tilintarkastukselle. Tämä LCE-standardiksi ristitty uusi 
ISA-standardi korvaisi nykyiset ISA-standardit tällaisten yhteisöjen tilintarkastuk- 
sessa, mikäli standardin soveltamisrajoitukset eivät sitä estä. 

Tilintarkastajien valittavana tulisi jatkossa olemaan kaksi rinnakkaista viiteke- 
hystä, joiden välillä soveltamisen valinta tapahtuu pitkälti ammatilliseen harkintaan 

perustuen. Tämä saattaa aiheuttaa hämmennystä sekä tilinpäätösten laatijoiden ja 
käyttäjien kuin muiden sidosryhmien ja tilintarkastajien itsensäkin keskuudessa. 
LCE-standardista ja sen aiheuttamista mahdollisista muutoksista onkin viestittävä 
riittävän selkeästi ja laajasti IAASB:n, alueellisten ja kansallisten toimijoiden sekä ti- 
lintarkastajien yhteenliittymien toimesta. 

Vaikka LCE-standardi on periaatteellisesti merkittävä kehitysaskel eteenpäin pie- 
nen ja yksinkertaisen yhteisön tilintarkastuksen kannalta, ei se vielä vastaa kaikkiin 
haasteisiin riittävällä tavalla. IAASB:n pitäisi uskaltaa karsia LCE-standardin sisäl- 
tämiä vaatimuksia rohkeammin, jotta se erottuisi riittävästi ISA-standardeista ja 
helpottaisi soveltamista. Tilintarkastuksesta saatavan varmuustason tulee kuitenkin 
pysyä samana huolimatta siitä, minkä viitekehyksen mukaan tilintarkastuspalvelu on 
tuotettu. 

LCE-standardi on suomalaisille tilintarkastajille erityisen tärkeä. Suomessa tilin- 
tarkastuksen lakisääteiset rajat ovat eurooppalaisittain alhaiset, ja meillä annetaan 
PRH:n tilintarkastusvalvonnan tietojen mukaan noin 122 ooo tilintarkastuskerto- 
musta vuosittain (PRH 2022). Enemmistö suomalaisista tilintarkastuksista kohdis- 
tuu standardissa tarkoitetulla tavalla yksinkertaisiin yhteisöihin ja voitaisiin Suomen 
Tilintarkastajat ry:n arvion mukaan tulevaisuudessa tehdä LCE-standardia sovelta- 
malla. Suomalaiselle tilintarkastukselle on siis erittäin tärkeää, että LCE-standardista 
tulee tarkoituksenmukainen ja helposti sovellettava myös kaikkein pienempien yhtei- 
söjen tilintarkastuksessa. 

Näillä näkymin LCE-standardi tulisi olemaan yksi tilintarkastuslain tarkoittamis- 
ta kansainvälisistä tilintarkastusstandardeista, ja sen soveltaminen olisi osa hyvää ti- 
lintarkastustapaa ilman muutoksia tilintarkastuslakiin. LCE-standardin soveltamista 
ei tule rajoittaa Suomessa tarpeettoman tiukasti. (Laine 2021b.) Mikäli soveltamista 
haluttaisiin kansallisesti rajoittaa yhteisön koon perusteella, voisi raja perustua jo- 
honkin kirjanpitolain (1336/1997) mukaiseen yrityskoon raja-arvoon, kuten suuryri- 
tyksen rajoihin. Koska standardin soveltamisalaa arvioidaan pääosin laadullisten 
tekijöiden avulla, tarvitaan soveltamisalasta myös kansallisesti selkeät ohjeet ja kan- 
nanotot. 

Lopullisen LCE-standardin tarkoituksenmukaisuus ja todelliset vaikutukset tar- 
kastustyöhön jäävät nähtäväksi. Se, miten suomalainen tilintarkastus LCE:n voimaan- 
tulon jälkeen muuttuisi, riippuu lopullisen standardin sisällöstä ja soveltamisalasta 
sekä siitä, miten standardeja tähän saakka on sovellettu. LCE-standardin soveltami- 
seen siirtyminen ei todennäköisesti tule vaikuttamaan tilintarkastuksen kestoon ja 
hintaan kovinkaan paljon. Tarkoituksenmukaisuus vaikuttaa tilintarkastajien osaa- 


1 KPL 1:4c $ mukaan suuryrityksellä tarkoitetaan kirjanpitovelvollista, jolla sekä päättyneel- 


lä että sitä välittömästi edeltäneellä tilikaudella ylittyy vähintään kaksi seuraavista kolmesta ra- 
ja-arvosta tilinpäätöspäivänä: taseen loppusumma 20 000 000 euroa; liikevaihto 40 000 000 eu- 
roa; tilikauden aikana palveluksessa keskimäärin 250 henkilöä. 

miseen, hyvinvointiin ja tunteeseen siitä, että tilintarkastusta on ollut mahdollista 
tehdä asianmukaisesti ja sopivaa viitekehystä seuraamalla. 

Lopullisen LCE-standardin hyväksymisen IAASB arvioi tapahtuvan joulukuussa 
2023 (IAASBb)". 


! Lokakuun 2022 mukainen arvio IAASB:n verkkosivuilla. 

Hallinnon tarkastus asunto- 
osakeyhtiössä - laadullinen tutkimus 


Lili-Anne Kihn, Eeva-Mari Ihantola, Jaakko Rönkkö ja Mari Filatov 


Tämän tutkimuksen tarkoituksena oli lisätä tietoa asunto-osakeyhtiöiden hallinnon 
tarkastuksesta tilintarkastajien näkökulmasta. Tutkimuksessa pyrittiin vastaamaan 
seuraaviin tutkimuskysymyksiin: Miten tilintarkastajat käytännössä kokevat hallin- 
non tarkastuksen 1) tarkoituksen, 2) merkityksen ja 3) sisällön asunto-osakeyhtiöis- 
sä? Empiirinen tutkimus pohjautui yhdeksältä kokeneelta tilintarkastajalta kerättyyn 
laadulliseen haastatteluaineistoon. Tutkimus havainnollistaa ja selkeyttää hallinnon 
tarkastuksen roolia ja sisältöä aiemmin empiirisesti tutkimattomassa kontekstissa. 
Empiiriset tulokset valottavat hyvän tilintarkastustavan perustana olevaa ammatti- 
osaamista ja hyväksi todettuja käytäntöjä hallinnon tarkastuksen osalta. 

Hallinnon tarkastus asunto-osakeyhtiössä — laadullinen tutkimus 
Johdanto 


Tämä empiirinen tutkimus käsittelee hallinnon tarkastusta asunto-osakeyhtiöissä. 
Tilintarkastuslain (18.9.2015/1141, TTL) 3:1:n mukaan hallinnon tarkastus on yksi ti- 
lintarkastuksen kohteista yhteisön tai säätiön tilikauden kirjanpidon ja tilinpäätöksen 
lisäksi. Hallinnon tarkastuksen avulla tilintarkastaja selvittää, onko yhteisön johto 
toiminut lainsäädännön ja yhtiöjärjestyksen edellyttämällä tavalla. 

Hallinnon tarkastusta on tärkeä tutkia empiirisesti, koska ainoastaan Ruotsissa ja 
Suomessa tilintarkastuksen kohteisiin kuuluvasta hallinnon tarkastuksesta (Ruoho- 
nen 2017, 41) on toistaiseksi vain vähäistä empiiristä evidenssiä. Ruotsissa hallinnon 
tarkastusta on sivuttu Burrowesin ja Pearssonin (2000) johdon toimien tarkastamis- 
ta käsittelevässä kyselytutkimuksessa ja Suomessa Virtasen (2002), Kososen (2005) 
ja Torpon (2012) laskentatoimen väitöskirjoissa. Yleisemmin aihealueen tutkimus on 
ollut oikeustieteellistä ja kohdistunut osakeyhtiöihin (ks. esim. Vahtera 2019; Ruoho- 
nen 2020). 

Hallinnon tarkastusta on tärkeä tutkia myös asunto-osakeyhtiöissä, koska asun- 
to-osakeyhtiö on merkittävä yhtiömuoto Suomessa ja koska se erityisenä osakeyhtiö- 
tyyppinä (Vahtera 2019, 61) poikkeaa muista osakeyhtiöstä monin eri tavoin. Kaup- 
parekisteriin rekisteröityneitä asunto-osakeyhtiöitä oli tammikuussa 2022 yhteensä 
90521 (Patentti- ja rekisterihallitus 2022). Osakeyhtiöistä poiketen asunto-osakeyh- 
tiöiden tavoitteena ei ole voiton tavoittelu vaan osakkeenomistajien asumistarpeen 
tyydyttäminen. Osakkaat ovat tyypillisesti velvollisia maksamaan yhtiöjärjestyksen 
mukaan määräytyviä vastikemaksuja ja tekemään muutostyöilmoituksia. (Furuhjelm 
ym. 20193, 44-45; Sillanpää & Vahtera 2011, 16). Isännöitsijällä on usein osaamis- ja 
informaatioetumatkaa, ja vastuullisissa johtotehtävissä on tyypillisesti maallikkojä- 
seniä, joilla ei ole erityisasiantuntemusta hallitustyöskentelystä (HE 24/2009; Vahtera 
2017, 139-140). Vaikka yhtiöjärjestyksen pakottavat määräykset ovat asunto-osakeyh- 
tiöissä muita osakeyhtiöitä laajemmat (asunto-osakeyhtiölaki 22.12.2009/1599 (AOYL) 
7:1 $; osakeyhtiölaki 21.7.2006/624 (OYL) 2:3 $; Vahtera 2019, 61), asunto-osakeyhti- 
öiden hallintoa ei muutoin koske yhtä tiukka valvonta ja sääntely kuin esimerkiksi 
suurissa pörssiyrityksissä. Näistä syistä johtuen tilintarkastuksen merkitys korostuu 
asunto-osakeyhtiöiden ulkoisessa valvonnassa (Työ- ja elinkeinoministeriö 2018, 
70-73; Filatov 2021, 76). Ajankohtaiseksi asunto-osakeyhtiöiden hallinnon tarkastuk- 
sen tutkimuksen tarpeen tekevät useat viime vuosina paljastuneet isännöitsijöiden 
tekemät kavallukset (esim. MTV uutiset 12.10.2020; Yle Uutiset 21.2.2022) sekä talo- 
yhtiöissä merkittäviä päätöksiä edellyttävät ajankohtaiset ilmiöt, kuten esimerkiksi 
energiakriisi ja vanhenevien rakennusten saneeraustarpeet. 

Tämän tutkimuksen tarkoituksena on lisätä tietoa asunto-osakeyhtiöiden hallin- 
non tarkastuksesta tilintarkastajien näkökulmasta. Tutkimuksessa pyritään vastaa- 

maan seuraaviin tutkimuskysymyksiin: Miten tilintarkastajat käytännössä kokevat 
hallinnon tarkastuksen 1) tarkoituksen, 2) merkityksen ja 3) sisällön asunto-osakeyh- 
tiöissä? Tutkittavasta aiheesta pyritään siten muodostamaan mahdollisimman koko- 
naisvaltainen kuva. 

Tutkittavaa ilmiötä taustoitetaan asunto-osakeyhtiölain, tilintarkastuslain ja va- 
littujen kansainvälisten tilitarkastusstandardien (ISA-standardien) pohjalta. Lisäksi 
ilmiötä taustoitetaan agenttiteoreettisella lähestymistavalla, mikä on keskeinen lä- 
hestymistapa tilintarkastustutkimuksessa (Ittonen 2010, 11; Meklin 2009; Watts & 
Zimmerman 1983, 614-616). Kirjanpitolaki ja muu lainsäädäntö rajataan tämän tut- 
kimuksen ulkopuolelle. Tutkimus rajataan koskemaan niitä asunto-osakeyhtiöitä, 
jotka ovat tilintarkastusvelvollisia joko lakisääteisesti, tai yhtiöjärjestyksen tai yhtiö- 
kokouksen päätöksen pohjalta. 

Empiirinen tutkimus pohjautuu yhdeksältä kokeneelta tilintarkastajalta kerättyyn 
laadulliseen haastatteluaineistoon. Vaikka aiempi tilintarkastukseen liittyvä empiiri- 
nen tutkimus on toteutettu etupäässä laboratoriokokein ja kyselyin kerättyjen aineis- 
tojen pohjalta kvantitatiivisesti (ks. Power & Gendron 2015; Kihn & Näsi 2011; Alitalo 
ym. 2021), myös laadulliselle syvälliseen ymmärtämiseen tähtäävälle empiiriselle tut- 
kimukselle on tarvetta (Power & Gendron 2015, 148). 


Lainsäädännöllinen ja teoreettinen viitekehys 


Asunto-osakeyhtiön hallinto 


Asunto-osakeyhtiö on osakeyhtiö, jonka yhtiöjärjestyksessä määrätty tarkoitus 
on omistaa ja hallita vähintään yhtä sellaista rakennusta tai sen osaa, jossa olevan 
huoneiston tai huoneistojen yhteenlasketusta lattiapinta-alasta yli puolet on yhtiö- 
järjestyksessä määrätty osakkeenomistajien hallinnassa oleviksi asuinhuoneistoiksi 
(AOYL 1:2). Asunto-osakeyhtiön toimielimet ovat yhtiökokous, hallitus, isännöitsijä 
ja tilintarkastajat (AOYL). 

Asunto-osakeyhtiön osakkeenomistajat käyttävät päätösvaltaansa yhtiökokouk- 
sessa (ellei päätösvaltaa laissa tai yhtiöjärjestyksessä ole uskottu yhtiön hallituksel- 
le) (AOYL 6:1). Yhtiökokous päättää asunto-osakeyhtiön keskeisistä asioista, kuten 
talousarviosta, yhtiövastikkeen määrästä sekä vastuuvapaudesta hallituksen jäsenille 
ja isännöitsijälle. Yhtiökokous myös valitsee hallituksen jäsenet sekä tilintarkastajan 
(AOYL 6:3). Hallituksen yleisinä tehtävinä ovat yhtiön hallinnon, kiinteistön ja raken- 
nuksen pidon sekä muun toiminnan asianmukainen järjestäminen. Lisäksi hallitus 
vastaa siitä, että yhtiön kirjanpidon ja varainhoidon valvonta on järjestetty asianmu- 

kaisesti. (AOYL 7:2.1.) Toisin kuin liiketoimintaa harjoittavissa yhtiöissä (Furuhjelm 
ym. 2019b, 31; Sillanpää & Vahtera 2011, 206), asunto-osakeyhtiön hallitus tarvitsee 
yhtiökokouksen päätöksen toimiin, jotka ovat yhtiön koko ja toiminta huomioon 
ottaen laajakantoisia tai epätavallisia, tai vaikuttavat olennaisesti osakkaiden hallin- 
nassa olevan osakehuoneiston käyttämiseen, yhtiövastikkeen maksuvelvollisuuteen 
tai muihin osakehuoneiston käyttämisestä aiheutuviin kustannuksiin (AOYL 7:2). 

Isännöitsijä voidaan valita, jos yhtiöjärjestyksessä niin määrätään tai yhtiökokous 
niin päättää (AOYL7:1). Isännöitsijäksi voidaan valita joko luonnollinen henkilö tai 
rekisteröity yhteisö. Jos isännöitsijäksi valitaan rekisteröity yhteisö, sen on ilmoi- 
tettava yhtiölle, kenellä on päävastuu isännöinnistä. (AOYL 7:20-21.) Isännöitsijän 
yleisenä tehtävänä on huolehtia kiinteistön ja rakennusten pidosta ja hoitaa yhtiön 
muuta päivittäistä hallintoa hallituksen antamien ohjeiden ja määräysten mukaisesti. 
Isännöitsijä vastaa siitä, että yhtiön kirjanpito on lain mukainen ja varainhoito luo- 
tettavalla tavalla järjestetty (AOYL 7:17). Hallituksen ja isännöitsijän tulee noudattaa 
päätöksenteossaan aina osakkaiden yhdenvertaisuuden periaatetta (AOYL 1:10) sekä 
huolellisuusperiaatetta (AOYL 1:11). 

Tilintarkastaja valitaan yhtiökokouksen päätöksellä valvomaan johdon toimin- 
nan lainmukaisuutta. Asunto-osakeyhtiössä johdolla tarkoitetaan nimenomaisesti 
hallitusta ja isännöitsijää (AOYL 7:1).Tilintarkastaja on valittava, 1) jos yhtiön raken- 
nuksessa tai rakennuksissa on vähintään 30 osakkeenomistajien hallinnassa olevaa 
huoneistoa; 2) jos osakkeenomistajat, joilla on vähintään yksi kymmenesosa kaikis- 
ta osakkeista tai yksi kolmasosa kokouksessa edustetuista osakkeista, sitä vaativat 
(AOYL 9:5); tai 3) jos yhtiöjärjestyksessä, yhtiösopimuksessa tai säännöissä määrätään 
tilintarkastuksen toimittamisesta (TTL 2:2). AOYL 1:10:n mukaan kaikki osakkeet 
tuottavat yhtiössä yhtäläiset oikeudet, jollei yhtiöjärjestyksessä määrätä toisin. Yhtiö- 
kokous, hallitus tai isännöitsijä ei saa tehdä päätöstä tai ryhtyä muuhun toimenpitee- 
seen, joka on omiaan tuottamaan osakkeenomistajalle tai muulle epäoikeutettua etua 
yhtiön tai toisen osakkeenomistajan kustannuksella. 


Hallinnon tarkastuksen tarkoitus 


Hallinnon tarkastus on laillisuustarkastusta kuten muukin tilintarkastus (Koso- 
nen 2005, 245; Ruohonen 2020, 303).' Hallinnon tarkastusta säännellään pääosin 


' —Laillisuustarkastuksen ohella tilintarkastusta ja hallinnon tarkastusta ohjaavia yleisiä periaat- 


teita ovat olennaisuuden periaate ja kohtuullisen varmuuden periaate (Horsmanheimo & Steiner 
2017, 254), ammattieettiset periaatteet (TTL 4:1) sekä hyvä tilintarkastustapa (TTL 4:3). ISA 240 
-standardin mukaan tilintarkastajan velvollisuutena on hankkia kohtuullinen varmuus siitä, ettei 
tilinpäätöksessä kokonaisuutena ole väärinkäytöksestä tai virheestä — kuten vilpillisestä taloudel- 
lisesta raportoinnista tai varojen väärinkäytöstä — johtuvaa olennaista virheellisyyttä (IFAC 2018, 
421). Tilintarkastajan on noudatettava ammattieettisiä periaatteita ja suoritettava tilintarkas- 

tilintarkastuslaissa, jossa hallinnon tarkastuksen tarkoitus kytketään vahvasti lail- 
lisuustarkastukseen, tilintarkastuskertomuksen sisältöön sekä tilintarkastajan huo- 
mautusvelvollisuuteen (Horsmanheimo & Steiner 2017, 254-255). Tilintarkastajan on 
huomautettava tilintarkastuskertomuksessa, jos vastuuvelvollinen henkilö on 1) syyl- 
listynyt tekoon tai laiminlyöntiin, josta saattaa seurata vahingonkorvausvelvollisuus 
yhteisöä tai säätiötä kohtaan; tai 2) rikkonut yhteisöä tai säätiötä koskevaa lakia taikka 
yhteisön tai säätiön yhtiöjärjestystä, yhtiösopimusta tai sääntöjä (TTL 3:5.5). Tilintar- 
kastajan tulee ottaa kantaa ainoastaan yhteisön toimivan johdon lainmukaisuuteen 
eikä puuttua yhtiötä koskeviin tarkoituksenmukaisuuskysymyksiin (Ruohonen 2020, 
303). Hallinnon tarkastus ei esimerkiksi ota kantaa siihen, miten kannattavasti ja 
järkevästi yhteisön johto on toiminut taloudellisesti (Horsmanheimo & Steiner 2017, 
254). Johdon toki edellytetään noudattavan päätöksenteossaan osakkaiden yhdenver- 
taisuusperiaatetta (AOYL 7:17) ja huolellisuusperiaatetta (AOYL 1:10). 


Hallinnon tarkastuksen merkitys — agenttiteoreettinen lähestymistapa 


Tilintarkastuksen ja siihen Suomessa sisältyvän hallinnon tarkastuksen merkitys- 
tä selitetään usein agenttiteorian avulla (Cohen, Krishnamoorty & Wright 2002; 
Meklin 2009; Ruohonen 2020, 49-51; Sikka, Filling & Liew 2009). Alkujaan Jensenin 
ja Mecklingin (1976) kehittämä agenttiteoria soveltuu tilanteeseen, jossa yhtiön omis- 
tus ja johto ovat eriytyneet. Agenttiteoria perustuu ajatukseen agenttisuhteesta, joka 
syntyy, kun päämies (osakkeenomistaja) antaa omistamansa resurssin agentin (joh- 
don eli tässä hallituksen ja isännöitsijän) käyttöön ja antaa agentille tehtäväksi hoi- 
taa ja käyttää varoja päämiehen tavoitteen mukaan. Päämiehen ja agentin oletetaan 
olevan rationaalisia toimijoita, jotka maksimoivat kumpikin omaa etuaan. Tämän 
seurauksena päämies ei voi olla varma siitä, toteuttaako agentti sille annetut tehtä- 
vät päämiehen edun ja tavoitteen mukaan. (Jensen & Meckling 1976.) Yksi ratkai- 
su päämiehen ja agentin välillä vallitsevaan informaation epäsymmetriaan on, että 
päämies hankkii tilintarkastajan varmentamaan, että agentin antama informaatio 
yrityksen taloudellisesta tilanteesta on oikeaa ja riittävää (Sikka ym. 2009, 137). Pe- 
rinteisten päämies-agenttikonfliktien ohella yhtiöissä saatetaan tunnistaa osakkeen- 
omistajien keskinäisiä ristiriitoja tavoitteiden ja käytettävissä olevan informaation 
suhteen. Tutkimuskirjallisuudessa päämiesten välillä vallitsevia ristiriitoja kutsutaan 


tuslaissa tarkoitetut tehtävät ammattitaitoisesti, rehellisesti, objektiivisesti ja ammatillinen kriit- 
tisyys säilyttäen sekä huolellisesti yleinen etu huomioon ottaen (TTL 4:1). Lisäksi tilintarkastaja 
on velvoitettu noudattamaan hyvää tilintarkastustapaa (TTL 4:3), jonka sisältöön vaikuttavat lait 
ja asetukset, kansainväliset tilintarkastusalan standardit, ammattieettiset periaatteet ja IESBA:n 
eettiset säännöt, viranomaisten päätökset ja tuomioistuinten ratkaisut, tilintarkastusalan kes- 
keisten järjestöjen ohjeet ja suositukset (Suomen Tilintarkastajat ry. 2021) sekä huolellisten am- 
mattihenkilöiden yleisesti noudattama tilintarkastuskäytäntö (Suomen Tilintarkastajat ry 2019). 

päämies-päämies-konflikteiksi, joiden lieventämiseksi tilintarkastus voi niin ikään 
toimia ratkaisuna (Carey ym. 2000). 


Hallinnon tarkastuksen sisältö vaiheittain 


Hallinnon tarkastuksen sisältöä ei edellä mainittua tarkemmin määritellä säännös- 
tasolla (Blumme 2008, 58; Ruohonen 2020, 35; Torpo 2012, 96). Aiemmassa kirjal- 
lisuudessa tilintarkastuksen (mukaan lukien hallinnon tarkastuksen) sisältöä on 
kuitenkin pyritty hahmottamaan tarkemmin kuvaamalla sitä eri suoritusvaiheisiin 
jakautuvana prosessina. Tässä tutkimuksessa hallinnon tarkastuksen sisältö jaetaan 
suunnitteluun, toteutukseen ja raportointiin (Ruohonen 2020, 304). 

Hallinnon tarkastuksen suunnittelun yhteydessä tilintarkastajan tulisi tunnistaa 
yhtiötä koskevat keskeiset riskit ja relevantit säädökset (AOYL, TTL ja KPL) sekä ta- 
pauskohtaisesti mahdolliset muut säännökset, joita yhtiön johdon tulee toiminnas- 
saan noudattaa. Lisäksi tilintarkastajan tulee tunnistaa keskeiset yhtiön hallintoon 
kohdistuvat riskit (kuten vaaralliset työyhdistelmät), jotka vaikuttavat siihen, mihin 
tilintarkastaja kohdistaa tarkastustoimenpiteitä yhtiön hallinnon tarkastusta toteut- 
taessaan. (Ruohonen 2020, 304.) 

Hallinnon tarkastuksen toteutus sisältää ne tarkastustoimenpiteet, joita tilintarkas- 
taja suorittaa arvioidessaan johdon ja yhtiökokouksen päätöksenteon lainmukaisuutta 
ja tuleeko hänen antaa tilintarkastuskertomuksessa huomautus (TTL 3:5.5). Keskeisiä 
hallinnon tarkastuksen kohteita ovat yhtiökokouksen ja hallituksen kokousten päätök- 
set, pöytäkirjojen muotoseikat ja päätösten täytäntöönpano (Etelämaa 2002; Koski & af 
Schulten 2000; Riistama 2000; Ruohonen 2020; Tomperi 2018). Myös yhtiöjärjestyksen 
noudattamisen tarkastaminen liittyy ennen kaikkea hallinnon tarkastamiseen (Vah- 
tera 2019, 58-74). Tilintarkastajan pitää myös pyrkiä tunnistamaan, liittyykö tärkeim- 
piin sopimuksiin erityisiä riskejä tai mahdollisia lainvastaisuuksia (Ruohonen 2020, 
173). Kaupparekisterimerkintöjen oikeellisuuden tarkastamisella on olennainen mer- 
kitys, sillä niitä hyödyntävät päätöksenteossaan esimerkiksi velkojat ja tulevat osak- 
keenomistajat (Ruohonen 2020, 258). Hallinnon tarkastuksen kohteena on myös osa- 
kasluettelo, jonka ylläpito on hallituksen vastuulla (Ruohonen 2020, 151). Hallinnon 
keskeinen tehtävä on yhtiön omaisuuden huolellinen hoito, joten asunto-osakeyhtiön 
vakuutukset kuuluvat myös hallinnon tarkastuksen kohteisiin (Riistama 2000, 164; 
Tomperi 2018, 131). Muina hallinnon tarkastuksen kohteina on mainittu sisäinen val- 
vontajärjestelmä (Torpo 2012), veroasioiden hoito (Riistama 1999, 248) ja vaaralliset 
työyhdistelmät (Riistama 2000, 151). 

Edellä mainittuja kohteita on syytä tarkastaa myös asunto-osakeyhtiön hallin- 
non tarkastuksessa. Erityisesti tulee tutustua tehtyjen päätösten noudattamiseen ja 
täytäntöönpanoon (Sillanpää & Vahtera 2011, 181). Oleellista on valvoa sekä johdon 

huolellisuusvelvoitteen että osakkeenomistajien yhdenvertaisuuden toteutumista. 
Yhdenvertaisuusperiaate korostuu asunto-osakeyhtiöissä, joissa osakkeenomistaji!- 
la on velvollisuus suorittaa vastikemaksuja yhtiölle (Matilainen 2012, 72). Tomperi 
(2018, 130) nostaa yhtiöjärjestyksestä tarkastettaviksi seikoiksi erityisesti yhtiövastik- 
keen määräytymisperusteiden ja lainaosuuksien maksamista koskevien määräysten 
noudattamisen. Sillanpään ja Vahteran (2011, 181) mukaan hallinnon tarkastukseen 
kuuluu myös osakeluettelon pidon lainmukaisuuden ja AOYL:n edellyttämien kun- 
nossapito- ja muutostyöilmoitusten säilytyksen asianmukaisuuden tarkastaminen. 

Kolmannessa vaiheessa tilintarkastus huipentuu tilintarkastajan raportointiin. 
Tilintarkastaja raportoi tilintarkastuskertomuksessa tarkastuksen tuloksista. Tilin- 
tarkastajan on tehtävä suoritetusta tilintarkastuksesta tilinpäätökseen merkintä, jossa 
viitataan tilintarkastuskertomukseen (TTL 3:4). Tilintarkastajan on huomautettava 
tilintarkastuskertomuksessa, jos tarkastuskohteen johto on syyllistynyt tekoon tai 
laiminlyöntiin, josta saattaa seurata vahingonkorvausvelvollisuus tarkastuskohdetta 
kohtaan, tai jos johto on rikkonut tarkastuskohdetta koskevaa lakia taikka sen yhtiö- 
järjestystä, yhtiösopimusta tai sääntöjä (TTL 3:5). Muita mahdollisia raportoinnin 
muotoja ovat tilintarkastuspöytäkirja (TTL 3:7), tilintarkastusmuistio ja suullinen 
raportointi. 


Menetelmät ja empiirinen aineisto 


Tutkimusstrategia ja haastateltavien valinta 


Tämän tutkimuksen tavoitteena on lisätä tietoa hallinnon tarkastuksen käytännöstä 
tilintarkastajan näkökulmasta asunto-osakeyhtiöiden kontekstissa. Koska kyseessä 
on vähän kartoitettu ilmiö, josta olemassa olevaa ymmärrystä halutaan syventää, tut- 
kimus toteutettiin laadullisena tutkimuksena. Aineiston keruumetodina käytettiin 
puolistrukturoituja teemahaastatteluita (teemoista asunto-osakeyhtiön hallinnon tar- 
kastuksen tarkoitus, merkitys ja sisältö). Tutkija pystyi tällöin joustavasti ohjaamaan 
tiedonhankintaa haastattelutilanteessa ja haastateltavilla oli vapaus tuoda esille omia 
kokemuksiaan ja mielipiteitään laajastikin (Hirsijärvi & Hurme 2008). 
Haastateltavien valinnassa käytettiin harkinnanvaraista näytettä (Hirsjärvi & 
Hurme 2008, 58-59). Haastateltavien tuli täyttää kolme kriteeriä: 1) auktorisoitu 
HT- tai KHT-tutkinnon suorittanut kokenut tilintarkastaja, 2) riittävä kokemus asun- 
to-osakeyhtiöiden tilintarkastuksesta ja 3) edustaa pientä, keskisuurta tai suurta tilin- 
tarkastusyhteisöä, jotta tutkimustulokset pohjautuvat erilaisten tilintarkastusyhteisö- 

jen toimintatapoihin. Haastatellut yhdeksän auktorisoitua tilintarkastajaa koodattiin 
lyhenteillä H1-H9 anonymiteetin turvaamiseksi (Liite 1). 


Aineiston käsittely ja analysointi 


Tutkimushaastattelut tallennettiin haastateltavien suostumuksella, jolloin haastatte- 
lijoiden oli mahdollista keskittyä haastateltavan aktiiviseen kuunteluun ja jatkoky- 
symysten esittämiseen. Aineisto litteroitiin? pian haastattelun jälkeen sanatarkasti 
joitakin täytesanoja ja toistoja lukuun ottamatta. Aineiston analyysissa käytettiin 
laadullista sisällönanalyysiä (Tuomi & Sarajärvi 2018), joka toteutettiin osin tietoko- 
neavusteisesti ATLAS.ti-ohjelmaa apuna käyttäen, osin manuaalisesti. Aineistosta 
poimitut tutkimuksen tavoitteiden kannalta relevantit sitaatit ryhmiteltiin teoreetti- 
sen viitekehyksen pohjalta kolmeen luokkaan eli käsityksiin hallinnon tarkastuksen 
1) tarkoituksesta, 2) merkityksestä ja 3) sisällöstä, joka jaettiin edelleen tarkastuksen 
suunnitteluun, toteutukseen ja raportointiin. 


Tutkimuksen luotettavuus 


Tutkimuksen validiteettia pyrittiin parantamaan selkeästi määritellyillä käsitteillä, 
huolellisesti muodostetulla teoreettisella viitekehyksellä, kriteerit täyttävillä haasta- 
teltavilla, tarkoitukseen sopivilla tutkimusmenetelmillä, aineiston mahdollisimman 
tasapuolisella analyysilla, ja huolellisesti tehdyillä päätelmillä, jotka on avoimesti se- 
litetty tutkimusraportissa. Tutkimuksen empiiristen tulosten yhteydessä on esitetty 
suoria ja epäsuoria lainauksia tutkimushaastatteluista, jotta lukijalla on mahdollisuus 
arvioida tutkijoiden esittämien johtopäätösten loogisuutta ja uskottavuutta. (Kihn & 
Ihantola 2008, 87-90). Reliabiliteetti pyrittiin varmistamaan kuvaamalla tutkimus- 
haastatteluiden toteutusta, aineiston käsittelyä ja analysointia sekä tutkimustulosten 
rajoitteita mahdollisimman tarkasti (ks. Kihn & Ihantola 2008, 90-91). Tallennetun 
haastatteluaineiston litterointi tehtiin huolellisesti ja tarkasti, jotta aineistoon ei muo- 
dostuisi virheitä ennen varsinaisen analyysin huolellista toteuttamista. 


2? Yksi kirjoittajista litteroi ensimmäiset haastattelut. Tutkimusapulainen litteroi loput haastat- 


telut. 

Tulokset 


Hallinnon tarkastuksen tarkoitus ja merkitys 


Kaikkien haastateltavien mukaan hallinnon tarkastuksen tarkoituksena on ensinnä- 
kin johdon toiminnan lainmukaisuuden valvonta ja toiseksi neuvonta laillisuuskysy- 
myksissä. Tällöin ei haastateltavien mukaan oteta kantaa yhtiötä koskeviin tarkoituk- 
senmukaisuuskysymyksiin vaan ainoastaan johdon toiminnan lainmukaisuuteen. Jos 
ja kun tilintarkastaja saa tietää merkittävistä yhtiössä tapahtuvista päätöksistä jo etu- 
käteen, hän voi neuvoa päätöksenteon yksityiskohdissa jo ennen kuin päätös tehdään 
(H1). Hg korosti, että vaikka asiakkaita ohjeistetaan lain ja hyvän tavan mukaisista 
menettelyistä, on hyvin tarkasti pidettävä huolta siitä, ”että ne päätökset kuitenkin 
tehdään sitten siellä yhtiön puolessa, että se [ohjeistus] on enemmän tämmöistä esi- 
merkinomaista kertomista, että kuinka asiat voitaisiin tehdä.” Isännöitsijän valinta on 
asunto-osakeyhtiössä seikka, johon tilintarkastajan ei tule ottaa kantaa (H2). 

Hallinnon tarkastuksen koettiin linkittyvän niin vahvasti muuhun tilintarkas- 
tukseen, että haastateltavien oli vaikea ajatella suorittavansa tilintarkastusta ilman 
hallinnon tarkastusta. Hallinnon tarkastuksen nähtiin myös aina olevan sidoksissa 
kirjanpidon ja tilinpäätöksen tarkastukseen, koska yhtiökokouspöytäkirjan mukais- 
ten päätösten (koskien esimerkiksi vastikkeita, rahastointeja ja isoja urakoita) pitäisi 
näkyä kirjanpidossa ja tilinpäätöksessä asianmukaisesti. Esimerkiksi H2 totesi, että 
”pöytäkirjojen lukemista ja kirjanpidon tarkastusta tehdään samaan aikaan ja kat- 
sotaan, että päätösten mukaiset asiat näkyy kirjanpidossa ja toisinpäin, että kaikista 
asioista on päätökset”. 

Kaikkien haastateltavien mukaan hallinnon tarkastuksen rooli on erittäin merkit- 
tävä. Asunto-osakeyhtiön tarkastuksessa hallinnon tarkastuksen merkityksen koet- 
tiin korostuvan moniin muihin yhtiömuotoihin verrattuna. Erityisen merkittävänä 
hallinnon tarkastusta pidettiin osakkeenomistajien aseman turvaamisen kannalta, 
koska asunto-osake on yksityishenkilön tärkeä ja usein ainoa varallisuuskohde. Myös 
isännöitsijän ja lainanantajien mainittiin hyötyvän hallinnon tarkastuksesta samoin 
kuin tulevien asunnonostajien ja sopimuskumppaneiden. Verottajan ei puolestaan 
koettu olevan kiinnostunut asunto-osakeyhtiöiden taloudenpidosta, sillä lähtökoh- 
taisesti asunto-osakeyhtiöt eivät maksa yhteisöveroja. H2 kuitenkin nosti esille, että 
laiminlyötäessä asunto-osakeyhtiön hallintoa jättämällä velvoitteita hoitamatta tai 
toimimalla vastoin lakia, voisivat tilintarkastajan tekemät havainnot kiinnittää myös 
verottajan huomiota. 

Tilintarkastajan suorittamaa hallinnon tarkastusta pidettiin merkittävänä myös, 
koska asunto-osakeyhtiössä hallitukselta saattaa usein puuttua talouden ja juridiikan 

osaamista. Yhtiökokouksessa äänivaltaansa käyttävillä osakkeenomistajilla edellä 
mainittu osaaminen voi olla vielä heikompaa. Nämä seikat tuovat isännöitsijälle mer- 
kittävän aseman, josta syystä hänen toimintansa valvonta on tärkeää, kuten esimer- 
kiksi H5 totesi: 


... [hallinnon tarkastuksen] näen erittäin tarpeellisena johtuen siitä lähin- 
nä, että taloyhtiöiden hallitukset koostuvat yleensä pelkästään maallikoista, 
joilla ei ole lakien tuntemusta, ei myöskään taloushallinnon tuntemusta, ja 
ei niitä isännöitsijöitä oikein muut sitten valvo. (H5) 


Hallinnon tarkastuksen sisältö 


Edellä muodostetussa hallinnon tarkastuksen sisällöllisessä viitekehyksessä hallin- 
non tarkastus jäsenneltiin tilintarkastusprosessin mukaan suunnitteluun, toteutuk- 
seen ja raportointiin. Seuraavaksi kuvataan, mitä haastatellut kokevat sisältyvän ku- 
hunkin vaiheeseen. 


Suunnittelu ja riskien arviointi 


Hallinnon tarkastusta suunnitellessaan tilintarkastajan tulee tunnistaa sekä edellä 
mainitut yhtiötä koskevat keskeiset säädökset että olennaiset riskit, jotta tilintarkas- 
taja voi tarkastuksen edetessä arvioida yhtiön hallinnon hoidon lainmukaisuutta. 
Haastateltavilta kysyttiin, millaisia riskejä asunto-osakeyhtiöissä on tunnistettavis- 
sa ja millaisiin seikkoihin tilintarkastajan tulisi hallinnon tarkastuksessa erityises- 
ti kiinnittää huomiota. Esiin tuodut riskit voidaan ryhmitellä kolmeen ryhmään: 1) 
isännöitsijään 2) päätöksentekoon ja toimeenpanoon sekä 3) osakkeenomistajiin liit- 
tyviin riskeihin. 


Isännöitsijään liittyvät riskit 


Merkittävänä riskinä pidettiin vaarallisia työyhdistelmiä, jotka ovat keskeinen riski 
kaikissa osakeyhtiöissä. Suuremmissa yhtiöissä talouden eri toiminnot, kuten kirjan- 
pito, maksatus ja laskutus ovat tyypillisesti eriytetty toisistaan, jotta vaarallisia työ- 
yhdistelmiä ei pääsisi muodostumaan. Asunto-osakeyhtiön kontekstissa vaaralliset 
työyhdistelmät linkittyvät H1:n ja Hz:n mukaan vahvasti juuri isännöitsijän toimin- 
taan, kun isännöitsijä hoitaa kirjanpidon, maksatukset ja laskut, eikä kukaan muu 
valvo hänen toimintaansa. Tilanne lisää luonnollisesti virheellisyyden riskiä, kun yksi 
ja sama taho ilman valvontaa hoitaa yhtiön taloutta eikä kaikkia pieniä tapahtumia 
välttämättä viedä hallituksen hyväksyttäviksi. Lisäksi väärinkäytösten mahdollisuus 

kasvaa, ellei sisäistä valvontaa ole järjestetty asianmukaisesti. H1 toteaakin, että tämä 
isännöitsijään liittyvä riski vaatii korostetumpia tarkastustoimenpiteitä. 

Isännöitsijän toimintaa ylipäätään pidettiin merkittävänä riskinä, varsinkin jos 
isännöitsijä ei ole ammattitaitoinen ja tilintarkastajalle entuudestaan tuttu. Haastatel- 
tava H5 kiteytti asian seuraavasti: ”isännöinnin taso on se, mikä tätä tarkastustoimin- 
taa määrittelee”. Suurin osa haastateltavista kertoi luottavansa yleisesti ottaen enem- 
män suurissa ja tunnetuissa isännöintitoimistoissa työskenteleviin isännöitsijöihin. 
Yksin toimiviin, uusiin ja kokemattomiin isännöitsijöihin haastateltavat suhtautuivat 
huomattavasti varauksellisemmin ja kokivat näissä tilanteissa joutuvansa tekemään 
enemmän töitä ja olemaan erityisen tarkkana (H5). Isännöitsijän luotettavuuden 
kerrottiin myös olevan yksi asiakasvalintaan keskeisesti vaikuttava seikka. H2 totesi 
olevan sellaisia isännöitsijöitä, joiden hoitamia taloyhtiöitä ei ota enää tarkastukseen, 
koska ”isännöitsijä ei vaan osaa hommaansa eikä ole ammattitaitoinen”. Isännöitsi- 
jään liittyvää riskiä tasapainottavana tekijänä H5 mainitsi hallituksen jäsenten val- 
veutuneisuuden lisääntymisen, minkä hän koki olevan seurausta median isännöintiä 
koskevasta uutisoinnista. Hänen mukaansa lisääntynyt kiinnostus isännöitsijän toi- 
mintaan edesauttaa taloyhtiön asianmukaista hoitamista ja väärinkäytösten esiintu- 
loa. 


Päätöksentekoon ja toimeenpanoon liittyvät riskit 


Asunto-osakeyhtiön hallitukseen liittyvänä riskinä tuli esille hallituksen jäsenten ko- 
kemattomuus hallitustyöskentelystä ja puuttuva asunto-osakeyhtiöiden toimintaa oh- 
jaavan lainsäädännön tuntemus, mikä haastateltujen mukaan näkyy puutteina pää- 
töksenteossa ja pöytäkirjoissa. Yhtäältä isännöitsijän ammattitaidon todettiin usein 
korjaavan näitä puutteita (Hg) mutta toisaalta epäsymmetrisen informaation koettiin 
tuovan isännöitsijälle myös mahdollisuuden väärinkäytöksiin (H3). 

H1 nosti esiin riskin siitä, että osakkaiden yhdenvertainen kohtelu ei toteudu.Eri- 
tyisenä riskinä mainittiin mahdolliset yhtiössä käynnissä olevat suuret saneeraukset, 
jolloin tehtyjen kilpailutusten ja päätösten oikeellisuuden sekä rahoitusvastikkeiden 
asianmukaisen perinnän tarkastuksen nähtiin korostuvan (H1, Hg). Hallinnon tar- 
kastuksen suunnitteluun vaikuttavana riskinä tuli esiin myös yhtiöjärjestyksen eri- 
koismääräykset, esimerkiksi vastikeperusteisiin liittyen, joiden noudattamista pitää 
erityisesti tarkastaa. Ho totesikin, että ”kun on riittävän monimutkainen yhtiöjärjes- 
tys, niin silloin riski on suurempi, että sitä ei myöskään osata kunnolla noudattaa”. 

Lisäksi riskinä nostettiin esiin erilaiset erimielisyydet ja konfliktit, joiden yhtey- 
dessä pitää tarkastaa, onko johto hoitanut tilanteita huolellisesti ja taloyhtiön edun 
mukaisesti (Hg). Ho nosti esiin rakennusurakoihin liittyvät puutteet, virheet tai lisä- 
laskutukset, joiden selvittelyn yhteydessä korostuvat päätöksenteon lainmukaisuus ja 
pöytäkirjojen tarkkuus. Hallinnon tarkastuksen kokonaistyömäärästä tällaiset riidat 

saattavat H9:n mukaan käsittää jopa yli puolet, koska tilanteet ovat yleensä hyvin vaa- 
tivia ja myös taloudelliselta vaikutukseltaan merkittäviä. 


...jos taloyhtiössä jotain erimielisyyksiä tai riitoja on osakkeenomistajien 
tai urakoitsijoiden tai muiden tahojen kanssa, niin ne on semmoisia, joita 
pyritään havaitsemaan. Osataan kohdentaa tämmöisiin riita-asioihin sitten 
myös tarkastustoimenpiteitä. Niissäkin palaa monesti tilanne siihen, että 
onko johto huolellisesti hoitanut taloyhtiön toimintaa ja erityisesti taloyh- 
tiön edun mukaisesti riitatilanteita vienyt eteenpäin. (Hg) 


Osakkeenomistajiin liittyvät riskit 


Asunto-osakeyhtiön kokoa joko pidettiin tai ei pidetty seikkana, joka vaikuttaisi hal- 
linnon tarkastuksen suunnitteluun tai riskien arviointiin. Osakkaiden välisiä riitoja 
pidettiin kuitenkin riskinä, joka useimmin realisoituu nimenomaan pienemmissä ta- 
loyhtiöissä. 


Mitä pienempi taloyhtiö, niin sitä useammin siellä on osakkaiden välisiä rii- 
toja, jotka sitten hallinnon tarkastuksessa tulee tosi tärkeäksi, että mitä siel- 
lä on pöytäkirjattu. ... Ei ehkä ymmärretä, että kun omatoimi-isännöitsijän 
omassa kylpyhuoneessa tapahtuu vesivahinko, niin miten sit toimitaan. Tä- 
män tyyppiset asiat aiheuttaa ongelmia. Päätöksenteko ei ole aina tarpeeksi 
hyvin dokumentoitua, ei ole jääviysasioita. ... Mitä isommasta talosta on 
kysymys, sitä harvemmin ne [riidat] on osakkaiden välisiä. (H9) 


Hallinnon tarkastuksen suunnitteluun vaikuttavaksi seikaksi nähtiin myös asukas- 
osakkaiden ja sijoittajaosakkaiden väliset mahdolliset ristiriitatilanteet. Haastatelta- 
va H5 nosti esiin osakasluettelon ja hallituksen kokoonpanon vertailun merkityksen 
hallinnon tarkastuksen suunnittelussa. Hänen mukaansa uusissa asunto-osakeyhti- 
öissä sijoittajien osuus osakkeenomistajista on vähintään neljänneksen luokkaa, joten 
asukasosakkaiden aseman kannalta on tärkeää, että hallituksen toimintaa tarkaste- 
taan tarkemmin, jos hallitus koostuu pelkästään sijoittajista. 


... kyllä niitä hallituksen päätöksiä pitää lukea vähän sitäkin silmällä pi- 
täen, että missä asemassa ne ei-sijoittajat siellä taloyhtiössä sitten on. Koska 
kyllähän se varsin yleistä on, että silloin, kun siellä on pelkästään sijoittajia, 
niin hallituksen toiminta tähtää pääsääntöisesti siihen, että kulut pidetään 
alhaalla. Säästetään, säästetään sitten kaikesta, että tuotot nousee. (H5) 


Toisaalta Hg piti sijoittajien olemassaoloa hallinnon tarkastuksen riskejä vähentä- 
vänä seikkana. Ammattisijoittajilla on hänen mukaansa osaamista, joka vaikuttaa si- 
ten, että he ovat kiinnostuneita hakeutumaan hallitukseen, ottamaan asioista selvää ja 
osallistumaan päätöksentekoon eri lailla kuin asukasomistajat, jotka eivät välttämättä 

edes halua osallistua yhtiökokouksiin. Ammattisijoittajien mukana oleminen näkyy 
Hg:n mukaan siten myös laadukkaampina pöytäkirjoina. Osa haastateltavista (Hg ja 
Hg) koki kuitenkin asian niin, ettei omistajien rooli (asukas/sijoittaja) erityisemmin 
vaikuta hallinnon tarkastuksen sisältöön, kun kyse kuitenkin on laillisuusvalvonnas- 
ta eikä tarkoituksenmukaisuuskysymyksistä. 

Kaikkien haastateltavien mukaan heidän edustamissaan tilintarkastusyhteisöissä 
tarkastus käytännössä suunnitellaan hyödyntäen työpaperipohjaa eli tarkastuksen 
ohjaamista ja dokumentointia varten luotua lomaketta. 


Toteutus 


Haastatteluissa nousi esiin sekä yleisiä osakeyhtiöiden että erityisiä asunto-osakeyh- 
tiöiden hallinnon tarkastuksen kohteita. Kaikki haastatellut tilintarkastajat kokivat 
hallintoelinten kokousten ja yhtiökokousten päätösten tarkastamisen keskeiseksi osak- 
si hallinnon tarkastusta. Haastateltavat pitivät olennaisena tarkastaa pöytäkirjoista 
ensinnäkin päätösten lainmukaisuus ja toiseksi päätösten noudattaminen. Lisäksi 
olisi vielä varmistuttava kaikkia merkittäviä tilikauden aikaisia tapahtumia koske- 
vien päätösten asianmukaisuudesta. Hallinnon tarkastuksessa tulisi haastateltavien 
mukaan tarkastaa pöytäkirjat sekä päätösten asiasisällön että pöytäkirjojen muoto- 
seikkojen osalta. Hallituksen tai yhtiökokouksen päätösvaltaisuuden ja pöytäkirjojen 
allekirjoitusten tarkastaminen sisältyvät myös hallinnon tarkastukseen. 

Haastateltavien mukaan myös yhtiöjärjestys on hallinnon tarkastuksen kohde. 
Keskeisiksi tarkastettaviksi seikoiksi, jotka ilmenevät yhtiöjärjestyksestä, koettiin 
vastikkeiden määräytymisperusteet, määräykset lainaosuuksien maksamisesta ja yh- 
tiökokouksen päätöstä vaativat asiat. H3 toi esiin vanhojen yhtiöjärjestysten mahdol- 
lisesti sisältämät erityiset määräykset, jotka edellyttävät tilintarkastajan lausuntoa, ja 
Hg puolestaan totesi, että viime aikoina yhtiöjärjestyksiin on alkanut tulla poikkeavia 
määräyksiä, minkä vuoksi niihin on perehdyttävä huolella. 

Merkittävimmät sopimukset, kuten isännöintisopimukset, lainasopimukset, huol- 
to- ja urakkasopimukset sekä tontin vuokrasopimukset, ovat myös kaikkien haas- 
tateltavien mukaan hallinnon tarkastuksen kohteita. Olennaisena osana hallinnon 
tarkastusta pidettiin myös varmistumista asianmukaisista asunto-osakeyhtiön va- 
kuutuksista (H1, H2, Hg), jotka voidaan tarkastaa tilikauden vakuutuslaskuista ja nii- 
den maksusuorituksista (H2). 

Myös kaupparekisteritietojen oikeellisuus ja ajantasaisuus on hallinnon tarkastuk- 
sen kohde. Erityisesti hallituksen jäsenet, tilintarkastajat ja voimassa olevat prokurat 
koettiin tärkeiksi tarkastettaviksi tiedoiksi. H2:n mukaan ”joskus on löytynyt vuo- 
sikymmeniäkin vanhoja prokuroita vielä roikkumasta kaupparekisteristä”. Osakas- 
luettelon tarkastamisen katsottiin myös kuuluvan hallinnon tarkastuksen kohteisiin, 

kuten Hs totesi: ”Osakasluettelon tarkastan, että semmoinen löytyy, se on ajan tasalla, 
sieltä löytyy merkitsemispäivät”. 

Lähipiiritapahtumien tarkastus kuuluu myös hallinnon tarkastuksen piiriin haas- 
tateltavien yhtenevän käsityksen mukaan. H1:n mukaan hallinnon tarkastuksessa 
tulisi kiinnittää huomiota palveluiden ostoihin ja varmistua mahdollisesti havaittujen 
lähipiiritapahtumien osalta, onko palvelut kilpailutettu, onko niistä maksettu mark- 
kinaehtoinen hinta ja onko veloitukset tehty asianmukaisesti. 

Asunto-osakeyhtiöiden pääasiallinen pyrkimys nollatulokseen ja nollaveroihin ei 
sulje pois verotuksen tarkastuksen merkitystä hallinnon tarkastuksen osana (H1, H2). 
Veroilmoitusten asianmukaisuus (H1), ja myös verotuspäätökset (Hg) sekä yhtiön 
mahdollinen arvonlisäverovelvollisuus (H6, Hg, H9) nähdään hallinnon tarkastuksen 
kohteina. 

Vaaralliset työyhdistelmät koetaan keskeisiksi riskeiksi, joihin liittyen sisäisen val- 
vonnan järjestämisen tarkastamisen katsottiin sisältyvän hallinnon tarkastukseen, 
kuten Hg toi esiin: 


... kuinka hallitus on järjestänyt yhtiön valvonnan. Onko esimerkiksi sovit- 
tu, että joku hallituksen jäsen toimii tositetarkastajana, joka varmistaa, että 
kirjanpitoon ei viedä eikä yhtiö maksa epäasianmukaisia menoja. Ja onks 
siellä jonkunlainen hyväksymismenettely olemassa. (Hg) 


Toimintakertomuksen tarkastaminen nähtiin tärkeänä osana hallinnon tarkastus- 
ta (H6, H5, Hg, H9), koska toimintakertomus on asunto-osakeyhtiöissä pakollinen 
(AOYL 10:5). Nykyisen tilintarkastuslain mukaan tilintarkastuksen kohteena ovat 
yhteisön tai säätiön tilinkauden kirjanpito, tilinpäätös sekä hallinto (TTL 3:1). Kos- 
ka ”toimintakertomuksessa käytännössä tehdään tilitys siitä, kuinka hallintoa on hoi- 
dettu” (Hg), eikä se sisälly kirjanpitoon ja tilinpäätökseen, sen tarkastaminen on osa 
hallinnon tarkastusta.Hg totesi lisäksi, että ”se [toimintakertomus] on aivan keskeinen 
vielä siitäkin näkökulmasta, että yhtiön osakkeenomistajat tyypillisesti perehtyy enem- 
mänkin toimintakertomuksen tietoihin, kuin tilinpäätöksen tietoihin”. Hg piti keskei- 
senä toimintakertomuksesta tarkastettavana asiana toiminnan jatkuvuuteen liittyviä 
kysymyksiä ja H5 nosti esiin erityisesti talousarvion tarkastuksen merkityksen talo- 
yhtiön maksukyvyn turvaamisen kannalta erityisesti taloyhtiöissä, joissa sijoittajien 
osakeomistus on merkittävä. Tällaisessa tilanteessa voi hänen mukaansa syntyä int- 
ressiristiriita asukasomistajien ja sijoittajien välillä, kun sijoittajat saattavat tavoitella 
suuria tuottoja taloyhtiön maksukyvyn kustannuksella. 

Avoinna olevat oikeudenkäyntiasiat ja yhtiössä aiemmin tapahtuneet tiedossa ole- 
vat väärinkäytökset nostettiin myös esiin hallintoa tarkastettaessa huomioon otettavi- 
na seikkoina (Hg). Lisäksi erityisesti maksuliikenteen tarkastus katsottiin olennaiseksi 
kavallusten ja väärinkäytösten havaitsemisen kannalta ja siitä syystä myös hallinnon 

tarkastukseen kuuluvaksi osa-alueeksi, vaikka maksuliikenne sinänsä onkin kirjan- 
pitoon liittyvä asia (H9). 

Edellä käsitellyt haastateltujen esiin nostamat asunto-osakeyhtiön hallinnon tar- 
kastuksen kohteet ovat myös yleisiä osakeyhtiön hallinnon tarkastuksen kohteita. Eri- 
tyisesti asunto-osakeyhtiön hallinnon tarkastuksen kohteina haastatteluissa nousivat 
esiin rahastointipäätökset ja lainaosuussuoritukset ja se, että ne ovat yhtiöjärjestyksen 
ja yhtiökokouksen päätösten mukaisia. H5 kertoi rahoitusvastikkeiden oikeellisuuden 
tarkastuksen olevan paljon enemmän tarkkuutta vaativaa kuin rutiinitoimenpiteenä 
hoidettavan hoitovastikkeiden oikeellisuuden tarkastuksen, koska ”tulee aika useasti 
vastaan, että rahoitusvastikkeita peritään yhtiöjärjestyksen vastaisesti”. 

Isännöitsijälle ja hallitukselle maksetut palkkiot ja isännöitsijän veloitukset (H1, 
H4) ovat myös erityisesti asunto-osakeyhtiön hallinnon tarkastuksen kohteita. Tilin- 
tarkastajan tulee varmistua siitä, että hallituksen jäsenten palkkiot perustuvat kirjal- 
liseen yhtiökokouksen päätökseen tai yhtiökokouksessa hyväksyttyyn sopimukseen 
ja että isännöitsijälle mahdollisesti maksetut lisäpalkkiot ja veloitukset on asianmu- 
kaisesti hyväksytty hallituksen kokouksissa. H4:n mukaan ”isännöitsijän veloituksia 
kannattaa tietysti katsoa muiltakin tileiltä kuin siltä isännöitsijän palkkiot -tililtä, että 
jos ne on laitettu johonkin muualle”. 


Raportointi 


Hallinnon tarkastus kytkeytyy vahvasti TTL 3:5:5:n mukaiseen tilintarkastajan huo- 
mautusvelvollisuuteen tilintarkastuskertomuksessa. Kysymykseen, missä tilanteessa 
huomauttaminen tilintarkastuskertomuksessa tulisi haastateltavien mielestä asun- 
to-osakeyhtiön tarkastuksessa kysymykseen, saatiin lukuisia esimerkkejä seikoista, 
joista tulee huomauttaa, ellei niitä saada korjattua tarkastuksen kuluessa: 


e lain rikkomus, jossa voi tulla runsaasti vahingonkorvausvelvollisuutta, 

e olennainen laiminlyönti tai olennainen vahinko, 

e pöytäkirjat kokonaan allekirjoittamatta, 

e pääoma- ja hoitovastikkeisiin liittyvät yli- ja alijäämätilanteet, 

e lainvastaiset päätökset koskien hallituksen jäsenten huoneistojen remontteja, 
eivätkä hallituksen jäsenet ole jäävänneet itseään, 

e toimintakertomuksen tai tilinpäätöksen olennainen myöhästyminen, 

e osakkaiden maksamat hankeosuudet tai lainaosuudet väärin laskutettu, 

e kaupparekisteritietojen puutteet (muistio/sähköposti ensi vaiheessa), 

e sisäisen valvonnan puutteet (kirjanpidon tositetarkastukset, hyväksymisme- 
nettelyt), 

e yhtiölle taloudellista vahinkoa aiheuttanut huolimaton toiminta vastikesaamis- 
ten perinnässä (Hg ja Ho), 

e kirjanpidon puutteellisesta hoidosta johtuva vastikkeiden virheellinen perintä 
(H3), 

e hallituksen jäsen tai puheenjohtaja ei ole jäävännyt itseään, mutta on valittu 

sopimuskumppaniksi (Hs), 

e korjaushankkeiden urakointia ei ole kilpailutettu (H1), 

e pöytäkirja puuttuu (Hs). 

Haastateltavien kokemuksen mukaan sen arviointi, tulisiko huomautus antaa, ei 
koskaan ole täysin yksiselitteistä eikä päätös selkeä, mutta toisaalta käytännön koke- 
mus luo rutiinia näihin päätöstilanteisiin. Big4-yhtiöissä tukena on erikseen mukau- 
tettuihin kertomuksiin perehtynyt tiimi, jolta pyytää konsultaatioapua mahdollisis- 
sa epäselvissä tilanteissa. Myös pienemmissä tilintarkastusyhteisöissä keskustellaan 
haastavista tapauksista kollegoiden kanssa. Lisäksi apua löytyy asunto-osakeyhtiö- 
laista ja sen kommentaareista, käydyistä koulutuksista ja omista aiemmista kokemuk- 
sista (H5). 

Jos jokin seikka ei ole niin merkittävä, että siitä tulisi raportoida tilintarkastus- 
kertomuksessa, on tilintarkastajalla kuitenkin mahdollisuus antaa erillinen vapaa- 
muotoinen tilintarkastusmuistio tai tilintarkastuspöytäkirja (TTL 3:7). Osa haas- 
tateltavista piti kuitenkin asunto-osakeyhtiöiden tarkastuksissa haasteena sitä, että 
tilintarkastusmuistio jää usein yhtiössä käsittelemättä (H2, H3). Hg kertoi lähettävän- 
sä havainnoistaan aina sähköpostin sekä isännöitsijälle että hallituksen puheenjohta- 
jalle välttyäkseen spekulaatioilta, onko asiasta kerrottu vai ei. 


Keskustelu ja johtopäätökset 


Tämän tutkimuksen tarkoituksena oli lisätä tietoa asunto-osakeyhtiöiden hallinnon 
tarkastuksesta tilintarkastajien näkökulmasta. Tutkimuksen tuloksena saatiin vas- 
taukset tutkimuskysymyksiin: Miten tilintarkastajat käytännössä kokevat hallinnon 
tarkastuksen 1) tarkoituksen, 2) merkityksen ja 3) sisällön asunto-osakeyhtiössä? (Tau- 
lukko 1). 

Taulukko 1. Asunto-osakeyhtiön hallinnon tarkastus - sisällönanalyysin tulokset 


ASUNTO-OSAKEYHTIÖN HALLINNON TARKASTUKSEN TARKOITUS JA MERKITYS 
Laillisuustarkastusta ja neuvontaa laillisuuskysymyksissä 


Olennainen osa tilintarkastusta 


Osakkeenomistajien (myös isännöitsijän, lainanantajien ja sopimuskumppaneiden) aseman ja yhdenvertaisuuden 


turvaaminen 


HALLINNON TARKASTUKSEN SISÄLTÖ 


Suunnittelu 

Keskeisten säädösten ja niihin poh- 

jaavien periaatteiden tunnistaminen 

Riskien arviointi: 

Isännöitsijän 

* vaaralliset työyhdistelmät 

* ammattitaito ja luotettavuus 

Päätöksenteko ja toimeenpano 

+ hallituksen jäsenten kokematto- 
muus talous- ja lakiasioissa sekä 
hallitustyöskentelyssä 

* osakkaiden yhdenvertaisen kohte- 
lun vaarantuminen 

e rakennusurakat, saneeraukset 

e yhtiöjärjestyksen erityismääräykset 

Osakkeenomistajien 

e erimielisyydet ja riitatilanteet 

e erilaiset intressit 


Toteutus - tarkastuksen kohteet 

Yleiset 

+ yhtiökokousten ja hallituksen 
kokousten päätökset ja niiden 
noudattaminen (pöytäkirjat vs. 
kirjanpito ja tilinpäätös) 

e yhtiöjärjestys 

e merkittävimmät sopimukset 

e kaupparekisteritiedot 

* osakasluettelo 

+ lähipiiritapahtumat 

e vakuutukset 

e verotus 

* vaaralliset työyhdistelmät 

e sisäisen valvonnan toteutus 

* toimintakertomus (toiminnan jatku- 
vuus, talousarvio, maksuvalmius) 

* avoimet oikeudenkäyntiasiat 

* tiedossa olevat väärinkäytökset 

e maksuliikenne (kavallusten ja 
väärinkäytösten varalta) 

Erityiset 

* rahastointipäätökset ja lainaosuus- 
suoritukset 

e Isännöitsijälle ja hallitukselle 
maksetut palkkiot 

e isännöitsijän veloitukset 

* kunnossapito- ja muutostyöilmoi- 
tusten säilyttäminen 


Raportointi 

+ Tilintarkastuskertomus: Tilintarkas- 
tajan huomautusvelvollisuus 

* Tilinpäätösmerkintä 

Tilintarkastuspöytäkirja 

* Tilintarkastusmuistio 

+ Keskustelut 


Keskeiseksi hallinnon tarkastuksen tarkoitukseksi nähdään johdon toiminnan 


lainmukaisuuden valvonta (TTL 3:5.5; Kosonen 2005; Ruohonen 2020) myös asun- 


to-osakeyhtiöissä. Toisena tarkoituksena nousee esiin neuvonta laillisuuskysymyk- 


sissä. Neuvonnan koettiin olevan tärkeää päätöksenteon laillisuuden varmistamisen 


kannalta, ja sen avulla tarkastuksen kuluessa oli mahdollista saada korjattua sellaisia 


asioita, joista tilintarkastaja olisi muutoin joutunut huomauttamaan tilintarkastus- 
kertomuksessa. Ulkopuolisen tilintarkastajan suorittaman hallinnon tarkastuksen 
mainitaan myös hyödyttävän ja turvaavan eri sidosryhmiä kuten nykyisiä ja tulevia 


osakkeenomistajia, isännöitsijää (johtoa), lainanantajia ja sopimuskumppaneita. Tor- 
pon (2012) osakeyhtiöiden tilintarkastusta käsitelleen tutkimuksen tuloksia tukien, 

nämäkin tulokset viittaavat siihen, että tilintarkastus voi käytännössä laajentua nor- 
miperustan ulkopuolelle neuvonnan, turvaamisen ja hyödyn ulottuvuuksien alueelle. 

Hallinnon tarkastuksen merkitykseen liittyen, hallinnon tarkastusta ei pidetä eril- 
lisenä toimintona vaan merkittävänä ja olennaisena osana tilintarkastusta, jossa hal- 
linnon tarkastuksen koetaan kytkeytyvän vahvasti kirjanpidon ja tilinpäätöksen tar- 
kastukseen. Asunto-osakeyhtiössä hallinnon tarkastuksen merkitys korostuu muihin 
yhtiömuotoihin verrattuna johtuen kyseisen yhtiön ja sen hallinnon erityispiirteistä 
— yhtiön hallitus koostuu tyypillisesti maallikkojäsenistä (HE 24/2009; Vahtera 2017) 
ja operatiivista hallintoa hoitaa isännöitsijä. Agenttiteorian mukaisesti erityisen tär- 
keää ulkopuolisen tilintarkastajan tekemä tarkastus on osakkeenomistajien aseman 
turvaamisen kannalta, varsinkin kun asunto-osake on tyypillisesti omistajan suurin 
varallisuuserä. Asunto-osakkeenomistajat varmistuvat hallituksen yhtiökokoukselle 
antaman informaation oikeellisuudesta riippumattoman tilintarkastuksen ja siihen 
sisältyvän hallinnon tarkastuksen avulla. Vastaavasti hallitus varmistuu isännöitsijän 
tuottaman informaation oikeellisuudesta. Näin tilintarkastajan suorittama hallinnon 
tarkastus vähentää informaation epäsymmetriaa osakkeenomistajien (päämiesten) ja 
taloyhtiön hallituksen ja/tai isännöitsijän (agenttien) välillä (Sikka ym. 2009). Niin 
ikään hallinnon tarkastuksen yhteydessä valvotaan, että asunto-osakeyhtiön päätök- 
senteossa on noudatettu huolellisuutta ja osakkeenomistajien yhdenvertaisuusperiaa- 
tetta päämiesten (osakkeenomistajien) välisten konfliktien estämiseksi/lieventämi- 
seksi (Carey ym. 2000). 

Hallinnon tarkastuksen sisältöä analysoitiin tarkastusprosessin mukaisesti jaotel- 
tuna suunnittelu-, toteutus- ja raportointivaiheeseen (Ruohonen 2020, 304). Suun- 
nitteluvaiheessa on tärkeää tunnistaa asunto-osakeyhtiöön ja sen tilintarkastukseen 
liittyvät keskeiset säädökset ja niihin pohjautuvat periaatteet, jotka ohjaavat hallin- 
non tarkastuksen suunnittelua sekä toteutusta ja raportointia. Lisäksi suunnittelu- 
vaiheessa kartoitetaan hallinnon tarkastukseen liittyviä riskejä. Kuten muissakin 
osakeyhtiöissä (Riistama 2000, 151; Ruohonen 2020, 304), mahdolliset vaaralliset työ- 
yhdistelmät koetaan huomattavaksi riskiksi. Asunto-osakeyhtiöissä vaarallisten työ- 
yhdistelmien havaitaan olevan isännöitsijän toimintaan liittyviä. Myös isännöitsijän 
mahdollinen ammattitaidon ja luotettavuuden puute koetaan erittäin merkittäväksi 
riskin lähteeksi. Lisäksi riskin lähteinä tuotiin esiin osakkeenomistajien (esimerkiksi 
asuja- ja sijoittajaosakkaiden) erilaiset intressit, taloyhtiön saneeraus- ja muut raken- 
nusurakat, yhtiöjärjestyksen erityismääräykset ja konfliktit. Hallituksen maallikko- 
jäsenten kokemattomuuden laki- ja talousasioissa sekä hallitustyöskentelyssä (HE 
24/2009; Vahtera 2017, 139-140) koettiin muodostavan myös merkittävän riskin hal- 
linnon lainmukaisuudelle. 

Tutkimuksessa tuli esille lukuisia hallinnon tarkastuksen kohteita, jotka on esitetty 
kootusti taulukossa 1. yleisiin ja erityisesti vain asunto-osakeyhtiöitä koskeviin koh- 
teisiin jaoteltuna. Näiden tulosten valossa asunto-osakeyhtiöiden hallinnon tarkas- 

tuksessa tarkastetaan juuri niitä kohteita, joita tutkimuksen teoreettisen viitekehyk- 
sen pohjalta voisi odottaakin (Etelämaa 2002; Koski & af Schulten 2000; Riistama 
1999; 2000; Ruohonen 2020; Sillanpää & Vahtera 2011; Tomperi 2018; Torpo 2012; 
Vahtera 2019), eikä normien/oppien ja tarkastuksen kenttätodellisuuden välillä näytä 
olevan kuilua. Lisäksi havaittiin, että tilintarkastajat pyrkivät asunto-osakeyhtiöiden 
erityispiirteitä silmällä pitäen tarkastamaan hallintoa monipuolisesti lukuisista läh- 
teistä käsin. Tärkeimmiksi hallinnon tarkastuksen kohteiksi tunnistettiin yhtiöko- 
kousten ja hallituksen kokousten päätökset, pöytäkirjojen muotoseikat ja päätösten 
toimeenpano. Toimintakertomuksen tarkastuksella koettiin myös olevan keskeinen 
rooli asunto-osakeyhtiöiden hallinnon tarkastuksessa. Erityisesti isännöinnin tason 
koettiin määrittelevän tarkastustoiminnan tarkkuutta ja laajuutta, ja mahdollisten 
konfliktien (urakoitsijoiden kanssa tai osakkaiden kesken) selvittelyn vievän paljon 
työaikaa. Hallinnon tarkastus kytkeytyy vahvasti TTL 3:5.5:n mukaiseen tilintarkas- 
tajan huomautusvelvollisuuteen. Tutkimuksen tulokset tuottivat empiiristä evidens- 
siä lukuisista sellaisista tilanteista, joissa tilintarkastajien mielestä asunto-osakeyhtiön 
tilintarkastuskertomuksessa tulee antaa huomautus. 

Tämä tutkimus tuottaa kontribuutiota havainnollistamalla ja selkeyttämällä hal- 
linnon tarkastuksen roolia ja sisältöä aiemmin empiirisesti tutkimattomassa asun- 
to-osakeyhtiön kontekstissa. Empiiriset tulokset valottavat hyvän tilintarkastustavan 
perustana olevaa ammattiosaamista ja hyväksi todettuja käytäntöjä tässä tutkitun il- 
miön osalta. 

Jatkossa hallinnon tarkastusta, sen eri osa-alueita ja siihen liittyvien periaatteiden 
(kuten olennaisuuden ja kohtuullisen varmuuden periaatteiden soveltamista) voitai- 
siin tutkia empiirisesti enemmänkin. Samoin voitaisiin tutkia sitä, esiintyykö halli- 
tuksen ja osakkeenomistajien odotusten ja hallinnon tarkastuksen todellisen sisällön 
välillä odotuskuilua. Tutkimusta voitaisiin kohdistaa erityyppisten ja kokoisten yhtei- 
söjen ja säätiöiden hallinnon tarkastukseen. 

LIITE 1: Tutkimushaastattelut 


Haastateltava Työkokemus Tutkinto — Tilintarkastusyhteisö Haastattelun Ajankohta Kesto 
toteutus 
H1 9 vuotta HT, KHT — Big4 Työpaikalla 18.12.2019 40 min 
H2 15 vuotta HT, KHT Pieni Puhelimitse 6.4.2020 45 min 
8.4.2020 30 min 

H3 10 vuotta HT,KHT Big4 Teams 16.4.2020 55 min 
H4 32 vuotta HT, KHT Keskisuuri Teams 16.4.2020 70 min 
H5 16 vuotta HT Pieni Teams 13.12.2021 36 min 
H6 11 vuotta KHT Pieni Teams 14.12.2021 43 min 
H7 13 vuotta KHT Big 4 Teams 14.12.2021 42 min 
Hg 20 vuotta HT, Keskisuuri Teams 21.12.2021 121 min 
Hg 17 vuotta HT Keskisuuri 

Yhteensa 143 vuotta 482 min 
Keskiarvo 16 vuotta 54 min 

8 
Yksityisen osakeyhtiön uusien 
osakkeiden maksukontrolli ja 
tilintarkastajan todistuksen 
tarve — de lege ferenda 


Veikko Vahtera 


Sekä osakeyhtiötä perustettaessa että osakeannin yhteydessä osakkeista maksetta- 
van määrän tulemista yhtiölle varmistetaan osakeyhtiölain maksukontrollisääntelyllä. 
Tämä tarkoittaa ensinnäkin yhtiön johdon vakuutusta osakkeiden merkintähinnan tu- 
lemisesta yhtiölle. Lisäksi rekisteriviranomaiselle on toimitettava uusien osakkeiden 
rekisteri-ilmoituksen yhteydessä tilintarkastajan todistus maksun tulemisesta yhtiölle, 
jos yhtiössä on oltava lain tai yhtiöjärjestyksen perusteella tilintarkastaja. Mikäli yh- 
tiöllä ei ole tilintarkastajaa, on toimitettava muu selvitys eli lähinnä kuitti tai tiliote 
todisteeksi osakkeiden merkintähintamaksun tulemisesta yhtiölle. 


Tilintarkastajan todistusta koskevasta vaatimuksesta olisi aiheellista luopua yksityis- 
ten yhtiöiden osalta, koska vaatimus aiheuttaa tarpeettomia kustannuksia ja ajallista 
viivettä uusien osakkeiden antamisen yhteydessä. Riittävänä maksukontrollina olisi- 
kin kaikkien yksityisten osakeyhtiöiden osalta pidettävä johdon vakuutusta ja selvityk- 
sen eli lähinnä kuitin tai tiliotteen toimittamista rekisteriviranomaiselle. Osakeyhtiöla- 
kia olisikin perusteltua muuttaa tältä osin. 

Yksityisen osakeyhtiön uusien osakkeiden maksukontrolli ja tilintarkastajan todistuksen tarve 
- de lege ferenda 


Johdanto 


Suomen nykyisen, vuoden 2006 osakeyhtiölain (21.7.2006/624, OYL) pääomajärjes- 
telmä on kooste usean eri aikakauden sääntelytrendeistä. Osakeyhtiölain säännökset 
edustavat vielä monelta osin vuoden 1978 osakeyhtiölain aikaista velkojiensuoja-ajat- 
telua, jossa sidotun pääoman merkitys velkojien suojaamisessa on nähty keskeisek- 
si suojamekanismiksi, vaikka monilta muilta osin sääntelyä on modernisoitu. Tämä 
vuoden 1978 osakeyhtiölain aikainen ajattelu näkyy muun muassa uusien osakkeiden 
maksukontrollia koskevassa sääntelyssä. Yhtiön johdon vakuutuksen lisäksi osakeyh- 
tiölaissa edellytetään tilintarkastajan todistusta uusien osakkeiden maksamisen yh- 
teydessä silloin, jos yhtiössä on lain tai yhtiöjärjestyksen perusteella oltava tilintar- 
kastaja. Jos tilintarkastajaa ei ole lain tai yhtiöjärjestyksen perusteella valittava, on 
annettava muu selvitys maksun tulemisesta yhtiölle. Osakkeiden maksukontrolli kos- 
kee sekä yhtiön perustamisen yhteydessä rahana maksettavia osakkeita että osakean- 
nissa rahaa vastaan annettavia osakkeita. Siltä osin, kun osakkeiden maksukontrolli 
koskee yhtiön perustamista, on maksukontrollivaatimuksilla vaikutusta sekä uuden 
yhtiön perustamiskustannuksiin että perustamisen vaatimaan aikaan, jos yhtiössä on 
tilintarkastaja. 

Tilintarkastuspakosta luopuminen vuonna 2007, vähimmäisosakepääomavaati- 
muksesta luopuminen vuonna 2019 ja osakeyhtiömuodon yleistyminen myös kaik- 
kein tyypillisimpänä pienimuotoisen yritystoiminnan harjoittamismuotona vaikut- 
taisi puoltavan osakeyhtiölain maksukontrollisääntelyn keventämistä. Yksi keskeinen 
tapa keventää sääntelyä ja sujuvoittaa osakeyhtiöiden perustamista olisi tilintarkas- 
tajan maksukontrollitodistuksesta luopuminen kaikkien yksityisten osakeyhtiöiden 
osalta sekä yhtiötä perustettaessa että uusia osakkeita annettaessa. Tämän artikkelin 
tarkoituksena on arvioida tilintarkastajan todistuksen tarvetta yksityisen osakeyhti- 
ön uusia osakkeita annettaessa. Artikkelissa tarkastellaan osakkeen maksukontrol- 
lisääntelyn historiaa, sisältöä ja tarvetta sekä sääntelyn uudistamismahdollisuuksia 
yksityisten osakeyhtiöiden osalta erityisesti tilintarkastajan maksusta antaman todis- 
tuksen osalta. 


Osakkeiden maksukontrolli ja sen tausta 


Maksukontrollin historiasta Suomen osakeyhtiölaeissa 


Vuoden 1895 osakeyhtiölain 1 luvun 13 $:ssä edellytettiin yhtiön rekisteröinnin yh- 
teydessä ainoastaan yhtiön hallituksen vakuutusta siitä, että osakkeiden maksu on 

hallituksen huostassa (Caselius, Heikonen & Huttunen 1968, 81). Osakkeiden mak- 
sukontrolli perustui yhtiön johdon antamalle vakuutukselle eikä muita varmistusme- 
kanismeja, kuten esimerkiksi tilintarkastajan lausuntoa maksun tulemisesta yhtiölle, 
koettu tarpeelliseksi. Vuoden 1895 osakeyhtiölaki oli voimassa vuoden 1980 alkuun 
asti, jolloin vuoden 1978 osakeyhtiölaki tuli voimaan. 

Vuoden 1978 osakeyhtiölakia säädettäessä tarkoituksellisesti tiukennettiin osak- 
keen maksamisen sääntelyä. Tätä perusteltiin sekä osakkeen merkitsijän että kolman- 
sien tahojen eli lähinnä yhtiön velkojien suojaamisella (HE 27/1977 vp, 25). Vuoden 
1978 osakeyhtiölain 2:9:ssä edellytettiin, että rekisteri-ilmoitukseen on johdon vakuu- 
tuksen lisäksi liitettävä tilintarkastajien todistus siitä, että osakkeiden maksua koske- 
via lain säännöksiä on noudatettu. Tilintarkastajan todistusta koskevalla vaatimuksel- 
la pyrittiin varmistumaan siitä, että yhtiön osakepääoma on yhtiölle todella maksettu 
rekisteri-ilmoituksen mukaisena (Koski & Schulten 1998, 101 ja HE 194/2006 vp, 
66-67). Edellä kuvatun vuoden 1978 osakeyhtiölain maksukontrollisääntelyn taus- 
talla on ollut ajatus siitä, että pääomayhtiössä on varmistuttava pääoman tulemisesta 
yhtiöön. Pelkästään yhtiön hallituksen vakuutusta maksun tulemisesta yhtiöön ei ole 
pidetty riittävänä varmistuksena, vaan tämän lisäksi on edellytetty tilintarkastajan 
todistusta. Kun vuoden 1978 osakeyhtiölain aikana kaikki osakeyhtiöt kuuluivat ti- 
lintarkastusvelvollisuuden piiriin, ei tilintarkastajan todistusta koskevasta vaatimuk- 
sesta ollut mahdollista poiketa missään tilanteissa, mutta todistuksen saattoivat antaa 
maallikkotilintarkastaja tai -tilintarkastajat, jos yhtiön tilintarkastajana ei ollut am- 
mattitilintarkastaja. 

Vuoden 1978 osakeyhtiölakia muutettiin vuoden 1996 varsin laajalla osittaisuudis- 
tuksella. Sen esitöissä on todettu, että osakepääoman maksamista koskevien säännös- 
ten tarkoituksena on varmistaa, että osakepääoma tulee yhtiön käyttöön ja että varat 
vastaavat määrältään rekisteriin ilmoitettua. Esitöiden mukaan maksukontrollia kos- 
kevat säännökset turvaavat erityisesti velkojien asemaa antamalla näille aikaisempaa 
paremmat mahdollisuudet arvioida yhtiön taloudellista asemaa. Samalla säännökset 
turvaavat myös osakkeenomistajien asemaa. Maksukontrollin katsottiin siis suo- 
jaavaan paitsi yhtiön velkojia, niin myös yhtiön vähemmistöosakkeenomistajia (HE 
89/1996 vp). Maksukontrollia, joka perustui sekä johdon antamaan vakuutukseen että 
sitä täydentävään tilintarkastajan todistukseen, pidettiin siis 1990-luvun puolivälissä 
varsin tarpeellisena suojamekanismina. 


142 


Yksityisen osakeyhtiön uusien osakkeiden maksukontrolli ja tilintarkastajan todistuksen tarve 
- de lege ferenda 


Kaikkiin osakeyhtiöihin kohdistuneen tilintarkastusvelvollisuuden 
poistaminen vuonna 2007 ja sen vaikutus osakkeiden 
maksukontrolliin 


Vuoden 2006 osakeyhtiölakia säädettäessä osakkeiden maksukontrollia koskevaan 
sääntelyyn ei tehty muutoksia vaan sääntely perustui vuoden 1978 osakeyhtiölaista 
periytyneeseen sääntelytapaan. Toisaalta osakeyhtiölakia uudistettaessa oli tiedossa, 
että tilintarkastuslainsäädäntöä oltiin samanaikaisesti uudistamassa, ja uusien osak- 
keiden maksukontrollia koskevat muutokset päätettiin toteuttaa tilintarkastuslain 
uusimisen yhteydessä osakeyhtiölakiin. 

Sittemmin jo kumotulla vuoden 2007 tilintarkastuslailla (13.4.2007/459) luovuttiin 
maallikkotilintarkastuksesta ja vapautettiin pienet yritykset, mukaan lukien osakeyh- 
tiöt, tilintarkastusvelvollisuudesta. Tilintarkastuslain uudistuksen myötä tilintarkas- 
tuslaista poistui hyväksytyn tilintarkastajan käsite ja vastaavasti tilintarkastajalla 
ryhdyttiin tarkoittamaan vain tilintarkastuslain mukaisesti hyväksyttyjä luonnollisia 
henkilöitä ja tilintarkastusyhteisöjä. Edellä kuvatulla muutoksella vaikutettiin myös 
tilintarkastajan todistusten edellyttämiseen niissä osakeyhtiöissä, jotka eivät olleet 
lakimääräisen tilintarkastusvelvollisuuden piirissä tai joissa ei ollut muuten valittu 
tilintarkastajaa esimerkiksi yhtiöjärjestysmääräyksen perusteella. Nämä muutokset 
toteutettiin osakeyhtiölain muuttamisella. Osakeyhtiöissä, joissa lain tai yhtiöjärjes- 
tyksen mukaan ei ole tilintarkastusvelvollisuutta, osakeyhtiölain 2:8.3:ssa ja 9:14.3:ssa 
tarkoitettu tilintarkastajan todistus osakkeen tai osakepääoman maksamisesta tuli 
korvattavaksi muulla selvityksellä siitä, että suoritus on maksettu yhtiölle. Muutet- 
tujen säännösten esitöiden mukaan, jos kyseessä on rahamaksu yhtiön tilille, tämä 
voidaan käytännössä selvittää tiliotteella tai vastaavalla rahalaitoksen antamalla tosit- 
teella (HE 194/2006 vp, 67).' Vuoden 2007 tilintarkastuslain voimaantulon yhteydessä 
siis luovuttiin tilintarkastajan lausunnosta osakkeiden maksun tulemisesta yhtiölle 
niiden yhtiöiden osalta, joissa ei ole lain tai yhtiöjärjestyksen perusteella valittavaa 
tilintarkastajaa. Toteutetun muutoksen voidaan nähdä osaltaan olevan osoitus siitä, 
että tilintarkastajan todistusta uusien osakkeiden maksun tulemisesta yhtiölle ei enää 
vuonna 2007 pidetty kaikissa tilanteissa tarpeellisena suojamuotona. 


! Huomionarvoista on, että kun osake maksetaan apporttiomaisuudella, edellytetään tilintar- 


kastajan — joko yhtiön tilintarkastajan tai muun tilintarkastajan — antamaa lausuntoa apport- 
tiomaisuudesta ja sen arvostuksesta. Tämä vaatimus on riippumaton siitä, onko yhtiössä oltava 
lain tai yhtiöjärjestyksen perusteella tilintarkastajaa vai ei. 

Osakkeiden maksukontrollin nykysääntely 


Osakeyhtiölain 2:8.2:n mukaan osakeyhtiö voidaan rekisteröidä, kun rekisteriviran- 
omaiselle on toimitettu 1) yhtiön hallituksen jäsenten ja toimitusjohtajan vakuutus 
siitä, että yhtiön perustamisessa on noudatettu osakeyhtiölain säännöksiä; ja 2) yhtiön 
tilintarkastajien todistus siitä, että osakeyhtiölain säännöksiä osakkeiden maksami- 
sesta on noudatettu. Jos yhtiössä ei lain tai yhtiöjärjestyksen mukaan ole velvollisuutta 
valita tilintarkastajaa, osakkeiden maksamisesta on annettava muu, tilintarkastajan 
todistuksen korvaava selvitys. 

Osakeyhtiön johdon antaman vakuutuksen ja tilintarkastajan todistuksen oi- 
keellisuutta turvaa mainittujen tahojen vahingonkorvausvastuu, josta johdon osal- 
ta säädetään osakeyhtiölain 22:1:ssä ja tilintarkastajan osalta osakeyhtiölain 22:4:n 
viittaussäännöksen perusteella tilintarkastuslain (18.9.2015/1141, TTL) 10:9:ssä. Ti- 
lintarkastajan on noudatettava erityistä huolellisuutta sen osalta, että osakkeet on 
asianmukaisesti maksettu, ja että maksu on yhtiön hallussa. Tämän osalta ei riitä 
tilintarkastuksessa yleensä vaadittava kohtuullinen varmuuden taso, vaan vaaditaan 
erittäin korkeaa varmuuden astetta. Täysin 100 % varmuutta ei kuitenkaan vaadita 
esimerkiksi tilanteissa, joissa tilintarkastajalle esitetään taidokkaasti väärennettyjä 
asiakirjoja (Savela 2015, 196-197). Käytännössä tilintarkastajat antanevat todistuksen 
osakkeiden maksamisesta tarkastettuaan kuitin tai tiliotteen, joka heille on toimitet- 
tu todistuksen antamista varten. Normaalisti tilintarkastajat voinevat luottaa heille 
toimitetun dokumentaation oikeellisuuteen, ellei heidän tule asiaan liittyvien olosuh- 
teiden perusteella epäillä muuta. Mikäli yhtiön johto ja tilintarkastajat laiminlyövät 
vakuutusta ja todistusta antaessaan heiltä vaadittavan huolellisuuden, he voivat jou- 
tua vahingonkorvausvelvollisiksi, mutta tämä edellyttää vahingonkorvausvastuun 
kaikkien edellytysten täyttymistä.? 

Käytännössä yhtiön johdon ja tilintarkastajan tehtävät ovat maksukontrollin yh- 
teydessä hyvin samankaltaiset. Tilintarkastajan todistuksen keskeinen tarkoitus on 
varmistaa, onko yhtiöön tullut taseeseen merkittävää pääomaa vastaava määrä va- 
rallisuutta. Tilintarkastajan tulee, kuten hallituksen jäsenten ja toimitusjohtajankin, 
ottaa kantaa osakkeista maksettuun määrään kokonaisuudessaan. Näin ollen merki- 
tystä ei ole sillä, onko uusista osakkeista maksettu määrä kirjattu yhtiön taseessa osa- 
kepääomaan, sijoitetun vapaan oman pääoman rahastoon vai kirjanpitolain nojalla 
vieraaseen pääomaan (Airaksinen ym. 2018, 101-102). 


2? Ks. tilintarkastajan vastuusta KKO 1991:25. Osakeyhtiön tilintarkastaja oli antanut osakeyh- 


tiölaissa säädetyn todistuksen kaupparekisteriä varten varmistautumatta asianmukaisesti siitä, 
että osakepääoma oli maksettu. Menettelyllään tilintarkastaja oli, kun yhtiö oli merkitty kauppa- 
rekisteriin, vaikka osakepääomaa ei ollut maksettu, osaltaan aiheuttanut yhtiölle osakepääoman 
määrää vastaavan vahingon. 

Käytännössä tilintarkastaja tarkastaa yleensä pankin tositteista, kuten tiliotteesta 
tai kuitista, että osakkeista maksettu määrä on tullut yhtiön pankkitilille. Oikeus- 
kirjallisuudessa on todettu, että tilintarkastaja ei voi luottaa hallituksen antamaan 
vakuutukseen siitä, että maksu on suoritettu. Sitä vastoin on katsottu, että tilintarkas- 
tajan ja hallituksen erilaisista rooleista ja vakiintuneesta yhtiökäytännöstä seuraa se, 
että hallituksen jäsen voi luottaa tilintarkastajan antamaan todistukseen osakkeiden 
maksamisesta (Airaksinen ym. 2018, 102). 

Osakeyhtiölain 2:8.3:n sanamuodon mukaan tilintarkastajan todistus tarvitaan 
silloin, jos yhtiössä on lain tai yhtiöjärjestyksen mukaan oltava tilintarkastaja. Näin 
ollen perusteltuna on pidetty yhtäältä tulkintaa, jonka mukaan tilintarkastajan todis- 
tusta osakkeiden maksamisesta ei tarvita osakeyhtiössä, jossa on valittu tilintarkas- 
taja ilman, että siihen olisi ollut lain tai yhtiöjärjestyksen perusteella velvollisuus (Ai- 
raksinen ym. 2018, 104). Toisaalta oikeuskirjallisuudessa on todettu, että todistuksen 
antaminen koskee yhtiön kaikkia varsinaisia tilintarkastajia ottamatta kantaa siihen, 
onko merkitystä sillä, millä perusteilla heidät on nimetty (Kyläkallio ym. 2020, 52). 

Tulkintaan, jossa yhtiö voisi välttyä tilintarkastajan todistuksen toimittamiselta, 
jos yhtiössä on tilintarkastaja, voidaan suhtautua kriittisesti myös silloin, kun tilin- 
tarkastajan valintaan ei ole suoraan laista seuraavaa velvollisuutta. Osakeyhtiöllä on 
lain perusteella velvollisuus valita tilintarkastaja esimerkiksi silloin, kun määrävä- 
hemmistö tällaista vaatii. Osakeyhtiölain 7:5.1:n mukaan osakeyhtiössä, jossa ei lain 
tai yhtiöjärjestyksen mukaan ole valittava tilintarkastajaa, yhtiökokouksen on valitta- 
va tilintarkastaja, jos osakkeenomistajat, joilla on vähintään yksi kymmenesosa kai- 
kista osakkeista tai yksi kolmasosa kokouksessa edustetuista osakkeista, vaativat sitä 
varsinaisessa yhtiökokouksessa tai siinä yhtiökokouksessa, jossa asiaa kokouskutsun 
mukaisesti on käsiteltävä. Jos vähemmistö vaatii tilintarkastajan valitsemista, tällai- 
sen yhtiön uusien osakkeiden merkintämaksuista tulisi osakeyhtiölain 2:8.3:n sana- 
muodon mukaan toimittaa rekisteriviranomaiselle tilintarkastajan todistus. Näin on 
siitä huolimatta, että rekisteriviranomaisen saattaa olla mahdotonta arvioida, onko 
tilintarkastajan valinnan taustalla ollut osakeyhtiölaista seuraava nimenomainen 
velvollisuus vai ei. Näin ollen silloin, jos yhtiössä on vähemmistön vaatimuksesta 
valittu tilintarkastaja, on jo mekanismin funktiosta katsottavan seuraavan sen, että 
tilintarkastajan tulee myös todistaa yhtiön osakkeiden maksun tuleminen yhtiölle. 
Kun osakkeenomistajien määrävähemmistön oikeus saada yhtiölle tilintarkastaja on 
tarkoitettu varmistamaan yhtiön toiminnan saaminen tilintarkastuksen piiriin, on 
perusteltua, että se koskee myös osakkeiden maksukontrollia. 

Periaatteessa yhtiöllä on lain perusteella velvollisuus valita tilintarkastaja myös 
silloin, kun yhtiön enemmistö näin tahtoo tehdä, vaikka valinta ei varsinaisesti pe- 
rustu osakeyhtiölaissa asetettuun nimenomaiseen vaatimukseen, kuten vähemmistö- 
tilintarkastajan kohdalla. Osakeyhtiön päätöksentekosäännöksistä kuitenkin seuraa, 
että yhtiöön on valittava lain perusteella tilintarkastaja, jos enemmistö haluaa valita 

yhtiölle tilintarkastajan. Voidaan ajatella, että myös enemmistön valitsemaan tilintar- 
kastajaan liittyy tarve saada hänet normaalin tilintarkastuksen ohella varmistamaan 
myös osakkeiden maksun tuleminen yhtiölle osakkeiden rekisteröinnin yhteydessä. 
Näin ollen voidaan puoltaa tulkintaa, jonka mukaan tilintarkastajien todistus tarvi- 
taan uusien osakkeiden rekisteröinnin yhteydessä aina silloin, kun yhtiölle on valittu 
tilintarkastaja, riippumatta siitä. mihin säännökseen valinta perustuu. 


Osakeyhtiölain suojasäännösten tarve ja toimintalogiikka 


Osakeyhtiölainsäädännön toimivuus on yksi lainsäätäjän perustavoitteita. Tämä tar- 
koittaa käytännössä sitä, että esimerkiksi vähemmistöosakkeenomistajien tai yhtiön 
velkojien suojaamiseksi asetettu sääntely on selkeää, tarkoituksenmukaista ja toimi- 
vaa. 

Osakeyhtiölain säännöksillä saatetaan esimerkiksi rajoittaa joitain tekomuoto- 
ja tai toimintatapoja tarpeettomasti, se saattaa sisältää ylimitoitettua byrokratiaa tai 
tarpeettomia muodollisuuksia. Näistä esimerkeistä voidaan havaita yksi yhteinen te- 
kijä — perusteettomuus. Lainsäädäntö on aina jonkinasteinen kompromissi yhtiön 
toiminnanvapauden ja suojatarkoitusten välillä. Rajoituksia, byrokratiaa tai muo- 
dollisuuksia asetetaan jonkin suojelemisen arvoisen intressin turvaamiseksi. Hyvin 
toimiva laki sisältää vain tarpeelliset ja toimivat suojanormit, eikä laki saisi rajoittaa 
yhtiöiden ja niiden osakkeenomistajien toimintamahdollisuuksia perusteettomasti. 
Kriittiseen tarkasteluun on syytä ottaa sellaiset toiminnanvapautta rajoittavat sään- 
nökset, jotka eivät vastaa suojan tarpeeseen tai eivät kykene toteuttamaan tarvittavaa 
suojaa. Vastaamattomuus voi johtua asenteiden muutoksista tai muista muutoksista 
osakeyhtiöiden toimintaympäristössä. Usein tarpeettomat normit ovat historiallisen 
kehityskulun jäänteitä, joilla ei ole enää samanlaista suojamerkitystä kuin aiemmin 
historiassa (VNTEAS 2020:37, 17-20) 

Uusien osakkeiden maksukontrollia arvioitaessa, onkin tarkasteltava yhtäältä suo- 
jatarkoitusten tarvetta sekä toisaalta tämän suojakontrollin luomisesta yhtiölle synty- 
viä hallinnollisia kustannuksia. Mikäli suojatarkoitus on riittävän merkittävä, ei hal- 
linnollisten kustannusten tai muodollisuuksien poistaminen voi toimia juuri koskaan 
riittävänä perusteluna sääntelyn keventämiselle. On selvää, että merkittyjen osakkei- 
den maksun tulemiseen yhtiöön liittyy sekä velkojien että osakkeenomistajien suojaa- 
miseen liittyviä intressejä. Erikseen on arvioitava sitä, kuinka suuri suojan tarve on ja 
onko esimerkiksi tilintarkastajan todistuksen vaatiminen johdon vakuutuksen sekä 
mahdollisen muun selvityksen ohella perusteltua. 

Nykysääntelyn uudistamistarve 


Nykysääntelyn keventämistä voidaan perustella useilla eri argumenteilla. Ensinnäkin 
osakeyhtiön maksetun pääoman merkitys velkojiensuojamekanismina on ylipäätään 
vähentynyt. Tämä on seurausta yhtäältä siitä, että Suomessa on luovuttu 1.7.2019 al- 
kaen osakeyhtiön vähimmäispääomavaatimuksesta eli yksityinen osakeyhtiö on ny- 
kyään mahdollista perustaa ilman omaa pääomaa. Asiaa koskevan hallituksen esi- 
tyksen perusteluissa on kuvattu osakepääoman merkitystä velkojiensuojan kannalta. 
Hallituksen esityksessä onkin todettu, että käytännössä yksityisen osakeyhtiön ai- 
emmalla 2 500 euron pääomavaatimuksella ei ollut merkitystä velkojiensuojan kan- 
nalta, vaan velkojiensuojan kannalta vähimmäisosakepääomaa suurempi merkitys on 
ajantasaisilla tilinpäätöstiedoilla ja muilla avoimuusvaatimuksilla sekä varojenjaon 
edellytyksillä (tase- ja maksukykytesti). Lisäksi merkitystä on nähty olevan yhtiön 
johdon ja osakkeenomistajien vahingonkorvausvastuulla. Näiden säännösten osalta 
Suomen osakeyhtiölain yksityisen osakeyhtiön sääntely on Euroopan kärkitasoa vel- 
kojiensuojan kannalta. Osakepääomavaatimuksen poistaminen nähtiin yleisten nor- 
minpurku- ja sääntelyn sujuvoittamistavoitteiden mukaiseksi (HE 238/2018 vp, 10). 
Edellä todettu kuvastaa sitä, että maksetun pääoman merkitys nähdään selvästi aiem- 
paa vähäisempänä velkojiensuojan muotona. 

Toiseksi osakeyhtiömuotoa käytetään nykyään huomattavan paljon myös pieni- 
muotoisen yritystoiminnan organisoitumismuotona, ja hallinnolliset vaatimukset 
voivat rajoittaa uusien yritysten perustamista erityisesti palvelualoilla. Näin ollen 
osakkeiden maksukontrollin keventäminen olisi linjassa yleisen norminpurku- ja 
sääntelyn sujuvoittamistavoitteen kanssa, jolla voidaan helpottaa uusien yritysten 
perustamista. Maksukontrollille kustannuksia syntyy erityisesti tilintarkastajan to- 
distuksesta, ja se on myös mahdollinen ajallisen viiveen aiheuttaja yrityksen perusta- 
miselle. Tämän osalta on kuitenkin todettava, että suurin osa perustettavista yhtiöistä 
on sellaisia, joita tilintarkastusvelvollisuus ei koske, joten maksukontrollin kevennys 
kohdistuu perustamisvaiheessa vain siihen joukkoon osakeyhtiöitä, joihin on valittu 
tilintarkastaja. 

Maksukontrolli koskee perustamisen lisäksi uusien osakkeiden antamista osa- 
keannissa. Näin ollen maksukontrollisääntelyn keventämisestä aiheutuvat hyödyt 
syntyisivät todennäköisesti pääosin sellaisille toimiville yhtiölle, joissa on tilintarkas- 
taja ja joissa annetaan uusia osakkeita rahamaksua vastaan. 

Jo edellä on todettu, että tilintarkastajan todistusta koskevan vaatimuksen ulko- 
puolelle rajattiin tilintarkastuspakon poistamisen yhteydessä ne yhtiöt, joissa ei lain 
tai yhtiöjärjestyksen perusteella ole tilintarkastajaa. Kun yhtiöissä, joissa ei ole tilin- 
tarkastajaa, riittäväksi selvitykseksi riittää tiliote tai kuitti, on vaikea perustella, miksi 
vastaava selvitys ei olisi riittävä niiden yhtiöiden osalta, joissa on tilintarkastaja. Näin 
on erityisesti sen takia, että tilintarkastaja perustaa yleensä itse todistuksensa kysei- 

siin dokumentteihin. Hyvä kysymys on, että jos yhtiöissä, joissa ei ole tilintarkastajaa, 
muu selvitys muodostaa riittävän suojan velkojille ja osakkeenomistajille, miksi sama 
selvitys ei riittäisi suojaamiseksi myös sellaisessa yhtiössä, jossa on tilintarkastaja. Re- 
kisteriviranomaisen kyvyssä arvioida osakkeiden maksamisesta annettua muuta sel- 
vitystä ei voi olla eroja sen perusteella, onko yhtiössä tilintarkastaja vai ei. 

Tilintarkastajan todistuksen vaatimisen osalta merkitystä ei ole sillä, kuinka suu- 
ri osakkeista maksettava määrä on, vaikka tämä on velkojien ja osakkeenomistajien 
suojan kannalta merkityksellinen asia. Tämä tarkoittaa, että yhtiössä, jossa ei ole lain 
tai yhtiöjärjestysmääräyksen perusteella tilintarkastajaa, voidaan miljoonienkin eu- 
rojen osakkeiden merkintämaksut osoittaa rekisteriviranomaiselle muulla selvityk- 
sellä, kuten kuitilla tai tiliotteella. Toisaalta yhtiössä, jossa on lain tai yhtiöjärjestyk- 
sen perusteella tilintarkastaja, todistus on aina oltava riippumatta merkintämaksun 
suuruudesta tai pienuudesta. Näin ollen tilintarkastajan todistus ei välttämättä edes 
kohdistu sellaisiin osakkeiden merkintämaksuihin, joilla olisi pääoman pysyvyyden, 
velkojiensuojan ja osakkeenomistajien kannalta suurin merkitys. 

Tarve osakkeiden maksukontrollia koskevan sääntelyn keventämiseen on nostettu 
kirjallisuudessa esiin jo varsin pian vuoden 2006 osakeyhtiölain voimaantulon jäl- 
keen (Kellas — Rasinaho 2008, 19). Oikeusministeriön arviomuistiossa vuodelta 2016 
ehdotettiin osakkeiden maksamisen maksukontrollista luopumista ja sen liittämistä 
tilinpäätöksen yhteyteen. Arviomuistion ehdotuksen mukaan yksityisissä osakeyh- 
tiöissä tiedot osakkeiden maksusta annettaisiin tilinpäätöksessä vastaavasti kuin 
osuuksien antaminen osuuskuntalain mukaan selostetaan tilinpäätöksessä. (Oikeus- 
ministeriö 2016:20). Asiasta saadussa lausuntopalautteessa kannatettiin sääntelyn ke- 
ventämistä. Saadussa palautteessa todettiin muun muassa, että yksityisen osakeyhtiön 
osakepääoman maksun todentamista koskeva sääntely on esimerkki julkisia yhtiöitä 
koskevan EU-lainsäädännön tarpeettomasta ulottamisesta kaikkiin osakeyhtiöihin. 
Toisaalta tilinpäätöksen yhteydessä tehtävän maksukontrollin arvioitiin johtavan sat- 
tumanvaraiseen lopputulokseen, koska kaikki yhtiöt eivät ole velvollisia valitsemaan 
tilintarkastajaa. Lisäksi arvioitiin tilinpäätöksen yhteydessä tapahtuvan kontrollin 
korostavan kaupparekisterin tilinpäätöstietojen ajantasaisuutta ja täydellisyyttä, jossa 
on osin parantamisen varaa (OM 2016:48, 19). Saatu lausuntopalaute ei siis yksiselit- 
teisesti puoltanut osakkeiden maksukontrollin siirtämistä tilinpäätöksen yhteyteen. 
Tämä lienee yksi keskeinen syy sille, että asiasta hankittiin lisäselvitystä. 

Osakkeiden maksukontrollin keventämistarvetta ja sääntelyn uudistamisvaihto- 
ehtoja on tarkasteltu vuonna 2020 valmistuneessa Roschier Asianajotoimiston laati- 
massa selvityksessä, joka toteutettiin valtioneuvoston tutkimus- ja selvitystoiminnan 
hankkeena (VNTEAS 2020:39). Hankkeessa on käyty läpi neljä erilaista maksukont- 
rollisääntelyn uudistamisvaihtoehtoa. Ensimmäinen pitää sisällään osakkeen maksa- 
mista koskevista liitetietovaatimuksista luopumisen, joka tarkoittaisi, että osakkeiden 
maksamisesta toimitettaisiin ainoastaan johdon vakuutus maksun suorittamisesta, 

jolloin tilintarkastajan todistuksesta tai muun selvityksen toimittamisesta rekisteri- 
viranomaiselle luovuttaisiin. Tämä helpottaisi yrityksen perustamista ja uusien osak- 
keiden antamista sekä pienentäisi näiden toimien kustannuksia erityisesti silloin, kun 
tilintarkastajan todistusta ei tarvitsisi hankkia. Toisena vaihtoehtona olisi maksukont- 
rollista luopuminen tietyn osakepääoman määrän alittavissa osakeyhtiöissä tai mak- 
sun jäädessä tietyn euromäärän alapuolelle. Tällöin ratkaisevaa uudistuksen hyötyjen 
saamiseksi olisi se, mille tasolle maksukontrollin edellyttämä alaraja asetettaisiin. Jos 
alaraja olisi matala, hyödyt jäisivät rajalliseksi. Kolmas vaihtoehto olisi se, ettei mak- 
sukontrollista luovuttaisi kokonaan, mutta maksukuitin tai tiliotteen toimittamista 
pidettäisiin riittävä selvityksenä, jolloin tilintarkastajan todistusta ei enää tarvittaisi 
missään tilanteessa yksityisen osakeyhtiön osalta. Neljäntenä vaihtoehtona olisi mak- 
sukontrollisääntelyn rajaaminen vain osakepääomaan kirjattavaan määrään. Tällöin 
osakkeiden merkintähinnan maksaminen sijoitetun vapaan oman pääoman rahas- 
toon ei olisi varsinaisen maksukontrollin piirissä. Selvityksessä päädytään suosittele- 
maan vaihtoehtoa kolme eli maksukontrollisääntelyn yksinkertaistamista ainoastaan 
maksukuitin toimittamiseen (VNTEAS 2020:39, 161-171). 

On huomattava, että osakkeiden maksukontrollista luopuminen kaupparekiste- 
ri-ilmoituksen yhteydessä ei poistaisi osakkeiden maksamista koskevaa kontrollia 
kokonaan, koska osakkeiden maksukontrolli toteutuu joka tapauksessa tilinpäätök- 
sen yhteydessä. Osakepääoman ja sijoitetun vapaan oman pääoman maksamiseen 
sovelletaan yleisiä kirjanpitoa, tilinpäätöstä ja tilintarkastusta koskevia vaatimuksia. 
Näin ollen muotovaatimuksista luopuminen siirtäisi tarkastamisen painopistettä jäl- 
kikäteiseksi nykytilaan verrattuna. Esimerkiksi tilintarkastaja voinee luottaa siihen, 
että osakkeiden maksu on tullut yhtiölle, jos asiasta on jo alkujaan edellytetty toisen 
tilintarkastajan todistus. 

Roschier Asianajotoimiston VNTEAS-hankkeessa esittämä toimenpidesuositus 
osakkeiden maksukontrollin sääntelyn uudistamiseksi niin, että tiliotetta tai mak- 
sukuittia tulisi pitää riittävänä todisteena kaikkien yksityisten yhtiöiden osakkei- 
den maksujen kontrolloinnissa, oli lausunnolla loppuvuodesta 2020 yhdessä muiden 
osakeyhtiölain muiden muutostarpeiden kanssa. Mainittua kohtaa koskevaan kysy- 
mykseen saatiin vastaus 27 yhtiöiden sidosryhmältä. Näistä 17 piti ehdotusta kanna- 
tettavana, ja katsoi kysymyksessä olevan tärkeän tai melko tärkeän muutostarpeen. 
Ainoastaan yksi vastaaja vastusti ehdotusta ja yhdeksän vastaajaa eivät ottaneet kan- 
taa muutostarpeeseen. Näin ollen myös maksukontrollisääntelyn uudistamisesta 
saatu lausuntopalaute puoltaa säännöksen uudistamista tavalla, jossa tilintarkastajan 
todistuksesta luovutaan uusien osakkeiden antamisen yhteydessä. 

Erikseen voidaan vielä kysyä, olisiko vielä pidemmälle menevämpi keventäminen 
eli nimenomaisesta maksukontrollista luopuminen ja sen siirtäminen tilinpäätöksen 
yhteyteen perusteltua. Tätä voisi puoltaa se, että vastaava suojamekanismi on käytössä 
osuuskuntien yhteydessä ja asiaa koskevassa hankeraportissa menettelyn ei ole kat- 

sottu aiheuttavan ongelmia (VNTEAS 2020:39 s.165). Osakeyhtiö on yhtiömuotona 
kuitenkin toisentyyppinen eikä oman pääoman muutoksia tapahdu jatkuvasti, kuten 
monessa osuuskunnassa, joissa maksukontrollin tarve voi olla jopa päivittäistä uu- 
sien jäsenten tulemisen myötä. Johdon vakuutuksen ja muun selvityksen toimittami- 
nen ei aiheuta osakeyhtiöille vastaavaa hallinnollista rasitetta kuin vastaava sääntely 
aiheuttaisi monille osuuskunnille. Näin ollen jonkinlaisen maksukontrollisääntelyn 
säilyttämistä, kuten selvityksen toimittamista osakkeiden maksusta voidaan pitää 
perusteltuna. Kuitin tai tiliotteen toimittaminen rekisteriviranomaiselle osakkeiden 
maksun tulemisesta yhtiölle ei aiheuta sanottavaa hallinnollista taakkaa eikä myös- 
kään ajallista viivettä sen paremmin osakeyhtiötä perustettaessa kuin uusia osakkeita 
osakeannissa annettaessakaan. 


Lopuksi 


Edellä on arvioitu tilintarkastajan todistuksen tarvetta osakkeiden maksukontrollin 
yhteydessä. Sille ei ole olemassa mielekkäitä velkojien tai osakkeenomistajien suoja- 
tarpeesta aiheutuvia perusteita. Näin ollen uusien osakkeiden maksukontrollia tu- 
lisikin keventää yksityisten osakeyhtiöiden osalta poistamalla tilintarkastajan todis- 
tuksen vaatimus sekä yhtiötä perustettaessa että osakeannin yhteydessä myös niiltä 
osakeyhtiöiltä, joilla on lain tai yhtiöjärjestyksen perusteella tilintarkastaja. Tämän 
jälkeen uusien osakkeiden maksukontrolli perustuisi yhtäältä yhtiön johdon vakuu- 
tukseen maksun tulemisesta yhtiölle sekä toisaalta rekisteriviranomaiselle toimitetta- 
vaan selvitykseen eli kuittiin tai tiliotteeseen. 

9 
Tilintarkastajan ikuisuusongelma 
- apporttiomaisuuden 
arvottomuus kirjanpidon ja 
verotuksen näkökulmasta 


Timo Torkkel 


Apportit ovat tilintarkastuksen ikuisuusongelma. Ongelma kulminoituu osakeyhtiölain 
sääntelyyn, jonka perusteella rekisteri-ilmoitukseen on liitettävä tilintarkastajan lau- 
sunto apporttiselvityksestä ja siitä, oliko omaisuudella vähintään maksua vastaava 
taloudellinen arvo yhtiölle. Apportin arvottomuutta on käsitelty laajasti muun ohessa 
tilintarkastus-, vahingonkorvaus- ja yhtiöoikeudessa. Kysymystä ei sen sijaan ole kä- 
sitelty kirjanpito- ja vero-oikeudessa. 


Ratkaisu KKO 2001:36 koski vierasvelkapanttia. Ratkaisun perusteella vierasvelka- 
pantti, siis panttivastuu, on vähennettävä apportin arvosta. Tilintarkastus-, vahingon- 
korvaus- ja yhtiöoikeudellisesti tämä on vakiintunut kanta. Artikkelissa osoitetaan, että 
kirjanpito-oikeudessa on meneteltävä vastaavalla tavalla. Panttivastuu vähennetään 
omaan pääomaan kirjattavan apportin määrästä. Vero-oikeus poikkeaa sanotuista 
oikeudenaloista: vero-oikeudessa panttivastuuta ei vähennetä apportin arvosta. Ve- 
ro-oikeudessa panttivastuu vähennetään vasta panttirealisaatiossa. 

Tilintarkastajan ikuisuusongelma - apporttiomaisuuden arvottomuus kirjanpidon ja 
verotuksen näkökulmasta 


Johdanto 


Tilintarkastuslain 1:1:ssä (18.9.2015/1141, TTL) määritellään tilintarkastuslain sovel- 
tamisala. Lain soveltamisala määritellään tilintarkastajan tehtävien kautta. Tilintar- 
kastajan tehtävät määritellään TTL 1:1 $:ssä seuraavasti: (1) lakisääteinen kirjanpidon, 
tilinpäätöksen ja hallinnon tilintarkastus (TTL 1:1.1:n 1 kohta), (2) kirjallisen lau- 
sunnon tai todistuksen antaminen viranomaiselle tai tuomioistuimelle (TTL 1:1.1:n 2 
kohta) ja (3) vapaaehtoiset tarkastukset ja tarkastuslausunnot (TTL 1:1.4). 

TTL 1:1.1:n 1 kohdan ja tätä täydentävän TTL 3:1.1:n mukaan tilintarkastuksen 
kohteena on yhteisön tai säätiön tilikauden kirjanpito, tilinpäätös sekä hallinto. Kyse 
on tilintarkastajan ydintehtävästä. Tätä tehtävää kutsutaan usein lakisääteiseksi ti- 
lintarkastukseksi (Horsmanheimo ym. 2017, 15 ja 81-95). TTL 1:1.1:n 2 kohdassa ja 
tätä täydentävässä 3:1.2:ssä säädetään, että jos lainsäädännössä muutoin vaaditaan ti- 
lintarkastusta, tilintarkastukseen sovelletaan, mitä tässä laissa säädetään tilikauden 
tilintarkastuksesta. Lainkohdassa säädetään tilintarkastajan tehtäväksi kirjallisten 
lausuntojen antaminen viranomaiselle tai tuomioistuimelle muissa laeissa tai asetuk- 
sissa säädetyissä tilanteissa. Lainkohta soveltuu myös eräisiin sopimusoikeudellisiin 
toimeksiantoihin (Horsmanheimo ym. 2017, 17). Tilintarkastajan kirjallisen lausun- 
non käsite on laaja. Lausuntoja ovat esimerkiksi laskelmat, muistiot ja tarkastusrapor- 
tit. Olennaista on, että dokumentti on tilintarkastajan laatima ja että se on kirjallinen. 
Merkitystä ei ole sillä, onko lausunto niin sanotun yleisluonteisen tarkastuksen (re- 
view) vai muun tilintarkastajan saaman toimeksiannon lopputulos. (Horsmanheimo 
ym. 2017, 19) Lopulta TTL 1:1.4:ssä säädetään vapaaehtoisista tarkastuksista ja tar- 
kastuslausunnoista (Horsmanheimo ym. 2017, 21-22). TTL 1:1.1 ja 1:1.4:n rajanveto 
on olennainen muun ohessa tilintarkastajan vastuun kannalta (Horsmanheimo ym. 
2017, 17). 

Osakeyhtiöoikeudessa apportilla tarkoitetaan osakkeen merkintähinnan mak- 
samista rahan sijasta kokonaan tai osittain muulla omaisuudella. Osakeyhtiölaissa 
(21.7.2006/624, OYL) säädetään apporttiperustamisesta (OYL 2:6) ja apporttia vastaan 
tapahtuvasta osakeannista (OYL 9:12). 


e Apporttiperustaminen. OYL 2:6.1:n mukaan, jos merkintähinta maksetaan 
rahan sijasta kokonaan tai osittain muulla omaisuudella (apporttiomaisuus), 
omaisuudella on luovutushetkellä oltava vähintään maksua vastaava taloudelli- 
nen arvo yhtiölle. Sitoumus työn tai palvelun suorittamiseen ei voi olla apport- 
tiomaisuutta, ja OYL 2:6.2:n mukaan merkintähinnan maksamisesta apporttio- 
maisuudella on määrättävä perustamissopimuksessa. Perustamissopimuksessa 
on lisäksi oltava selvitys, jossa yksilöidään apporttiomaisuus ja sillä suoritettava 
maksu sekä selvitetään omaisuuden arvostamiseen vaikuttavat seikat ja omai- 
suuden arvostamisessa noudatettavat menetelmät. Jos tämän momentin sään- 
nöksiä ei ole noudatettu, merkitsijällä on velvollisuus näyttää, että omaisuudella 

oli maksua vastaava taloudellinen arvo yhtiölle. Puuttuva määrä on maksettava 
yhtiölle rahassa.! 


Tilintarkastajan tehtävistä apporttiperustamisessa säädetään OYL 2:8.3 ja 4:ssä. 
OYL 2:8.3:n 2 kohdan mukaan yhtiö voidaan rekisteröidä, kun rekisteriviran- 
omaiselle on toimitettu yhtiön tilintarkastajien todistus siitä, että tämän lain 
säännöksiä osakkeiden maksamisesta on noudatettu; jos yhtiössä ei lain tai 
yhtiöjärjestyksen mukaan ole velvollisuutta valita tilintarkastajaa, osakkeiden 
maksamisesta on annettava muu selvitys. Vastaavasti OYL 2:8.4:n mukaan, jos 
osake on maksettu apporttiomaisuudella, rekisteri-ilmoitukseen on lisäksi aina 
liitettävä tilintarkastajan lausunto 6 $:n 2 momentissa tarkoitetusta selvityksestä 
ja siitä, oliko omaisuudella vähintään maksua vastaava taloudellinen arvo yh- 
tiölle. 


e Osakeanti. OYL 9:12.1:n mukaan, jos merkintähinta maksetaan rahan sijasta 
kokonaan tai osittain muulla omaisuudella (apporttiomaisuus), omaisuudella 
on luovutushetkellä oltava vähintään maksua vastaava taloudellinen arvo yhti- 
ölle. Sitoumus työn tai palvelun suorittamiseen ei voi olla apporttiomaisuutta. 
Vastaavasti OYL 9:12.2:n mukaan merkintähinnan maksamisesta apporttio- 
maisuudella on mainittava osakeantipäätöksessä. Päätöksessä tulee lisäksi olla 
selvitys, jossa yksilöidään apporttiomaisuus ja sillä suoritettava maksu sekä selvi- 
tetään omaisuuden arvostamiseen vaikuttavat seikat ja omaisuuden arvostami- 
sessa noudatetut menetelmät. Jos tämän momentin säännöksiä ei ole noudatet- 
tu, merkitsijällä on velvollisuus näyttää, että omaisuudella oli maksua vastaava 
taloudellinen arvo yhtiölle. Puuttuva määrä on maksettava yhtiölle rahassa? 


Tilintarkastajan tehtävistä apporttia vastaan tapahtuvassa osakeannissa sääde- 
tään OYL 9:14.3 ja 4:ssä. OYL 9:14.3:n mukaan rekisteri-ilmoitukseen on liitet- 
tävä yhtiön hallituksen jäsenten ja toimitusjohtajan vakuutus siitä, että osakkei- 
den antamisessa on noudatettu tämän lain säännöksiä. Rekisteri-ilmoitukseen 
on myös liitettävä yhtiön tilintarkastajien todistus siitä, että tämän lain sään- 
nöksiä osakkeiden maksamisesta on noudatettu. Jos yhtiössä ei lain tai yhtiöjär- 
jestyksen mukaan ole velvollisuutta valita tilintarkastajaa, osakkeiden maksa- 
misesta on liitettävä muu selvitys. Vastaavasti OYL 9:14.4:n mukaan, jos osake 
on maksettu apporttiomaisuudella, rekisteri-ilmoitukseen on lisäksi aina liitet- 
tävä tilintarkastajan lausunto 12 $:n 2 momentissa tarkoitetusta selvityksestä ja 
siitä, oliko omaisuudella vähintään maksua vastaava taloudellinen arvo yhtiölle. 


OYL 2:8.4 ja 9:14.4:n perusteella tilintarkastajan on annettava lausunto apport- 
tiselvityksestä ja siitä, oliko omaisuudella vähintään maksua vastaava taloudellinen 
arvo yhtiölle. Tilintarkastajan apporttiselvityksestä antama lausunto on TTL 1:1.1:n 2 
kohdassa tarkoitettu tilintarkastajan kirjallinen lausunto ja todistus viranomaiselle ja 


' OYL?2:6.3:ssä säädetään erikseen jälkiapportista. 


2 OYL 9:12.3:ssä säädetään erikseen jälkiapportista. 

tuomioistuimelle. Tilintarkastajan vastuun näkökulmasta näihin liittyy rajoittama- 
ton vastuu (Horsmanheimo ym. 2017, 17). 

Tilintarkastajan apporttivastuu realisoitui ratkaisussa KKO 2001:36. Ratkaisussa 
oli kysymyksessä tilanne, jossa osakeyhtiön osakepääomaa oli korotettu uusmerkin- 
nällä. Osa apporttina luovutetusta omaisuudesta oli panttina osakkeenmerkitsijän 
veloista ja myytiin sittemmin niiden suorittamiseksi. Hallituksen jäsenet ja tilintar- 
kastajat, jotka olivat osakepääoman korotusta ja sen maksua rekisteröitäessä vakuut- 
taneet ja todistaneet korotuksen tulleen kokonaisuudessaan maksetuksi, velvoitettiin 
korvaamaan yhtiölle apporttiomaisuuden arvottomuudesta johtunut vahinko. 

Korkeimman oikeuden ratkaisussa oli kysymys vierasvelkapantista. Vierasvelka- 
pantti liittyy panttioikeuteen. Panttioikeudessa on kysymys velkojan muita parem- 
masta oikeudesta saada suoritus etukäteen yksilöidyn varallisuuskohteen arvosta. 
Panttioikeuden erityistilanne on vierasvelkapantti. Kun omaisuus pantataan, pantin- 
saajan suorituksensaantioikeuden määrittävä velka voi olla jonkun muun henkilön 
kuin pantinantajan (nykyistä tai tulevaa) velkaa. Tällöin kyse on vierasvelkapant- 
tauksesta. (Tepora ym. 2016, 133) 

Ratkaisua 2001:36 on oikeuskirjallisuudessa tarkasteltu useassa eri yhteydessä. 
Ratkaisua on tarkasteltu muun ohessa tilintarkastus- (Horsmanheimo ym. 2017; Im- 
monen & Villa 2019; Ruohonen 2020), yhtiö- (osakeyhtiö- (Mäntysaari 2002; Airak- 
sinen ym. 2018(a); Airaksinen ym. 2018(b); Immonen 2018) ja asunto-osakeyhtiölaki 
(Vahtera 2017)) ja vahingonkorvausoikeuden (Stählberg & Karhu 2020) näkökulmis- 
ta. Ratkaisua ei sen sijaan ole laajemmin arvioitu kirjanpito- ja vero-oikeudellisesti. 

Esillä olevassa artikkelissa tarkastellaan apporttia rasittavaan vierasvelkapanttiin 
liittyviä kirjanpito- ja vero-oikeudellisia kysymyksiä. Kirjanpidon osalta kysymystä 
tarkastellaan “kansallisen” kirjanpitolain (30.12.1997/1336, KPL) näkökulmasta, toisin 
sanoen kansainvälisiin tilinpäätösstandardeihin (International Financial Reporting 
Standards tai IFRS; ks. KPL 1:4d ja 7a luku) liittyviä kysymyksiä ei tarkastella. Vero- 
tuksen osalta kysymystä tarkastellaan elinkeinoverolain (24.6.1968/360, EVL) näkö- 
kulmasta. Pääasiallinen huomio on apportinsaajan kirjanpidossa ja verotuksessa. 


Ratkaisusta KKO 2001:36 


Korkein oikeus on ottanut kantaa tilintarkastajan todistuksen merkitykseen osake- 
pääoman korotustilanteessa. Korkeimman oikeuden ratkaisun KKO 1991:25 voita- 
neen ajatella luoneen jonkinlaisen tilintarkastajan todistuksen merkityksen oikeu- 


* Virikkeen artikkelille olen alkujaan saanut taannoisen kollegani kysymyksestä: vähennetään- 


kö vierasvelkapanttiin liittyvä panttivastuu apportin arvosta verotuksessa. Kysymyksen taustalla 
oli mitä ilmeisimmin se, voitaisiinko vierasvelkapantilla vaikuttaa apportin arvoon verotuksessa. 

dellisen tarkastelun lähtökohdan. Ratkaisu liittyi pohjimmiltaan tilintarkastajalta 
edellytettävään huolellisuuteen. Ratkaisussa osakeyhtiön tilintarkastaja oli antanut 
OYL 2:9.3:ssä (734/1978) säädetyn todistuksen kaupparekisteriä varten varmistautu- 
matta asianmukaisesti siitä, että osakepääoma oli maksettu. Menettelyllään tilintar- 
kastaja oli, kun yhtiö oli merkitty kaupparekisteriin, vaikka osakepääomaa ei ollut 
maksettu, osaltaan aiheuttanut yhtiölle osakepääoman määrää vastaavan vahingon. 

Nyt tarkasteltavana oleva korkeimman oikeuden ratkaisu KKO 2001:36 on jatkoa 
edellä selostetun ratkaisun tematiikalle. Tällä kertaa kyse oli vierasvelkapanttia kos- 
kevasta tilanteessa. Ratkaisussa KKO 2001:36 osakeyhtiön osakepääomaa korotettiin 
uusmerkinnällä. Osa apporttina luovutetusta omaisuudesta oli panttina osakkeen- 
merkitsijän veloista ja myytiin sittemmin niiden suorittamiseksi. Hallituksen jäsenet 
ja tilintarkastajat, jotka olivat osakepääoman korotusta ja sen maksua rekisteröitäessä 
vakuuttaneet ja todistaneet korotuksen tulleen kokonaisuudessaan maksetuksi, vel- 
voitettiin korvaamaan yhtiölle apporttiomaisuuden arvottomuudesta johtunut vahin- 
ko. 

Ratkaisussa KKO 2001:36 oli kysymys Y Oy:n osakepääoman korottamiseen liit- 
tyvästä yhtiön hallituksen jäsenten ja tilintarkastajien vahingonkorvausvastuusta yh- 
tiötä kohtaan. 

Y Oy:n osakepääomaa oli päätetty korottaa 50 005 000 markalla siten, että X 
Oy:n oli tullut maksaa korotuksesta 25 005 ooo markkaa, josta oli tullut suorittaa 5 
ooo markkaa rahana ja 25 000 000 markkaa luovuttamalla Y Oy:lle OYL 4 luvussa 
(734/1978) tarkoitettuna apporttiomaisuutena Oy HI -nimisen yhtiön osakkeet 3691- 
10265 sekä Oy H III -nimisen yhtiön osakekanta. J Oy:n oli puolestaan tullut maksaa 
korotuksesta 25 000 000 markkaa luovuttamalla Y Oy:lle apporttiomaisuutena eräät 
muut osakkeet. 

Y Oy:n hallituksen jäsenet A, B, C ja D olivat korotusta ja sen maksua rekiste- 
röitäessä antaneet OYL 4:8.3:ssa (734/1978) ja OYL 4:12.3:ssa (687/1983) edellytetyn 
vakuutuksen siitä, että rekisteröitävästä korotuksesta maksettu määrä 50 005 000 
markkaa oli yhtiön hallussa. Y Oy:n tilintarkastajat Ä Oy Ab edustajanaan E ja L Oy 
edustajanaan F olivat puolestaan muun muassa OYL 4:12.3:n (687/1983) edellyttamal- 
lä tavalla todistaneet, että osakkeista oli osakepääoman korotuksena maksettu 50 005 
000 markkaa. 

Y Oy:n konkurssipesä katsoi kanteessaan Y Oy:lle aiheutuneen vahinkoa siitä, että 
yhtiö ei ollut saanut hyväkseen X Oy:n sille apporttina luovuttamia osakkeita ja että 
yhtiö oli voinut toimia ilman tästä johtunutta puuttuvaa pääomaa. Tämän puuttuvaa 
osakepääomaa vastaavan vahingon olivat Y Oy:n hallituksen jäsenet ja tilintarkasta- 
jat tuottamuksellaan yhtiölle aiheuttaneet antamalla edellä mainitut vakuutuksen ja 
todistuksen. 

Korkein oikeus totesi, että apporttina luovutetut Oy H I:n osakkeet olivat olleet 
pantattuina I Oy:lle X Oy:n velvoitteiden yleisvakuudeksi, minkä vuoksi Y Oy oli saa- 

nut ne haltuunsa sanotun panttauksen rasittamina. Lisäksi korkein oikeus katsoi Y 
Oy:n saaneen Oy H III:n osakekannan haltuunsa panttauksista vapaana. 

Kanteen perusteena olevissa hallituksen jäsenten vakuutuksessa ja tilintarkastajien 
todistuksessa oli apporttiomaisuuden arvostus perustunut Y Oy:lle tulevien osakkei- 
den käypään arvoon. Jotta apporttiomaisuudeksi tarjottujen osakkeiden käypää arvoa 
vastaava panos siirtyisi vastaanottavalle yhtiölle, osakkeiden oli siirryttävä yhtiölle 
lopullisesti ja siten, etteivät mitkään sivullisen oikeudet saata tosiasiallisesti mitätöi- 
dä tai olennaisesti heikentää niiden arvoa. Mikäli näin ei tapahdu, aiheutuu yhtiölle 
osakepääoman puuttumisesta vahinkoa, jonka korvaamisesta yhtiölle voivat olla vas- 
tuussa sen hallituksen jäsenet OYL 15:1:n ja tilintarkastajat sekä tilintarkastusyhteisö 
luvun 2 $:n (734/1978) nojalla. Korkeimman oikeuden ratkaisussa KKO 1991:25 oli 
ollut kysymys osakepääoman maksamatta jättämisestä osakeyhtiötä perustettaessa. 
Osakeyhtiön tilintarkastajan oli antanut OYL 2:9.3:ssa säädetyn todistuksen kauppa- 
rekisteriä varten varmistautumatta asianmukaisesti siitä, että osakepääoma oli mak- 
settu. Korkein oikeus katsoi, että tilintarkastaja oli osaltaan aiheuttanut yhtiölle osa- 
kepääoman määrää vastaavan vahingon. 

Koska apportiksi luovutetut Oy H I:n osakkeet olivat olleet panttina X Oy:n si- 
toumusten vakuutena, osakkeiden arvo yhtiölle ei ollut vastannut niiden käypää ar- 
voa, paitsi jos osakkeiden siirtyminen yhtiölle panttirasitteesta vapaina tästä huoli- 
matta olisi ollut turvattu. 

Ne velvoitteet, joista apporttina luovutetut Oy H I:n osakkeet olivat olleet pantti- 
vakuutena, olivat olleet huomattavasti kyseisten osakkeiden arvoa suuremmat. Huoli- 
matta siitä, mitä asiassa oli esitetty muun muassa X Oy:n ja sen konserniin kuuluvien 
yhtiöiden taloudellisesta tilasta apporttia luovutettaessa sekä X Oy:n velvoitteita tur- 
vanneiden vakuuksien tuolloisesta kokonaismäärästä, panttaus oli merkinnyt olen- 
naista riskiä siitä, että apporttina luovutetut osakkeet käytetään X Oy:n velvoitteiden 
suorituksiin. Mitään varmuutta osakkeiden vapautumisesta rasitteista niiden siir- 
tyessä Y Oy:lle ei ollut eikä osakkeilla myöskään ollut mitään panttivastuuta ylittävää 
arvoa. 


Kirjanpito-oikeudellisia näkökulmia 
Yleistä 


Kirjanpidosta säädetään kirjanpitolaissa. Kirjanpito-oikeudessa apportin keskeiset 
kysymykset ovat, miten apportti on kirjanpidossa arvostettava ja kirjattava. 

Tarkastellaan ensin “tavanomaista” apporttia. Tavanomaisella apportilla tarkoite- 
taan tässä apporttia, jota ei rasita — avoimesti tai piilevästi — vierasvelkapantti. 

Lausunnossa KILA 1211/1992 otettiin kantaa avoimen yhtiön ja kommandiittiyh- 
tiön yhtiömiehen pääomapanokseen (Björklund ym. 2009, 382). Lausunnon mukaan: 


e Kun avoimen yhtiön tai kommandiittiyhtiön yhtiömies on suorittanut yhti- 
ölle yhtiöpanoksena kiinteistön, auton tai muun sellaisen omaisuuspanoksen, 
ilmoitetaan taseessa tai sen liitteenä suoritetun yhtiöpanoksen arvona omai- 
suuden todennäköinen luovutushinta tai sitä alhaisempi omaisuuspanoksen 
yhtiösopimuksessa sovittu arvo, joka on merkitty myös pääomansijoituksen 
markkamääränä kirjanpitoon. 

e Kunyksityinen liikkeenharjoittaja panee toiminimensä panokseksi yksityisliik- 
keen toimintaa jatkavaan avoimeen yhtiöön tai kommandiittiyhtiöön, yhtiön 
kirjanpitoon merkitään pääomansijoituksen rahamääränä sekä taseessa tai sen 
liitteenä ilmoitetaan suoritetun yhtiöpanoksen arvona yksityisliikkeen toden- 
näköinen luovutushinta tai sitä alhaisempi yksityisliikkeen yhtiösopimuksessa 
sovittu arvo. Muun luotettavan perustan puuttuessa määritetään yksityisliik- 
keen todennäköinen luovutushinta perusteluissa selostetulla tavalla yrityksen 
tuottoarvon ja substanssiarvon perusteella. 


Lausunnossa KILA 1591/1999 (Björklund ym. 2009, 186-187) esillä oli osakeyh- 
tiöapportti: 


e Hakijan tarkoituksena oli kirjata taseeseensa yritysjärjestelyssä hankittavan 
A-yhtiön osakkeet niiden käypää arvoa alempaan arvoon eli hankittavan yhti- 
ön (A) oman pääoman nettoarvoa vastaavaan arvoon. Hankittavista osakkeista 
vastikkeeksi annettavat hakijan osakkeet oli tarkoitus kirjata hakijan kirjan- 
pitoon samasta oman pääoman nettoarvoa vastaavasta summasta osakepää- 
omaksi annettujen osakkeiden vasta-arvoa (aik. nimellisarvoa) vastaavalta osin 
ja muilta osin ylikurssirahastoon. Tämä kirjaamistapa johti siihen, ettei hakijan 
konsernitaseeseen muodostu konserniliikearvoa osakevaihdossa hankittujen 
osakkeiden osalta. 

e Lausunnon mukaan hakijan esittämä kirjaamistapa, jonka mukaan osakkeiden 
hankintameno kirjattiin kohdeyhtiön oman pääoman nettoarvoa vastaavaan 
arvoon, oli hyvän kirjanpitotavan mukainen edellyttäen, että osakeyhtiölain 
mukaisessa järjestyksessä tehty osakepääoman korottamispäätös oli tehty sen 
määräisenä. 

Jälkimmäisessä lausunnossa katsottiin, että apportin kirjaaminen kohdeyhtiön 
oman pääoman nettoarvoa vastaavaan arvoon oli hyvän kirjanpitotavan mukainen. 
Lausunnossa taustalla olleessa hakemuksessa kysyttiin oman pääoman nettoarvoon 
kirjaamista, eikä siinä ollut esillä käypään arvoon kirjaaminen. Lienee selvää, että 
käypään arvoon kirjaaminen olisi ollut hyvän kirjanpitotavan mukaista. Lausunnos- 
sa mahdollistettiin kuitenkin oman pääoman nettoarvon mukainen kirjaaminen. 

Kirjauksen edellytyksenä oli se, että osakeyhtiölain mukaisessa järjestyksessä tehty 
osakepääoman korottamispäätös oli tehty sen määräisenä. 

Kirjanpitolautakunnan lausuntokäytännön perusteella voitaneen lähteä siitä, että 
apportti on lähtökohtaisesti merkittävä omaisuuden todennäköiseen luovutushintaan 
(käypä arvo). Apportti voidaan kuitenkin myös merkitä tätä alhaisempaan, apportti- 
sopimuksessa mainittuun arvoon, sillä edellytyksellä, että oman pääoman korottamis- 
päätös on tehty sen määräisenä. 

Vierasvelkapantin kohdalla esille nousee kysymys, mihin arvoon vierasvelkapan- 
tin rasittama omaisuus on kirjattava. Ratkaisun KKO 2001:36 perusteluissa todettiin, 
että panttaus merkitsee olennaista riskiä siitä, että apporttina luovutetut osakkeet 
käytetään pantiksiantajan velvoitteiden suorituksiin. Mitään varmuutta osakkeiden 
vapautumisesta rasitteista, niiden siirtymisestä apportinsaajalle ei ollut, eikä osak- 
keilla myöskään ollut mitään panttivastuuta ylittävää arvoa. 

Korkeimman oikeuden ratkaisussa otettiin sikäli tiukka kanta, että apporttiomai- 
suudella ei katsottu olleen panttivastuuta vastaavalta osin mitään arvoa. 

Kirjanpito-oikeudellisesti tämä nostaa esille kysymyksen, onko tilannetta arvioi- 
tava vastaavalla tavalla vai olisiko mahdollista esittää, että apporttiomaisuudella voisi 
olla panttivastuusta huolimatta arvoa. Kysymyksenasettelu on kuitenkin spekulatiivi- 
nen. Tämä johtuu jo pelkästään siitä, että kun apportin saajayhtiön hallituksen jäse- 
nillä ja tilintarkastajalla on henkilökohtainen vastuu siitä, että apporttiomaisuudella 
oli luovutushetkellä vähintään maksua vastaava taloudellinen arvo, rationaalisesti 
toimiva hallituksen jäsen ja tilintarkastaja ei voi todeta tämän edellytyksen täytty- 
neen siltä osin kuin omaisuutta rasittaa vierasvelkapantti. Yhtiöoikeudellinen säänte- 
ly johtaa siihen, että rationaalisesti toimivat hallituksen jäsenet ja tilintarkastaja eivät 
voi katsoa vierasvelkapantin rasittamalla omaisuudella olevan panttivastuuta vastaa- 
valta osin arvoa. Tämä tarkoittaa loogisesti sitä, että tällaisella omaisuudella ei voi 
kirjanpito-oikeudellisestikaan olla panttivastuun osalta mitään arvoa. 

Sinänsä on kuitenkin mahdollista, että omaisuuserä, jota rasittaa vierasvelkapantti, 
siirretään apporttina. Tämä johtaa kysymykseen, onko apporttiin sovellettava brut- 
to- tai nettomenettelyä (brutto- tai nettokirjaus). Bruttomenettely tarkoittaa liiketa- 
pahtuman kirjaamista sen bruttomäärään (omaisuuserän kirjaaminen bruttoarvoon 
ja erillinen pakollinen varaus), kun taas nettomenettely tarkoittaa liiketapahtumaan 
liittyvien vastakkaisten kirjausten netottamista (omaisuuserän nettoarvo, eli brutto- 
arvo vähennettynä panttivastuulla). Kummassakin tilanteessa omaan pääomaan kir- 
jattavan apportin määrä on sama. 

KPL 3:3.1 $:n 7 kohdassa säädetty erillisarvostuksen periaate ja KPL 3:3.1 $:n 8 
kohdassa säädetty netottamiskielto viittaavat bruttomenettelyn ensisijaisuuteen. 
Kirjanpitolautakunnan lausuntokäytännössä on myös omaksuttu bruttomenette- 
lyn ensisijaisuus. Tämä ilmenee muun ohessa vahingonkorvauksen käsittelyä asun- 
to-osakeyhtiön kirjanpidossa käsittelevästä lausunnosta KILA 1867/2011. Lausunnon 

mukaan vahingonkorvaus voidaan katsoa luonteeltaan kauppahinnan alennukseen 
rinnastuvaksi ja näin rakennuksen hankintamenoa pienentäväksi eräksi. Suorite- 
tuista korjauksista kertyneet kustannukset oli puolestaan kirjattava rakennuksen 
menojäännöksen lisäykseksi. Lausunnon perusteella vahingonkorvausta ja korjaus- 
kustannuksia ei voitu netottaa. Kirjanpitolautakunnan lausuntokäytäntöön viitaten 
oikeuskirjallisuudessa on myös omaksuttu kanta, että liiketapahtumat tulee lähtö- 
kohtaisesti kirjata ja esittää tilinpäätöksessä bruttoperusteisesti (Leppiniemi & Kai- 
sanlahti 2016, 38; Leppiniemi & Kaisanlahti 2018, 283). 

Kirjanpitolautakunnan lausuntokäytäntöä tarkemmin tarkastellessa havaitaan 
kuitenkin brutto- ja nettomenettelyiden suhteellisuus. Bruttomenettely on lähtökohta 
(ks. esimerkiksi KILA 1701/2003, 1772/2006, 1805/2007 ja 1861/2010). Toisaalta lau- 
suntokäytännössä on voitu katsoa, että niin brutto- kuin nettomenettely voi tapaus- 
kohtaisesti olla mahdollinen (KILA 1701/2003), samoin kuin että nettomenettely on 
joissakin tilanteissa yksinomainen menettely (KILA 1767/2005). Vanhemmassa lau- 
suntokäytännössä on saatettu painottaa nettomenettelyä, kun taas vastaavassa tilan- 
teessa saatettaisiin nykyään kallistua bruttomenettelyn kannalle (KILA 1255/1994). 

Vierasvelkapantin kohdalla ei ole nimenomaista brutto- ja nettomenettelyn lau- 
suntokäytäntöä. Vierasvelkapantin kohdalla bruttomenettely tarkoittaa sitä, että 
panttivastuun määrää ei vähennetä apporttiomaisuuden arvosta. Apporttiomaisuu- 
den arvoksi kirjataan bruttoarvo, mutta samalla kirjataan panttivastuuta vastaava pa- 
kollinen varaus. Nettomenettely tarkoittaa puolestaan sitä, että panttivastuun määrä 
vähennetään apporttiomaisuuden arvosta. Tällöin apportin arvoksi kirjataan netto- 
arvo. Brutto- ja nettomenettelystä riippumatta apportinsaajan omaan pääomaan li- 
säys on sama. 


Esimerkki 1 (bruttomenettely). Apportin kohteena on omaisuuserät A ja B. 
A:n arvo on 25 yksikköä ja B:n arvo on 75 yksikköä. B:tä rasittaa 75 yksikön 
panttivastuu. Apporttiomaisuuden bruttomäärä on 100 yksikköä. Apportis- 
sa ei siirry velkoja tai muita vastuita. Apporttiomaisuuden tasearvo on 100 
yksikköä, oman pääoman korotus on 25 yksikköä ja pakollinen varaus on 75 
yksikköä. 

Esimerkki 2 (nettomenettely). Apportin kohteena on omaisuuserät A ja B. 
A:n arvo on 25 yksikköä ja B:n arvo on 75 yksikköä. B:tä rasittaa 75 yksikön 
panttivastuu. Apporttiomaisuuden nettomäärä on 25 yksikköä. Apportissa 
ei siirry velkoja tai muita vastuita. Apporttiomaisuuden tasearvo on 25 yk- 
sikköä ja oman pääoman korotus on 25 yksikköä. 


Voitaneen lähteä siitä, että bruttomenettely voi lähtökohtaisesti olla hyvän kir- 
janpitotavan mukainen menettely, mutta samalla on todettava, että panttivastuun 
luonteen vuoksi brutto- ja nettomenettelyt voinevat kuitenkin useimmiten johtaa 
samaan lopputulokseen. Voidaan nimittäin ajatella, että bruttomenettelyä sovellet- 

taessa panttivastuun realisoitumisen tulisi olla apportin hetkellä epätodennäköistä. 
Mikäli panttivastuun realisoituminen olisi vähäistä todennäköisempää, bruttome- 
nettelyn omaksuminen ei vaikuta luontevalle. Tällöin tilinpäätös, siis tasearvot, voisi 
nimittäin muodostua spekulatiiviseksi ja se ei antaisi KPL 3:2.1:n tarkoitetulla tavalla 
oikeaa ja riittävää kuvaa toiminnan tuloksesta ja taloudellisesta asemasta (ks. myös 
KPL 5:14.4). 

Vierasvelkapanttiin liittyviä kirjanpito-oikeudellisia seikkoja tarkastellaan jatkos- 
sa seuraavan systematiikan mukaisesti: 


e vierasvelkapantti otetaan huomioon apportin arvossa, 

e vierasvelkapanttia ei oteta huomioon apportin arvossa ja virhe korjataan ap- 
portin jälkeen, 

e vierasvelkapanttia ei oteta huomioon apportin arvossa ja pantti realisoituu ap- 
portin jalkeen4 ja 

e vierasvelkapanttaus päättyy apportin jälkeen (joko niin, että vierasvelkapantin 
merkitys otettiin tai sitä ei otettu huomioon apportin arvossa). 


Vierasvelkapantti otetaan huomioon apportin arvossa 


Mikäli apportin kohteena olevaan omaisuuteen kohdistuu vierasvelkapantti, appor- 
tin arvosta on vähennettävä panttivastuun määrä (ks. edellä esimerkit 1 ja 2). 

Ratkaisun KKO 2001:36 perusteluissa viitattiin siihen, että luovutettaessa pantat- 
tua omaisuutta apporttina, huomioon voidaan ottaa “panttivastuuta ylittävä arvo”. 
Tämän mukaisesti oikeuskirjallisuudessa on todettu, että “pantattua omaisuutta voi- 
daan luovuttaa apporttiomaisuutena, käytännössä säännönmukaisesti kuitenkin vain 
panttirasituksen ylittävän arvon osalta” ja “jos pantattua omaisuutta käytetään osak- 
keen maksamiseen, osakkeista maksettavaksi määräksi voidaan yleensä katsoa niin 
sanotun ylivakuuden määrä” (Airaksinen ym. 2018a, 87 ja 100). 

Mikäli apporttiomaisuudella on panttivastuun ylittävä arvo, kirjaustilanne muo- 
dostuu seuraavaksi. 


Esimerkki 3. Apportin kohteena on omaisuuserä A. Tämän arvo on 25 yk- 
sikköä. Omaisuuserään kohdistuu 20 yksikön panttivastuu. Omaisuuserän 
panttivastuun jälkeinen arvo on 5 yksikköä, joka voidaan apportoida. 


14 Tilanne vastaa ratkaisussa KKO 2001:36 esillä ollutta tilannetta. 

Vierasvelkapanttia ei oteta huomioon apportin arvossa, 
mutta virhe korjataan myöhemmin 


Mikäli vierasvelkapanttia ei ole syystä tai toisesta otettu huomioon apportin arvossa 
ja virhe havaitaan, tämä korjataan. Kirjanpito-oikeudellisesti kysymys on aikaisem- 
pia tilikausia koskevan virheen korjaamisesta. 

Tilinpäätösdirektiivin 6(1)(e) artiklan (2013/34/EU) mukaan kunkin tilivuoden 
aloittavan taseen on täsmättävä edellisen tilivuoden päättävän taseen kanssa. Kyse on 
tasejatkuvuuden periaatteesta (HE 89/2015 vp, 58). Kirjanpitolaissa tasejatkuvuuden 
periaatteesta säädetään KPL 3:3.1:n 5 kohdassa. Tämän mukaan tilinpäätöstä laadit- 
taessa sekä tilinavausta tehtäessä noudatettaviin periaatteisiin kuuluu tilinavauksen 
perustuminen edellisen tilikauden päättäneeseen taseeseen. 

Tasejatkuvuuden periaate on periaatteessa itsestään selvä kirjanpito-oikeudellinen 
periaate. Tämä on kuitenkin muodostunut tulkinnanvaraiseksi aikaisempien tilikau- 
sien virheiden korjaustilanteissa. Kysymys on siitä, kirjataanko aikaisempien tilikau- 
sien virhe tuloslaskelmaan vai omaan pääomaan. 

Kirjanpitolautakunnan vuoden 1973 kirjanpitolain (655/1973) tulkintaa koske- 
neessa lausunnossa KILA 1344/1995 käsiteltiin tilinpäätökseen sisältyvän virheen 
korjaamista. Lausunnossa käsiteltiin niin virheen kuin olennaisen virheen korjaamis- 
ta. Lausunnon mukaan kirjanpitolaissa tai -asetuksessa (1575/1992) ei ollut nimen- 
omaisia säännöksiä aikaisemmille tilikausille kohdistuvien erien käsittelystä. Mikäli 
KPL 22 $:n mukaisesti päivätty ja allekirjoitettu tilinpäätös osoittautui virheellisesti 
laadituksi, oikaistiin virheellisyydet takautuvasti merkitsemällä ne virheen havaitse- 
mistilikaudelta laadittavan tilinpäätöksen tuloslaskelmaan. 

Vuoden 1997 kirjanpitolain voimaantulon jälkeen kirjanpitolautakunta antoi 
lausunnon KILA 1750/2005. Lausunnon mukaan kirjanpitolaissa ja -asetuksessa 
(1339/1997) ei ollut erityissäännöksiä siitä, kuinka tilinpäätösperiaatteiden muutok- 
sesta aiheutuvia arvostuseroja tai aikaisempiin tilikausiin liittyviä virheitä oli käsi- 
teltävä tilinpäätöksessä. Toisaalta kirjanpitolautakunnan vuoden 1973 kirjanpitolain 
voimassaoloaikana vahvistama kirjauskäytäntö sekä lain perusteluteksti olivat joh- 
taneet siihen, että tulosvaikutteinen kirjaustapa oli molemmissa tilanteissa ollut va- 
kiintunut. 

Lausunnossa jatkettiin, että IAS 8 -standardi salli aikaisemmin sekä tulosvaikut- 
teisen kirjaustavan että pelkästään taseen kautta tapahtuvan oman pääoman oikaisun. 
IAS 8 -standardiin tehdyllä muutoksella, jota sovellettiin 1.1.2005 tai sen jälkeen alka- 
villa tilikausilla, ainoastaan jälkimmäinen menettelytapa oli mahdollinen. Voimassa 
ollut IAS 8 -standardi ei enää sallinut laatimisperiaatteiden muutosten ja virheiden 
aiheuttamaa kertaluonteista tulosvaikutteista oikaisua, vaan edellytti aikaisempien 
tilinpäätöstietojen takautuvaa oikaisua niin pitkälle kuin se oli mahdollista. Tällöin 

tuli selvittää muutoksista kertynyt vaikutus omaan pääomaan kunkin tilikauden al- 
kuun mennessä. Vuonna 2003 hyväksytyllä modernisointidirektiivillä (2003/51/EY) 
poistettiin ristiriitaisuudet tilinpäätösdirektiivien ja kansainvälisten tilinpäätösstan- 
dardien välillä. Samalla voitiin katsoa vahvistetuksi, että tuolloin voimassa ollut IAS 
8 -standardi ei ollut direktiivin vastainen. 

Lautakunta katsoi, että KPL 3:3:n tulkinta tasejatkuvuuden edellyttämästä kirjaus- 
tavasta oli Euroopan unionissa vahvistetun linjauksen perusteella liian suppea. Di- 
rektiivi salli sekä tulosvaikutteisen kirjaustavan että pelkän taseoikaisun. Tasejatku- 
vuuden voitiin katsoa täyttyvän myös sillä, että edellisen tilikauden päättävää tasetta 
oikaistiin tehtyä muutosta vastaavaksi. 

Lautakunta ei pitänyt tilinpäätöskäytännön yhtenäisyyden kannalta perusteltuna, 
että molempia direktiivin sallimia kirjaustapoja sovellettaisiin. Silloista tulosvaikut- 
teista kirjaustapaa puolsi lähinnä sen vakiintuneisuus. Toisaalta oman pääoman oi- 
kaisuun perustuvan kirjaustavan voitiin katsoa antavan oikeamman kuvan tilikauden 
tuloksesta, minkä lisäksi sen etuna oli yhdenmukaisuus kansainväliseen tilinpäätös- 
käytäntöön nähden. Lautakunta katsoi jälkimmäiset syyt painavammiksi ja piti pe- 
rusteltuna siirtyä tältä osin uuteen kirjauskäytäntöön. Lausunnon mukaan tilinpää- 
tösperiaatteiden muutokset sekä aikaisempia tilikausia koskevien virheiden oikaisut 
on tehtävä yksinomaan omaa pääomaa oikaisemalla. Sittemmin kirjanpitolautakunta 
on toistanut tämän kannan useissa yhteyksissä. 

Lausunnossa KILA 1344/1995 käsiteltiin myös tilinpäätökseen sisältyvän olennai- 
sen virheen korjaamista. Lausunnon mukaan päivättyä ja allekirjoitettua tilinpäätös- 
tä ei pääsääntöisesti saa muuttaa. Jos kuitenkin tällaisessa tilinpäätöksessä havaitaan 
olennainen virhe, virhe saadaan korjata ennen kuin kirjanpitovelvollisen ylin päät- 
tävä elin — yhtiökokous tms. — on vahvistanut tilinpäätöksen. Ylimmällä päättävällä 
elimellä on luonnollisesti aina oikeus vahvistaa toisenlainen tilinpäätös kuin sen toi- 
mivan johdon, ts. hallituksen ja toimitusjohtajan, vahvistettavaksi ehdottama tilin- 
päätös. Ylimmän päättävän elimen vahvistamaa tilinpäätöstä voidaan muuttaa vain, 
mikäli päättävä elin tekee tästä nimenomaisen uuden päätöksen. 

Lausunnossa omaksuttiin kanta, että tilinpäätöksessä olevat olennaiset virheet on 
korjattava laatimalla ja vahvistamalla korjattu eli uusi tilinpäätös. Kirjanpitolauta- 
kunta on nykyisen kirjanpitolain osalta toistanut saman kannan lausunnossa KILA 
1920/2014. 

Tilanteessa, jossa vierasvelkapanttia ei ole syystä tai toisesta otettu huomioon ap- 
portin arvossa ja, kun virhe havaitaan, tämä korjataan aikaisempia tilikausia koske- 
vana virheenä. Kirjanpitolautakunnan vakiintuneen kannan mukaan virheen korjaus 
kirjataan oman pääoman oikaisuna. Mikäli virhe on olennainen, ko. tilinpäätös on 
laadittava ja vahvistettava uudelleen. 

Panttirealisaatio 


Tarkastellaan seuraavaksi tilannetta, jossa vierasvelkapantti realisoituu. Tämä voi ta- 
pahtua riippumatta siitä, onko panttivastuu otettu huomioon apportin arvossa vai ei. 

Apportinsaaja menettää panttirealisaatiossa apporttiomaisuuden. Jos panttivastuu 
oli otettu huomioon apportin arvossa, kirjanpito-oikeudelliset kysymykset kulminoi- 
tuvat panttirealisaatiosta mahdollisesti syntyvän voiton tai tappion kirjaamiseen. Jos 
panttivastuuta ei sen sijaan ollut huomioitu apportin arvossa, kirjanpito-oikeudelli- 
set kysymykset kulminoituvat panttirealisaatiosta mahdollisesti syntyvän voiton tai 
tappion kirjaamiseen ja itse panttivastuun realisoitumisesta aiheutuvan menetyksen 
kirjaamiseen. 

Kirjaukset voidaan periaatteessa tehdä tuloslaskelmaan tai omaa pääomaa vas- 
taan. Tilanteessa, jossa panttivastuu oli otettu huomioon apportin arvossa, voitaisiin 
ajatella, että kun kysymyksessä on pantatun omaisuuden tilikauden aikana tapahtu- 
vasta realisoinnista, tähän liittyvä voitto tai tappio kirjattaisiin tuloslaskelmaan. Toi- 
saalta taas tilanteessa, jossa panttivastuuta ei ollut otettu huomioon apportin arvossa, 
tilanne voisi olla osin toisenlainen. Kun kysymyksessä on pantatun omaisuuden tili- 
kauden aikana tapahtuvasta realisoinnista, tähän liittyvä voitto tai tappio kirjattaisiin 
tuloslaskelmaan, kun taas panttivastuun suoritukseen liittyvä menetys kirjattaisiin 
omaan pääomaan. 

Kirjausmenettelyllä ei ole merkitystä apportinsaajan jäljelle jäävän oman pääoman 
määrän kannalta. 


Vierasvelkapantin päättyminen velkojan saadessa 
suorituksen saamiselleen 


Tarkastellaan vielä tilannetta, jossa pantti päättyy velkojan saadessa suorituksen saa- 
miselleen sovitun mukaisesti. 

Mikäli vierasvelkapantti oli huomioitu apportin arvossa, pantin päättyminen tar- 
koittaa, että vierasvelkapantin kohteena olleen omaisuuden arvo nousee vastaavalla 
määrällä. Kirjanpidollinen lopputulos on erilainen riippuen siitä, oliko vierasvelka- 
pantti alkujaan huomioitu brutto- tai nettomenettelyä noudattaen. 


e Bruttomenettely. Kun omaisuuserä on alkujaan kirjattu bruttoarvoon, ar- 
vonnousu ei aiheuta omaisuuden arvon suhteen kirjaustarvetta. Kirjaustarve 
syntyy sen sijaan pakollisen varauksen suhteen. Kyse ei voine olla tulokseen 
vaikuttavasta erästä, vaan aikaisemman apporttisijoituksen täsmennyserästä 
ja siten oman pääoman sijoituksen määrän täsmennyksestä. Siten pakollinen 
varaus kirjataan pois ja vastaava määrä kirjataan oman pääoman lisäykseksi. 

e Nettomenettely. Lähtökohtaisesti kirjanpitolaki ei mahdollista omaisuuserän 
arvonnousun kirjaamista. Arvonnousun kirjaaminen on mahdollista vain ti- 
lanteissa, joissa kirjanpitolaki nimenomaisesti mahdollistaa tämän. Tällainen 
tilanne voi olla esimerkiksi KPL 5:17:ssä tarkoitettu arvonkorotus. KPL 5:17.1:n 
mukaan, jos pysyviin vastaaviin kuuluvan maa- tai vesialueen tai sellaisen 
arvopaperin, joka ei ole 2 a $:ssä tarkoitettu rahoitusväline, todennäköinen 
luovutushinta on tilinpäätöspäivänä pysyvästi alkuperäistä hankintamenoa 
olennaisesti suurempi, saadaan taseeseen johdonmukaisuutta ja varovaisuutta 
noudattaen merkitä vielä poistamatta olevan hankintamenon lisäksi enintään 
todennäköisen luovutushinnan ja poistamatta olevan hankintamenon erotuk- 
sen suuruinen arvonkorotus. 


Mikäli vierasvelkapantti ei ollut huomioitu apportin arvossa, pantin päättyminen 
tarkoittaa, että vierasvelkapantin kohteena olleen omaisuuden arvo nousee vastaa- 
valla määrällä, eikä tämä varsinaisesti aiheuta kirjaustarvetta, sillä omaisuus oli jo 
aikaisemmin kirjattu tähän arvoon. 


Elinkeinoverotukseen liittyviä näkökulmia 


Yleistä 


Elinkeinoverolain apporttitilanteet voidaan niihin liittyvien veroseuraamusten pe- 
rusteella systematisoida ainakin seuraavasti: pääsäännön mukainen apportti, EVL 
52f $:ssä tarkoitettu osakevaihto ja EVL 52d $:ssä tarkoitettu liiketoimintasiirto’. 

Pääsäännön mukainen apportti on apportinantajan verotuksessa luovutus ja ap- 
portinsaajan verotuksessa hankinta. Niin luovutus kuin hankinta tapahtuvat käy- 
västä arvosta. EVL 52f $:ssä tarkoitettu osakevaihto on puolestaan apportinantajan 
kannalta veroneutraali luovutus (verotuksessa tämä merkitsee poistamattoman han- 
kintamenon jatkuvuutta), kun taas apportinsaajan näkökulmasta tämä on käyvästä 
arvosta tapahtuva hankinta (verotuksessa tämä merkitse käypää arvoa hankintame- 
nona). Lopulta EVL 52d $:ssä tarkoitettu liiketoimintasiirto on niin apportinantajan 
kuin apportinsaajan verotuksessa veroneutraali luovutus ja hankinta (verotuksessa 
tämä merkitsee poistamattoman hankintamenon jatkuvuutta) (veroseuraamuksista 
ks. esimerkiksi Immonen 2018).° 


* Tässä yhteydessä ei ole tarkoituksenmukaista analysoida kaikkia erityistilanteita, kuten esi- 


merkiksi kokonaan tai osittain verovapaisiin yhteisöihin liittyviä apporttitilanteita. 

€ EVL 52f $:ssä tarkoitetun osakevaihdon ja EVL 52d $:ssä tarkoitetun liiketoimintasiirron ve- 
rokohtelu eivät ole kirjanpitosidonnaisia, siis sidonnaisia tai riippuvia kirjanpidon kirjauksista. 
Näin ollen kirjanpidossa on mahdollista päätyä verolaista poikkeaviin arvostusratkaisuin. Tähän 
liittyvää problematiikkaa ei tässä käsitellä laajemmin. 

Elinkeinoverotuksessa apportin verokohtelun eräs keskeinen kysymys on, reali- 
soiko apportti verotuksessa käyvän arvon. Kun käyvän arvon kysymykset liittyvät 
selkeimmin pääsäännön mukaiseen apporttiin, jatkossa pitäydytään tässä tilanteessa. 

Apportin, jota rasittaa vierasvelkapantti, keskeinen kysymys on, vaikuttaako pant- 
tivastuu apportin arvostukseen verotuksessa. Mikäli asiaa lähestytään tilintarkastus-, 
vahingonkorvaus- ja yhtiöoikeuden kannalta, vastaus on selvä: vierasvelkapantti tie- 
tenkin vaikuttaa apportin arvoon. 

Elinkeinoverotuksen kannalta tällainen tulkinta lienee kuitenkin liian suoravii- 
vainen. Nimittäin sellainen tulkinta, että vierasvelkapantti vaikuttaisi apportin ar- 
voon verotuksessa, avaisi periaatteessa merkittävän verosuunnittelumahdollisuuden. 
Tämä liittyy siihen, että vierasvelkapantin muodostamisella ja poistamisella voitai- 
siin esimerkiksi lähipiiriliiketoimien yhteydessä vaikuttaa apportin arvostukseen ja 
siten apportista realisoituvan verotettavan tulon (voitto tai tappio) suuruuteen. 


Esimerkki 4. Apportin kohteena on omaisuuserät A ja B. A:n arvo on 25 yk- 
sikköä ja sen verotuksessa poistamaton hankintameno on 5 yksikköä sekä 
B:n arvo on 75 yksikköä ja sen verotuksessa poistamaton hankintameno on 
10 yksikköä. Jos omaisuus luovutettaisiin apporttina, tästä aiheutuisi 85 yk- 
sikön (25-5 + 75-10) veronalainen luovutusvoitto. 


Omaisuuserä B pantataan 75 yksiköstä ja luovutetaan edelleen apporttina; 
B:hen kohdistuu siis vierasvelkapantti. Panttivastuun määrä on 75 yksikköä. 
Jos tämä otettaisiin huomioon apporttiomaisuuden arvoa vähentävänä teki- 
jana, luovutuksesta aiheutuisi vain 10 yksikön (25-5 + 75-75-10”) veronalai- 
nen luovutusvoitto. 


Vierasvelkapanttiin liittyvän verosuunnittelumahdollisuuden sulkeminen esimer- 
kiksi verotusmenettelylain 28 $:ssä (18.12.1995/1558, VML) tarkoitetun veron kiertä- 
misen estämistä koskevan säännöksen tai verolain normaalitulkinnan (Haapaniemi 
2022 ja Kaunisto 2022, 125—130) perusteella ei vaikuta kestävältä ratkaisulta. Tämä 
johtuu tilanteiden moninaisuudesta: kysymys voi olla riippumattomien välisistä lii- 
ketoimista tai lähipiiriliiketoimista, vierasvelkapantille voi olla vahvat tai kevyet pe- 
rusteet ja niin edelleen. Kun asiaa tarkastellaan lähemmin, havaitaan myös, että itse 
asiassa vierasvelkapantin merkitystä apportin arvostuksessa ei ylipäänsä ole verotuk- 
sessa tarvetta analysoida veron kiertämisen tai verolain normaalitulkinnan kautta. 
Vaikka tilintarkastus-, vahingonkorvaus- ja yhtiöoikeuden kannalta vierasvelkapant- 
tia vastaavaa määrää ei voida lukea apportin arvoon, niin verotuksessa asia voidaan 
nähdä toisin. 

Verotuksessa asiaa voidaan arvioida varauksia koskevin periaattein. Elinkeinove- 
rolain lähtökohta on suoriteperuste. Suoriteperuste ilmenee EVL 19.1 $:n (”...jonka 
aikana se on saatu...”) ja 22.1 S:n (”...jonka aikana sen suorittamisvelvollisuus on 


7 Luovutushinnasta voitaisiin vähentää panttivastuu ja hankintameno. 

syntynyt...) sanamuodoista. Tämän ohella elinkeinoverolaki mahdollistaa varaus- 
ten vähentämisen. Varaukset voidaan vähentää vain, jos tästä on erikseen säädetty. 
Varausten vähentämisestä säädetään EVL III osan 4 luvussa. Elinkeinoverolaissa ei 
säädetä vierasvelkapantin, ts. panttivastuun vähentämisestä. Kun laissa ei erikseen 
säädetä panttivastuusta, asiaan on sovellettava elinkeinoverolain yleisiä periaatteita, 
eli suoriteperustetta. Tämä merkitsee, että vierasvelkapantin määrää ei vähennetä 
verotuksessa omaisuuden arvosta. Vähentäminen tapahtuu vasta panttirealisaation 
yhteydessä. 

Seuraavaksi tarkastellaan vierasvelkapantin merkitystä verotuksessa arvostuksen 
kannalta. Tarkastelu noudattaa vastaavaa systematiikka kuin edellä kirjanpito-oikeu- 
dellisessa tarkastelussa. 


Vierasvelkapantti otetaan huomioon apportin arvossa 


Mikäli vierasvelkapantti on otettu huomioon apportin arvossa, siis apportin arvoa 
alentavana tekijänä, tällä ei ole vaikutusta apportin verotukselliseen arviointiin, ku- 
ten edellisessä luvussa on todettu. Verotuksessa apportti arvostetaan ottamatta vie- 
rasvelkapanttia huomioon. 

Apportinantajan kohdalla luovutushinta määräytyy pääsäännön mukaisessa ap- 
portissa käyvän arvon perusteella (ilman, että vierasvelkapantti vaikuttaa käypään 
arvoon). EVL 52f $:ssä tarkoitetussa osakevaihdossa ja EVL 52d $:ssä tarkoitetussa 
liiketoimintasiirrossa apportin luovutushinta määräytyy näitä koskevien säännösten 
mukaisesti. Apportinsaajan kohdalla tilanne on vastaava: hankintameno määräytyy 
pääsäännön mukaisessa apportissa käyvän arvon perusteella (ilman, että vierasvel- 
kapantti vaikuttaa käypään arvoon) sekä EVL 52f $:ssä tarkoitetussa osakevaihdossa 
ja EVL 52d $:ssä tarkoitetussa liiketoimintasiirrossa näitä koskevien säännösten mu- 
kaisesti. 


Vierasvelkapanttia ei oteta huomioon apportin arvossa, 
mutta tämä virhe korjataan myöhemmin 


Kun apportin arvoa korjataan kirjanpidossa virheen johdosta, tällä ei ole verotukses- 
sa merkitystä, ts. tämä ei vaikuta omaisuuden luovutushintaan tai hankintamenoon 
verotuksessa. 

Apportinantajan verotuksessa luovutushinta ja apportinsaajan verotuksessa han- 
kintameno määräytyvät vastaavalla tavalla kuin alaluvussa 4.2. Pääsäännön mukai- 
sessa apportissa omaisuuden luovutushinta ja hankintameno ovat käypä arvo sekä 

EVL 52f $:ssä tarkoitetussa osakevaihdossa ja EVL 52d $:ssä tarkoitetussa liiketoimin- 
tasiirrossa näitä koskevien säännösten mukaiset arvot. 


Panttirealisaatio 


Pantatun omaisuuden realisointi nostaa kysymyksen, ketä verotetaan realisoinnista — 
apportinantajaa vai -saajaa. Kun omaisuuden omistusoikeus on apportissa siirtynyt, 
eikä vierasvelkapantti sellaisenaan merkitse omistajanvaihdoksen yksityisoikeudel- 
lista moitteenvaraisuutta tai pätemättömyyttä?, on päädyttävä kantaan, että realisoin- 
nista on verotettava apportinsaajaa. Realisoinnista voi syntyä voittoa tai tappiota. Tu- 
lon veronalaisuuteen ja tappion vähennyskelpoisuuteen sovelletaan elinkeinoverolain 
tavanomaisia säännöksiä. 

Panttivastuun realisoituminen merkitsee, että panttivastuuseen kohdistuvat varat 
siirtyvät pantinhaltijalle. Tältä osin on vielä tarkasteltava kysymystä, miten tällaista 
tilannetta arvioidaan apportinsaajan verotuksessa. 

EVL 7.1 $:n mukaan vähennyskelpoisia ovat elinkeinotoiminnassa tulon hankkimi- 
sesta tai säilyttämisestä johtuneet menot ja menetykset. EVL 7 $:n pääsääntöä on täs- 
mennetty siten, että EVL 8 $:ssä on lueteltu esimerkkejä vähennyskelpoisista menoista, 
EVL 17 $:ssä on lueteltu esimerkkejä vähennyskelpoisista menetyksistä ja lopulta EVL 
16 $:ssä on lueteltu menot, joita ei ole pidettävä tulon hankkimisesta tai säilyttämisestä 
johtuneina. 

Oikeuskirjallisuudessa on käsitelty EVL 7 ja 17 $:ien välistä suhdetta eli menon ja 
menetyksen välistä suhdetta. Oikeuskirjallisuudessa on todettu muun ohessa seuraa- 
vaa (Ikkala ym. 1969, 74 ja 148; Andersson & Penttilä 2014, 264 ja 437-438): 


EVL 7 $:ssä on säädetty vähennyskelpoisiksi kaikki elinkeinotoiminnassa 
tulon hankkimisesta tai säilyttämisestä johtuneet menot ja menetykset. Vä- 
hennyskelpoisen menon ja menetyksen käsitteet on täten tehty niin laajoik- 
si, että ne kattavat kaikki elinkeinotoiminnassa esiintyvät tai siitä johtuvat 
riskit. Elinkeinotulon verotuksessa ei sen vuoksi ole enää sijaa aikaisemman 
lainsäädännön perusteella luodulle vähennyskelvottoman pääomanhäviön 
käsitteelle. 


[EVL 17 $:n sanamuoto] vaikuttaa ensinäkemältä verraten yksipuoliselta ja 
ehkä rajoittavaltakin. Sitä se ei kuitenkaan todellisuudessa ole. Ensinnäkin 
EVL:n 7 $:n perusteella on pääteltävissä, että periaatteessa kaikki elinkei- 
notoiminnasta johtuneet tappiot ja muut menetykset ovat vähennyskelpoi- 
sia. Ja toiseksi, EVL:n 17 $ on, kuten sen johtolause selvästi osoittaa, vain 
esimerkkiluettelo. [...] Kun hyödykkeen vahingoittuminen, tuhoutuminen 

ja muu menettäminen vaikuttaa täten vain sen hankintamenon jaksottami- 
seen, ei vaihto-, sijoitus- ja käyttöomaisuuden eikä niiden hankintamenojen 
osalta voida puhua menetyksestä EVL:ssa tarkoitetussa mielessä. 


Menetykset vähennetään elinkeinoverolain systematiikassa joko EVL III osan jak- 
sotussäännösten perusteella ja muilta osin EVL 17 $:n perusteella. EVL III osan jakso- 
tussäännöksissä säädetään muun ohessa vaihto-, sijoitus-, käyttö- ja muun omaisuu- 
den hankintamenon jaksottamisesta. Muilta osin menetysten vähennyskelpoisuuden 
ydinalueet liittyvät rahaan, saamisiin ja muihin rahoitusvaroihin sekä tuloihin (An- 
dersson & Penttilä 2014, 265—266). 

Panttivastuun realisaatio lienee elinkeinoverolain systematiikassa menetys.? Me- 
non ja menetyksen välisellä rajanvedolla ei kuitenkaan liene sanottavaa käytännön 
merkitystä. Tämä johtuu siitä, että elinkeinoverolain lähtökohtana on tulon laaja vero- 
nalaisuus ja menon laaja vähennyskelpoisuus. Menon laajaan vähennyskelpoisuuteen 
liittyy myös menetysten vähennyskelpoisuus. Panttivastuun realisaatio vähennetään 
elinkeinoverotuksessa joko EVL III osan jaksotussäännöksistä ilmenevin periaattein 
(vaihto-, sijoitus-, käyttö- ja muu omaisuus) tai EVL 17 $:ssä säädetyin periaattein. 

Sillä, kirjataanko panttirealisaatiosta aiheutuvat kirjaukset tuloslaskelmaan vai 
omaan pääomaan, ei ole verotuksen kannalta merkitystä (Torkkel 2022(a)). 


Vierasvelkapantin päättyminen velkojan saadessa 
suorituksen saamiselleen 


Vierasvelkapantin päättymisellä ei ole erityisiä verovaikutuksia. Tämä johtuu siitä, 
että verotuksessa vierasvelkapanttia ei ole alkujaankaan otettu huomioon. Apporti- 
nantajan verotuksessa luovutushinta ja apportinsaajan verotuksessa hankintameno 
määräytyy alaluvun 4.2. mukaisesti. 


Varainsiirtoverotukseen liittyviä näkökohtia 


Varainsiirtoverosta säädetään varainsiirtoverolaissa (29.11.1996/931, VSVL). VSVL 
4.4 ja 15.3 S:n perusteella veroa on suoritettava kiinteistön ja arvopaperin luovutuk- 
sesta avoimeen yhtiöön, kommandiittiyhtiöön, osakeyhtiöön tai muuhun yhteisöön 
osaketta tai osuutta vastaan. 

VSVL 6.1 $:n perusteella kiinteistön luovutuksessa vero on 4 prosenttia kauppa- 
hinnasta tai muun vastikkeen arvosta ja VSVL 20.1 $:n perusteella arvopaperin luo- 
vutuksessa vero on 1,6 prosenttia kauppahinnasta tai muun vastikkeen arvosta. Ar- 


? Menetysten vähentämisestä elinkeinoverotuksessa, ks. Torkkel 2022(b). 

vopaperin kohdalla kauppahintaan ja muun vastikkeen arvoon lisätään eräitä muita 
eriä, jotka voidaan tässä jättää tarkastelun ulkopuolelle. 

Edellä selostetusta pääsäännöstä (kauppahinta tai muun vastikkeen arvo) poiketen 
apportin osalta varainsiirtoveron perusteesta on säädetty toisin. Kiinteistön kohdal- 
la vero lasketaan VSVL 6.2 $:n perusteella luovutetun omaisuuden käyvästä arvosta 
luovutushetkellä ja arvopaperin kohdalla vero lasketaan VSVL 20.2 $:n perusteella 
luovutetun omaisuuden käyvästä arvosta luovutushetkellä. 

Varainsiirtoveron peruste on siis pääsääntöisesti kauppahinta tai muun vastik- 
keen arvo, kun taas apporttitilanteessa tämä on luovutetun omaisuuden käypä arvo 
luovutushetkellä. Tämä nostaa esille kysymyksen, miten vierasvelkapantti vaikuttaa 
varainsiirtoverolaissa tarkoitettuun luovutetun omaisuuden käypään arvoon luovu- 
tushetkellä. 

Lain sanamuoto ja lain esityöt (HE 121/1996 vp, 19) viittaavat "luovutettuun omai- 
suuteen”. Tämä voidaan lukea siten, että kyse on luovutetun omaisuuden käyvästä 
arvosta, eikä tässä arvioinnissa oteta huomioon omaisuuteen liittyviä velvoitteita tai 
vastuita, kuten panttivastuuta. Näin ollen varainsiirtoverolaissa tarkoitettu veronpe- 
ruste olisi omaisuuden käypä arvo, ilman panttivastuuta. 

Sanottua tulkintaa tukee varainsiirtoverolain yleinen tulkintaperinne. Varainsiir- 
toverolakia on nimittäin vakiintuneesti tulkittu siten, että veron perusteeseen lue- 
taan luovutuksensaajan aktiivinen suoritusvelvoite luovuttajaa kohtaan. Tällainen 
aktiivinen suoristusvelvoite on muun ohessa myyjän velasta vastattavaksi ottaminen. 
Varainsiirtoveroa on suoritettava luovutussopimukseen merkityn kauppahinnan ja 
vastattavaksi otetun velan yhteismäärästä. Päätöksessä KHO 1998 T 2796 oli kysymys 
tilanteesta, jossa luovutuksensaaja otti välittömän vastuun myyjän velasta. Ostajan 
vastattavaksi kiinteistön luovutuksessa siirtynyt metsänparannuslaissa (140/1987) 
tarkoitettu metsänparannuslaina, jonka panttina kiinteistö oli ja josta kiinteistön 
omistaja vastasi velallisena, otettiin vastikkeena huomioon laskettaessa VSVL 6.1 
$:ssä tarkoitettua varainsiirtoveroa. (Torkkel 2000, 193; Määttä & Torkkel 2002, 97-98) 
Voitaneen katsoa, että panttivastuu on luovutuksensaajan aktiivinen suoritusvelvoite 
luovuttajaa kohtaan ja siten panttivastuu luetaan varainsiirtoveron perusteeseen, mi- 
käli tämä on vaikuttanut kauppahintaan. 


Johtopäätöksiä 


Apporttisijoitukset ovat tilintarkastuksen ikuisuusongelma. Ongelma kulminoituu 
muun ohessa osakeyhtiölain sääntelyyn, jonka perusteella rekisteri-ilmoitukseen on 
liitettävä tilintarkastajan lausunto apporttiselvityksestä ja siitä, oliko omaisuudella 
vähintään maksua vastaava taloudellinen arvo yhtiölle. Tilintarkastaja vastaa lausun- 

nosta ja sen mahdollisesta virheellisyydestä, kuten ratkaisut KKO 1991:25 ja 2001:36 
osoittavat. 

Ratkaisussa KKO 2001:36 oli kysymys vierasvelkapantista. Ratkaisun keskeinen 
oikeusohje on, että vierasvelkapantti, siis panttivastuu, on vähennettävä apportin ar- 
vosta. Oikeuskirjallisuudessa ratkaisua KKO 2001:36 on analysoitu monesta näkö- 
kulmasta, muun ohessa tilintarkastus-, yhtiö- (osakeyhtiö- ja asunto-osakeyhtiölaki) 
ja vahingonkorvausoikeuden kannalta. Ratkaisua ei sen sijaan ole laajemmin arvioitu 
kirjanpito- ja vero-oikeudellisesti. 

Kirjanpito- ja vero-oikeuden kannalta keskeinen vierasvelkapantin, siis panttivas- 
tuun, kysymys on, miten tämä on otettava huomioon apportin arvostuksessa. Tässä 
suhteessa kirjanpito ja verotus poikkeavat toisistaan: kirjanpito-oikeudessa pantti- 
vastuu on ratkaisun KKO 2001:36 osoittamalla tavalla vähennettävä apportin arvos- 
ta, kun taas vero-oikeudessa näin ei tehdä. Vero-oikeudessa panttivastuu huomioi- 
daan vasta panttirealisaatiossa. Tämä johtaa kirjanpidon ja verotuksen väliaikaiseen 
eroon". 


10 Väliaikaisista eroista voi tulla laskettavaksi laskennallinen vero. Ks. KPL 5:18, jonka mukaan 
tuottojen ja niitä vastaavien veronalaisten tulojen samoin kuin kulujen ja niitä vastaavien vero- 
tuksessa vähennyskelpoisten menojen jaksotuseroista sekä kirjanpitoarvojen ja verotuksellisten 
arvojen välisistä väliaikaisista eroista johtuvat laskennalliset verovelat ja -saamiset saadaan varo- 
vaisuutta noudattaen merkitä omana eränään tuloslaskelmaan ja taseeseen. 


171 


Timo Torkkel 
Lähteet 


Airaksinen, M. & Pulkkinen, P. & Rasinaho, V. 2018(a). Osakeyhtiölaki I. Helsinki: Alma Talent. 


Airaksinen, M. & Pulkkinen, P. & Rasinaho, V. 2018(b). Osakeyhtiölaki II. Helsinki: Alma 
Talent. 


Andersson, E. & Penttilä, S. 2014. Elinkeinoverolain kommentaari. Helsinki: Talentum. 
Björklund, M. & Jänkälä, M. & Kaisanlahti, T. 2009. Kirjanpito-oikeus. Helsinki: Edita. 


Haapaniemi, O. 2022. Pokeria verotuksessa — ns. normaalitulkinnan käyttö 
veronkiertosäännöksen sijaan. Teoksessa T. Viherkenttä & K. Pankakoski & M. 
Scherleitner & H. Niskakangas (toim.) Veron kiertäminen tutkimuskohteena — 50 vuotta 
Kari S. Tikan väitöskirjasta. Aalto-yliopiston julkaisusarja. Kauppa + Talous 1/2022. 
Helsinki: Unigrafia. 


HE 121/1996 vp. Hallituksen esitys Eduskunnalle varainsiirtoihin kohdistuvan leimaverotuksen 
uudistamista koskevaksi lainsäädännöksi. 


HE 89/2015 vp. Hallituksen esitys eduskunnalle laiksi kirjanpitolain ja eräiden siihen liittyvien 
lakien muuttamisesta sekä puunkorjuuta aarniometsissä harjoittavien yritysten 
viranomaisille suorittamien maksujen julkistamista koskevaksi laiksi. 


Horsmanheimo, P. & Kaisanlahti, T. & Steiner, M.-L. 2017. Tilintarkastuslaki ja EU:n uudistunut 
tilintarkastussääntely - Kommentaari. 2., uudistettu painos. Helsinki: Alma Talent. 


Ikkala, O. & Andersson, E. & Nuorvala, E. 1969. Uusi elinkeinoverolainsäädäntö. Helsinki: 
Suomen lakimiesliiton kustannus. 


Immonen, R. 2018. Yritysjärjestelyt. Helsinki: Alma Talent. 


Immonen, R. & Villa, S. 2019. Osakeyhtiön varojen käyttö. Kuka päättää, kuka vastaa? Helsinki: 
Alma Talent. 


Kaunisto, S. 2022. Veron kiertämisen tunnistaminen Oikeuden väärinkäytön kielto VML 28 $:n 
tulkinnassa. Acta Wasaensia 488. Vaasan yliopisto. Turenki: Hansaprint. 


Leppiniemi, J. & Kaisanlahti, T. 2016. Kirjanpitolaki. Kommentaari. Helsinki: Talentum. 


Leppiniemi, J. & Kaisanlahti, T. 2018. Pienyhtiön tilinpäätös - Säännökset ja hallituksen vastuu. 
Helsinki: Talentum. 


Mäntysaari, P. 2002. Osakeyhtiö toimijana. Helsinki: WSOY Lakitieto. 

Määttä, K. & Torkkel, T. 2022. Varainsiirtoverolain perusteet. Helsinki: Kauppakamari. 
Ruohonen, J. 2020. Tilintarkastaja osakeyhtiön hallinnon tarkastajana. Helsinki: Alma Talent. 
Stählberg, P. & Karhu, J. 2020. Suomen vahingonkorvausoikeus. Helsinki: Alma Talent. 


Tepora, J. & Kaisto, J. & Hakkola, E. 2016. Esinevakuudet. 2., uudistettu painos. Helsinki: 
Kauppakamari. 


Torkkel, T. 2020. Vastikkeellisten saantojen varainsiirtoverotus. Helsinki: Kauppakamari. 

Torkkel, T. 2021. Yksityisoikeudellisesti sivuutettavien oikeustoimien verokohtelusta. Verotus 
70, 546-558. 

Torkkel, T. 2022(a). Korkovähennysrajoitukset - EVL 18b.1 $:n 4 kohdan edellyttämästä 
tilintarkastuksesta. Verotus 71, 201-207. 


Torkkel, T. 2022(b), Kansallistamisesta elinkeinoverotuksessa. Verotus 71, 419-429. 
Vahtera, V. 2017. Vahingonkorvaus asunto-osakeyhtiössä. Helsinki: Kauppakamari. 


172 


N VERTAISARVIOITU | , 
AN E KOLLEGIALT GRANSKAD OOG 
W A PEER-REVIEWED | 
„tsv.fi/t s 
www.ts unnu BY NC ND 


10 
Suomalaiset tilintarkastusalan 
väitöskirjat 2010-luvulla 


Heidi Alitalo, Lili-Anne Kihn ja Teija Vehmas 


Tutkimuksessa muodostettiin kokonaiskuva Suomessa 2010-luvulla julkaistusta ti- 
lintarkastusalan väitöskirjatutkimuksesta ja verrattiin sitä aiempina vuosikymmeninä 
julkaistuun väitöskirjatutkimukseen. Kaikki 2010-luvulla laskentatoimessa tai sitä lä- 
hellä olevien tieteenalojen piirissä julkaistut tilintarkastusalan väitöskirjat kartoitettiin 
ja analysoitiin tutkimusstrategisten piirteiden eli 1) tutkimuksen aihepiirin ja 2) tut- 
kimusotevalinnan suhteen. Jokaisen tutkimuksen kohdalla kartoitettiin myös keskei- 
simmät tulokset. Tutkimus lisää ymmärrystä yleensäkin siitä, miten tilintarkastuksen 
tieteellistä tutkimusta voidaan harjoittaa sekä siitä, mitä aiheita ja lähestymistapoja 
suomalaisissa väitöskirjoissa on jo tutkittu ja mitä on vielä tutkimatta. 


Avainsanat: kirjallisuusanalyysi, tilintarkastaja, tilintarkastus, väitöskirja 

(toim.), Tilintarkastus ja evaluaatio: Talouden ja sääntelyn vuoropuhelu. 

Heidi Alitalo, Lili-Anne Kihn ja Teija Vehmas 
Johdanto 


Tämä tutkimus kohdistuu tilintarkastusaiheisiin väitöskirjoihin. Väitöskirjat ovat 
tärkeä osa yliopistojen tutkimusta. Niiden tulokset voivat olla hyödyllisiä tiedeyhtei- 
sölle, yrityksille ja muulle yhteiskunnalle. Väitöskirjoja on tärkeää tutkia, koska tar- 
vitaan tietoa muun muassa siitä, miten tieteellistä tutkimusta voidaan harjoittaa, mitä 
aiheita ja lähestymistapoja väitöskirjoissa on jo tutkittu, ja mitä on vielä tutkimatta 
(ks. Kettunen 1973; Näsi & Näsi 1985; Järvenpää & Pellinen 2005; Kihn & Näsi 2010, 
2011, 2017). 

Ensimmäinen tilintarkastusalan väitöskirja julkaistiin Suomessa jo 1960-luvul- 
la (Jägerhorn 1965) ja sitä seuraavat 14 väitöskirjaa julkaistiin 1990- ja 2000-luvul- 
la. Kaikki nämä vuoteen 2009 mennessä julkaistut tilintarkastusalan väitöskirjat on 
kartoitettu ja analysoitu Kihnin ja Näsin vuonna 2011 julkaisemassa tutkimuksessa 
erityisesti niiden tutkimusstrategisten kysymysten eli tutkimuksen aiheiden ja tut- 
kimusotteiden suhteen. Koska alalta on sittemmin myös 2010-luvulla valmistunut 
lukuisia uusia väitöskirjoja, aihetta on syytä tutkia myös niiden osalta. Tämän tutki- 
muksen tarkoituksena on muodostaa kokonaiskuva Suomessa 2010-luvulla tehdystä 
tilintarkastusalan väitöskirjatutkimuksesta ja verrata sitä aiempina vuosikymmeni- 
nä tehtyyn tilintarkastusalan väitöskirjatutkimukseen. Väitöskirjojen tutkimusstra- 
tegiset piirteet on jälleen valittu tutkimuskohteeksi, koska ne pystyvät lyhykäisesti 
kertomaan tutkimuskokonaisuudesta ja sen juonesta (Näsi & Näsi 1985, 4). Jokaisen 
tutkimuksen kohdalla on myös kartoitettu keskeisimmät tulokset. 

Tutkimus on luonteeltaan tilintarkastustutkimusta koskeva historiantutkimus ja 
se juurtuu aiempiin suomalaisiin laskentatoimen väitöskirjoihin kohdistuneisiin his- 
toriantutkimuksiin (ks. Näsi & Näsi 1985; Näsi, Laine, Mäkinen & Näsi 1993; Näsi & 
Näsi 1996; Järvenpää & Pellinen 2005; Kihn & Näsi 2010, 2011 ja 2017). Toisin kuin 
monissa muissa maissa väitöskirjat julkaistaan Suomessa kirjoina, ja ne ovat siten 
hyvin saatavissa ja tutkittavissa. Väitöskirjoista kerätyn aineiston analysoinnissa 
hyödynnetään laadullista teorialähtöistä sisällönanalyysiä, jossa aineiston luokittelu 
perustuu aikaisempaan käsitejärjestelmään (Tuomi ja Sarajärvi, 2018). 

Tutkimus etenee seuraavasti. Seuraavissa luvuissa esitetään kirjallisuuskatsaus, 
empiirinen aineisto ja tutkimusmenetelmät, tutkimuksen tulokset, synteesi ja lopuksi 
johtopäätökset. 


Kirjallisuuskatsaus 


Eri alojen väitöskirjoja on tutkittu Suomessa jo pitkään (esim. Kettunen 1973, Näsi 
1983). Myös laskentatoimen alan väitöskirjojen tutkimisella on jo pitkät perinteet. 

Alan uraauurtavana tutkimuksena voidaan pitää Näsin ja Näsin vuonna 1985 julkai- 
semaa historiallista tutkimusta ”Suomalainen laskentatoimen tutkimus 1940-luvul- 
ta nykypäiviin. Väitöskirjatuotannon tutkimusstrateginen analyysi”. Tutkimuksen 
kohteena olivat Suomessa ensimmäisen 40 vuoden kuluessa eli vuosina 1944-1984 
julkaistujen liiketaloustieteen ja laskentatoimen väitöskirjojen tutkimusstrategiset 
piirteet. Vaikka kiinnostus ulkoista laskentatoimea kohtaan oli ollut vahvaa (ks. myös 
Näsi & Näsi 1996), vain yksi analysoiduista 77 väitöskirjasta kohdistui tilintarkastuk- 
seen. Se oli Jägerhornin vuonna 1965 valmistunut tutkimus “Informationsvardet hos 
finländska aktiebolags revisionberättelser”. 

Johdon laskentatoimen väitöskirjoja on tutkittu sekä Järvenpään ja Pellisen (2005) 
että Kihnin ja Näsin (2010 ja 2017) artikkeleissa. Järvenpää ja Pellinen (2005) tutkivat 
teorian ja intervention roolia case- tai field- menetelmällä vuosina 1997-2005 tehdyis- 
sä opinnäytteissä. Väitöskirjojen tutkimusstrategisia piirteitä on tutkittu sekä 2000- 
ja 2010- luvuilla (Kihn & Näsi 2010) että kautta aikojen julkaistujen (Kihn & Näsi 
2017) väitöskirjojen osalta. 

Kihnin & Näsin (2011) tutkimus oli ensimmäinen varta vasten tilintarkastusalan 
väitöskirjoihin keskittynyt tutkimus. Tutkimuksessa analysoitiin yhteensä 15 Suo- 
messa kautta aikojen (eli vuosina 1965-2009) julkaistun tilintarkastusalan väitös- 
kirjan tutkimusstrategiset valinnat. Jägerhornin (1965) tutkimusta lukuun ottamatta 
työt olivat valmistuneet 1990- ja 2000-luvulla, jolloin tilintarkastuksen väitöskirja- 
tutkimus alkoi vauhdittua Suomessa. Tutkimusotteista ja aihepiireistä on erilaisia 
luokitteluja. Tutkimusaiheiden luokittelussa Kihn ja Näsi (2010) käyttivät seuraavaa 
Niemen vuonna 2010 esittämää yksityiskohtaista ja kattavaa tilintarkastustutkimuk- 
sen aihepiirien luokittelua, jota tässäkin tutkimuksessa käytetään tulosten vertailta- 
vuuden parantamiseksi: 

Taloustieteen teorioihin ja menetelmiin nojaava valtavirtatutkimus 

a. Tilintarkastuksen rooli tilinpäätösinformaatiossa 
i. Tilintarkastuksen arvo ja kysyntä ja niihin vaikuttavat tekijät 
ii. Tilintarkastuskertomuksen informaatiosisältö ja vaikutukset 
iii. Tilintarkastus ja tilinpäätösinformaation laatu 
iv. Tilintarkastajan riippumattomuus, sitä uhkaavat tekijät ja niiden vaiku- 
tus tilinpäätösinformaation laatuun 


b. Tilintarkastusmarkkinoiden toiminta 
i. Markkinoiden kilpailullisuus ja rakenne 
ii. Tilintarkastuksen laadun mekanismit yritystasolla 
iii. Laadun ja hinnan välinen yhteys eri tilanteissa, kun laatua ei voi havaita. 


c. Tilintarkastuksen rooli osana hyvää hallintotapaa (corporate governancea) 
i. Lisääkö vai vähentääkö toimiva "corporate governance” tilintarkastuk- 
sen tarvetta? 
ii. Miksi eri yritykset valitsevat erilaiset corporate governance-paketit? 

Muita vaihtoehtoisia aihealueita käsittelevät tutkimukset ja niiden tutkimusotteet: 
a. Tilintarkastajan päätöksenteon ymmärtäminen käyttäytymistieteellisen 
(psykologian) tutkimuksen avulla 
i. Tarkastuskohteen riskiarviointi (> tilintarkastuksen toteutus) 
ii. Aikapaineet ja/tai informaation määrä (päätöksenteko: tilintarkastus- 
suunnitelma) 
iii. Muistin ‘valikoivuus’: viimeisin havainto painaa eniten (‘recency effect’) 
b. Analyyttinen/teoreettinen tutkimus (peliteoria/matematiikka) 
i. Tilintarkastuksen (optimi)edellytykset (vahingonkorvausriski, asia- 
kasportfolion laajuus, asiakassuhteen pituus) 
c. Tilintarkastusmenetelmien ja -lähestymistapojen kehitys, pitkittäis-ca- 
se-tutkimus, osallistuva havainnointi 
i. Riskilähestymistavan omaksuminen (-> vaikutukset 'kentällä”) 

Kihnin ja Näsin (2011) Niemen (2010) luokittelua soveltavien tulosten mukaan 
vuosien 1965—2009 kuluessa julkaistut tilintarkastusalan väitöskirjat edustivat suu- 
ressa määrin taloustieteen teorioihin ja menetelmiin nojaavaa valtavirtatutkimusta. 
Kaikkein eniten tutkittiin tilintarkastuksen roolia tilinpäätösinformaatiossa (I.a). 
Seuraavaksi eniten tutkittiin sekä tilintarkastusmarkkinoiden toimintaa että tilintar- 
kastuksen roolia osana hyvää hallintotapaa (I.b ja c). Valitut aiheet tuottivat uutta 
tietoa tilintarkastuskertomuksen sisällöstä sekä tilintarkastajan roolista, riippumat- 
tomuudesta, ammattieettisistä koodeista ja vahingonkorvausvastuusta. Lisäksi tut- 
kimuksissa valotettiin tilintarkastuksen laatua, hinnoittelua, tehtäviä, organisaatiota 
ja toimintaa sekä sisäisen valvonnan rakennetta ja tilintarkastusvaliokunnan tehok- 
kuutta. Vaihtoehtoisina aihealueina tutkittiin sekä hyvää tilintarkastustapaa (II.a) 
että tilintarkastuksen historiallista kehitystä (II.c) (Kihn ja Näsi 2011, 78-79). 

Väitöskirjojen aiheiden ajallinen analyysi osoitti, että tilintarkastuskertomuksista 
1960-luvulla alkanut tutkimus (Jägerhorn 1965) jatkui sittemmin myös 1990- ja 2000- 
luvuilla. 1990-luvulta lähtien kiinnostuksen kohteiksi tulivat myös tilintarkastajan 
rooli ja riippumattomuus sekä tilintarkastuksen tehtävät, organisointi ja toiminta. 
2000-luvulla käynnistyneitä uusia aiheita olivat: tilintarkastuksen laatu, tilintarkasta- 
jan ammattieettiset koodit, vahingonkorvausvastuu, hyvä tilintarkastustapa, tilintar- 
kastuksen hinnoittelu ja sisäinen valvonta. 

Tutkimusotteiden luokittelussa Kihn ja Näsi (2011) käyttivät seuraavaa tässäkin 
tutkimuksessa käytettävää Niemen (2010) tutkimusotteiden luokittelua yksityiskoh- 
taisempaa tutkimusoteluokittelua: käsiteanalyyttinen, nomoteettinen, toiminta-ana- 
lyyttinen, päätöksentekometodologinen, konstruktiivinen ja oikeusdogmaattinen 
tutkimusote. Ensimmäiset neljä tutkimusotetta pohjautuvat tamperelaisten tutki- 
joiden vuonna 1980 esittämään (Näsi 1980a ja 1980b, Neilimo & Näsi 1980) ja mo- 
nissa tutkimuksissa (esim. Lukka, Majala, Paasio & Pihlanto 1984; Kasanen, Lukka 
& Siitonen 1993, Ferm 1994, Näsi & Näsi 1996, Kihn & Näsi 2010, 2017) sittemmin 

käytettyyn luokitukseen. Kasanen, Lukka ja Siitonen (1991 ja 1993) lisäsivät em. luo- 
kitukseen konstruktiivisen tutkimusotteen ja Kihn ja Näsi (2011) oikeusdogmaattisen 
tutkimusotteen. 

Käsiteanalyyttistä tutkimusotetta käytetään käsitejärjestelmien konstruoinnissa. 
Aiemmasta käsiteanalyyttisesta ja/tai empiirisestä tutkimuksesta luodaan uusia kä- 
sitteitä ja käsitejärjestelmiä analyysin ja synteesin avulla (Näsi 1980b, 31; Neilimo & 
Näsi 1980, 67). Nomoteettista tutkimusotetta käytetään tutkittavien asioiden ja ilmi- 
Öiden erittelemiseen ja selittämiseen. Empiria on tutkimuksissa mukana laaja-alaises- 
ti, aineistoa analysoidaan tilastollisin menetelmin ja tuloksia pyritään yleistämään. 
Myös toiminta-analyyttista tutkimusotetta käytetään empiiriseen tutkimukseen. Pyr- 
kimyksenä on kuitenkin tutkittavien asioiden tai ilmiöiden syvällinen ymmärtämi- 
nen ja tulkitseminen vain yhden tai muutaman kohdeyksikön tai tapauksen kautta 
(Näsi 1980a, 36; Pihlanto 1994, 377). 

Päätöksentekometodologista tutkimusotetta käytetään ongelmanratkaisumeto- 
dien kehittämiseen lähinnä logiikan ja matematiikan avulla. Empiirinen osuus on 
yleensä sovellutusesimerkinomainen ja tulokset ovat ratkaisuja eksplikoituihin ongel- 
miin (Näsi 1980b, 31; Neilimo & Näsi 1980, 67). Case-tutkimusta ja interventionistista 
tutkimusta (Lukka 1999; Jönsson & Lukka 2006) edustava konstruktiivinen tutkimus- 
ote pyrkii rakentamaan innovatiivisen teoreettisesti perustellun toimivan ratkaisun 
empiirisen maailman ongelmiin. Oikeusdogmaattisella tutkimusotteella toteutetut 
väitöskirjat edustavat oikeustieteellistä tutkimusta tai muutoin pyrkivät selvittämään 
voimassa olevan lainsäädännön sisältöä. 

Edellä esitettyä tutkimusoteluokittelua soveltaen Kihn ja Näsi (2011) osoittivat, 
että kaikkia tutkimusotteita oli käytetty vähintäänkin yhdessä vuosien 1965—2009 
kuluessa julkaistussa tilintarkastusalan väitöskirjassa. Kahdessa työssä oli sovellettu 
vähintäänkin kahta tutkimusotetta. Kaikkein useimmin väitöskirjoissa oli hyödyn- 
netty nomoteettista tutkimusotetta (f = 7) tai toiminta-analyyttistä tutkimusotetta (f 
= 4). 


Aineisto ja menetelmät 


Tätä tutkimusta varten on kerätty uusi aineisto 2010-luvulta, vuosilta 2010-2019. Ti- 
lintarkastusalan väitöstiedotteet ja -kirjat kartoitettiin kaikista Suomen yliopistoista. 
Aineiston keruussa käytettiin apuna Googlen hakupalvelua, yliopistojen Internet-si- 
vuja sekä yliopistojen julkaisutietokantoja. Käytetyt hakusanat olivat: tilintarkastaja, 
tilintarkastus, tilint*, auditor, audit ja audit*. Näillä hakusanoilla löytyi alkuvaiheessa 
yhteensä 16 väitöskirjaa. Niiden tarkemman läpikäynnin yhteydessä havaittiin kui- 
tenkin, että osa töistä ei keskittynyt tai linkittynyt tilintarkastukseen. Tässä tutki- 

muksessa analysoitavan otoksen ulkopuolelle jätettiin siksi nämä varsinaisesti tar- 
kastusvaliokuntaan (Nalikan 2012, Agyemang-Mintahin 2018), sisäiseen valvontaan 
(Lilja 2016) ja sisäiseen tarkastukseen (Rönkkö 2019) liittyvät työt, jotka eivät keskit- 
tyneet tarkastelemaan aihetta tilintarkastuksen näkökulmasta. 

Lopulliseen otokseen valittiin loput kaksitoista selvästi tilintarkastukseen täysin 
tai osin liittyvää väitöskirjaa. Niiden kirjoittajista yhdeksän oli miehiä ja kolme nai- 
sia. Väitöskirjoista 10 oli englanninkielisiä ja kaksi suomenkielisiä. Väitöskirjoista 
neljä oli artikkeliväitöskirjoja, neljä essee-kokoelmia ja neljä monografioita. Valtaosa 
2010-luvulla julkaistuista väitöskirjoista oli siten miesten kirjoittamia ja englannin- 
kielisiä, mutta erityyppisten väitöskirjojen jakauma oli tasainen. 

2010-luvulla julkaistut tilintarkastusalan väitöskirjat valmistuivat seitsemästä eri 
yliopistosta (ks. Taulukko 1). Eniten väitöskirjoja valmistui Vaasan yliopistosta, josta 
valmistui neljä väitöskirjaa eli kolmannes kaikista 2010-luvulla julkaistuista väitös- 
kirjoista. Toiseksi eniten väitöskirjoja valmistui Svenska handelshögskolanista ja Tu- 
run yliopistosta, joista molemmista valmistui kaksi väitöskirjaa. Seuraavista neljästä 
yliopistosta valmistui 2010-luvulla yksi väitöskirja kustakin: Aalto yliopisto, Itä-Suo- 
men yliopisto, Tampereen yliopisto ja Äbo Akademi. Uusina yliopistoina listalle nou- 
sivat viimeisen vuosikymmenen aikana Turun yliopisto ja Itä-Suomen yliopisto. 

Myös kautta aikojen tilintarkastusaiheisia väitöskirjoja on julkaistu eniten Vaasan 
yliopistossa, jossa on laadittu yhteensä seitsemän väitöskirjaa vuosien 1965-2019 vä- 
lisenä aikana (taulukko 1, viimeinen sarake). Toiseksi eniten väitöskirjoja on laadittu 
Svenska handelshögskolanissa, josta on valmistunut yhteensä kuusi väitöskirjaa. Sekä 
Aalto yliopistossa (ml. sitä edeltäneessä Helsingin kauppakorkeakoulussa) että Tam- 
pereen yliopistossa on julkaistu kolme tilintarkastusaiheista väitöskirjaa. Ottaen huo- 
mioon, että alan väitöskirjoja valmistui 2010-luvulla 12, 2000-luvulla 10, 1990-luvulla 
4 ja 1960-luvulla 1, alan tutkimus on selvästi vauhdittunut viime vuosikymmeninä. 


Taulukko 1 


Kerätyn laadullisen aineiston analysoinnissa hyödynnettiin lähinnä laadullista teo- 
rialähtöistä sisällönanalyysiä (Tuomi & Sarajärvi 2018). Teorialähtöisessä sisällönana- 
lyysissä aineiston analyysin luokittelu perustuu aikaisempaan käsitejärjestelmään, 
joka on muodostettu aikaisemman tiedon perusteella (Tuomi & Sarajärvi 2018). Tut- 
kimusaiheet luokiteltiin edellä esitellyn Niemen (2010) tilintarkastustutkimuksen 
aiheista esittämän luokittelun pohjalta ja tutkimusotteet alun perin Näsin (1980a, 
1980b) ja Neilimon ja Näsin (1980) esittämien ja sittemmin Kasasen ym. (1991 ja 1993) 
sekä Kihnin ja Näsin (2011) laajentamien luokittelun pohjalta. Aihealueiden ja tutki- 
musotteiden luokittelu pohjautuu osin tutkimuksista tehtyihin tulkintoihin. 

Taulukko 1. Suomalaiset tilintarkastusalan väitöskirjat 1965-2019 yliopistoittain 


Yliopisto Väitöskirjat F Väitöskirjat F Väitöskirjat F F kaikki yht. 
1965-1999 (Kihn 2000-2009 (Kihn 2010-2019 
& Näsi 2011) & Näsi 2011) 
Vaasan yliopisto Jokipii (2006) 3 Peni (2012) 4 7 
Miettinen (2008) Jarvinen (2012) 
Ittonen (2009) Myllymaki (2015) 
Haapamaki (2019) 
Svenska Jägerhorn (1965) 2 Viitanen (2000) 2 Argyrou (2013) 2 6 
handelshdgskolan Fant (1994) Aspholm (2002) Siekkinen (2016) 
Helsingin kauppakor- Saarikivi (1999) 1 Niemi(2003) 1 Okat(2016) 1 3 
keakoulu (nyk. Aalto 
yliopisto) 
Tampereen yliopisto Vuorinen (1995) 2 Arola (2015) 1 3 
Koskinen (1999) 
Turun yliopisto Torpo (2012) 2 2 
Satopää (2019) 
Äbo Akademi Samsonova 1 Nasution (2013) 1 2 
(2006) 
Itä-Suomen yliopisto Karjalainen (2011) 1 1 
Jyväskylän yliopisto Virtanen (2002) 1 1 
Lappeenrannan Kosonen (2005) 1 1 
teknillinen yliopisto 
Oulun yliopisto Zerni (2009) 1 1 
F yht. 5 10 12 27 
Tulokset 


2010-luvulla julkaistiin yhteensä kaksitoista tilintarkastusalaan liittyvää väitöskirjaa. 
Ne olivat: Karjalaisen (2011), Penin (2010), Järvisen (2012), Torpon (2012), Argyroun 
(2013), Nasutionin (2013), Myllymäen (2015), Arolan (2015), Okatin (2016), Siekkisen 
(2016), Haapamäen (2019) ja Satopään (2019) väitöskirjat. Seuraavassa kuvataan ja 
analysoidaan näiden väitöskirjojen tutkimusstrategisia piirteitä ja keskeisimpiä tu- 
loksia. 

(1) Jukka Karjalainen (2011) ”Audit Ouality and Private Finnish Firms” 

Jukka Karjalaisen väitöskirja koostuu johdannosta ja neljästä artikkelista. Väitös- 
kirjassa tutkittiin tilintarkastuksen laadun merkitystä listaamattomille yrityksille, 
mikä aihe liittyy Niemen (2010) luokittelussa lähinnä tilintarkastusmarkkinoiden 
toimintaan. Ensimmäisessä artikkelissa tutkittiin johdon omistukseen liittyvien 
agenttikustannusten vaikutusta tilintarkastuksen laadun kysyntään ja toisessa, miten 
perheomisteisuus vaikuttaa tilintarkastuksen laadun kysyntään yrityksissä. Kolman- 

nessa artikkelissa tutkittiin tilintarkastuksen laadun, tilintarkastuskertomuksen ja 
harkinnanvaraisten jaksotusten laadun vaikutuksia velan hinnoitteluun. Neljännessä 
artikkelissa tutkittiin tilintarkastusyhteisön osakkaan toimialaerikoistumisen vaiku- 
tusta yritysten tuottojen laatuun. 

Kahden ensimmäisen artikkelin aineisto muodostui kyselytutkimuksella kerä- 
tyistä vastauksista ja VOITTO-tietokannan vuosien 2000-2006 yrityskohtaisista ta- 
lous- ja tilintarkastustiedoista. Myös kolmannessa artikkelissa hyödynnettiin suurta 
VOITTO-tietokannasta vuosilta 2000-2006 kerättyä aineistoa. Neljännen artikke- 
lin aineisto hankittiin sekin vuosilta 2006-2010 mutta Bureau Van Dijkin AMA- 
DEUS-tietokannasta. Koska tutkimuksissa hyödynnettiin suuria empiirisiä aineistoja 
ja aineiston analyysissa erilaisia regressioanalyyseja, tutkimusote on luokiteltavissa 
nomoteettiseksi. Kokonaisuudessaan tutkimustulokset osoittivat, että tilintarkastus- 
palvelun laadulle on kysyntää yritysten luotonantajien ja eri omistajaryhmien taholta. 

(2) Emilia Peni (2012) ”Essays on the Effects of Female Executives and Experts on 
Corporate Governance and Financial Reporting Practices” 

Emilia Penin kokoomaväitöskirja muodostuu kolmesta esseestä ja kahdesta artik- 
kelista, joista toinen liittyy tilintarkastukseen käsitellen vastuunalaisen tilintarkasta- 
jan sukupuolen vaikutusta tilintarkastuspalkkioon. Niemen (2010) luokittelun poh- 
jalta tutkimus kohdistuu tilintarkastusmarkkinoiden toimintaan ja siinä erityisesti 
tilintarkastuksen hinnoitteluun. 

Tilintarkastusaiheiseen artikkeliin kerätty suuri aineisto analysoitiin tilastollises- 
ti. Tutkimusaineisto koostui 715 Tanskassa, Suomessa ja Ruotsissa vuosina 2005-2006 
julkisesti listattujen yhtiöiden tilinpäätösaineistoista. Vastuunalaisen tilintarkastajan 
sukupuoli selvitettiin tilintarkastuskertomuksista. Tilintarkastuspalkkioiden ja vas- 
tuullisen tilintarkastajan sukupuolen suhdetta tutkittiin käyttämällä regressioana- 
lyysia. Huomioon otettiin aiemmassa tutkimuskirjallisuudessa tunnistetut tilintar- 
kastuspalkkioon vaikuttavat tekijät sekä toimiala-, maa- ja vuosikohtaiset tekijät. 
Sovellettu tutkimusote oli siten nomoteettinen. Tutkimuksen tuloksena oli, että tilin- 
tarkastuspalkkiot eroavat tilintarkastajan sukupuolen mukaan siten, että kun yhtiön 
tilintarkastaja on nainen, palkkio on merkittävästi korkeampi kuin jos tilintarkastaja 
on mies. 

(3) Tuukka Järvinen (2012) ”Factors Influencing Auditors’ Information Usage: Expe- 
rience, Risk, Task Structure and Information Reliability” 

Tuukka Järvinen tutki monografiamuotoisessa väitöskirjassaan, kuinka yksilöön, 
ympäristöön, tehtäviin ja informaatioon liittyvät tekijät vaikuttavat tilintarkastajien 
informaation käyttöön yksittäisessä tilintarkastustehtävässä. Valittu aihe liittyy Nie- 
men (2010) luokittelussa lähinnä tilintarkastajan päätöksenteon ymmärtämiseen. 

Empiirisiä analyyseja varten toteutettiin kokeellinen tutkimus internetissä. Tutki- 
muksessa analysoitiin 271 auktorisoiduilta ja auktorisoimattomilta tilintarkastajilta 
sekä tilintarkastuksen opiskelijoilta kerättyä havaintoa. Järvinen mittasi ja analysoi 

seuraavia tekijöitä kvantitatiivisesti: tilintarkastajan kokemusta, riskiä, tehtävän ra- 
kennetta ja informaation luotettavuutta. Suuren aineiston tilastolliseen analyysiin 
pohjaava tutkimusote voidaan luokitella nomoteettiseksi. Tutkimuksen tuloksena 
havaittiin, että kokeneet tilintarkastajat käyttävät informaatiota tehokkaammin kuin 
vähemmän kokeneet koehenkilöt. Tulokset osoittivat myös, että korkea riski lisää in- 
formaation yhdistelyyn ja arviointiin käytettyä työmäärää. 

(4) Tapani Torpo (2012) ”Tilintarkastusverkoston muodostuminen ja toiminta toi- 
mivan johdon vallinnassa olevassa osakeyhtiömuotoisessa yrityksessä” 

Tapani Torpon monografiaväitöskirja tarkasteli tilintarkastusprosessia pienyhti- 
öissä. Tutkimuksen tavoitteena oli lisätä ymmärrystä siitä, millä tavalla tilintarkastus 
tapahtuu toimivan johdon omistamassa osakeyhtiömuotoisessa yrityksessä. Väitös- 
kirjan aihe, tilintarkastuskäytännön ja tilintarkastusprosessin ymmärtäminen, liittyy 
Niemen (2010) luokittelussa lähinnä tilintarkastajan päätöksenteon ymmärtämiseen. 
Aihetta käsiteltiin muun muassa tilintarkastuksen normiston, verkostoteorioiden ja 
käytännön tapausten analysoinnin pohjalta. 

Tutkimuksen ensimmäinen havaintoaineisto kerättiin laboratoriokokeesta, jossa 
kymmenen tilintarkastajaa suoritti saman yrityksen saman tilikauden tarkastuksen 
laatien siitä omat työpaperinsa ja tilintarkastusraporttinsa. Sen lisäksi aineistoa ke- 
rättiin tilintarkastuksen osapuolten teemahaastattelulla sekä osallistumalla kahden 
yrityksen tilintarkastusneuvotteluun osallistuvan havainnoinnin menetelmällä. Tut- 
kimusaineisto analysoitiin kahdentoista tilintarkastuksen ulottuvuuden suhteen. 
Useimmat ulottuvuudet (kuten kohde, riippumattomuus ja luotettavuus) saatiin ti- 
lintarkastuslain, osakeyhtiölain sekä kansainvälisten tilintarkastusstandardien si- 
sällöstä. Tutkijan mukaan kyseessä on toiminta-analyyttinen tutkimusote. Tulosten 
mukaan käytännön tilintarkastuksen tavoitteena on tilinpäätöksen luotettavuuden ja 
toiminnan lainmukaisuuden tarkastamisen lisäksi muun muassa omistajajohtajan ta- 
loudellisen ja muun hyödyn tavoittelu. Tutkimuksen tuloksena havaittiin myös, ettei 
tilintarkastus ole yksilötoimintaa, vaan eri tilanteissa erilaiseksi muodostuvaa tilin- 
tarkastajan, omistajajohtajan ja tilitoimiston yhteistyötä. 

(5) Argyris Argyrou (2013) ”Developing Ouantitative Models for Auditing Journal 
Entries” 

Argyris Argyroun kokoomaväitöskirja muodostuu johdannosta, kolmesta julkais- 
tusta artikkelista/kirjan luvusta sekä kahdesta esseestä. Kokonaisuudessaan väitös- 
kirjassa tutkittiin sitä, miten pääkirjanpitovientien (eli muistiotositteiden) tarkastus 
voi paljastaa ja ehkäistä tilinpäätökseen mahdollisesti liittyviä väärinkäytöksiä eli 
tilinpäätöksen tietojen tahallista väärin esittämistä. Tutkimus on poikkitieteellinen, 
sillä se hyödynsi sekä tilintarkastuksen että tietojärjestelmien aiempaa tutkimusta. 
Väitöskirja kohdistuu Niemen (2010) luokittelussa tilintarkastuksen rooliin tilinpää- 
tösinformaatiossa. 

Argyroun tutkimuksessa sovellettiin Simonin vuonna 1969 kehittämää ja aiem- 
min erityisesti tietojärjestelmien ja tekniikan tutkimuksissa käytettyä niin kutsuttua 
design-tutkimusta (design-science research). Päätöksentekometodologisen tutkimus- 
otteen tapaan design-tutkimuksessakin kehitetään ratkaisuja havaittuihin ongelmiin, 
mutta niiden ei edellytetä liittyvän nimenomaan johdon päätöksenteko-ongelmiin. 
Konstruktiivisen tutkimusotteen tapaan, design-tutkimuksessakin tavoitellaan sekä 
teorian että käytännön kehittämistä. Design-tutkimus ei silti täysin vastaa kumpaa- 
kaan tutkimusotetta vaan on oma lähestymistapansa. Näin ollen se luokitellaan tässä 
tutkimuksessa kohtaan ‘muut tutkimusotteet’. 

Argyrou käytti design-tutkimusta kolmen kvantitatiivisen mallin rakentamisessa 
ja arvioinnissa. Tutkimusmallien käsitteiden muodostamisessa käytettiin itseohjau- 
tuvia karttoja sekä ääriarvojen teoriaa (Coles, 2001). Sen jälkeen käsitteet koodattiin 
MATLAB:illa toimivan mallin rakentamiseksi. Lopuksi kvantitatiiviset mallit arvioi- 
tiin kuljetusalan yrityksestä hankitulla kirjanpitoaineistolla. Tutkimuksen tuloksena 
kehitettiin sellaisia kvantitatiivisia malleja, joita voidaan käyttää pääkirjanpitovien- 
tien tilintarkastuksessa. 

(6) Damai Nasution (2013) ”Essays on auditor independence” 

Damai Nasutionin kahdesta artikkelista ja kahdesta esseestä muodostuvassa ko- 
koomaväitöskirjassa tutkitaan tilintarkastajan riippumattomuutta uhkaavia, hei- 
kentäviä, parantavia ja suojelevia tekijöitä. Ensimmäisessä paperissa tarkastellaan 
tilintarkastusyhteisöissä esiintyvien sosiaalisten paineiden vaikutusta tilintarkastajan 
harkintaan yhteiskunnassa, jossa vallitsee korkean valtaetäisyyden ja alhaisen indi- 
vidualismin kulttuuriset ulottuvuudet. Toisessa paperissa tutkitaan tilintarkastajan 
palkkioriippuvuuden sekä toimikauden aiheuttamien asianajon ja läheisyyden uh- 
kien yhteyttä tilintarkastajan riippumattomuuteen. Kolmannessa paperissa tutki- 
taan tilintarkastusasiakkaiden taholta tulevan uhkailun vaikutusta tilintarkastajan 
riippumattomuuteen ristiriitatilanteissa. Neljännessä paperissa kehitetään mittari 
tilintarkastajan mainetietoisuuden mittaamiseksi ja tutkitaan tilintarkastajan maine- 
tietoisuuden tasojen ja tilintarkastajan riippumattomuuden välistä korrelaatiota. Väi- 
töskirjan aihe, tilintarkastajan riippumattomuus, liittyy Niemen (2010) luokittelussa 
tilintarkastuksen rooliin tilinpäätösinformaatiossa. 

Tutkimuksessa sovellettu tutkimusote voidaan luokitella nomoteettiseksi. Tutki- 
muksessa testattiin tilintarkastajan riippumattomuuden ja siihen mahdollisesti vai- 
kuttavien tekijöiden välisiä yhteyksiä suurehkoissa aineistoissa. Toisen paperin em- 
piirinen aineisto kerättiin suomalaisten Helsinki NASDAO OMX listalle listattujen 
yhtiöiden 31.12.2007 ja 31.12.2008 tilinpäätöksistä ja kolmen muun paperin aineistot 
Indonesiassa toimivilta tilintarkastajilta. Tulosten mukaan tottelevaisuus- ja yhden- 
mukaisuuspaineet vaikuttavat tilintarkastajien harkintaan yhteiskunnassa, jossa val- 
litsee korkean valtaetäisyyden ja alhaisen individualismin kulttuuriset ulottuvuudet. 
Lisäksi tilintarkastajat, jotka kokevat asiakkaan uhkailua tilintarkastuksen ristiriita- 

tilanteessa, menettävät riippumattomuutensa todennäköisemmin kuin ne tilintarkas- 
tajat, jotka eivät samanlaisessa tilanteessa koe uhkailua. Tilintarkastajien affektiivisen 
(tunnepitoisen) ja jatkuvan ammatillisen sitoutumisen ulottuvuudet voivat kuitenkin 
lieventää tilintarkastajan havaittujen paineiden ja tilintarkastajan riippumattomuu- 
den suhdetta. Vastoin yleistä uskomusta, tutkimuksessa ei löydetty todisteita siitä, 
että tilintarkastajan palkkiot ja pitkä toimikausi vaarantaisivat tilintarkastajan riip- 
pumattomuuden. 

(7) Emma-Riikka Myllymäki (2015) ”Essays on Internal Control and External Au- 
diting in the Context of Financial Reporting Ouality” 

Emma-Riikka Myllymäen kokoomaväitöskirja koostuu kahdesta artikkelista ja 
kahdesta esseestä. Yhden esseen ja yhden artikkelin osalta väitöskirja kohdistuu ti- 
lintarkastuksen rooliin tilinpäätösinformaatiossa ja siinä erityisesti tilinpäätösinfor- 
maation laatuun. Myllymäen tilintarkastusaiheinen essee käsittelee sitä, lisääkö vai 
heikentääkö tilintarkastajana toimivan tilintarkastusyhteisön tarjoamat veropalvelut 
todennäköisyyttä tunnistaa asiakasyrityksen heikko taloudellisen raportoinnin laatu. 
Tutkimuksen kohteena olivat tilikausina 2005-2012 SOX 404 sisäisen valvonnan ra- 
portin julkaisseet yhdysvaltalaiset listatut yhtiöt. Aineistoa kerättiin tilintarkastajan 
palkkiosta sekä tilinpäätöstiedoista. Tutkimustulokset antavat viitteitä heikommasta 
tilintarkastuksen laadusta silloin, kun tilintarkastusyhteisö tarjoaa myös verotukseen 
liittyviä palveluita samalle asiakkaalle. 

Tilintarkastusaiheinen artikkeli tarkastelee tilintarkastajan erikoistumista listattu- 
jen yhtiöiden tarkastamiseen. Tutkimusaineisto koostuu Helsingin pörssissä listattu- 
jen yhtiöiden 420 havainnosta vuosina 2002-2010. Aineisto jaoteltiin toimeksiannon 
vastuullisen tilintarkastajan mukaan. Testattavana hypoteesina oli, että vastuulliset 
tilintarkastajat, jotka ovat erikoistuneet listattujen yhtiöiden tilintarkastuksiin, tuot- 
tavat laadukkaampaa tilintarkastusta. Toisena testattavan hypoteesina oli, että vas- 
tuulliset tilintarkastajat, joilla on enemmän listattuja yhtiöitä asiakkaina, kestävät 
paremmin asiakkaan taholta tulevaa painetta. Tuloksena havaittiin, että erikoistu- 
misella on positiivinen vaikutus listatun asiakasyrityksen taloudellisen raportoinnin 
laatuun. 

(8) Aksu Arola (2015) ”The Cash Flow Statement Under Scrutiny. Six problem areas 
that make it less useful than it could be” 

Aksu Arolan monografiaväitöskirjan tarkoituksena on kartoittaa sekä rahoitus- 
laskelmien laatimiseen että tilintarkastukseen liittyviä ongelmia sekä arvioida niiden 
vaikutusta julkaistujen rahoituslaskelmien laatuun tilinpäätösten käyttäjien näkökul- 
masta. Osin tutkimus kohdistuu siten tilintarkastuksen rooliin tilinpäätösinformaa- 
tiossa ja siinä erityisesti tilinpäätösinformaation laatuun (ks. Niemi 2010). 

Valittu tutkimusote on nomoteettinen (Neilimo & Näsi 1980). Aihetta tutkittiin 
hypoteettis-deduktiivisesti agenttiteoreettiseen lähestymistapaan nojaten. Suuri em- 
piirinen aineisto on kerätty suomalaisille KLT-kirjanpitäjille, KHT- ja HTM-tilintar- 

kastajille sekä yksityisille sijoittajille suunnatuilla kyselyillä sekä pörssiyritysten kas- 
savirtalaskelmista. 

Tulosten mukaan rahoituslaskelmien valmistelusta löytyy kuusi sellaista keskeistä 
ongelmakohtaa, joista jokainen voi vaarantaa tai vähentää rahoituslaskelman luotet- 
tavuutta, vertailukelpoisuutta ja/tai ymmärrettävyyttä. Ongelmakohdat ovat: 1) laati- 
ja ja tilintarkastajat pitävät rahoituslaskelmaa tilinpäätöksen vähiten tärkeänä osana, 
2) nykyisten säännösten aiheuttamat vertailukelpoisuusongelmat, 3) virhealtis laadin- 
tamenetelmä, 4) manipulointi, 5) laiskuus laatimisessa ja tarkastamisessa, sekä 6) laa- 
tijoiden mieltymys esittää liiketoiminnan rahavirta epäsuoralla menetelmällä. Edellä 
mainituista syistä johtuen, Suomessa julkaistu rahoituslaskelma voi Arolan mukaan 
olla vähemmän hyödyllinen lukijoille kuin mitä se voisi parhaimmillaan olla. 

(9) Deniz Okat (2016) ”Essays on Auditing, Banking, and Political Bargaining” 

Deniz Okatin väitöskirja koostuu kahdesta esseestä sekä yhdestä artikkelista, joka 
liittyy tilintarkastuksessa, valvonnassa ja tarkastuksessa käytettävään metodologi- 
aan. Artikkelissa väitetään, että tilintarkastusmetodologian tehokkuus heikkenee, 
jos samaa menetelmää käytetään monta kertaa, koska tarkastuksen kohteena olevat 
henkilöt saattavat oppia hyödyntämään sen heikkouksia. Niemen (2010) luokittelun 
pohjalta väitöskirjan tilintarkastukseen liittyvä osa on luokiteltavissa ryhmään ana- 
lyyttinen/teoreettinen tutkimus kuuluvaksi. 

Okatin osoittaa matemaattisen mallinnuksen avulla, että tilintarkastaja pystyy es- 
tämään mahdolliset väärinkäytökset paremmin, kun käyttää metodologioita satun- 
naisesti, koska se vaikeuttaa tarkastuksen kohteena olevien henkilöiden oppimista ja 
lisää oppimiseen liittyviä kustannuksia. Tutkimuksessa ei ole mainintaa tutkimusot- 
teesta, mutta matemaattista mallinnusta hyödyntävä tutkimusote on lähinnä päätök- 
sentekometodologista tutkimusotetta. 

(10) Jimi Siekkinen (2016) ”Within and Cross-Country Differences in the Value Re- 
levance of Fair Values” 

Jimi Siekkisen kokoomaväitöskirja koostuu kahdesta artikkelista ja yhdestä es- 
seestä, joka liittyy tilintarkastukseen. Esseessään hän tutki, voiko riippumaton ja kor- 
kealaatuinen tilintarkastus parantaa käypien arvojen laatua. Tältä osin tutkimus on 
luokiteltavissa tilinpäätösinformaation laatuun liittyväksi (Niemi 2010). Tilintarkas- 
tuksen laadun indikaattoreina olivat Big 4 -tilintarkastajan valitseminen ja tilintar- 
kastusyhteisön konsultointipalkkiot. Asiakkaan merkitys tilintarkastajalle oli tilin- 
tarkastajan riippumattomuuden indikaattori. 

Suuri empiirinen aineisto kerättiin EU:n jäsenmaissa, Sveitsissä, Norjassa, Islan- 
nissa ja Liechtensteinissa sijaitsevien listattujen rahoituslaitosten 546:sta vuosien 
2013-2014 tilinpäätöksestä sekä yritystietokannoista. Kerätty aineisto analysoitiin 
tilastollisin menetelmin. Sovellettu tutkimusote oli siten nomoteettinen. Tutkimuk- 
sen empiirisenä tuloksena havaittiin, että vakaissa Länsi- ja Pohjois-Euroopan maissa 
Big4 -tilintarkastusyhteisön valinta vaikuttaa positiivisesti käypien arvojen laatuun, 

mutta Itä- ja Etelä-Euroopan maissa vaikutus on negatiivinen. Sekä tilintarkastuksen 
laadun että tilintarkastajan riippumattomuuden havaittiin parantavan käypien arvo- 
jen relevanttiutta. 

(11) Elina Haapamäki (2019) ”Essays on Financial Reporting and Auditing Regula- 
tion” 

Elina Haapamäen kolmesta artikkelista ja yhdestä esseestä koostuva kokooma- 
väitöskirja käsittelee kansainvälisiä standardeja ja tilintarkastusta. Kansainvälisten 
standardien osalta tutkittiin sekä IFRS-tilinpäätös- että ISA-tilintarkastusstandar- 
dien käyttöönottoa. Tilintarkastuksen tutkimus kohdistuu sekä vapaaehtoiseen että 
lakisääteiseen tilintarkastukseen. ISA-standardien käyttöönoton sekä vapaaehtoisen 
ja lakisääteisen tilintarkastuksen osalta aiheen luokittelu on lähinnä Niemen (2010) 
luokkaa tilintarkastuksen rooli tilinpäätösinformaatiossa. 

Ensimmäinen artikkeli käsittelee maakohtaisten tekijöiden sekä IFRS- ja ISA-stan- 
dardien käyttöönoton välistä yhteyttä. Maakohtaisten tekijöiden roolia ja kansainväli- 
sen business-kielen omaksumista analysoitiin empiirisen mallin, numeerisen datan ja 
tilastollisten analyysien avulla. Tutkimusaineistona käytettiin Deloitte and Touchen 
vuosittaista julkaisua, joka esittää IFRS-standardien käyttöönoton tilan eri maissa, 
sekä IFAC:in Compliance Report 2012 -julkaisua, jossa on yhteenveto ISA-standar- 
dien käyttöönoton tilasta 126 maassa. Tutkimusote oli nomoteettinen. Tutkimuksen 
tuloksena tunnistettiin maakohtaisia tekijöitä, jotka tukevat kansainvälisten tilinpää- 
tös- ja tilintarkastusstandardien käyttöönottoa. Toinen artikkeli käsittelee ISA-stan- 
dardeihin liittyvien tutkimusten tutkimussuuntauksia. Aineistona käytettiin 59 vii- 
meaikaista teoreettista ja empiiristä tutkimusta ja tutkimusotteena käsiteanalyyttistä 
tutkimusotetta. Tutkimuksen tuloksena tunnistetaan kansainvälisiin tilintarkastus- 
standardeihin liittyvät tutkimussuuntaukset. 

Kolmas artikkeli määrittelee tutkituimmat vapaaehtoiseen tilintarkastukseen vai- 
kuttavat tekijät. Aineistona käytettiin aiempia tutkimuksia ja tutkimusotteena käsi- 
teanalyyttistä tutkimusotetta. Tutkimuksen tuloksena tunnistettiin lukuisia vapaa- 
ehtoiseen tilintarkastukseen vaikuttavia tekijöitä, jotka luokiteltiin yrityskohtaisiin 
tekijöihin, omistuksen ja valvonnan eriytymiseen liittyviin tekijöihin, agenttisuh- 
detekijöihin, sekä johdon päätöksentekoon ja signalointiin vaikuttaviin tekijöihin. 
Neljännessä esseessä tutkittiin ja arvioitiin lakisääteisen tilintarkastuksen vaatimusta 
koskevaa lakimuutosta analysoimalla Työ- ja elinkeinoministeriön (TEM:n) mietin- 
töön annettuja lausuntoja. Tulkitsevan laadullisen tutkimuksen ote on toiminta-ana- 
lyyttinen. Tulokset osoittivat, että neo-institutionaalisen teorian avulla voidaan selit- 
tää lakisääteisen tilintarkastusvelvollisuuden kysyntää Suomessa. 

(12) Rauno Satopää (2019) ”Hyvän tilintarkastustavan käsitteellistäminen ja käy- 
tännön muotoutuminen: Tutkimus pienyritysten tilintarkastuksesta” 

Rauno Satopää käsitteellisti ja jäsenteli monografiaväitöskirjassaan pienyritysten 
hyvän tilintarkastustavan elementtejä, tilintarkastuksessa käytettäviä tietoja ja taitoja 

sekä loi kokonaisvaltaisen viitekehyksen tilintarkastusilmiön ymmärtämiselle pien- 
yrityskontekstissa. Siten tutkimus liittyy Niemen (2010) luokittelussa lähinnä tilintar- 
kastajan päätöksenteon ymmärtämiseen. 

Laadullinen tutkimusaineisto kerättiin teemahaastatteluilla, jotka toteutettiin vuo- 
sina 2000-2005 HTM-tilintarkastajat ry:n teettämien laaduntarkastusten yhteydessä. 
Tutkimusote oli toiminta-analyyttinen. Tutkimuksessa havaittiin, että tilintarkas- 
tussuosituksista huolimatta tilintarkastukset eivät käytännössä toteudu yhtenäisellä 
tilintarkastustavalla, vaan tilintarkastajien välillä on yksilöllisiä eroja toteuttaa hyvää 
tilintarkastustapaa. Myös ammattiosaamisessa, tiedon soveltamisessa ja neuvonnassa 
voitiin havaita tilintarkastajakohtaisia eroja. Tilintarkastajat oli mahdollista tyypitel- 
lä joko asiakaskeskeisiksi (eli konsultointiin pyrkiviksi) tai dokumentointikeskeisiksi 
(eli pelkistettyyn tarkastukseen pyrkiviksi). 


Synteesi 


Aihepiirit 


Taulukkoon 2 on koottu tilintarkastusalaan liittyvien väitöskirjojen aihealueet Nie- 
men (2010) esittelemää luokittelua soveltaen. Jokaisesta väitöskirjasta on otettu mu- 
kaan keskeisimmät asiasanat. Taulukon kahdessa ensimmäisessä sarakkeissa esitetään 
alkuvuosikymmenien (1965-1999 ja 2000-2009) kuluessa julkaistujen väitöskirjojen 
aihealueet Kihnin ja Näsin (2011) tulosten pohjalta ja taulukon kolmannessa sarak- 
keessa 2010-luvulla julkaistujen väitöskirjojen aihealueet tämän tutkimuksen tulos- 
ten pohjalta. 

Tilintarkastuksen rooli tilinpäätösinformaatiossa on ollut yleisin aihealue sekä 
viime vuosikymmenenä että aiemmin valmistuneissa väitöskirjoissa. 2010-luvulla 
kyseisestä aiheesta valmistui kuusi väitöskirjaa. Niistä kolmessa keskityttiin tilin- 
päätösinformaation laatuun (Arola 2015, Myllymäki 2015 ja Siekkinen 2016). Muis- 
sa tutkittiin pääkirjavientien tarkastamista (Argyroy 2013), tilintarkastajan riippu- 
mattomuutta (Nasution 2013) ja ISA-standardien käyttöönottoa sekä vapaaehtoista ja 
lakisääteistä tilintarkastusta (Haapamäki 2019). 

Toiseksi yleisin aihealue tarkastelujakson aikana on ollut tilintarkastajan päätök- 
senteon ymmärtäminen käyttäytymistieteellisen tutkimuksen avulla. 2010-luvulla 
tämä aihealue oli suositumpi kuin ennen. Siitä laadittiin kolme väitöskirjaa. Järvinen 
(2012) tutki informaation käyttöä tilintarkastajan päätöksenteossa, Torpo (2012) yh- 
teistyötä tilintarkastusprosessissa ja Satopää (2019) hyvää tilintarkastustapaa. 

Tilintarkastusmarkkinoiden toiminta ja erityisesti tilintarkastuksen hinnoittelu 


on ollut kolmanneksi suosituin aihealue sekä viimeisen vuosikymmenen aikana että 


aiemmin. Aihealueesta laadittiin kaksi väitöskirjaa 2010-luvulla. Karjalainen (2011) 


tutki laadun ja hinnan välistä yhteyttä ja Peni (2012) tilintarkastuksen hinnoittelua. 


Uutena vaihtoehtoisena analyyttisena/teoreettisena aiheena on 2010-luvulla noussut 
esiin tilintarkastusmetodologia, jota Okat (2016) tutki yhdessä kokoomaväitöskirjan- 


sa artikkelissa. 


Taulukko 2. Suomalaiset tilintarkastusalan väitöskirjat 1965—2019 aihepiireittäin 


Tutkimuksen aihepiiri 


Väitöskirjan tekijä, vuosi sekä avainsana(t) 


1965—1999 (Kihn & Näsi 2011) 


2000-2009 (Kihn & Näsi 2011) 


2010-2019 


| Taloustieteen teorioihin ja menetelmiin nojaava valtavirt 


a. Tilintarkastuksen rooli 
tilinpäätösinformaatiossa 


Jägerhorn 1965 - ”tilintarkastus- 
kertomuksen informaatiosisältö” 
Fant 1994 - "tilintarkastajan 
rooli” 

Saarikivi 1999 - "tilintarkastajan 
riippumattomuus” 

Koskinen 1999 - "tilinpäätöksen 
virheet, lainmukaisuus ja tilintar- 
kastuskertomuksen sisältö” 


atutkimus: 


Viitanen 2000 - "tilintarkastajien 
ammattieettiset koodit” 
Aspholm 2002 - "tilintarkastajan 
vahingonkorvausvastuu” 
Ittonen 2008 - ”mukautettu 
tilintarkastuskertomus” 


Argyrou 2013 - ”pääkirjanpito- 
vientien tarkastus” 

Nasution 2013 - ”tilintarkastajan 
riippumattomuus” 

Myllymäki 2015 - ”tilinpäätösin- 
formaation laatu” 

Arola 2015 - ”tilinpäätösinfor- 
maation laatu” 

Siekkinen 2016 - ”tilinpäätösin- 
formaation laatu” 

Haapamäki 2019 - "ISA-stan- 
dardien käyttöönotto, 
vapaaehtoinen ja lakisääteinen 
tilintarkastus” 


b. Tilintarkastusmarkkinoi- 
den toiminta 


Niemi 2003 - ”tilintarkastuksen 
hinnoittelu” 

Samsonova 2006 - ”tilintarkas- 
tuksen laatu” 

Zerni 2009 - ”tilintarkastuksen 

laatu” 


Karjalainen 2011 - "laadun ja 
hinnan välinen yhteys” 

Peni 2012 - ”tilintarkastuksen 
hinnoittelu” 


c. Tilintarkastuksen rooli 
osana hyvää hallintotapaa 
(corporate governancea) 


Vuorinen 1994 - ”tilintarkastuk- 
sen tehtävät, organisaatio ja 
toiminta” 


Jokipii 2006 - "sisäisen valvon- 
nan rakenne ja tehokkuus” 
Miettinen 2008 - ”tilintarkas- 
tusvaliokunnan tehokkuus ja 
tilintarkastuksen laatu” 


II Vaihtoehtoisia aihealueita ja niiden tutkimusotteet: 


a. Tilintarkastajan päätök- 
senteon ymmärtäminen 
käyttäytymistie-teellisen 
tutkimuksen avulla 


Virtanen 2002 - ”hyvä tilintar- 
kastustapa” 


Järvinen 2012 - "informaation 
käyttö päätöksenteossa” 

Torpo 2012 - ”yhteistyö tilintar- 
kastusprosessissa” 

Satopää 2019 - ”hyvä tilintarkas- 
tustapa” 


b. Analyyttinen/teo-reet- 
tinen tutkimus (peliteoria, 
matematiikka) 


Okat 2016 - ”tilintarkastusme- 
todologia” 


c. Tilintarkastusmenetel- 
mien ja -lahestymistapo- 
jen kehitys, pitkittäis- case 
tutkimus, osallistuva 
havainnointi 


Kosonen 2005 - ”tilintarkastuk- 
sen historiallinen kehitys” 

Aiheiden ajallinen analyysi osoittaa, että tilintarkastajan riippumattomuudesta, 
tilintarkastuksen hinnoittelusta ja hyvästä tilintarkastustavasta aiemmilla vuosikym- 
menillä alkanut tutkimus on jatkunut myös 2010-luvulla. Sen sijaan tilintarkastuksen 
roolista osana hyvää hallintotapaa ja tilintarkastusmenetelmien ja -lähestymistapojen 
kehityksestä ei julkaistu yhtään tutkimusta 2010-luvulla. 


Tutkimusotteet 


Taulukossa 3 esitellään tulokset tilintarkastusalan väitöskirjoissa käytetyistä tut- 


kimusotteista. Taulukon ensimmäisessä osassa esitetään aiemmat tulokset vuosina 
1965-2009 julkaistujen väitöskirjojen osalta (Kihn & Näsi 2011) ja toisessa osassa ta- 
män tutkimuksen tulokset vuosina 2010-2019 valmistuneiden väitöskirjojen osalta. 


Taulukko 3. Suomalaiset tilintarkastusalan väitöskirjat 1965—2019 tutkimusotteittain 


Käsite- Nomoteetinen | Toiminta- Päätöksenteko- | Konstruk- | Oikeusdog- | Design- 
analyyttinen analyyttinen | metodologinen | tiivinen maattinen | science 

1965-2009 (Kihn & Nasi 2011) 

Jagerhorn (1965) X 

Fant (1994) X 

Vuorinen (1995) X 

Saarikivi (1999) X 

Koskinen (1999) X X X 

Viitanen (2000) X 

Aspholm (2002) X X 

Virtanen (2002) X 

Niemi (2003) X 

Kosonen (2005) X 

Jokipii (2006) X 

Samsonova (2006) X 

Miettinen (2008) X 

Ittonen (2009) X 

Zerni (2009) X 

2010-2020 

Karjalainen (2011) X 

Peni (2012) X 

Järvinen (2012) X 

Torpo (2012) X 

Argyrou (2013) X 

Nasution (2013) X 

Myllymäki (2015) X 

Arola (2015) X 

Okat (2016) X 

Siekkinen (2016) X 

Haapamäki (2019) X X X 

Satopää (2019) X 

Nomoteettinen tutkimusote, jossa hyödynnetään suurten aineistojen kvantitatii- 
vista analyysia, on selvästikin ollut yleisin tutkimusote tilintarkastusalan väitöskir- 
joissa sekä 2010-luvulla että jo aiemmin. Yli puolet väitöskirjoista on tehty nomoteet- 
tisella tutkimusotteella sekä 2010-luvulla että aiempina vuosikymmeninä 1990-lukua 
lukuun ottamatta (jolloin julkaistuissa väitöskirjoissa sovellettiin enimmäkseen mui- 
ta tutkimusotteita). Kahdeksassa (66 prosentissa) 2010-luvun aikana laaditussa väi- 
töskirjassa on käytetty nomoteettista tutkimusotetta. Niitä varten on kerätty suuria 
aineistoja muun muassa pörssiyhtiöiden tilinpäätösjulkaisuista, yritysten tilinpäätös- 
tietoja sisältävistä tietokannoista ja/tai kyselyin. Suurten pörssiyhtiöiden (Peni 2012; 
Nasution 2013; Myllymäki 2015; Arola 2015; Siekkinen 2016) lisäksi on tutkittu pie- 
nempiä listaamattomia yhtiöitä (Karjalainen 2011). Suurimmaksi osaksi analysoidut 
yhtiöt ovat olleet suomalaisia (Karjalainen 2011; Peni 2012; Nasution 2013; Myllymäki 
2015, Arola 2015 Siekkinen 2016), mutta muutamissa väitöskirjoissa aineistoa on ke- 
rätty suomalaisten yhtiöiden lisäksi myös tanskalaisista ja ruotsalaisista (Peni 2012), 
yhdysvaltalaisista (Myllymäki 2015) tai eurooppalaisista (Siekkinen 2016) yhtiöistä. 
Empiirisiä aineistoja on myös kerätty suomalaisilta (Järvinen 2012; Torpo 2012; Arola 
2015; Satopää 2019) tai indonesialaisilta tilintarkastajilta (Nasution 2013). 

Toiseksi yleisin tutkimusote on molemmilla ajanjaksoilla ollut toiminta-ana- 
lyyttinen tutkimusote, jota on hyödynnetty kolmessa väitöskirjassa sekä 2010- että 
2000-luvulla ja yhdessä työssä 1990-luvulla. 2010-luvulla julkaistuissa väitöskirjoissa 
tulkittiin muun muassa teemahaastatteluin hankittua aineistoa (Torpo 2012; Sato- 
pää 2019) ja TEM:n mietinnöstä annettuja lausuntoja (Haapamäki 2019). Nämä tutki- 
mukset keskittyivät suomalaisiin aineistoihin. 

Käsiteanalyyttista tai päätöksentekometodologista tutkimusotetta soveltavia väi- 
töskirjoja on valmistunut melko vähän sekä 2010-luvulla että jo aiemmin. 2010-luvul- 
la kyseisiä tutkimusotteita käytettiin vain yksittäisissä töissä - Haapamäen (2019) ko- 
koomaväitöskirjassa hyödynnettiin osin käsiteanalyyttistä tutkimusotetta ja Okatin 
(2016) väitöskirja on luokiteltavissa päätöksentekometodologiseksi. Kuten taulukos- 
ta 3 nähdään, aiemmin käsiteanalyyttistä tutkimusotetta oli hyödynnetty kahdessa 
1990-luvulla valmistuneessa väitöskirjassa ja päätöksentekometodologista tutkimus- 
otetta yhdessä 2000-luvun alussa valmistuneessa väitöskirjassa. 

2010-luvulla ei lainkaan julkaistu konstruktiivista tai oikeusdogmaattista tutki- 
musotetta soveltavia väitöskirjatutkimuksia tilintarkastuksen alalta. Kyseisten tutki- 
musotteiden hyödyntäminen on ollut vähäistä myös aiemmin. Uutena tutkimusot- 
teena luokitteluun on otettu tekniikan ja tietotekniikan aloilta lainattu niin kutsuttu 
design science, jota hyödynnettiin yhdessä väitöskirjassa (Argyrou 2013). 

Johtopäätökset 


Tässä tutkimuksessa on analysoitu kaikki kaksitoista Suomessa 2010-luvulla valmis- 
tunutta tilintarkastusalan väitöskirjaa niiden tutkimusstrategisten piirteiden pohjal- 
ta ja verrattu tuloksia aiempina vuosikymmeninä valmistuneiden tilintarkastusalan 
väitöskirjojen tuloksiin. Luokittelimme väitöskirjojen aihealueet Niemen (2010) luo- 
kittelun pohjalta ja tutkimusotevalinnat alkujaan Näsin (1980a, 1980b) ja Neilimon 
ja Näsin (1980) esittämiä ja sittemmin Kasasen ym. (1991, 1993) sekä Kihnin ja Näsin 
(2011) täydentämiä luokitteluja soveltaen. 

Saatujen tulosten pohjalta on nähtävissä, että tilintarkastustutkimus on ollut suu- 
ressa määrin taloustieteen teorioihin ja menetelmiin nojaavaa valtavirtatutkimusta 
myös 2010-luvulla (ks. myös Kihn & Näsi 2011). Sen puitteissa on edelleen eniten 
tutkittu tilintarkastajan roolia tilinpäätösinformaatiossa, mikä aihealue on kiinnos- 
tanut alan tutkijoita aina 1960-luvulta alkaen. Lisäksi on tutkittu tilintarkastusmark- 
kinoiden toimintaa, joka aihe herätti kiinnostusta edelliselläkin vuosikymmenellä. 
2010-luvun toiseksi suosituimmaksi aihealueeksi on muodostunut tilintarkastajan 
päätöksenteon ymmärtäminen käyttäytymistieteellisen tutkimuksen avulla ja uute- 
na aihealueena on tullut esille analyyttinen/teoreettinen tutkimus. Näiden viimeksi 
mainittujen aiheiden valinta on osoittanut kasvavaa kiinnostusta vaihtoehtoisia ai- 
healueita kohtaan. 

2010-luvulla valmistuneissa tilintarkastusalan väitöskirjoissa käytettiin yhteensä 
viittä eri tutkimusotetta. Laajan empiirisen aineiston tilastolliseen analyysiin nojaava 
nomoteettinen tutkimusote on ollut suosituin tutkimusote kaikilla vuosikymmenillä 
1990-lukua lukuun ottamatta. Syvällistä ymmärrystä tuottava toiminta-analyyttinen 
case-tutkimus on edelleen ollut toiseksi suosituin. Uutena tutkimusotteena havait- 
simme tekniikan ja tietotekniikan aloilta lainatun design science -lähestymistavan. 
Sekä sitä että muita tutkimusotteita on hyödynnetty vain vähäisessä määrin. 

Vaikka tilintarkastusalan väitöskirjatutkimus on alkanut yleistyä, muun muassa 
seuraavat Niemen (2010) luokittelussa esitetyt aihealueet ovat vielä tutkimatta: 

e Tilintarkastusmarkkinoiden kilpailullisuus ja rakenne 

e Lisääkö vai vähentääkö toimiva corporate governance tilintarkastuksen tarvet- 

ta? 

e Miksi eri yritykset valitsevat erilaiset corporate governance -ratkaisut? 

e Tarkastuskohteen riskin arviointi 

e Tilintarkastajan muistin 'valikoivuus' 

e Tilintarkastuksen (optimi)edellytykset 

e Tilintarkastusmenetelmien ja -lähestymistapojen kehitys 

e Riskilähestymistavan omaksuminen ja sen vaikutukset kentällä. 

Jatkotutkimuksissa olisi myös mahdollista käsitellä tilintarkastusalan kansainvä- 
listymisen, sääntelyn ja tilintarkastusalan järjestöjen suositusten vaikutuksia. Sään- 

telyn vaikutuksia olisi mahdollista tarkastella esimerkiksi yksittäisten tilintarkastus- 
alan ISA-standardien, yksinkertaisten yhteisöjen tilintarkastuksen LCE-standardin, 
tai valmisteilla olevan EU:n kestävyysraportointidirektiivin kannalta. Suositusten 
vaikutuksia olisi mahdollista tutkia esimerkiksi Suomen Tilintarkastajat ry:n rahan- 
pesun ja terrorismin estämisestä sekä hallinnon tarkastuksesta antamien suositusten 
kannalta. 

Reagoiva koronajohtaminen 
- Case Suomen hallitus 


Jari Stenvall, Pasi-Heikki Rannisto, Jan-Erik Johanson ja Elias Pekkola 


Tässä artikkelissa keskitytään siihen, mitkä tekijät aikaansaivat Suomen hallituksen 
koronajohtamisesta ennakoitavuuden sijasta reagoivaa ja kapea-alaista ja mitä vaiku- 
tuksia sillä oli koronajohtamisen onnistumiselle. Artikkelissa ollaan erityisen kiinnos- 
tuneita siitä, miksi tietoperustainen ennakointi koronajohtamisessa on ollut haastavaa 
hallitukselle. Lähtökohtana on, että Suomessa — kuten monessa muussakin maassa 
— on pyritty ennakoitavuuteen, mutta päädytty reagoitavuuteen. Artikkeli perustuu 
koronatoimien johtamisen arviointihankkeessa toteutettuja ministeriöiden, keskushal- 
linnon sekä ylimmän poliittisen johdon edustajien haastatteluja, joita on kaikkiaan 42. 
Artikkelin keskeinen tulos on, että Suomen hallituksen johtamista voidaan luonnehtia 
Herbert Simonin käsitteellä rajoitettuun rationaalisuuteen pohjautuvaksi johtamista- 
vaksi. Tämä on ollut monilta osin onnistunutta. Rajoitetun rationaalisuuden lähtökoh- 
ta tulisikin jatkossa huomioida suomalaista kriisihallinnon mallia kehitettäessä. 


Avainsanat: kriisijohtaminen, ennakointi, rajoitettu rationaalisuus 

Jari Stenvall, Pasi-Heikki Rannisto, Jan-Erik Johanson ja Elias Pekkola 
Johdanto 


Alkuvuodesta 2020 alkanut koronapandemia on ollut terveyskriisin lisäksi koko 
yhteiskuntaa koetteleva poliittinen ja taloudellinen kriisi. Varsinaisena pandemia- 
hallinnan ytimenä on ollut hallinto ja johtaminen yhteiskunnan eri tasoilla: valtio- 
neuvostossa, valtion keskushallinnossa sekä alueilla ja paikallishallinnossa (Stenvall 
ym. 2022). Erityisesti valtion hallituksen rooli on korostunut ja siltä on edellytetty 
koronatoimien kokonaisjohtamista. Hallinnon ja johtamisen kannalta keskeistä on 
ollut turvata kriisin aikana päätöksentekokyky, mahdollisuus reagoida päivittyvän 
tilannekuvan perusteella koronapandemian kehitykseen, ylläpitää yhteiskunnan toi- 
minnan kannalta kriittisiä palveluita sekä varmistaa suomalaisen yhteiskunnan sel- 
viytyminen kriisissä ja sen jälkeen. 

COVID-19 kriisi onkin muistuttanut poliittisen päätöksenteon ja julkisen hallin- 
non keskeisyydestä kriiseissä. Käytännössä koronajohtamisen toimivuus riippuu esi- 
merkiksi siitä, miten poliittisessa päätöksenteossa ja julkisessa hallinnossa kyetään 
muuttamaan rooleja, vastuita ja toimintaa kriisistä selviytymistä edellyttävällä taval- 
la. Samoin kriisistä selviytyminen edellyttää jatkuvaa toiminnan uudelleenorgani- 
sointia muuttuvan toimintaympäristön ja siitä aiheutuvien uusien ongelmien ratkai- 
semiseksi. Toimintakykykapasiteettia ja käytettävissä olevaa reagointiaikaa voidaan 
kasvattaa, mikäli kyetään ennakoimaan ratkaistavia ongelmia. 

Ennakoivalla ja tietoperustaisella otteella voidaan merkittävästi vaikuttaa kriisi- 
johtamisen toimivuuteen. Sillä tarkoitetaan suunnittelua ja muita etukäteisvalmiste- 
luja erilaisia häiriötilanteita, kriisejä ja poikkeusoloja varten. Tavoitteena on pyrkiä 
ehkäisemään häiriö- ja kriisitilanteiden syntyminen sekä luoda edellytykset näiden 
tilanteiden ja niiden seurausten hallitsemiseksi (ks. Juntunen, Nurmi ja Stenvall 2009). 

Koronatoimien johtamisesta on Suomessa (esimerkiksi Otkes 2021; Deloitte 2021; 
Mörttinen 2021; Stenvall ym. 2022) monen muun maan tapaan tehty kattavia arvi- 
ointeja. Näissä arvioinneissa on osoitettu, ettei koronakriisin aikana ennakointi Suo- 
messa ole ollut erityisen onnistunutta. Suomen hallituksen koronajohtaminen on 
ollut reagoivaa ja kapea-alaista. Sitä on esimerkiksi hallinnut terveysturvallisuuden 
näkökulma yhteiskunnan kokonaisuuden huomioonottamisen sijasta. Voidaan myös 
kysyä, voiko myös reagoiva ja kapea-alainen johtaminen olla toimivaa? Tässä artik- 
kelissa pureudumme seuraavaan aikaisempien arviointien osoittamaan ongelmaan: 


Mitkä tekijät aikaansaivat Suomen hallituksen koronajohtamisesta ennakoi- 
tavuuden sijasta reagoivaa ja kapea-alaista ja mitä vaikutuksia sillä oli koro- 
najohtamisen onnistumiselle? 
Olemme erityisen kiinnostuneita siitä, miksi tietoperustainen ennakointi korona- 
johtamisessa on ollut haastavaa hallitukselle. Lähtökohtanamme on, että Suomessa 
- kuten monessa muussakin maassa - on pyritty ennakoitavuuteen, mutta päädytty 

reagoitavuuteen. Keskittymällä tietoperustaisuuteen olemme pyrkineet sisällöllisesti 
rajaamaan tarkastelun kohdettamme. Oletamme, että tietoperustaisuus ja siihen liit- 
tyvät ongelmat heijastuvat yleisemmin ennakointiin. Analyysimme on aineistoläh- 
töinen, mutta pyrimme myös erityisesti tutkimuksen loppuluvussa ymmärtämään 
tilannetta rajoitettua rationaalisuutta koskevan teoriakeskustelun kautta. 

Artikkelimme perustuu valtioneuvoston kanslian tilaaman arviointihankkeeseen 
syventäen sen analyysiä. Hankkeessa keskityttiin rakentamaan kokonaiskuvaa Suo- 
men koronatoimien johtamisen onnistumisesta. Fokusoimalla keskustelua yhteen 
kokonaisuuteen — johtamisen tietoperustaisuuteen ja siihen liittyviin haasteisiin — py- 
rimme artikkelillamme ensisijaisesti aikaansaamaan keskustelua koronajohtamisen 
luonteesta ja tätä kautta toiminnan kehittämistä. 

Teoreettisesti tarkoituksenammekin onkin tässä artikkelissa erityisesti kehittää ja 
soveltaa käytäntölähtöistä ja kontekstilähtöistä ajattelua (tästä esimerkiksi Kinder ym. 
2020). Käytäntö- ja kontekstilähtöinen kriisijohtaminen tarkoittaa kykyä toimia ja or- 
ganisoitua tilanne- ja ilmiölähtöisesti, mutta niin, että toiminta on koordinoitua ja 
johdettua. Tällaisen kriisijohtamisen tärkeyteen onkin kiinnitetty huomiota useissa 
julkiseen hallintoon kohdistuvassa COVID- 19-tutkimuksessa (esimerkiksi Christen- 
sen & Legreid 2020; Gao & Yu 2020; Huang 2020; Jansen & Voort 2020). 

Tässä artikkelissa keskitymme erityisesti koronatoimien johtamisen arvioinnissa 
poliittisen tason johtamiseen. Tältä osin on huomattava, että koronakriisien kaltaisil- 
la kriiseillä voi olla hyvin kattavia vaikutuksia. Kriisit voivakin esimerkiksi muokata 
poliittisia kehityskulkuja, hallitusten tavoitteita, puolueiden nykyisiä ja tulevia kan- 
natusnäkymiä sekä poliittisten johtajien uria (Marsh & McConnell 2010; McConnell 
2011; Woo 2020; Tiihonen 2021; Stenvall ym 2022). Poliittisen päätöksenteon tasolla 
on siis otettava huomioon paitsi kriisinhallinta niin myös sen vaikutukset poliittiseen 
tilanteeseen. 


Onnistunut kriisijohtaminen koronatoiminnassa 


Keskustelu koronatoimien johtamisesta on ollut ymmärrettävästikin erittäin runsas- 
ta poliittista päätöksentekoa ja julkista hallintoa koskevassa tutkimuksessa. Hyvin 
paljon keskusteltu on kiinnittynyt siihen, minkälaista on ollut onnistunut kriisijoh- 
taminen. Esimerkiksi COVID-19 -kriisi on osoittanut, että onnistunut johtaminen 
edellyttää hyvin monimuotoista toimintaa (esimerkiksi Gao ja Yu 2020; Moon 2020; 
Wang ym 2020; Kim 2020). 

Johtamiselta edellytetään erityisesti resilienssiä eli sopeutumista, itseorganisoi- 
tumista ja oppimiskykyä uudessa tilanteessa (Linnenluecke 2010). Resilienssi sisäl- 
tää myös kyvyn kehittää uusia käytäntöjä ja toimintamalleja jatkuvasti muuttuvis- 

sa olosuhteissa. Hallinta onkin sisältänyt COVID-19-kriisissä useita samanaikaisia 
sopeutumisstrategioita kuten on havaittu esimerkiksi Hollannissa (Janssen & Voort 
2020). Christensen, T ja Lægreid, P (2020) ovat puolestaan tunnistaneet Norjan CO- 
VID-19-kriisissä kapasiteettitekijöitä, joita kriisiolosuhteilta on hallinnassa edellytet- 
ty. Tällaisia ovat olleet muun muassa päätöksentekokyky, toimintojen koordinoin- 
tikyky, yhteistyökyky sekä kyky ylläpitää kriisitoimia kansalaisten näkökulmasta 
kriisin hoitamisen kannalta oikeutettuina. 

Tyypillisesti voidaan sanoa, että johtamista on pidetty onnistuneena silloin, kun 
koronatoimet ovat olleet hallittuja, rationaalisesti johdettuja, oikeasuhtaisia ja koh- 
datuista koronan vaiheista on selviydytty mahdollisimmin hyvin. Tähän liittyy en- 
nakoitavuus ja tietoperustaisuus. Johtamista voidaan pitää onnistuneena, kun se 
noudattaa valmisteltuja ja/tai toimivia menettelytapoja, joilla pyritään vähentämään 
olennaisesti vaurioita, palauttamaan yhteiskunnallinen järjestys ja toteuttamaan po- 
liittisia tavoitteita ilman laajamittaista vastustusta (McConnell 2011, 68). Tässä mie- 
lessä ennakoinnin sekä siihen liittyvän tietoperustaisuuden keskeisen tavoitteen voi- 
daan nähdä liittyvän nimenomaisesti johtamisen hallittavuuden edistämiseen. 

Onnistumisen ja epäonnistumisen arviointi on tulkinnallista, kun arvioinnin 
kohteena on koronapandemian kaltainen monimutkainen kokonaisuus. Kriisijohta- 
minen jäsentyykin usein käytännössä onnistumisten ja epäonnistumisten välisenä 
jatkumona, jossa esiintyy usein aste-eroja siirryttäessä kyseenalaisesta onnistumi- 
sesta kiistanalaisen onnistumisen kautta vankkaan onnistumiseen. Kyseenalaisessa 
onnistumisessa julkisen politiikan toimintaa kohtaan kohdistuu rankkaa arvostelua. 
Vaikka kriisi saadaan loppumaan ja olot vakiintuvat, niin toteutetut toimet ovat ehkä 
pahentaneet tilannetta paljon enemmän kuin voidaan hyväksyä. Kiistanalaisessa 
onnistumisessa saadaan aikaan olennaisia hyötyjä ja kriisistä palaudutaan vakiin- 
tuneisiin oloihin, mutta valitut toimet pitkittävät kriisiä ja aiheuttavat laajamittaista 
arvostelua. Vankkaan onnistumiseen voi sisältyä virheitä ja vaikeuksia, jotka eivät 
johda parhaisiin mahdollisiin tuloksiin. Valittu toimintapa kestää silti arvostelun ja 
lopputulos vastaa pääosin tavoiteltuja tuloksia haittojen vähentämiseksi ja vakauden 
palauttamiseksi. (McConnell 2011; Stenvall ym. 2022.) 

Ennakoinnin haaste liittyy tyypillisesti kriiseissä siihen, että kriisijohtaminen 
epäonnistuu useasti suhteessa aiemmin muotoiltuihin malleihin. (McConnell 2011, 
68). Toisin sanoen on mahdollista, että kriisijohtamisen on ollut onnistunutta, vaik- 
ka toimintaa ei ole onnistuttu johtamaan suunniteltujen ja ennakoitujen käytäntöjen 
mukaisesti. Tällaisessa ”väärin sammutettu”- tilanteessa ennakoinnilla voi silti olla 
ollut merkitystä esimerkiksi uusiin tilanteisiin varautumisen kannalta, vaikka toi- 
minnassa ole noudatettu täysin oletettuja toimintamalleja. 

Onnistumisen ohella on otettava huomioon, että kriisi voi johtaa poliittisen pää- 
töksenteon ja julkisen hallinnon toimintatapojen ja toiminnan uudelleen suuntaa- 
miseen. Tästä johtuen tarkastelemme hallituksen koronajohtamisen onnistumista 

siitäkin näkökulmasta, minkälaisia toimintatapoja on noudatettu koronatoimien joh- 
tamisessa 


Konteksti ja aineistot 


Arviointihankkeemme tarkastelun kohteena oli COVID-19 pandemian eteneminen 
syksystä 2020 syksyyn 2021. Tässä yhteydessä käytetään aineistona koronatoimien 
johtamisen arviointihankkeessa toteutettuja ministeriöiden, keskushallinnon sekä 
ylimmän poliittisen johdon edustajien haastatteluja. Haastattelut toteutettiin pääosin 
syys-marraskuussa 2021, mutta yksittäisiä haastatteluja tehtiin vielä alkuvuonna 2022. 

Tarkastelujaksolle sijoittuvat COVID-19 pandemian vaiheet 2-3 sekä tautilanteen 
aallot 2-4. Kuviossa 1 on kuvattu tarkastelujakson tautitilanteen muutoksen ohella 
keskeisiä hallinnollisia toimia, kuten rajoitusten tiukkuutta, strategian ja tartuntatau- 
tilain muutoksia sekä poikkeusolojen kestoa. Pandemian toista ja kolmatta vaihetta 
erottelee rokotekattavuuden lisääntyminen niin, että pandemian toisen vaiheen lo- 
pussa valtaosa väestöstä oli saanut ensimmäisen rokoteannoksen ja monet olivat jo 
saamassa toista annosta. Pandemian aaltoliikkeiden välisessä tarkastelussa tulee esiin 
se, että toista aaltoa seuraa rajoitustoimien kiristyminen, mutta rokotekattavuuden 
nousu heikentää rajoitustoimien ja tartuntojen määrän välistä suhdetta siirryttäessä 
kolmannesta neljänteen aaltoon (Stenvall ym. 2022). 


Pandemian toinen vaihe Pandemian kolmas vaihe 

Kuvio 1. Pandemian eteneminen Suomessa (Stenvall ym. 2022, p. 18). 

Etenkin haastatteluaineistojen keruun pitkä aikajänne nopeasti muuttuvassa tilan- 
teessa tarkoitti sitä, että eri vaiheissa painottuvat jossakin määrin eri asiat. Tilanne 
on myös merkittävästi muuttunut sekä toimien osalta (esim. hybridistrategian uudis- 
taminen arviointijakson lopussa) että pandemiatilanteen osalta (delta ja omikron). 
Siksi tarkastelun pääpaino ulottuu elokuusta 2020 lokakuuhun 2021, mutta analyysis- 
sa heijastuvat myös pandemian ensimmäinen aalto sekä vuodenvaihteen 2021-2022 
tapahtumat. Valtioneuvoston ja valtion keskushallinnon tason haastatteluaineiston 
keräys toteutettiin tavalla, joka on mahdollistanut kokonaisvaltaisen arvioinnin. 
Haastatteluja on tehty kaikkien ministeriöiden hallinnonaloilta. Lisäksi aineiston ke- 
räyksessä on huomioitu erilaiset tehtävät. Poliittisten päätöksentekijöiden haastattelu- 
jen tekemisessä on myös huomioitu se, että aineiston perusteella muodostuu kattava 
kokonaiskuva tilanteesta. Lisäksi useat viranhaltijat toimivat lähellä tai yhteistyössä 
poliittisten päätöksentekijöiden kanssa. Näin ollen he pystyvät avaamaan myös po- 
liittisen päätöksenteon toimintaa koronakriisissä. (Ks. Stenvall ym 2022.) 


Taulukko 1. Valtioneuvoston ja valtion keskushallinnon tason haastattelut 


Tehtävätyypit lukumäärä 
Valmius-/turvallisuuspäälliköt ja vast. 14 
Ministeriöiden johto 11 
Virasto/erillisyksiköiden johto 7 
Poliittinen johto 5 
Poliittinen välijohto 5 


Viranhaltijoiden ja poliittisten päätöksentekijöiden haastattelut olivat ns. asian- 
tuntijahaastatteluja, jotka toteutettiin yhteisellä arviointihaastattelurungolla. Kui- 
tenkin haastatteluissa keskityttiin myös niihin sisältöihin, joista haastateltavilla oli 
erityistietoa. 

Haastatteluissa heijastuivat jossakin määrin ajankohtaiset tilanteet sekä se, mitä 
organisaatiota ja taustatahoa haastateltavat edustivat. Kuitenkin se, että haastatte- 
luissa oli edustettuina laajasti eri tahoja, tarkoittaa korona-asioihin liittyvien eri te- 
kijöiden tulleen hyvin esiin aineistossa. Kaiken kaikkiaan haastatteluaineistoa oli yli 
800 sivua. Kyllääntymiskriteeri täyttyi hyvin eli haastatteluissa ei aineistokeräyksen 
loppuvaiheessa yksittäisiä tilanteita ja tarkennuksia lukuun ottamatta noussut esiin 
uusia asioista. Näin ollen aineiston perusteella on luotavissa luotettava kokonaiskuva 
koronan hallinnosta ja johtamisesta valtioneuvoston ja valtion keskushallinnon ta- 
soilla. (Stenvall ym 2022.) 

Haastatteluaineistossa informantit tunnistivat Suomen hallituksen reagoivan joh- 
tamistavan ja nostivat esiin teemoja, miksi ennakoiva johtaminen on ollut haasteellis- 
ta. Tähän liittyy sisällöllisesti kolme kokonaisuutta: 1) tietoperusta, 2) ratkaisukeskei- 
nen johtaminen sekä 3) päätöksentekokulttuuri. 

Tietoperusta, päätöksenteko ja johtaminen 


Suomessa tavoitteena on ollut korona-aikana tietoperustainen päätöksenteko ja joh- 
taminen, jolla pystyttäisiin myös ennakoimaan tulevia kehityskulkuja sekä luomaan 
kokonaisvaltaisuutta kriisijohtamiseen. Tietoperustaan on kuitenkin liittynyt aineis- 
ton perusteella seuraavan kaltaisia haasteita. 


Tietoperustan yksinkertaistuminen 


Suomessa oli samankaltainen tilanne kuin monessa muussa maassa tietoperustan 
osalta. Kun COVID-19 kriisi alkoi, Suomessa ei ollut toimintamalleja, joilla ennakoi- 
da taudin kehitystä ja sen vaikutuksia. Ennakointia ja yhteiskunnan kokonaisvaltais- 
ta johtamista edistäviä käytäntöjä ja menetelmiä pyrittiin kehittämään voimakkaasti. 
Tätä kehitystyötä tehtiin myös systemaattisesti. (Ks. esimerkiksi Otkes 2021) 

Tilanne johti siihen, että tietoa oli paljon, kuten poliittiselle päätöksenteolle val- 
mistelua tehnyt virkamies toteaa: ”Sain pöydälleni satoja sivuja papereita”. Käytän- 
nössä tietoa on ollut niin paljon, että sitä on ollut vaikea hyödyntää. 

Poliittinen päätöksenteko on perustunut julkilausuttuun lähtökohtaan, että ko- 
ronatilannetta on pyritty hallitsemaan tietoon ja tilannekuvaan perustuen. Toisaalta 
poliittisen päätöksenteon on pyrittävä viestittämään päätöksistä ja niiden perusteis- 
ta julkisuuteen ”ymmärrettävästi ja selkeästi.” Lisäksi päätöksiä joudutaan tekemään 
poikkeusaikoina nopeasti ja usein reagoiden kulloiseenkin tautitilanteeseen. Tilan- 
netiedon kerääminen edellyttää tilanteen muuttujien tuntemista, jolloin tilanteen 
kokonaiskuvan ja rakenteen muuttuessa tilannetieto on vääjäämättä vääränlaista, 
hajanaista ja jäsentymätöntä sekä sen kertyminen sattumanvaraista. Tässä tilantees- 
sa joudutaankin turvautumaan joihinkin täsmällisiin muuttujiin, jotka ovat muita 
poliittisesti tärkeämpiä (esimerkiksi ihmishenkien arvottaminen kaiken muun ylä- 
puolelle) tai joiden ajatellaan indikoivan, jotakin laajempaa ilmiötä. 

Tiedon hallittavuuden tavoite, viestinnälliset tarpeet ja muuttuvat tilanteet aikaan- 
saivat sen, että tietoa on hyödynnetty poliittisessa päätöksenteossa rajoitetusti. Tämä 
on tarkoittanut Suomen hallituksen toiminnassa sitä, että ennakoivana datana on ol- 
lut systemaattisimmin arvioitu kuolleisuus, tautimäärän kehittyminen sekä sairaaloi- 
den kapasiteetin — erityisesti tehohoitokapasiteetin — riittävyys. Näihin perustuvilla 
ennakoinneilla on tehty koko yhteiskuntaa koskevia ratkaisuja, vaikka tietoperusta 
yhteiskunnan kokonaisuudesta on ollut rajallinen. Esimerkiksi Suomessa päätettiin 
useaan kertaan merkittävistä kansalaisia koskevista rajoitustoimista, koska ennustei- 
den perusteella uhkana oli terveydenhuollon kapasiteetin riittävyys. 

Tietoperustan epävarmuus 


Toinen ongelma on ollut tietoperustan epävarmuus. Tämä liittyy tilanteiden nopeaan 
muuttumiseen ja muutosten hallinnassa tarvittavaan tietoon. 


“Ei pysty sellaista ennakoimaan, josta ei ole ennakkotietoa tai ennakkokoke- 
musta. Se menee vähän arvailuksi” 

Kriisin kuluessa vasta vähitellen havaittiin, mihin kaikkeen koronatoimet vai- 
kuttivat. Esimerkiksi Suomessa poliittiset päätöksentekijät nostivat esille sitä, että 
koronakriisillä on vaikutuksia pitkällä aikavälillä muun muassa lasten ja nuorten ti- 
lanteeseen sekä mielenterveyteen, mutta vaikuttavuuden ennakointia ei kuitenkaan 
ollut olemassa. Poliittisella päätöksenteolla ei ollut myös riittävästi tietoa eri toimen- 
piteiden vaikutuksista tai kriisinhallintaan liittyvien tekijöiden kehittymisestä kuten 
esimerkiksi kansalaisten käyttäytymisestä ja jaksamisesta. Koska tietoperusta on epä- 
varma, on ollut vaikea johtaa yhteiskuntaa kokonaisvaltaisesti. 

Poliittiset päätöksentekijät ja asioita valmistelevat virkamiehet tiedostavat enna- 
koinnin epävarmuuteen liittyvät riskit. Samalla ongelma on, kuinka avoimesti asiasta 
pystytään yhteiskunnassa keskustelemaan, jos tavoitteena on kriisin tietoperustainen 
hallinta: 


”Olen kysynyt varmaan 100 kertaa, että jos me nyt jatketaan tällä systeemillä 
ja pidetään esimerkiksi kouluja kiinni, niin miltä näyttää lasten tulevaisuus. 
En ole tähän päivään asti nähnyt analyysiä” 

Ennakointiin ja tiedon epävarmuuteen on liittynyt kysymys siitä, mikä on riittävää 
jonkin arvioidun vaikutuksen todentamiseksi. Käytännössä päätöksenteon yhteydes- 
sä onkin käyty jatkuvaa keskustelua, onko jonkin koronatoimenpide — kuten roko- 
tukset — perustuneet riittävään tieteelliseen näyttöön. Tähän ongelmaan on liittynyt 
myös kritiikki asiantuntijoiden näkemysten tieteellisestä pätevyydestä. Esimerkiksi 
ennakointi on voinut olla enemmänkin jonkin asiantuntijan arvio tulevasta kehityk- 
sestä kuin ennakointimenetelmään perustuva arvio. Laskennalliseen mallintamiseen 
ole ollut riittävää tietopohjaa. 

Käytännössä ennakoitavuuden ja toimenpiteiden vaikutuksia koskevan tieto- 
perustan epäluotettavuuden takia päätöksiä joudutaan tekemään epävarmuudessa. 
Tämä on osin johtanut varmuuden vuoksi tehtyihin ratkaisuihin. Esimerkiksi poliit- 
tiset päätöksentekijät ovat varmuuden vuoksi tehneet merkittäviä yhteiskunnallisia 
rajoitustoimia, koska skenaariot ovat vaihdelleen ja on tehty ratkaisuja pahimman 
vaihtoehdon mukaisesti. Toiseksi on tehty paljolti resurssilähtöisiä ratkaisuja. Esimer- 
kiksi yrityksien tai kulttuuritoimijoiden tukemista on tehty rahoitusratkaisuja, koska 
on ollut epävarmuutta selviytymisestä koronakriisissa. 

Tietoperustan kapea-alaisuus 


Kolmas tietoperustan ongelma kytkeytyy tiedon kapea-alaisuuteen. Esimerkiksi en- 
nakointi kohdentui kapea-alaisesti erityisesti siihen, mitä on mahdollista ennakoida 
tai mitä mielletään kuuluvaksi kriisiin. Lisäksi tietoperustan kapea-alaisuuteen on 
vaikuttanut ennakointiosaaminen, jota ei ole välttämättä ole ollut koko yhteiskuntaa 
koskien: 


”Taloutta ja terveysvaikutuksia on aika hyvin arvioitu, mutta muut yhteis- 
kunnalliset vaikutukset ennakoinnin kannalta ovat jääneet ohueksi” 
Tietoperustan sisällölliseen kapea-alaisuuteen vaikuttaa paitsi käytettävissä oleva 

data niin myös mahdollisuudet erilaisten datojen yhdistämiseen. Suomessa ennakoin- 
tia on koronakriisin aikana vaikeuttaneet lainsäädännölliset esteet, sillä mahdollisuu- 
det esimerkiksi toiseen käyttöön kerätyn datan (kuten ihmisten terveystietojen) yh- 
distäminen koronatoimiin on ollut rajallista. Tietoperustan kapea-alaisuus heijastuu 
helposti poliittiseen päätöksentekoon sen osalta, mitä siellä käsitellään. Yksi esitetty 
argumentti on ollut, että ”pitkällä aikavälin talouden kehityksen kannalta voimak- 
kaat tietyssä hetkessä koronan leviämistä estävät toimenpiteet ovat perusteltuja.” Vas- 
taavaa argumentointia ei olla juuri käytetty yhteiskunnallisten vaikutusten näkökul- 
masta. 


Tietoperustan käytäntö- ja kontekstisidonnaisuus 


Neljäs poliittista päätöksentekoa ja johtamista rajoittava tekijä on ollut se, että tieto- 
perusta kehittyy kriisissä käytäntö- ja kontekstisidonnaisesti. Ennakoinnin kiinnitty- 
minen käytäntöihin ja konteksteihin - erityisesti tiettynä ajankohtana esiin nouseviin 
ongelmiin — sai aikaan Suomessa erityisesti ennakoivaan valmisteluun kohdistuvan 
kritiikin. Kun koronatilanne muuttui, käytäntöjä tai tietoa ei ollut siitä, miten uusi 
käytäntö vaikuttaisi toiminnassa. 

Suomessa alettiin esimerkiksi keskustelemaan koronapassista jo alkuvuonna 2021. 
Kuitenkaan ennakointia ei juuri ollut siitä, miten koronapassin käyttöönotto vaikut- 
taisi esimerkiksi kulttuuritapahtumien tai ravintoloiden yhteydessä. Kun koronapas- 
sin käyttö tuli ajankohtaiseksi loppukesästä 2021, päätöksenteon tarvitsemaa tietoa ei 
ollut, koronapassin käyttöönottaminen hidastui. 

Kontekstit myös muuttuivat korona-aikana jatkuvasti: 


“Ei ole ollut mahdollisuutta kopioida jotain, mikä tehtiin vuosi sitten, koska 
toimintaympäristö ei ole tällä hetkellä samanlainen. tässä on niin monta pa- 
likkaa kaikkine variantteineen ja rokotusten edistymisineen” 
Tietoperustan käytäntö- ja kontekstisidonnaisuus sekä siihen liittyvä ennakoinnin 
vaikeus johtikin Suomessa toistuvasti siihen, ettei muuttuneisiin tilanteisiin ollut val- 
mistauduttu riittävästi. Tämä osaltaan lisäsi päätöksenteon reagoivaa luonnetta. 

Ratkaisukeskeinen johtaminen 


Suomen koronatoimien arvioinnissa suomalaista johtamistapaa voidaan luonnehtia 
ratkaisukeskeiseksi johtamiseksi. Tarkoituksena on ollut ratkaista niitä ongelmia, joi- 
ta kulloinkin on liittynyt erilaisiin koronaa koskeviin tilanteisiin. Tämä on heijastu- 
nut myös siihen, minkälaista tietoa on hyödynnetty ja miksi hallituksen johtaminen 
on ollut enemmänkin reagoivaa kuin ennakoivaa. 


Tietoperustaisten ratkaisujen tekemisen vaikeus pitkällä aikavälillä 


Koronakriisi on esimerkki kriisistä, jossa tapahtuu jatkuvasti odottamattomia tilan- 
teita. Tämä vaati toistuvasti keskustelua koronatoimien kokonaisvaltaisesta johtami- 
sesta ja tilanteiden hallinnasta. Suomessa hallitus päätti ns. hybridistrategioilla siitä, 
minkälaisilla toimenpiteillä yhteiskunta selviytyy koronakriisissä. 


”Asiat toimivat silloin, kun valtion kaikki päätöksentekijät, kaikki rakenteet 
puhaltavat yhteen hiileen ja tekee sen päätöksen. Se vaatii ennakointia” 


”Hybridistrategioista puuttui Suomi toiminnassa -osuus. Ja se keskittyy ta- 
vallaan tähän epidemiatilanteen hallintatoimiin...skenaariot loivat tavallaan 
laajempaa näkökulmaa” 

Käytännössä hybridistrategiat olivat vahvasti tilanteisiin reagoivia, mikä johtui 
erityisesti kahdesta syystä. Ensinnäkin COVID-19 tilanne ja sen hallinnan välineet 
muuttuivat niin nopeasti, että tulevaisuussuuntautunut toiminta ja sen ennakointi 
osoittautuivat vaikeaksi. Kuvaavaa on, että hallitus muutti 1.8.2020—31.12.2021 väli- 
senä aikana hybridistrategiaa yhdeksän kertaa. Tämä samalla loi käsitystä siitä, että 
kriisin ennakointi ja siihen perustuva päätöksenteko on mahdotonta. Toinen ongelma 
liittyi siihen, että hybridistrategioissa sitouduttiin poliittisesti vain joihinkin rajalli- 
siin vaihtoehtoisiin COVID-19-kehityksen kulkuihin. Tämä tietyllä tavalla kavensi 
ennakointia ja teki johtamisesta reagoivaa. 


Päätöksenteon ja tiedon tuottamisen erillisyys ratkaisukeskeisessä päätöksenteossa 


Päätöksenteon ja ennakoinnin erillisyys johti myös Suomessa reagoivaan johtami- 
seen. Ennakoivaa tietoa ei pystytty kaikilta osin yhdistämään niihin tarpeisiin, joita 
poliittisilla päätöksentekijöillä on ollut koronan hallitsemisessa pitkällä aikavälillä. 
Toinen ongelma on ollut se, että poliittista päätöksentekoa ovat rajoittaneet useat ra- 
kenteelliset ja lainsäädännölliset tekijät, joiden takia on ollut myös vaikea hyödyntää 
ennakointia koronatoimia koskevassa päätöksenteossa. Esimerkiksi Suomessa ei voi- 
da perustuslain turvaamien oikeuksien takia tehdä rajoitustoimia ennakoivasti, jos 
koronan kaltainen tauti luo uhan terveysturvallisuudelle. Päätöksiä voidaan tehdä 
vasta silloin, kun on konkreettista näyttöä terveysturvallisuuden vaarantumisesta. 

Koronaa koskeva ennakointi onkin sisältänyt arvioita, minkälaiset toimet tehok- 
kaimmin estäisivät taudin leviämistä ja ovat tarkoituksenmukaisimpia yhteiskunnal- 
liselle kehitykselle. Tämä on johtanut siihen, että koronatoimissa päätöksiä on tehty 
siltä osin kuin se on ollut ”mahdollista”. Kriittisimmillään haastatteluaineistossa luon- 
nehditaan koronatoimien poliittista päätöksentekoa ”näennäiseksi ja pintapuoliseksi” 

Päätöksenteon ja asiantuntijatiedon erillisyyttä ilmentävät myös eräät asiantun- 
tijoiden tulkinnat haastatteluissa. Niiden mukaisesti asiantuntijoilla ei ole vastuu- 
ta tuotetun tiedon tarkoituksenmukaisuudesta tai hyödyllisyydestä, koska asioiden 
ratkaiseminen kuuluu poliittiselle päätöksenteolle. Kun päätöksenteko on toiminut 
reagoivasti ja ratkaisukeskeisesti, ei pidemmän aikavälin ennakointitieto ole ollut tal- 
laiselle johtamiselle välttämättä relevanttia ja hyödyllistä. 


Tietoperustan ristiriitaisuus 


Ennakointi- ja asiantuntijatiedon ristiriitaisuus on ollut koronakriisissä poliittisen 
päätöksenteon näkökulmasta selkeä reagoivaan johtamiseen vievä tekijä. Eri hallin- 
nonaloja edustavat toimijat ovat voineet esittää poliittisen valmistelun yhteydessä var- 
sin erilaisia arvioita koronan kehityksestä ja sen vaikutuksista. Tämän takia tiedon 
käyttö on ollut monesti hallitusyhteistyössä yhteensovittamista ja liittynyt konteks- 
teihin, missä on ollut pakko ratkaista konkreettisia ongelmia. 

Käytännössä asiantuntijoiden ristiriitaiset käsitykset toisinaan johtivat siihen - 
kuten eräs haastateltu poliittinen päätöksentekijä toteaa, että ”päätöksentekijät ovat 
joutuneet itse ratkaisemaan, mikä asiantuntijatieto on paikkansa pitävää ja tarkoituk- 
senmukaista ratkaistavan asian kannalta”. Lisäksi hallituksessa on jouduttu sovitta- 
maan yhteen erilaista tietoa, jotta kokonaisuus hahmottuisi ja ratkaisujen tekeminen 
mahdollistuisi. Kuitenkaan yhtenäistä hallitustasoista tilannekuvaa ei ole pystytty 
muodostamaan riittävän selkeäksi. Tilannekuva on ollut pahimmillaan ministeriö- 
kohtaista ja näin myös poliittisille painotuksille altista. Tämä on voinut vaikuttaa 
niin, että tietoa ei ole hyödynnetty tarpeeksi laaja-alaisesti ja tarkoituksenmukaisesti 
ratkaisujen tekemisessä. 


Päätöksenteko- ja hallintokulttuuri 


Kolmas sisältökokonaisuus, joka on vaikuttanut reagoivaan ja kapea-alaiseen johta- 
miseen, on ollut päätöksenteko- ja hallintokulttuuri. Tällä viittaamme tässä yhteydes- 
sä hallinnon ja päätöksenteon toimintamalleihin, jonka mukaisesti on totuttu toimi- 
maan. Erityisesti kolme sisällöllistä kokonaisuutta nousee esiin. 


Tiedon hyödyntämisen tarkoituksenhakuisuus 


Useissa haastatteluissa tunnistettiin riski siitä, että kriiseissä poliittinen päätöksente- 
ko hyödyntää tietoa tarkoitushakuisesti tietyssä ajankohtaisessa tilanteessa. Kysymys 


207 


Jari Stenvall, Pasi-Heikki Rannisto, Jan-Erik Johanson ja Elias Pekkola 


voi olla esimerkiksi siitä, että poliittiset päätöksentekijät reagoivat johonkin ajan- 
kohtaiseen, esimerkiksi mediassa käytävään keskusteluun korostamalla niitä näke- 
myksiä, jotka tulevat heidän näkemyksiään. Tiedon kautta on pyritty usein oikeutta- 
maan poliittisessa päätöksenteossa tehtyjä ratkaisuja. Tämän mukaisesti poliittisessa 
päätöksenteossa on hyödynnetty ennen kaikkea sen linjauksia tukevaa tietoa. Erään 
haastateltavan mukaan poliittinen tarkoituksenmukaisuus on ulottunut jopa siihen, 
mitä ennakoidaan. 


”Poliittinen päätöksenteko tekee ratkaisuja silloin, kun ne ovat yhteiskunnas- 
sa hyväksyttyjä. Ennakointi saattaa johtaa siihen, että valmistelua tehdään 
epäsuosituista asioista” 

Edellä oleva näkemys heijastaa tulkintaa, ettei ennakointiin ja tietoperustaisuuteen 
ei ole aina turvauduttu, mikäli siihen on sisältynyt riski poliittiselta kannalta epäsuo- 
sittujen asioiden esille nousemisesta tai ratkaisujen tekemiseen. Poliittinen tarkoituk- 
senhakuisuus on siis vaikuttanut rajoittavasti ennakoinnin sisältöön ja toteutukseen. 

Useat informantit nostivat myös haastatteluissa esiin, että mediaympäristössä tar- 
koitushakuinen tiedon käyttö aikaansaa reagoitavuutta. Mediakeskustelussa ei siis 
välttämättä ole mahdollista riittävästi käydä pitkän aikavälin keskustelua vaan enem- 
mänkin poliittisten päätöstekijöiden on ollut reagoitava kulloisiinkin ajankohtaisiin 
keskusteluihin. 

Poliittiset päätöksentekijät ovat käyneet erilaisia valtapelejä tiedolla jopa hallituk- 
sessa. Koska valtasuhteet voivat vaihdella, myös se, minkälainen ennakoiva tieto on 
tarkoituksenmukaista, saattaa muuttua. 


Kilpailu tarkoituksenmukaisesta tiedosta 


Julkisen hallinnon toimijat ovat kilpailleet keskenään siitä, minkä tahon tuottamaan 
tietoon perustuen hallitus on tehnyt päätöksiä koronatoimista. Tässä mielessä tuotet- 
tu tieto - mukaan lukien ennusteet — ovat jääneet kapea-alaiseksi verrattuna siihen, 
että eri toimijat olisivat tehneet yhteistyötä keskenään. 

Esimerkiksi korona- ja ajan alkuvaiheessa erityisesti Helsingin yliopistollinen sai- 
raala (HUS) oli keskeinen toimija terveydenhuoltoon liittyvien ennusteiden ja arvi- 
oiden tuottamisessa. Vähitellen valtion keskushallintoon kuuluva Terveyden ja hy- 
vinvoinnin laitos (THL) sai keskeisemmän aseman. Se teki yhteistyötä, mutta myös 
kilpaili arvioissaan sosiaali- ja terveysministeriön kanssa siitä, mihin suuntaan ko- 
ronatilanne kehittyy. Loppuvuonna 2021 ministeriö ja THL olivatkin voimakkaasti 
julkisuudessa eri mieltä koronatilanteen kehittymisestä ja terveydenhuollon kanto- 
kyvystä. 

Ylipäänsä julkisessa hallinnossa on luotettu koronakriisissä ennen kaikkea omaan 
tietoon: 

"ajatus siitä, että joku ulkopuolinen tuottaisi jotain relevanttia tietoa joka 
vaikuttais siihen duunin jota me täällä teemme, on edelleen todella haasteel- 
linen” 
Pyrkimällä tuottamaan tarvitsemansa tietoa itse, toimijat ovat pyrkineet varmis- 
tamaan autonomiaansa. Ennakointitiedolla osaltaan on vaikutettu myös siihen, kuka 
johtaa koronatoimia. 


Vastuunotto epäonnistumisesta 


Tilanteiden jatkuvasti muuttuessa ennakointitietoon liittyy riskejä sen luotettavuu- 
desta. Ongelmia voi syntyä siitä, kuka ottaa vastuun tilanteissa, jos ennakoinnin tai 
muun käytettävissä olevan tiedon perusteella tehdään vääränlaisia päätöksiä. Tästä 
johtuen ennakointietoa käyttöön päätöksenteossa on jossakin määrin suhtauduttu 
varovaisesti. 

Konkreettisesti ennakoinnin epäonnistuminen tapahtui kunnallisvaalien siirtä- 
misen yhteydessä. Suomessa siirrettiin keväällä 2021 pidettäväksi tarkoitetut kunnal- 
lisvaalit kesälle 2021, koska koronatilanteen ennakoitiin olevan keväällä 2021 erittäin 
paha. Ennakointi kuitenkin epäonnistui, eikä koronatilanne ollut vaikea alkuperäise- 
nä ajankohtana. Tilanne johti moniin syyttelyihin. Esimerkiksi haastatteluissa ”yksit- 
täiset haastateltavat korostivat, että ennusteet ovat ennusteita ja vastuu niiden käytös- 
tä on poliittisella päätöksenteolla”. 

Tutkimusaineistossa yksittäiset poliittiset päätöksentekijät myös painottavat me- 
nettäneensä luottamuksensa asiantuntijoihin, sillä ristiriitatilanteissa nämä olivat 
saattaneet antaa julkisuuteen erilaisia kannanottoja kuin asioiden esittelyssä hallituk- 
sen kokouksessa. Hallinnon ja politiikan välinen luottamus on puolestaan vaikutta- 
nut siihen, minkälaisiin ennusteisiin luotetaan. 


Yhteenveto 


Arviointi nostaa esille suuren joukon tekijöitä, jotka ovat rajoittaneet Suomen halli- 
tuksen tietoperustan käyttöä ja ennakointia. Tässä mielessä Suomen hallituksen joh- 
tamista voidaan luonnehtia Herbert Simonin (2013, vrt. Suomessa esim. Oulasvirta 
2022) käsitteellä rajoitettuun rationaalisuuteen pohjautuvaksi johtamistavaksi. Sen 
mukaisesti täydellisten päätösten tekeminen on mahdotonta muun muassa käytet- 
tävän ajan ja rajallisen tiedon takia. Samalla kuitenkin johtaminen on taitoa saada 
asioita tehdyksi. Olemme esittäneet, että tietoperusta, ratkaisukeskeinen päätöksente- 
ko ja johtaminen sekä päätöksenteko- ja hallintokulttuuri johtivat hallitustyössä rajoi- 
tetun rationaalisuuden kaltaiseen johtamistapaan. Seuraavaan taulukkoon on koottu 
aineistoanalyysissä tehdyt havainnot yhteen. 

Taulukko 2. Suomen hallituksen reagoivan koronajohtamisen ulottuvuudet 


Tietoperusta päätöksenteossa ja — Ratkaisukeskeinen johtaminen Päätöksenteko- ja hallintokulttuuri 
johtamisessa 


e Tietoperustan yksinkertaistuminen |* Tietoperustaisten ratkaisujen teke- |* Tiedon hyödyntämisen tarkoituk- 


e Tietoperustan epävarmuus misen vaikeus pitkällä aikavälillä senhakuisuus 
* Tietoperustan kapea-alaisuus e Päätöksenteon ja tiedon tuottami- |° Kilpailu tarkoituksenmukaisesta 
e Tietoperustan käytäntö- ja kon- sen erillisyys ratkaisukeskeisessä tiedosta 

tekstisidonnaisuus päätöksenteossa e Vastuunotto epäonnistumisesta 


+ Tietoperustan ristiriitaisuus 


Rajoitetun rationaalisuuteen liittyvä johtaminen aikaansai pääosin vankkaa on- 
nistumista, sillä Suomi selviytyi tarkastelulla ajanjaksolla kokonaisuudessaan melko 
hyvin. Johtamiseen sisältyi silti virheitä ja vaikeuksia, jotka eivät johda parhaisiin 
mahdollisiin tuloksiin. Erityisesti ennakoivan johtamisen ja käytäntöjen riittämät- 
tömyys aikaansaivat toistuvasti kriiseihin ajautumista. Näistä kuitenkin pystyttiin 
pääosin selviytymään myös reagoivasti ja ratkaisukeskeisesti. 

Reagoiva ja kapea-alainen johtaminen aikaansaivat toisaalta jatkuvaa keskustelua, 
onko hallituksella pitkän aikavälin näkymää. Koronakriisistä ei myös tullut riittä- 
vässä määrin koko yhteiskunnan voimavaroin hallittua kriisiä (ks. Stenvall ym 2022). 
Tässä mielessä rajoitetun rationaalisuuden johtamistavassa oli myös kyseenalaista 
onnistumista. Kuitenkin vasta pidemmällä aikavälin arvioinneissa voidaan todentaa, 
onko tämänkaltainen kritiikki paikkansapitävää. 

On myös huomattavaa se, että rajoitettuun rationaalisuuteen perustuvaa kriisi- 
johtamismallia ei ole huomioitu varautumisessa ja kriisijohtamismalleissa. Sen sijaan 
kriisijohtamismallit ovat Suomessakin perustuneet oletukseen, että kriisejä voidaan 
johtaa rationaalisesti malleilla, kokonaisvaltaisesti ja tulevaa kehitystä tietoperustai- 
sesti ennakoiden (ks. esimerkiksi Turvallisuuskomitea 2017). Tässä mielessä tulevai- 
suuteen kriiseihin varautumisessa tulisi myös huomioida mahdollisuus, että Suomen 
hallitus johtaa kriisejä rajoitetun rationaalisuuden periaatteella. 

Yhteen vetäen kriisijohtamisessakaan täydellistä rationaalisuutta ei voi päätök- 
sentekotoiminnassa käytännössä esiintyä. Kaikkia mahdollisia vaihtoehtoja ja niiden 
kaikkia mahdollisia vaikutuksia jne. ei aika- ja resurssi- ja ihmisen kognitiivisten ra- 
joitteiden vuoksi voida selvittää. Tämän takia kriiseissä saatetaan pyrkiä poliittisessa 
päätöksenteossa tyydyttävää ratkaisuvaihtoehtoa riittävän rationaalisuuden nimissä 
etsimään. Näin kriisijohtamisessa rajoitettu rationaalisuus on rationaalista. 

Lisäisyys s päätöskriteerinä 
erityisesti julkisten varojen käytössä 
kehitys- ja sekarahoituksessa sekä 
vaikuttavuusinvestoimisessa 


Tapio Wallenius 


Artikkelissa käsitellään lisäisyyttä (additionality) päätöskriteerinä erityisesti kehittyviin 
maihin suuntautuvassa julkisten varojen käytössä kehitys- ja sekarahoituksessa sekä 
vaikuttavuusinvestoinnissa. Lisäisyydellä ymmärretään sitä, että rahoitus saa aikaan 
jotain (esimerkiksi investointeja, vaikutuksia), jota muuten ei tapahtuisi. Artikkelin pää- 
kysymys on: Miten hyvin lisäisyys toimii päätöskriteerinä ohjattaessa julkista rahoitus- 
ta yrityksille? Tarkentavat kysymykset koskevat lisäisyyden kontekstia, määrittelyä, 
toteutumisen ehtoja, todennettavuutta sekä kriteerin käyttöä. Suppean kirjallisuuskat- 
sauksen, kansainvälisten järjestöjen ohjeistuksen sekä joidenkin kehitys- ja sekara- 
hoittajien ja vaikuttavuusinvestoijien käytäntöjen perusteella todetaan, että lisäisyys 
ei toimi päätöskriteerinä toivotulla tavalla. Kun globaaleihin haasteisiin vastaamisek- 
si julkisia varoja lisääntyvästi käytetään yksityisen rahoituksen mobilisoimiseen, on 
päätöskriteereille suuri tarve. Varsinkin lisäisyyden ex-ante arviointia tulee kehittää, 
tai käsitteen asemaa päätöskriteerinä arvioida uudelleen. Lisätutkimusta tarvittaisiin 
muun muassa lisäisyyden asemasta rahoittajien tavoitehierarkiassa. 


Avainsanat: lisäisyys, vaikuttavuusinvestoiminen, kirjallisuuskatsaus 


Wallenius, T. (2023). Lisäisyys päätöskriteerinä erityisesti julkisten varojen käytössä kehitys- ja 
sekarahoituksessa sekä vaikuttavuusinvestoimisessa. Teoksessa Janne Ruohonen, Lili-Anne 
Kihn, Lasse Oulasvirta & Elisa Veikkola (toim.), Tilintarkastus ja evaluaatio: Talouden ja 
sääntelyn vuoropuhelu. Tampere: Tampere University Press, 213-230. 

Tapio Wallenius 
Johdanto ja artikkelin tavoitteet 


Tämän artikkelin aiheena on erityisesti kehittyviin maihin suuntautuvassa seka- ja 
kehitysrahoituksessa ja vaikuttavuussijoittamisessa usein käytetty ”lisäisyyden” (ad- 
ditionality) käsite. 

Lisäisyydellä ymmärretään näissä konteksteissa tavallisesti sitä, että rahoitus tai 
muu panostus tarjoaa tai saa aikaan jotain, jota ilman kyseistä panosta ei tapahtuisi. 
Rahoituksen ja vaikutuksen välillä tulisi olla osoitettavissa syy-seuraus-suhde (An- 
dersen, Hansen, Rand 2021, 9). Lisäisyyden käsitettä käytetään esimerkiksi arvioita- 
essa julkisen rahoituksen tarpeellisuutta tilanteessa, jossa sillä tavalla tai toisella pyri- 
tään täydentämään tai mobilisoimaan yksityistä rahoitusta. Rahoituksen kohteena on 
usein kaupallinen, voittoa tavoitteleva liiketoiminta. Rahoitus kohdistuu yksityisen 
sektorin toimijan investointiin tai liiketoimintaan suoraan tai välitettynä esim. rahas- 
ton, rahoituslaitoksen tai rahoitusyhtiön kautta. 

Artikkelin pääkysymys on: Miten hyvin lisäisyyden käsite toimii päätöskriteerinä, 
kun julkista rahoitusta ohjataan etenkin kehittyvien maiden yrityksille? Pääkysymystä 
lähestytään seuraavien tarkentavien kysymysten kautta: 


i) Minkälaisen toiminnan yhteydessä lisäisyyden käsitettä käytetään; 
ii) Miten lisäisyys määritellään; 

iii) Milloin rahoitus on lisäistä; 

iv) Miten lisäisyys todetaan; 

v) Miten lisäisyyttä käytetään investointikriteerinä? 


Näitä kysymyksiä tarkastellaan artikkelissa suppean tutkimuskirjallisuuteen teh- 
dyn katsauksen, kansainvälisten toimijoiden sekä eri rahoittajien ja rahoittajaorga- 
nisaatioiden tuottaman ja julkaiseman materiaalin, kuten keskustelupapereiden, 
evaluaatioiden, suositusten, linjausten ja kotisivujen, avulla. Kirjoittaja hyödyntää 
myös yli viidentoista vuoden työkokemusta kehitys- ja sekarahoituksesta ja yritys- 
tuki-instrumenteista suomalaisissa ja pohjoismaisissa kehitysrahoituslaitoksissa, jul- 
kishallinnossa ja alan konsultoinnissa (osallistuminen lukuisiin investointipäätöksiin 
eri organisaatioissa ja noin kolmekymmenen aihepiiriä koskevan, kotimaisilta ja kan- 
sainvälisiltä asiakkailta saadun toimeksiannon toteuttaminen). Esimerkkitapaukset 
ja niiden analyysi perustuvat osin tähän työkokemukseen. 

Lisäisyyden konteksti 


Lisäisyyden käsitteellä on merkitystä ainakin kolmessa kontekstissa: kehitysrahoituk- 
sessa, sekarahoituksessa ja vaikuttavuusinvestoimisessa. 


i) Kehitysrahoitus 


Kehitysrahoituksessa tavallisesti valtio-omisteiset kansalliset, tai monenkeskiset 
kehitysrahoituslaitokset ja -pankit rahoittavat yksityisen sektorin investointeja tai 
toimintaa OECD:n kehitysapukomitea DAC:n (Development Assistance Committee) 
kehitysmaiksi luokittelemissa maissa. Tarve kehitysrahoitukselle johdetaan useasta 
syystä. Esimerkiksi kehitysmaiden paikallisia rahoitusmarkkinoita pidetään kehitty- 
mättöminä; markkinamekanismi ei toimi ja raha ei allokoidu sitä tarvitseville yrityk- 
sille tehokkaalla tavalla. Puhtaasti kaupalliset rahoittajat näkevät näihin maihin ja 
niiden yrityksiin liittyvän liian korkean riskin. Kehitysrahoittajat ovat valmiita otta- 
maan osan tästä riskistä tai pienentämään sitä. Niiden rahoitus kohdistuu investoin- 
teihin ja liiketoimintaan, joiden katsotaan edistävän isäntämaan, tai kansainvälistä 
taloudellista, ympäristöllistä tai yhteiskunnallista kehitystä. Usein juuri julkisen tai 
vastaavan tahon osallistumisen katsotaan varmistavan investoinnin tuottamien posi- 
tiivisten ulkoisvaikutusten toteutumisen. 


ii) Sekarahoitus 


Osa esimerkiksi kehitysrahoittajien myöntämästä rahoituksesta tulee niiden 
omista varoista, mutta joissain tapauksissa ne yhdistävät siihen julkista rahoitusta, 
tai yhdistävät valtioiden niille hallinnoitavaksi antamaa pääomaa yksityiseen, rahoi- 
tusmarkkinoilta saatuun rahoitukseen. Tällaista sekarahoitusta (blended finance tai 
blending) myöntävät monen kehitysrahoituslaitoksen lisäksi eri maiden kehitysyh- 
teistyöviranomaiset, kehityspankit sekä joko omista varoistaan tai julkista rahoitusta 
välittäen muun muassa erilaiset aatteelliset organisaatiot, säätiöt ja jotkin yksityiset 
toimijat. 

Sekarahoitukselle ei ole yhtä yleisesti hyväksyttyä määritelmää. OECD:n mukaan 
sekarahoitus on kehitysyhteistyön innovatiivinen rahoitustapa, jonka tavoitteena on 
houkutella yksityistä pääomaa kestävää kehitystä edistäviin hankkeisiin tarjoamalla 
samalla investoijille rahallista tuottoa panostuksistaan (OECD DAC 2020, 5). Seka- 
rahoitussopimuksia on alan kansainvälisen verkoston Convergencen mukaan tehty 
vuoden 2021 loppuun mennessä kumulatiivisesti noin 160 miljardilla eurolla, keski- 
määrin vuosittain noin 9 miljardilla eurolla (Convergence 2022, 14). 

Maailman talousfoorumin (World Economic Forum, WEF) mukaan sekarahoituk- 
sella on kolme keskeistä ominaisuutta: i) Vivutus (leverage/mobilisation): Kehitysra- 
hoitus tai filantrooppinen rahoitus houkuttaa kohdehankkeisiin tai -toimintaan yk- 
sityistä rahoitusta; ii) Vaikutus (impact): Investoinnit tavoittelevat ja saavat aikaan 

sosiaalista, ympäristö- ja taloudellista edistystä; sekä iii) Tuotto: Sekarahoitukseen 
osallistuvien yksityisten rahoittajien saama tuotto vastaa markkinaodotuksia ja pe- 
rustuu todelliseen ja koettuun riskiin. (World Economic Forum 2015, 8) 

Julkista ja yksityistä rahoitusta voidaan ”sekoittaa” joko yksittäisen investoinnin 
tasolla, tai sen lisäksi jo investointiin osallistuvan rahoitusvälineen, rahaston tai 
muun sellaisen tasolla. Yksityisen rahoituksen mobilisoimiseksi pyritään jakamaan 
tai siirtämään yksityisten rahoittajien kokemaa riskiä esimerkiksi strukturoimalla ra- 
hoituspakettia niin, että julkinen toimija kantaa ensimmäisenä mahdolliset tappiot. 
Myös kehitysrahoituksessa ja vaikuttavuusinvestoinneissa erilaisia riskitekijöitä ku- 
ten pääomariski, transaktioiden kustannusriski, tai exit-riski voidaan jakaa, siirtää tai 
lieventää eri tavoin ja rakentein. (Vaikuttavuusinvestoinnissa käytettäviä välineitä, ks. 
esim. Bridges Ventures, Bank of America, Merryl Lynch 2014, 7-8) 

Sekarahoituksessa käytettyjä rahoitusvälineitä ovat esimerkiksi oman pääoman 
ehtoinen ja välirahoitus, erilaiset velkainstrumentit, “first loss” -rahoitus, takaukset 
ja vakuutukset, kehitysvelkakirjat (Development Impact Bonds, DIB), erilaiset muut 
tulosperusteiset rahoitusmallit, kollektiiviset rahoitusvälineet, kuten strukturoidut 
rahastot, tai syndikoidut lainat. (Habbel, Jackson, Orth, Richter, Harten 2021,10). 

Lisäkysyntää sekarahoitukselle on viime vuosina synnyttänyt kansainvälinen yh- 
teisymmärrys siitä, että pelkästään julkisin varoin ei tulla saavuttamaan YK:n globaa- 
leja kehitystavoitteita (Sustainable Development Goals, SDG), tai kyetä vastaamaan il- 
mastonmuutokseen (United Nations Secretary General 2019, 1). Julkisen rahoituksen 
rinnalle tarvitaan yksityisiä sijoituksia, osaamista ja teknologiaa, ja sekarahoituksen 
katsotaan olevan yksi relevantti keino niiden mobilisointiin. Julkisia varoja ei kuiten- 
kaan haluta tuhlata kohteisiin, joihin yksityistäkin rahaa on tarjolla, eikä ehdoilla, 
joita rahoitusmarkkinat muutenkin kykenevät tarjoamaan. 


iii) Vaikuttavuusinvestoiminen 


Lisäisyydestä puhutaan usein globaalisti nopeasti lisääntyneissä vaikuttavuusin- 
vestoinneissa (impact investing). Vaikuttavuusinvestoinneille, kuten sekarahoituk- 
selle, on useita määritelmiä. Ehkä tunnetuimmat ovat alan kansainvälisen verkos- 
ton GIIN:n (Global Impact Investor Network) määritelmä: “Vaikuttavuusinvestoinnit 
ovat investointeja, jotka on tehty tarkoituksena tuottaa positiivisia, mitattavia sosiaa- 
lisia ja ympäristövaikutuksia taloudellisen tuoton lisäksi”) (GIIN 29.5.2023) ja Maa- 
ilmanpankkiryhmän yksityisen sektorin rahoitusyhtiö IFC:n (International Finance 
Corporation) määritelmä: "Yrityksiin ja organisaatioihin tehtyjä investointeja joiden 
tarkoituksena on edistää mitattavia positiivisia sosiaalisia ja ympäristövaikutuksia ta- 
loudellisen tuoton lisäksi”. (International Finance Corporation 2019, 2) 

Itsensä vaikuttavuusinvestoijiksi mieltäviä ja sellaisina itseään markkinoivia toi- 
mijoita on sekä yksityisellä että julkisella sektorilla. Varsinkin julkiset, osin julkiso- 
misteiset ja filantrooppiset vaikuttavuusinvestoijat painottavat usein tavoittelevansa 

rahoituksensa lisäisyyttä, ja pyrkivät käyttämään lisäisyyttä yhtenä rahoittavien koh- 
teiden valintakriteerinä. Ne voivat myös tyytyä alempaan rahalliseen tuottoon kuin 
puhtaasti kaupallisin päämäärin toimivat investoijat (Barber, Morse, Yasuda 2021, 
34). Yksityistä rahoitusta täydentäessään ne katsovat kehitysrahoituksen tavoin paik- 
kaavansa markkinapuutteita, jotka estävät puhtaasti kaupallisen rahoituksen ohjau- 
tumisen joillekin toimialoille, maantieteellisille alueille tai teknologioihin. Rahoitettu 
investointi tai liiketoiminta tuottaa taloudellisen tuoton lisäksi ympäröivälle yhteis- 
kunnalle ja ympäristölle positiivisia ulkoisvaikutuksia (positive externalities). 

Tarve lisäisyyden käsitteen ymmärtämiselle ja lisäisyyden luotettavalle arvioinnil- 
le kasvaa siis monen tekijän seurauksena. 


Teoreettinen viitekehys, aiempi kirjallisuus 


Miten lisäisyys määritellään? 


Lisäisyyden käsitettä käytetään nykyään ahkerasti, mutta sille ei ole yhtä, yleisesti 
hyväksyttyä määritelmää. Eri toimijat ovat määritelleet ja jaotelleet käsitettä monin 
eri tavoin eri tarkoituksiin. Sama pätee niihin menetelmiin, joilla pyritään etu- tai 
jälkikäteen arvioimaan, onko rahoitus lisaista. 

Useimmiten lisäisyyden käsite jaetaan kahtia, rahoitukselliseen tai taloudelliseen 
(financial) lisäisyyteen ja laadulliseen tai arvolisäisyyteen (käytettyjä termejä ovat 
muun muassa non-financial additionality, gualitative additionality ja value additiona- 
lity). (OECD DAC 2016, 4). Laadullista lisäisyyttä kutsutaan seka- ja kehitysrahoituk- 
sessa usein myös kehitys- tai kehitykselliseksi (development, developmental) lisäisyy- 
deksi. (Andersen ym. 2021, 9; Attridge, Engen 2019, 18) 

Kirjallisuudessa ja alan toimijoiden keskuudessa puhutaan myös muun muassa 
panos-, arvo-, käyttäytymis-, tuotos-, ja tuloslisäisyydestä sekä institutionaalisesta, 
strategisesta ja taloudellisesta lisäisyydestä (Andersen ym. 2021, 16). 

Esimerkiksi Euroopan unionin komissio erittelee kahdeksan erilaista lisäisyyden 
lajia ohjeistuksessaan Euroopan kestävän kehityksen rahaston (European Fund for 
Sustainable Development +, EFSD+) takaushakemuksiin. Ne ovat rahoituksellinen, 
kehitys-, taloudellinen, tekninen/innovatiivinen, kestavyys-, ilmastonmuutos- ja ym- 
päristöllinen lisäisyys sekä yksityisen sektorin osallistumista koskeva lisäisyys. Ko- 
mission mukaan vain selkeästi lisäiset hanke-ehdotukset hyväksytään. (European 
Commission 2022, 15—17) 

Investointi on OECD:n näkemyksen mukaan rahoituksellisesti lisäinen, jos ra- 
hoitus kohdistuu entiteettiin, joka ei ilman julkista tukea saa rahoitusta paikallisil- 

ta tai kansainvälisiltä rahoitusmarkkinoilta samaa määrää tai samoilla ehdoilla, tai 
jos investointi mobilisoi yksityisiä investointeja, joita ei muuten olisi tehty. (OECD 
DAC 2016, 4; Attridge & Engen 2019, 18). Kansainväliset kehitysrahoituslaitokset ja 
monenkeskiset kehityspankit ovat määritelleet rahoituksellisen lisäisyyden “kontri- 
buutioksi, jota ei ole saatavissa markkinoilta, ja joka ei syrjäytä yksityisen sektorin 
rahoitusta”. (DFI Working Group 2017, 5; MDB 2018,6).' 

Rahoituksellinen lisäisyys voi monenkeskisten kehityspankkien mukaan syntyä 
esimerkiksi rahoitusrakenteesta; rahoitusrakenteiden tai -instrumenttien innova- 
tiivisuudesta, pankin oman pääoman käytöstä sekä (lisä)resurssien mobilisoinnista 
(MDB 2018, 8). 

Carter, Van de Sijpe ja Calel erottavat rahoituksellisen lisäisyyden, esimerkiksi 
pitkäaikaisen rahoituksen tarjoaminen markkinoilla, jossa sellaista ei muuten ole 
saatavilla investointilisäisyydestä, joka tarkoittaa, että investointia ei syntyisi ilman 
kyseessä olevaa rahoituserää. He katsovat, että rahoituksellinen lisäisyys ei välttä- 
mättä takaa investointilisäisyyttä: tarjotun rahoituksen ehdot voivat johtaa yrityk- 
sen hyväksymään ne ja toteuttamaan investointinsa niiden mukaisesti, vaikka sama 
investointi olisi voitu toteuttaa myös muualta saadun rahoituksen erilaisilla ehdoilla. 
(Carter, Van de Sijpe, Calel 2021, 11) 

OECD:n mukaan kehityksellistä lisäisyyttä syntyy, jos julkisen rahoituksen kohde 
sen ansiosta pääsee nauttimaan ei-rahoituksellisesta arvosta, jota yksityinen rahoi- 
tus ei antaisi, ja joka johtaa parempiin kehitystuloksiin esimerkiksi tarjoamalla tai 
katalysoimalla tietoa ja osaamista, edistämällä sosiaalisia tai ympäristöstandardeja 
tai vahvistamalla hyvää hallintoa (OECD DAC 2016, 4). Myönteisiä vaikutuksia ovat 
esimerkiksi parantuneen energiatehokkuuden tai hallinnon läpinäkyvyyden kaltaiset 
muutokset rahoitetun yrityksen toiminnassa, tarjolla olevien työpaikkojen lisäänty- 
minen, työntekijöiden terveyden ja turvallisuuden parantuminen tai ympäröivälle 
yhteiskunnalle koituvat hyödyt, kuten vero- ja muut maksutulot tai kasvihuonekaasu- 
päästöjen väheneminen. 

Monenkeskisten kehityspankkien mukaan laadullista lisäisyyttä voivat edellä 
mainittujen lisäksi tuottaa muun muassa rahoituksen riskien lieventäminen, parempi 
projektisuunnittelu sekä ympäristö- sosiaali- ja hallintokäytäntöjen parantaminen, 
politiikkoja, toimialaa, instituutioita tai säätelyä koskevat myönteiset muutokset sekä 
osaamisen, innovaatioiden tai kyvykkyyksien kehittäminen (MDB 2018, 6). Esimer- 
kiksi Kenny & Moss näkevät, että kehityspankkien lähestymistapa laajentaa lisäi- 
syyden määritelmää huomattavasti verrattuna "ei olisi tapahtunut ilman rahoitusta” 
määritelmään (Kenny & Moss 2020, 2). 


' On hyvä huomioida, että DFI-määritelmä koskee sekarahoitusta, kun taas monenkeskisten 


kehityspankkien lisäisyysmääritelmä on yleisempi ja koskee kaikkea muille kuin valtiollisille toi- 
mijoille (non-sovereign) kohdistuvaa rahoitusta. 

Sekä rahoituksellista että laadullista lisäisyyttä on edelleen jaettu alakäsitteisiin 
muun muassa niiden syntymekanismin mukaan. 

Lisäisyys samastetaan tai liitetään toisinaan kontribuution käsitteeseen. Esimer- 
kiksi Maailmanpankkiryhmään kuuluva Kansainvälinen Rahoitusyhtiö (Internatio- 
nal Finance Corporation, IFC) määrittelee kontribuution sinä ”erotuksena, jonka in- 
vestointi saa aikaan yrityksessä tai markkinoilla” (International Finance Corporation 
IFC 2019, 5). Tätä terminologiaa käyttävät myös jotkut yksityiset vaikuttavuusinves- 
toijat tai alan palveluntuottajat (ks. esim. vaikuttavuusinvestointiarviointeja tekevä 
Tideline-yhtiö) (Tideline 2021, 7). 

Investoinnin lisäisyys liitetään toisinaan myös sen vaikutukseen. OECD:n kehi- 
tysapukomitea DAC:n mukaan investoinnilla on vaikutusta, jos investoinnin ja vai- 
kutuksen välillä on syy-seuraussuhde (causal relationship) ja investointi on lisäinen 
(Andersen ym. 2021). Laajalti siteeratussa artikkelissaan Paul Brest ja Kelly Born epäi- 
levät, voiko investoinnilla ylipäätään olla vaikutusta, jos se ei ole lisäinen (Brest, Born, 
Choi, Speirn, Rodriguez, Chu, Pfund 2013, 25). Näkemystä on tukenut muiden ohella 
esimerkiksi O'Donohue (Brest ym. 2013, 31). Lisäisyyden voi myös katsoa olevan vai- 
kuttavuuden kriteeri ja ennakkoehto, joskin siitä erillinen (ks. esim. MDB 2018, 7) 
Andersen ym. jopa samastavat lisäisyyden ja vaikutuksen (Andersen ym. 2021, 9). 


Milloin rahoitus on lisäistä? 


Kehitys- ja sekarahoittajien keskuudessa ja tutkimuskirjallisuudessa on keskusteltu 
ahkerasti siitä, millaiset investoinnit ja rahoitustuotteet voivat olla lisäisiä, millaisilla 
markkinoilla lisäisyys on mahdollista, ja miten se voidaan todentaa. 

Erityisesti sekarahoituksessa, ja kun rahoitus viime kädessä on peräisin julkisista 
varoista, lisäisyys edellyttää, että julkinen raha ei syrjäytä (crowd out) yksityistä ra- 
hoitusta (DFI Working Group 2017, 5). 

Vaikutuksiin ja vaikuttavuuteen tähtäävät rahoittajat jaetaan usein kahteen ryh- 
mään: markkinaehtoista (non-concessionary) eli riskiä heijastavaa tuottoa vaativiin 
ja lahjaosuutta sisältävää (concessionary) rahoitusta tarjoaviin. Usein katsotaan, että 
lahjaosuutta sisältävää tai tuotosta tinkivää rahoitusta tarjoavien rahoittajien on hel- 
pompi olla lisäisiä ja tuottaa positiivisia vaikutuksia kuin markkinaehtoisten. Kuiten- 
kaan edes lahjaosuutta sisältävää rahoitusta tarjoaville lisäisyys ei ole itsestään selvää 
tai helppo saavuttaa. 

Esimerkiksi Brest ym. ovat argumentoineet, että markkinaehtoista tuottoa vaati- 
vien rahoittajien on hyvin vaikea olla lisäisiä ja saada aikaan vaikuttavuutta kilpailul- 
lisilla rahoitusmarkkinoilla (Brest ym. 2013, 22). Lisäisyys edellyttää heidän mieles- 
tään toimimista ympäristössä, jossa esimerkiksi kaikkea investointikohdetta koskevaa 
informaatiota ei ole yleisesti saatavilla. Lisäisyys — ja vaikuttavuus - on mahdollista 

vain, mikäli investoija kykenee hyödyntämään tätä tiedon puutetta suhteessa muihin 
rahoittajiin. Esimerkiksi muuta markkinaa parempi ymmärrys investoinnin todelli- 
sista riskeistä voi tarjota tällaisen edun. 

Monet epätäydellisiin markkinoihin yleensä yhdistetyt ominaisuudet, kuten tie- 
don asymmetria tai puute, investointien ja niihin tehtyjen sijoitusten (ticket size) pieni 
koko, investointien rajoitetut exit-mahdollisuudet tai hallinnon ongelmat (Brest ym. 
2013, 26) ovat yleisiä erityisesti kehittyvien maiden markkinoilla. Myös sekarahoi- 
tuksen lisäisyyden on katsottu olevan todennäköisempää esimerkiksi vähiten ke- 
hittyneissä (Least Developed Countries, LDC), hauraissa ja konfliktien kiusaamissa 
maissa, uusilla tai kehittymättömillä toimialoilla, liiketoiminnan tietyissä vaiheissa, 
kypsymättömillä markkinoilla ja tietyillä rahoitusinstrumenteilla, esimerkiksi oman 
pääoman ehtoisella rahoituksella (Habbel, Jackson, Orth, Richter, Harten 2021, 14). 

Toisaalta näilläkin markkinoilla rahoituksellinen lisäisyys voi muodostaa jo- 
ko-tai-tilanteen (trade-off) laadullisen tai kehityksellisen lisäisyyden kanssa. Näin voi 
käydä, jos esimerkiksi sekarahoituksen päämääränä on mobilisoida mahdollisimman 
paljon yksityistä pääomaa omaan panokseen suhteutettuna, eli havitella mahdolli- 
simman suurta mobilisaatiokerrointa (OECD 2020, 17) 

Joka tapauksessa kirjallisuuden perusteella yritysrahoituksen lisäisyys näyttäisi 
kehitysmaiden kehittymättömillä markkinoilla olevan todennäköisemmin saavutet- 
tavissa kuin teollisuusmaissa.? 

Jos lisäisyys edellyttää, että investointikohteesta ei ole yleisesti saatavissa riittävää 
tietoa, vaikuttaisi siitä seuraavan, että julkisesti listattuihin sijoitusvälineisiin, kuten 
listattuihin osakkeisiin tai joukkovelkakirjoihin, tehdyt sijoitukset, ja sijoitukset ke- 
hittyneille pääomamarkkinoilla, joissa rahoitusta on paljon saatavilla ja informaatio 
jakautuu symmetrisesti, tuskin ovat lisäisiä (International Finance Corporation IFC, 
2019, 8-9; Brest ym. 2013, 22). Rahoitusinstrumenteista erityisesti suorat sijoitukset ja 
pääomasijoittaminen sopivat lisäisyyden käsitteeseen (Braak-Forstinger, Selian 2020, 
9). 

Tämä näkyy myös pääomasijoittamisen ja suoran lainarahoituksen (private debt) 
isossa osuudessa vaikuttavuussijoittamisjärjestö GIIN:n jäsenten vuosittain raportoi- 
missa sijoituksissa.? 

Kehittyneillä markkinoilla ja julkisesti listattuihin kohteisiin sijoitettaessa toden- 
näköisempi keino olla lisäinen ja tuottaa vaikutuksia ei liity itse rahoitukseen vaan sen 
avulla saavutettavaan omistukseen ja vaikuttamiseen omistajuuden kautta (Busch, 


2 Vuoden 2021 GIIN:n Annual Survey:n vastaajat kertoivat 59 prosenttia hallinnoimastaan va- 


rallisuudesta olevan sijoitettuna kehittyviin maihin (emerging markets). Luku antaa kuitenkin 
jossain määrin virheellisen kuvan tilanteesta, sillä vastaajien joukossa on joitain suuria kansain- 
välisiä kehitysrahoittajia, joiden investoinnit ovat pääosin köyhemmissä maissa. (GIIN 2020, 
XIV) 


3 70 % esimerkiksi GIIN:n vuoden 2020 kyselyyn vastanneista vaikuttavuusinvestoijista teki 
pääomasijoituksia ja 58 % suoria lainoja (private debt) (GIIN 2020, 35) 

Bruce-Clark, Derwall, Eccles, Hebb, Hoepner, Klein, Krueger, Paetzold, Scholtenz, 
Weber 2021, 32). 

Jos vaikuttavuus edellyttää informaatioasymmetriaa ja lisäisyyttä, niin esim. län- 
simarkkinoiden listattuihin yrityksiin sijoittavat suomalaisetkaan vaikuttavuussijoit- 
tajat eivät käytännössä näitä ehtoja täytä eivätkä siis tuota merkittäviä uusia vaikutuk- 
sia verrattuna tilanteeseen, että jättäisivät kohteidensa rahoituksen markkinoiden eli 
”tavallisten” investoijien rahoitettavaksi. 


Lisäisyyden toteaminen 


Se, miten lisäisyyttä arvioidaan ja tutkitaan, vaihtelee paljon. Huomattava osa tutki- 
muksesta keskittyy lisäisyyden ex-post arviointiin. Osa lähestymistavoista on kvali- 
tatiivisia, esimerkiksi rahoitusinstrumenttityyppiin keskittyviä. Kvantitatiivista em- 
piiristä tutkimusta on verraten paljon. Tutkimusten tulokset poikkeavat merkittävästi 
toisistaan, mistä alempana on muutama esimerkki. 

Esimerkiksi monissa arviointimenetelmissä tarvittavaa kontrafaktuaalia (mitä 
tapahtuisi tai olisi tapahtunut ilman investointia) on usein vaikea määritellä, ja in- 
vestoinnin muuta, erityisesti yksityistä rahoitusta syrjäyttävää tai mobilisoivaa vai- 
kutusta, on vaikea todentaa. Jos esimerkiksi rahoitetulta yritykseltä kysytään, oliko 
saatu rahoitus lisäistä, ja auttoiko se muun rahoituksen etsimisessä, on sillä kannusti- 
mia vastata myöntävästi. Mutta miten voi esimerkiksi tietää, missä määrin omistajat 
olisivat laittaneet omaa pääomaansa peliin, tai myöntyneet ehdoiltaan erilaiseen ra- 
hoitukseen, jos julkista rahoitusta ei olisi saatu? Esimerkiksi kehitys- tai sekarahoit- 
tajat ovat taipuvaisia korostamaan myöntämänsä rahoituksen lisäisyyttä, jos lisäisyys 
on niiden mandaatissa. Kokeellisia tilanteita lisäisyyden arviointia varten on myös 
vaikea luoda, koska yritykset, niiden rahoitusrakenne, liiketoimintastrategia tai toi- 
mintaympäristö eivät välttämättä koskaan ole riittävästi toistensa kaltaisia luotettavaa 
tutkimusasetelmaa varten. 

Bakhtiari tutki Australian keskus- ja osavaltiotason antaman rahoituksen lisai- 
syyttä suuresta rahoitusta saaneiden yritysten joukosta (ex-post), ja päätteli sen lisää- 
vän rahoitettujen yritysten taipumusta hakea ja kykyä varmistaa uutta kaupallista ra- 
hoitusta. Vaikutus oli selvin pienillä ja innovatiivisilla yrityksillä (Bakhtiari 2021, 76). 
Myös Abraham & Schmuckler summasivat takauksien mahdollista lisäisyyttä kos- 
kevaa tutkimusta ja päättelivät näytön puoltavan rahoituksellista lisäisyyttä sellais- 
ten yritysten kohdalla, joilla muuten oli vaikeuksia ulkoisen rahoituksen saamises- 
sa. Toisaalta sama päti myös sellaisille yrityksille, joilla vastaavia vaikeuksia ei ollut. 
(Abraham & Schmuckler 2017, 3) Niin ikään takauksien lisäisyyttä tutkineet Arraiz, 
Melendez & Stucchi päättelivät osittaisten luottotakauksien lisänneen merkittävästi 
niitä saaneiden kolumbialaisten pienten ja keskisuurten firmojen mahdollisuutta saa- 

da muuta rahoitusta (Arraiz, Menendez, Stucchi 2014, 722). Toisaalta joissain tutki- 
muksissa on havaittu takauksien heikentävän lainojen takaisinmaksukuria, eli niiden 
positiivisia vaikutuksia neutraloisi ongelmien kasaantuminen yritysten lainoittajien 
kannettaviksi. 

Taguchi ja Yasumura tutkivat monenkeskisten kehityspankkien rahoituksen li- 
säisyyttä infrastruktuuriprojekteissa ja päättelivät sen lisänneen muiden rahoittajien 
rahoitussitoumusten kokoa, mukaan lukien investoinnit matalan tulotason maissa, 
joissa paikallista rahoitusta on niukemmin saatavilla (Taguchi & Yasumura 2021, 14). 
Vastaavasti Broccolini ym. havaitsivat kehityspankkien osallistumisen lainoitukseen 
lisäävän yleisesti pankkien yksityisen rahoitustarjontaa tutkituissa maissa. Jossain 
määrin yllättäen tulokset olivat selvimmät verraten kehittyneissä maissa. (Broccolini, 
Lotti, Maffioli, Presbitero, Stucchi 2019, 22-23) 

Koenig & Jacksonin mukaan kehitysrahoituslaitosten myöntämän rahoituksen li- 
säisyydestä ei juurikaan ole näyttöä (Koenig, Jackson 2016, 61) Osin tätä selittää sel- 
laisten muutosteorioiden (Theory of Change, TOC) puute, joilla vaikutusketjut kyettäi- 
siin perustelemaan. Myös Colombo, Cumming ja Vismara päättelivät, että tutkimus 
ei ole kyennyt varmistamaan lisäisyyden toteutumista julkisten riskirahoitusohjelmi- 
en (Governmental Venture Capital) osalta (Colombo, Cumming, Vismara 2016, 20) 

Lisäisyyden ex-ante arvioinnista ja siitä, miten se toimii osana eri rahoittajien in- 
vestointiprosessia, tutkimusta löytyy huomattavasti vähemmän. Yksinkertaisimmil- 
laan esimerkiksi rahoituksellista lisäisyyttä voidaan ajatella ennen sijoituspäätöstä ar- 
vioitavan tutkimalla paikallisia rahoitusmarkkinoita; käytetty rahoitusinstrumentti 
on lisäinen, jos vastaavaa ei ole markkinoilla saatavilla (Andersen ym. 2021, 23) Käy- 
tännössä asia on moniulotteisempi. Esimerkiksi oletettu lisäisyyttä synnyttävä meka- 
nismi voi olla hyvin erilainen vaikkapa eri sekarahoitusmalleissa ja rahoitusinstru- 
menteissa. Lisäisyyden syntymekanismi voi riippua myös siitä, minkä kehitysvaiheen 
yritystä rahoitetaan. esimerkiksi venture capital riskirahoitus aloittelevalle yritykselle 
vs. investointi- tai käyttöpääoma jo etabloituneelle; investointi uuteen (greenfield) vs. 
jo olemassa olevaan kohteeseen. Hal & Lernerin mukaan yrityksen koko ja kehitys- 
vaihe sekä maan rahoitusmarkkinan kehittyneisyys ovat isossa roolissa lisäisyyden 
toteutumisessa muun muassa innovatiivisten yritysten riskirahoituksessa (Hall & 
Lerner 2009, 634). Oman haasteensa tuovat jo itse lisäisyyden käsitteen eri ulottu- 
vuudet; lisäisyytenä voidaan pitää esimerkiksi markkinan tai toimialan kehittymistä 
tai toisaalta yksittäisen yrityksen vastuullisuuden voimistumista julkisen rahoituksen 
seurauksena. 

Eräs ehdotettu malli rahoituksellisen lisäisyyden ex-ante arviointiin investoin- 
tipäätöstä tehtäessä on huutokauppamenettely (subsidy-minimization auction), jos- 
sa pyritään kysymään markkinoilla toimivilta rahoittajilta, onko, ja millä hinnalla 
hankkeelle saatavissa rahoitusta markkinoilta. (Esim. Carter ym. 2017, 23-26.) Jos ra- 
hoitusta ei näyttäisi olevan saatavilla, vaikuttaisi esimerkiksi julkisen toimijan tarjo- 

ama sekarahoitus olevan lisäistä. Ongelma huutokauppamenettelyissä on muun ohes- 
sa saada relevantit rahoittajat osallistumaan ja paljastamaan rahoituksensa todellisen 
hinnan. 

Carter ym. väittävät, että rahoituksellista lisäisyyttä ei todennäköisesti kyetä kvan- 
titatiivisesti todistamaan. Parhaimmillaan voidaan päästä lisäisyyden kvalitatiiviseen 
arviointiin ja sen esiintymisen todennäköisyyksien arvioimiseen toteutuneiden han- 
kekohtaisten tekijöiden ja olosuhteiden perusteella. Tätä tukemaan voidaan käyttää 
esimerkiksi prosessien jäljittämisen menetelmään (process-tracing) perustuvaa ana- 
lyysia. (Carter ym. 2021, 12). 

Busch ym. puolestaan ovat väittäneet, että lisäisyyden ja vaikuttavuusinvestoin- 
nissa usein puhutun intentionaalisuuden kaltaiset käsitteet eivät vaikuttavuussijoitta- 
misessa ylipäätään ole kovin käyttökelpoisia, koska sijoittajien todellisia tavoitteita ja 
aikomuksia ei kyetä havainnoimaan eikä lisäisyyttä käytännössä arvioimaan ja doku- 
mentoimaan. (Busch ym. 2021, 9-10) 


Lisäisyys investointikriteerinä 


Lisäisyyden arvioinnilla on kehitys- ja sekarahoituksen sekä vaikuttavuusinvestointi- 
en investointisyklin aikana erityinen merkitys kahdessa vaiheessa: ex-ante kriteerinä 
rahoituspäätöstä tehtäessä ja arviointikysymyksenä hankkeen aikaisissa tai sen pää- 
tyttyä tehtävissä ex-post evaluaatioissa. Lisäisyyden käyttö päätöskriteerinä vaikut- 
taisi käytännön toiminnan kannalta keskeisemmältä, vaikka evaluaatioista saatava 
tieto ja oppi on toki tärkeää toiminnan kehittämiselle. 

Lisäisyyttä koskevat kansainvälisten organisaatioiden ja toimijoiden linjaukset pai- 
nottavat ex-ante-arviointia osana päätöksentekoa. OECD:n mukaan julkisia varoja ei 
tulisi käyttää sekarahoitukseen, jos niin ei kyetä luomaan lisäisiä kehitysvaikutuksia, 
tai jos samat vaikutukset voidaan saada aikaan jo olemassa olevilla julkisilla tai yksi- 
tyisillä rahoitusvälineillä (OECD 2020, 17). Kyseessä on siis jonkinlainen poissulkeva 
kriteeri; hanketta ei tulisi rahoittaa, jos se ei ole lisäinen. Lisäisyys on yksi niistä peri- 
aatteista, joiden myös monenkeskiset kehityspankit edellyttävät täyttyvän yksityisen 
sektorin rahoituksessa. (Multilateral Development Bank Principles to Support Sustai- 
nable Private Sector Operations 2012, 2). Ne suosittavat rahoituksellisen lisäisyyden 
arvioimista tutkimalla esimerkiksi paikallisen markkinan ominaisuuksia sekä asi- 
akkaan kykyä saada kaupallista rahoitusta tai maksaa kehityspankin rahoituksesta. 
Laadullista lisäisyyttä tulisi arvioida esimerkiksi tarkastelemalla, miten rahoituksella 
kyetään vaikuttamaan politiikkojen tai säätelyn uudistukseen, standardien kohotta- 
miseen tai investoinnin riskien pienentämiseen. (MDB 2018, 9). Lisäisyyden käyttä- 
minen ex-ante arviona päätöksentekoa ohjaamassa ei kuitenkaan ole ongelmatonta. 

Ainakin esimerkiksi OECD vaatii sekarahoitusperiaatteissaan (4.2.1. Sub-prin- 
ciple 2.A) investoinnin sekä rahoituksellista että kehityksellistä lisäisyyttä (OECD 
2020, 17). Rahoituksellinen lisäisyys ei kuitenkaan takaa kehityksellistä lisäisyyttä. 
Toisaalta kehityksellistä lisäisyyttä voi olla ilman rahoituksellista lisäisyyttä. Esimer- 
kiksi kehitysrahoituslaitokset usein kanssarahoittavat hankkeita, joille löytyisi täysi 
kaupallinen rahoitus, jolloin niissä ei siis olisi rahoituksellista lisäisyyttä vain taatak- 
seen esimerkiksi työturvallisuus- ja ympäristöstandardien kohentamisen rahoitetus- 
sa yrityksessä (Kenny & Moss 2020, 2). 

Varsinkin kehityksellisesti lisäinen rahoitus voi myös syrjäyttää kaupallista rahoi- 
tusta. Usein kriteerinä kehotetaankin käyttämään sitä, että julkisen rahoituksen pitää 
lisäisyyden lisäksi houkuttaa mukaan (crowd in) kaupallista rahoitusta. Käytännössä 
tämä ja sen osoittaminen voi olla vaikeaa; lisäisinä pidetään usein sellaisia rahoitu- 
sinstrumentteja ja investointeja esimerkiksi riskisissä toimintaympäristöissä, joihin 
yksityiset rahoittajat eivät mielellään osallistu, ja kun osallistuvat, ovat syyt usein 
hyvin tapauskohtaisia. Kehitysrahoituslaitosten periaatteissa korostetaan hieman vä- 
hemmän kunnianhimoisesti, että sekarahoituksen tulee olla 1. lisäistä ja 2. se ei saa 
syrjäyttää (crowd out) muuta, varsinkaan yksityistä rahoitusta (DFI Working Group 
2017, 5). 

Varsinkin lahjaosuuden sisältävällä (soft) rahoituksella on usein hyvät mahdolli- 
suudet olla sekä rahoituksellisesti että laadullisesti lisäistä. Pelkästään se, että rahoi- 
tuksessa on lahjaosuus (verrattuna markkinarahoitukseen) ei kuitenkaan täytä lisäi- 
syyden ehtoja ja siten kelpaa päätösperusteeksi. Tällaista rahoitusta pitäisi myöntää 
vain, jos markkinat eivät kykene tarjoamaan kohteelle sopivaa rahoitusta (Private 
Sector Roundtable 2013, 7). Lahjaosuus voi jopa rapauttaa lisäisyyttä, jos sitä tarjotaan 
tilanteessa, jossa kaupallistakin rahoitusta olisi saatavilla. (DFI Working Group 2017, 
5) 


Esimerkkejä 


Käytännössä lisäisyyden ex-ante arviointi ja käyttö rahoituspäätöskriteerinä jättää 
usein paljon toivomisen varaa. 

Pohjoismaisista kehitysrahoituslaitoksista Finnfundilla ja Norfundilla lisäisyyden 
arviointi kuuluu investointiprosessin alkuvaiheisiin: Finnfundilla periaatepäätös- 
vaiheeseen (clearance in principle) ja Norfundilla alustavaan investointikohteen ar- 
viointiin (initial screening). Kummallakin laitoksella lisäisyys on vain yksi huomioi- 
tavista tekijöistä, ja sen arviointi on verraten ylimalkainen. Finnfundilla (Finnfund, 
29.5.2023) lisäisyyttä arvioidaan rahoituksellisesta näkökulmasta perustuen siihen, i) 
osallistuuko investointiin muita rahoittajia, ii) ovatko nämä vaikuttavuusinvestoijia, 
kehitysrahoittajia vai yksityisiä, iii) millaiset ovat Finnfundin rahoituksen ehdot mui- 

den rahoittajien ehtoihin verrattuna ja iv) katsotaanko Finnfundin rahoituksen mo- 
bilisoivan tai katalysoivan muuta rahoitusta. Arvio on pakostakin verraten kevyt ja 
kvalitatiivinen, johtuen muun muassa varman tiedon puutteesta (esimerkiksi muiden 
rahoittajien ehdot) ja syy-seuraus-suhteen (esimerkiksi mobilisointi) tulkinnanvarai- 
suudesta. Lisäisyyden painoarvo Finnfundin kehitysvaikutusarvioinnin pisteytyk- 
sessä on 20 prosenttia. Se ei ole rahoituspäätöstä ratkaiseva tekijä, eli investointia ei 
automaattisesti hylätä pelkän puutteellisen lisäisyyden perusteella. 

Norfundin lisäisyysarvio perustuu yhtiön kymmeneen lisäisyystavoitteeseen (ad- 
ditionality ambitions), joista kahdeksan koskee rahoituksellista lisäisyyttä: 

e köyhimpiin maihin 

e pääomaköyhimpiin maihin 

e riskisimpiin maihin 

e vaikeimpiin liiketoimintaympäristöihin 

e suurimpien kehitystarpeiden toimialoille 

e riskisimpiin instrumentteihin 

e muutoin ohitetulle liiketoiminnalle (erityisesti pienet yritykset) 

e ja muuta rahoitusta mobilisoivat investoinnit. 


Kaksi tavoitteista koskee laadullista lisäisyyttä (josta Norfund käyttää termiä ar- 
volisäisyys, value additionality): 


e aktiivinen osallistuminen rahoitettuun toimintaan 
e rahoitetun toiminnan yhteiskunnallisen ja ympäristöllisen vastuullisuuden ja 
vaikuttavuuden vahvistaminen. 


Kaikkien investointien tulee täyttää ainakin joku lisäisyystavoitteista, mutta sel- 
keää sääntöä tai päätösavainta esimerkiksi minkälaista lisäisyyttä tarvitaan tai kuin- 
ka moni lisäisyystavoitteista pitää täyttyä myönteisen investointipäätöksen tekemi- 
seksi yhtiö ei ainakaan julkisesti kerro. (Norfund, 29.5.2023.) 

Tanskan kansallisen kehitysrahoituslaitos IFU:n hankevalinnassa oli lisäisyys 
aiemmin yhtenä selkeänä elementtinä ex-ante kehitysvaikutusten arviointiväline 
DIM:ssä (Development Impact Model) ja sille annettiin numeraalinen arvo (score), 
mutta silloinkaan se ei ollut hankevalinnan ratkaisevan tekijä. Vuonna 2020 IFU luo- 
pui DIM:stä ja samalla systemaattisesta lisäisyyden arvioinnista. Ilman selkeää lisäi- 
syyden arvioinnin menetelmää ja arviointivälinettä lisäisyyttä ei luonnollisestikaan 
voi johdonmukaisesti käyttää investointien valinnan kriteerinä. 

Suomen ulkoministeriön hallinnoimat kehityspoliittiset finanssifinanssisijoitukset 
ovat sekarahoitusoperaatioita, joissa ministeriö myöntää lainoja vaikuttavuussijoit- 
tajille, kansainvälisille kehitysorganisaatioille tai monenkeskisille pankeille ja tekee 
sijoituksia rahastoihin päämääränään aikaansaada kehitysvaikutuksia ja mobilisoida 
muuta, erityisesti yksityistä rahoitusta kehitysvaikutuksia tuottaviin investointeihin. 
Vuoden 2021 lopussa näitä sijoituksia oli ulkona noin 730 miljoonaa euroa. Sijoituksia 

ohjaavassa, vuodet 2020-2023 kattavassa investointisuunnitelmassa ei ole mainintaa 
lisäisyydestä tai sen käytöstä kriteerinä rahoituspäätöksiä tehtäessä. (Ulkoministeriö, 


29.5.2023) 


Käsittelyn ja argumentoinnin tulokset, johtopäätökset 


Vastauksina tarkentaviin kysymyksiin: 
i) Minkälaisen toiminnan yhteydessä lisäisyyden käsitettä käytetään? 


Varsinkin kehittyviin maihin suunnatussa kehitys- ja sekarahoituksessa sekä vai- 
kuttavuusinvestoimisessa, kun pyritään löytämään kriteerejä erityisesti julkisten va- 
rojen käytölle yksityisen sektorin rahoittamiseen. 


ii) Miten lisäisyys määritellään? 


Lisäisyydellä ei ole yhtä, yleisesti tunnustettua määritelmää. Eri toimijat tulkitse- 
vat ja käyttävät käsitettä usein eri tavoin. Yleisin kahtiajako on puhua a) rahoitukselli- 
sesta ja b) ei-rahoituksellisesta, laadullisesta tai kehityslisäisyydestä. Näidenkin osalta 
eri tahojen määritelmät poikkeavat toisistaan. Lisäisyys liitetään lisäksi moneen muu- 
hunkin käsitteeseen, muun muassa vaikutukseen, vaikuttavuuteen ja kontribuutioon. 


iii) Milloin rahoitus on lisäistä? 


Ainakin julkisen rahoituksen osalta edellytys on, että se ei syrjäytä yksityistä 
rahoitusta, vaan mieluummin houkuttaa ja mobilisoi sitä. Lahjaosuuden sisältävä 
(concessional) rahoitus on todennäköisemmin lisäistä kuin markkinaehtoinen. Jos li- 
säisyyden saavuttaminen edellyttää eri sijoittajien käytössä olevan informaation epä- 
symmetriaa ja ei-kilpailullista rahoitusmarkkinaa, näyttävät esimerkiksi listattuihin, 
hyvin likvideihin rahoitusvälineisiin ja rikkaissa maissa tehdyt investoinnit harvoin 
täyttävän nämä ehdot. Esimerkiksi kehitysmaissa tehdyt pääomasijoitukset ja suora 
lainoitus ovat todennäköisemmin, mutta ei välttämättä lisäisiä. 

iv) Miten lisäisyys todetaan? 

Suurin osa lisäisyyden tutkimuksesta kohdistuu sen ex-post arviointiin. Tulokset 
ovat keskenään ristiriitaisia ja menetelmällisiä haasteita on paljon. Sitä, miten lisäi- 
syys voidaan arvioida tai todentaa ex-ante, osana investointiprosessia, on tutkittu 
vähemmän. Esimerkiksi investointi- markkina- ja instrumenttikohtaiset erot tekevät 
ex-ante-arvioinnin vaikeaksi. Eräiden näkemysten mukaan lisäisyyttä ei varmuudella 
pystykään todentamaan. Käsitettä pidetään jopa hyödyttömänä. 

v) Miten lisäisyyttä käytetään investointikriteerinä? 

Suhteutettuna siihen, miten keskeisenä päätöskriteerinä monet kansainväliset toi- 

mijat ja standardien asettajat lisäisyyttä pitävät, on sen käyttö investointisyklissä var- 

sin hajanaista ja epäjohdonmukaista. Tätä tukee myös artikkelissa esitelty anekdotaa- 
linen evidenssi eräistä kehitys- ja sekarahoittajista (Finnfund, Norfund, IFU, Suomen 
ulkoministeriön kehityspoliittiset finanssisijoitukset). 

Vastaus pääkysymykseen: 

Miten hyvin lisäisyyden käsite toimii päätöskriteerinä, kun julkista rahoitusta 
ohjataan yrityksille? 

Nykyisellään lisäisyys ei toimi päätöskriteerinä sillä tavalla kuin kansainvälisessä 
kehitys- ja sekarahoitusta ja vaikuttavuusinvestointia koskevassa keskustelussa ajatel- 
laan ja ohjataan. Samaan aikaan, kun yksityistä rahoitusta, osaamista ja teknologiaa 
entistä enemmän tarvitaan globaaliin haasteisiin vastaamiseen, ja julkisia varoja li- 
sääntyvästi käytetään tämän yksityisen rahoituksen mobilisoimiseen ja investointien 
toivottujen vaikutusten varmistamiseen, on niiden käytön selkeille kriteereille suuri 
tarve. 

Johtopäätöksenä voi tiivistää, että lisäisyyden ex-ante arvioinnin menetelmiä tulee 
kehittää, sen merkitystä julkisten varojen käytöstä päätettäessä selkeyttää läpinäky- 
vin päätöskriteerein, tai sitten koko käsitteen asemaa rahoittajien tavoitehierarkiassa 
arvioida uudelleen. 

Esimerkiksi rahoituksellisen lisäisyyden ex-ante arvioinnissa tulisi panostaa in- 
vestointikohtaiseen kontekstitietojen keräämiseen mm. investoinnin isäntämaan, 
toimialan ja yritys- liiketoimintatyypin mahdollisuuksista saada muuta, erityisesti 
kaupallista rahoitusta. Haasteena on tällöin päästä käsiksi relevanttiin tietoon; vertai- 
lulle tärkeät aiemmin toteutuneiden, varsinkin täysin yksityisten toimijoiden välisten 
rahoitussopimusten ehdot harvoin ovat julkisia. Käytännössä tietojen hankkiminen 
edellyttää usein paikalla oloa kohdemarkkinoilla, eli huomattavia resursseja. 

Yksi mahdollisuus arvioida rahoituksellista lisäisyyttä voi olla potentiaalisen in- 
vestoinnin varjo- tai suositushinnan määrityttäminen ulkoisella, tai ainakin oman 
organisaation investointiesityksestä vastaavasta hanketiimistä erillisellä yksiköllä, eli 
simuloida markkinan toimintaa käytettävissä olevan tiedon perusteella. Investoin- 
tiesityksen ehtoja, lisäisyyttä ja rahoitettavuutta peilattaisiin sitten tätä varjohintaa 
vasten. Menetelmä jossain muodossaan on jo käytössä joillain seka- ja kehitysrahoit- 
tajilla. 

Ehkä keskeisin tapa kasvattaa varsinkin ex-ante lisäisyysanalyysin käytettävyyt- 
tä päätöksenteossa olisi selventää lisäisyystavoitteiden asemaa rahoittajan yleisessä 
tavoitehierarkiassa tai -kentässä, sen suhdetta muun ohessa rahalliseen tuottovaati- 
mukseen, muun rahoituksen mobilisointitavoitteisiin tai yhteiskunnallisten, kehitys- 
ja ympäristövaikutusten tavoitteluun. Esimerkiksi rahoituksellinen lisäisyys on usein 
toisensa poissulkevassa asetelmassa (trade-off) muiden tavoitteiden kanssa; monet 
seka- ja kehitysrahoittajat tavoittelevat nykyään esimerkiksi eläkeyhtiöiden kaltaisten 
institutionaalisten sijoittajien varojen mobilisointia pyrkiessään samaan aikaan mah- 

dollisimman suureen lisäisyyteen, eli kohdentamaan rahoitusta uusille toimialoille 
tai innovatiivisiin, riskisiin hankkeisiin ja toimintaympäristöihin. Yhtälö on hyvin 
vaikeasti ratkaistavissa. Jos lisäisyys sitten käytännössä on alisteinen muille tavoit- 
teille, jää siihen viittaaminen investointien valintakriteerinä helposti sanahelinäksi. 
Lisätutkimusta tarvitaan rahoittajien tavoitehierarkioista ja niiden vaikutuksesta in- 
vestointistrategioihin ja yksittäisiä investointeja koskevaan päätöksentekoon. 


228 


Lisäisyys päätöskriteerinä erityisesti julkisten varojen käytössä kehitys- ja sekarahoituksessa 
sekä vaikuttavuusinvestoimisessa 


Lähteet 


Abraham, F., & Schmuckler, S. L. 2017. Are public credit guarantees worth the hype. Research & 
Policy Briefs No 11, World Bank, Washington, DC. 

Andersen, O. W., Hansen, H., & Rand, J. 2021. Evaluation financial and development 
additionality in blended finance operations. OECD, Paris. 

Arraiz, I., Meléndez, M., & Stucchi, R. 2014. Partial credit guarantees and firm performance: 
evidence from Colombia. Small Business Economics, 43(3), 711-724. 
https://doi.org/10.1007/s11187-014-9558-4 

Attridge, S., & Engen, L. 2019. Blended finance in the poorest countries. The need for a better 
approach. ODI, London. 

Bakhtiari, S. 2021. Government financial assistance as catalyst for private financing. 
International Review of Economics & Finance, 72, 59-78. https://doi.org/10.1016/j. 
iref.2020.11.003 

Barber, B. M., Morse, A., & Yasuda, A. 2021. Impact investing. Journal of Financial Economics, 
139(1), 162-185. https://doi.org/10.1016/j.jfineco.2020.07.008 

Braak-Forstinger, C., Selian, A., & Mohn, B. 2020. How to increase family office engagement in 
impact investing. Bertelsman Stiftung, Giintersloch. 

Bridges Ventures, Bank of America, & Merril Lynch. 2014. Shifting the Lens. A De-risking 
Toolkit for Impact Investment. Bridges Ventures, London. 

Broccolini, C., Lotti, G., Maffioli, A., Presbitero, A. F., & Stucchi, R. 2019. Mobilization Effects 
of Multilateral Development Banks. IMF Working Paper/19/28. International Monetary 
Fund, Washington, DC. 

Busch, T., Bruce-Clark, P., Derwall, J., Eccles, R., Hebb, T., Hoepner, A., Klein, C., Krueger, 

P., Paetzold, F., Scholtens, B., & Weber, O. 2021. Impact investments: a call for (re) 
orientation. SN Business & Economics, 1(2). https://doi.org/10.1007/s43546-020-00033-6 

Carter, P., Decarolis, F., & Young, N. 2017. Subsidising the Private Sector for Development: 
Lessons from Mechanism Design. ODI, London. 

Carter, P., van de Sijpe, N., & Calel, R. 2021. The elusive quest for additionality. World 
Development, 141. https://doi.org/10.1016/j.worlddev.2021.105393 

Colombo, M. G., Cumming, D. J., & Vismara, S. 2016. Governmental venture capital for 
innovative young firms. Journal of Technology Transfer, 41(1), 10-24. 
https://doi.org/10.1007/s10961-014-9380-9 

Convergence. 2022. The State of Blended Finance 2021 Revised. Convergence, Toronto. 

DFI Working Group. 2017. DFI Working Group on Blended Concessional Finance for Private 
Sector Projects. Summary report. 

European Commission. 2022. EFSD+ Guidance Note Open Access — final 22032022. European 
Commission, Brussels. 

Finnfund. Kehitysvaikutusten arviointityökalu (DEAT). Osoitteessa https://www.finnfund.fi/ 
vaikuttavuus/kehitysvaikutukset/deat/. Viitattu 29.5.2023 

GIIN. 2020. Annual Impact Investor Survey 2020. GIIN, New York. 

GIIN. What is Impact Investing. Osoitteessa: https://thegiin.org/impact-investing/need-to- 
know/#what-is-impact-investing. Viitattu 29.5.2023 

Habbel, V., Jackson, E. T., Orth, M., Richter, J., & Harten, S. 2021. Evaluating Blended Finance 
Instruments and Mechanisms: Approaches and Methods. OECD, Paris. 

Hall, B. H., Lerner, J., Hall, B. H., & Lerner, J. 2009. The Financing of R&D and Innovation. 
NBER Working paper series. Working Paper 15325. NBER Cambridge. 


229 


Tapio Wallenius 


International Finance Corporation IFC. 2019. Creating Impact: The Promise of Impact 
Investing. In IFC. International Finance Corporation, Washington, DC. 
http://hdl.handle.net/10986/32767 

Kenny, C., & Moss, T. 2020. What to Do When You Can't Prove DFI Additionality. Center for 
Global Development, Washington. 


Koenig, A.-N., Jackson, E. T., Jackson, E., Ltd, A., & Carriere, B. 2016. Evaluation Study. Private 
Capital for Sustainable Development: Concepts, Issues and Options for Engagement 
in Impact Investing and Innovative Finance. Ministry of Foreign Affairs of Denmark 
DANIDA. Copenhagen. 


Multilateral Development Banks. 2012. Multilateral Development Bank Principles to Support 
Sustainable Private Sector Operations. Washington, DC. 


Multilateral Development Banks. 2018. Multilateral Development Banks' Harmonized 
Framework for Additionality in Private Sector Operations. Washington, DC. 


Norfund. Our Approach to Additionality. Osoitteessa https://www.norfund.no/our-approach- 
to-additionality/. Viitattu 29.5.2023 

OECD DAC. 2016. Understanding Key Terms and Modalities for Private Sector Engagement 
in Development Co-operation. Private Sector Peer Learning. Peer Inventory 1: Private 
Sector Engagement Terminology and Typology. OECD, Paris. 


OECD DAC. 2020. DAC methodologies for measuring the amounts mobilised from the private 
sector by official development finance interventions. DRAFT. May 2020. OECD, Paris. 

OECD. 2020. Blended Finance Principles Guidance. OECD, Paris. 

Paul Brest, B., Born, K., Choi, A., Speirn, S. K., Rodriguez Arregui, A., Chu, M., & Pfund, N. E. 
2013. When Can Impact Investing Create Real Impact? Stanford Social Innovation Review 
2013. 

Private Sector Roundtable. 2013. Private Sector Roundtable. DFI Guidance for Using Investment 
Concessional Finance in Private Sector Operations. 
http://www.developmentandtheprivatesector.org/report/files/assets/downloads/IFI and 
Development Trough 

Taguchi, H., & Yasumura, K. 2021. Financial Additionality of Multilateral Development Banks 
in Private Participation in Infrastructure Projects. Sustainability, 13(15), 8412. 
https://doi.org/10.3390/su13158412 

Tideline. 2021. Truth in Impact. A Tideline Guide to Using the Impact Investment Label. 
www.tideline.com. 

Ulkoministeriö. Kehityspoliittiset lainat ja finanssisijoitukset. Osoitteessa: 
https://um.fi/kehityspoliittiset-finanssisijoitukset. Viitattu 29.5.2023. 

United Nations Secretary General. 2019. Roadmap for Financing the 2030 Agenda for 
Sustainable Development. UN. New York. United States. 

World Economic Forum. 2015. Blended Finance Vol. 1: A Primer for Development Finance 
and Philanthropic Funders. An overview of the strategic use of development finance 
and philanthropic funds to mobilize private capital for development. WEF. Geneva, 
Switzerland. 


230 


N VERTAISARVIOITU 
N KOLLEGIALT GRANSKAD 
I. PEER-REVIEWED 


www.tsv.fi/tunnus 


13 
Poliisin suorituskyky, vaikuttavuus 
ja määrärahan riittävyys 


Lasse Oulasvirta ja Sirpa Virta 


Artikkelimme tutkimuksellinen tavoite on syventää ymmärrystä poliisin vaikutta- 
vuuden arvioinnista ja sen kehittämisestä sekä tarkastella poliisin määrärahojen 
riittävyyttä tästä laajemmasta näkökulmasta, jotta määrärahojen ja vaikuttavuuden 
suhteen avaaminen sekä selittää osaltaan vajetta että selkeyttää arviointia jatkos- 
sa. Tutkimusmenetelmänä on systemaattinen arvioinnin kehittämisen ja kehittymisen 
kuvaus 2000-luvun alusta suomalaiseen poliisin arviointitutkimukseen perustuen ja 
sisäministeriön teettämän poliisin määrärahaselvityksen tulosten analysointi tästä 
laajemmasta yhteiskunnallispoliittisesta näkökulmasta. Artikkelimme jälkimmäinen 
osa perustuu sisäministeriön (SM:n) toimeksiantona tehtyyn selvitykseen, jossa me- 
netelminä olivat dokumenttianalyysi, poliisin tulosmittareiden tilastodatan analyysi, 
kaikille poliisilaitoksille suunnattu kysely sekä viiden eri poliisilaitoksen johdon haas- 
tattelut, jotka toteutettiin loppuvuodesta 2021. 


Avainsanat: poliisitoiminta, vaikuttavuus, arvioinnin kehittäminen 

Lasse Oulasvirta ja Sirpa Virta 
Johdanto 


Artikkelimme tutkimuksellinen tavoite on syventää ymmärrystä poliisin vaikut- 
tavuuden arvioinnista ja sen kehittämisestä sekä tarkastella poliisin määrärahojen 
riittävyyttä tästä laajemmasta näkökulmasta, jotta määrärahojen ja vaikuttavuuden 
suhteen avaaminen sekä selittää osaltaan vajetta että selkeyttää arviointia jatkossa. 

Poliisin suorituskyky ja kapasiteetti tehtäviensä tulokselliseen hoitamiseen on val- 
tion vuosittaisissa budjettineuvotteluissa kiteytynyt kysymykseen määrärahoista ja 
niiden riittävyydestä. Keskusteluissa on toistuvasti tullut esiin rahoituksen alimitoi- 
tus suhteessa tehtävämääriin. Poliisien määrä on ollut pitkään keskeinen teema siten, 
että poliisien lukumäärää per asukas että suhteessa tehtävien määrään on pidetty liian 
pienenä. Tässä artikkelissa kysymys poliisin määrärahoista ja niiden riittävyydestä 
liitetään laajempaan analyysiin poliisitoiminnan suorituskyvyn ja vaikuttavuuden 
arvioinnista ja sen haasteellisuudesta. Poliisitoiminnan ja organisaation legitimitee- 
tin näkökulmasta kansalaisten korkea luottamus poliisiin ei ole riittävä yhteiskunnal- 
lisen vaikuttavuuden indikaattori. Poliisin tosiasiallinen suorituskyky ja kapasiteetti 
vastata kompleksisuuden ja yhteiskunnallisen kehityksen, nopeasti muuttuvan kan- 
sainvälisen ja kotimaisen turvallisuusympäristön ja kehittyvän teknologian haastei- 
siin on myös legitimiteettikysymys. 

Kansainvälisessä poliisitoiminnan arviointitutkimuksessa (police performan- 
ce evaluation) tarkastellaan pääasiassa poliisitoiminnan vaikutusta rikollisuuteen ja 
rikosten uusimiseen (ks. esim. Moore & Braga 2003) mutta varsin vähän poliisire- 
surssien tai rahoituksen vaikutuksia. Rikostorjunnan kustannus-hyötyanalyyseja 
löytyy vain muutamia (Roman & Farrell 2002). Ennalta estävän toiminnan epäsuoria 
vaikutuksia rikosten tai järjestyshäiriöiden vähenemiseen on tutkittu erilaisten in- 
terventioiden kuten lähipoliisitoiminnan vaikutusten näkökulmasta (Virta 2013 a). 
Kansalaisten luottamuksen mittaukset ovat perustuneet enemmän poliisitoiminnan 
koettuun oikeudenmukaisuuteen, puolueettomuuteen ja vastaaviin legitimiteettikri- 
teereihin kuin suorituskyvyn tai tuloksellisuuden arviointiin. Ne kuten muutkin po- 
liisitoiminnan arviointitutkimukset ovat yhteiskunnallispoliittisesti hyvin konteksti- 
sidonnaisia. (Mazerolle ym. 2013). 

Määrärahat ovat poliisin kokonaissuorituskyvyn kriittinen tekijä. Kokonaissuo- 
rituskyky koostuu henkilöstön suorituskyvystä (koulutus, osaaminen, lukumäärä) ja 
materiaalisesta suorituskyvystä, viranomais- ja muusta kotimaisesta ja kansainväli- 
sestä yhteistyöstä. Turvallisuussektorilla suorituskykyä on tutkittu sekä henkilöstön 
suorituskyvyn (ks. esim. Ikonen 2016, Gustafsberg 2018) että materiaalisen suori- 
tuskyvyn (ks. esim. Rautio 2011) näkökulmista. Vaikuttavuus syntyy kokonaissuori- 
tuskyvystä, adaptiivisesta strategiasta ja niitä seuraavasta resilienssistä. 

Koska poliisiorganisaation ja toiminnan kehitys on kontekstisidonnaista, tarkas- 
telemme poliisin perustehtävää ja vaikuttavuutta suomalaisen poliisitoimen kehityk- 
sen pohjalta. Katsaus arviointiin ja sen kehittämiseen perustuu useisiin 2000-luvul- 
la Tampereen yliopistossa tehtyihin arviointitutkimuksiin ja turvallisuushallinnon 
hankkeisiin. Sirpa Virta on kirjoittanut tämän osuuden. Artikkelin empiirinen ai- 
neisto liittyy sisäministeriön ja valtiovarainministeriön teettämään ulkopuoliseen 
selvitykseen poliisin määrärahojen käytöstä, riittävyydestä ja vaikuttavuudesta. Las- 
se Oulasvirta on yksi selvityksen tekijöistä ja kirjoittanut kyseessä olevan osuuden. 
Ulkopuolisilla teetetyn selvityksen taustalla oli se, että poliisille valtion talousarviossa 
annetut määrärahat ovat olleet jo usean vuoden ajan riittämättömät suhteessa polii- 
sin kasvaneisiin menoihin ja menotarpeisiin. Määrärahavajetta on paikattu säännön- 
mukaisesti merkittävissä määrin siirtyvän määrärahan käytöllä ja lisätalousarvioilla. 
Selvityksen tekijöiltä haluttiin myös arvio siitä, miten vaikuttavaa poliisin toiminta 
on ollut verrattuna sille asetettuihin tulostavoitteisiin. (Selvitys poliisin määrärahojen 
käytöstä ja määrärahojen riittävyyteen liittyvistä tekijöistä, Sisäministeriön julkaisu- 
ja 2022:24.). 

Tutkimusmenetelmänä on systemaattinen arvioinnin kehittämisen ja kehittymi- 
sen kuvaus 2000-luvun alusta suomalaiseen poliisin arviointitutkimukseen perus- 
tuen ja sisäministeriön teettämän poliisin määrärahaselvityksen tulosten analysointi 
tästä laajemmasta yhteiskunnallispoliittisesta näkökulmasta. Artikkelimme jälkim- 
mäinen osa perustuu SM:n toimeksiantona tehtyyn selvitykseen, jossa menetelminä 
olivat dokumenttianalyysi, poliisin tulosmittareiden tilastodatan analyysi, kaikille 
poliisilaitoksilla suunnattu kysely sekä viiden eri poliisilaitoksen johdon haastattelut, 
jotka toteutettiin loppuvuodesta 2021. 


Poliisin perustehtävä ja yhteiskunnallinen vaikuttavuus 


Poliisin perustehtävästä johtuvat haasteet arvioinnille 


Poliisi on sisäasiainhallinnon suurin hallinnonala, jonka perustehtävä on aina ol- 
lut erittäin laaja. Poliisin perustehtävän määritelmät ovat historiallisesti peräisin 
1500-luvulta, jolloin se kytkeytyi nykymuotoisten kansallisvaltioiden ja niiden hal- 
lintojen muodostumiseen ja tarkoitti laajasti sananmukaisesti hyvää hallintoa. “Po- 
lizei”-termin merkitys oli rauha, oikeus, hyvä järjestys ja hallinto. Vasta 1700-luvun 
lopulta lähtien nykyisen kaltainen poliisitoimi eriytettiin muusta hallinnosta ja muo- 
dostettiin varsinaiset poliisiorganisaatiot. Suomessa kehitys on ollut samansuuntai- 
nen Manner-Euroopan kanssa. 1800-luvun puolivälistä lähtien sisäasiainhallinnosta 

muodostui oma hallinnonalansa. K.J. Stählberg määritteli kirjassaan Suomen hallin- 
to-oikeus, Sisäasiain hallinto (1915, 69) poliisin siten, että ”Yleisen järjestyksen ja tur- 
vallisuuden voimassa pitämisellä eli poliisilla tarkoitetaan yhteiskuntaa ja yksityisiä 
uhkaavain vaarain torjumista valtion käsky- ja pakkovallan kautta” (Virta 1998, 14). 

Poliisi on valtion turvallisuusviranomainen, jonka tehtävät löytyvät lainsäädän- 
nöstä. Vahva legalistinen traditio valtionhallinnossa ja oikeusvaltioajattelu ovat mää- 
rittäneet poliisin roolia 1900-luvulta näihin päiviin saakka. Erilaisten asioiden krimi- 
nalisointi lainsäädännöllä on ollut poliisitoimintaa poliittisesti ohjaava käytäntö, joka 
on lisännyt poliisin tehtäviä vuosien mittaan, mutta jota ei kuitenkaan ole seurannut 
poliittinen ohjaus tehtävien priorisoinnin tueksi taloudellisesti. Priorisointi ja sen pe- 
rustelut ovat jääneet ja on jätetty poliisihallinnon omaksi asiaksi. Poliisin perustehtä- 
vän, yleisen järjestyksen ja turvallisuuden, operationalisoinnin vaikeus ilmenee hyvin 
sen vakiintuneesta määritelmästä: ”Yleinen järjestys ja turvallisuus on oikeusjärjes- 
tyksen tarkoittama normaalisuuden tila yhteiskunnassa. Se vaihtelee ajan, paikan ja 
aikakauden mukaan. Yleinen järjestys ja turvallisuus pitää sisällään myös toiminnan, 
jota ei ole oikeusjärjestyksessä kriminalisoitu eli sen rikkomiseen saattaa riittää pelkkä 
moitittava käyttäytyminenkin.” (Lahti 1997, 19; Virta 1998, 19). 

Poliisilain (22.7.2011/872) 1 $ sisältää viimeisimmän määritelmän tehtävästä: ”Po- 
liisin tehtävänä on oikeus- ja yhteiskuntajärjestyksen turvaaminen, kansallisen tur- 
vallisuuden suojaaminen, yleisen järjestyksen ja turvallisuuden ylläpitäminen sekä 
rikosten ennalta estäminen, paljastaminen, selvittäminen ja syyteharkintaan saatta- 
minen. Poliisi toimii turvallisuuden ylläpitämiseksi yhteistyössä muiden viranomais- 
ten sekä yhteisöjen ja asukkaiden kanssa ja huolehtii tehtäviinsä kuuluvasta kansain- 
välisestä yhteistyöstä”. Poliisin perustehtävä on luettelon mukaan ensi sijassa valtion 
turvaaminen, mikä osoittaa lainsäädännön herkkyyttä turvallisuusympäristön muu- 
toksiin ja uusiin haasteisiin. Kansallinen turvallisuus tuli lakiin ensimmäisen kerran 
2019, tiedustelulainsäädännön säätämisen yhteydessä ja seurauksena. 

Poliisilain 6 $ edellyttää poliisin tehtävien priorisointia. Arviointiperusteina ovat 
tehokkuus ja tarkoituksenmukaisuus. ”Poliisin tehtävät on hoidettava tehokkaasti ja 
tarkoituksenmukaisesti. Olosuhteiden vaatiessa tehtävät on asetettava tärkeysjärjes- 
tykseen.” Tehokkuus on operationalisoitavissa paremmin kuin tarkoituksenmukai- 
suus. Tärkeysjärjestyksen katsotaan perustuvan poliisihallinnon omaan harkintaan 
tehtävien tärkeysjärjestyksestä, mutta priorisointi käytännössä ulottuu paikallispo- 
liisiin ja usein jopa poliisipartion tasolle. Keskustelu tehtävien priorisoinnista ja siitä, 
mitä tehtäviä voidaan ajatella siirrettäväksi muille viranomaisille, on ollut kestoaihee- 
na 1990-luvun lopulta lähtien. Asiaa kysyttiin muun muassa sidosryhmien edustajilta 
laajassa sisäasiainministeriön teettämässä tutkimushankkeessa Poliisi yhteiskunnas- 
samme (Virta 1990) ja keskustelu nousee esiin lähes vuosittain eri yhteyksissä. 

Arvioinnin haasteellisuus on peräisin nykymuotoisen poliisiorganisaation alku- 
ajoilta. Poliisin perustehtävä ja tehtävien järjestys on ollut poliisitutkimuksen keskei- 

siä tutkimuskohteita pitkään. Angloamerikkalaisen poliisitutkimuksen yleisin läh- 
tökohta on modernin poliisin perustamisvuosi 1829 (Lontoon Metropolitan Police) 
ja siihen liitetyt periaatteet, niin sanotut Peel'in periaatteet (ks. esim. Virta 1998). 
Näistä periaatteista yhdeksäs on ”the test of police efficiency is the absence of crime and 
disorder, and not the visible evidence of police action in dealing with them”. Näitä peri- 
aatteita luetaan lähes kaikissa länsimaissa ja ne ovat pohjana monien länsimaisten po- 
liisiorganisaatioiden missioissa ja toimintaperiaatteissa (Virta 20133). Ne ovat pohja- 
na myös uusimmissa poliisireformeissa, kuten Englannin ja Walesin poliisin uudessa 
toimintamallissa, jossa jälleen kerran määritellään poliisin ydintehtävät (emergency 
response, crime investigation, neighbourhood policing, crime prevention). (ks. Police 
Foundation UK; A New Mode of Protection 2022, 67-69). 

Kansainvälisessä poliisitutkimuksessa poliisitoiminnan vaikuttavuuden arviointi 
on ollut eri tieteenaloilla esillä eri tavoin. Kriminologian alan tutkimuksissa on kes- 
kitytty rikollisuuden kehitykseen, rikostorjunnan vaikuttavuuteen ja poliisin toimien 
vaikutuksiin rikosten ennalta ehkäisyssä. Hallintotieteellisessä poliisitutkimuksessa 
on 1990-luvun lopulta lähtien tarkasteltu poliisitoiminnan vaikuttavuuden arviointia 
(performance assessment, ks. esim. Brodeur 1998). Yksi keskeinen problematiikka on 
ollut se, arvioidaanko prosesseja vai lopputulosta (Brodeur 1998, 55) ja miten ennalta 
estävän toiminnan, kuten lähipoliisitoiminnan, ja verkostomaisen yhteistyön (com- 
munity safety partnerships, multi-agency cooperation) vaikuttavuutta tulisi arvioida 
(Virta 2013a). 

Poliisin tehtäväkenttä on erittäin laaja, koska poliisi on yhtä aikaa sekä valtion ja 
oikeus- ja yhteiskuntajärjestyksen ylläpitäjä että kansalaisten turvallisuuden takaaja 
rikostorjunnan ja yleisen järjestyksen ja turvallisuuden tehtäväalueilla. Perinteises- 
ti tuloksellisuuden ja vaikuttavuuden arvioinnissa on käytetty suoritemittareita, ja 
asiakasnäkökulma ja yhteiskunnallinen vaikuttavuus olivat 2000-luvun alussa vielä 
kehittymättömiä arvioinnin kohteina. (Lumijärvi, Virta & Kujanpää 2002, 5.) 


Tuloksellisuuden ja vaikuttavuuden arvioinnin 
kehittäminen poliisihallinnossa 2000-luvun alussa 


Poliisihallinnossa tuloksellisuuden ja vaikuttavuuden arvioinnin kehittäminen alkoi 
systemaattisemmin Valtiontalouden tarkastusviraston arviointiraportin (14/1998) 
”Poliisin tuloksellisuusarviointi” ilmestymisen jälkeen. Siinä todettiin, että poliisilta 
puuttui kokonaisvaltainen tuloksellisuuden arviointijärjestelmä. Poliisihallinnossa 
tunnuslukujen ja mittareiden kehittämistä pohtinut työryhmä päätyi esittämään ta- 
sapainotetun mittariston (Balanced Scorecard) käyttämistä tuloksellisuuden arvioin- 
tiin. 

Poliisitoiminnan arviointia ryhdyttiin kehittämään 2000-luvun alussa, kun 1999 
perustettu poliisitoiminnan arviointityöryhmä aloitti työskentelynsä Heikki Kosken 
johdolla.' Työryhmä päätyi niin ikään esittämään tasapainotetun eli BSC-mallin hyö- 
dyntämistä arvioinnissa (Poliisitoiminnan arviointi, SM 2001), kuten Poliisin tulos- 
ohjaus -raporttikin (SM 2000). Tampereen yliopistossa turvallisuushallinnon tutkija- 
ryhmä sai toteutettavakseen laajan arviointitutkimuksen tasapainotetun mittariston 
mahdollisuuksista ja soveltamisesta poliisihallinnossa. Hankkeesta ilmestyi kaksi 
tutkimusraporttia: Tasapainolla kohti tuloksellisuutta (Lumijärvi, Virta & Kujanpää 
2002) ja Strategista arviointia kehittämässä (Lumijärvi, Virta & Kujanpää 2003). 

Arvioinnin kehittäminen noudatti ja noudattaa yleistä valtionhallinnon linjaa, 
joten tasapainotetun mittariston käyttö 2000-luvun alkuvuosina vaihtui 2010-luvul- 
le tultaessa niin sanotuksi tulosprismaksi, jossa yhteiskunnallinen vaikuttavuus on 
prisman kärjessä. Tuloksellisuuden arvioinnissa käytettävät indikaattorit ovat olleet 
vuosia samoja, vaikka 2010-luvun alkupuolella oli tavoitteena muodostaa yhteiskun- 
nallisen vaikuttavuuden indikaattori, joka kuvaisi turvallisuuden tilaa ja siten myös 
sisäisen turvallisuuden ja poliisin visiota, joka on ollut 2000-luvun alusta lähtien eri 
sanoin ilmaistuna ”Suomi on Euroopan / maailman turvallisin maa vuonna X”. 


Toimintaympäristön muutokset ja laajeneva tehtäväkenttä 


Poliisin toimintaympäristön muutokset ovat olleet yksi merkittävä tekijä tehtävien li- 
sääntymisessä ja tehtävien haasteellisuuden lisääntymisessä. Euroopan unionin sisäi- 
sen turvallisuuden ja poliisitoiminnan strategiat ja kansainvälisen poliisiyhteistyön 
voimakas lisääntyminen 2010-luvun alusta lähtien erityisesti terrorismin ja järjestäy- 
tyneen rikollisuuden torjunnassa ovat lisänneet poliisin tehtäviä sekä valtakunnan 
tasolla että paikallispoliisin organisaatioissa (Virta 2013b, Virta & Taponen 2017). 

Kansainvälinen poliisiyhteistyö on jatkuvasti tärkeämpää rikostorjunnassa ja ylei- 
sen järjestyksen ja turvallisuuden ylläpitämisessä. Euroopan unionissa rikosoikeus- 
järjestelmien ja lainsäädäntöjen harmonisointia on kehitetty erityisesti terrorismin 
torjunnan tarpeisiin 2000-luvun alusta lähtien. Terrorismin tapaisten turvallisuusris- 
kien standardisointi on erittäin haasteellista (ks. esim. Virta 2020), mutta Euroopan 
unionin tasolta tulevat tehtävät lisäävät poliisin kansainvälisen yhteistyön tehtävä- 
kenttää strategisellakin tasolla laajan operatiivisen yhteistyön lisäksi. 

Digitalisaatio ja tekoälyn hyödyntäminen on lisännyt teknologiaosaamisen ja 
muiden resurssien tarvetta viime vuosina merkittävästi. Digitalisaation valtavaa mer- 
kitystä poliisille ja toiminnan kehittämiselle analysoidaan muun muassa Essexin yli- 
opistossa hyväksytyssä Daniel Marciniakin väitöskirjassa "Data-driven Policing: How 


' Sirpa Virta oli työryhmän jäsen vuosina 1999-2001. 

digital technologies transform the practices and governance of policing” (2021). Euroop- 
palaisissa ja kansainvälisissä kehityshankkeissa mukana oleminen edellyttää panos- 
tusta. Poliisihallinnon ja -toiminnan digitalisaatio on ollut esimerkiksi Euroopan 
unionin yhteisen poliisikorkeakoulun (European union agency for law enforcement 
training, CEPOL) kärkiteema usean vuoden ajan. (Virta 2022) 

COVID-19-pandemian myötä poliisille tui paljon lisätehtäviä sekä itse kriisin hoi- 
tamisessa (kulku- ja muiden rajoitusten valvonta, yleisen järjestyksen ja turvallisuu- 
den ylläpito) että kriiseihin varautumisen saralla yleisemminkin. Kansallisen turval- 
lisuuden tehtävä on korostunut sekin 2019 jälkeen etenkin hybridiuhkiin ja niiden 
seurauksiin varautumisessa. Vuoden 2022 talvesta lähtien tehtävät ovat lisääntyneet 
Venäjän toimien seurauksena, kun poliisin ja puolustusvoimien yhteiset harjoitukset 
lisääntyivät, NATO-jäsenyyden hakuprosessin aikaiset tehtävät ja jäsenyyteen val- 
mistautuminen tulivat ajankohtaisiksi ja uudenlaiset uhkakuvat rikostorjunnan ja 
yleisen järjestyksen ja turvallisuuden tehtäväalueilla edellyttävät varautumista. (Virta 
2022) 

Digitalisaatio ja turvallisuusympäristön muutokset kietoutuvat toisiinsa, mikä on 
hyvä esimerkki keskinäisriippuvuuksien lisääntymisestä ja niiden huomioon ottami- 
sen tärkeydestä. Euroopan poliisiviraston Europolin Innovation Lab:in tuoreet rapor- 
tit osoittavat, miten valtavien haasteiden edessä poliisi Suomessakin on. “Policing in 
Metaverse” (2022) ja "Facing Reality? Law enforcement and the challenge of deepfakes” 
(2022) -raportit on laadittu jäsenmaiden poliisiorganisaatioiden tietotarpeisiin, mutta 
ne edellyttävät myös näihin isoihin haasteisiin vastaamiseen panostusta. 


Case Suomen poliisia koskeva selvitys 


Poliisilain mukaista poliisin perustehtävää (ks. edellinen osa 1) voidaan tulkita ka- 
peasti tai laajemmin. Tämän artikkelin kirjoittajien tulkinta on, että poliisitoimin- 
nan vaikuttavuuspotentiaalin kannalta kapeaa laajempi tulkinta on oikein. Poliisi 
on selvityksen valossa itse paljolti laajemman tulkinnan takana. Poliisin käytäntö on 
ollut ja on paljon muutakin kuin hälytystehtävien hoitoa ja tapahtuneiden rikosten 
tutkintaa. Selvityksen aikana nostettiin esille kysymys poliisin julkisuuskuvasta ja sii- 
tä, miten se vaikuttaa päätettyyn rahoitukseen suhteessa poliisille poliittisen tasolla 
asetettuihin tavoitteisiin. 

Selvityksessä arvioitiin myös sitä, miten poliisin toimintamenomomentin ja edel- 
leen Poliisihallituksesta poliisiyksiköihin siirtyvän rahanjaon mekanismia voitaisiin 
kehittää kustannustehokkuuden ja vaikuttavuuden näkökulmista. Sisäministeriön 
tilaamassa selvityksessä tehtiin useita ehdotuksia poliisin toimintaan ja talouteen 

kohdistuvan ohjauksen, rahoituksen ja budjetointitavan suhteen. Näitä ehdotuksia ja 
niiden perusteita selostetaan seuraavassa. 


Selvityshenkilöiden ehdotukset 


Yksi tärkeä ehdotus, jolla haluttiin saattaa poliisitoimen momenttikohtainen budjet- 
tiohjaus rationaaliseksi suhteessa poliisille asetettuihin tavoitteisiin, perustui poliisin 
toimintamenomomentin jakamiseen välittömiin henkilöstökuluihin, tilakustannuk- 
siin, ICT-kuluihin sekä ajoneuvoihin ja muihin hankintoihin. Nykyisin poliisin ra- 
hoitusta ohjataan lähinnä poliisihenkilöiden lukumäärän perusteella. Sen seurauk- 
sena ICT:n, toimitilojen sekä ajoneuvojen ja muu varustelu on jäänyt vähemmälle 
huomioille, vaikka näiden kustannukset ovat kasvaneet voimakkaasti. Ehdotusten 
tarkoituksena oli krooniseksi muuttuneen rahoitusvajeen kattaminen pysyvästi. 
(SM:n julkaisuja 2022:24, 129.) 

Toiseksi ehdotettiin, että perustettaisiin poliisin talousasiain yhteistyöryhmä, 
jonka tehtävänä olisi käsitellä henkilöstön, ICT:n, toimitilojen sekä ajoneuvojen ja 
muiden varusteiden useamman vuoden kehittämissuunnitelman ja talousarvioiden 
yhteensovittamista. Siinä arvioitaisiin poliisin lakisääteisissä tehtävissä muutosten ta- 
loudellisia vaikutuksia. Tämä on tärkeä seikka, koska poliisin toimintaan kohdistuu 
jatkuvasti uusia velvoitteita samalla, kun poliisin toimintaympäristössä tapahtuu mo- 
nia muutoksia. Yhteistyöryhmä koostuisi sisäministeriön, valtiovarainministeriön ja 
Poliisihallituksen virkahenkilöistä. Työhön voisi kutsua myös muita asiantuntijoita 
valtionhallinnosta (SM:n julkaisuja 2022:24, 130). 

Muut ehdotukset koskivat henkilöstö-, ICT-, toimitila- sekä ajoneuvokaluston ja 
muiden varusteiden kehittämistä sekä poliisin hallinnon ja tukitoimintojen kehittä- 
mistä niin että poliisi voi toimia tehokkaasti ja vaikuttavasti (SM:n julkaisuja 2022:24, 
131). 


Selvityksen johtopäätöksiä 


Ongelmat yleisesti 


Raportissa todettiin, että Poliisihallituksen arvioiman toimintatason ylläpidon ja 
annettujen määrärahojen välille on muodostunut noin 40 miljoonan euron erotus. 
Budjettirahoitusta joudutaan säännöllisesti paikkaamaan pääosin määräaikaisella li- 
särahoituksella. Tämän seurauksena toiminnan pitkäjänteinen suunnittelu tai kehit- 
täminen ei ole mahdollista parhaalla mahdollisella tavalla. 

Budjettirahoituksen ja poliisin kohdistuvan ohjauksen ongelmia selvitettiin en- 
sinnäkin dokumenttianalyysillä, eli poliisin ja SM:n asiakirjojen, suunnitelmien ja 
erilaisten dokumenttien perusteella. Lisäksi selvityksessä tehtiin haastatteluita, jotka 
kohdistettiin sisäministeriön, Poliisihallitukseen, poliisin ammattikorkeakoulun (Po- 
lamk) ja poliisilaitosten johtohenkilöille. Lopussa tehtiin vielä kysely kaikille poliisi- 
laitoksille joulukuussa 2021 ja tammikuussa 2022. 

Poliisille myönnetyt määrärahat ovat kasvaneet tasaisesti vuodesta 2017. Tästä 
huolimatta poliisin määrärahatarpeet ovat säännöllisesti ylittäneet talousarviossa 
poliisille osoitetut resurssit: talousarvion mukaiset määrärahat eivät ole yhtenäkään 
vuonna vuoden 2017 jälkeen riittäneet kattamaan poliisin menoja (SM:n julkaisuja 
2022:24, 12). Poliisin määrärahoja on toistuvasti paikattu lisäbudjetissa, ja nämä me- 
nolisäykset ovat tyypillisesti olleet määräaikaisia ja koskeneet vain yhtä vuotta. Polii- 
sin näkökulmasta ongelma on, että toiminnan perusrahoitus ei ole riittävää poliisille 
asetettuihin velvoitteisiin ja tavoitteisiin (SM:n julkaisuja 2022:24, 84). 

Tulosohjausketjua on SM:ssä ja Poliisihallituksessa viime vuosina kehitetty ja uu- 
distettu. Toiminnan seurannassa painopistettä on siirretty kohti strategisesti prio- 
risoituja mittareita. Vaikka tulosohjausketju ministeriöstä Poliisihallituksen kautta 
poliisiyksiköihin vaikuttaa muodollisesti hyvin järjestetyltä, se ei ole poistanut edellä 
mainittua rahoitusvajeen ongelmaa (SM:n julkaisuja 2022:24, 89-90). Poliisihallituk- 
sen ja poliisiyksiköiden johtojen näkökulmasta perusrahoitustason tulisi olla pitkä- 
jänteisesti riittävällä tasolla tavoitteeksi asetettujen tavoitteiden, poliisin henkilöstö- 
määrän sekä toimivan ICT-, kiinteistö-, ajoneuvo- ja varustuskannan ylläpitämiseksi 
ja kehittämiseksi. 

Kaikille poliisiyksiköille tehtiin kysely joulukuussa 2021 ja viiteen poliisiyksikköön 
myös haastatteluja. Vastaajat toivat usein ilmi sen, että poliisitoimeen budjettirahoi- 
tusta muutetaan lyhytjänteisesti, mikä heikentää tulosvastuullisen poliisilaitosjohdon 
suunnittelua ja johtamista. Kritiikkiä esitettiin kaavamaiseen tapaan kiinnittää polii- 
sin toimintamenomomentissa poliisihenkilöiden määrä sen sijaan, että tarkasteltai- 
siin koko henkilöstöä. Lisäksi selvitysaineisto vahvisti sen, että poliisin operatiivisen 
toiminnan kriittisiä tietojärjestelmä-, toimitila-, ajoneuvokalusto- ja muita varustelu- 
tarpeita suunnitellaan poliisissa pitkäjänteisesti, mutta annettu rahoitus ei mahdollista 
ao. suunnitelmien toteuttamista. 

Taustalla oleva ongelma on se, että poliisin budjettivalmistelussa on valtiovarain- 
ministeriön SM:n ja Poliisihallitus välillä keskinäisen luottamuksen puutetta liittyen 
edellä mainittujen laskelmien luotettavuuteen. Luottamuksen lisäämiseksi keinona 
olisi juuri uusi poliisin talous- hallintoasiain yhteistyöryhmä vahvistamaan luottamus- 
ta ja budjettipäätöksenteon pohjana olevien laskelmien pätevyyttä. 

Vaikuttavuus 


Kansalaisten luottamus poliisiin on Poliisibarometrin mukaan pysynyt hyvänä. Muu- 
tokset vuosina 2012-2021 poliisimiesten henkilötyövuosissa, jotka ensin laskivat ja 
lähtivät sitten kasvamaan vuodesta 2017 eteenpäin, eivät näytä vaikuttaneen periodil- 
la hälytystoiminnassa toimintavalmiusaikoja keskimäärin heikentävästi tai paranta- 
vasti (toimintavalmiusajat ovat pysyneet keskimäärin stabiileina)?. Alueellisesti häly- 
tysvalmiusajoissa on kuitenkin huomattavia eroja. Hälytystoiminnan palvelukykyä on 
priorisoitu, mutta perusrahoituksen riittämättömyyden vuoksi on samanaikaisesti jou- 
duttu tinkimään rikostorjunnan palvelukyvystä. (SM:n julkaisuja 2022:24, 91, 93-95.) 

Rikostorjunnassa on havaittavissa heikentyvä trendi. Vuonna 2020 selvitettiin 
enemmän rikoksia kuin edellisenä vuonna, mutta samaan aikaan ilmoitettujen ri- 
kosten määrä (huom. tapaus Vastaamo) lisääntyi enemmän. Vaikka rikoslakirikosten 
selvitystaso on pysynyt suhteellisen stabiilina, niin tutkinta-ajat ovat kasvaneet. Samal- 
la päätettyjen talousrikosten sisälläoloaika on noussut ja avoinna olevien talousrikos- 
ten määrä on kasvanut. Avoinna olevien talousrikosten määrä on noussut 2010-luvun 
alun noin kahdesta tuhannesta vuoden 2020 lukuun 3 142. (SM:n julkaisuja 2022:24, 


97-100.) 


Erityisesti henkilöstösuunnittelun ja mitoituksen ongelma 


Valmistuneet poliisit on voitu tähän asti työllistää (PolAmkin haastattelu). Poliisi- 
hallituksen mukaan poliisin määrätavoitetta vastaava 7 500 poliisin kysyntä voidaan 
tyydyttää PolAmkista valmistuvilla poliiseilla, mutta lisäys tavoitetasoille 7 850 tai 8 
250 vaatisi lisäpanostusta koulutukseen. 

Selvityksen aineistosta oli johdettavissa myös se keskeinen johtopäätös, että yksin- 
omaisen henkilötyövuosikytkennän sijasta olisi hyvä tarkastella poliisin henkilöstöä ko- 
konaisvoimavarana, koska jako poliisihenkilötyövuosiin ja siviilihenkilötyövuosiin 
on osin keinotekoinen. Poliisissa on sellaisia tehtäviä, joihin siviilikoulutus ja -tausta 
antaa parhaat edellytykset ja joissa ei tarvita poliisivaltuuksia. Poliisimiesmäärää ei 
tule ohjata niin, että sellaisiinkin tehtäviin, joihin ei poliisivaltuuksia tarvita, jou- 
dutaan ottamaan poliisi. Selvitysaineiston perusteella oli tehtävissä johtopäätös, että 
ohjauksen tulisi kohdistua talousarvion selvitysosassa koko henkilöstömäärään ja sen 
eri henkilöstölajeihin eikä korostetusti vain poliisitutkinnon suorittaneisiin. (SM:n jul- 
kaisuja (2022:24, 110.) 

Poliisin työvoimavaltaisessa toiminnassa on henkilöstöresurssi suhteutettava työ- 
voimapainotteisen poliisin asetettuihin tehtäviin ja tuloistavoitteisiin. Kuviossa 1 on 
poliisin henkilöstön kehitys tarkasteluperiodilla. 


Toimintavalmiusaikojen vertailussa yli ajan on tiettyjä tilastointimuutoksista johtuvia ongel- 
mia. 

Poliisin htv-kehitys (lähde: Poha) 

Kuvio 1. Poliisitoimen henkilöstökehitys (Lähde: SM:n julkaisuja 2022:24, kuvio 6.5. Poliisitoimen 
henkilöstön kehitys mitattuna henkilötyövuosilla vuosina 2010-2021, Poliisihallitus) 


Kuviossa 1 on valvonta-, hälytys- ja rikostorjunta henkilötyövuodet eriteltyinä. 
Henkilöstömäärä on tasaisesti vähentynyt, mutta vuoden 2016 jälkeen alkanut lä- 
hestyä vuoden 2010 mukaista määrää. Tarkastelujaksolla valvontaan kirjatut henki- 
lötyövuodet ovat vähentyneet mutta samanaikaisesti vastaavasti hälytystoiminnas- 
sa työskentely on lisääntynyt. Tätä muutosta selittää se, että valvonnan tehostuessa 
työpanosta on voitu siirtää priorisoinnin mukaisesti poliisin hälytystoimintaan ja 
toimintavalmiuteen. Koko henkilökunnan kehityksessä ovat mukana myös paikal- 
lispoliisin lupahallintopalvelut, joiden määrä on vähentynyt kymmenessä vuodessa 
noin 850 henkilötyövuodesta 600 henkilötyövuoteen. Tässä on tärkeänä taustatekijä- 
nä palvelutoiminnan sähköistyminen. (SM:n julkaisuja 2022:24, 101.) 

Useissa selvityksen hankeryhmän kokouksissa, lausunnoissa eduskunnan valio- 
kunnille, lisätalousarvioesitysten perusteluissa ja niin edelleen sisäministeriö ja Po- 
liisihallitus ovat toivoneet, että rahoituksen tulee riittää myös käytännössä tarvitta- 
van henkilöstömäärän palkkaamiseen. Alimiehitys tehtäväkuormaan nähden johtaa 
jatkuessaan henkilöstön kuormitukseen ja tulevaisuudessa henkilöstövoimavarojen 
tilaa koskevien mittareiden antamien lukujen heikentymiseen, (vrt. aiemmin vuonna 
2012 tehtyyn laajaan poliisin työntekijöiden kyselyyn, jonka tulos oli, että henkilöstö 
koki keskeiseksi ongelmaksi henkilöstövajeen, Vuorensyrjä ym. 2016). Sairauspoissa- 
olojen suhteen tilanne on kuitenkin se, että poliisihenkilöiden poissaolopäivät ovat 
tarkasteluperiodilla pysyneet samalla tasolla. Henkilöstön sairauslomat sisäilmasyis- 
tä ovat tilastossa mukana. Miehistön sairauspoissaolot päällystöön nähden ovat jon- 

kin verran suurempia, mutta toimistohenkilöihin ja vartijoihin nähden pienempiä. 
Alla olevassa kuviossa on poliisin koko henkilökunnan sairauspoissaolot kymmen- 
vuotisjaksolla. Kuviosta havaitaan myös, että ylityötunneissa on kasvutrendi. (SM:n 
julkaisuja 2022:24, 101-102.) 

Mielenkiintoista oli havaita, että poliisin työtyytyväisyys poliisin henkilöstöba- 
rometrin mukaan ei ole heikentynyt tasosta 3,3 asteikolla 1-5. Lisäksi poliisin työky- 
vyttömyyseläkkeelle siirtymiset eivät poikkea julkisen alan työeläkevakuuttaja Ke- 
van eläköitymistilastojen mukaan vastaavan kaltaisista julkisen sektorin tehtävistä 
eläköitymisestä.’ 


Poliisin sairauspoissaolot 2012-2021 Ylityötunnit, h (50 % ja 100% ylityö) 
1 5,0 600 000,0 L 


500 000,0 
400 000,0 

13,0 300 000,0 L 
200 000,0 


100 000,0 
11,0 0,0 
10,0 0,4 


1 2 3 4 5 6 T 8 9 10 E 
9 9,8 
9,0 9,6 9,3 R - 9,2 


5,0 


3,0 2; 2,9 r 2,8 


0,2 


—Sairauspoissaolot, pv / htv — Lyhyet sairauspoissaolot 1-3 pv, pv / htv — Pitkät sairauspoissaolot, yli 60 pv, pv / htv 


Kuvio 2. Poliisin henkilöstön sairauspoissaolot (Lähde: SM:n julkaisuja 2022:24, kuvio 6.6. 
Poliisitoimen henkilökunnan sairauspoissaolot ja ylityötunnit vuosina 2012-2021, Poliisihallitus). 


Kuviossa 2 sairauspoissaolot on jaoteltu päivä/htv, lyhyisiin 1-3 päivää ja pitkiin 
sairauspoissaoloihin, yli 60 päivää. Henkilöstön kuormitus ei tarkasteluperiodilla lyö 
läpi henkilöstön tilan edellä tarkasteltuihin tunnuslukuihin. Osittain tätä on tulkit- 
tu selvityshankkeen kokouksissa poliisiammatin kutsumuksen luonteisilla piirteillä ja 
sillä, että poliisihenkilöillä on puurtamisen kulttuuri. Ylityötuntien kasvu kymmenes- 
sä vuodessa on huolestuttava seikka (SM:n julkaisuja 2022:24, 102-103). 

Kansainvälisessä vertailussa Suomen poliisihenkilöiden mitoitus vaikuttaa asu- 
kaslukuun suhteutettuna niukalta, vaikka vertailutilastojen sisältämät ongelmat po- 
liisivahvuuteen tilastoinnissa otetaan huomioon (SM 2022:24, 14-15 ja 21-22, kuvio 
10). 


3 Kevan marraskuussa 2021 selvityshenkilöille toimittama selvitys. 

Poliisiyksiköiden tulosohjaus ja rahanjako budjetissa 


Poliisilaitoksille suunnatun kyselyn ja haastattelujen perusteella perusongelma liittyy 
poliisin perusrahoituksen alimitoitukseen, tempoilevuus ja kaavamainen ohjaus polii- 
sihenkilömäärään sen sijaan, että tarkasteltaisiin koko poliisin henkilöstöä vaikeuttaa 
tarkoituksenmukaista johtamista (SM 2022:24, 14-15 ja 105-107.). 

Niukkojen resurssien olosuhteissa ovat poliisilaitokset kuitenkin kehittäneet ope- 
ratiivista toimintaansa. Esimerkiksi ottamalla käyttöön yleispoliisitoiminnan mal- 
lin pienillä poliisiasemilla (6-12 poliisia). Niissä kaikki poliisimiehet toimivat sekä 
valvonta- ja hälytystehtävissä että rikostutkinnassa. Myös ennalta estävä toiminta ja 
lupapalvelut kuuluvat yleispoliisiryhmälle. Toimiessaan virkapukuisina he lisäävät 
poliisin näkyvyyttä ja turvallisuuden tunnetta. (SM 2022:24, 132-138.) 

Poliisin ohjaus perustuu liiaksi poliisihenkilöiden lukumäärän mitoitustavoittei- 
siin. Poliisin tietojärjestelmien, toimitilojen, ajoneuvojen ja muun varustelun kasva- 
via määrärahatarpeita ei ole pystytty sovittamaan niukkaan kokonaismäärärahaan. 
Tästä kasvusta suureen osaan poliisi ei pysty juurikaan vaikuttamaan, koska edellä 
mainittujen osa-alueiden kustannuksista merkittävä osa tulee poliisille annettuna ti- 
lavuokrissa ja palvelusopimuksissa (SM 2022:24, 129). 

Poliisin kustannustehokas operatiivinen toiminta edellyttää eri tuotannontekijöiden 
yhteensovittavaa optimointia. Poliisin henkilöstö toimiakseen tehokkaasti tarvitsee 
niin toimivat toimitilat, tietojärjestelmät kuin kaluston ja turvavarustelut. Tämä tu- 
lisi ottaa huomioon poliisibudjetin momentissa. Poliisin toimintamenomomentissa 
(26.10.01) asia voidaan ratkaista siten, että poliisin menot jaotellaan momentin käyttö- 
suunnitelmassa välittömiin henkilöstökuluihin koskien koko poliisihenkilöstöä, tila- 
kustannuksiin, ICT-kustannuksiin ja ajoneuvo- ja muihin investointikustannuksiin. 
Kaikki neljä osakokonaisuutta liittyvät toisiinsa, ne kaikki tarvitaan siihen, että polii- 
si voi hoitaa tehtävänsä kustannustehokkaasti ja kustannusvaikuttavasti. Tämä selvi- 
tyksessä tehty ehdotus johtikin siihen, että valtion talousarvioehdotuksessa vuodelle 
2023 poliisin toimintameno oli jaettu käyttösuunnitelmassa edellä ehdotetulla tavalla. 

Momentin käyttösuunnitelman kehittäminen edellä mainitulla tavalla ratkaisee 
osaltaan poliisin toiminnan panostekijöiden rationaalista suunnittelua ja rahoitusta. 
Poliisimiesten määrän sijaan tavoitteiden ja niistä johdettujen budjettimäärärahojen 
tulisi koskea poliisin koko henkilöstöä. Kaikkiin tehtäviin ei tarvita poliisikoulutusta. 
Uusi tapa ohjata poliisihenkilöstöä mahdollistaisi eri henkilöstöryhmien voimavaro- 
jen joustavan yhdistelyn. Myös muut panostekijät voidaan nyt huomioida järkevällä 
tavalla. Vaikuttava poliisitoiminta edellyttää sitä, että poliisilla on operatiivisessa toi- 
minnassa toimivat ja modernit tietojärjestelmät, turvavälineet ja tehokas ajoneuvo- 
kalusto. 

Johtopäätökset 


Turvallisuuden arvo - Poliisin rahoitus legitimiteetin näkökulmasta 


Poliisin laajasta perustehtävästä ja nopeasta toimintaympäristön muutoksesta johtu- 
vasta tehtävien jatkuvasta lisääntymisestä ja vaikeutumisesta tulisi seurata perusteel- 
lista uudelleen pohdintaa resurssitarpeista. Vuodesta toiseen jatkuva keskustelu polii- 
sin tehtävien siirtämisestä muille toteuttajille ja tehtävien priorisoinnin poliittisesta 
”tuesta” ei ole johtanut konkreettisiin toimenpiteisiin. 

SM:n tilaamassa poliisirahoituksen selvityksessä (SM 2022) todettiin, että poliisin 
näkökulmasta poliittisen ohjauksen sisältämien lisääntyneiden tavoitteiden ja polii- 
sille myönnetyn budjettirahoituksen mitoituksessa on syntynyt krooniselta vaikutta- 
va ristiriita. Yleisluonteisten tavoitteiden lisäksi hallitusohjelma sisältää huomattavan 
konkreettisia linjauksia poliisin toiminnasta, resursseista ja niiden kohdentamisesta. 
Marinin hallitusohjelmassa (2019-2023) on lukuisia poliisin toiminnan kehittämi- 
seen ja resursointiin liittyviä kohtia kuten poliisin henkilötyövuosimäärään. Myös 
eduskunnan valiokunnista on tullut useassa yhteydessä ohjausta poliisitoiminnassa 
tarvittavien poliisien määrän kasvattamiseksi. Ristiriitaa tulee toisesta talousohjauk- 
sen välineestä, eli valtiontalouden kehysmenettelystä, joka rajoittaa valtion talous- 
arvioissa budjetoitavien menojen määrää. Vuosittaisissa kehyspäätöksissä asetetaan 
myös hallinnonalakohtaiset menokehykset mutta vain vaalikauden kokonaiskehys, eli 
menokatto, on sitova. Uudelleenkohdennuksia voidaan tehdä hallinnonalojen välillä. 
Julkisen talouden suunnitelmassa (JTS, 30 ja 40) on useita poliisia koskevia kohtia. 

JTS:ssa mainitaan muun muassa, että poliisin määrärahakehyksellä varmistetaan 
poliisin operatiivinen toiminta sekä hallitusohjelmassa asetetun 7 500 poliisihenkilö- 
työvuoden tavoitetason saavuttaminen. Poliittisessa ohjauksessa on asetettu pitem- 
män tähtäimen tavoitteeksi 8 250 poliisia. 

Valtioneuvoston sisäisen turvallisuuden selonteossa on myös useita poliisin toi- 
minnan kehittämistä ja resurssointia koskevia kannanottoja. Viimeisessä selon- 
teossa esitetyn arvion mukaan sisäisen turvallisuuden ja oikeudenhoidon tarpeisiin 
vastaaminen ja riittävien palveluiden turvaaminen tarkoittaisi pysyvän rahoituksen 
tasokorotusta noin kymmenellä prosentilla vuoden 2020 kehystasosta vuoteen 2030 
mennessä. Selonteossa kuitenkin todetaan, että tämä onnistuu vain, jos valtiontalou- 
delliset edellytykset sen sallivat. 

Yksi uusi näkökulma poliisin yhteiskunnalliseen vaikuttavuuteen ja sen arvioin- 
tiin on turvallisuuden arvon määritteleminen. Valtiontalouden tarkastusvirastolle 
tekemässämme muun muassa turvallisuuden kustannuksia arvioivassa julkaisemat- 
tomassa raportissa 2017 tarkastelimme laajan turvallisuuden problematiikkaa ja ar- 

vioinnin haasteita (Virta & Branders 2017). Valtion tulo- ja menoarviossa on kaikilla 
ministeriöillä turvallisuuteen liittyviä oman alansa tehtäviä. Varsinaisilla turvalli- 
suusviranomaisilla on päävastuu, mutta erityisesti niin sanotun kokonaisturvallisuu- 
den mallin mukainen turvallisuuden hallinta edellyttää kaikkien turvallisuuden eri 
osa-alueiden yhteistyötä. ” Turvallisuuden” kustannuksia ei näin ollen pysty nosta- 
maan erilleen valtion tulo- ja menoarvioissa. 

Turvallisuuden kustannusten rinnalla pitäisi keskustella myös turvallisuuden hin- 
nasta silloin, kun joku tietty turvallisuusinvestointi on pois jostain toisesta palvelusta 
(jos esimerkiksi sosiaali- ja terveyspalveluista leikataan rahoitusta poliisipalvelujen 
turvaamiseksi). Turvallisuuden hinta voi silloin olla kestämätön tilanne sosiaali- ja 
terveyspalveluissa. Erilaisia vaikutusketjuja on kompleksisessa turvallisuuden hal- 
linnassa niin paljon, että intressit kilpailevat keskenään hallinnossa ja poliittisessa 
päätöksenteossa. Kysymys on myös eri turvallisuuksien arvotuksesta politiikassa; 
kansallisen turvallisuuden puolustaminen uusilla hävittäjillä, sosiaalisen turvallisuu- 
den ja työttömyysturvan korostaminen yhteiskuntarauhan takaamiseksi, huume- ja 
muun rikollisuuden torjunta, liikenneturvallisuus tai kyberturvallisuus. 

Turvallisuuden arvo on Suomessa ymmärretty perinteisesti kilpailukykytekijänä, 
mutta nyt kansainvälinen tilanne on vaikuttanut vielä voimakkaammin erityisesti 
kansallisen turvallisuuden arvostukseen. Ulkoisen turvallisuuden ja kansallisen tur- 
vallisuuden uhkien lisääntyminen vaikuttaa monella tavalla sisäiseen turvallisuuteen 
ja yleisen järjestyksen ja turvallisuuden tilannekuvaan. Sisäinen turvallisuus on ra- 
kentunut vakaan poliittisen järjestelmän, oikeusvaltion ja hyvinvointiyhteiskunnan 
perustalta, mutta poliisitoiminnan ja poliisiin kohdistuvan luottamuksen vaikutusta 
turvallisuuteen ei ole pystytty operationalisoimaan siten, että poliisin merkitys tur- 
vallisuuden tuottajana ja ylläpitäjänä näkyisi ja olisi selkeästi osoitettavissa budjetti- 
neuvotteluissa. 

Poliisin legitimiteettiä on perinteisesti arvioitu luottamuksen mittarein. Poliisin 
toiminnan osalta kansalaisten luottamus poliisiin on Poliisibarometrin mukaan py- 
synyt hyvänä, myös pohjoismaisessa vertailussa. Esimerkiksi Ruotsissa kansalaisten 
luottamus on vastaavanlaisessa kyselyssä kuin Poliisibarometri ollut alempi kuin 
Suomessa (SM 2022, 91). Voidaan perustellusti kysyä, onko kansalaisten luottamus 
poliisiin riittävä poliisitoiminnan vaikuttavuuden, saati legitimiteetin indikaattori. 
Vaikuttavuus ja legitimiteetti edellyttävät tosiasiallista suorituskykyä (myös kriisiti- 
lanteissa) ja riittävää kapasiteettia perustehtävien ja uusien uhkien mukanaan tuo- 
mien jatkuvasti lisääntyvien tehtävien hoitamiseen. 

laadunarviointi Suomessa 


Mirella Nordblad ja Jussi Kivistö 


Korkeakoulujen ulkoinen laadunarviointi toimintana on systematisoitunut lähes koko 
Euroopassa. Suomessa korkeakoulujen laadunarviointia on auditointien muodossa 
toteutettu jo yli viisitoista vuotta. Tässä luvussa tarkastellaan suomalaista auditointi- 
mallia korkeakoulujen laadunarvioinnin muotona suhteuttaen sitä eurooppalaisen 
laadunarvioinnin perinteisiin, periaatteisiin ja kehityssuuntiin sekä laajempiin muutok- 
siin korkeakoulupolitiikassa. Tavoitteena on myös verrata kolmen auditointikierroksen 
malleja keskenään koskien niiden tavoitteita ja painotuksia. 

Korkeakoulujen laadunarviointi Suomessa 
Johdanto 


Korkeakoulujen ulkoinen laadunarviointi toimintana on kehittynyt 2000-luvulla sys- 
temaattiseksi melkein kaikki Euroopan maat kattavaksi toiminnaksi. Bolognan pro- 
sessiin liittyvät korkeakoulutuksen laadunvarmistuksen tavoitteet ja toimet, kuten 
yhteiset periaatteet ja suositukset korkeakoulujen laadunvarmistukselle (ESG 2005; 
2015) ovat vauhdittaneet laadunarviointien kehitystä Euroopassa. Suomessa korkea- 
koulujen auditointeja on toteutettu jo yli viisitoista vuotta, ja käynnissä on auditoin- 
tien kolmas kierros. Suomessa auditointeja on ohjannut kehittävän arvioinnin peri- 
aatteet, ja auditointien keskeinen tavoite on ollut tukea korkeakoulujen toiminnan 
kehittämistä. 

Korkeakoulujen laadunarviointiin vaikuttavat monet yleiset kansalliset ja kansain- 
väliset kehitystrendit, jotka vaikuttavat yleisesti korkeakoulupolitiikkaan, korkea- 
kouluihin, julkiseen hallintoon ja korkeakoulujen ohjaukseen. Korkeakoulujen laa- 
dunarviointia on tästä syystä tärkeää tarkastella laajemmasta viitekehyksestä käsin ja 
tunnistaa kansainvälisten ja kansallisten kehitystrendien ja koulutuspolitiikan vaiku- 
tukset laadunarviointitoimintaan. 

Toistaiseksi suomalaista korkeakoulujen arviointimallia, auditointia, on taustoi- 
tettu ja analysoitu etupäässä käytännönläheisistä ja kuvailevista näkökulmista käsin 
(ks. esim. Salminen 2004; Moitus 2009; Ala-Vähälä 2011; Haapakorpi 2011; Nordblad, 
Apajalahti, Huusko & Seppälä 2019; Huusko & Pyykkö 2022). Jotta korkeakoulujen 
kansallista laadunarviointia voitaisiin ymmärtää kokonaisvaltaisesti, tarvitaan syväl- 
listä käsitystä keskeisistä eroista liittyen arviointiperinteisiin, -tapoihin ja käsityksiin 
korkeakoulujen laadusta. 

Tämän luvun tavoitteena on tarkastella suomalaista korkeakoulujen auditointimal- 
lia korkeakoulujen laadunarvioinnin muotona ja samalla tunnistaa eurooppalaisen 
laadunarvioinnin kehityssuuntia ja niiden yhteyksiä laajempiin muutoksiin korkea- 
koulupolitiikassa. Tämän tarkastelun tuottamien näkemysten valossa pyrimme vas- 
tamaan seuraaviin kysymyksiin: Miten suomalainen auditointimalli suhteutuu arvi- 
ointiperinteisiin ja -tapoihin ja eurooppalaisiin laadunvarmistuksen kehityssuuntiin? 
Miten kolmen auditointikierroksen mallit ovat muuttuneet suhteessa niiden tavoit- 
teisiin ja painotuksiin? Luvun keskeisenä tarkoituksena on jäsentää tätä tarkastelua 
korkeakoulujen kansallisesta laadunarvioinnista käsitteiden, mallien ja huomioiden 
avulla, jotka perustuvat keskeiseen aihetta sivuavaan, etupäässä kansainväliseen tut- 
kimuskirjallisuuteen. Näitä tavoitteita vasten myös laadunarvioinnin muutostrendien 
sisältö ja vaikutukset tulevat moniulotteisemmin ymmärretyksi ja asettuvat laajem- 
paan käsiteanalyyttiseen ja korkeakoulupoliittiseen kontekstiinsa. 

Menetelmät ja aineisto 


Luvun aineistona on aihepiiriä käsittelevä sekundäärinen dokumenttiaineisto (kuten 
laadunarviointia koskevat raportit, käsikirjat ja katsaukset) sekä ulkoisen laadunarvi- 
oinnin jäsentämisen kannalta relevantiksi tunnistettu tutkimuskirjallisuus. 

Käsiteanalyysin tavoitteena on luoda selkeyttä käsitteiden käyttöön ja ymmärtää 
käytettyjen käsitteiden sisältöä täsmällisemmin (Näsi 1980). Erityisesti käsiteanalyy- 
sin avulla pyritään ymmärtämään käsitteeseen liitettyjä merkityksiä, ja sitä käytetään 
tutkimuksen kohteena olevan käsitteen jäsentämiseen ja selkeyttämään suhdetta lä- 
hikäsitteisiin (Puusa 2008). Käsiteanalyysillä on erityisesti merkitystä silloin, jos tie- 
tyllä käsitteellä on mm. käyttäjästä tai käyttökontekstista riippuen erilaisia merkityk- 
siä (Ahonen & Kallio 2002). Käsiteanalyysin avulla saatava tieto auttaa ymmärtämään 
tutkittavan käsitteen sisällön lisäksi myös käsitteen kuvaamaa kohdeilmiötä (Puusa 
2008). 

Kirjallista aineistoa koskevalla laadullisella sisällönanalyysillä on monia merkityk- 
siä, mutta yksinkertaistettuna kaikki nämä merkitykset voidaan pelkistää kirjoitettu- 
jen sisältöjen luokitteluksi, joka perustuu joko aineistolähtöiseen, teoriaohjaavaan tai 
teorialähtöiseen tapaan luokitella aineistoa (mm. Hirsjärvi, Remes & Sajavaara 1997; 
Eskola & Suoranta 2015; Tuomi & Sarajärvi 2018). Tässä luvussa dokumenttiaineistoa 
analysoidaan teoriaohjaavasti siten, että toteutettu perustason käsiteanalyysi ohjaa 
luokittelun sisältöä tavalla, jolla pystytään vastaamaan esitettyyn tutkimuskysymyk- 
seen. Asetettuun tutkimuskysymykseen vastataan siis yhdistellen perustason käsite- 
analyysiä (mm. Näsi 1980; Puusa 2008) ja laadullista sisällönanalyysiä. 


Keskeiset käsitteet 


Laadulla korkeakoulujen yhteydessä voidaan viitata korkeakoulujen perustehtävien 
(koulutus, tutkimus-, kehittämis- ja innovaatiotoiminta ja yhteiskunnallinen vuoro- 
vaikutus) laatuun tai korkeakoulujen laadukkuuteen edellä mainittuja tehtäviä toteut- 
tavina organisaatioina. Laatu on osoittautunut varsin haasteelliseksi käsitteeksi, sillä 
sen määrittelystä ei edelleenkään vallitse tutkimuksellista yksimielisyyttä. Laadun te- 
kee haastavaksi erityisesti sen suhteellisuus ja moniulotteisuus: laatu saa merkityssisal- 
tönsä vain suhteessa johonkin (odotuksiin, standardeihin, indikaattoreihin, aiempiin 
kokemuksiin ja niin edelleen) ja samalla sen merkityssisältö vaihtelee käyttötarkoi- 
tuksen ja toiminnan sisällön mukaan (esimerkiksi minimilaatu, standardit täyttä- 
vä laatu, huippulaatu, prosessien laatu, lopputulosten laatu). (ks. esim. Brockerhoff, 
Huisman & Laufer 2015; Williams & Rassenfosse 2016.) Esimerkiksi korkeakoulujen 
yhteydessä laatu on tavattu ymmärtää alkujaan Harveyn ja Greenin (1993) luoman 

määritelmän mukaan korkealuokkaisuutena tai erinomaisuutena, johdonmukaisuu- 
tena, toiminnan tarkoituksenmukaisuutena, rahan vastineena tai muutoksena. Kukin 
näiden ulottuvuuden merkityssisältö avautuu vain toiminnan sisällöstä käsin. Esi- 
merkiksi korkeakoulujen hallinto- ja tukipalvelutyössä korostuu johdonmukaisuus, 
kun taas tutkimuksessa tavoitellaan tutkimuksen korkealuokkaisuutta. Vastaavasti 
koulutustoiminnassa tavoitellaan usein toiminnan muutosta (osaamisen kasvua) ja 
tarkoituksenmukaisuutta (opintojen sisältö vastaa opiskelijoiden, työelämän ja yhteis- 
kunnan tarpeita). 

Korkeakoulujen kansalliseen laadunarviointiin (myös ulkoinen laadunvarmistus 
external guality assurance) tai korkeakoulujen sisäiseen laadunvarmistukseen/-hal- 
lintaan liittyvät käsitteet eivät ole yhtenäisiä (Williams & Harvey 2015). Samoilla kä- 
sitteillä on useita eri merkityksiä ja niiden sisällöt vaihtelevat sekä alan tutkimuksessa 
että laadunarviointitoiminnassa. Keskustelua hankaloittaa myös käsitteiden sisällöl- 
liset erot eri kielillä (ks. Vläsceanu ym. 2007.) Suomessa on esimerkiksi toisesta audi- 
tointikierroksesta lähtien käytetty “laadunhallinta’-termia (quality management) (ks. 
Karvi 2015; Karvi 2019). Laadunhallinta on käsitteenä laajempi ja sisältää laadun var- 
mistamisen, kehittämisen, johtamisen ja ohjauksen (Karvi päiväämätön). “Laadun- 
varmistus”-termiä (guality assurance) käytetään usein synonyyminä tilivelvollisuus- 
arvioinnin kanssa. Laadunvarmistusta painottava arviointi nähdään usein 
joustamattomana, ylhäältä alas suuntautuvana menettelynä, joka perustuu määrälli- 
seen mittaamiseen. Kehittävään arviointiin suhtaudutaan myönteisemmin neuvotel- 
tuna, alhaalta ylöspäin suuntautuvana prosessina, jossa arviointi perustuu laadulli- 
siin arvioihin ja vuorovaikutukseen arviointiin osallistuvien kanssa. (Williams 2016.) 

Arviointi määritellään usein arvon (merit, worth, value, significance) antamisena 
jollekin asialle tai toiminnalle (Atjonen 2015; Karvi päiväämätön, Scriven 1991; Stern 
2004). Arvon antaminen tai arvottaminen voi tapahtua suhteessa arvioinnin kohteen 
sisäiseen (merit) tai ulkoiseen (worth) arvoon. Arviointi on järjestelmällistä toimin- 
taa, jossa analysoidaan kerättyä tietoa ja tehdään arvioita suhteessa julkilausuttuihin 
tai julkilausumattomiin kriteereihin. Formatiivinen ja summatiivinen arviointi on 
yleinen tapa jäsentää arviointeja. Formatiivinen arviointi keskittyy kehittämiseen ja 
arviointimenetelmillä pyritään vaikuttamaan tai edistämään muutosta arvioinnin 
kohteessa. Summatiivinen arviointi keskittyy arvioimaan tuloksia. (Stern 2004.) Ar- 
viointi sosiaalisena, poliittisena ja arvosidonnaisena toimintana on laajasti tunnis- 
tettu (Guba & Lincoln 1989; Stern 2004). Toisaalta arviointeihin sisältyy myös pyr- 
kimys puolueettomuuteen tai oikeudenmukaisuuteen (Alkin ym. 2006) sekä yhtenä 
keskeisenä periaatteena arvioinnin tuottama hyöty (Weiss 1998). Arviointi käsitteenä 
avautuu parhaiten tavoitteesta käsin: mitä tarkoitusta varten (purpose) ja mitä kritee- 
ristöä käyttäen arviointia tehdään määrittää myös arvioinnin sisällön (ks. tässä lu- 
vussa myöhemmin tavat jäsentää arviointeja ja laadunarvioinnin keskeiset perinteet). 


251 


Mirella Nordblad ja Jussi Kivistö 


Yleisemmin korkeakoulujen laadunarvioinnin yhteydessä viitataan ulkoiseen 
arviointiin, jossa korkeakouluorganisaatioon nähden ulkopuolinen taho arvottaa, 
määrittää tai mittaa korkeakoulun toimintaa ja/tai tuloksia suhteessa julkilausut- 
tuihin kriteereihin. Kriteeri määrittelee millaista toimintaa, tulosta tai laatutasoa 
tavoitellaan (Karvi päiväämätön). Esimerkiksi Kansallisen koulutuksen arviointi- 
keskuksen (Karvi) auditoinneissa auditointikriteerit liittyvät auditointimalliin, joka 
on voimassa tietyn auditointikierroksen ajan. Auditointikriteerit määrittelevät eri 
tasoista toimintaa arviointiasteikon avulla (esim. riittämätön-hyvä-erinomainen) ja 
asettavat niin sanotun läpäisykynnyksen hyväksytylle auditoinnille (ks. Karvi 2019). 

Suomessa korkeakoulujen laadunarvioinnin menetelmänä on auditointi, joka on 
näyttöön perustuvaa ulkoista vertaisarviointia. Auditoinneissa tarkastelun kohtee- 
na ovat menettelytavat, joilla korkeakoulu varmistaa ja kehittää toimintaansa ja sen 
laatua. (Karvi päiväämätön; Vläsceanu 2007). Pyykön (2010) mukaan auditointi on 
kypsän ja kehittyneen korkeakoulujärjestelmän arviointimenetelmä, jonka keskeise- 
nä tavoitteena on korkeakoulujen kriittinen itsearviointi ja korkeakoulujen toimin- 
nan kehittäminen. Auditoinnin ohella yksi yleisimmistä korkeakoulujen laadunar- 
vioinnin menetelmistä on akkreditointi. Akkreditoinnin tavoitteena on määrittää, 
täyttääkö akkreditoitava kohde (esimerkiksi koulutusohjelma tai korkeakoulu) vaa- 
dittavat korkeakoulun ulkopuolelta asetetut minimivaatimukset vai ei. Prosessin tu- 
loksena on yleensä päätös tunnustuksen myöntämisestä (kyllä tai ei -päätös) (Ursin 
2019, Vläsceanu 2007). Kielteinen akkreditointipäätös saattaa johtaa korkeakoulun tai 
ohjelman toiminnan lakkauttamiseen joko määräajaksi tai kokonaan (Ursin 2019). 
Laadunarviointeja, kuten erityisesti koulutusohjelmien ja -alojen akkreditointeja, 
toteuttavat kansallisten arviointiorganisaatioiden lisäksi myös kaupalliset ja voit- 
toa tavoittelemattomat toimijat. Esimerkiksi kauppatieteiden alalla kansainvälisillä 
akkreditoinneilla, kuten AACSB, EOUIS ja AMBA, on tärkeä merkitys toiminnan 
laadun osoittamiseksi. Akkreditointien on myös todettu tuovan lisäarvoa koulutuk- 
sen kehittämiseen ja sen kansainvälisyyteen (Wallenius ym. 2020). 

Auditointia soveltavien maiden auditointimallit eroavat toisistaan sisällöllisesti. 
Auditointi voi kohdistua ainoastaan koulutustoimintaan tai kuten Suomessa kaikkiin 
perustehtäviin (koulutus, tutkimus- kehittämis- ja innovaatiotoiminta ja yhteiskun- 
nallinen vuorovaikutus). Korkeakoulujen auditoinneissa, kuten Suomessa, on usein 
arvioinnin lopputuloksena akkreditoinnille tyypillinen arvio siitä, onko auditointi 
läpäisty vai ei (ks. KKA 2007; Karvi 2015; Karvi 2019). Erotuksena akkreditointiin, 
auditoinnin läpäisemättä jättäminen ei peruuta toimilupaa eikä muodollisesti sankti- 
oi korkeakouluja (Ursin 2019). 

Tässä luvussa tarkastelun kohteena on kansallinen laadunarviointitoiminta. 

Laadunarvioinnin keskeiset perinteet 


Laadunarvioinnin tilivelvollisuusnäkökulma 
ja yhteys kansainväliseen kehitykseen 


Vaatimukset korkeakoulujen tilivelvollisuuden (accountability) osoittamiseksi ovat 
viime vuosina lisääntyneet, ja korkeakoulujen on toiminnassaan otettava huomioon 
erilaisia paikallisia, alueellisia, kansallisia ja ylikansallisia/kansainvälisiä tavoitteita 
(Stensaker & Harvey 20114). Tilivelvollisuusnäkökulman ja -vaatimuksen vahvistu- 
miselle korkeakoulujärjestelmissä on useita selityksiä. Osa näistä heijastelee julkisen 
hallinnon kansainvälisiä uudistustrendejä, pyrkimyksiä muokata tai muuttaa korkea- 
koulujen toimintaa, organisaatiokulttuureja ja arvoja. Osa taas nousee yleisemmästä 
tilivelvollisuusnäkökohtiin liittyvästä keskustelusta ja tietynlaisesta epäluottamuk- 
sesta korkeakouluja kohtaan (mm. Hansen ym. 2019). Systemaattisen laadunarvioin- 
nin yleistymiseen Euroopassa on usein liitetty korkeakoulutuksen massoittuminen 
(massification), joka on käsittänyt uusien korkeakoulujen perustamisen ja vanhojen 
laajentamisen, korkeakoulujen, koulutustarjonnan ja opiskelijoiden moninaistumi- 
sen, kustannusten kasvun sekä ylipäätään toiminnan laatuun liittyvien kysymysten 
korostumista (Brennan & Shah 2000; Trow 1996). Keskeinen vaikuttava tekijä taustal- 
la on ollut uuden julkisjohtamisen (New Public Management, NPM) reformisuuntaus 
tai doktriini. Monissa maissa NPM on yhtäältä tarkoittanut sääntelyn purkamista ja 
korkeakoulujen autonomian vahvistamista ja toisaalta erilaisten valtion suoraa val- 
vontaa korvaavien järjestelmien luomista, kuten erilaisten seuranta- ja raportointijär- 
jestelmien, laadunarviointien, tulosperustaisten rahoitusmallien jne. käyttöönottoa 
(Stensaker & Harvey 2011a, 2011b). Ulkoisia arviointeja on käytetty sääntelyn ja oh- 
jauksen menetelminä ja tilivelvollisuuden osoittamiseksi etenkin hajautetuissa järjes- 
telmissä (Stern 2004). 

Tilivelvollisuuden näkökulmasta keskeinen kysymys on seuraava: "Kuka on vas- 
tuussa, mistä, kenelle, millä keinoin ja millä seurauksilla?" (Trow 1996, 2). Tilivelvolli- 
suus toimii ulkoisessa laadunarvioinnissa velvoittamalla korkeakoulun raportoimaan 
toiminnastaan asianosaisille ryhmille tai viranomaisille ja vaatimalla korkeakouluja 
tarkastelemaan kriittisesti omaa toimintaansa ja osallistumaan ulkoiseen arviointiin 
vetoamalla laadun parantumiseen. Laadunarviointia voidaan käyttää sääntelyn väli- 
neenä vaaditun raportoinnin ja julkilausuttujen tai julkilausumattomien kriteerien 
osalta, jotka korkeakoulun odotetaan täyttävän. (Trow 1996.) Ulkoista laadunarvi- 
ointia voidaan tarkastella myös toimija-foorumi-määritelmän (actor-forum) näkö- 
kulmasta. Korkeakoulu on toimija ja ulkopuolinen arviointiviranomainen foorumi. 
Valtion luomassa suhteessa toimijan on selitettävä ja perusteltava toimintansa foo- 

rumille, eli tässä yhteydessä se, miten toiminnan laatua ylläpidetään. Foorumi aset- 
taa kriteerit ja perusteet arvioinnille, ja lopullisen arvioinnin suorittavat arvioinnista 
vastaavat vertaisarvioijat. Arvioinnin lopputuloksella on usein joitain seurauksia toi- 
mijalle. (Huisman 2018.) Kaikessa ulkoisessa arvioinnissa on näin ollen aina lähes- 
tymistavasta riippumatta tilivelvollisuusnäkökulma, ja täten myös laadunarvioinnin 
yksi ulottuvuus on tilivelvollisuuden varmistaminen arvioinnin avulla tai sen kautta. 

Luottamus on keskeinen tekijä analysoitaessa ulkoisia laadunarviointijärjestel- 
miä (Amaral 2014; Stensaker & Harvey 20110). Tilivelvollisuus ja luottamus liitty- 
vät läheisesti toisiinsa, sillä luottamus voidaan nähdä tilivelvollisuuden vastakoh- 
tana (Stensaker & Harvey 2011b; Trow 1996). Epäluottamusta voidaan pitää syynä 
erilaisille tilivelvollisuutta painottaville järjestelmille ja arvioinneille. Vahvasti tili- 
velvollisuutta painottavat arviointijärjestelmät ovat usein luotu edistämään luotta- 
musta korkeakoulujärjestelmässä, mutta ne saattavat käytännössä heikentää luot- 
tamusta, sillä tarvetta kontrolloida toimintaa ja tuloksia voidaan pitää itsessään 
epäluottamuksen osoituksena. (Stensaker & Harvey 2011b.) Myös kehittämiseen 
suuntautuneet arviointijärjestelmät voivat tuottaa päinvastaisia ja ei-toivottuja tulok- 
sia (Westerheijden 2013). Kehittävän arvioinnin ja tilivelvollisuuden välinen suhde ja 
vaikutukset arviointiin on Suomenkin laadunarviointien näkökulmasta kiinnosta- 
va kysymys. Suomalaista järjestelmää on luonnehdittu arviointijärjestelmäksi, joka 
on rakennettu vahvan luottamuksen ympärille, ja jossa vähemmän on enemmän 
(ks. Stensaker & Harvey 2011b). Stensaker ja Harvey (2011b) ovat tunnistaneet, että 
korkeakoulujen kansainvälistymisestä ja ylikansallisista tilivelvollisuutta painotta- 
vista standardeista johtuen toimijoihin kohdistuu enenevässä määrin kansainvälistä 
painetta osoittaa tilivelvollisuutta, ja pohtivat, pystyykö Suomi säilyttämään kehittä- 
vän arvioinnin näkökulmansa tässä kontekstissa. 


Laadunarviointi korkeakoulupolitiikan ja muutoksen välineenä 


Laadunarvioinnin voi tilivelvollisuuden lisäksi nähdä välineenä edistää muutosta, 
uudistumista ja kehitystä korkeakouluissa. 

John Brennan (1997) näkee laadunarvioinnissa kolme keskeistä jännitettä, jotka 
liittyvät kieleen, valtasuhteisiin ja muutokseen. Laadunarvioinneissa käytetty kieli 
voi edistää arvoja, jotka ovat ristiriidassa korkeakoulujen perinteisten arvojen kans- 
sa. Yleisesti kieli voi vaikuttaa siihen, miten korkeakoulutus ymmärretään osana laa- 
dunarviointia. Valtasuhteet heijastavat valtasuhteiden tasa- tai epätasapainoa esimer- 
kiksi suhteessa autonomiaan mutta myös arviointimenetelmiä. Muutos liittyy moniin 
sosiaalisiin ja taloudellisiin muutoksiin, jotka edellyttävät korkeakouluilta muutosta. 

EU-tason ja kansallisen tason uudistuskeskusteluja hallitsee yleinen käsitys siitä, 
että korkeakoulujen täytyy muuttua ja uudistua ja vastata erilaisiin haasteisiin toi- 

mintaympäristössään (Kwiek 2012; Olsen & Maassen 2007). Uudistukset johtavat 
usein uusiin uudistuksiin, joiden seurauksia korkeakoulujen toimintaan harvoin 
analysoidaan. Politiikkakeskusteluja kuvastaa usein ristiriitaiset visiot ja ratkaisut, 
uusien ja legitiimien korkeakoulujen ohjaustapojen etsiminen sekä yksinkertaisiin 
kausaalisuhteisiin uskominen politiikkatavoitteissa ja -ratkaisuissa, jotka eivät huo- 
mioi miten eri hallintotasot, instituutiot ja poliittiset areenat käytännössä toimivat. 
(Gornitzka ym. 2007.) 

Korkeakoulujen yhteiskunnallista tehtävää painotetaan yhä enemmän, kuten 
korkeakoulujen sosiaalista ja taloudellista merkitystä tietoyhteiskunnassa ja -talou- 
dessa. Eri sidosryhmien rooli on vahvistunut, ja korkeakoulujen tehtävä on eneneväs- 
sä määrin vastata opiskelijoiden, työnantajien, valtion, alueiden ja työmarkkinoiden 
erilaisiin tarpeisiin. Yhteiskunnallista vuorovaikutusta ja yrittäjämäistä toimintaa 
arvostetaan. Markkinoiden ja talouden logiikan painottaminen aiheuttaa jännitteitä 
perinteisten akateemisten arvojen kanssa. (Kwiek 2012.) 

Laadunarviointia koskevissa dokumenteissa painotetaan usein samanaikaisesti 
korkeakoulun autonomian merkitystä ja vastuuta toimintansa laadusta sekä velvoit- 
teita esimerkiksi tavoitteiden, toimenpiteiden, standardien tai kriteerien muodossa, 
jotka sisällöiltään kuuluvat korkeakoulun autonomian alueelle. Esimerkiksi Euroo- 
pan komission (2014) laadunvarmistuksen seurantaraportissa Euroopan parlamen- 
tille suositettiin siirtymistä laadunvarmistukselle ominaisesta ”rasti ruutuun” -tyyp- 
pisestä ohjelmapohjaisesta arvioinnista kehittävään koko korkeakoulun toiminnan 
kattavaan arviointiin, joka pystyy paremmin vastaamaan toimintaympäristössä 
tapahtuviin muutoksiin ja tukemaan korkeakoulujen laatukulttuurin kehittymistä. 
Korkeakoulujen autonomiaa ja vastuuta korostettiin samalla kuin institutionaali- 
nen lähestymistapa nähtiin myös keinona toteuttaa EU:n politiikkatavoitteiden mu- 
kaisia korkeakoulutuksen uudistuksia. (Euroopan komissio 2014). Korkeakoulujen 
laatukulttuurin kehittäminen, joka linkittyy yleisesti laadunarvioinnin tavoitteisiin 
(esim. ESG 2015), on toisaalta nähty pyrkimyksenä siirtyä pois tilivelvollisuuteen, 
standardoituihin malleihin, kontrolliin liittyvästä laadunvarmistuksesta kehittävän 
arvioinnin lähestymistapoihin, joissa korostuu korkeakoulun autonomia, asiantunte- 
mus ja arvot (Bendermacher ym. 2017; EUA 2006), ja toisaalta myös keinona muuttaa 
organisaatiokulttuuria ja toimintatapoja (Harvey & Stensaker 2008). 

Laadunarviointi on politiikkaa ja toimintaan vaikuttavat erilaiset ja kilpailevat 
arvot, intressit ja uskomukset (ks. Gornitzka ym. 2007). Politiikkatoimena laadunar- 
vioinnin suunnittelu- ja kehittämisprosessit ovat monitahoisia. Poliittisissa proses- 
seissa, kuten Bolognan prosessissa ja siihen läheisesti kytkeytyvässä korkeakoulujen 
laadunarvioinnin kehittämisessä, on useita politiikan areenoita ja toimijoita. Euroo- 
pan tasolla ja kansallisella tasolla monet toimijat vaikuttavat poliittisiin prosesseihin; 
muun muassa ylikansalliset organisaatiot (EU), virkamiehet ja valtion virastot sekä 
erilaiset sidosryhmä- ja intressijärjestöt ovat keskeisiä vaikuttajatahoja (ks. Verhoeven 

ym. 2019). Esimerkiksi Euroopan tasolla E4 organisaatioiksi kutsutut (ENOA, EUA, 
ESU, EURASHE1) ja EOAR2 ovat olleet keskeisiä eurooppalaisten korkeakoulutuk- 
sen laadunvarmistusperiaatteiden ja suositusten (ESG) suunnittelussa ja myös toi- 
meenpanossa. E4 organisaatiot ovat vaikuttaneet muun muassa luomalla yhteyksiä eri 
toimijoiden välille, fasilitoimalla keskustelua laadunvarmistuksesta, konsultoimalla 
ja edistämällä eurooppalaisen laadunvarmistukseen liittyvän politikan leviämistä 
kansalliseen politiikkaan ja käytäntöihin. (Euroopan komissio 2019.) Kansallisella 
tasolla arviointiorganisaatioilla, kuten Suomessa Kansallisella koulutuksen arviointi- 
keskuksella (Karvi) ja sen edeltäjällä Korkeakoulujen arviointineuvostolla (KKA), on 
ollut merkittävä rooli laadunarviointien suunnittelussa, toteutuksessa ja kehittämi- 
sessä. Kehittävän arvioinnin ja eurooppalaisten laadunvarmistuksen periaatteisiin 
(ESG) kuuluu sidosryhmien osallistaminen arviointimallin suunnitteluun ja kehittä- 
miseen. Esimerkiksi Karvin kolmannen kierroksen auditointimallin suunnittelu oli 
vuoden kestävä prosessi, jossa kuultiin laajasti keskeisiä sidosryhmiä. Varsinaisessa 
mallin suunnitteluryhmässä oli myös korkeakoulusektoreiden, opiskelijoiden ja työ- 
elämän edustajia. (Karvi 2021) 

Euroopan tason ohjausmekanismien merkitys on kasvanut ja niillä on tärkeä 
merkitys myös laadunarvioinnissa. Toisaalta Euroopan tason mekanismit eivät ole 
korvanneet kansallista ja institutionaalista tasoa (Gornitzka ym. 2007). Tästä yksi 
esimerkki on erot maiden välillä siinä, miten eurooppalaisia korkeakoulujen laadun- 
varmistuksen periaatteita ja suosituksia (ESG) sovelletaan kansallisesti. Euroopan 
komission (2019) selvityksen mukaan osassa Euroopan maita periaatteita sovelletaan 
hyvin tarkasti, ja ne on jopa kirjattu kansalliseen lainsäädäntöön. Toisaalta niin kut- 
sutuissa ”edistyneissä laadunvarmistusjärjestelmissä”, joihin myös Suomen katsottiin 
lukeutuvan, ESG ymmärrettiin yleisten periaatteiden ja ohjeiden kokoelmaksi, joka 
sallii joustavuuden kansallisissa toteutuksissa. ESG:n noudattaminen nähtiin tällai- 
sissa maissa enemmänkin minimivaatimuksena, joka ei erityisesti kannusta laadun- 
hallinnan kehittämiseen. (Euroopan komissio 2019.) Broucker ym. (2019) ovat myös 
todenneet, että Bolognan tavoitteet ja periaatteet toteutetaan eri tavalla eri maissa, 
koska kansallisen tason haasteet ja uudistamispyrkimykset määrittelevät, mitä asioi- 
ta korostetaan prosessissa. Kansainvälisiä prosesseja, kuten Bolognaa, voidaan myös 
käyttää kansallisten uudistusten ajureina. 

Monet politiikkatoimet ovat logiikaltaan yksinkertaisia ja olettavat lineaarisen pa- 
noksen, joka johtaa ennustettavaan tuotokseen (Stern 2004). Tunnistettujen haastei- 
den ja ehdotettujen ratkaisujen välillä on usein selkeitä aukkoja (Olsen 2007). Myös 
laadunarviointiin liittyvässä keskustelussa eri toimijoiden retoriikka, asenteet ja käsi- 


1 


ENOA European Association for Ouality Assurance in Higher Education, EUA European 
University Association, ESU European Students’ Union, EURASHE European Association of Ins- 
titutions in Higher Education 


* EQAR European Quality Assurance Register for Higher Education 

tykset ovat ominaisia toimijoiden kontekstille tai tasolle (vrt. Olsen & Maassen 2007). 
Tämä näkyy erityisesti Euroopan tason keskusteluissa siinä, että tavoitteet, aloitteet 
ja toimet eivät usein riittävällä tavalla huomio kansallisten korkeakoulujärjestelmi- 
en eroja ja korkeakouluja suhteessa niiden organisaatioon sekä siihen miten korkea- 
koulut toimivat ja muuttuvat (vrt. Olsen 2007). 

Laadunarviointi toimii näin ollen Euroopan tason ja kansallisen tason välineenä 
vastata muutokseen ja edistää muutosta korkeakouluissa ja korkeakoulujärjestelmis- 
sä. Valtasuhteiden ja muutoksen näkökulmista tärkeät kysymykset ovat: kuka ohjaa 
prosessia, ketkä ovat osallisia prosessissa ja kenen ääntä kuunnellaan? (Brennan & 
Shah 2000.) 


Tulokset 


Laadunarvioinnin jännitteiset tavoitteet: 
kehittäminen ja tilivelvollisuus 


Kuten edellä todettiin, laadunarviointi on tilivelvollisuuteen liittyvä menetelmä, ja 
on tärkeä tarkastella tilivelvollisuuden ja kehittämisen suhdetta arvioinneissa. Kar- 
vin auditointimallissa tilivelvollisuuden näkökulma yhdistyy auditoinneissa vahvasti 
painotettavaan kehittävän arvioinnin tarkoitukseen, periaatteisiin ja perinteisiin, joi- 
den voidaan väittää olevan tunnusomaisia suomalaiselle korkeakoulujen laadunar- 
vioinnille (ks. Karvi 2021; Moitus ym. 2020, Pyykkö ym. 2013). Kehittävä arviointi 
mainitaan Karvin keskeiseksi toimintaperiaatteeksi Karvia koskevassa asetuksessa 
(VN 1317/2013). 

Yksi yleinen tapa jäsentää arviointeja on kategorisoida niitä niiden tarkoituksen 
mukaan. Keskeiset arvioinnin lähestymistavat Chelimskyn (1997, 21) (ks. myös Atjo- 
nen 2015; Räkköläinen, 2011; Välijärvi & Kupari 2010) mukaan ovat: 


1. Arviointi tilivelvollisuuden varmistamiseksi / tulosvastuuarviointi. Tarkoitukse- 
na on arvioida tuloksia tai käytettyjen resurssien tehokkuutta. 

2. Arviointi tiedon lisäämiseksi / tiedontuotantoarviointi. Tarkoituksena on esi- 
merkiksi tuottaa tietoa ja näkökulmia julkisista haasteista, politiikasta, ohjel- 
mista, prosesseista tai kehittää uusia menetelmiä. 

3. Arviointi toiminnan kehittämiseksi. Tarkoituksena on vahvistaa instituutioita, 
rakentaa toimintakykyä tai toimintamalleja arviointialueilla. 


Arviointi tiedon lisäämiseksi ei näkökulmana ole kovin paljon esillä korkeakoulu- 
jen laadunvarmistusta ja laadunarviointeja koskevassa tieteellisessä kirjallisuudessa. 
Alan akateemisessa keskustelussa painottuu vahvasti tilivelvollisuuden (accountabili- 

ty) ja kehittämisen näkökulmat (improvement tai enhancement) sekä näiden kahden 
käsitteen välinen jännite (Williams 2016; Williams & Harvey 2015). Osa tutkijoista 
näkee tilivelvollisuuden ja kehittämisen tai parantamisen selkeästi erillisinä toimin- 
toina, jotka tulisi jopa pitää erillään, kun taas osa tutkijoista näkee ne läheisesti toi- 
siinsa liittyvinä kokonaisuuksina, joita ei voida erottaa. (Williams 2016.) Keskustelua 
kuvastaa erityisesti epäselvyys ulkoisen laadunarvioinnin päätehtävistä, eli tilivel- 
vollisuudesta ja kehittämisestä sekä näiden saavuttamiseen käytetyistä menetelmistä 
(Santiago ym. 2008). Laadunarvioinnin käytännön toteutuksissa saattaa myös olla 
epäjohdonmukaisuuksia. Esimerkiksi Gover ja Loukkola (2018) ovat havainneet, että 
arvioinnin tarkoitus ja tavoitteet eivät aina ole linjassa arvioinnin toteutuksen kanssa. 

Lähestymistavat eivät ole toisiaan poissulkevia tai tyhjentäviä, mutta niiden välillä 
on eroja, jotka heijastavat eri kulttuureja tai näkemyksiä sekä tarkoituksia (Räkköläi- 
nen 2011; Stern 2004; Välijärvi & Kupari 2010). Erot arvioinnin lähestymistavoissa 
(arviointinäkemyksissä) liittyvät Räkköläisen (2011, 20) mukaan arvioinnin tarkoi- 
tukseen ja tavoitteeseen, arviointiasetelmaan ja arviointimenetelmiin, arvioijan ja 
arvioinnin kohteen väliseen suhteeseen, arvioinnin luotettavuuskriteeristöön ja luo- 
tettavuuden varmistamiseen sekä arviointitiedon käyttöön. Kaikki arvioinnit lähes- 
tymistavasta riippumatta voivat johtaa kehittämiseen (ks. Atjonen 2015), mutta mihin 
arvioinnilla pyritään sekä mitä ja miten arvioidaan, sillä on merkitystä. Kehittävässä 
arvioinnissa arviointikohteen ja sidosryhmien osallistaminen ja sitoutuminen ovat 
tärkeitä. Arviointiprosessiin ja tulosten hyödyntämiseen tulee kiinnittää huomiota, 
koska arvioinnin keskeinen tarkoitus on kehittämisen tukeminen ja arvioinnin hyö- 
dyllisyys tästä näkökulmasta. Arvioinnin lopputulosta, objektiivisuutta ja riippumat- 
tomuutta ei painoteta yhtä paljon kehittävässä arvioinnissa kuin tilivelvollisuusarvi- 
oinnissa. Kehittävässä arvioinnissa arvioijan rooli on usein ”kriittinen ystävä”. (Alkin 
& Taut 2003; Atjonen 2015.) 

Pattonin (1997) mukaan, kun arviointi perustuu arvon (merit tai worth) antami- 
seen toiminnalle (judgment-oriented evaluation) arvioijan rooli muistuttaa enemmän 
tuomaria. Toiminnan parantamista painottavissa arvioinneissa (improvement-orient- 
ed evaluation) arvioijan rooli muistuttaa neuvonantajaa. Hyödyntämistä painottavis- 
sa arvioinneissa (utlisation focused evaluation) arvioija on aina neuvottelija ja muut 
roolit riippuvat siitä, miten arvioinnin hyödynsaajat aikovat hyödyntää arviointia. 
Patton tekee eron toisaalta tehokkuutta ja arvoa (merit ja worth) arvioivien arviointi- 
en ja toisaalta toiminnan parantamista painottavien formatiivisten arviointien välil- 
lä. Pattonin mukaan formatiivinen toiminnan parantamiseen tähtäävä arviointi, joka 
päättyy summatiiviseen loppuarvioon (judgement), muuttuu formatiivisesta summa- 
tiiviseksi. Tämän hän näkee ongelmallisena, koska silloin eri lähestymistapojen ta- 
voitteet ja tarkoitukset erityisesti arvioinnin hyödyntämisen tai käytön näkökulmasta 
sekoittuvat. (Patton 1997.) 

Karvin korkeakoulujen auditoinneissa toteutuvat Chelimskyn jäsennyksen kaikki 
kolme lähestymistapaa tai tarkoitusta — tosin hieman eri painotuksin. Auditoinnin 
tavoitteissa näkyy tilivelvollisuus erityisesti kansainvälisestä näkökulmasta (tai siis 
vastaako laatutyö ESG:n vaatimuksia), kehittävyys suhteessa korkeakoulun tavoit- 
teiden ja perustehtävien kehittämisen ja innovatiivisen toiminnan tukemisena sekä 
tiedontuotanto avoimen tiedon tuottamisena korkeakoulujen laatutyöstä. (ks. Karvi 
2019.) 

Suomessa korkeakoulujen auditointien kehittävän arvioinnin lähestymistapa liit- 
tyy korkeakoulujen autonomian kunnioittamiseen, vahvaan luottamukseen ja kor- 
keakoulujen vastuuseen oman toimintansa laadusta sekä tiiviiseen vuorovaikutuk- 
seen korkeakoulujen kanssa (Pyykkö ym. 2013). Auditointien tarkoituksena on ollut 
tukea korkeakoulujen henkilöstöä, opiskelijoita ja sidosryhmiä tunnistamaan vah- 
vuuksia, hyviä käytäntöjä ja kehittämiskohteita korkeakoulun toiminnassa. Tavoit- 
teena on ollut myös tukea korkeakouluja omien tavoitteidensa saavuttamisessa ja siten 
luoda edellytyksiä jatkuvalle parantamiselle (ks. KKA 2007; Karvi 2015; Karvi 2019). 
Auditointien tavoitteet korostavat selvästi kehittämiseen perustuvaa lähestymistapaa 
korkeakoulujen laadunarvioinneissa Suomessa. 

Tilivelvollisuus on läsnä auditoinnissa, kuten kaikessa ulkoisessa arvioinnissa, 
kun toimintaa rahoitetaan julkisista varoista kokonaan tai osittain Trown (1996) ja 
Huismanin (2018) edellä kuvaamin tavoin. Suomalaisessa auditointimallissa on myös 
tilivelvollisuutta painottavia akkreditointityyppisiä elementtejä, kuten kansalliset 
kriteerit ja läpäisykynnys (Pyykkö 2010). Jos Pattonin (1997) ajatuksia soveltaa audi- 
tointeihin, sekä auditoinnin tarkoitus ja tavoitteet että se, mihin arviointia on tarkoi- 
tus hyödyntää, ovat toisiinsa nähden ristiriitaisia. Auditoinneissa eri lähestymistavat 
sekoittuvat keskenään. Auditointi on vertaisarviointia, joka pyritään toteuttamaan 
hyvässä hengessä ja auditointiin osallistuvia kunnioittaen. Toisaalta auditoijien ja 
auditoitavan korkeakoulun välillä on myös selvä etäisyys, joka ei ole täysin linjassa 
kehittävässä arvioinneissa arvioijien tyypillisen kriittisen ystävän tai fasilitaattorin 
roolien kanssa. Tämän voi tulkita johtuvaksi tilivelvollisuusnäkökulmasta, joka liit- 
tyy toiminnan arvottamiseen suhteessa arviointikriteereihin, päätöksentekoon ar- 
vioitavien alueiden tasosta ja jonkinasteisen objektiivisuuden tavoitteluun arvioissa 
(korkeakoulujen tasapuolinen kohtelu). Toisaalta Atjosen (2015) mukaan kaikki kol- 
me lähestymistapaa tai tarkoitusta voivat esiintyä samassa arvioinnissa ja jopa täy- 
dentää toisiaan. Arvioinnilla on tosin hyvä olla johtava lähestymistapa tai tarkoitus. 
Suomen auditointimallissa, kuten jo on mainittu, johtava arvioinnin lähestymistapa 
on kehittävä arviointi. 

Korkeakoulujen laadunarviointi Euroopassa on 
korostanut tilivelvollisuutta ja akkreditointeja 


Maat ja niidet korkeakoulujärjestelmät ovat erilaisia ja vaikuttavat laadunarvioinnin 
lähestymistapaan (Brennan & Shah 2000; Torre & Zapata 2013). Myös korkeakoulut 
eroavat toisistaan koon, tehtävän, historian, perinteiden, organisaation, päätöksen- 
teon ja toimintakulttuurien osalta (Brennan & Shah 2000). Eri maiden välillä on myös 
eroja siinä, miten roolit ja tehtävät on jaettu valtion, arviointiorganisaation ja korkea- 
koulujen välillä (Pyykkö 2010). 

Kuten jo yllä mainittiin, korkeakoulujen laadunhallintaan ja ulkoisiin laadun- 
arviointeihin vaikuttavat myös kansainvälistyminen ja globalisaatio sekä ylikansal- 
liset tilivelvollisuutta painottavat standardit ja tavoitteet (Stensaker & Harvey 20114). 
Korkeakoulujen laadunvarmistus ja sen kehittäminen on yksi keskeinen tavoite 
Bolognan prosessissa. Osana Bolognan prosessia on muun muassa luotu yhteiset eu- 
rooppalaiset periaatteet ja suositukset korkeakoulujen sisäiselle ja ulkoiselle laadun- 
varmistukselle sekä arviointiorganisaatioille (ESG) (2005; 2015). 

Ulkoinen laadunarviointi on kehittynyt nopeasti Euroopassa, ja toimintana se 
on institutionalisoitunut ja ammattimaistunut (Kastelliz & Lynch 2018). Bolognan 
prosessi on ollut yksi merkittävimmistä tekijöistä korkeakoulutuksen ulkoisen laa- 
dunvarmistuksen laajentumisessa ja kehittämisessä Euroopassa (Pyykkö 2010; Sur- 
sock 2015). Kun Bolognan julistus allekirjoitettiin vuonna 1999, vain muutamalla 
Euroopan maalla oli korkeakoulutuksen laadunvarmistus-/arviointiorganisaatio. Nyt 
tilanne on päinvastainen (Euroopan komissio/EACEA/Eurydice 2015). Lisäksi lähes 
kaikissa 49 Euroopan korkeakoulutusalueen maassa on käytössä korkeakoulujen 
sisäiset laatujärjestelmät ja ulkoinen laadunarviointijärjestelmä (Euroopan komissio/ 
EACEA/Eurydice 2020). Euroopan komission (2019) selvityksessä laadunvarmistus- 
organisaatiot nimesivät Bolognan prosessin ja EU-tason kehityksen toiseksi vaikut- 
tavimmaksi tekijäksi, joka oli vaikuttanut kansalliseen laadunarviointiin. Eniten 
toimintaan oli vaikuttaneet kansalliset tekijät, kuten muutokset lainsäädännössä ja 
arviointien viitekehyksissä. 

Jännitteet pyrkimyksissä toisaalta yhtenäistää ja toisaalta kunnioittaa kansallista 
kontekstia laadunarvioinnissa ja laadunvarmistuksessa on ollut ja on edelleen vahvasti 
läsnä Euroopan tason keskustelussa ja politiikassa (ks. Pyykkö 2010). Eurooppalainen 
laadunarviointeihin liittyvä keskustelu ja kehitys ovat liittynyt keskeisesti arvioin- 
nin lähestymistapoihin ja menetelmiin. 1990-luvulla laadunarvioinnissa painottui- 
vat kehittävän arvioinnin periaatteet (Haakstad 2001, Huisman 2018). Korkeakoulut 
itse ovat kannattaneet kehittävää arviointia. Kun tavoitteena on korkeakoulutuksen 
laadun varmistaminen ja parantaminen, nämä tavoitteet voidaan saavuttaa ainoas- 
taan korkeakoulujen itsensä toimesta, jotka viime kädessä vastaavat korkeakoulu- 

tuksen laadusta. Tästä näkökulmasta laadunarvioinnin tuli palvella ennen kaikkea 
korkeakouluja. (Vroeijenstijn 1995.) 2000-luvulla siirryttiin enemmän kontrollia ja 
tilivelvollisuutta painottaviin arviointeihin, kuten akkreditointeihin (Haakstad 2001, 
Huisman 2018). 2000-luvun alussa akkreditointeja toteutettiin erityisesti Keski- ja 
Itä-Euroopassa entisen Neuvostoliiton maissa, akkreditoinnit eivät olleet yleisiä 
muualla Euroopassa (Brennan & Shah 2000). Bolognan prosessiin liittyvä korkea- 
koulutuksen laadunvarmistuksen harmonisointipyrkimys on nimetty yhdeksi syyksi 
muutokseen arvioinnin alkuperäisissä pyrkimyksissä ja koulutusohjelmien akkredi- 
tointien painottamisena laadunarvioinnin menetelmänä. (Haakstad 2001; Salminen 
2004; Westerheijden 2007; 2013.) 

Euroopan komission rooli Bolognan prosessissa ja ulkoisessa laadunvarmistuk- 
sessa on ollut kiinnostava. Muun muassa Amaralin (2007) mukaan Euroopan komis- 
sio on ajanut akkreditointijärjestelmää Eurooppaan. Jos näin on ollut, ainakin joitain 
merkkejä on nähtävissä Euroopan komission suunnanmuutoksesta ja lisääntyneestä 
institutionaalisen lähestymistavan kannatuksesta (ks. Euroopan komissio 2014). Toi- 
saalta voi myös väittää, että yhteiset laadunvarmistuksen periaatteet ja suositukset 
(ESG) ovat ohjanneet ohjelmapohjaiseen arviointiin, vaikka ESG:ssä mainitaan jous- 
tavuus laadunarvioinnin menetelmissä. Tämä siitäkin huolimatta, että eurooppalai- 
set sidosryhmäjärjestöt, kuten Euroopan laadunvarmistusorganisaatioiden verkosto 
ENOA, ovat puhuneet erilaisten mallien ja moninaisuuden puolesta (ks. Djakovic 
& Gover 2021). Ohjelmapohjaisen laadunarvioinnin painottaminen näkyy erityisen 
selvästi ensimmäisessä vuonna 2005 julkaistuissa periaatteissa. Viidessä seitsemäs- 
tä korkeakoulujen sisäisen laadunvarmistuksen periaatteessa mainitaan ”ohjelma” 
sanana (ESG 2005). 

Eurooppalaisessa laadunvarmistusrekisterissä EQA Rissa on tällä hetkellä yhteensä 
49 kansallista ja ei-kansallista arviointiorganisaatiota, jotka toteuttavat eurooppalais- 
ten laadunvarmistusperiaatteiden (ESG) mukaisia arviointeja. Eurooppalaisista laa- 
dunarviointimalleista löytyy sekä yhtäläisyyksiä että eroavuuksia. Erilaisten mallien 
variaatio on suuri ja kokonaisuus näyttäytyy moninaiselta. (EOAR 2020.) Toisaalta 
useimmat mallit ovat pääasiassa joko korkeakoulujen kokonaisarviointeja tai koulu- 
tusohjelma-arviointeja. Arvioinnit toteutetaan yleensä ESG:n periaatteiden mukai- 
sesti vertaisarviointina ja nelivaiheisen prosessin mukaisesti (itsearviointi, ulkoinen 
arviointi ja vierailu, raportti ja seuranta) (Djakovic & Gover 2021). Laadunvarmistus- 
organisaatiot harjoittavat myös toimintaa, joka ei kuulu ESG:n piiriin ja näin ollen 
korkeakoulujen ulkoisen laadunvarmistuksen kokonaisuus on vielä moninaisempi. 

Laadunvarmistusorganisaatiot toimivat jatkuvasti muuttuvassa ja kehittyvässä toi- 
mintaympäristössä. Laadunarviointien ja laadunvarmistuksen menetelmiä ja menet- 
telytapoja kehitetään jatkuvasti ja uusia otetaan käyttöön. Toisaalta uusien menetel- 
mien käyttöönotto ei ole aina merkinnyt sitä, että vanhoista olisi luovuttu. (Kastelliz 
& Lynch 2018.) Yksi viime vuosien trendi laadunarvioinnissa on ollut institutionaa- 

listen eli korkeakoulujen kokonaisarviointien lisääntyminen. Esimerkiksi Belgiassa 
(Flandersissa), Tanskassa, Ruotsissa, Kyproksella, Sloveniassa, Portugalissa ja Virossa 
on siirrytty ainakin osittain korkeakoulujen kokonaisarviointeihin. Muutos korkea- 
koulujen kokonaisarviointeihin, kuten auditointeihin, on vaatinut korkeakouluilta 
laatujärjestelmien luomista ja kehittämistä (Euroopan komissio 2019). Suomen osalta 
laatujärjestelmiä on kehitetty jo pitkään, ja korkeakoulujen auditoinnit ovat tätä kehi- 
tystä osaltaan vauhdittaneet. 

Euroopan komission selvityksen mukaan lähes puolet (48 prosenttia) selvityksen 
kyselyyn vastanneista laadunvarmistusorganisaatioista (n=57, 37 maasta) toteutti- 
vat sekä korkeakoulujen kokonaisarviointeja että koulutusohjelmien arviointeja ja 
akkreditointeja. 17 prosenttia laadunvarmistusorganisaatioista toteutti koulutusala-, 
koulutusohjelma- ja korkeakoulujen kokonaisarviointeja. 19 prosenttia toteutti pel- 
kästään koulutusohjelma-arviointeja ja ainoastaan 12 prosenttia laadunvarmistus- 
organisaatioista (sijaitsivat Suomessa ja Isossa-Britanniassa) toteutti korkeakoulujen 
kokonaisarviointeja. (Euroopan komissio 2019.) Bolognan seurantaraportin (2015) 
mukaan kehittävä arviointi on lähestymistapana noin kolmasosassa Euroopan mai- 
den laadunarviointijärjestelmiä (Euroopan komissio/EACEA/Eurydice 2015). Nämä 
tulokset mahdollistavat suuntaa antavan kokonaiskuvan muodostamisen laadunarvi- 
oinneista Euroopassa. Institutionaaliset arvioinnit ovat yleistyneet ja ovat valtavirtaa 
Euroopassa ohjelmapohjaisten arviointien ohella. Suurimalla osalla selvityksen maista 
on useampi kuin yksi arviointimenetelmä, ja loput ovat jakautuneet institutionaalis- 
ten ja ohjelmapohjaisten arviointien kannattajiin. Korkeakoulujärjestelmien kansal- 
linen konteksti ja korkeakoulu- ja laadunvarmistusjärjestelmän kypsyys vaikuttivat 
mielipiteisiin sen suhteen, mihin laadunarvioinnin tulee keskittyä. (Euroopan komis- 
sio 2019.) 

Westerheijdenin (2013) mukaan monet maat eivät ole muuttaneet laadunarvioin- 
tien lähestymistapaa suhteessa siihen, millaisiksi järjestelmät alun perin suunnitel- 
tiin. Monissa laadunvarmistusjärjestelmissä keskitytään edelleen tilivelvollisuuteen, 
kriteerejä vastaavan toiminnan ylläpitämiseen ja ulkoisesti määriteltyjen indikaat- 
toreiden saavuttamiseen. Polkuriippuvuutta on nähtävissä ainakin osassa Euroopan 
maita, kuten esimerkiksi Hollannissa (ks. Chu & Westerheijden 2018). Toisaalta on 
myös Euroopan maita, joista esimerkkeinä Tanska ja Ruotsi, joissa laadunarvioinnin 
lähestymistavat ja menetelmät ovat muuttuneet erityisesti korkeakoulupoliittisten 
päätösten seurauksena (ks. Hansen ym. 2019). Tästä näkökulmasta Suomen lähes- 
tymistapaa korostaa pitkäjänteisyys, sillä koko korkeakoulun toiminnan kattava au- 
ditointi ja kehittävä arviointi ovat olleet laadunarviointien lähestymistapa jo ensim- 
mäiseltä auditointikierrokselta lähtien (Moitus ym. 2020). Toisaalta koska menetelmät 
ja sisällöt suunnitellaan noin kuuden vuoden sykleissä, on mahdollista, että Suomen 
laadunarvioinnin lähestymistavatkin muuttuvat tulevaisuudessa. 

Korkeakoulujen laadunarviointi Suomessa on perustunut 
auditointeihin ja kehittävään arviointiin 


Korkeakoulujen auditointeja on toteutettu Suomessa vuodesta 2005. Parhaillaan on 
käynnissä kolmas auditointikierros, joka päättyy vuonna 2024 (Karvi 2019). Yliopis- 
toilla ja ammattikorkeakouluilla on kutakin sektoria koskevan lainsäädännön (yli- 
opistolaki 24.7.2009/558 ja ammattikorkeakoululaki 14.11.2014/932) mukaan velvoi- 
te osallistua säännöllisesti toimintansa ja laatujärjestelmiensä ulkoiseen arviointiin. 
Suomessa korkeakoulujen ulkoinen arviointi on annettu tehtäväksi Kansalliselle kou- 
lutuksen arviointikeskukselle (ja edeltäjäorganisaatiolle Korkeakoulujen arviointi- 
neuvostolle) (laki Kansallisesta koulutuksen arviointikeskuksesta 30.12.2013/1295 ja 
asetus Korkeakoulujen arviointineuvostosta 794/2009). Suomalaisilla korkeakouluil- 
la on lainsäädännön puitteissa mahdollista valita ulkoisen arvioinnin toteuttajaksi 
jokin muu arviointitoimija, tosin vaihtoehtoja ei määritellä laeissa. Karvi (ja KKA) on 
käytännössä vastannut suomalaisten korkeakoulujen laadunarvioinneista. 

Suomen kehitys 1980- ja 1990-luvuilla oli linjassa laajempien eurooppalaisten 
kehitystrendin kanssa (Liuhanen 2007). Suomessa korkeakoulujen systemaattiset 
ulkoiset arvioinnit juontavat juurensa 1990-luvulle. 1990-luvulla aloitettiin yliopis- 
tojen kokonaisarvioinnit (1992-1999), ammattikorkeakoulujen laatujärjestelmien 
auditoinnit (1998-2004), lisättiin sisäisen ja ulkoisen arvioinnin velvoite lakeihin kos- 
kien ammattikorkeakouluja (3.3.1995/255) ja yliopistoja (27.6.1997/645). Vuonna 1996 
perustettiin Korkeakoulujen arviointineuvosto KKA. (ks. Huusko & Pyykkö 2022; 
Liuhanen, 2007; Pyykkö ym. 2013; Salminen 2004.) Ideat systemaattisesta ulkoisesta 
arvioinnista ja arvioinnin keskeiset periaatteet, joita myöhemmin sovellettiin arvi- 
oinneissa, esiteltiin tosin jo vuonna 1985 opetusministeriön KOTA-työryhmän muis- 
tiossa (Huusko & Pyykkö 2022; OPM 2004). Ulkoiset arvioinnit nähtiin keinona pa- 
rantaa laatua ja tunnistaa heikkouksia korkeakoulujen toiminnassa (Liuhanen 2007). 

Vuonna 2003 opetusministeriön nimeämä Korkeakoulutuksen laadunvarmistus 
-työryhmä sai tehtäväkseen laatia ehdotus korkeakoulutuksen kansallisen laadunvar- 
mistusjärjestelmän kehittämiseksi. Työryhmä esitti Suomelle institutionaalisen audi- 
toinnin lähestymistapaa, koska auditointi menetelmänä katsottiin sopivan paremmin 
suomalaiseen korkeakoulujärjestelmän kypsyystasoon. Koulutusohjelmien akkredi- 
tointeja pidettiin raskaina ja kalliina vaihtoehtona ja lähestymistapana, joka osittain 
siirtäisi vastuuta laadusta kansallisen järjestelmän ulkopuolisille toimijoille. Suoma- 
laiset korkeakoulut kannattivat kehittävän arvioinnin lähestymistapaa, joka oli jo 
aiemmin muodostunut käytännöksi korkeakoulujen ulkoisessa arvioinnissa. (Huusko 
& Pyykkö 2022; OPM 2004; Salminen 2004.) Suomessa Bolognan prosessia ja erityi- 
sesti vuoden 2003 Berliinin ministerikokouksen julkilausumaa voidaan pitää mer- 
kittävimpänä syynä auditointimenetelmän kehittämiselle Suomessa. Julkilausumaan 

sitoutuessaan Suomi sitoutui myös akkreditoinnin, sertifioinnin tai muun vastaavaan 
järjestelmän käyttöönottoon. Uusi korkeakoulujen ulkoisen arvioinnin menetelmä 
otettiin käyttöön, koska tarvittiin systemaattinen ja läpinäkyvä arviointimenetelmä, 
joka lisäisi kansainvälistä luottamusta Suomen korkeakoulujärjestelmää kohtaan ja 
lisäisi sen houkuttelevuutta. (Huusko & Pyykkö 2022; Salminen 2004.) 


Kolme kierrosta korkeakoulujen auditointeja Suomessa: 
tavoitteet ja auditointikohteet 


Ensimmäisellä auditointikierroksella vuosina 2005-2011 korkeakoulujen laadun- 
varmistusjärjestelmien toiminta oli vielä varsin varhaisessa vaiheessa, sillä niitä oli 
kehitetty johdonmukaisiksi järjestelmiksi juuri auditointeja varten. Tästä syystä 
ensimmäisen kierroksen auditointi kohdistui korkeakoulujen laadunvarmistusjärjes- 
telmiin, tarkemmin sanottuna korkeakoulun laadunvarmistuksen kokonaisuuteen ja 
korkeakoulun perustehtävien laadunvarmistukseen (KKA 2007). Auditoinnin kes- 
keisenä tavoitteena oli varmistaa korkeakoulujen laadunvarmistusjärjestelmien toi- 
minnan systemaattisuus sekä tukea kehittämistä vastaamaan eurooppalaisia laadun- 
varmistuksen periaatteita. Tavoitteena oli myös selvittää, mitä laadullisia tavoitteita 
korkeakoulut olivat toiminnalleen asettaneet sekä arvioida, millaisilla prosesseilla ja 
menettelytavoilla korkeakoulut ylläpitivät ja kehittivät koulutuksen ja muun toimin- 
nan laatua. (Huusko & Pyykkö 2022.) Ensimmäisen kierroksen auditoinneista 18 pro- 
senttia johti uusinta-auditointiin (Talvinen 2012). 

Toisella auditointikierroksella (2012-2018) korkeakoulun itsearvioinnin osuus 
korostui suhteessa ensimmäiseen ja huomiota alettiin kiinnittää laatukulttuuriin. 
Auditointien tavoitteena oli edelleen tukea korkeakouluja kehittämään eurooppalai- 
sia laadunvarmistuksen periaatteita vastavia laatujärjestelmiä? ja osoittaa, että suo- 
malaisissa korkeakouluissa on toimivat ja johdonmukaiset laatujärjestelmät. Lisäk- 
si tavoitteena oli auttaa korkeakouluja tunnistamaan toimintansa vahvuudet, hyvät 
käytänteet ja kehittämiskohteet sekä tukea niitä strategisten tavoitteiden saavuttami- 
sessa. Toisella kierroksella myös auditoitiin kolme koulutusohjelmaa esimerkkeinä 
koulutuksen laadunhallinnan toimivuudesta koulutusohjelmatasolla. Toisen kierrok- 
sen auditoinneista 10 prosenttia johti uusinta-auditointiin (Nordblad ym. 2019). 

Kolmannella auditointikierroksella (2018-2024) tavoitteena on arvioida, vastaako 
korkeakoulun laatutyö edelleen eurooppalaisia laadunvarmistuksen periaatteita sekä 
tuottaako laatujärjestelmä strategian toteuttamisen ja toiminnan jatkuvan kehittä- 
misen kannalta tarkoituksenmukaista tietoa. Lisäksi kolmannen kierroksen audi- 


3 Termi ”laadunvarmistus” korvattiin toisella kierroksella ”laadunhallinta” -käsitteellä sekä 


*laadunvarmistusjarjestelma” korvattiin ”laatujärjestelmä -käsitteellä. Tässä julkaisussa näitä 
käsitteitä käytetään rinnakkain. 

tointien tavoitteena on rohkaista korkeakouluja kansainvälisyyteen, kokeiluihin ja 
luovaan ilmapiiriin sekä kerryttää avointa ja läpinäkyvää tietoa korkeakoulujen laatu- 
työstä. Auditoinneissa painotetaan korkeakoulujen opiskelijakeskeisyyttä ja toimin- 
nan yhteiskunnallista vaikuttavuutta. Auditointimallin arviointialueet ovat aiempaa 
kokonaisvaltaisempia (ks. taulukko 1), ja arvioitavat teemat on liitetty edeltäviä mal- 
leja vahvemmin korkeakoulujen kehittämisen painopisteisiin. Kehittämisnäkökul- 
maa painottaa myös se, että kolmannella auditointikierroksella korkeakoulu valitsee 
yhden arviointialueen (myös toisella auditointikierroksella), mistä haluaa auditointi- 
ryhmältä erityisesti palautetta, sekä vertaisoppimisen kohteen ja kumppanin. (Karvi 
2019; Huusko & Pyykkö 2022; Moitus ym. 2020.) 

Ensimmäisen, toisen ja kolmannen auditointikierroksen malleissa on selkeitä ero- 
ja suhteessa kriteeristön teemoihin ja sisältöihin. Hyvin yleisellä tasolla muotoiltu 
kriteeristö (ensimmäinen ja toinen auditointikierros) ei arvota toimintaa ja suuntaa 
kehittämistoimintaa samalla tavalla kuin sisällöltään yksityiskohtaisempi ja kuvaile- 
vampi kriteeristö (kolmas auditointikierros). Yksityiskohtaisempi kriteeristö paran- 
taa arvioinnin läpinäkyvyyttä. Auditointien arvoperusteet ovat näin ollen enemmän 
julkilausuttuja kuin implisiittisesti sovellettavissa. (ks. KKA 2007; Karvi 2015; Karvi 
2019.) 

Sisällöiltään kolmannen kierroksen auditointimalli arvioi myös edellisiä kierrok- 
sia enemmän itse toimintaa. Tämä selittyy osittain muutoksilla Euroopan korkea- 
koulujen laadunvarmistuksen periaatteissa (ESG 2015). Osaamista luova korkeakoulu 
-arviointialueen kriteeristössä opiskelijalähtöisyys, osaaminen ja osaamisen tunnus- 
taminen, kansallinen tutkintojen viitekehys, ECTS-järjestelmä, koulutuskokonai- 
suuksien hyväksymiskäytännöt, opiskelijavalintaa, opintojen etenemistä ja tutkinto- 
jen suorittamista koskevat säännökset sekä riittävät ohjaus- ja palveluresurssit jne. 
ovat suoraan johdettavissa eurooppalaisista periaatteista. (ks. Karvi 2019 ja ESG 2015.) 

Kolmannen kierroksen auditointi on haluttu kytkeä vahvemmin korkeakoulu- 
jen kehittämisen painopisteisiin. Mallissa näkyy myös tässä luvussa mainitut yleiset 
kehittämissuuntaukset ja korkeakoulujen ulkoinen arvo korkeakoulujen yhteiskun- 
nallisen vuorovaikutuksen ja vaikuttavuuden painottamisena. Korkeakouluilta odo- 
tetaan yhteiskunnallisesti vaikuttavaa tutkimus-, kehittämis- ja innovaatiotoimin- 
taa sekä koulutusta, joka vastaa yhteiskunnan ja työelämän muuttuviin tarpeisiin. 
Lisäksi korkeakouluilta odotetaan aktiivista ja innovatiivista toimintaa ulkopuolisten 
sidosryhmien ja yhteistyökumppaneiden kanssa ja sidosryhmien osallistamista kor- 
keakoulun toiminnan kehittämiseen. Näissä edellä mainituissa teemoissa ei edellisiin 
auditointikierroksiin verrattuna ole sinänsä mitään täysin uuttaa. Samansuuntaisia 
teemoja käsiteltiin esim. toisella auditointikierroksella (ks. Nordblad ym. 2019). Kol- 
mannella kierroksella teemoja on vahvemmin tuotu esiin ja arvotettu kriteeristössä. 

Taulukko 1. Auditointikierrosten tavoitteet, kohteet, kriteerit ja tulokset (KKA 2007; Karvi 2015; Karvi 2019) 


| Auditointikierros 
(2004-2011) 


II Auditointikierros 
(2011-2018) 


III Auditointikierros 
(2018-2024) 


Auditoinnin |° tukea laadunvarmistusjarjestelman |* tukea korkeakouluja ja kehittämään | + arvioida, vastaako korkeakoulun 
tavoitteet kehittämistä vastaamaan eu- eurooppalaisia laadunvarmistuksen | laatutyö eurooppalaisia laadunvar- 
rooppalaisia laadunvarmistuksen periaatteita vastaavat laatujärjes- mistuksen periaatteita 
periaatteita telmät ja osoittaa, että Suomessa |° arvioida, tuottaako laatujärjes- 

e selvittää korkeakoulun toiminalleen on toimiva ja johdonmukainen laa- telmä strategian toteuttamisen ja 
asettamia laadullisia tavoitteita dunvarmistus sekä korkeakoulussa toiminnan jatkuvan kehittämisen 

e arvioida, miten korkeakoulu ylläpi- että kansallisella tasolla. kannalta tarkoituksenmukaista 
tää ja kehittää koulutuksen ja muun |* auttaa korkeakouluja tunnistamaan tietoa ja johtaako se vaikuttaviin 
toiminnan laatua toimintansa vahvuudet, hyvät kehittämistoimenpiteisiin, 

e arvioida, toimiiko laadunvarmis- käytänteet ja kehittämiskohteet e rohkaista korkeakouluja kansain- 
tus korkeakoulussa tarkoitetulla e tukea korkeakouluja strategisten välisyyteen, kokeiluihin ja luovaan 
tavalla, tuottaako laadunvarmistus- tavoitteiden saavuttamisessa ilmapiiriin 
järjestelmä toiminnan kehittämisen ja tulevan kehittämistoiminnan e kerryttää avointa ja läpinäkyvää 
kannalta tarkoituksenmukaista suuntaamisessa luoden näin edel- tietoa suomalaisten korkeakoulujen 
tietoa ja johtaako se laatua paran- lytyksiä korkeakoulujen toiminnan laatutyöstä. 
taviin kehittämistoimenpiteisiin. jatkuvalle kehittymiselle. 

Arviointi- * korkeakoulun laadun tavoitteiden, |* korkeakoulun laatupolitiikka e Osaamista luova korkeakoulu 
kohteet toimintojen, toimijoiden sekä vas- |* laatujärjestelmän kytkeytyminen (koulutuksen suunnittelu, toteutus, 
tuiden määrittely ja dokumentaatio strategiseen johtamiseen arviointi ja kehittäminen, esimerk- 

* korkeakoulun perustoimintojen * laatujärjestelmän kehittäminen kejä korkeakoulun onnistuneista 
laadunvarmistuksen kattavuus ja |° korkeakoulun perustehtävien kehittämistoimista) 
vaikuttavuus laadunhallinta (ml. keskeiset tuki- |* Vaikuttava ja uudistava korkea- 

* laadunvarmistusjärjestelmän toiminnot): tutkintotavoitteinen kou- koulu (vuorovaikutuksen ja vaikut- 
kytkeytyminen johtamiseen ja lutus, TKI-toiminta, yhteiskunnalli- tavuuden johtaminen, vaikuttava 
toiminnanohjaukseen nen vaikuttavuus ja aluekehitystyö TKI-toiminta, uudistumista edistävä 

* korkeakoulun henkilökunnan, opis- ja valinnainen auditointikohde toimintakulttuuri, esimerkkejä 
kelijoiden ja ulkoisten sidosryhmien | + Tutkintotavoitteisen koulutuksen korkeakoulun onnistuneista kehit- 
osallistuminen laadunvarmistuk- näytöt: koulutusohjelmat tai vastaa- | — tämistoimista) 
seen vat tutkintoon johtavat kokonai- e Kehittyvä ja hyvinvoiva kor- 

* laadunvarmistusjärjestelmän suudet keakoulu (laatujärjestelmän 
tuottaman tiedon tarkoituksenmu- |* laatujärjestelmän kokonaisuus. hyödyntäminen strategisessa 
kaisuus ja saatavuus johtamisessa, henkilöstön osaami- 

* laadunvarmistusjärjestelmän sen kehittäminen ja hyvinvoinnin 
toiminnan seuranta, arviointi ja tukeminen, laatujärjestelmän 
jatkuva kehittäminen toimivuus ja kehittäminen, esimerk- 

* laadunvarmistusjärjestelmän kejä korkeakoulun onnistuneista 
kokonaisuus. kehittämistoimista) 

* Oppiva korkeakoulu (korkeakoulun 
valitsema arviointikohde, ei vaikuta 
lopputulokseen). 

Arviointi- — | ”Puuttuva”, "alkava", ”kehittyvä” ja ”Puuttuva”, "alkava", ”kehittyvä” ja ”Erinomainen”, "hyva’, "riittämätön" 
asteikko ”edistynyt” vaiheiden tunnusmerkit ”edistynyt” vaiheiden tunnusmerkit 
Lopputulos | Hyväksytty / uusinta-auditointi Hyväksytty (laatuleima) / uusinta-au- | Hyväksytty (laatuleima) / uusinta-audi- 
ditointi tointi. Lisäksi ”excellence-laatuleima” 
voidaan myöntää korkeakoululle, jos se 
täyttää erilliset excellence-kriteerit 
Tulokset Hyväksyttyjä 40, uusinta-auditointeja 9 | Hyväksyttyjä 40, uusinta-auditointeja 4 

Sen lisäksi, että auditoinneissa painotetaan korkeakoulujen ulkoista arvoa, pai- 
notetaan kriteeristössä edelleen suhteellisesti enemmän korkeakoulun sisäistä toi- 
mintaa. Tämä näkyy korkeakoulujen toiminnan kehittämiseen ja toimintatapojen 
toimivuuteen liittyvissä kriteeristön kohdissa. Auditoinneissa näkyy edelleen vahva 
tarkoituksenmukaisuuden (fitness for purpose) laatukäsite toiminnan tavoitteiden 
saavuttamisena (mission-based) ja asiakkaiden” tarpeiden tai vaatimusten tayttami- 
senä (customer specification). Auditointeja ohjaavana ajatuksena on arvioida toimivat- 
ko korkeakoulun toimintatavat tehokkaasti suhteessa siihen, mitä korkeakoulu tavoit- 
telee ja sanoo tekevänsä. Karvin auditoinnissa tarkoituksenmukaisuutta ei arvioida 
ainoastaan suhteessa siihen, miten hyvin korkeakoulu onnistuu tehtävässään mutta 
myös, miten hyvin toiminta vastaa auditointikriteeristössä määriteltyjä yleisiä kan- 
sallisia, eurooppalaisia tai muita suunnitteluprosessin tuotoksena määriteltyjä ylei- 
siä vaatimuksia. Myös laatu muutoksena (transformation) näkyy edellisiä kierroksia 
enemmän etenkin opiskelijoiden oppimisen ja osaamisen painottamisena ja toisaalta 
johdonmukaisuus (consistency) siitä näkökulmasta, että eri säädöksiä pitää soveltaa 
johdonmukaisesti sekä tarjota palveluita tai toteuttaa toimintaa, joka tukee opiskeli- 
joita ja henkilöstöä yhdenvertaisesti. (ks. Taulukko 2; Harvey 2006.) Yhteenvetona voi 
todeta, että Karvin kolmannen kierroksen mallissa näkyy sekä korkeakoulujen toi- 
minnan sisäinen että ulkoinen arvo. Arvottamista tapahtuu suhteessa korkeakoulun 
omiin tavoitteisiin ja määritelmiin, mutta myös suhteessa korkeakoulun ulkopuolelta 
määriteltyyn toimintaan. 

Muutosta auditointikierrosten välillä voi myös kuvata suhteessa laadunhallinnan 
kehittymiseen suomalaisissa korkeakouluissa. Laatujärjestelmäpainotuksesta, joka oli 
vahva ensimmäisellä ja toisella auditointikierroksella, siirtyminen enemmän toimin- 
nan arviointiin johtui muun muassa siitä, että laadunhallinnasta oli tullut osa arjen 
toimintaa (ks. Nordblad ym. 2019). Suomalaisten korkeakoulujen laatujärjestelmien 
ja laadunhallinnan taso on hyvällä tai erinomaisella tasolla jo toteutettujen kolman- 
nen kierroksen auditointien (ks. auditoinnit.karvi.fi) mukaan. Tämä asettaa myös 
haasteita laadunarvioinnille, joka Suomen mallissa ei tyydy pelkästään toteavaan 
minimivaatimusten täyttämiseen vaan tukemaan korkeakouluja niiden toiminnan 
kehittämisessä ja strategisten tavoitteiden saavuttamisessa. Kolmannen kierroksen 
auditoinneissa läpäisykynnys on määritelty hyvälle tasolle arvioitavien arviointialuei- 
den osalta (ks. Karvi 2019). 

Suomalaisen auditointijärjestelmän ominaispiirre on se, että sen avulla kehite- 
tään korkeakoulujen laatutyötä ja samaan aikaan varmistetaan korkeakoulujen oman 
laatutyön uskottavuus ja toimivuus. Auditoinnin ”arvon mittana” on tällöin kor- 
keakouluihin nähden ulkopuolisen tahon (pääasiallisesti KKA/Karvi ja sen nimeä- 
mä auditointiryhmä) määrittely siitä, missä määrin arviointikohteen osalta toteutuu 
arviointikriteerien mukaista toimintaa. Ensimmäisellä ja toisella kierroksella audi- 
tointimalli ei auditointikohteiden tai -kriteeristön puitteissa ottanut kantaa laadun 

sisällön määrittelyyn, sillä sen nähtiin kuuluvan korkeakoulujen itsensä vastuulle. 


Malli siis ohjasi korkeakouluja laatutietoisuuteen ja laatutyöhön, mutta auditoinnin 


fokus oli korkeakoulujen sisäisen laadunvarmistuksen toiminnan varmistuksessa ja 


toiminnan kehittämisessä enneminkin kuin korkeakoulujen tehtävien suorittamisen 
ulkoisessa laadunvarmistuksessa. Kolmannen kierroksen auditointi eroaa tässä suh- 
teessa joiltakin osin edellisten kierrosten toteutuksesta, sillä siinä myös varsinaisen 


toiminnan sisällön arviointi on mukana (ts. toiminnan laatu). 


Taulukko 2. Arvottaminen (esim. Scriven 1991; Stern 2004) ja laatukäsitys (Harvey 2006) 
kolmannen auditointikierroksen arviointialueiden I-III kriteereissä (Karvi 2019) 


3. kierroksen arviointialueiden kriteerit tasolle hyvä (läpäisyyn vaadittava taso) 


Arviointialue I: Osaamista luova korkeakoulu 


Laatukäsitys 


Arvottaminen: Sisäinen arvo (merit) 


Arvottaminen: ulkoinen arvo (worth) 


Tarkoituksen- 
mukaisuus 

(Fitness for purpose) 
(Sisäinen: suhteessa 
omiin tavoitteisiin 
Ulkoinen: suhteessa 
ulkoisiin esim. kansal- 
lisiin tavoitteisiin) 


Koulutuksen suunnittelussa varmistetaan koulutus- 
tarjonnan yhteys korkeakoulun strategiaan. 
Koulutuksilla on selkeästi määritellyt osaamistavoitteet. 
Korkeakoulu varmistaa, että opetusmenetelmät, 
oppimisen arviointi ja oppimisympäristöt tukevat 
osaamistavoitteiden saavuttamista. 

Koulutuksissa analysoidaan, miten asetetut osaa- 
mistavoitteet saavutetaan. 

Uusin tutkimustieto kytkeytyy koulutukseen tarkoi- 
tuksenmukaisella tavalla. 

Korkeakoulu seuraa ja arvioi koulutuksia varmis- 
taakseen ajantasaisuuden viimeisimpään tutkimus- 
tietoon. 

Korkeakoulu seuraa ja arvioi säännöllisesti koulutuksia. 
Korkeakoulu kerää ja hyödyntää systemaattisesti 
palautetietoa opiskelijoiden tarpeista sekä opintojen 
toteutuksesta ja etenemisestä. Palaute- ja arvioin- 
titietoa hyödynnetään systemaattisesti koulutuksen 
kehittämisessä. 


utuksen suunnittelussa varmistetaan koulutuk- 
sen työelämärelevanssi. 

Koulutuksen toteutus tukee opiskelijoiden integroitu- 
mista työelämään. 

Varmistetaan koulutuksen ajantasaisuus yhteiskun- 
nan ja työelämän muuttuviin tarpeisiin. 

Koulutuksen suunnittelussa varmistetaan kansainvä- 
listyminen. 

Koulutuksen suunnittelussa varmistetaan jatkuvan 
oppimisen tarpeet ja sen kehittämisessä varmiste- 
taan jatkuvan oppimisen mahdollisuudet. 


Kou 


Muutos 
(Transformation) 


Korkeakoulussa tuetaan opintojen sujuvuutta ja 
oppimista sekä opiskelijan aktiivisuutta omassa 
oppimisprosessissaan. 

Opiskelija saa oppimisestaan palautetta. 


Johdonmukaisuus 
(Consistency) 


Korkeakoululla on systemaattiset menettelytavat 
koulutuskokonaisuuksien suunnitelmien hy>vaksy- 
miseksi. 

Korkeakoulu huolehtii ohjauksesta ja muista 
palveluista opintojen edistämisen ja oppimisen 
tukemiseksi. 

Sovelletaan johdonmukaisesti osaamisen tun- 
nustamista, opintojen etenemistä ja suorittamista 
koskevia säännöksiä ja määräyksiä. 
Opiskelijoiden hyvinvoinnista ja yhdenvertaisuudesta 
välitetään. 

Henkilöstön ja opiskelijoiden tarpeet huomioidaan 
tukipalveluiden kehittämisessä. 


Tutkinnot vastaavat kansallisen tutkintojen viiteke- 
hyksen mukaista osaamista. 

Opiskelijoiden työmäärät määritellään ECTS-järjes- 
telmän periaatteita käyttäen. 

Arviointialue II: Vaikuttava ja uudistava korkeakoulu 


Laatukäsitys 


Arvottaminen: sisäinen arvo (merit) 


Arvottaminen: ulkoinen arvo (worth) 


Tarkoituksen- 
mukaisuus 
(Fitness for purpose) 


Yhteiskunnallisen vuorovaikutuksen tavoitteet sekä 
keinot niiden saavuttamiseksi on määritelty. 
Korkeakoulu kehittää yhteiskunnallista vuorovaikus- 
ta ja vaikuttavuutta. 

Johtamisjärjestelmä tukee toiminnan kehittämistä. 
Toimintaympäristöanalyysin tuottamaa tietoa hyö- 
dynnetään toiminnan suuntaamisessa. 
Yhteiskunnallinen vuorovaikutus tukee kokonaisstra- 
tegian toteuttamista. 

Tutkimus-/TKI-ftaiteelliselle toiminnalle on asetettu 
vaikuttavuustavoitteet 

Tarkoituksenmukaista tietoa kerätään vaikuttavuu- 
desta ja hyödynnetään kehittämisessä. 

Henkilöstön ja opiskelijoiden osaamisen hyödyntä- 
mistä ja verkostoitumista tuetaan. 

Yhteistyö kansallisten ja kansainvälisten verkostojen 
kanssa tukee toiminnan kehittämistä. 

Alumneja hyödynnetään kehittämistyössä. 
Korkeakoululla on toimivia menettelytapoja sidos- 
ryhmäsuhteiden ja yhteistyöverkostojen hallintaan 
sekä uudistamiseen. 


* Korkeakoulun tutkimus-/TKI-/taiteellinen toiminta 
uudistaa myös yhteiskuntaa. 

+ Korkeakoulu edistää avointa tiedettä. 

e Toimintakulttuuri kannustaa kokeiluihin kumppanei- 
den kanssa. 

+ Korkeakoulu hakeutuu uudistumista ja kehittämistä 
mahdollistaviin kokeiluihin sidosryhmien kanssa. 

+ Yhteistyö alumnien kanssa on tavoitteellista. 


Johdonmukaisuus 
(Consistency) 


Korkeakoululla on systemaattiset menettelytavat, 
joilla se varmistaa hyvän tieteellisen käytännön 
toteutumisen. 


Arviointialue III: Kehittyvä ja hyvinvoiva korkeakoulu 


Laatukäsitys 


Arvottaminen: sisäinen arvo (merit) 


Arvottaminen: ulkoinen arvo (worth) 


Tarkoituksen- 
mukaisuus 
(Fitness for purpose) 


Laatujärjestelmän periaatteet, tavoitteet ja vastuut 
muodostavat korkeakoulun laatupolitiikan, joka 

on julkinen. Laatupolitiikka luo yhteisen perustan 
laatutyölle. 

Laatujärjestelmä on toimiva ja kattaa perustehtävät 
ja se tukee korkeakoulun profiilia, perustehtäviä kos- 
kevien tavoitteiden saavuttamista sekä strategian 
toteuttamista. 

Laatujärjestelmän tuottamaa tietoa hyödynnetään 
korkeakoulun johtamisessa, ja sen avulla tunnis- 
tetaan kehittämistarpeita ja toimintaa kehitetään 
tavoitteellisesti. 

Laatujärjestelmän vaikuttavuudesta perustehtävien 
kehittämiseen on näyttöä. 

Laatujärjestelmän kehittäminen on systemaattista. 
Korkeakoulu varmistaa, että korkeakoulun henkilös- 
tö tunnistaa oman työnsä yhteyden korkeakoulun 
tavoitteisiin. 

Henkilöstö ja opiskelijat osallistuvat toiminnan 
kehittämiseen tarkoituksenmukaisella tavalla. 


+ Ulkoiset sidosryhmät osallistuvat toiminnan kehittä- 
miseen tarkoituksenmukaisella tavalla. 


Muutos 
(Transformation) 


Korkeakoululla on toimivat menettelytavat, joilla tun- 
nistetaan henkilöstön osaamisen kehittämistarpeet. 
Korkeakoulu tukee henkilöstön osaamisen 
kehittämistä. 

Korkeakoulun laatukulttuuri on osallistavaa ja avointa. 


Johdonmukaisuus 
(Consistency) 


Korkeakoululla on läpinäkyvät menettelytavat henki- 
löstön rekrytoimiseksi. 

Korkeakoululla on systemaattiset menettelytavat, 
joilla tuetaan henkilöstön hyvinvointia, tasa-arvoa ja 
yhdenvertaisuutta. 


269 


Mirella Nordblad ja Jussi Kivistö 
Johtopäätökset 


Arvioinnin lähestymistavan osalta laadunarvioinnissa ei ole tapahtunut merkittä- 
vää sunnanmuutosta kehittävän arvioinnin suuntaan Euroopassa. Sen sijaan arvi- 
ointimenetelmien osalta on tapahtunut suunnanmuutos, ja auditoinnit tai vastaavat 
korkeakoulujen kokonaisarvioinnit ovat tulleet koulutusohjelma-arviointien rinnalle 
laadunarviointimenetelminä. Vaikka laadunarviointien kehityksessä Suomessa on 
ollut vahvat yhteydet kansainvälisiin uudistuksiin ja prosesseihin kuten Bolognan 
prosessiin, suomalaisessa laadunarviointijärjestelmässä ja sen kehityksessä on ollut 
vahvasti mukana kansalliset näkökulmat. Laadunarvioinnin keskeiset periaatteet 
ovat suurelta osin pysyneet samoina vuodesta 2004 lähtien, kun Korkeakoulutuk- 
sen laadunvarmistus -työryhmä teki ehdotuksensa Suomen laadunarviointimalliksi 
(OPM 2004). Pitkäjänteinen lähestymistapa, jossa on korostunut kehittävän arvioin- 
nin periaatteet, yhden menetelmän (auditointi) soveltaminen yhtäjaksoisesti vuo- 
desta 2005, ja auditoinnin kokonaisvaltainen koko korkeakoulun toiminnan kattava 
lähestymistapa, ovat osoituksia suomalaisen laadunarviointimallin ainutlaatuisuu- 
desta. Kansalliset ratkaisut eivät ole kaikilta osin noudattaneet Euroopan valtavirran 
kehityssuuntia kuvastaen yleisesti kansallisten perinteiden, luottamuksen, politiikan 
ja korkeakoulujärjestelmän merkitystä. 

Tilivelvollisuuden ja kehittävän arvioinnin sekä tilivelvollisuuden ja luottamuksen 
välinen suhde ei ole kuitenkaan yksinkertainen. Avoimet kysymykset näiden näkö- 
kulmien vuorovaikutuksesta koskettavat myös laadunarviointeja Suomessa. Korkea- 
koulujen auditoinnit noudattavat selkeää kehittävän arvioinnin filosofiaa, joka näkyy 
muun muassa auditoinnin tarkoituksessa. Toisaalta tilivelvollisuus on auditoinnissa 
selkeästi läsnä yhtenä arvioinnin näkökulmana. Auditoinneissa sekoittuvat formatii- 
vinen ja summatiivinen arviointi. Auditointimallilla ulkoisen arvioinnin muotona on 
akkreditoinnin ja summatiivisen arvioinnin piirteitä toisaalta siinä, että sen (tai jon- 
kin muun ulkoisen arvioinnin muodon) suorittaminen on lakisääteinen velvollisuus 
ja yhtäältä siinä, että se edellyttää korkeakouluilta auditoinnin läpäisemistä toistuvien 
uudelleen auditointien muodossa. Vaikka läpäisemättä jättämisen vahvimpana sank- 
tiona ei ole akkreditointimalleille tyypillinen toimiluvan menettäminen tai koulutus- 
ohjelmien sulkeminen, seurauksena on kuitenkin vaatimus uusinta-auditoinnista tai 
-auditoinneista. Tästä näkökulmasta auditointimalli tavallaan siis ”lempeästi pakot- 
taa” (lähinnä mainehaitan uhan keinoin) korkeakouluja ottamaan oma laatutyönsä 
vakavasti, formatiivisen arvioinnin periaatteiden mukaisesti. 

Laadunarvioinneissa on jatkossakin tärkeä huomioida korkeakoulun autonomia 
ja korkeakoulun vastuu toimintansa laadusta. Samalla on hyvä tiedostaa, että laadun- 
arviointiin sisältyy ulottuvuuksia, jotka voivat olla ristiriidassa näiden periaatteiden 
kanssa. Ristiriidat liittyvät erityisesti korkeakoulujen autonomian piiriin liittyvän 

toiminnan arvottaviin sisältöihin arviointikriteereissä. Esimerkiksi Välijärvi (2018), 
kolmannen kierroksen auditointimallin suunnitteluryhmän puheenjohtaja, on tie- 
dostanut auditointimallin tiettyjen sisältöjen, kuten opiskelijalähtöisyyden, olevan 
jossain määrin ristiriidassa korkeakoulujen opetukseen liittyvän autonomian suh- 
teen. Korkeakoulujen kolmannen kierroksen auditointi näyttäytyy erilaiselta suhtees- 
sa ensimmäiseen ja toiseen auditointikierrokseen. Kehityssuunta on ollut kohti yksi- 
tyiskohtaisempaa mallia, jossa edellisiä kahta mallia enemmän arvotetaan varsinaista 
toimintaa. Kolmannen kierroksen auditointimallilla saattaa olla edellisiä kierroksia 
vahvempi toimintaa ohjaava vaikutus. Toisaalta se onnistuu edeltäjiään paremmin 
tekemään laadunarvioinnista ymmärrettävän varsinaisen toiminnan näkökulmas- 
ta ja lisäämään arvottamisen läpinäkyvyyttä itse arvioinnissa. Arvottamisen osalta 
arviointialueiden kriteereissä näkyy korkeakoulujen ja niiden toiminnan sekä sisäi- 
nen että ulkoinen arvo. Korkeakoulun onnistumista tehtävissään ja kykyä kehittää 
toimintaansa arvioidaan sekä suhteessa korkeakoulujen omiin tavoitteisiin että kan- 
sallisiin ja eurooppalaisiin vaatimuksiin. 

Arvioinnin lähestymistavan ja menetelmän valinnassa on myös kyse valtasuh- 
teista ja omistajuudesta. Suomen lähestymistapa laadunarvioinnissa perustuu luotta- 
mukseen, vuorovaikutukseen ja osallistamiseen. Karvilla ja sen nimeämällä auditoin- 
tiryhmällä on laadunarvioinnissa selkeä valta-asema suhteessa korkeakouluun, mutta 
samalla korkeakoulu vastaa toimintansa laadusta ja sen kehittämisestä. Korkeakoulu 
vastaa myös siitä, miten auditoinnin kehittämissuosituksiin reagoidaan. Vaikka audi- 
toinnissa on kehittämisen, tilivelvollisuuden ja tiedontuotannon näkökulmat, on au- 
ditointia ennen kaikkea pyritty tekemään korkeakoululle ja korkeakouluyhteisölle 
kehittämisen tukemisen näkökulmasta. Kehittävän arvioinnin etuna on, että se jous- 
tavana lähestymistapana pystyy tilivelvollisuusarviointia paremmin huomioimaan 
korkeakoulujen omat tavoitteet ja erityispiirteet. Toisaalta kehittävä arviointi, jota 
joskus on kuullut kutsuttavan ”pehmeäksi” lähesty mistavaksi, on tilivelvollisuusarvi- 
ointia vahvemmin keskittynyt muutoksen aikaansaamiseen korkeakouluissa. 

Korkeakouluja koskeva lainsäädäntö ei määrittele Suomessa korkeakoulun ulkoi- 
sen arvioinnin toteuttajaa. Korkeakoulu päättää itse haluaako se osallistua Karvin 
toteuttamaan laadunarviointiin vai valita ulkoisen arvioinnin toteuttajaksi jonkun 
toisen arviointiorganisaation ja tämän tarjoaman laadunarviointimallin. Toistaiseksi 
tätä mahdollisuutta on kuitenkin käytetty varsin vähän, ja Karvi on käytännössä vas- 
tannut suomalaisten korkeakoulujen laadunarvioinneista. Valinnanvapaus on tärkeä, 
koska se tukee korkeakoulujen autonomiaa. Korkeakoulut voivat näin valita arviointi- 
mallin, joka parhaiten tukee korkeakoulun tavoitteita ja kehittämisen painopisteitä. 

Korkeakoulujen laadunarvioinneilla on kansallisen tiedontuotannon näkökul- 
masta myös tärkeä tehtävä tuottaa kokonaiskuvaa korkeakoulujen toiminnasta ja 
sen kehittämisestä. Auditointi ei silti ole suomalaisten korkeakoulujen vertailun 
mahdollistava menetelmä. Se ei ole sellaiseksi tarkoitettu eikä siihen taivu korkea- 

koulujen eroista johtuen. Laadunarvioinneissa olisi mahdollista korostaa autonomiaa 
ja kansallisen auditointimallin kehittävää luonnetta sallimalla nykyistä enemmän 
monimuotoisuutta ja valinnanvapautta laadunarvioinnin sisällössä. Kaikille korkea- 
kouluille yhteisen nykyisestä karsitun osion lisäksi korkeakoulut voisivat valita Kar- 
vin määrittämistä ”koreista” ne toimintansa osa-alueet ja arviointikohteen, joihin ne 
haluaisivat arvioinnin kohdistuvan. Koska korkeakoulut ovat keskenään hyvin erilai- 
sia muun muassa koon, historian, tehtävien, juridisen oikeusmuodon ja koulutus- ja 
tieteenalakoostumuksen suhteen, yhden ja saman arviointimallin soveltamisen sijas- 
ta voitaisiin kokeilla mallia, jossa korkeakoulujen moninaisuus ja toisistaan poikkea- 
vat kehittämistarpeet tulisivat nykyistä paremmin huomioiduksi. Ehkäpä tämä voisi 
olla yksi neljännen laadunarviointikierroksen tai jonkin kokonaan uuden ulkoisen 
arviointimallin ominaispiirteistä? 

15 
Hallituksen valvontavoima 
suomalaisissa pörssiyhtiöissä 


Empiirinen tutkimus valtio-omisteisten ja 
yksityisesti omistettujen yhtiöiden eroista 


Jari Kankaanpää 


Tässä tutkimuksessa tarkastellaan suomalaisten pörssiyhtiöiden hallitusten hyvän 
hallintotavan mukaista valvontavoimaa. Tavoitteena on hahmottaa tyypillisimpiä hal- 
lituksen valvontavoiman osatekijöitä ja niiden esiintymistä yksityisesti omistetuissa ja 
valtio-omisteisissa pörssiyhtiöissä. Tilastollisin menetelmin ja 1 562 yrityksen aineis- 
tolla saadaan tukea hypoteesille, että valtio-omisteisten pörssiyhtiöiden hallitusten 
valvontavoima on yksityisesti omistettuja yhtiöitä korkeampi. Tulos antaa viitteitä siitä, 
että valtio-omistaja panostaa yhtiöittensä valvontaan voimakkaasti. Toisaalta tulosta 
voidaan tulkita myös niin, että yksityisesti omistetuilla yrityksillä on enemmän muita 
valvontamekanismeja, jotka vähentävät hallituksen suorittaman valvonnan tarvetta. 

Hallituksen valvontavoima suomalaisissa pörssiyhtiöissä 
Johdanto 


Valtion yhtiöomistuksella on Suomessa pitkät perinteet. Valtio-omisteisten yhtiöiden 
rooli Suomen teollistamisessa ja kansantalouden kehittämisessä on ollut merkittä- 
vä, sillä investointien vaatimaa yksityistä pääomaa ei ole aina ollut riittävästi tarjolla 
(Kankaanpää, Oulasvirta & Wacker 2014). Yhtiöomistustensa kautta valtio on myös 
harjoittanut viranomaistoimintoja, turvannut Suomen energiahuoltoa sekä edistänyt 
mm. metsäteollisuutta ja luonnonvarojen käyttöä. 

Nykyisin Suomen valtion omistajuus voi perustua erityistehtävään, luonnolliseen 
monopoliin, strategiseen intressiin tai puhtaaseen finanssi-intressiin (Valtioneuvos- 
ton kanslia 2020). Valtion omistusosuudet vaihtelevat täysin omistetuista yhtiöistä 
alle 10 prosentin vähemmistöosuuksiin. Lisäksi osa yhtiöstä on sellaisia, että niiden 
osakkeet on listattu arvopaperipörssiin. Valtiolla on suoria pörssiomistuksia yhteen- 
sä neljässä yhtiössä, joista kolmessa valtio-omistuksella on myös strateginen intres- 
si. Lisäksi Helsingin pörssissä on kaksitoista sellaista yhtiöitä, joissa valtiolla on vä- 
hemmistöomistuksia sijoitusyhtiö Solidiumin kautta. Valtion pörssiomistusten arvo 
vuoden 2021 lopussa oli kaikkiaan 36,7 miljardia euroa, joten kyseessä on tärkeä osa 
kansallisvarallisuuttamme (Valtioneuvosto 2022). 

Tämän tutkimuksen tavoitteena on analysoida pörssiyhtiöiden hallitusten hyvän 
hallintotavan mukaista valvontavoimaa. Pyrkimyksenä on hahmottaa tyypillisimpiä 
osatekijöitä, joista yrityksen hyvän hallintotavan mukainen hallituksen valvonta- 
voima katsotaan muodostuvan. Erityinen mielenkiinto kohdistuu siihen, onko val- 
tio-omisteisten pörssiyhtiöiden hallitusten valvontavoima yksityisesti omistettuja yh- 
tiöitä korkeampi. Lisäksi pohditaan sitä, mitkä seikat saattavat vaikuttaa hallitusten 
valvontavoiman määrään erityisesti valtio-omisteisissa pörssiyhtiöissä. 

Tutkimuksen teoreettinen tausta pohjautuu agenttiteorian kuvaamiin epäsym- 
metrisesti jakautuneen tiedon ongelmiin (Jensen & Meckling 1976; Shleifer & Vishny 
1997). Agenttiteoreettisesta näkökulmasta katsoen yrityksen hallitusta pidetään yhte- 
nä tärkeimmistä yrityksen sisäisen valvonnan mekanismeista (Fama & Jensen 1983; 
Healey & Palepu 2001; Armstrong, Guay& Weber 2010). Hallituksen valvontatehtävän 
menestyksekkään hoitamisen kannalta on keskeistä, että valvoja (yrityksen hallitus) 
on päätöksenteossaan itsenäinen ja riippumaton valvonnan kohteesta (toimiva joh- 
to). Laadukkaan hallintomallin piirteisiin kuuluu myös, että se turvaa vähemmistö- 
omistajien oikeudet suuria omistajien vallankäyttöä vastaan (Johnson, La Porta, Lo- 
pez-de-Silanes & Shleifer 2000). 

Tässä tutkimuksessa yrityksen hallituksen valvontavoimaa kuvataan kuudesta yk- 
sittäisestä muuttujasta laaditun yhdistelmämuuttujan avulla. Yhdistelmämuuttujan 
tekijät ovat hallituksen jäsenten riippumattomuus yhtiöstä ja merkittävistä omista- 
jista, tarkastus- ja nimitysvaliokunnan olemassaolo, hallituksen kokoustamistiheys 

sekä se, onko yhtiön toimitusjohtaja hallituksen jäsen (Garcia Lara, Garcia Osma & 
Penalva 2007). Nämä osatekijät ovat eräitä kaikkein tyypillisimpiä kansainvälisissä 
tutkimuksissa käytettyjä hyvän hallintotavan laatua kuvaavia mittareita (Beekes, 
Pope, Young 2004; Ahmed & Duellman 2007; Armstrong, Guay & Weber 2010) ja ne 
on sisällytetty myös pörssiyhtiöiden hallintokoodiin (Arvopaperimarkkinayhdistys 
2020). 

Tutkimuksen empiirisessä aineistossa on 1 562 yritysvuosihavaintoa suomalaisis- 
ta pörssiyhtiöistä vuosilta 2004-2020. Näistä yritysvuosihavainnoista 1 382 on yksi- 
tyisesti omistetuista yhtiöistä ja vastaavasti 180 valtio-omisteisista yhtiöistä. Valtion 
omistusosuudet vaihtelevat välillä 3,7-59,2 prosenttia. Tutkimuksen tulokset osoitta- 
vat, että valtio-omisteisten yhtiöiden hallitusten valvontavoima on yksityisesti omis- 
tettuja yhtiöitä korkeampi. Tulokset antavat viitteitä siitä, että yksityisesti omistetut 
yhtiöt saattavat käyttää enemmän muita hyvän hallintotavan keinoja (kuten palkit- 
semista) tai vaihtoehtoisia valvontamekanismeja (kuten lainanantajien erityisehdot) 
jotka saattavat korvata hallituksen suorittamaa valvontaa. 

Toisaalta valtio-omisteiset yhtiöt ovat tärkeä osa kansallisvarallisuuttamme ja 
myös tiedotusvälineet seuraavat näitä yhtiötä tarkkaan. Tästä näkökulmasta katsoen 
on ymmärrettävää, että valtio-omistaja haluaa panostaa yhtiöittensä valvontaan ai- 
van erityisesti. Tällöin saattaa riskinä kuitenkin olla se, että valvonta ylittää optimaa- 
lisen määrän ja päällekkäiset valvontamekanismit kuluttavat tarpeettomasti yrityk- 
sen resursseja. 


Teoreettinen tausta 


Yrityksen hyvä hallintotapa 


Yrityksen hyvä hallintotapa (corporate governance) tarkoittaa yrityksen ohjaus- ja hal- 
linnointijärjestelmää, jonka avulla määritellään yrityksen toimielinten tehtävänjako 
sekä turvataan osakkeenomistajien ja yrityksen luotonantajien oikeudet (Shleifer & 
Vishny 1997; Tricker 2015). Määritelmä pohjautuu agenttiteorian kuvaamiin päämie- 
hen ja agentin sopimussuhteessa ilmeneviin ongelmiin, jotka johtuvat epäsymmet- 
risestä informaatiosta sopimusosapuolten välillä. Nämä ongelmat ilmenevät mo- 
raalikatona ja haitallisena valikoitumisena (Jensen Meckling 1976; Eisenhardt 1989). 
Moraalikadon vallitessa agentin toimet eivät ole päämiehen havaittavissa tai toimilla 
on sopimusosapuolille erilainen merkitys. Haitallinen valikoituminen liittyy puoles- 
taan agentin informaation piilotteluun. 


280 


Hallituksen valvontavoima suomalaisissa pörssiyhtiöissä 


Yrityksen hyvän hallintotavan periaatteiden tarkoituksena on lieventää epäsym- 
metrisen informaation aiheuttamia ongelmia, mutta näiden periaatteiden implemen- 
toinnissa on kansainvälisiä eroja (Weimer & Pape 1999; Leuz, Nandab & Wysocki 
2003). Erot juontuvat mm. rahoitus- ja lakijärjestelmien erilaisuudesta ja yritysten 
erilaisista omistusrakenteista (La Porta, Lopez-de-Silanes, Shleifer & Vishny 1998). 
Suomi kuuluu pohjoismaiseen hyvän hallintotavan järjestelmään, joka koostuu muun 
muassa lainsäädännöstä, viranomaisten ohjeista ja yritysten itsesääntelystä (Liljeblom 
& Löflund 2006). Keskeisimmät pörssiyhtiöitä velvoittavat säädökset ovat osakeyh- 
tiölaki (21.7.2006/624, OYL), arvopaperimarkkinalaki (14.12.2012/746, AML), tilin- 
tarkastuslaki (18.9.2015/1141, TTL), kirjanpitolaki (30.12.1997/1336, KPL) ja pörssin 
säännöt. Lisäksi finanssivalvonta suorittaa pörssiyhtiöiden laillisuusvalvontaa ja an- 
taa hyvään hallintotapaan liittyvää ohjeistusta. Lisäksi pörssiyhtiöiden hyvän hal- 
lintotavan käytänteitä ohjeistetaan myös hyvän hallintotavan koodin avulla, joka 
korostaa erityisesti toimivasta johdosta riippumattoman hallituksen valvontaroolia 
(Fredriksson & Kankaanpää 2017). 

Thomsenin (2016) mukaan yli 50 prosentilla suomalaisista pörssiyhtiöstä on sel- 
lainen omistaja, jonka hallussa on vähintään 20 prosenttia yhtiön osakkeiden tuot- 
tamasta äänimäärästä. Näille yhtiöille on tyypillistä, että suuri omistaja on suoraan 
edustettuna hallituksessa. Tutkimuskirjallisuudessa tällaista määräysvaltapohjaista 
ratkaisua kutsutaan insider- järjestelmäksi, mikä on tyypillinen angloamerikkalai- 
sen maailman ulkopuolella, kuten Suomessa ja muissa Pohjoismaissa (La Porta ym. 
1998; Thomsen 2016). Insider-järjestelmän mukainen hallintomalli madaltaa johdon 
ja omistajien välistä agenttiongelmaa. Toisaalta isojen omistajien tavoitteet saattavat 
poiketa pienomistajien tavoitteista, jolloin pienosakkaat saattavat joutua kärsimään 
(Villalonga & Amit 2006). 

Markkinapohjaisessa, angloamerikkalaisille maille tyypillisessä outsider-järjestel- 
mässä osakkeenomistus on puolestaan hajautunut ja yhtiökokous valitsee hallitus- 
jäsenet hallituksen nimitysvaliokunnan ehdotuksista (Franks & Mayer 1997; Leuz 
ym. 2003). Hajautunut omistusrakenne voi kuitenkin johtaa siihen, että toimiva johto 
kontrolloi yhtiökokouksessa käsiteltäviä asioita ja myötävaikuttaa itselleen mieleisten 
hallitusjäsenten valintaan. Tämä on luonnollisesti ongelmallista johdon ja päämiehen 
välisten agenttiongelmien näkökulmasta. 


Hallitus johdon valvojana 


Yrityksen hallituksella on kaksoisrooli yhtäältä toimitusjohtajan neuvonantajana, 
mutta toisaalta myös operatiivisen johdon toiminnan valvojana (Adams & Ferreira 
2007). Hyvä hallintotapa korostaa erityisesti hallituksen valvontaroolia ja hallitusjä- 
senten riippumattomuutta operatiivisesta johdosta. Kansainväliset tutkimustulok- 


281 


Jari Kankaanpää 


set ovat osoittaneet, että hallituksen riippumattomuus hillitsee agenttikustannuksia 
muun muassa laadukkaamman laskentainformaation kautta (Dechow, Sloan & Swee- 
ney 1996; Klein 2002; Peasnel, Pope & Young 2005). 

Hyvän hallintotavan näkökulmasta yksi tärkeimmistä säädöksistä on osakeyhti- 
ölaki, joka sisältää keskeiset osakeyhtiön hallinnossa sovellettavat yhtiöoikeudelli- 
set periaatteet (Liljeblom & Löflund 2006). Osakeyhtiölaissa säädetään myös yhtiön 
keskeisten toimielinten, kuten toimitusjohtajan, hallituksen ja yhtiökokouksen teh- 
tävänjaosta. Yhtiön päivittäinen johtaminen kuuluu toimitusjohtajalle ja muulle ope- 
ratiiviselle johdolle. Yhtiön hallituksen tehtävänä on puolestaan haastaa ja arvioida 
strategiaa ja valvoa toimitusjohtajaa. Omistajan tahto ja näkemys kanavoituvat yri- 
tyksen hallitustyön kautta. Tämä tarkoittaa, että omistajilla ei ole oikeutta puuttua 
yhtiön päivittäiseen johtamiseen ohi yhtiön hallituksen (Tricker 2015). 

Osakeyhtiölaista ja muusta lainsäädännöstä tulevia velvoitteita täydennetään pörs- 
siyhtiöitä koskevan hallinnointikoodin avulla (Liljeblom & Löflund 2006). Hallin- 
nointikoodin avulla voidaan myös ylläpitää ja kehittää suomalaisten pörssiyhtiöiden 
hallinnointikäytäntöjen korkeaa kansainvälistä tasoa (OECD 2015). Koodi on laadittu 
muotoon noudata tai selitä (comply or explain). Tämä tarkoittaa, että yhtiö voi poiketa 
koodin yksittäisestä suosituksesta, mutta sen on esitettävä tekemälleen poikkeamalle 
perusteltu syy (Arvopaperimarkkinayhdistys 2020). 

Pörssiyhtiöiden hallintokoodin (2020) suosituksissa korostetaan hallitusjäsenten 
riippumattomuuden merkitystä. Koodissa todetaan, että hallituksen jäsenten enem- 
mistön on oltava riippumattomia yhtiöstä. Lisäksi vähintään kahden yhtiöstä riippu- 
mattoman jäsenen on oltava riippumattomia myös merkittävistä osakkeenomistajista. 
Yhtiöstä riippumattomien jäsenten katsotaan suojaavan omistajien oikeuksia ja siten 
vähentävän johdon ja osakkeenomistajien välistä agenttiongelmaa. Riippumattomuus 
merkittävästä osakkeenomistajasta on puolestaan säädetty suojaamaan erityisesti vä- 
hemmistöomistajien oikeuksia (Lekvall 2014). Lisäksi koodissa todetaan, että toimi- 
tusjohtajaa ei tule valita hallituksen puheenjohtajaksi. 

Yhtiön hallitus voi tehostaa työskentelyään muodostamalla jäsenistään valio- 
kuntia (Fredriksson & Kankaanpää 2017). Taloudellisen raportoinnin seurannan ja 
valvonnan tehostamiseksi yhtiön hallitus voi perustaa jäsenistään erillisen tarkas- 
tusvaliokunnan. Tyypillisiä tarkastusvaliokunnan tehtäviä ovat mm. PIE'-yhteisdjen 
raportointijärjestelmiin ja tilintarkastuksen valvontaan liittyvät erityistehtävät (OYL 
6:16a $). Mikäli yhtiössä ei ole tarkastusvaliokuntaa, sen tehtäviä hoitaa hallitus koko- 
naisuudessaan tai vaihtoehtoisesti jokin muu hallituksen valiokunta. 

Tarkastusvaliokunnan lisäksi koodissa on suositukset nimitysvaliokunnasta ja sil- 
le vaihtoehtoisesta nimitystoimikunnasta, jotka voidaan perustaa tehostamaan halli- 
tusjäsenten valintaprosessia. Nimitysvaliokunta koostuu hallituksen jäsenistä, joista 


! PIE-yhteisöllä tarkoitetaan yleisen edun kannalta merkittävää yhteisöä (Public Interest Entity). 
y. y y Y, 

enemmistön on oltava yhtiöstä riippumattomia. Lisäksi on erikseen säädetty siitä, että 
yhtiön toimitusjohtaja tai yhtiön muuhun johtoon kuuluva henkilö ei saa olla nimi- 
tysvaliokunnan jäsen. Vaihtoehtoisesti yhtiölle voidaan perustaa nimitystoimikunta, 
jonka kokoonpanoon voi kuulua myös muita, kuin hallituksen jäseniä. Tällaisia voi- 
vat olla esimerkiksi suurimmat osakkeenomistajat tai heidän nimeämänsä edustajat?. 


Hypoteesin kehittäminen 


Omistajien näkökulmasta on perusteltua, että yritykselle valitaan kuhunkin tilantee- 
seen parhaiten sopiva valvontamekanismit (Simunic 1980, Wallace 1984, Hay, Knechel 
& Ling 2008). Tutkimuskirjallisuudessa yritysten valvontamekanismeja on tarkastel- 
tu toisiaan korvaavina (substituutteina), mutta myös toisiaan täydentävinä (komple- 
mentteina). Substituuttinäkökulmasta katsottuna vahva panostus yhteen valvonta- 
mekanismiin mahdollista keveämmän panostuksen muihin valvontamekanismeihin 
(Weik, Eierle & Ojala 2018). Vastaavasti komplementtinäkökulmasta tarkasteltuna 
vahva panostus yhteen valvontamekanismiin, heijastuu vahvana panostuksena myös 
muihin valvontamekanismeihin. 

Valtio-omisteisiin pörssiyhtiöihin kohdistuu samat hyvän hallintotavan säädökset 
ja valvonnan mekanismit, kuin yksityisesti omistettuihin yhtiöihin. Tämän lisäksi 
valtio-omisteisiin yhtiöihin kohdistuu myös perustuslain mukaista parlamentaarista 
valvontaa, joka kuuluu eduskunnalle (Kankaanpää ym. 2014). Valtio-omisteisiin yhti- 
öihin kohdistuu muutoinkin paljon huomiota ja mm. tiedotusvälineet seuraavat näitä 
yhtiötä ja niiden tekemiä hallitusjäsenten valintoja hyvin tarkasti. Tämä saattaa joh- 
taa siihen, että valtio-omistaja haluaa panostaa hyvän hallintotavan noudattamiseen 
ja yhtiöiden valvontaan enemmän, kuin pörssiyhtiöt keskimäärin. Osana valvonnan 
kokonaisuutta valtio-omisteiset pörssiyhtiöiden hallitukset koostuvat lähes yksin- 
omaan riippumattomista jäsenistä, jotka ymmärtävät valtio-omisteisiin yhtiöihin 
kohdistuvat erityisen mielenkiinnon ja julkisuuspaineen. Riippumattomat hallitus- 
jäsenet haluavat varjella myös omaa mainettaan ja siksi myötävaikuttavat yhtiöiden 
hyvän hallintotavan periaatteiden esimerkilliseen noudattamiseen. 

Yksi hallituksen suorittamalle valvonnalle vaihtoehtoinen valvonnan mekanismi 
liittyy pankkien luottopäätöksissä käyttämiin erikoisehtoihin, eli kovenantteihin. 
Kovenantit muodostavat tehokkaan valvontamekanismin, jonka avulla voidaan mah- 
dollisesti korvata muuta valvontaa (Weik ym. 2018). Valtio-omisteiset yhtiöt nauttivat 
(vähintään implisiittisesti) valtio-omistajan lainantakausta, mikä vähentää näiden 
yhtiöiden velan erityisehtojen käytön tarvetta (DeWenter & Malatesta 2001). Voidaan 


? PWC:n keväällä 2019 tekemän tutkimuksen mukaan nimitystoimikuntia käytti 46 suomalais- 


ta pörssiyhtiötä, eli n. 35 % kaikista yhtiöstä. 

olettaa, että pankkien luottopäätöksiin liitettävät erityisehdot ovat tyypillisempi val- 
vontamekanismi yksityisesti omistetulle yhtiöille, kuin valtio-omisteisille. Tämä voi 
pienentää yksityisesti omistettujen yhtiöiden hallitukseen kohdistuvaa valvontapai- 
netta suhteessa valtio-omisteisiin yhtiöihin. Tämä voi heijastua eroina yksityisesti 
omistettujen ja valtio-omisteisten yhtiöiden hyvän hallintotavan käytänteissä. Edellä 
esitettyyn perustuen asetetaan seuraava hypoteesi: 

Valtio-omisteisissa yhtiöissä hallitusten valvontavoima on korkeampi kuin yksityi- 
sesti omistetuissa yhtiöissä. 


Malli 


Hallituksen valvontavoiman mittaaminen 


Hallituksen valvontavoimaa kuvataan yhdistelmämuuttujan (VALVONTA) avulla. 
Yhdistelmämuuttuja muodostetaan Garcia Laran ym. (2007) tutkimusta mukaillen 
kuuden yksittäisen hallitusta kuvaavan muuttujan standardoitujen lukuarvojen kes- 
kiarvona. Standardoinnin myötä yksittäisten muuttujien mittayksiköiden vaikutus 
katoaa. 

Yksittäisten muuttujien arvot perustuvat yritysten itse raportoimiin tietoihin, jot- 
ka on koottu Thomson Reuters-tietokannasta, vuosikertomuksista ja yhtiöiden jul- 
kaisemista hyvän hallintotavan suosituksista. Kaikki yhdistelmämuuttujan osatekijät 
ovat sellaisia, joista säädetään myös pörssiyhtiöiden hyvän hallintotavan koodissa 
(Arvopaperimarkkinayhdistys 2020). Yhdistelmämuuttuja muodostetaan seuraavien 
yksittäisten muuttujien avulla: 


1) Yhtiöstä riippumattomien hallitusjäsenten suhteellinen osuus. Yhtiöstä riippu- 
mattomien jäsenten katsotaan suojaavan omistajien oikeuksia ja siten vähentä- 
vän johdon ja osakkeenomistajien välistä agenttiongelmaa (Brown, Beekes & 
Verhoeven 2011). Yrityksestä riippumattomia (non-executive) hallitusjäseniä 
ovat tyypillisesti mm. suurten omistajien edustajat ja hallituksen riippumatto- 
mat (independent) jäsenet. Mitä suurempi osuus yrityksen hallitusjäsenistä on 
yhtiöstä riippumattomia, sitä parempi on hallituksen valvontavoima. 

2) Yhtiöstä ja merkittävistä osakkeenomistajista riippumattomien hallitusjäsen- 
ten suhteellinen osuus. Riippumattomuus merkittävästä osakkeenomistajasta 
on säädetty suojaamaan erityisesti vähemmistöomistajien oikeuksia (Lekvall 
2014). Mitä suurempi osuus yrityksen hallitusjäsenistä on yhtiöstä ja merkit- 
tävistä osakkeenomistajista riippumattomia, sitä parempi on myös hallituksen 
valvontavoima. 

3) Toimitusjohtajan hallitusjäsenyys. Agenttiteoreettisesta näkökulmasta katsoen 
on selvää, että toimitusjohtajan ei ole tarkoituksenmaista toimia itseään val- 
vovan toimielimen jäsenenä (Ruohonen, Salminen & Vahtera 2022). Mikäli 
toimitusjohtajan ja hallituksen puheenjohtajan tehtävissä toimii eri henkilö, se 
on omiaan lisäämään hallituksen päätöksenteon itsenäisyyttä. Mikäli toimi- 
tusjohtaja ei kuulu yhtiön hallitukseen, hallituksen valvontavoima on parempi 
kuin toimitusjohtajan ollessa hallituksen jäsen. 

Hallituksen kokoustamistiheys. Tutkimustulokset ovat osoittaneet, että halli- 
tuksen kokoustamistiheyden ja hallituksen harjoittaman valvonnan tehokkuu- 
den välillä on positiivinen yhteys (Vafeas 1999; Xie, Davidson & DaDalt 2003). 
Mitä enemmän hallituksella on tilikauden aikana kokouksia, sitä parempi on 
hallituksen valvontavoima. 

Tarkastusvaliokunnan olemassaolo. Erillisen tarkastusvaliokunnan olemassa- 
olo tehostaa riippumattomien hallitusjäsenten suorittamaa johdon valvontaa ja 
lisää raportoinnin läpinäkyvyyttä (Klein 2002). Mikäli yrityksellä on tarkas- 
tusvaliokunta, sen valvontavoima on parempi kuin niillä yrityksillä, joilla tar- 
kastusvaliokuntaa ei ole. 

Nimitysvaliokunnan/-toimikunnan olemassaolo. Nimitysvaliokunnat tehosta- 
vat ammattitaitoisten riippumattomien hallitusjäsenten rekrytointiprosessia 
(Ruigrok, Peck, Tacheva, Greve & Hu 2006; Garcia Osma & Gill de Albornoz 
2007). Riippumattomat hallitusjäsenet ovat puolestaan avainroolissa informaa- 
tion asymmetrian vähentämisessä, joten nimitysvaliokuntien olemassaololla 
vaikuttaa vähintäänkin välillisesti informaation asymmetrian madaltamiseen. 
Mikäli siis yrityksellä on nimitysvaliokunta/-toimikunta, sen valvontavoima on 
parempi kuin niillä yrityksillä, joilla nimitysvaliokuntaa/-toimikuntaa ei ole. 


IN 
— 


enn 
a 


6 


na 


Tutkimuksessa käytettävä yhdistelmämuuttuja (VALVONTA) muodostetaan Gar- 
cia Lara ym. (2007) tavoin kuuden hallituksen valvontaa kuvaavan muuttujan (i-vi) 
standardoitujen arvojen keskiarvona. Standardoinnin avulla yhdistelmämuuttujan 
laskennassa käytettävät eri asteikolliset muuttujat saadaan yhteismitallisiksi. Mitä 
korkeampia arvoja yhdistelmämuuttuja saa, sitä vahvempi on hallituksen valvonta- 
voima ja päinvastoin. 


Kontrollimuuttujat 


Yritysten hallituskokoonpanojen uskotaan syntyvän endogeenisesti ja tiettyyn hal- 
linnolliseen tarpeeseen (Adams, Hermalin & Weisbach 2010; Wintoki, Linck & Netter 
2012). Vaikka hallituksen kokoonpano vaikuttaisi hyvän hallintotavan näkökulmasta 
heikolta, se saattaa kuitenkin olla oikea valinta yrityksen sen hetkiseen tilanteeseen. 
Erilaiset yhtiöt kohtaavat erilaisia ongelmia ja hallitusten kokoonpanot ovat strategi- 
sia valintoja näihin ongelmiin. Siksi se, mikä toimii yhdessä yhtiössä, ei välttämättä 

ole oikea ratkaisu toisessa. Jotta endogeeniset tekijät saataisiin kontrolloitua, malliin 
lisätään seuraavat kontrollimuuttujat: 


1) Yrityksen koko. Yrityskoon kasvaessa yrityksen rakenteen yleensä monimut- 


wa 


3) 


4 


— 


kaistuvat, minkä johdosta myös hyvän hallintotavan tärkeys korostuu (Dem- 
setz & Lehn 1985). Näin ollen hyvän hallintotavan laadun ja yrityskoon suhteen 
uskotaan olevan positiviinen. Tässä tutkimuksessa yrityksen koon (KOKO) 
mittarina käytetään tilikauden päätöspäivän mukaisen osakepääoman logarit- 
moitua markkina-arvoa. 

Kasvumahdollisuudet. Kasvuyhtiöiden osalta hallintotavan täytyy olla joustava 
ja antaa tarvittaessa tilaa yrittäjän ja/tai muun toimivan johdon päätöksenteolle 
(Lehn, Patro & Zhao 2009). Yritysten kasvuodotuksia mitataan price-to-book 
(PTB) suhdeluvun avulla, joka lasketaan suhteuttamalla tilikauden viimeisen 
päivän osakepääoman markkina-arvo osakepääoman kirja-arvoon. Hyvän 
hallintotavan ja kasvumahdollisuuksia mittaavan tunnusluvun (PTB) suhteen 
oletetaan olevan negatiivinen. 

Kannattavuus. Hermalin & Weisbach (1998) raportoivat, että heikon kannat- 
tavuuden myötä hallituksen riippumattomuutta pyritään lisäämään. Bhagat & 
Bolton (2008) kuitenkin huomauttavat, että hallituksen riippumattomuuden 
lisääminen ei sinällään ole keino lisätä yrityksen kannattavuutta vaan se on 
ennen kaikkea keino tehostaa toimivan johdon valvontaa. Tässä tutkimuksessa 
yrityksen kannattavuutta mitataan tilinpäätöspäivän oman pääoman tuotto- 
prosentin (ROE) avulla. Garcia Lara ym. (2007) tavoin oman pääoman tuotto- 
prosentin ja hyvän hallintotavan suhteen oletetaan olevan negatiivinen. 
Velkaisuus. Vieraan pääoman ehtoiset rahoittajat haluavat turvata saatavansa ja 
siksi tehostavat osaltaan yrityksen valvontaa ja hyvää hallintotapaa (Weik ym. 
2018). Yrityksen velkaisuutta mitataan tässä tutkimuksessa tilinpäätöspäivän 
velkaantumisasteen (DTA) avulla. Velkaantumisasteen ja hyvän hallintotavan 
suhteen odotetaan olevan positiivinen. 


Kun huomioidaan valtio-omistajuutta kuvaavan muuttujan (VALTIO) lisäksi 
edellä kuvat yrityksen koon (KOKO), kasvumahdollisuuksien (PTB), kannattavuuden 
(ROE) ja velkaisuuden (DTA) kontrollimuuttujat, hallituksen valvontavoimaa (VAL- 
VONTA) selittävä malli voidaan kirjoittaa seuraavasti: 


VALVONTA; + = Bo + B,VALTIO;, + B,KOKO;; + B3PTB;; 


+ B,ROE,, + BsDTAit + X % + YY; + E; (1) 


Malliin on myös lisätty aika (a) ja toimialatekijät (y,) sekä mallin selittämätöntä 


osaa kuvaava virhetermi (€, ,). 

Aineisto 


Aineiston muodostaminen 


Tutkimuksessa tarvittavat aineisto haettu Thomson Reuters tietokannasta. Lisäk- 
si aineistoa on kerätty myös suoraan yritysten vuosikertomuksista sekä yritysten 
verkkosivuillaan julkaisemista hyvän hallintotavan selvityksistä. Tutkimusotoksen 
muodostamista on kuvattu taulukossa 1. Taulukon sarakkeesta (1) ilmenee, että tut- 
kimuksessa tarvittavat tilinpäätös- ja markkinatiedot saatiin 1 954:sta yritysvuosiha- 
vainnosta. Normaalin käytännön mukaisesti (ks. esim. Van Tendeloo & Vanstraelen 
2008) aineistosta poistettiin rahoitus- toimialan havainnot (266 kpl), sillä niiden tilin- 
päätösraportointi poikkeaa olennaisesti muiden toimialojen yhtiöistä. Lisäksi aineis- 
tosta karsittiin sellaiset havainnot (126 kpl), joista ei löytynyt kaikkia tutkimuksessa 
tarvittavia hyvän hallintotavan tietoja. 

Lopullisen tutkimusaineiston kooksi muodostui 1 562 yritysvuosihavaintoa, joista 
1 382 oli yksityisesti omistetuista yhtiöstä ja valtio-omisteisista 180. Näin ollen val- 
tio-omisteisten yritysten suhteellinen osuus koko aineistosta on 11,5 prosenttia. Yri- 
tysvuosihavaintojen määrä vaihteli vuosittain ja eniten havaintoja (101 kpl) oli vuosil- 
ta 2018 ja 2020. Vastaavasti vuodelta 2004 yritysvuosihavaintoja oli vähinten (57 kpl). 
Vuoden 2004 keskimääräistä matalampaa yritysvuosihavaintomäärää selittää se, että 
Suomen ensimmäinen kansainvälisen tason hyvän hallintotavan koodi tuli voimaan 
1.7.2004. Yhtiöt eivät kuitenkaan olleet velvollisia noudattamaan koodia heti, vaan 
vasta koodin voimaantulopäivää seuraavasta yhtiökokouksesta lukien. Koodin imple- 
mentointi käytäntöön siirtyi monilla yhtiöillä vuoteen 2005 ja osalla tätäkin myö- 
häisempään ajankohtaan. Valtio-omisteisten yhtiöiden suhteellinen osuus vuotuisista 
havainnoista vaihteli välillä 8,9 prosenttia (2007) — 15,0 prosenttia (2019). 

Taulukko 1. Otoksen muodostuminen 


(1) Tarvittavat tilinpäätös- (2) Rahoitusalan — (3) Hallintotavan — (4) Havainnot — (5) Valtio-omisteiset 


ja markkinatiedot yritykset tietoja puuttuu yhteensä 
2004 101 -19 -25 57 7 (12.3%) 
2005 112 -18 -20 74 7 (9.5%) 
2006 117 -18 -13 86 9 (10.5%) 
2007 117 -14 -12 91 8 (8.8%) 
2008 117 -14 -10 93 9 (9.7%) 
2009 117 -15 -6 96 9 (9.4%) 
2010 115 -14 -3 98 10 (10.2%) 
2011 113 -14 -3 96 11 (10.5%) 
2012 113 -14 -6 93 11 (11.8%) 
2013 110 -15 -5 90 11 (12.2%) 
2014 111 -14 -3 94 11 (11.7%) 
2015 115 -15 -3 97 11 (11.3%) 
2016 117 -16 -3 98 11 (11.2%) 
2017 116 -14 -5 97 12 (12.4%) 
2018 123 -17 -5 101 14 (13.9%) 
2019 120 -17 -3 100 15 (15.0%) 
2020 120 -18 -1 101 14 (13.9%) 
YHT. 1954 -266 -126 1562 180 (11.5%) 
Taulukko 2. Malleissa käytetyt muuttujat 
Muuttuja Kuvaus 
VALVONTA Yrityksen hallituksen valvontamekanismien voimakkuutta kuvaava muuttuja, 
joka lasketaan hallituksen valvontaa kuvaavien kuuden yksittäisen muuttujan 
standardoitujen arvojen keskiarvona. 
VALTIO Luokkamuuttuja, joka saa arvon 1, mikäli valtio omistaa kyseisen yrityksen 
osakkeita ja muutoin 0. 
KOKO Yrityskoon muuttuja, joka lasketaan osakkeiden markkina-arvon luonnollisena logaritmina. 
PTB Yrityksen kasvumahdollisuuksia kuvaava muuttuja, joka lasketaan jakamalla osakkeen mark- 
kina-arvo (P) osakkeen kirja-arvolla (B). 
ROE-% Oman pääoman tuottoprosentti, joka lasketaan jakamalla tilikauden tulos 
oman pääoman määrällä. 
DTA Velkaantumisaste, joka lasketaan jakamalla taseen vieraan pääoman määrä (D) 


taseen loppusummalla (A). 

Muuttujien jakaumat ja korrelaatiot 


Taulukossa 3 esitetään mallin testaamisessa käytettyjen muuttujien jakaumien keski- 
arvo, keskihajonta, mediaani sekä minimi ja maksimiarvot. Sarakkeessa (i) esitetään 
ensin koko otoksen jakaumat ja sitten erikseen valtio-omisteiset (ii) ja yksityisesti 
omistetut yhtiöt (iii). Lopuksi sarakkeessa (iv) esitetään edellä mainittujen kahden 
ryhmän (valtio-omisteiset verrattuna yksityisesti omistettuihin) keskiarvojen t-tes- 
tiin perustuvan erotuksen tilastollinen merkitsevyys. 


Taulukko 3. Muuttujien jakaumat 


Kaikki Valtio- Yksityisesti Erotuksen (2) - (3) 
yhtiöt omisteiset omistetut p-arvo 
(i) (ii) (il) (iv) 

VALVONTA Keskiarvo 0.000 0.478 -0.063 < 0.001** 
Hajonta 0.561 0.197 0.563 
Mediaani 0.105 0.482 0.008 
Min -2.694 -0.090 -2.694 
Max 1.813 1.247 1.813 

KOKO Keskiarvo 19.366 21.727 19.058 < 0.001** 
Hajonta 1.957 1.139 1.828 
Mediaani 19.300 21.682 19.024 
Min 13.751 18.193 13.751 
Max 25.348 24.539 25.348 

PTB Keskiarvo 2.564 1.922 2.647 < 0.001** 
Hajonta 2.395 1.229 2.496 
Mediaani 1.900 1.605 1.980 
Min 0.167 0.400 0.167 
Max 27.100 7.670 27.100 

ROE Keskiarvo 0.080 0.101 0.077 0.042* 
Hajonta 0.215 0.138 0.223 
Mediaani 0.110 0.108 0.110 
Min -0.140 -0.584 -0.140 
Max 0.866 0.385 0.866 

DTA Keskiarvo 0.531 0.565 0.526 < 0.001** 
Hajonta 0.152 0.096 0.158 
Mediaani 0.550 0.575 0.548 
Min 0.003 0.241 0.003 
Max 0.967 0.860 0.967 
N 1562 180 1382 
(100.0 %) (11.5 %) (88.5 %) 


Merkintä * (**) tarkoittaa, että tulos on tilastollisesti merkitsevä 5 % (1 %) riskitasolla. 

Taulukosta 3 voidaan havaita, että kaikki mallissa käytetyt viisi muuttujaa (hal- 
lituksen valvontavoima, yrityksen koko, kasvumahdollisuudet, kannattavuus ja 
velkaisuus) poikkeavat tilastollisesti merkitsevällä tavalla ryhmien välillä. Siten val- 
tio-omisteiset yritykset ovat kooltaan suurempia (KOKO 21.727 vs. 19.058), ovat yk- 
sityisiä harvemmin kasvuyhtiöitä (PTB 1.922 vs. 2.647), ovat kannattavampia (ROE 
0.101 VS. 0.077) ja käyttävät enemmän velkarahoitusta (DTA 0.565 vs. 0.526). Hypo- 
teesin testaamisen kannalta keskeinen muuttuja (VALVONTA) on selkeästi korkeam- 
pi valtio-omisteisilla yhtiöillä (0.478) kuin yksityisesti omistetuilla yhtiöillä (-0.063). 
Tämä antaa alustavaa tukea tutkimuksen hypoteesille H1. 


Taulukko 4. Pearsonin korrelaatiokertoimet (n=1562) 


VALVONTA VALTIO KOKO PTB ROE DTA 
VALVONTA 
VALTIO 0.308** 
KOKO 0.376** 0.436** 
PTB 0.004 -0.097** 0.126** 
ROE -0.015 0.036 0.336** 0.206** 
DTA 0.159** 0.081** -0.034 -0.069** -0.250** 


Merkintä * (**) tarkoittaa, että tulos on tilastollisesti merkitsevä 5 % (1 %) riskitasolla. 


Taulukossa 4 esitetään Pearsonin korrelaatiokertoimet. Siitä havaitaan, että halli- 
tuksen valvontavoima ( VALVONTA) korreloi positiivisesti valtio-omisteisten (VAL- 
TIO), yrityskoon (KOKO) ja velkaisuuden (DTA) kanssa (0.308, 0.376 ja 0.159 vas- 
taavasti). Selittävien muuttujien ( VALTIO, KOKO, PTB, ROE ja DTA) keskinäiset 
korrelaatiot ovat alle 0.5, joten muuttujien välillä ei pitäisi olla multikollineaarisuutta. 
Lisäksi muuttujien väliset VIF arvot jäivät tason 1.5 alapuolelle. 

Tulokset 


Taulukossa 5A on esitetty hallituksen valvontavoimaa selittävän tilastollisen mallin 
tulokset. Malli on kokonaisuudessaan tilastollisesti merkitsevä (F-arvo 20.75) ja sen 
korjattu selitysaste (Adj. R?) on 0.247. 


Taulukko 5A. Hypoteesin testaus, selitettävä muuttuja hallituksen valvontavoima (VALVONTA) 


Muuttuja Kerroin p-arvo 
Regressiovakio -2.617 <0.001** 
VALTIO 0.250 <0.001** 
KOKO 0.108 <0.001** 
PTB -0.010 0.175 
ROE -0.153 0.055 
D/A 0.556 <0.001** 
2005 0.013 0.808 
2006 0.060 0.239 
2007 0.092 0.068 
2008 0.092 0.003** 
2009 0.206 <0.001** 
2010 0.184 <0.001** 
2011 0.240 <0.001** 
2012 0.217 <0.001** 
2013 0.182 <0.001** 
2014 0.209 <0.001** 
2015 0.283 <0.001** 
2016 0.308 <0.001** 
2017 0.273 <0.001** 
2018 0.275 <0.001** 
2019 0.294 <0.001** 
2020 0.344 <0.001** 
Teollisuustuotteet ja palvelut -0.003 0.946 
Kulutustavarat ja palvelut -0.010 0.084 
Päivittäistavarat -0.020 0.715 
Terveydenhuolto 0.306 0.003** 
Informaatioteknologia 0.167 <0.001** 
Adj. R? 0.247 

F-arvo 20.75 

p-arvo <0.001** 


Merkintä * (**) tarkoittaa, että tulos on tilastollisesti merkitsevä 5 % (1 %) riskitasolla 


Empiiriset tulokset antavat tukea tutkimushypoteesille. Tämä havaitaan siitä, että 
muuttuja (VALTIO) saa tilastollisesti merkitsevän regressiokertoimen (0.250). Myös 
hallituksen endogeeniset tekijät huomioivien muuttujien etumerkit ovat teorian ole- 
tusten mukaisia ja vastaavia kuin Garcia Lara ym. (2007) tutkimuksessa. Lisäksi yri- 

tyskoon (KOKO) ja velkaisuuden (DTA) osalta etumerkit (0.108 ja 0.556 vastaavasti) 
ovat myös tilastollisesti merkitseviä. Saatujen tulosten perusteella voidaan todeta, että 
valtio-omisteisten pörssiyhtiöiden hallitusten valvontavoiman ja yksityisesti omistet- 
tujen pörssiyhtiöiden valvontavoiman välillä on tasoero. Tasoero ilmenee siten, että 
valtio-omisteisten yhtiöiden hallitusten osalta valvontavoima on yksityisesti omistet- 
tuja suurempi. Lisäksi yrityksen koko ja velkarahoituksen käyttö nostavat hallituksen 
valvontavoimaa. 


Taulukko 5B. Selitettävä muuttuja hallituksen valvontavoima (VALVONTA) 
ja selittävinä muuttujina mallin aika toimialamuuttujat 


Muuttuja Kerroin p-arvo 
Regressiovakio 0.067 0.243 
2005 0.039 0.576 
2006 0.094 0.096 
2007 0.127 0.023* 
2008 0.164 0.006** 
2009 0.233 <0.001** 
2010 0.225 <0.001** 
2011 0.257 <0.001** 
2012 0.252 <0.001** 
2013 0.230 <0.001** 
2014 0.243 0.002** 
2015 0.333 <0.001** 
2016 0.367 <0.001** 
2017 0.333 <0.001** 
2018 0.323 <0.001** 
2019 0.378 <0.001** 
2020 0.447 <0.001** 
Teollisuustuotteet ja palvelut -0.346 <0.001** 
Kulutustavarat ja palvelut -0.472 <0.001** 
Päivittäistavarat -0.382 <0.001** 
Terveydenhuolto -0.110 0.422 
Informaatioteknologia -0.329 <0.001** 
Adj. R? 0.086 

F-arvo 7,97 

p-arvo <0.001** 


Merkintä * (**) tarkoittaa, että tulos on tilastollisesti merkitsevä 5 % (1 %) riskitasolla 


Taulukossa 5B tilastollinen malli on estimoitu siten, että selittäjinä on pelkästään 
aikamuuttujat ja toimialamuuttujat. Tulokset ovat edelleen tilastollisesti merkitseviä, 
mutta mallin F-arvo on nyt huomattavasti matalampi (7,97) kuin ensimmäisessä ti- 
lastollisessa mallissa (20,75). Lisäksi korjattu selitysaste putoaa tasolta 0,247 tasolle 
0,086. Näin ollen mallin päämuuttuja (VALTIO) sekä yrityskoko (KOKO), kasvumah- 

dollisuudet (PTB), kannattavuus (ROE) ja velkaisuus (DTA) vastaavat suurimmalta 
osin mallin selitysvoimasta. 


Pohdinta ja päätelmät 


Tutkimuksessa tarkasteltiin valtio-omisteisten ja yksityisesti omistettujen pörssiyhti- 
öiden hallitusten valvontavoimaa. Kirjallisuuskatsauksessa tarkasteltiin valtio-omis- 
teisten yhtiöiden hallitusvalintoja ja niiden taustalla vaikuttavia syitä eri maissa ja 
kulttuureissa. Tuloksista kävi ilmi, että länsimaisissa kehittyneissä talouksissa halli- 
tusjäsenten poliittisen taustan vaikutus yrityksen toimintaan vaikuttaisi olevan pää- 
osin neutraalia. Sen sijaan esimerkiksi aasialaisilla aineistoilla toteutetut tutkimus- 
tulokset osoittivat valtavan kulttuurieron OECD-maiden mukaiseen hallintotapaan. 
Kehittyvissä talouksissa yrityksen hallituksen valta on usein tosiasiallisesti poliiti- 
koilla ja koko yrityksen olemassaolo pohjautuu poliittisten päättäjien suosioon. 

Tämän tutkimuksen empiirinen aineisto koostui suomalaisista pörssiyhtiöistä. Ai- 
neistossa oli kaikkiaan 1 562 yritysvuosihavaintoa vuosilta 2004-2020. Valtio-omis- 
teisten yhtiöiden yritysvuosihavaintoja oli aineistossa kaikkiaan 180 ja yksityisesti 
omistettuja 1 382. 

Tutkimushypoteesi, jonka mukaan valtio-omisteisten yhtiöiden hallitusten val- 
vontavoima on korkeampi kuin yksityisesti omistetuissa, sai empiiristä tukea. Subs- 
tituuttinäkökulmasta tulos voidaan ymmärtää siten, että yksityisesti omistetuilla 
yrityksillä on enemmän muita valvontamekanismeja, jotka vähentävät hallituksen 
suorittaman valvonnan tarvetta. Tulos on linjassa Bozecin ja Dian (2007) tutkimuk- 
sen kanssa, joka käsitteli valtion yhtiöomistusta Kanadassa. 

Toisaalta myös johdon palkitseminen voidaan nähdä valvonnan substituuttina. 
Kuten Tuominen-Thuesen ym. (2019) toteavat, valtio-omisteisissa yhtiöissä palkitse- 
misen on yleensä niukempaa kuin yksityisesti omistetuissa. Näin ollen valtio-omis- 
teisten yhtiöiden on käytettävä tehokkaammin niitä hyvän hallintotavan keinoja, 
joita sillä on käytössään. Yksi tällainen käytettävissä oleva keino on riippumaton hal- 
lituksen valvontavoima. 

Tutkimustuloksia voidaan tulkita myös komplementtisen lähestymistavan kautta. 
Kuten Kankaanpää ym. (2014) huomauttavat, valtio-omisteisiin yhtiöihin kohdistuu 
kova julkisuuspaine jo pelkästään niiden kansallisvarallisuuden kannalta keskeisen 
merkityksen takia. Tämä saattaa johtaa siihen, että valtio-omisteisten yhtiöiden val- 
vontaan panostetaan mahdollisimman paljon ja monenlaisin keinoin. Voimakas pa- 
nostus erilaisiin valvontakeinoihin, kuten hallituksen valvontavoimaan, on omiaan 
suojaamaan valtio-omisteisten yhtiöiden valvonnasta vastaavia tahoja syytöksiltä, 
että kansallisomaisuuden valvontaan ei ole panostettu riittävästi. 


Jari Kankaanpää 


Tämän tutkimuksen tulosten perusteella vaikuttaa siltä, että Suomessa val- 
tio-omistaja noudattaa pörssiyhtiöittensä hallituksia muodostaessaan kansainvälisiä 
korkeatasoisia hyvän hallintotavan periaatteita esimerkillisesti. Valtio-omisteisten 
pörssiyhtiöiden koko ja yhteiskunnallinen merkitys huomioiden tämä on lähtökoh- 
taisesti hyvä asia. Riskinä saattaa kuitenkin olla se, että valvonta ylittää optimaalisen 
tasonsa ja liiallinen määrä päällekkäistä valvontaa kuluttaa tarpeettomasti yrityksen 
resursseja. 

Lisäksi on hyvä pitää mielessä, että vaikka valvonta on yksi tärkeimmistä yrityksen 
hallituksen tehtävistä, hallituksella on tärkeä rooli myös toimivan johdon sparraajana 
ja strategisten ratkaisujen haastajana. Riippumattomuuden lisäksi tehokas hallitustyö 
edellyttää jäseniltään monipuolista ja toisiaan täydentävää osaamista. Mikäli yrityk- 
sen tavoite poikkeaa osakeyhtiölain mukaisesta liiketaloudellisen voiton tuottamises- 
ta, se saattaa asettaa myös hallitusjäsenille aivan erityisiä osaamisvaatimuksia. 

Kuntakonsernin kokonaisedun 
edistäminen kuntayhtiöissä 
konserniohjeen avulla 


Janne Ruohonen 


Kuntaomisteisten osakeyhtiöiden määrä on 2000-luvulla kasvanut selvästi, mikä edel- 
lyttää myös omistajaohjaukseen panostamista. Kunnilla on osakeyhtiölainsäädännön 
puitteissa tarvittaessa mahdollisuus ohjata omistamiensa yhtiöiden toimintaa katta- 
vasti. Tyypillisiä omistajaohjauskeinoja ovat yhtiöjärjestys, henkilövalinnat ja konser- 
niohje. Konserniohjeen määräyksillä pyritään siihen, että kuntayhtiöiden toiminnassa 
otetaan huomioon kuntakonsernin kokonaisetu, joka voi olla ristiriidassa osakeyhtiön 
edun kanssa. Artikkelissa selvitetään, miten kuntakonsernin kokonaisedun edistämi- 
sen ja kuntayhtiön edun edistämisen mahdollinen ristiriita tulee ratkaista. Artikkelia 
varten on laadittu analyysi 25 suurimman kaupungin konserniohjeiden sisällöistä 
koskien kuntakonsernin kokonaisedun edistämistä. Tutkimustulosten mukaan kon- 
serniohjeet ovat konsernin kokonaisedun edistämisen osalta varsin yleisluontoisia. 
Konserniohjeissa ei ole tunnistettu kaikkia osakeyhtiölainsäädännön tarjoamia pää- 
töksentekomahdollisuuksia kokonaan omistettujen kuntayhtiöiden osalta. 


Avainsanat: kuntayhtiö, kuntakonserni, omistajaohjaus, konserniohje 


Ruohonen, J. (2023). Kuntakonsernin kokonaisedun edistäminen kuntayhtiöissä konserniohjeen 
avulla. Teoksessa Janne Ruohonen, Lili-Anne Kihn, Lasse Oulasvirta & Elisa Veikkola (toim.), 
Tilintarkastus ja evaluaatio: Talouden ja sääntelyn vuoropuhelu. 

Tampere: Tampere University Press, 298-313. https://urn.fi/URN:ISBN:978-952-359-046-5 


Kuntakonsernin kokonaisedun edistäminen kuntayhtiöissä konserniohjeen avulla 
Johdanto 


Suomessa on yli 2 ooo kuntaomisteista osakeyhtiötä (Tilastokeskus 2021). Kunnan 
toimintoja on siirretty osakeyhtiömuotoon, mikä on edellyttänyt omistajaohjaukseen 
panostamista, sillä tytäryhteisöjen omistajaohjauskeinot poikkeavat kunnan oman 
toiminnan ohjaamisen keinoista. Omistajaohjauksen tavoitteena on varmistua siitä, 
että kuntayhtiöt toteuttavat omistajien yhtiöille asettamia tavoitteita (Ruohonen ym. 
2021b). Kuntalain (10.4.2015/410) 6 $:n mukaan kunta tytäryhteisöineen muodostaa 
kuntakonsernin'. Yhteisö, jossa kunnalla on kirjanpitolaissa (30.12.1997/1336, KPL) 
tarkoitettu määräysvalta, on kunnan tytäryhteisö. 

Omistajaohjauksen lähtökohtana voi pitää kuntakonsernin toiminnan tehostamis- 
ta kokonaisuutena, ja omistajaohjaussääntelyä kannatettiin laajasti lausuntovaiheessa. 
Kuntalain esitöissä omistajaohjauksen tavoitteeksi asetettiin se, että ohjauksen koh- 
teena oleva yhteisö ottaa toiminnassaan huomioon omistajansa tahdon ja tavoitteet 
(HE 268/2014 vp, 120, 171). Kuntalain 46.1 $:n mukaan omistajaohjaus tarkoittaa toi- 
menpiteitä, joilla kunta omistajana tai jäsenenä myötävaikuttaa yhtiön ja muun yh- 
teisön hallintoon ja toimintaan. Tällaisia omistajaohjausvälineitä ovat muun muassa 
yhtiöjärjestys, osakassopimus ja konserniohje. Kuntalain 47.1 $:n mukaan omistaja- 
ohjauksella tulee pyrkiä siihen, että yhtiöiden toiminnassa otetaan huomioon kunta- 
konsernin kokonaisetu. Kokonaisetua koskeva säännös ei ole omiaan selkeyttämään 
omistajaohjauksen asianmukaista järjestämistä, sillä osakeyhtiön johdon on osakeyh- 
tiölain (21.7.2006/624, OYL) 1:8:n mukaisesti huolellisesti toimien edistettävä yhtiön 
etua, jolla pääsääntöisesti tarkoitetaan yhtiön kaikkien osakkeenomistajien kollektii- 
vista etua (Immonen & Nuolimaa 2017, 9; Keya 2016, 36; Savela 2015, 75-76). 

Tavoitteena on selvittää, miten kuntakonsernin kokonaisedun edistämisen ja 
kuntayhtiön edun edistämisen mahdollinen ristiriita tulee ratkaista. Lisäksi tavoit- 
teena on tarkastella, miten kuntakonsernin kokonaisedusta määrätään kunnan kon- 
serniohjeissa ja corporate governance -ohjeissa. Artikkelissa perehdytään erityisesti 
konserniohjeessa määrättyyn kuntayhtiön johdon velvollisuuteen tiedustella kun- 
nan kantaa ennen päätöksentekoa. Ennakkokannan tiedustelu on teeman kannalta 
olennainen, sillä sen avulla pyritään nimenomaisesti varmistamaan kuntakonsernin 
kokonaisedun toteutuminen. Tutkimusekonomisista syistä tarkastelun ulkopuolelle 
rajataan kuntakonsernin kokonaisedun tarkastelu muiden omistajaohjausvälineiden 
kuin konserniohjeen avulla. Tarkoituksena on arvioida voimassa olevan sääntelyn si- 
sältöä eli kyseessä on oikeusdogmaattinen tutkimus. Artikkelia varten on laadittu 
analyysi 25 suurimman kaupungin konserniohjeiden sisällöistä koskien kuntakonser- 
nin kokonaisedun edistämistä.? 


! Konsernin määritelmästä tarkemmin ks. Koski 1977; Horsmanheimo ym. 2017, 11-12. 


2 Tiedot on kerätty kuntien internet-sivuilta lokakuussa 2022. Tarkempi erittely liitteessä 1. 
y P y 

Osakeyhtiölainsäädäntö luo osakkeenomistajille puitteet ohjata omistamiensa yhti- 
öiden toimintaa varsin kattavasti. Kuntalain 46.2 $:n mukaan omistajaohjauksen toi- 
menpiteet voivat liittyä ainakin perustamissopimuksiin, yhtiöjärjestysmääräyksiin, 
muihin sopimuksiin, henkilövalintoihin, ohjeiden antamiseen kuntaa eri yhteisöis- 
sä edustaville henkilöille sekä muuhun kunnan määräysvallan käyttöön. Omistaja- 
ohjauksen keinoja ovat lisäksi muun muassa konserniohje ja kunnan talousarvio ja 
suunnitelma (Meklin 2018, 12-14). Omistajaohjausvälineiden oikeudellisessa sitovuu- 
dessa on eroja. Yhtiöjärjestys on yhtiöoikeudellisesti kaikkia yhtiön toimielimiä sito- 
va, kun taas osakassopimus sitoo vain sopimukseen sitoutuneita osakkeenomistajia. 
Konserniohjekaan ei ole yhtiöoikeudellisesti sitova, mikä vaikuttaa siihen, minkälai- 
sia oikeussuojakeinoja osapuolilla on käytettävissä esimerkiksi silloin, kun määräyk- 
siä tai ohjeita on rikottu. Omistajaohjauksen keinot vaihtelevat sen mukaan, onko 
kyseessä kunnan yksin omistama osakeyhtiö, kunnan määräysvallassa oleva yhtiö vai 
yhtiö, jossa kunta on vähemmistöosakkeenomistajana (Ruohonen ym. 20214). 

Omistajaohjauksen järjestämisessä keskeistä on vastuunjaon määrittely (Kunta- 
liitto 2015, 8-12). Kunta käyttää suoraa omistajan päätöksentekovaltaa osakeyhtiön 
yhtiökokouksessa. Periaate sisältää olettaman osakkeenomistajan ja yhtiön erillisyy- 
destä eli siitä, että osakkeenomistajat eivät osakkeenomistajan ominaisuudessa voi 
puuttua yhtiön asioiden hoitamiseen antamalla suoria määräyksiä yhtiön hallituksel- 
le tai toimitusjohtajalle. Yhteisön päätäntävaltaa käyttävät siis sen omat toimielimet. 
(Mähönen - Villa 2019, 124-125) Omistajaohjaus on toteutettava käytettävissä olevien 
ohjausvälineiden avulla. 

Osakeyhtiötä koskee osakeyhtiölaki, ja sitä on aina noudatettava kuntayhtiön toi- 
minnassa. Kuntakonsernin kokonaisedun edistämisen nimissä ei voi painostaa kun- 
tayhtiön hallitusta tekemään yhtiön edun vastaista päätöstä. On tärkeää huomata, että 
kuntalain omistajaohjaussäännökset ovat alisteisessa suhteessa yhtiöoikeudelliseen 
sääntelyyn. Omistajaohjauksen keinovalikoima on näin ollen osakeyhtiölainsäädän- 
nön pakottavien reunaehtojen puristuksessa. (Penttilä ym. 2015, 86). 


Konserniohje kuntayhtiön omistajaohjausvälineenä 
Konserniohje on yksi omistajaohjauksen keskeisistä tavoista, ja sillä on suuri merkitys 


nimenomaan kuntakonsernin kokonaisedun edistämisessä. Kuntalain 47.4:n mukaan 
konserniohjeessa annetaan tarpeelliset määräykset ainakin: 

1) kuntakonsernin talouden ja investointien suunnittelusta ja ohjauksesta; 

2) konsernivalvonnan ja raportoinnin sekä riskienhallinnan järjestämisestä; 

3) tiedottamisesta ja kunnan luottamushenkilöiden tietojensaantioikeuden tur- 
vaamisesta; 

4) velvollisuudesta hankkia kunnan kanta asiaan ennen päätöksentekoa; 

5) konsernin sisäisistä palveluista; 

6) kunnan tytäryhteisöjen hallitusten kokoonpanosta ja nimittämisestä; 

7) kunnan tytäryhteisöjen hyvästä hallinto- ja johtamistavasta [corporate gover- 
nance]. 


Jokaisessa kunnassa tulee olla konserniohje, joka on julkinen. Velvollisuus konser- 
niohjeen antamiseen perustuu lakiin. Konserniohje on kuntasektorille omaleimainen 
tapa ohjata omistamiensa yhtididen toimintaa. Konserniohjauksen tavoitteena on, 
että ohjauksen kohteena oleva kuntayhtiö ottaa toiminnassaan huomioon omistajan- 
sa tahdon. Käytännössä konserniohjeella pyritään siis kuntakonsernin kokonaisedun 
huomioimiseen. Kuntalain hallituksen esityksessä kuntayhtiöiden hallitusvalinnat 
katsottiin keskeiseksi osaksi kuntakonsernin kokonaisedun toteuttamista. Hallituk- 
sen jäsenten tulee olla tietoisia osakkeenomistajan tavoitteista, sekä siitä, että kon- 
serniyhtiö kuuluu osaksi konsernia (HE 268/2014). Konserniohjeessa tulee antaa 
määräykset kunnan tytäryhteisöjen hyvästä hallintotavasta (corporate governance). 
Konserniohjeissa yleensä edellytetään, että tytäryhtiöt toimielimissään käsittelevät 
konserniohjeen ja sitoutuvat sen noudattamiseen (Harjula — Prättälä 2019, 380)’. 

Konserniohjeessa tulisi määritellä tärkeimmät omistajaohjaustavoitteet puuttu- 
matta osakeyhtiön toimivallanjakoon. Liian yksityiskohtainen konserniohje voi joh- 
taa tytäryhtiön päätöksenteon hankaloitumiseen — ja konserni-intressin liiallisen 
edistämisen johdosta ongelmallista suhteessa osakeyhtiölain säännöksiin. Kuntalain 
473 $:n mukaan konserniohjetta sovelletaan kunnan tytäryhteisöjen sekä soveltuvin 
osin osakkuusyhteisöjen omistajaohjaukseen. Tosiasiassa osakkuusyhteisöjen osalta 
konserniohjeen soveltaminen on erittäin hankalaa. Esimerkiksi juuri kuntakonsernin 
kokonaisedun edistäminen on hankalaa tytäryhtiöissä, joissa on useita muita omis- 
tajia sekä osakkuusyhtiöissä. Jos tytäryhtiössä on vain kuntaomistajia, konsernioh- 
jeiden soveltamisesta voidaan pyrkiä sopimaan eri omistajakuntien kesken niin, että 
konserniohjeiden tärkeimmät määräykset ja periaatteet — ja kuntakonsernin kokonai- 
sedun edistäminen - tulevat noudatetuiksi. Jos kunnan osakkuusyhtiössä puolestaan 
on muita kuin kuntaomistajia, konserniohjeen soveltaminen käytännön tasolla on 
hankalaa. 


* Konserniohjeen oikeudellisesta sitovuudesta ks. Ruohonen 2018. 

Konserni-intressiajattelu 


Konserni-intressi Suomen yhtiöoikeudessa 


Konserni-intressiajattelu ei ole juuri saanut jalansijaa Suomen yhtiöoikeudessa eikä 
osakeyhtiölainsäädännössä ole konserni-intressin huomioimisesta säännöksiä (Salo 
2015, 201-202). Konserni-intressin painottamisen ongelmat painottuvat silloin, kun 
kunnan tytäryhteisön etu ja konsernin etu vetävät eri suuntiin, ja silloin, kun yhti- 
össä on esimerkiksi kuntaomistajan lisäksi vähemmistöosakkeenomistajia.* Yhtiön 
päätöksenteossa pitää aina ottaa huomioon OYL 1:7:n osakkeenomistajien yhdenver- 
taisuuden periaate. Yhtiön edun arvioinnissa on lisäksi otettava huomioon OYL 1:5:n 
määräys osakeyhtiön toiminnan tarkoituksesta, joka on voiton tuottaminen osak- 
keenomistajille, ellei toisin ole yhtiöjärjestyksessä määrätty. 

Emoyhtiön johdossa voidaan pyrkiä edistämään konserni-intressin näkökulmaa 
eri tavoin. Tytäryhtiön johto ei voi päätöksenteossaan kuitenkaan voi asettaa kunta- 
konsernin kokonaisetua osakeyhtiölainsäädännössä määrättyjen velvoitteiden edelle, 
sillä johdon näkökulmasta kokonaisedun edistäminen tytäryhtiön kustannuksella 
saattaa jopa johtaa hallituksen jäsenen vahingonkorvausvastuuseen. (Nyström 2016, 
190) Osakeyhtiön johto ei voi tehdä konserniohjeistuksen edellyttämää päätöstä, joka 
osakeyhtiölain yhdenvertaisuusperiaatteen vastaisesti johtaisi yksittäisen osakkeen- 
omistajan saamaan epäoikeutettuun etuun. Joissain tilanteissa konsernin menestys 
voi kuitenkin olla tytäryhteisön kannalta tavoiteltavaa (Savela 2015, 369-370), ja oi- 
keuskirjallisuudessa on esitetty, että konserni-intressin mahdollisuutta ei voida pitää 
täysin poissuljettuna, sillä pitkällä aikavälillä konserni-intressin huomiointi tytäryh- 
tiön päätöksenteossa voi johtaa parempaan lopputulokseen kuin pelkästään yhtiön 
oman edun tavoitteleminen lyhyellä aikavälillä (Pönkä 2012, 339-340). Tytäryhtiössä 
ei voida ilman kaikkien osakkeenomistajien suostumusta (OYL 5:1.2 ja OYL 13:6.4) 
tehdä päätöstä, joka on selvästi yhtiön edun vastainen, mutta kuntakonsernin edun 
mukainen. Konserni-intressin edistäminen tulee näin ollen usean omistajan yhtiössä 
kyseeseen lähinnä vain silloin, kun se edistää myös tytäryhtiön etua. Joka tapaukses- 
sa tytäryhtiöissä tehtävät päätökset, joilla pyritään edistämään konsernin etua, tulee 
aina dokumentoida erityisen huolellisesti (Rasinaho 2013, 565). Silloin kun yhtiön ta- 
voitteena on voiton tuottaminen osakkeenomistajille, ei ole osakeyhtiön edun mu- 
kaista tehdä sellaista päätöstä, joka ilmeisellä tavalla johtaa osakeyhtiön näkökulmas- 
ta liiketaloudellisesti kestämättömään lopputulokseen. 


4 Osakkeenomistajien intressien erottelusta ks. Pönkä 2013, 31. 

Kuntakonsernin kokonaisetu vai yhtiön etu? 


Kuntalaissa säädetään kuntakonsernin kokonaisedusta: 


Kuntalaki 47.1 $ 


Omistajaohjauksella on huolehdittava siitä, että kunnan tytäryhteisön toi- 
minnassa otetaan huomioon kuntakonsernin kokonaisetu. 


OYL 1:8:n mukaan osakeyhtiön johdon on puolestaan huolellisesti toimien edis- 
tettävä yhtiön etua. Yhtiön edun edistäminen pitää sisällään lojaliteettivelvollisuuden 
suhteessa yhtiöön ja sen kaikkiin osakkeenomistajiin, ja yhtiön edun mukaan toimi- 
minen pitää sisällään velvollisuuden edistää yhtiön toiminnan tarkoitusta (Ruohonen 
2019, 175). Esimerkiksi toimiminen ainoastaan tietyn omistajan välittömien etujen 
mukaisesti ei ole sallittua — ei edes silloin, kun hallituksen jäsen on tämän omistajan 
toimesta nimetty hallitukseen (HE 109/2005, 37-38). Silloin kun on toimittu yhtiön 
tarkoituksen mukaisesti, on lähtökohtaisesti toimittu lojaalisti myös suhteessa yh- 
tiöön ja osakkeenomistajiin (Airaksinen ym. 2018, 53). Huolimattomasti toimiva osa- 
keyhtiön johtohenkilö on vahingonkorvausvelvollinen aiheuttamastaan vahingosta 
OYL:n 22:1:ssä säädetyllä tavalla. OYL 1:5:n mukaan osakeyhtiön tarkoitus on voiton 
tuottaminen osakkeenomistajille, jollei yhtiöjärjestyksessä toisin määrätä. Tämä joh- 
taa siihen, että lähtökohtaisesti kaikki ne kuntayhtiöt, joiden toiminnan tarkoitusta ei 
ole yhtiöjärjestyksessä määrätty toisin, toimivat voitontuottamistarkoituksessa?. Yh- 
tiön toiminnan tarkoituksen asettamisella osakkeenomistaja pystyy ohjaamaan kun- 
tayhtiön toimintaa kuntakonsernin kokonaisedun kannalta tarkoituksenmukaiseen 
suuntaan. Voitontuottamistarkoituksesta poikkeavan määräyksen ottaminen yhtiö- 
järjestykseen edellyttää OYL 5:29.1:n 1 kohdan mukaan kaikkien osakkeenomistajien 
suostumusta. 

Kokonaisedun edistämisellä tavoitellaan kuntien vahvaa omistajuutta, jossa kun- 
nan toimintaa pyritään ohjaamaan kokonaisvaltaisesti, ja jonka yhtenä osatekijänä 
ovat kunnan tytäryhtiöt (Harjula & Prättälä 2019, 379). Kuntayhtiöitä koskeva sään- 
tely on aina otettava tässä yhteydessä huomioon, ja omistajaohjaus on sopeutettava 
edellä mainittujen rajojen puitteisiin. Kuntakonsernin kokonaisedun edistäminen 
kytkeytyy valtuuston hyväksymään kuntastrategiaan, jossa määritellään omistajuu- 
den keskeiset tavoitteet ja periaatteet. Kuntakonsernin kokonaisedun edistäminen on 
voitu määrätä omistajapolitiikan keskeiseksi tavoitteeksi. Kuntayhtiössä voi myös olla 


5 — Joissakin ei-voitontuottamistarkoituksessa toimivissa osakeyhtiöissä ei ole nimenomais- 


ta määräystä yhtiön tarkoituksesta, mikä on seurausta siitä, että vuoden 1978 osakeyhtiölaissa 
(734/1978) tai vuoden 2006 osakeyhtiölain voimaanpanolaissa (625/2006) ei edellytetty tällaista 
määräystä yhtiöiltä, jotka toimivan omakustannusperiaatteella. Toiminnan tarkoitus saattaa il- 
metä yhtiöjärjestyksestä muutoin: esimerkiksi toimialamääräyksestä tai osakkeenomistajien oi- 
keuksia ja kusi koskevista määräyksistä. Ks. tarkemmin Vahtera 2022, 627-643. Ks. 
aiheesta myös Kyläkallio ym. 2017, 11-12. 

yhtiöjärjestysmääräys, jonka mukaan yhtiön toiminnassa on huomioitava kuntakon- 
sernin kokonaisetu. Tällainen yhtiöjärjestysmääräys voi kuitenkin nostaa esiin kysy- 
myksen sen suhteesta erityisesti OYL 1:5:n voiton tuottamistarkoitukseen (Ruohonen 
2020, 175—176). 

Konsernin ja tytäryhteisön etujen tarkastelu voidaan jaotella seuraaviin ryhmiin: 
1.) kuntakonsernin kokonaisetu ja tytäryhtiön etu voivat olla yhtenevät, 2.) tytäryh- 
tiön toiminta voi olla yhtiön edun vastaista, mutta kuntakonsernin edun mukainen, 
3.) tytäryhtiön toiminta voi olla tytäryhtiön edun mukainen, mutta kuntakonsernin 
edun vastaista, ja 4.) toiminta voi olla sekä kuntakonsernin että tytäryhtiön edun vas- 
taista (Meklin 2018, 9). Yhtiöoikeudellisesti ongelmallisia ovat erityisesti kohdat 2 ja 
4, joissa johto joutuisi tekemään kuntayhtiön edun vastaisia päätöksiä. 

Kuntakonsernin kokonaisedun määrittelyyn liittyy hankalia tulkintakysymyk- 
siä. Kuntalain esitöissä nostettiin esiin, että kokonaisedun määrittäminen ei ole yk- 
siselitteistä. Tämän voi katsoa johtuvan erityisesti kunnan päätöksenteon poliittisia 
intressejä sisältävästä moniulotteisuudesta. (Ruohonen ym. 20214, 195) Hallituksen 
esityksessä todetaan: ”-- esimerkiksi osakeyhtiölain sisältämät velvoitteet eivät kui- 
tenkaan voi olla kunnalle peruste luopua kunnan vahvan omistajuuden tavoitteesta ja 
pyrkimyksestä kuntakonsernin kokonaisedun tavoitteluun? (HE 268/2014, 174). Esi- 
tettyä kanta voi pitää ongelmallisena. Lain esitöissä kyllä tunnistetaan vähemmistö- 
osakkeenomistajien ja velkojien asema osakeyhtiössä sekä johdon velvollisuus edistää 
yhtiön etua, mutta esitöistä ei riittävästi käy ilmi, että yhtiön edun edistämisellä py- 
ritään nimenomaan järjestämään riittävä oikeussuoja velkojille ja vähemmistöosak- 
keenomistajille (Nyström 2016, 189). 

Tyypillisesti kuntakonsernin kokonaisedun edistämisen tarkemmista keinoista 
määrätään juuri konserniohjeessa. Osakeyhtiölain pakottavien määräysten vastaista 
konserniohjeen määräystä ei saa hallituksen päätöksenteossa noudattaa eli esimerkik- 
si velkojiensuojasäännösten tai vähemmistönsuojasäännösten vastaista määräystä ei 
saa noudattaa. Erityisesti arvioitavaksi saattaa tulla juuri OYL 1:7:n osakkeenomistaji- 
en yhdenvertaisuusperiaatteen noudattaminen. Osakkeenomistajien yhdenvertaiseen 
kohteluun on kiinnitettävä huomiota erityisesti silloin, kun kuntayhtiössä on useita 
osakkeenomistajia (kuntaomistajia tai yksityisiä omistajia). Sellainen päätös, joka on 
kuntakonsernin kokonaisedun mukainen, mutta selvästi osakeyhtiön edun vastainen, 
on jätettävä konserniohjemääräyksestä huolimatta yhtiön hallituksessa tekemättä. 
(Ruohonen ym. 2021a, 251). 

Osakeyhtiön hallituksen on jätettävä tekemättä myös sellainen päätös, joka on 
muun pakottavan erityissääntelyn vastainen. Johdon ei ole mahdollista tehdä esi- 
merkiksi kilpailulain (12.8.2011/948, KilpL) kilpailuneutraliteettisäännösten vastaisia 
päätöksiä, jotka voivat tulla esiin esimerkiksi kuntakonsernin sisäisten palveluiden 
järjestämisessä. Myöskään lain julkisista hankinnoista ja käyttöoikeussopimuksista 
(29.12.2016/1397) vastaisia päätöksiä ei voi tehdä sellaisissa kuntayhtiöissä, jotka toi- 

mivat kuntakonsernissa in house -asemassa. Esimerkiksi konserniohjeen konserni- 
palveluiden käyttöä koskevat määräykset liittyvät kuntakonsernin tehokkuuden var- 
mistamiseen. Konserniohjeissa on mahdollista edellyttää, että kuntayhtiöiden tulee 
kilpailuneutraliteettisääntelyn salliessa käyttää keskitettyjä konsernitoimintoja. Kes- 
kitetyillä palveluilla voidaan saavuttaa taloudellista tehokkuutta, mikä tekee niiden 
käytöstä perusteltua (HE 268/2014, 177). Sisäisiä palveluita koskevissa konserniohje- 
määräyksissä on otettava huomioon kilpailuneutraliteetin asettamat rajoitukset. Sisäi- 
set palveluiden osalta on kiinnitettävä huomiota esimerkiksi alihinnoitteluun - palve- 
lut eivät saa vääristää kilpailluilla markkinoilla toimivien kuntayhtiöiden toimintaa 
markkinoilla. Lisäksi on tarkasteltava hankintalainsäädännön asettamia vaatimuksia 
niin sanotulle in house yhtiötoiminnalle. 

Osakeyhtiölain puitteissa kunta voi tarvittaessa harjoittaa vahvaa omistajaohjaus- 
ta — ohjaus on kuitenkin toteutettava OYL:n säännöksiä noudattaen. Kuntakonser- 
nin kokonaisetuun vedoten ei ole mahdollista tehdä päätöksiä, jotka ovat pakottavan 
sääntelyn vastaisia. Yhtiön edun ja kuntakonsernin kokonaisedun väliset ristiriita- 
tilanteet on tarkoituksenmukaista pyrkiä ratkaisemaan neuvottelun kautta. Yhden- 
miehenyhtiöissä tällainen menettely on helppo toteuttaa. Tarvittaessa asia pitää OYL 
5:2.2:n nojalla siirtää yhtiökokouksen päätettäväksi. Hallitus voi saattaa esimerkiksi 
periaatteellisesti tärkeän yksittäisen asian OYL 6:7.2:n nojalla yhtiökokouksen pää- 
tettäväksi, jolloin osakkeenomistaja voi päättää asiasta haluamallaan tavalla ja ottaa 
vastuun päätöksestä. Tehtävien siirtämisen nojalla hallituksen on mahdollista vapau- 
tua vahingonkorvausvastuusta. Täytäntöönpanovastuu jää kuitenkin edelleen hal- 
litukselle. Lisäksi on huomattava, että yhtiökokouksella ei ole tällaisessa tilanteessa 
päätöksentekovelvollisuutta. (HE 109/2005, 82) Estettä ei ole sille, että osakeyhtiössä 
tehdään yhtiön tarkoituksen, edun ja toimialan vastainen päätös kaikkien osakkeen- 
omistajien suostumuksella. 


KKO 1992:190. Kunta oli osakeyhtiön ainoa osakkeenomistaja. Yhtiö oli 
päättänyt takauksen antamisesta toisen yhtiön velasta. Koska kunnanhal- 
litus oli kunnan puolesta hyväksynyt takauksen, takaus sitoi yhtiötä riip- 
pumatta siitä, oliko sen antaminen ollut osakeyhtiön toimialan vastaista tai 
oliko päätös syntynyt säädetyssä järjestyksessä. 

Velkojiensuojan vastaista päätöstä osakeyhtiössä ei kuitenkaan voi tehdä. Varojen- 
jaon osalta tulee noudattaa OYL 13 luvun varojenjakosäännöksiä. Varojenjakopäätöstä 
tai -ehdotusta ei siis tule tehdä varojenjakosäännösten vastaisesti, vaikka tytäryhtiölle 
asetetut konserniohjeen taloudelliset tavoitteet sitä edellyttäisivät. Osakkeenomistaja 
voi tehdä päätöksen silloin, kun yhtiön johto ei voisi päätöstä kuntayhtiön tarkoituk- 
sen tai edun vastaisena tehdä. On tärkeää huomata, että edes yksimieliset osakkeen- 
omistajat eivät voi tehdä velkojiensuojasäännösten vastaisia päätöksiä. 

Kuntakonsernin kokonaisetu 25 suurimman 
kaupungin konserniohjeissa 


Artikkelia varten on tehty katsaus 25 suurimman kaupungin konserniohjeisiin ja nii- 
den avulla on selvitetty, miten kuntakonsernin kokonaisedun edistämisestä konser- 
niohjeissa määrätään. 
Taulukko 1. Kuntakonsernin kokonaisetua koskevat yleisimmät määräykset 25 Suomen 
suurimman kunnan konserniohjeissa ryhmiteltyinä keskeisiin teemoihin. 


Ristiriita. Konserniohjeen ollessa ristiriidassa yhteisöä koskevan pakottavan lainsäädännön kanssa 24 kuntaa 
noudatetaan voimassa olevaa lainsäädäntöä ja/tai Konserniohjetta noudatetaan kaupunkikonsernin 
tytäryhteisöissä, jollei niitä koskevasta lainsäädännöstä muuta johdu. 


Konsernin kokonaisetu tytäryhteisöjen toiminnassa. Konserniohjeen tarkoituksena on turvata ja — 21 kuntaa 
edistää kuntakonsernin kokonaisetua tytäryhteisöjen toiminnassa. 


Talous. Tytäryhteisöjen talouteen, rahoitukseen ja omaisuuteen liittyvissä päätöksissä otetaan 9 kuntaa 
huomioon kuntakonsernin kokonaisetu. 


Konsernijohdon valvonta. Konsernijohto valvoo kaupunkikonsernin kokonaisedun toteutumista 8 kuntaa 
tytäryhteisöissä, arvioi tytäryhteisöille asetettujen tavoitteiden toteutumista ja/tai antaa tarvittaessa 

ohjeita. 

Hallituksen asiantuntemus. Yhteisöjen hallituksiin voidaan nimetä konsernin ulkopuolisia asiantun- 8 kuntaa 
tijoita silloin, kun se on tarkoituksenmukaista kaupunkikonsernin kokonaisedun kannalta. 


Kuntayhtiön toimielinten velvollisuus. Tytäryhteisön tai yhteisön toimielinten on toiminnassaan 8 kuntaa 
otettava huomioon kuntakonsernin kokonaisetu. 


Sisäiset tukipalvelut. Kaupunki tarjoaa sisäisiä tukipalveluja tytäryhteisöilleen omien resurssiensa 6 kuntaa 
ja toiminnan niin mahdollistaessa, mikäli kaupunki katsoo, että yhteisellä käytöllä saavutetaan etua 
kaupunkikonsernille. 


Taulukossa ryhmiteltyjen alueiden lisäksi 25 suurimman kunnan konserniohjeissa 
kuntakonsernin kokonaisetu on liitetty velvollisuuteen hankkia kaupungin kanta en- 
nen päätöksentekoa sekä siihen, että tytäryhteisö huolehtii omasta tiedottamisestaan, 
paitsi jos asia vaikuttaisi merkittävästi kaupunkikonsernin kokonaisetuun. Lisäksi 
konserniohjetarkastelussa löytyi maininta siitä, että markkinaehtoisesti toimivien 
yhtiöiden yhtiöjärjestyksissä määrätään, että niiden tulee ottaa toiminnassaan huo- 
mioon kuntakonsernin kokonaisetu. Yhdessä konserniohjeessa oli maininta siitä, että 
konsernin näkökulma voi poiketa tytäryhteisön välittömästä näkökulmasta. Lisäksi 
oli määräys koskien sitä, että yhteisöjen tulee toimittaa muun muassa konsernijoh- 
dolle ja sisäiselle tarkastukselle näiden pyytämät tiedot ja asiakirjat yhteisön toimin- 
nasta, jos tämä tieto on tarpeen konsernin kokonaisedun arvioimiseksi - huomioiden 
kuitenkin lainsäädännössä asetetut pakottavat säännökset. 


€ Tiedot kerätty kuntien internet-sivuilta 4.-7.10.2022. Tarkemmat tiedot liitteessä 1. 

Konserniohjetta koskevassa säännöksessä edellytetään, että konserniohjeessa 
annetaan määräykset kunnan hyvästä hallinto- ja johtamistavasta. Näissä ohjeissa 
käydään tyypillisesti läpi omistajan, hallituksen ja toimitusjohtajan toimivaltaan, 
vastuuseen ja työskentelyn järjestämiseen liittyviä kysymyksiä. Osalla kaupungeista 
hyvä hallinto- ja johtamistapa on kuvattu erillisellä corporate governance -ohjeella. Ne 
kaupungit, joilla on erillinen corporate governance -ohje (10), mainintoja kuntakon- 
sernin kokonaisedusta oli ohjeissa niukalti”. Kuntakonsernin kokonaisedun huomi- 
oimista koskevat määräykset liittyvät omistaja-arvon edistämiseen, johtamis- ja hal- 
linnointikäytäntöjen toteuttamiseen sekä riittävän asiantuntemuksen turvaamiseen 
hallituksessa. 


Velvollisuudesta kunnan kannan hankkimiseen 
ennen hallituksen päätöksentekoa 


Kunnan ennakkokannan hankkiminen liittyy kuntakonsernin kokonaisedun toteu- 
tumisen varmistamiseen. Kuntalain 47.4 $:n mukaan kunnan konserniohjeessa on 
määrättävä muun muassa juuri ennakkokannan hankkimisesta. Kunta ei osakkeen- 
omistajana voi suoraan puuttua kuntayhtiön hallituksen päätöksentekoon. Kunta 
voi kuitenkin edellyttää, että yhtiön johto pyytää kunnan ennakkokannan asiaan. 
Tyypillisesti ennakkokannan hankkimisvelvollisuus asetetaan hallituksen puheen- 
johtajalle ja/tai toimitusjohtajalle. Hallituksen on kuitenkin kollektiivina vastattava 
siitä, että kunnan ennakkokanta on asianmukaisella tavalla hankittu ennen päätök- 
sentekoa, mikäli kunnan konserniohjeessa sitä edellytetään. Kunnan virkamiehet 
eivät hallituksen jäseninä toimiessaan voi antaa kunnan ennakkokantaa sellaisessa 
kuntayhtiössä, jonka hallituksen jäsenenä he toimivat, vaan kunnan kannan antaa 
konsernijohto. 

Kuntayhtiön hallituksella ei ole velvollisuutta toimia kunnan esittämän ennak- 
kokannan mukaisesti eli ennakkokannan tiedustelu ei oikeudellisesti tarkoita kun- 
tayhtiön toimielimen päätösvallan siirtämistä osakkeenomistajalle. Kuntayhtiön 
johto tekee siis edelleen päätöksensä asiassa itsenäisesti ja saattaa päätyä siihen, että 
ei ole kuntayhtiön edun mukaista toimia ennakkokannassa esitetyllä tavalla. Yhtiön 
hallitus lopulta vastaa tekemistään päätöksistä, eikä kunnan ennakkokannan hank- 
kiminen muuta tätä perusasetelmaa (ks. myös Harjula & Prättälä 2019, 383-384). 
OYL 5:2.2:n mukaan osakkeenomistajat voivat yksimielisinä tehdä yksittäistapauk- 


7 Markkinoilta irtautumisen yhteydessä Espoon kaupungin corporate governance -ohjeessa on 


maininta kaupungin kokonaisedun huomioimisesta. ”Mikäli Espoo aloittaa liiketoiminnan tai 
liittyy liiketoimintaan sellaisella toimialalla, jossa markkinat eivät toimi, on kaupungin tavoittee- 
na irtaantua toiminnasta toimivien ja tasapainoisten markkinoiden syntymisen jälkeen taloudel- 
lisesti kannattavalla tavalla, mikäli se on kaupungin kokonaisedun mukaista.” 

sessa päätöksen hallituksen tai toimitusjohtajan yleistoimivaltaan kuuluvassa asiassa. 
Kunnan kannan hankinta on eri asia kuin yksittäistä asiaa koskevan päätöksenteon 
siirtäminen yhtiökokouksen käsiteltäväksi. Hallitus voi OYL 6:7.2:n nojalla päättää 
siirtää asiaa koskevan päätöksenteon ja vastuun asiasta yhtiökokoukselle. Tässä ti- 
lanteessa ei ole kyse kunnan ennakkokannan hankkimisesta eikä johto tällöinkään 
voi laittaa täytäntöön osakeyhtiölain tai yhtiöjärjestyksen vastaista yhtiökokouksen 
päätöstä. Kuntakonsernin kokonaisetu voi mennä yhtiön edun edelle lähinnä silloin, 
kun kuntayhtiössä on ainoastaan yksi osakkeenomistaja tai silloin, kun päätökselle on 
kaikkien osakkeenomistajien suostumus (Ruohonen ym. 20213). 

Kunnan kannan hankkiminen ei tarkoita vastuun siirtämistä kunnanhallitukselle 
tai konsernijohdolle, eikä se merkitse oikeudellisen yhteisvastuun synnyttämistä (HE 
268/2014, 176). Oikeuskirjallisuudessa ei ole suljettu pois sitä mahdollisuutta, että 
hallituksen osakkeenomistajalta hankkima kanta saattaisi johtaa yhteiseen korvaus- 
vastuuseen osakeyhtiötä, vähemmistöosakkeenomistajaa tai velkojaa kohtaan, mikäli 
osakkeenomistaja on ennakkokannan antaessaan myötävaikuttanut lainvastaisen pää- 
töksen syntymiseen (Nyström 2016, 191). OYL 22:2.1:n mukaan osakkeenomistajan 
on korvattava vahinko, jonka hän on myötävaikuttamalla osakeyhtiölain tai yhtiöjär- 
jestyksen rikkomiseen tahallaan tai huolimattomuudesta aiheuttanut yhtiölle, toiselle 
osakkeenomistajalle tai muulle henkilölle. Kunnan on pidettävä huolta siitä, että se 
ei anna esimerkiksi osakeyhtiölain vähemmistö- tai velkojiensuojaa rikkovia ennak- 
kokantoja. Kuten aiemmin todettiin, tarkoituksen ja toimialan vastaisen päätöksen 
yksimieliset osakkeenomistajat voivat kuitenkin tehdä, mutta eivät velkojiensuojan 
vastaista päätöstä. 

Toimielinten itsenäinen asema päätöksenteossa on tyypillisesti tunnistettu kunti- 
en konserniohjeissa. Mikäli kuntayhtiö ei ole pyytänyt kunnan ennakkokantaa ennen 
merkittävän investointipäätöksen tekemistä, kyse on ehdottomaan muotoon kirjoi- 
tetun konserniohjemääräyksen rikkomisesta. Konsernin kokonaisetu voisi mennä 
yhtiön edun edelle lähinnä silloin, kun kuntayhtiössä on vain yksi omistaja, jolloin 
päätökselle on kaikkien osakkeenomistajien suostumus tai kuntakonsernin koko- 
naisedun priorisointi pitkällä aikavälillä ajaa myös tytäryhtiön etua. Viime kädessä 
konsernijohdon on päätettävä, mihin toimenpiteisiin se ryhtyy, mikäli kuntayhtiön 
hallitus ei toimi kunnan ennakkokannan mukaisesti. 


Lopuksi 
Omistajaohjauksen keinovalikoimaa on toteutettava osakeyhtiölainsäädännön pa- 


kottavien säännösten rajoissa. Näissä puitteissa kunta voi tarvittaessa harjoittaa kat- 
tavaa omistajaohjausta. Konserniohje on yksi omistajaohjauksen keskeisistä tavoista, 

ja sillä on suuri merkitys nimenomaan kuntakonsernin kokonaisedun edistämisessä. 
Suomen yhtiöoikeudessa konserni-intressiajattelu ei ole saanut juuri jalansijaa. Kun- 
tayhtiön hallitus ei voi tehdä edes kuntakonsernin kokonaisedun nimissä päätöstä, 
joka on osakeyhtiölain pakottavien vähemmistönsuoja- tai velkojiensuojasäännösten 
vastainen. OYL 1:8:n mukaan yhtiön johdon on huolellisesti toimien edistettävä yhti- 
6n etua. Kuntayhtiön hallituksen ei siis pidä tehdä osakkeenomistajan vaatimukses- 
ta selvästi yhtiön tarkoituksen vastaista päätöstä tai sellaista päätöstä, joka loukkaa 
omistajien yhdenvertaisuutta. 

Suomen 25 suurimman kaupungin konserniohjeisiin tehdyn tarkastelun perus- 
teella kuntakonsernin kokonaisedusta on määrätty verraten yleisellä tasolla. Tästä 
on pääteltävissä, että kunnilla on kuntakonsernin kokonaisedun edistämisen osalta 
melko heikko tahtotila tai kyky osakkeenomistajina ohjata kuntayhtiöiden toimintaa. 
Tyypillisesti konserniohjeissa tyydytään toteamaan, minkälaisten toimintojen jär- 
jestämisessä kuntakonsernin kokonaisetuun tulee kiinnittää huomiota. Esimerkiksi 
sisäisten palveluiden järjestämisen ja kuntayhtiön hallituksen asiantuntemuksen yh- 
teydessä kuntakonsernin kokonaisetu mainittiin usein. Konserniohjeissa myös lähes 
poikkeuksetta korostettiin, että konserniohjeen määräysten ollessa ristiriidassa yh- 
teisöä koskevan pakottavan sääntelyn kanssa, tulee noudattavaa yhteisöä koskevaa 
sääntelyä. Tämä on ilmeistä ilman konserniohjeen nimenomaista määräystäkin. 

Sellainen päätös, joka on kuntakonsernin kokonaisedun mukainen, mutta selvästi 
yhtiön edun vastainen, tulee jättää konserniohjeen määräyksestä huolimatta yhtiön 
johdossa tekemättä. Kuntayhtiössä voidaan kuitenkin tehdä sen tarkoituksen tai toi- 
mialan vastainen toimi tai päätös kaikkien osakkeenomistajien suostumuksella. Eri- 
tyisesti yhdenyhtiössä tällainen menettely on verraten helposti toteutettavissa. Tar- 
vittaessa kuntayhtiön hallitus voi siirtää asian OYL 6:7.2:n nojalla yhtiökokouksen 
päätettäväksi, jolloin osakkeenomistaja voi päättää asiasta haluamallaan tavalla ja 
ottaa vastuun päätöksestä. OYL 5:2.2:n mukaan osakkeenomistajat voivat yksimieli- 
sinä yksittäistapauksessa tehdä päätöksen hallituksen tai toimitusjohtajan yleistoimi- 
valtaan kuuluvassa asiassa. Vaikeissa kuntakonsernin kokonaisetua koskevissa pää- 
töksentekotilanteissa menettely voisi olla selkeämpi vaihtoehto kuin konserniohjeissa 
määrätty velvollisuus kunnan ennakkokannan tiedusteluun keskeisissä kuntayhtiötä 
koskevissa asioissa. 

Kuntalain 47.2:n mukaan kunnan tytäryhteisön hallituksen kokoonpanossa on 
otettava huomioon yhteisön toimialan edellyttämä riittävä talouden ja liiketoiminnan 
asiantuntemus. Myös konserniohjetarkastelussa kuntayhtiön hallituksen asiantunte- 
mus nousi esille nimenomaan kuntakonsernin kokonaisedun edistämisen keinona. 
Jotta kuntayhtiö voisi parhaalla mahdollisella tavalla toteuttaa kuntakonsernin koko- 
naisetua ja kuntayhtiön tarkoitusta, kuntayhtiöön on valittava asiantunteva hallitus. 
Kunnan on tarkoituksenmukaista nimetä konserniyhtiöihinsä henkilöitä, joilla on 
kyky huolehtia kuntakonsernin kokonaisedun toteutumisesta. Myös yhtiöoikeudel- 

lisesti konsernijohdon tulee edistää konsernin kokonaisetua. (Ruohonen ym. 2021a, 
130) Kunnan on omistajaohjauksen kautta pidettävä siis huolta siitä, että omistajan 
näkemys tulee otetuksi huomioon päätöksenteossa. Omistajaohjauksen keinoin osak- 
keenomistajalla on tarvittaessa mahdollisuus vaihtaa kuntayhtiön hallitus, jos yhtiön 
toiminnassa on ollut selkeitä puutteita eikä hallitus nauti osakkeenomistajan luotta- 
musta. Kuntakonsernin kokonaisedun edistäminen sekä kuntaomistajan luottamus- 
henkilöjärjestelmään perustuva päätöksenteko tuovat omistajaohjaukseen ja hallituk- 
sen päätöksentekoon omaleimaisia toimintakäytäntöjä. 

Jos kuntayhtiön toiminta ja kuntakonsernin kokonaisetu ovat jatkuvasti vaikeasti 
yhteensovitettavissa, kunta voi joutua harkitsemaan kyseisen yhtiön omistamisen tar- 
koituksenmukaisuutta (HE 268/2014, 131, 173) Kunnassa saatetaan joutua jopa har- 
kitsemaan, tulisiko yhtiön omistuksesta luopua, mikäli kuntakonsernin kokonaisetu 
ja kuntayhtiön toiminta eivät kohtaa. 

Liite 1: Tutkimusaineiston konserniohjeet 
25 suurimman kaupungin osalta. 


Kaupunki Konserniohje Hyväksytty (voimaantulo) 

Espoo Espoon kaupungin konserniohje 12.12.2016 

Helsinki Helsingin kaupungin konserniohje 17.5.2017 

Hyvinkää Hyvinkään kaupungin konserniohje 15.2.2021 

Hämeenlinna Hämeenlinnan kaupunki Konserniohje 13.12.2021 (1.1.2022) 

Joensuu Joensuun kaupungin konserniohje 25.2.2019 

Jyväskylä Jyväskylän kaupunkikonsernin omistajaohjauksen periaat- — 21.3.2022 
teet ja konserniohje (2022) 

Järvenpää Omistajaohjeistus (saadun selvityksen perusteella sis. 15.11.2010 
konserniohjeen ja hyvän hallintotavan) 

Kokkola Kokkolan kaupungin konserniohjeet sekä hyvä hallinto- ja 13.6.2016 
johtamistapaohje 

Kotka Kotkan kaupungin konserniohje 8.5.2017 

Kouvola Konserniohje sekä hyvä hallinto- ja johtamistapa 14.6.2021 

Kuopio Konserniohje 9.9.2019 

Lahti Lahti-konsernin konserniohje 13.6.2022 

Lappeenranta Lappeenrannan kaupungin konserniohje 2017 (1.11.2017) 

Lohja Lohjan konserniohjeet (1.2.2018) 

Mikkeli Konserniohje 7.6.2021 

Oulu Oulun kaupunki Konserniohje 4.4.2022 (5.4.2022) 

Pori Konserniohje 22.3.2021 

Porvoo Porvoon kaupungin konserniohje 26.2.2020 

Rovaniemi Rovaniemen kaupunki Konserniohje 16.5.2016 

Salo Salon kaupungin konserniohje 13.6.2022 (1.8.2022) 

Seinäjoki Seinäjoen kaupungin konserniohje (1.3.2018) 

Tampere Tampereen kaupunkikonsernin tytäryhteisöjen konserniohje 16.12.2019 

Turku Konserniohjeet 13.12.2021 

Vaasa Vaasan kaupungin konserniohje 12.6.2017 

Vantaa Vantaan kaupungin konserniohje 21.9.2020 

Julkisen talouden tasapainoisuuden 
sääntely ja valvonta 


Jani Wacker 


Julkisen talouden tasapainoisuus tarkoittaa yleensä tilannetta, jossa julkisen talouden 
menot ja tulot ovat tasapainossa tai ainakin riittävän lähellä tasapainoa. Epätasapai- 
noisuus näyttäytyy julkisessa taloudessa liiallisena alijäämänä ja velkaantumisena. 
Artikkelissa tarkastellaan oikeudellisesta näkökulmasta Euroopan unionin talous- ja 
rahaliiton (EMU:n) jäsenyyden myötä Suomen julkiseen talouteen kohdistuvia tasa- 
painoisuusvelvoitteita ja niihin liittyvää valvontaa. Kirjoituksessa perehdytään myös 
siihen, mitä tasapaino tarkoittaa Suomen perustuslaista johdettavassa valtion talous- 
arvion tasapainoperiaatteessa. EMU:ssa jäsenvaltion finanssipolitiikan tasapainoi- 
suutta ohjataan talouspolitiikan koordinaatiolla sekä liiallisten julkistalouden alijää- 
mien ja liiallisen velan välttämisvelvoitteella ja siihen liittyvällä valvontamenettelyllä. 
Keskeisiä toimijoita EU-tason finanssipolitiikan valvonnassa ovat Euroopan unionin 
neuvosto ja Euroopan komissio. 


Avainsanat: julkisen talouden tasapainoisuus, julkisen talouden alijäämä ja velka, fi- 
nanssipolitiikan valvonta 


Wacker, J. (2023). Julkisen talouden tasapainoisuuden sääntely ja valvonta. Teoksessa Janne 
Ruohonen, Lili-Anne Kihn, Lasse Oulasvirta & Elisa Veikkola (toim.), Tilintarkastus ja 
evaluaatio: Talouden ja sääntelyn vuoropuhelu. Tampere: Tampere University Press, 314-335. 

Julkisen talouden tasapainoisuuden sääntely ja valvonta 
Johdanto 


Suomen julkisen talouden tasapainoisuutta koskevassa oikeudellisessa sääntelyssä on 
ennen muuta kyse Euroopan unionin lainsäädännöstä, joka Suomeen Euroopan uni- 
onin talous- ja rahaliiton (Economic and Monetary Union, EMU) jäsenenä kohdistuu. 
Lisäksi julkisen talouden tasapainoa säännellään jossain määrin myös kotimaisella 
lainsäädännöllä. 

Julkisen talouden tasapaino on itsessään tulkinnanvarainen käsite. Tässä kir- 
joituksessa julkisen talouden tasapainolla tarkoitetaan tilannetta, jossa julkisyhtei- 
söjen menojen ja tulojen määrä vastaavat toisiaan tai ovat riittävän lähellä toisiaan. 
Useimmiten julkisen talouden tasapaino merkitsee sitä, että varainhoitovuonna ei ole 
muodostunut (liikaa) velkarahoituksella rahoitettavaa alijäämää. Tasapainoisuuden 
sääntelyllä ja valvonnalla puolestaan viitataan julkisen talouden alijäämien ja velan 
määrän oikeudelliseen ohjaukseen ja tämän ohjauksen toteutumisen varmistamiseen. 

Tutkimustehtävänä tässä artikkelissa on tarkastella ja ryhmitellä Suomen julkisen 
talouden tasapainoisuuteen kohdistuvaa oikeudellista sääntelyä ja valvontaa. Tähän 
tutkimuskysymykseen vastaamiseksi kirjoituksessa perehdytään tasapainoisuuden 
sääntelyn lähtökohtiin erityisesti EU-oikeudellisen sääntelyn osalta ja tarkastellaan 
sitä, millä tavoin Suomen julkisen talouden tasapainoisuutta valvotaan. EU:n ta- 
lous- ja rahaliiton kahdesta osa-alueesta (rahapolitiikka ja finanssipolitiikka) huomio 
kohdistuu finanssipolitiikan sääntelyyn ja valvontaan, koska nimenomaan finanssi- 
politiikan kautta vaikutetaan julkisen talouden tasapainoisuuteen. Metodologiselta 
luonteeltaan artikkeli on pääosin lainopillinen eli oikeusdogmaattinen. Keskeisenä 
tarkastelun kohteena on näin ollen julkisen talouden tasapainoisuuteen kohdistuvan 
voimassa olevan oikeuden sisältö ja kyseisten oikeusnormien systematisointi. 

Artikkelissa ei tarkastella makrotalouden tasapainoon (esimerkiksi maksutaseen 
tasapainoon) kohdistuvaa ohjausta. Tarkastelun ulkopuolelle tässä kirjoituksessa jää- 
vät ei-oikeudellisina ohjausvälineinä myös julkisen talouden kehysmenettely ja po- 
liittisluonteiset finanssipolitiikan säännöt, vaikka niillä onkin käytännön merkitystä 
julkisen talouden tasapainoisuuden kannalta. 

Jonkin asian tasapainoisuus tarkoittaa yleiskielessä sitä, että kyseinen asia on tasa- 
painossa. Tasapainolla puolestaan tarkoitetaan yleensä kahden asian välisen suhteen 
vakautta, sopusointua ja harmoniaa. Kahden tekijän välisessä tasapainossa kyse on 
usein siitä, ettei kummankaan muuttujan painoarvo ole vastinpariaan merkittävästi 
suurempi. Näin on asianlaita myös julkisen talouden tasapainossa, joka määräytyy 
kahden elementin, menojen ja tulojen, määrällisenä yhdenmukaisuutena. (Sinervo 
2011, 32.) 

Julkista taloutta koskevassa keskustelussa puhutaan tasapainoisuuden sijaan usein 
yli- ja alijäämästä. Näitä käsitteitä käyttämällä talous on täysin tasapainossa siinä pis- 

teessä, jossa ylijäämä kääntyy alijäämäksi tai päinvastoin. (Meklin & Pukki 2016, 3.) 
Matemaattisesti täydellistä tasapainoa on tuskin realistista käytännössä saavuttaa, 
joten yleensä tasapainoisuuden tavoittelemisessa on kysymys siitä, että pyritään riit- 
tävän lähelle tasapainoista tilaa. 

Suomen julkisen talouden tasapainolla voidaan viitata koko julkisen sektorin ta- 
louden tasapainoon tai sitten jonkin julkistalouden osa-alueen tasapainoon, kuten 
valtion kokonaistalouden tasapainoon, valtion budjettitalouden tasapainoon tai kun- 
nallistalouden tasapainoon. Julkisen talouden tasapainosta puhuttaessa onkin tar- 
peen täsmentää, mitä käsitteellä kulloinkin tarkoitetaan. 

Mikäli julkinen talous ei ole saavuttanut tavoiteltua tasapainoa tiettynä hetkenä 
tai ajanjaksona, merkitsee tämä epätasapaino yleensä alijäämää, ja samalla julkisen 
sektorin velkaantumista (Begg, Vernasca, Fischer, Dornbusch 2014, 399-403). EMU:n 
jäsenyyden edellyttämässä jäsenvaltion julkisen talouden tasapainossa on kyse juuri 
alijäämäisyyden ja siihen liittyvän velkaantumisen välttämisestä. Toki julkinen ta- 
lous voi olla myös ylijäämän vuoksi poissa tasapainosta, mutta ylijäämäinen tilan- 
ne nähdään EMU:ssa yleensä myönteisenä tilanteena, joten sen yhteydessä harvoin 
käytetään negatiiviseksi miellettyä epätasapainon käsitettä. Suomen valtion talousar- 
vion tasapainoperiaatteessa on EMU:n tasapainovelvoitteisiin verrattuna kyse aivan 
erilaisesta tasapainoisuudesta. Tätä eroa käsitellään artikkelissa myöhemmin omassa 
jaksossaan. 

Suomen julkisen talouden rahoitusasema on EU-jäsenyyden aikana vaihdellut. 
Esimerkiksi 2000-luvun alkuvuosina Suomen julkinen talous oli yksi kaikkein ylijää- 
mäisimmistä Euroopan unionissa (European Commission 2004, 15 ja 49). Tultaessa 
2010-luvulle julkinen talous painui Suomessa selvästi alijäämäiseksi ja miinusmerk- 
kisenä se on pysynyt myös 2020-luvun alussa. Toisaalta Suomen alijäämä on pysynyt 
lähes joka vuosi EMU:n viitearvon (3 prosenttia / BKT) paremmalla puolella. Suurella 
osalla EU-maista alijäämä on ollut viime vuosina suurempi kuin Suomella. Suomen 
julkinen kokonaisvelka sen sijaan on viime vuosina ylittänyt EMU-rajan (60 prosent- 
tia / BKT). Muihin EU-maihin verrattuna Suomen velkamäärä on ollut keskitasolla. 
(Tilastokeskus: Julkisyhteisöjen alijäämä ja velka; Eurostat: Statistics explained.) 

Tasapainovelvoitteet Euroopan unionissa 
ja sen talous- ja rahaliitossa 


Tasapainoisuuden oikeudellisen sääntelyn lähtökohdat 


Talous- ja rahaliitto on Euroopan unionin sisälle rakennettu talous- ja rahapoliit- 
tisen toiminnan väline. EMU ei siis ole unionista erillinen järjestö tai toimija, vaan 
osa Euroopan unionin kokonaisuutta, jota hallinnoivat unionin toimielimet. EMU:n 
kehityskulku on sisältänyt kolme vaihetta, joista merkittävin on viimeinen. Tämän 
kolmannen vaiheen ydin on ollut yhteisvaluutta euron käyttöönotto, aluksi tiliva- 
luuttana 1.1.1999, ja myöhemmin käteisvaluuttana 1.1.2002. (Joutsamo, Aalto, Kai- 
la & Maunu 2000, 745-746; Italianer 1993, 52; Wacker 2009, 106-107; Wacker 2013, 
194.) Koska myös Suomi on mukana EMU:n yhteisvaluuttavaiheessa, jäsenvaltioiden 
finanssipolitiikkaan kohdistuva EU-sääntely koskee Suomea täysimääräisesti. 

Talous- ja rahaliitto sisältää kaksi toiminnallista osaa: finanssipolitiikan' ja raha- 
politiikan (Wacker 2012; 48). Finanssipolitiikka merkitsee niitä toimia, joilla vaiku- 
tetaan julkisen talouden tuloihin ja menoihin. Rahapolitiikassa puolestaan on kyse 
keskuspankkivetoisesta toiminnasta, jossa rahan määrää säätelemällä pyritään vai- 
kuttamaan rahan arvon vakauteen. (Begg ym. 2014, 387 ja 458; Krugman, Wells & 
Graddy 2013, 600, 810-817 ja 879-883; Mankiw 2016, 86, 177, 620 ja 622.) Rahapoli- 
tiikka on unionissa keskitetty Euroopan keskuspankille. Finanssipolitiikan toteutta- 
minen on sen sijaan jätetty jäsenvaltioiden tehtäväksi. On kuitenkin tärkeää huomata, 
että vaikka finanssipolitiikkaa koskevat valinnat ja päätökset tehdäänkin jäsenvalti- 
otasolla, asettavat EU:n oikeussäännökset reunaehtoja ja rajoituksia jäsenvaltion fi- 
nanssipolitiikan harjoittamiselle. Näin ollen esimerkiksi valtion velanottoa koskevat 
päätökset tulee tehdä EU-oikeudellisten velvoitteiden puitteissa. (Wacker 2013, 194- 
195.) 

Jäsenvaltioiden finanssipolitiikan harjoittamista säännellään EMU:ssa poliittis- 
luonteisten suositusten ohella myös vahvasti oikeudellisin keinoin (Italianer 1993, 
51-114; Italianer 1997, 189-237; Joutsamo ym. 2000, 756-760). Finanssipolitiikan oh- 
jauksessa ei näin ollen ole kyse pelkästään poliittisista tai taloudellista tavoitteista, 
vaan myös juridisista normeista, joilla tavoitteet on haluttu vahvistaa jäsenvaltioita 
sitoviksi velvoitteiksi. 


' Tarkkaan ottaen talous- ja rahaliitto nimensä mukaisesti voidaan jakaa talouspolitiikkaan ja 


rahapolitiikkaan. EMU:n terminologiassa talouspolitiikka tarkoittaa kuitenkin yleensä nimen- 
omaan finanssipolitiikkaa, vaikka taloustieteellisessä yleiskäsitteistössä finanssipolitiikka ei ole- 
kaan talouspolitiikan synonyymi, vaan sen eräs osa-alue (Budjettisanasto 2001, 68.) 

Euroopan unionissa ei ole omaa perustuslakia, vaan sen sijaan kaksi ”perustuslain 
luonteista” perussopimusta?: Sopimus Euroopan unionista (SEU) ja sopimus Euroo- 
pan unionin toiminnasta (SEUT). EMU:n jäsenvaltioiden finanssipolitiikan ja sen 
valvonnan kannalta keskeisimmät oikeussäännökset löytyvät Euroopan unionin toi- 
minnasta tehdyn sopimuksen 120-126 artikloista. 

Euroopan unionin oikeudellisessa järjestelmässä perussopimustason eli primää- 
rioikeuden tason sääntelyä tarkennetaan johdetun oikeuden eli sekundaarioikeuden 
säädöksillä, joita ovat asetukset, direktiivit ja päätökset (Joutsamo ym. 2000, 55). Fi- 
nanssipolitiikan ja julkisen talouden tasapainoisuuden kannalta keskeisiä sekundää- 
rioikeudellisia säädöksiä ovat EU:n vakaus- ja kasvusopimukseen kuuluvat neuvoston 
asetukset 1466/97 ja 1467/97°. Vakaus- ja kasvusopimukseen kuuluu näiden juridisten 
säädösten lisäksi Eurooppa-neuvoston poliittinen päätöslauselma”. 

Euroopan unionin jäsenvaltiot? solmivat vuonna 2012 hallitustenvälisen sopimuk- 
sen EMU:n vakaudesta, yhteensovittamisesta sekä ohjauksesta ja hallinnasta. Sopi- 
muksesta käytetään usein lyhyempää nimeä finanssipoliittinen sopimus*. Sopimuksen 
tarkoitus oli EU-maiden velkakriisin vuoksi vahvistaa erityisesti euroalueeseen kuu- 
luvien EU:n jäsenmaiden budjettikuria, talouspolitiikan yhteensovittamista ja talou- 
den ohjausta. Sopimuksen 1 artiklan mukaan uusilla finanssipoliittisilla määräyksillä 
tuetaan kestävää kasvua, työllisyyttä, kilpailukykyä ja sosiaalista yhteenkuuluvuutta. 
Finanssipoliittisen sopimuksen määräykset on Suomessa saatettu voimaan niin sano- 
tulla finanssipoliittisella lailla 869/2012. 

Muodollisesti finanssipoliittinen sopimus ei kuulu Euroopan unionin oikeuteen, 
vaan kyse on kansainvälisestä valtiosopimuksesta. Euroalueen valtioiden päämiehet 
päätyivät Eurooppa-neuvoston kokouksessa joulukuussa 2011 valtiosopimustyyppi- 
seen sääntelyvälineeseen ilmeisesti siksi, että EU-oikeudellisena vaihtoehtona ollut 


2 Perussopimuksista käytetään myös termiä perustamissopimukset. EU:n perussopimuksia uu- 


distettiin vuonna 2009 voimaan tulleella Lissabonin sopimuksella, mutta uudistuksen jälkeenkin 
perussopimuksia on edelleen kaksi. Euroopan unionin toiminnasta tehdyn sopimuksen aikai- 
sempi nimi oli Euroopan yhteisöjen perustamissopimus. Euroopan unionista tehdyn sopimuksen 
nimi säilyi uudistuksessa ennallaan. 


3 Neuvoston asetus (EY) N:o 1466/97 julkisyhteisöjen rahoitusaseman valvonnan sekä talouspo- 
litiikan valvonnan ja yhteensovittamisen tehostamisesta (EYVL L 209, 2.8.1997) ja neuvoston ase- 
tus (EY) N:o 1467/97 liiallisia alijäämiä koskevan menettelyn täytäntöönpanon nopeuttamisesta 
ja selkeyttämisestä (EYVL L 209, 2.8.1997). Asetuksia on myöhemmin muutettu asetuksilla N:o 
1055/2005, 1056/2005, 1175/2011 ja 1177/2011. 


+ Eurooppa-neuvoston päätöslauselma vakaus- ja kasvusopimuksesta 17.6.1997; EYVL N:o C 
236, 2.8.1997 s.1. Vakaus- ja kasvusopimus ei siis ole kirjaimellisesti 'sopimus'. 


* Sopimuksesta jäivät pois Tshekki ja Euroopan unioniin vielä tuolloin kuulunut Yhdistynyt 
kuningaskunta. Vuonna 2013 unioniin liittynyt Kroatia ei myöskään ole mukana sopimuksessa. 


€ Sopimuksesta on käytetty myös nimikkeitä 'vakaussopimus' (Euroopan parlamentti: Faktatie- 
toa Euroopan unionista) ja sopimus talousunionin vahvistamisesta" (HE 155/2012 vp). Vakausso- 
pimus-termin käyttäminen finanssipoliittisesta sopimuksesta on ongelmallista, koska tätä termiä 
on perinteisesti käytetty vakaus- ja kasvusopimuksesta. Terminologian käytön mutkikkuutta 
lisää se, että finanssipoliittinen sopimus sisältää osan (osasto III), jonka otsikkona on ”Finanssi- 
poliittinen sopimus”. 


318 


Julkisen talouden tasapainoisuuden sääntely ja valvonta 


uusien perussopimussäännösten säätäminen koettiin menettelyltään turhan vaikeak- 
si ja pitkäkestoiseksi. Finanssipoliittisen sopimuksen erikoinen piirre on, että vaikka 
se ei ole muodollisesti osa EU-oikeutta, siinä kuitenkin annetaan EU:n toimielimelle, 
tässä tapauksessa komissiolle, tiettyjä valvontatehtäviä (sopimuksen 8 artikla). Sopi- 
muksen 16 artiklassa on lausuttu tavoite saattaa sopimuksen sisältö osaksi Euroopan 
unionin oikeutta. (HE 155/2012 vp, 5.) Komissio pyrki saattamaan finanssipoliittisen 
sopimuksen sisällön osaksi unionin oikeutta vuonna 2017 direktiiviehdotuksellaan? 
(COM/2017/0824). Esitys ei kuitenkaan saanut jäsenvaltioilta välitöntä tukea. Suomen 
valtioneuvoston kirjelmän (U 4/2018 vp) perusteella direktiiviehdotus koettiin muun 
muassa turhaan monimutkaistavan EU:n finanssipoliittista sääntökehikkoa. 

Finanssipoliittisen sopimuksen 3 artikla asettaa sopimusvaltioille tiukan tavoit- 
teen, jonka mukaan julkisen talouden rahoitusaseman on oltava tasapainossa tai yli- 
jäämäinen. Tämä tarkoittaa 3 artiklan b kohdan mukaan sitä, että jäsenvaltion julki- 
sen talouden rakenteellinen alijäämä on enintään 0,5 prosenttia markkinahintaisesta 
bruttokansantuotteesta. Tässä on kyse keskipitkän aikavälin eli yleensä kolmen vuo- 
den mittaisen ajanjakson tasapainoisuudesta (Kuusi 2015, 14-15). 

Toisaalta finanssipoliittisen sopimuksen 3 artikla viittaa myös vuosittaiseen ar- 
viointiin, sillä artiklan jossain määrin tulkinnanvaraisen muotoilun mukaan jäsen- 
valtion julkisen talouden ”vuosittaisen rakenteellisen rahoitusaseman” on vastattava 
maakohtaisen keskipitkän aikavälin tavoitetta. Rakenteellinen alijäämä eroaa kä- 
sitteenä Euroopan unionin toiminnasta tehdyn sopimuksen 126 artiklan tarkoitta- 
masta alijäämästä. Rakenteellinen alijäämä tarkoittaa tunnuslukua, josta on poistet- 
tu suhdannevaihtelujen sekä kertaluontoisten ja tilapäisten tekijöiden vaikutus (HE 
155/2012 Vp, 9). 


Talouspolitiikan koordinaatio EMU:ssa 


Jäsenvaltioiden finanssipolitiikan ohjaus EMU:ssa voidaan jakaa talouspolitiikan 
koordinaatioon (yhteensovittamiseen) ja finanssipoliittiseen budjettikuriin (Amtenb- 
rink & De Haan 2003, 56-60; Wacker 2009, 123-126). Talouspolitiikan koordinaatios- 
ta säädetään Euroopan unionin toiminnasta tehdyn sopimuksen 120-121 artikloissa 
sekä etenkin valvonnan osalta myös vakaus- ja kasvusopimukseen kuuluvassa neu- 
voston asetuksessa 1466/97. 

Unionin jäsenvaltioiden tulee SEUT 121 artiklan mukaan pitää talouspolitiik- 
kaansa ”yhteistä etua” koskevana asiana. Jäsenvaltioiden tulee 120 artiklan mukaan 
harjoittaa talouspolitiikkaansa niin, että ne myötävaikuttavat Euroopan unionista 


7 Ehdotus neuvoston direktiiviksi jäsenvaltioiden finanssipolitiikan vastuullisuutta ja julkisen 


talouden keskipitkän aikavälin linjausta vahvistavista säännöksistä. 

tehdyn sopimuksen 3 artiklassa määriteltyjen unionin tavoitteiden toteuttamiseen. 
Näihin SEU 3 artiklassa mainittuihin tavoitteisiin kuuluvat muun muassa sisämark- 
kinoiden toteuttaminen sekä taloudellisen, sosiaalisen ja alueellisen yhteenkuuluvuu- 
den edistäminen. Lisäksi SEU 3 artiklassa mainitaan varsin yleisiä ja laajoja tavoittei- 
ta, kuten rauhan ja unionin kansakuntien hyvinvoinnin edistäminen. 

Euroopan unionin neuvosto (eli ministerineuvosto) vahvistaa jäsenvaltioille ja 
unionille talouspolitiikan laajat suuntaviivat (the broad guidelines of the economic 
policies), joista säädetään SEUT 120-121 artikloissa. Oikeudelliselta sitovuudeltaan 
talouspolitiikan laajat suuntaviivat vaikuttavat hieman epäselviltä, sillä ne on annettu 
suosituksina (neuvoston suositus laajoiksi suuntaviivoiksi 2015/1184). Toisaalta niihin 
liittyy oikeudellista sitovuutta siksi, että jäsenvaltion on otettava nämä suositukset 
huomioon talouspolitiikkaansa harjoittaessaan ja niiden noudattamista valvotaan 
EU:n taholta (SEUT 120-121 art.) 

Talouspolitiikan koordinaation kautta jäsenvaltioille asetetaan yleisiä talouspoliit- 
tisia tavoitteita liittyen esimerkiksi kestävän talouskasvun ja työllisyyden edistämi- 
seen sekä sosiaalisen syrjäytymisen vähentämiseen. Tasapainoinen julkinen talous 
jäsenvaltiossa on eräs keino näihin tavoitteisiin pääsemiseksi sekä toisaalta myös oma 
itsenäinen tavoitteensa. Esimerkiksi vuoden 2015 talouspolitiikan laajoissa suunta- 
viivoissa ja niiden liiteosassa todetaan kasvaneen julkisen velan ongelmallisuus ja 
asetetaan jäsenvaltioille tavoitteiksi muun muassa alijäämä- ja velkatasojen pitkän 
aikavälin valvonta sekä makrotalouden haitallisen epätasapainon estämnen ja torju- 
minen. Talouspolitiikan koordinaatiossa olennaista on jäsenvaltion julkisen talouden 
tarkastelu keskipitkällä aikavälillä, mikä siis useimmiten tarkoittaa kolmen vuoden 
mittaista ajanjaksoa. 


Budjettikurin periaatteet EMU:ssa 


Budjettikuri ja sen periaatteet ovat talouspolitiikan koordinaation ohella toinen fi- 
nanssipolitiikan sääntelyn kokonaisuus Euroopan unionissa (Joutsamo ym. 2000, 
758; Pipkorn 1994, 275-280). Asiasta säännellään Euroopan unionista tehdyn sopi- 
muksen 123-126 artikloissa. Julkisen talouden tasapainoisuuden oikeudellisen sään- 
telyn näkökulmasta keskeisin budjettikurin periaate on sopimuksen 126 artiklassa 
asetettu jäsenvaltion velvollisuus välttää liiallisia julkisen talouden alijäämiä. 
Sopimuksen 126 artiklan yhden lauseen mittainen 1 kohta sisältää ytimekkään 
toteamuksen: ”Jäsenvaltiot välttävät liiallisia julkistalouden alijäämiä”. Tämä muo- 
toilu merkitsee, että liiallisten alijäämien välttäminen on jäsenvaltion oikeudellinen 
velvollisuus. Huomattava myös on, että tästä velvoitteesta säädetään normihierark- 
kisesti korkeimmalla mahdollisella EU-oikeudellisella tasolla eli perussopimuksessa. 
Artiklan 2 kohdassa säädetään myös julkisen kokonaisvelan määrälle asetetuista ra- 

joituksista. Liiallisten alijäämien välttämisvelvoitteesta sekä siihen liittyvästä valvon- 
ta- ja sanktiomenettelystä säädetään myös vakaus- ja kasvusopimukseen liittyvässä 
neuvoston asetuksessa 1467/97. 

Julkisen talouden alijäämä merkitsee käytännössä julkisen talouden vuotuista 
velkaantumista eli jäsenvaltion julkisen talouden arviointi kohdistuu tässä mielessä 
yhden vuoden tarkastelujaksoon. Alijäämän käsitettä määritellään esimerkiksi neu- 
voston asetuksessa 479/2009, jonka 1 artiklan mukaan julkisyhteisöjen alijäämä (tai 
ylijäämä) on julkisyhteisöjen nettoluotonotto (tai nettoluotonanto). Näin ollen esi- 
merkiksi valtiontalouden tietyn vuoden alijäämässä on usein kyse siitä, että verot 
ja valtion muut tulot (ilman velanottoa) eivät riitä menojen rahoittamiseen, jolloin 
tämän vajeen rahoittamiseksi joudutaan turvautumaan velanottoon. (Wacker 2009, 
137-140.) 

Julkistalouden alijäämän viitearvoksi eli korkeimmaksi sallituksi määräksi on 
perustamissopimuksiin liitetyssä liiallisia alijäämiä koskevassa pöytäkirjassa N:o 12 
(entinen N:o 20) säädetty kolme prosenttia markkinahintaisesta bruttokansantuot- 
teesta. Julkisen kokonaisvelan osalta samassa artiklassa on viitearvoksi säädetty 60 
prosenttia bruttokansantuotteesta. Nämä viitearvot on aikanaan määritelty jossain 
määrin mielivaltaisesti, koska taloustieteellisesti lienee mahdotonta osoittaa juuri 
oikea enimmäistaso julkisen talouden alijäämille ja kokonaisvelalle. (Harden, von 
Hagen & Brookes 1997, 160). Etenkin kokonaisvelan sallitun enimmäismäärän vii- 
tearvon mahdollisesta korottamisesta on keskusteltu 2020-luvun alussa, kun usean 
Euroopan unionin jäsenvaltion velkataso on ollut reilusti yli sallitun rajan. (Vihriälä 
2021; Eurostat: Statistics explained). 

Liiallisten alijäämien ja liiallisen velan välttämisen periaatteen lisäksi muita bud- 
jettikurin periaatteita ovat julkisen sektorin keskuspankkirahoituksen kielto (SEUT 
123 art.), julkisen sektorin etuoikeudet rahoituslaitoksissa kieltävä etuoikeutetun ra- 
hoituksen kielto (SEUT 124 art.) sekä niin sanottu no bail out -periaate eli kielto jä- 
senvaltiolle ja unionille ottaa kannettavakseen toisen jäsenmaan velkaa tai vastuita 
(SEUT 125 art.). Näitä SEUT 123-125 artiklojen mukaisia periaatteita ei ole mahdol- 
lista käsitellä tarkemmin tässä kirjoituksessa. 

Suomen täysivaltaisuuden ja taloudellisen itsemääräämisoikeuden näkökulmasta 
katsottuna EU:n talous- ja rahaliiton tasapainovelvoitteet jäsenvaltion julkiselle talou- 
delle rajoittavat oikeudellisesti kansallista julkistaloudellista päätösvaltaa eli finans- 
sivaltaa ja finanssisuvereniteettia. Suomen perustuslain (731/1999) 3 $:n ja 81-83 $:n 
nojalla ylintä taloudellista päätösvaltaa käyttää Suomessa eduskunta (Wacker 2009, 
40-44; Myllymäki 2007, 56-57; Purhonen 1961, 38-39.) 

EMU:n vakausvelvoitteet kaventavat Suomen taloudellista itsemääräämisoikeut- 
ta, sillä esimerkiksi liiallisen alijäämän välttämisvelvoite rajoittaa valtion velanottoa 
koskevaa eduskunnan päätösvaltaa (Wacker 2009, 184-189). Voidaan tosin huomaut- 

taa, että ilman EMU-velvoitteitakin vastuulliseen finanssipolitiikkaan voidaan nähdä 
kuuluvan liiallisten alijäämien ja liiallisen julkisen velan välttäminen. 

Uuden finanssipoliittisen sääntelyn valmistelussa Euroopan unionissa tulee pyrkiä 
löytämään sellainen sääntelyn ”vahvuus”, jolla toisaalta kyetään turvaamaan euroalu- 
een talouden riittävä vakaus, mutta jolla samalla puututaan mahdollisimman vähän 
jäsenvaltioiden taloudelliseen itsemääräämisoikeuteen. Tällainen kansalliset valtaoi- 
keudet huomioiva näkökulma EU:n lainvalmistelussa on unionin oikeusperiaatteisiin 
kuuluvan toissijaisuus- eli subsidiariteettiperiaatteen mukainen. 


EMU:n vakausvelvoitteiden uudistukset ja tilapäinen lievennys 


Euroopan unionin talous- ja rahaliiton jäsenvaltioiden julkisen talouden alijäämä- ja 
velkaongelmien eli niin sanotun finanssi- ja velkakriisin myötä 2010-luvun alkupuo- 
lella EU:ssa säädettiin useita uusia säädöksiä, joilla ongelmiin pyrittiin vastaamaan. 
Säädöspaketit tunnetaan nimillä “six-pack” (asetukset 1173-1177/2011 ja direktiivi 
2011/85) ja ”two-pack” (asetukset 472/2013 ja 473/2013). Näiden säädösten tavoittee- 
na oli vahvistaa euroalueen finanssipoliittista ohjausta ja valvontaa sekä edesauttaa 
liiallisia alijäämiä koskevan valvonta- ja sanktiomenettelyn ankarampien vaiheiden 
käyttöönottamista. 

Vuonna 2020 alkaneen koronaviruspandemian myötä EMU:n vakausvelvoitteita 
ja niiden soveltamista tilapäisesti lievennettiin. Euroopan komissio päätti aktivoida 
tiedonannollaan 20.3.2020 vakaus- ja kasvusopimuksen yleisen poikkeuslausekkeen, 
jolla sallittiin väliaikainen poikkeaminen EMU:n finanssipoliittisista määräyksistä. 
Neuvoston asetuksen 1466/97 mukaan jäsenvaltioiden voidaan sallia tilapäisesti poi- 
keta finanssipoliittisista velvoitteistaan epätavallisen tapahtuman vuoksi edellyttäen, 
että tämä ei vaaranna julkistalouden keskipitkän aikavälin kestävyyttä (5.1 artikla). 
Asetuksessa 1467/97 mahdollistetaan normaalista liiallisten alijäämien valvontame- 
nettelystä poikkeaminen odottamattomien haitallisten taloudellisten tapahtumien 
vuoksi (3 ja 5 art.). Yleisen poikkeuslausekkeen soveltamista jatketaan ainakin vielä 
vuonna 2023 (Euroopan komission tiedonanto 23.5.2022). 

Komissio on hahmotellut viime vuosien aikana talous- ja rahaliiton sääntelyn uu- 
distamista, mutta aika näyttää, millaisiin mahdollisiin ratkaisuihin tässä suhteessa 
päädytään. Tullaanko esimerkiksi EMU:n alusta lähtien voimassa olleita julkisen 
talouden alijäämää ja kokonaisvelkaa koskevia viitearvoja muuttamaan? Finanssi- 
poliittisen sääntelyn lisäksi EMU:a koskevat komission uudistussuunnitelmat ovat 
koskeneet myös muita asioita, kuten esimerkiksi pankkiunionia (ks. esim. Euroopan 
komission tiedonanto 6.12.2017). 

Vuodesta 2020 komission huomio talousasioiden osalta on ollut COVID-19-pan- 
demian aiheuttamissa taloudellisissa haasteissa. Helmikuusta 2022 alkaen ajankoh- 

tainen kysymys on ollut myös Venäjältä aiemmin tuodun energian korvaaminen 
muilla lähteillä (Euroopan komission tiedonanto 23.5.2022). Olennainen osa pande- 
miakriisin hoitoa EU:ssa on vuosien 2021-2027 rahoituskehyksiin kytketty valiaikai- 
nen elpymisväline (Next Generation EU, noin 800 miljardia euroa), jonka ydinosan 
muodostaa elpymis- ja palautumistukiväline (Recovery and Resilience Facilityn, noin 
720 miljardia euroa) (Euroopan komissio: Euroopan elpymissuunnitelma). 

Jäsenvaltioiden finanssipolitiikan osalta komissio totesi lokakuussa 2021, että kes- 
keinen haaste koronaviruspandemia-kriisin jälkeen on suurien ja keskenään erilais- 
ten julkisen talouden velkasuhteiden supistaminen kestävällä ja kasvua edistävällä 
tavalla. Komission mukaan finanssipoliittista sääntelyä koskevana tulevaisuuden 
tavoitteena on sääntelyn yksinkertaistaminen, kansallisen sitoutumisen vahvistami- 
nen ja parempi sääntöjen noudattamisen valvonta. (Euroopan komission tiedonanto 
19.10.2021.) 


Valtion talousarvion tasapainoperiaatteen ja 
EMU:n tasapainovaatimusten välinen ero 


Budjettiperiaatteet ovat valtion talousarvion laadintaa ohjaavia periaatteita. Tietyt 
budjettiperiaatteet voidaan johtaa suoraan Suomen perustuslaista (11.6.1999/731). 
Eräs tällainen periaate on valtion talousarvion tasapainoperiaate. EMU:n käsitteis- 
tössä tasapainoisuudella viitataan tilanteeseen, jossa julkisen talouden alijäämä ja 
velanotto pysyvät riittävän vähäisinä. Talousarvion tasapainoperiaatteen yhteydessä 
tasapainon käsitettä käytetään sen sijaan tästä poikkeavassa merkityksessä. 

Valtion talousarvion tasapainoperiaate ilmaistaan perustuslain 84 $:n 2 momen- 
tissa. Säännöksen mukaan valtion talousarvioon otettavien tuloarvioiden on katetta- 
va siihen otettavat menot eli määrärahat. Säännöstä on tulkittu niin, että talousarvion 
alikatteellisuutta ei sallita, mutta tuloarviot voivat sen sijaan ylittää määrärahat, eikä 
ylikatteellisuudelle ole säädetty ylärajaa. (Myllymäki 2007, 59; Vesanen 1970, 94; Pur- 
honen 1961, 92-93; HE 262/1990 vp, 18; Budjettisanasto 2001, 76) 

Tässä yhteydessä tasapainon vaatimus merkitsee näin ollen talousarvion mää- 
rärahojen kattamisvaatimusta, eikä periaate ota mitenkään kantaa velkarahoituksen 
määrään. Talousarvion tasapainoperiaate vaatii vain sitä, että talousarvioon kirjatut 
menot eli määrärahat tulee talousarvion laadintavaiheessa kattaa talousarvion tulo- 
arviopuolelle kirjatulla tulorahoituksella. Tämä tulorahoitus voi koostua periaattees- 
sa miten paljon vain velkarahoituksesta ilman, että talousarvion tasapainoperiaatetta 
rikottaisiin. 

EMU:n tasapainovelvoitteiden ja Suomen perustuslaista johdetun talousarvion ta- 
sapainoperiaatteen välistä eroa voidaan havainnollistaa seuraavilla kuvioilla (Wacker 
2009, 196—197). On huomattava, että EMU:n vakausvelvoitteet koskevat koko julkista 

taloutta eli valtiontalouden lisäksi myös kuntasektorin taloutta sekä esimerkiksi sosi- 
aaliturvarahastoja. 


max. 3 % / BKT 


tulot (ilman menot 
velanottoa) 


Kuvio 1. EMU-säännösten mukainen jäsenvaltion julkisen talouden tasapainoisuus. 


tuloarviot menot eli 
(velkarahoitus määrärahat 
mukana) 


Kuvio 2. Suomen perustuslain 84.2 8:n mukainen valtion talousarvion tasapainoperiaate. 


Vaikka EMU:n alijäämän välttämisvelvoitteessa ja kansallisen perustuslain mu- 
kaisessa budjetin tasapainoperiaatteessa on kyse aivan erilaisesta tasapainosta, vai- 
kuttavat molemmat normit omilla tavoillaan Suomen valtion talousarvion laadintaan. 
Talousarvion tasapainoperiaate kieltää sellaiset talousarviopäätökset, joissa arvioidun 
tulorahoituksen määrä talousarviossa jää pienemmäksi kuin talousarvioon otettujen 
määrärahojen yhteismäärä. Euroopan unionin oikeuden alijäämän välttämisvelvoite 
puolestaan ainakin epäsuorasti kieltää sellaiset budjettipäätökset, joissa valtion ve- 
lanoton määrä voisi aiheuttaa sen, että Suomen julkisen talouden alijäämän määrä 
ylittäisi EMU:n viitearvon. 

Julkisen talouden tasapainoisuuden valvonta EMU:ssa 


Talouspolitiikan monenvälinen valvonta 


EMU:ssa Suomen, kuten muidenkin jäsenvaltioiden, finanssipolitiikkaa säännellään 
kahdella EU-oikeudellisella järjestelmällä: talouspolitiikan koordinaatiolla (SEUT 
120-121 art.) ja budjettikurin periaatteilla (SEUT 123-126 art.), joista julkisen talou- 
den tasapainoisuuden sääntelyn kannalta olennaisin on alijäämien välttämisen peri- 
aate. Näihin molempiin finanssipolitiikan ohjausjärjestelmiin liittyy omat valvonta- 
menettelynsä. 

Talouspolitiikan koordinaatioon eli yhteensovittamiseen kuuluu niin kutsuttu 
talouspolitiikan monenvälinen valvonta (multilateral surveillance), josta säännellään 
Euroopan unionista tehdyn sopimuksen 121 artiklan 3 ja 4 kohdissa sekä vakaus- ja 
kasvusopimukseen kuuluvassa neuvoston asetuksessa 1466/97 (Harden 1999, 88-92). 
Euroopan unionin neuvosto valvoo Euroopan komission antamien kertomusten pe- 
rusteella jokaisen jäsenvaltion sekä unionin taloudellista kehitystä. Tässä valvonnassa 
neuvosto seuraa myös sitä, onko jäsenvaltioiden talouspolitiikka neuvoston vahvis- 
tamien talouspolitiikan laajojen suuntaviivojen mukaista. (SEUT 121.3 art.) Vaikka 
tämän valvonnan yhteydessä käytetään termiä ”monenvälinen”, ei keskeisiä toimijoita 
silti ole sen enempää kuin liiallisia alijäämiä koskevassa valvontamenettelyssäkään: 
kyse on jäsenvaltion sekä komission ja neuvoston välisestä valvontasuhteesta. 

Talouspolitiikan monenvälinen valvonta perustuu jäsenvaltioiden raportointiin. 
Euroalueen jäsenvaltion tulee toimittaa neuvostolle ja komissiolle vuosittain? vakaus- 
ohjelmansa (stability programme) monenvälistä valvontaa varten. Vakausohjelmassa 
tulee esittää tiedot muun muassa kyseisen jäsenvaltion julkistalouden keskipitkän ai- 
kavälin tavoitteesta, julkistalouden arvioidusta velkaantumisen määrästä ja julkisten 
menojen arvioidusta kehityksestä. Vakausohjelmassa on myös tarkasteltava väestön 
ikääntymisen ja muiden merkityksellisten muuttujien vaikutusta julkiseen talouteen. 
Samoin tulee esittää arvio budjetti- ja muista talouspoliittisista toimenpiteistä, joilla 
asetetut tavoitteet on tarkoitus saavuttaa. (asetus 1466/97, 3-6 art.) Suomessa vakaus- 
ohjelma laaditaan vuosittain osana julkisen talouden suunnitelmaa (ks. esim. Julki- 
sen talouden suunnitelma vuosille 2023-2026, 134-142). 


8 — Vakausohjelmien aikataulusta sääntelevässä asetuksen 1466/97 konsolidoidun version 4 ar- 


tiklan suomennoksessa puhutaan käännösvirheen vuoksi lähentymisohjelmien toimittamises- 
ta, vaikka kyse on vakausohjelmista. Euroalueeseen kuulumattoman EU-maan tulee toimittaa 
unionille lähentymisohjelmansa (covergence programme). Vakausohjelmat ja lähentymisohjel- 
mat ovat sisältövaatimustensa ja ohjelmiin kohdistuvan valvonnan osalta lähes samanlaisia. Ero 
on siinä, että lähentymisohjelmissa euroalueeseen osallistumattomien maiden tulee raportoida 
myös rahapolitiikastaan sekä hinta- ja valuuttakurssivakaudestaan (asetus 1466/97. 7.2a art. ja 
3.2aart.). 

Jäsenvaltioiden toimittamat vakausohjelmat ovat väline neuvoston ja komission 
toteuttamalle jäsenvaltioiden talouspolitiikan ohjaukselle ja valvonnalle. Komissio 
voi antaa jäsenvaltiolle varoituksen, mikäli jäsenvaltion harjoittama talouspolitiik- 
ka ei ole neuvoston vahvistamien talouspolitiikan laajojen suuntaviivojen mukaista. 
Neuvosto puolestaan voi komission suosituksesta antaa kyseiselle jäsenvaltiolle tar- 
peelliset suositukset. (SEUT 121.4 art., asetus 1466/97, 6 art.). 

Asianomaisen jäsenvaltion on raportoitava neuvostolle kyseisen suosituksen pe- 
rusteella toteutetuista toimista neuvoston asettamassa määräajassa. Jos jäsenvaltio ei 
määräajassa toteuta asianmukaisia toimia, neuvosto hyväksyy komission suosituk- 
sesta määräenemmistöllä päätöksen, jossa vahvistetaan, että tuloksellisia toimia ei 
ole toteutettu. Neuvosto antaa tehdyistä päätöksistä virallisen kertomuksen Euroop- 
pa-neuvostolle (asetus 1466/97, 6 art.) 


Liiallisia alijäämiä koskeva valvontamenettely 


Talouspolitiikan monenvälisen valvonnan ohella toinen talous- ja rahaliiton finans- 
sipolitiikan valvontajärjestelmä on liiallisia alijäämiä koskeva valvonta- ja sanktioin- 
timenettely. Siinä on kyse monivaiheisesta prosessista, jonka eri vaiheet edellyttävät 
EU-tason toimia ja päätöksiä. (Joutsamo ym. 2000, 759; Hahn 1998, 87-97.) Euroopan 
unionin vuoden 2011 finanssipolitiikan säännösuudistuksessa painotettiin myös ko- 
konaisvelan seuraamisen merkitystä, joskin alijäämän määrä on edelleen keskeisin 
seurannan kohde SEUT 126 artiklaan pohjautuvassa valvontamenettelyssä. Kuten 
talouspolitiikan monenvälisessä valvonnassa, myös liiallisia alijäämiä koskevassa 
menettelyssä keskeinen rooli on EU:n neuvostolla ja komissiolla, kun taas Euroopan 
parlamentilla on molemmissa valvontajärjestelmissä vähäinen merkitys. 

Liiallisia alijäämiä koskevassa menettelyssä valvonnan ”ankaruus” kovenee vaihe 
vaiheelta. Unionin jäsenvaltio päätyy liiallisia alijäämiä koskevaan valvontamenet- 
telyyn, kun komissio havaitsee, että jäsenvaltion julkisen talouden ennakoidun tai 
toteutuneen alijäämän tai kokonaisvelan määrä ylittää määritellyt viitearvot (3 % / 
BKT ja 60 % / BKT). Tällöin komissio laatii asiassa kertomuksen (SEUT 126.3 art.) 
Myöhemmissä SEUT 126 artiklan kohdissa säädetään vain alijäämästä, ei kokonais- 
velasta. 

Jos komissio toteaa jäsenvaltiolla olevan liikaa julkisen talouden alijäämää, komis- 
sio antaa asiasta lausunnon kyseiselle jäsenvaltiolle ja ilmoittaa asiasta neuvostolle. 
Neuvosto tekee komission suosituksesta päätöksen liiallisen alijäämän olemassaolos- 
ta kyseisessä jäsenvaltiossa ja antaa jäsenvaltiolle suositukset tilanteen lopettamiseksi 
määräajassa. Neuvosto voi julkistaa suosituksensa, jos suositus ei asetetussa määrä- 
ajassa ole johtanut tuloksellisiin toimiin. (SEUT 126 art. 1-8 kohdat). 

Mikäli jäsenvaltion julkisen talouden epätasapainoisuus ei ole edellisten vaiheiden 
jälkeen korjaantunut riittävästi, eikä jäsenvaltion ole katsottu noudattaneen annettuja 
suosituksia, siirrytään valvontamenettelyssä painavampien keinojen käyttöön. Neu- 
vosto voi päättää vaatia jäsenvaltiota määräajassa toteuttamaan alijäämää pienentäviä 
toimenpiteitä (SEUT 126.9 art.). Tämä ”vaatimus” katsotaan aikaisemmin annettuja 
suosituksia ankarammaksi toimenpiteeksi. Neuvosto voi tässä yhteydessä pyytää jä- 
senvaltiota antamaan tietyn aikataulun mukaisesti valvonnan tueksi kertomuksia. 

Mikäli 126 artiklan 9 kohdan mukainen vaatimus ei johda haluttuihin tuloksiin, 
tulisi jäsenvaltiolle määrätä SEUT 126 artiklan 11 kohdan mukainen sanktio, jonka 
tulisi olla pääsääntöisesti sakko (asetus 1467/97, 11 art.). Sakon lisäksi haittaseuraa- 
mus voi SEUT 126.11 artiklan mukaan olla esimerkiksi se, että kyseistä jäsenvaltio- 
ta vaaditaan tekemään unionille aiheellisen suuruinen koroton talletus ajaksi, joka 
päättyy silloin, kun liiallinen alijäämä on neuvoston käsityksen mukaan oikaistu. 
Alijäämämenettelyn ankarimmat vaiheet voivat kohdistua vain euroalueen valtioihin 
(SEUT 136 art.). Menettelyn viemistä sen viimeiseen vaiheeseen eli sakkorangaistuk- 
sen määräämiseen ei ole tähän mennessä EU:ssa tapahtunut”. 

Talouspolitiikan koordinaatiosta ja siihen liittyvästä monenvälisestä valvonnasta 
on alan kirjallisuudessa käytetty termejä ”soft co-ordination” ja ”open method co-or- 
dination”, kun taas liiallisia alijäämiä koskevaa menettelyä on kutsuttu nimillä ”hard 
co-ordination” ja ”closed co-ordination” (Wessels & Linsenmann 2002, 56-60; Amten- 
brink & De Haan 2003, 1076). Tämä kuvaa sitä, että liiallisten alijäämien sääntely ja 
valvonta on tietyssä mielessä oikeudellisesti tiukempaa kuin talouspolitiikan koordi- 
naatio. 

Talouspolitiikan koordinaatioon ja monenväliseen valvontaan verrattuna alijää- 
mämenettelyä koskevissa säännöksissä on selvemmin havaittavissa ”ylhäältä alas” 
-tyyppinen valvonta ja asteittain kovenevat valvonnan vaiheet. Alijäämämenettelyyn 
on myös yhdistetty vahvempia sanktioita. Mainittuja finanssipolitiikan sääntely- ja 
valvontajärjestelmiä on myös luonnehdittu niin, että talouspolitiikan koordinaatiossa 
ja monenvälisessä valvonnassa on kyse ”ennalta ehkäisevästä osiosta” (the preventive 
arm) ja liiallisia alijäämiä koskevassa menettelyssä puolestaan ”korjaavasta osiosta” 
(the corrective arm) (HE 155/2012 vp, 9-12; European Commission: Economy and Fi- 
nance). 

Suomi on ollut liiallisia alijäämiä koskevan valvontamenettelyn kohteena Euroo- 
pan unionissa vuosina 2010-2011. Neuvosto antoi päätöksensä liiallisen alijäämän 
olemassaolosta Suomessa heinäkuussa 2010 (päätös 2010/408). Kesällä 2011 Suomen 


? Saksan ja Ranskan alijäämämenettelyn yhteydessä vuonna 2003 neuvosto keskeytti menet- 


telyn sen keskivaiheilla, vaikka komissio suositteli menettelyn viemistä seuraavaan vaiheeseen. 
Neuvosto ei saavuttanut asiaa koskevassa äänestyksessään päätöksen tueksi vaadittavaa mää- 
räenemmistöä. Tämän vuoksi komissio haastoi neuvoston yhteisöjen (nykyisin: unionin) tuo- 
mioistuimeen. Tuomioistuin totesi neuvoston toimineen virheellisesti, kun se toimi vastoin ko- 
mission aloitetta. Ks. Yhteisöjen tuomioistuimen ratkaisu C-27/04. 

julkistalouden tilanteen arvioitiin parantuneen ja neuvosto kumosi (päätös 2011/417) 
aiemman päätöksensä liiallisen alijäämän olemassaolosta. 


Finanssipolitiikan oikeudellinen 
sääntely ja valvonta Suomessa 


Suomen finanssipolitiikkaan kohdistuvien eurooppaoikeudellisten vakausvelvoittei- 
den valvontatehtäviä kuuluu jossain määrin myös kotimaisille toimijoille. Artikkelis- 
sa aiemmin tarkastellussa EU-maiden solmimassa finanssipoliittisessa sopimuksessa 
sekä unionin kehysdirektiivissä (2011/85) edellytetään, että niiden mukaisten finans- 
sipoliittisten sääntöjen noudattamista valvoo riippumaton toimielin (HE 155/2012 vp, 
1 ja 18). Tämä ulkoisen valvonnan tehtävä on Suomessa osoitettu valtiontalouden tar- 
kastusvirastolle (VTV) mainittujen säädösten voimaansaattamislailla (869/2012) sekä 
valtiontalouden tarkastusvirastosta annetun lain (676/2000) muutoksella (L 870/2012). 

Valtiontalouden tarkastusvirasto myös ilmoittaa itse yhdeksi tehtäväalueekseen 
finanssipolitiikan valvonnan ja tarkastuksen, vaikka näitä tehtäviä ei tarkastusviras- 
tosta annetussa laissa näin suoraan ilmaistakaan. Tarkastusviraston mukaan finans- 
sipolitiikan valvonnassa arvioidaan muun muassa EU:n vakaus- ja kasvusopimuksen 
noudattamista sekä EU-sääntöjen sopivuutta Suomelle samoin kuin julkisen talouden 
keskipitkän aikavälin tavoitteen noudattamista ja siihen liittyvää korjausmekanismia, 
josta säädetään finanssipoliittisen lain (869/2012) 3 $:ssä (Valtiontalouden tarkastus- 
virasto: finanssipolitiikan valvonta). 

Finanssipolitiikan valvonnan kohteiden osalta on huomattava, että vaikka edus- 
kunta Suomessa tekee ylimmät finanssipoliittiset päätökset, kohdistuu VTV:n harjoit- 
tama valvonta nimenomaan valtioneuvostoon ja valtiovarainministeriöön. Eduskunta 
sen sijaan on se taho, jolle VTV finanssipolitiikan valvonnallaan ja tarkastuksellaan 
tuottaa tietoa. 

Valtiontalouden tarkastusviraston lisäksi toinen valtiontalouden ulkoisen valvon- 
nan toimija Suomessa on eduskunnan tarkastusvaliokunta (PL 90 $). Vaikka tarkas- 
tusvaliokunnalle ei ole VTV:n tavoin osoitettu nimenomaista tehtävänantoa EU:n 
finanssipolitiikan valvonnan alueella, voi tarkastusvaliokunta valvoa valtioneuvos- 
ton harjoittamaa finanssipolitiikkaa osana valtion taloudenhoidon valvontaa. Val- 
tiontalouden sisäisen valvonnan osalta finanssipolitiikan valvonnan voidaan katsoa 
kuuluvan valtiovarainministeriön ja sen yhteydessä toimivan valtiovarain controller 
-toiminnon tehtäviin. 

Suomen kuntataloudessa julkisen talouden tasapainoisuuden sääntelyn keskeinen 
normi on kuntalain (10.4.2015/410) mukainen alijäämän kattamisvelvollisuus. Tämä 
määräys otettiin jo edelliseen kuntalakiin (17.3.1995/365) vuoden 2001 alusta lukien 

(L 353/2000). Nykyisen kuntalain 110 $:n 3 momentin mukaan kunnan taseeseen 
kertynyt alijäämä tulee kattaa enintään neljän vuoden kuluessa tilinpäätöksen vah- 
vistamista seuraavan vuoden alusta lukien. Samassa määräajassa tulee kattaa myös 
talousarvion laadintavuonna tai sen jälkeen kertynyt alijäämä. Kunnan taloussuun- 
nitelmassa on päätettävä yksilöidyistä toimenpiteistä, joilla alijäämä kyseisenä ajan- 
jaksona katetaan. 

Säännös alijäämän kattamisvelvollisuudesta ei kiellä kuntaa velkaantumasta vuo- 
sitasolla, mutta se velvoittaa kuntaa harjoittamaan tasapainoista talouspolitiikkaa 
usean vuoden aikavälillä. Määräys merkitsee käytännössä sitä, että kunnan on mak- 
settava pois se velkaantuminen, jonka edellisten vuosien tilikausien alijäämät ovat 
aiheuttaneet. Alijäämän kattamisvelvoitteella ei kuitenkaan suoraan pystytä hillitse- 
mään kuntien investointeihin liittyvää velkaantumista, koska tämä velanotto ei näy 
kunnan tilikauden tuloksessa, jolloin se ei myöskään näy katettavana alijäämänä (Si- 
nervo 2011, 125-127). 

EMU:ssa jäsenvaltion alijäämää- ja kokonaisvelkaa laskettaessa otetaan mukaan 
koko julkinen talous, siis myös kuntasektori. Alijäämän kattamisvelvollisuuden li- 
sääminen aikanaan kuntalakiin voidaankin nähdä valtion pyrkimyksenä ohjata 
kunnallistaloutta kohti EMU:n vaatimaa julkisen talouden tasapainoisuutta, vaikka 
säännöksen esitöissä ei suoraan viitatakaan Euroopan unioniin eikä sen talous- ja 
rahaliittoon. (Wacker 2009, 205-207; Myllymäki 2007, 391; Heuru 2002, 242.) 


Päätelmät 


Julkisen talouden tasapainoisuudessa Euroopan unionin talous- ja rahaliiton (EMU:n) 
kontekstissa on kyse liiallisten julkistalouden alijäämien ja liian suuren julkisen ko- 
konaisvelan välttämisestä. Talous- ja rahaliiton jäsenvaltion finanssipolitiikkaa ohja- 
taan kahdella EU-oikeudellisella järjestelmällä: talouspolitiikan koordinaatiolla sekä 
budjettikurin periaatteilla. Talouden tasapainoisuuden oikeudellisen sääntelyn nä- 
kökulmasta keskeisin budjettikurin periaate on liiallisten julkistalouden alijäämien 
välttämisen velvoite. Alijäämän lisäksi myös liialliselle julkiselle kokonaisvelalle on 
asetettu EU-oikeudessa oikeudellisia rajoituksia. 

Suomen perustuslain 84 §:n 2 momentin mukaisessa valtion talousarvion tasapai- 
noperiaatteessa ei ole kyse samanlaisesta tasapainosta kuin EMU-sääntelyssä. Talous- 
arvion tasapainoperiaate merkitsee sitä, että talousarvion tuloarvioiden on katettava 
talousarvion menot eli määrärahojen kokonaismäärä. Kyse on siis talousarvion me- 
nojen kattamisvaatimuksesta. 

Sekä EMU:n finanssipolitiikan tasapainoisuusvaatimukset että Suomen perus- 
tuslain mukainen tasapainoperiaate koskevat molemmat tavallaan julkisten meno- 

jen ja tulojen välistä suhdetta. Olennainen ero näiden välillä on kuitenkin siinä, että 
valtion talousarvion tasapainoperiaate ei ota kantaa velkarahoituksen määrään, kun 
taas EMU:n tasapainovelvoitteiden ydin on nimenomaan velan ja siihen liittyvän ali- 
jäämän rajoittaminen. Toisin kuin EMU-velvoitteissa, talousarvion tasapainoperiaat- 
teen soveltamisessa huomioidaan siis tuloina muutkin kuin ”oikeat” tulot eli mukaan 
otetaan myös mahdollinen velkarahoitus. Toinen ero EMU:n vakausvelvoitteiden ja 
valtion talousarvion tasapainoperiaatteen välillä on, että ensiksi mainitut kohdistuvat 
koko julkisen sektorin talouteen, kun taas jälkimmäinen koskee nimenomaan valtion 
budjettitaloutta. 

Euroopan unionissa jäsenvaltion finanssipolitiikan valvonnassa keskeisiä toimijoi- 
ta ovat neuvosto ja komissio. Euroopan parlamentilla ei ole finanssipolitiikan valvon- 
nassa juurikaan roolia. Sen sijaan finanssipolitiikkaa koskevan lainsäädännön säätä- 
misessä Euroopan parlamentti voi olla osallisena, koska se on neuvoston ohella toinen 
lainsäädäntövallan käyttäjä Euroopan unionissa. Suomessa merkittävin finanssipoli- 
tiikan valvontaa ja tarkastusta harjoittava taho on valtiontalouden tarkastusvirasto. 

Valtion täysivaltaisuuden näkökulmasta EU-oikeudelliset velvoitteet ja reunaehdot 
jäsenvaltion finanssipolitiikan harjoittamiselle rajoittavat Suomen taloudellista itse- 
määräämisoikeutta eli finanssisuvereniteettia. Talous- ja rahaliiton määräykset aset- 
tavat rajoja esimerkiksi valtion velanoton määrää koskevalle päätöksenteolle. Toisaal- 
ta Suomen eduskunnan ja hallituksen olisi toki tarkoituksenmukaista välttää liiallista 
alijäämää ja velkaa, vaikka Suomi ei olisikaan Euroopan unionin ja sen talous- ja 
rahaliiton jäsen. 

Uudistettaessa julkisen talouden tasapainoisuuden oikeudellista sääntelyä Euroo- 
pan unionissa eräs olennainen asia on löytää oikea suhde säännösten tiukkuuden ja 
toisaalta niiden joustavuuden välille. Vakausmääräysten tulisi jatkossa olla riittävän 
täsmällisiä, ja niihin tulisi yhdistää tarpeeksi tehokasta valvontaa, jotta sääntelyllä oli- 
si käytännön vaikuttavuutta esimerkiksi valtioiden velkakriisien ennaltaehkäisyssä. 
Toisaalta taas sääntelyyn tulisi sisältyä sopivaa joustavuutta poikkeuksellisten olo- 
suhteiden varalle. Tällöin jäsenvaltion finanssipoliittisia velvoitteita ja niihin liittyvää 
valvontaa voitaisiin tilapäisesti keventää silloin, kun valtion julkisen talouden asema 
on heikentynyt poikkeuksellisten syiden vuoksi. 

Oma kysymyksensä on myös oikeiden viitearvojen asettaminen julkisen alijäämän 
ja julkisen kokonaisvelan sallituille enimmäismäärille, mikäli rajoja halutaan muut- 
taa. Talous- ja rahaliiton alusta lähtien käytössä ovat olleet samat rajat eli alijäämälle 3 
% / BKT ja kokonaisvelalle 60 % / BKT. Etenkin velkakriteerin realistisuus on kyseen- 
alaistettu 2020-luvulla, kun lukuisissa EU:n jäsenmaissa julkinen velka on ylittänyt 
reilusti nykyisen rajan. 

Finanssipolitiikan tasapainoisuuden sääntelyn ankaruuteen vaikuttaa myös se, 
millaisella aikavälillä tasapainoa vaaditaan. Mikäli julkisen talouden alijäämän mää- 
rän tulee olla vuosittain alle tietyn raja-arvon, on tällainen sääntö luonnollisesti tiu- 

kempi kuin sellainen vaatimus, jonka täyttämiseksi riittää viitearvon mukainen tasa- 
paino keskipitkällä aikavälillä, esimerkiksi kolmen vuoden aikana. Jälkimmäisessä 
tapauksessa riittävää on, että keskimääräinen alijäämä pysyy viitearvon alapuolella, 
vaikka yhtenä vuonna viitearo ylittyisikin. 

EMU:n finanssipoliittisen ohjauksen uudistusten valmistelussa on myös löydettä- 
vä sääntelytaso, joka toisaalta riittävästi turvaa euroalueen vakautta, mutta toisaalta 
puuttuu mahdollisimman vähän jäsenvaltioiden kansalliseen taloudelliseen itsemää- 
räämisoikeuteen. Myös EU-oikeudellinen toissijaisuus- eli subsidiariteettiperiaate ko- 
rostaa tällaista kansallisen finanssivallan näkökulman huomioivaa lähestymistapaa. 

